
į 
| SASAKA APIE SAIDILTĮ 
4 IR FRANKŲ MOTERĮ 


Pasakojama dar, kad emyras Šudža ad Dinas Muchamedas, 
Kairo valdovas, kalbėjo: 

Mes vakarojome pas vieną žmogų iš as Saido!. Jis vaišino mus 
ir rodė visokeriopą pagarbą. Tai buvo jau nebejaunas ir tamsios, 
labai tamsios odos žmogus. Jis turėjo mažų vaikų, o šie buvo bal- 
taveidžiai ir rausvaskruosčiai. Mes paklausėme jį: 

— O žmogau, kodėl tavo vaikai balti, o tu toks juodas? 

Senis atsakė: 

— Šie vaikai — afrandžietės“ moters, kurią aš turėjau, tai nuo- 
stabi istorija. 

— Papasakok mums ją ir nudžiugink, — paprašėme mes. 

Ir saidietis sutiko. 

Žinokite, — pradėjo jis, — kartą aš pasėjau šiame mieste li- 
nus, nuroviau juos, iškūliau ir išleidau už viską penkis šimtus di- 
narų. Paskui užsimaniau juos parduoti, bet niekas nepirko. Žmonės 
man patarė nuvežti linus į Aką" — gal ten pavyksią juos pelningai 
parduoti. (O Aką tuo metu valdė frankai.) Aš ir nuvežiau linus 
į Aką ir dalį jų pardaviau, o pinigus turėjau po šešių mėnesių. 
Kai pardavinėjau savo prekę, pro mane ėjo moteris, afrandžietė, — 


'As Saidas — Aukštutiniojo Egipto arabiškas pavadinimas. 
? Afrandžietė — Afrandžijos, t. y. Europos, gyventoja. 
Aka (europietiškai Sen Žan d'Akras) — miestas ir uostas 
vakarų Palestinoje. Nuo 1104 iki 1187 m. — frankų valdų 

„Šventojoje žemėje“ sostinė. Vėliau Aką užkariavo sultonas 
Salach ad Dinas (Saladinas). 1191 m. miestas vėl perėjo į 
krikščionių rankas. Jų valdymas truko šimtą metų. 1291 m. 
sultonas al Malikas al Ašrafas užėmė Aką, ir krikščionių 
viešpatavimas Palestinoje baigėsi. 

o frankų moterys papratusios vaikščioti po prekyvietes be skrais- 
čių, — ji norėjo nusipirkti linų, ir aš išvydau jos grožį, apakinusį 
mane. Pardaviau jai šiek tiek linų nesiderėjęs dėl kainos. Mote- 
ris pasiėmė pirkinį ir nuėjo, o po kelių dienų vėl pasirodė. Aš 
ir vėl pardaviau jai truputį linų ir buvau dar nuolaidesnis nei 
pirmą kartą. Moteris atėjo dar sykį ir suprato, kad aš ją myliu. 
Ji paprastai vaikščiodavo su kažkokia sene, tai ir pasakiau tai senei: 

— Aš pamilau ją, ar tu gali sugalvoti, kaip man su ja susitikti? 

— Galėčiau pasistengti dėl tavęs, — atsakė senė, — tik tegu ši 
paslaptis lieka mūsų trijų, mano, tavo ir jos. Beje, tu turėsi išleisti 
šiek tiek pinigų. 

— Jei ir gyvybės netekčiau už jos artumą — tai nebūtų daug! — 
sušukau aš... 

Tuo tarpu išaušo rytas, ir Šachrazada nutraukė pasakojimą. 


Aštuoni šimtai devyniasdešimt penktoji 
naktis 


Kai atėjo aštuoni šimtai devyniasdešimt penktoji naktis, Šach- 
razada tęsė: 

Pasakojama, o laimingasai karaliau, kad senė sutiko padėti šiam 
žmogui tardama: 

— Tik tegu ši paslaptis lieka mūsų trijų — mano, tavo ir jos. 
Beje, tu turėsi išleisti šiek tiek pinigų. 

O jis sušuko: 

— Jei ir gyvybės netekčiau už jos artumą — tai nebūtų daug! 

Jie sutarė, kad pirklys sumokės penkiasdešimt dinarų, ir moteris 
ateis pas jį. Suskaičiavęs pinigus, pirklys padavė juos senei, o ši 
paėmusi juos tarė: 

— Paruošk savo namus ir lauk, ji ateis šį vakarą... 

Aš grįžau, — pasakojo pirklys toliau, — paruošiau kiek galėda- 
mas valgio, gėrimų, žvakių ir saldumynų. O mano namai buvo 
prie jūros, viskas vyko vasarą, todėl padengiau stalą ant stogo. 
Atėjo afrandžietė, mudu pavalgėme ir atsigėrėme, o sutemus 
nakčiai sugulėme po atviru dangum šviečiant mėnuliui. Aš pagal- 
vojau: „Ir kaip tu nesigėdiji didžiojo ir garbingojo Alacho! Tu, 
svetimšalis, guli prie jūros po atviru dangum kartu su krikščio- 
ne! Tai prieštarauja Alacho valiai, ir tu nusipelnei būti nubaus- 

tas ugnimi! Dieve mano, kviečiu tave liudininku, kad aš susilai- 
kiau šiąnakt nuo šios krikščionės gėdydamasis tavęs ir bijodamas 
tavo bausmės“. 

Aš pramiegojau iki ryto, o moteris atsikėlė auštant ir pikta 
grįžo namo. Aš nuėjau į savo krautuvėlę ir atsisėdau ten. Stai- 
ga matau — eina toji moteris kartu su sene. Ji buvo panaši į 
mėnesį, tačiau atrodė užsigavusi. Aš pasijutau labai nekaip ir tariau 
sau: „Kas tu toks, kad mestum šitokią merginą? Ar tu Siris as So- 
katis arba Bišras Basakojis, o gal Bagdado Džunejus arba Fudeilis 
ibn Ijadas““. 

Aš pasivijau senę ir tariau: 

— Atvesk man ją dar kartą! 

— Prisiekiu Mesiju, — tarė senė, — ji dabar neis pas tave 
mažiau nei už šimtą dinarų! 

— Aš duosiu tau šimtą dinarų, — skubiai patikinau ją ir pa- 
daviau pinigus. 

Moteris atėjo pas mane dar kartą, o mane vėl apniko tos 
pačios mintys, ir aš susilaikiau nuo jos vardan didžiojo Alacho. 
Paskui išėjau į savo krautuvėlę. Pro šalį vėl ėjo toji senė, ji bu- 
vo pikta, tačiau aš paprašiau: 

— Atsiųsk man ją vėl. 

— Prisiekiu Mesiju, — sušuko senė, — tu daugiau nebepa- 
sidžiaugsi ja kitaip nei už penkis šimtus dinarų ir numirsi iš liūdesio. 

Aš sudrebėjau tai išgirdęs ir nusprendžiau, kad išleisiu visus 
pinigus, gautus už linus, bet išpirksiu savo sielą. Nespėjęs nė at- 
sitokėti, staiga išgirdau šauklį skelbiant: 

— O musulmonai, taika tarp mūsų ir jūsų baigėsi! Tiems, kurie 
dar čia pasilikę, duodame savaitę — baikite tvarkyti reikalus ir ke- 
liaukite namo! 

Moteris nebeateidavo pas mane, o aš ėmiau rinkti pinigus už 
linus, kuriuos pardaviau nukeldamas mokėjimą, ir stengiausi iškeisti 
visa, ką dar turėjau. Paskui prisipirkau puikių prekių ir išvykau 
iš Akos. O širdyje liko tai, apie ką jau kalbėjau, — meilė ir aistra 
afrandžietei, kuri pavergė mano širdį ir atėmė pinigus. Taigi aš 
keliavau keliavau ir pasiekiau Damaską. Labai pelningai parda- 
viau prekes, atsivežtas iš Akos, nes pasibaigus paliauboms dau- 
giau tokių prekių niekas nebeatveždavo. Pasiuntė man Alachas 
(garbė jam ir didybė!) puikų pelną. 


*Žymūs VIII-IX a. mistikai ir asketai. 


7 


895 naktis 


Kad kaip nors pamirščiau tai, kas man slėgė širdį dėl af 
randžietės, ėmiau prekiauti belaisvėmis merginomis; tai truko trejus 
metus, bet mano širdgėla nesibaigė. 

Tuo metu įvyko al Maliko an Nasyro mūšis su frankais“, ir 
Alachas atsiuntė jam pergalę. Jis paėmė į nelaisvę visus jų karalius 
ir užkariavo pakrančių miestus — visa tai įvyko didžiajam Alachui 
leidus. Atsitiko taip, kad pas mane atėjo vienas žmogus ieškodamas 
belaisvės al Malikui an Nasyrui. Aš turėjau gražią belaisvę ir pa- 
siūliau ją tam žmogui. Jis nupirko ją an Nasyrui už šimtą dinarų. 
Devyniasdešimt dinarų sumokėjo man, o dešimties pritrūko. Tą 
dieną jų neatsirado ižde, nes karalius visus pinigus buvo išleidęs 
karui su frankais. Kai al Malikui buvo tai pranešta, jis tarė: 

— Nuveskite jį ten, kur laikomi belaisviai, tegu išsirenka ku- 
rią nors iš frankų dukterų ir pasiima ją vietoj tų dešimties dinarų... 

Tuo tarpu išaušo rytas, ir Šachrazada nutraukė pasakojimą. 


Aštuoni šimtai devyniasdešimt šeštoji 
naktis 


Kai atėjo aštuoni šimtai devyniasdešimt šeštoji naktis, Šach- 
razada tęsė: 

Pasakojama, o laimingasai karaliau, kad al Malikas an Nasyras 
tarė: " 

— Tegu jis išsirenka kurią nors belaisvę ir pasiima ją vietoj 
tų dešimties dinarų, kurių pritrūkome... 

Mane nuvedė ten, — pasakojo toliau pirklys, — kur buvo lai- 
komos belaisvės. Aš apžiūrėjau visas ir pamačiau tą frankų moterį, 
kurios taip ir nepajėgiau pamiršti. Aš ją kuo puikiausiai atpažinau. 
Pasirodo, ji buvo vieno frankų riterio žmona. 

— Duokite man šitą! — tariau. 

Pasiėmiau ir parsivedžiau ją į savo palapinę. 

— Ar tu pažįsti mane? — paklausiau. 


“AI Malikas an Nasyras — kelių Egipto sultonų 
pravardė, šiuo atveju taikoma Salach ad Dinui (Saladinui), 
kuris valdė nuo 1169 iki 1193 m. Įvykis, kuris minimas, — tai 
mūšis prie Hitino (gyvenvietė Palestinoje į vakarus nuo 
Tiberiados), kuriame Saladinas 1187 m. visiškai sutriuškino 
frankus. 

— Ne, — atsakė ji. 

— Aš esu tasai, — priminiau jai, — kuris pardavinėjo linus, ir 
tu žinai, kaip mudviem atsitiko. Tu paėmei iš manęs auksą ir tarei: 
„Nematysi daugiau manęs, jei nesumokėsi penkių šimtų dinarų!“ 
O dabar tu tapai mano nuosavybe už dešimtį dinarų. 

Moteris buvo apstulbusi. 

— Pasirodo, štai koks tas tavo tikėjimas. Liudiju, kad nėra kito 
dievo, išskyrus Alachą, ir liudiju, kad Mahometas — Alacho pra- 
našas! — ištarė ji. 

Ji priėmė islamą, ir jos islamas buvo nuostabus. Aš tariau sau: 
„Prisiekiu Alachu, nesieksiu jos tol, kol ji nebus laisva ir kol nebus 
pranešta kadžiui!“ Aš nuėjau pas ibn Šedadą“ ir papasakojau jam 
viską, kas atsitiko. Jis surašė mano ir tos moters vedybų sutartį, 
ir aš permiegojau su ja naktį, ir ji pastojo. 

Kariuomenė pajudėjo, ir mes atsidūrėme Damaske. Praėjo ke- 
letas dienų, atvyko al Maliko pasiuntinys ir pareikalavo belaisvių 
ir pagrobtųjų, kuriuos, karaliams susitarus, esą reikia grąžinti į 
tėvynę. 

Buvo grąžinti visi belaisviai, vyrai ir moterys, liko tik ta mo- 
teris, kuri buvo su manim. Frankai apsižiūrėjo, kad tokio ir to- 
kio riterio žmona negrįžo. Ėmė apie ją klausinėti, atkakliai ieškoti 
ir sužinojo, kad ji pas mane. Pareikalavo ją atiduoti. Aš grįžau 
namo labai susijaudinęs, persimainiusiu veidu, ir žmona paklausė: 

— Kas tau? Kas atsitiko? 

— Atvyko al Maliko pasiuntinys, — atsakiau, — surinko visus 
belaisvius ir reikalauja tavęs. 

— Nieko blogo, — tarė moteris, — nuvesk mane pas al Ma- 
liką, aš žinau, ką jam pasakyti. 

Aš nuvedžiau ją pas sultoną al Maliką an Nasyrą (o frankų 
karaliaus pasiuntinys sėdėjo jo dešinėje) ir tariau: 

— Štai moteris, kuri buvo su manim. 

Al Malikas an Nasyras ir pasiuntinys paklausė jos: 

— Alachas paleido iš nelaisvės ir tave, ir kitus pagrobtuosius. 
Ar grįši į savo šalį, ar liksi su savo vyru? 

— Aš tapau musulmone, — atsakė moteris, — ir nešioju kūdikį. 
Štai matote mano pilvą, frankams nebus iš manęs jokios naudos. 


"Ibn Šedadas — vyriausiasis kadis (teisėjas) valdant 
sultonui Saladinui. 

Pasiuntinys paklausė: 

— Kas tau mieliau: šis musulmonas ar tavo vyras, toks ir toks 
riteris? 

Moteris atsakė jam taip pat kaip ir sultonui. Tada pasiunti- 
nys kreipėsi į čia pat buvusius frankus: 

— Ar girdėjote, ką ji pasakė? 

— Taip, — atsakė frankai. 

— Pasiimk savo žmoną ir eik sau, — liepė man pasiuntinys. 

Aš ir išsivedžiau ją, paskui frankų pasiuntinys dar skubiai su- 
sigrąžino mane ir tarė: 

— Jos motina pasiuntė jai per mane vieną daiktą sakydama: 
„Mano duktė nelaisvėje, ji ten nieko neturi, nugabenk jai šią skry- 
nią“. Imk tą skrynią ir atiduok jai. 

Aš pargabenau skrynią namo ir atidaviau žmonai, ji atidarė 
ją ir rado ten savo drabužius ir tuos pačius du kapšelius su auk- 
su — penkiasdešimčia ir šimtu dinarų. Aš pamačiau, kad tie 
kapšeliai tebėra mano užrišti ir nečiupinėti. O štai šie vaikai — 
jos. Ji ir dabar sveika gyva ir pati paruošė jums šias vaišes... 

Mes labai stebėjomės šia laiminga jo istorija, o Alachas dar 
geriau viską žino... 

PASAKA APIE JAUNUOLĮ 
IR BELAISVĘ 


Pasakojama, kad seniai seniai Bagdade gyveno vienas žmo- 
gus, kuriam labai sekėsi. Iš savo tėvo jis buvo paveldėjęs dide- 
lius pinigus. Šis žmogus pamilo vieną vergę ir nusipirko ją. Ji taip 
pat mylėjo jaunuolį kaip ir jis ją. Jaunuolis merginai išlaikyti švaistė 
pinigus, ir pamažu jie visi baigėsi, jam ničnieko nebeliko. Tada 
žmogus ėmė ieškoti kokio nors būdo uždirbti, bet jam nesisekė. 
O kol dar buvo turtingas, šis jaunuolis vaikščiodavo į suėjimus, 
kur rinkdavosi išmanantys dainavimo meną. Jis ir pats mokėjo 
gražiai dainuoti. Dabar, užgultas rūpesčio, jis paprašė vieno iš 
draugų patarimo, ir šis atsakė jam: 

— Aš nežinau tinkamesnio tau užsiėmimo, kaip dainuoti kartu 
su savo verge. Gausi už tai daug pinigų ir turėsi ir valgiui, ir gėri- 
mui. 

Tačiau tai neatrodė malonus užsiėmimas nei jaunuoliui, nei 
vergei. Mergina pasakė jam: 

— Aš sugalvojau tau kitą išeitį. 

— Kokią? 

— Tu parduosi mane, — tarė mergina, — ir mudu ištrūksime 
iš šios bėdos. Aš gyvensiu turtingai, nes tokią kaip aš pirks tik 
turtingas. Taigi tik šitaip aš sugrįšiu pas tave. 

Jaunuolis nuvedė merginą į turgų, ir pirmasis, kuris ją pamatė, 
buvo hašimitas', Basros gyventojas. Tai buvo išsilavinęs, išpuo- 
selėtas, dosnios sielos žmogus. Jis nupirko merginą už tūkstantį 
penkis šimtus dinarų. 


'Hašimitas — turtingas aristokratas, Hašimo, pranašo 
Mahometo proprosenelio ir abasidų kalifų proprotėvio 
palikuonis. 

Kai gavau pinigus, — pasakojo jaunuolis, — tuojau pat pasi- 
gailėjau ką padaręs. Mudu abu su verge pravirkome, ir aš ėmiau 
prašyti panaikinti šį pirkimo sandėrį, bet hašimitas nesutiko. Aš 
susižėriau dinarus į krepšį ir nebeišmaniau, kur eiti. Mano namai 
be šios merginos buvo tušti. Aš taip verkiau, mušiau sau per veidą 
ir raudojau, kaip niekada nebuvau raudojęs. Įėjau į vieną mečetę 
ir verkdamas ten atsisėdau — buvau toks nusiminęs, kad nieko 
nebesuvokiau. Pasidėjęs kapšį vietoj pagalvės, užsnūdau. Netru- 
kus pajutau, kaip kažkoks žmogus ištraukė jį man iš po galvos 
ir nuskubėjo tolyn. Aš pasipiktinęs ir išsigandęs pabudau ir šokau 
vytis tą žmogų, bet čia pasirodė, jog mano kojos supančiotos virve. 
Parkritau kniūbsčias ir mušdamas sau per veidus tariau: „Prapuolė 
tavo siela...“ 

Tuo tarpu išaušo rytas, ir Šachrazada nutraukė pasakojimą. 


Aštuoni šimtai devyniasdešimt septintoji 
naktis 


Kai atėjo aštuoni šimtai devyniasdešimt septintoji naktis, Šach- 
razada tęsė: 

Pasakojama, o laimingasai karaliau, kad jaunuolis paaiškino, 
kaip jam dingo kapšas, ir tęsė toliau: 

Aš tariau sau: „Pražuvo tavo siela ir prapuolė pinigai!“ Ma- 
no padėtis tapo dar beviltiškesnė, tad nuėjęs prie Tigro užsimečiau 
drabužį ant veido ir šokau į upę. Žmonės, kurie ten buvo ir matė 
mane, viską suprato. „Tai bus iš didelio rūpesčio“, — tarė jie. 

Jie šoko man iš paskos ir ištraukę paklausė, kas atsitiko. Aš 
papasakojau, ir žmonės nusiminė. Tada prie manęs priėjo vienas 
senukas ir tarė: 

— Tavo pinigai pradingo, bet kaip gali leisti, kad ir gyvybė 
pražūtų ir taptum ugnies žmogumi? Kelkis, eime kartu, aš noriu 
pažvelgti į tavo namus. | 

Aš pakilau ir parėjome pas mane namo. Senukas truputį pa- 
sėdėjo pas mane, palaukė, kol aš nurimau, tada aš padėkojau ir 
jis išėjo. Likęs vienas, aš vėl vos nepakėliau rankos prieš save, 
bet prisiminęs ugnį ir būsimąjį gyvenimą išėjau iš namų ir nu- 
bėgau pas vieną bičiulį. Papasakojau jam viską, kas atsitiko, o ma- 

no bičiulis net pravirko iš gailesčio. Jis davė man penkiasdešimt 
dinarų ir patarė: 

— Išeik tuojau pat iš Basros ir gyvenk už šiuos pinigus tol, 
kol užmirši meilę merginai ir nurimsi. Tu esi kilęs iš rašančių ir 
nurodymus kuriančių žmonių. Eik pas bet kurį iš vietininkų ir pulk 
prieš jį žemėn — gal Alachas suves tave su tavo verge. 

Aš paklausiau jo, grįžo mano ryžtas ir kiek atlėgo rūpestis. Nu- 
sprendžiau vykti į Vasito" žemę — ten turėjau giminių. Nuėjau prie 
upės ir pamačiau laivą, nuleidusį inkarą. Jūreiviai nešiojo į jį daik- 
tus ir puošnias medžiagas. Aš pasiprašiau priimamas į laivą, tačiau 
jie pasakė: 

— Šis laivas priklauso vienam hašimitui, ir mes negalime sa- 
vo valia tavęs priimti. 

Ėmiau gundyti jūreivius užmokesčiu ir galų gale jie nusileido: 

— Jeigu jau taip nori, tai nusivilk savo puošnius drabužius, ap- 
sirenk jūreiviškais ir sėsk šalia, lyg būtum vienas iš mūsų. 

Aš grįžau į miestą, nusipirkau jūreiviškų drabužių ir taip ap- 
sirengęs įlipau į laivą (o laivas plaukė į Basrą). Man būnant tarp 
jūreivių, nepraėjo nė valandėlė, ir pamačiau savo vergę! Taip, tai 
buvo ta pati vergė, o jai patarnavo dvi kitos. Mano nuoskauda 
praėjo, ir aš tariau sau: „Štai ir matysiu ją — klausysiuosi jos balso 
iki pat Basros“. Labai greitai po to pasirodė raitas hašimitas, o 
su juo visas pulkas žmonių. Visi sulipo į laivą, ir laivas leidosi 
žemyn“. Hašimitas liepė paduoti valgius ir kartu su verge ėmė val- 
gyti, visi kiti taip pat pavalgė čia pat, viduryje laivo. Paskui hašimi- 
tas paklausė vergę: 

— Kiekgi tu dar atsisakinėsi dainuoti, kiek dar liūdėsi ir ašaro- 
si? Ne tu pirmoji, išsiskyrusi su mylimuoju! 

Tada aš supratau, kaip ši mergina mylėjo mane. Hašimitas lai- 
vagalyje prieš vergę pakabino užuolaidą, pasišaukė tuos, kurie bu- 
vo mano gale, ir susėdo su jais prieš šią užuolaidą. Aš paklau- 
siau, kas tai per žmonės, — pasirodo, tai buvo hašimito broliai. 
Hašimitas padavė vyno, užkandžių, ir jie tol ragino merginą dai- 
nuoti, kol ši pagaliau paprašė liutnios. Ji suderino instrumentą ir 
ėmė dainuoti: 


"Vasitas — miestas Žemutinėje Mesopotamijoje, tarp Basros 
ir Bagdado, įkurtas VIII a. T. y. žemyn Tigro upe pagal 
tėkmę, į Basros miestą. 

Vakarėjant iškeliavo karavanas su mieluoju, 
Ir ber visą tamsią naktį pailsėt jis nesustoja. 


Mylinčiai, kuri regėjo toly dingstant karavaną, 
Gados žarija skaudžioji iki šiol širdy rusena. 


Čia merginai pabiro ašaros, ji metė liutnią ir nustojo daina- 
vusi. Visi susirinkę labai nusiminė, o aš netekau sąmonės. Žmonės 
pamanė, kad mane ištiko nuomario priepuolis, ir kažkuris ėmė 
man į ausį skaityti Koraną. O anie tol ramino ir įkalbinėjo mer- 
giną, prašė ją dainuoti, kol ši vėl paėmė liutnią ir uždainavo: 


Vienumoj dabar apraudu tą, kurs iškeliavo, - 
Nors toli jis, tebesaugau jį as sieloj savo. 


Stovyklavietėj sustoju brie nykių griuvėsių, — 
Būstas tuščias jau, ir mielo aš neberegėsiu. 


Čia ji apalpusi krito žemėn. Žmonės ėmė šaukti ir aikčioti, o 
aš riktelėjau ir vėl netekau sąmonės. Jūreiviai sušurmuliavo, ir vie- 
nas iš hašimito tarnų paklausė jų: 

— Kaip jūs priėmėte į laivą šį apsėstąjį? — Paskui paliepė 
jiems: — Kai pasieksime kokią nors gyvenvietę, išlaipinkite jį į 
krantą ir palikite. 

Aš dėl to labai sunerimau ir ėmiau baisiai kankintis. Stengiausi 
būti kiek galima ištvermingesnis ir tariau sau: „Nėra kito būdo 
išvengti jų sprendimo, kaip tik pasirodyti merginai, kad esu lai- 
ve. Ji galėtų sutrukdyti jiems išlaipinti mane iš laivo“. 

Plaukėme, kol priplaukėme vieną kaimą. Laivo šeimininkas pa- 
siūlė: 

— Išlipkime į krantą. 

Visi išlipo. Buvo vakaras, aš pakilau, nuėjau už užuolaidos ir 
paėmęs liutnią suderinau ją taip, kaip mergina suderindavo būda- 
ma pas mane. Paskui grįžau... 

Tuo tarpu išaušo rytas, ir Šachrazada nutraukė pasakojimą. 

Aštuoni šimtai devyniasdešimt aštuntoji 
naktis 


Kai atėjo aštuoni šimtai devyniasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad jaunuolis kalbėjo: 

Aš grįžau į savo vietą laive, o išlipusieji į krantą taip pat su- 
sirinko atgal. Mėnulis užliejo visą žemę ir visus vandenis. Hašimitas 
paprašė merginos: 

— Vardan Alacho, neapkartink mums gyvenimo! 

Ji paėmė liutnią, bet vos palietusi stygas taip suriko, kad vi- 
si pamanė ją išleidus paskutinę dvasią. 

— Prisiekiu Alachu, — pratarė ji, — mano mokytojas yra čia, 
šiame laive! 

— Prisiekiu Alachu, — atsakė hašimitas, — jei jis būtų su mu- 
mis, aš neatstumčiau jo nuo mūsų draugijos. Juk jis, ko gero, pa- 
lengvintų tai, kas tave slegia, ir mes galėtume pasiklausyti tavo 
dainavimo! Bet tai, kad jis galėtų būti laive, yra neįtikima. 

— Aš negaliu groti liutnia ir dainuoti, kai mano ponas yra 
šalia, — tarė mergina. 

— Pasiteiraukime jūreivių, — tarė hašimitas. 

— Pasiteirauk! — paprašė vergė. 

— Ar jūs priėmėte ką nors į laivą? — paklausė hašimitas. 

— Ne, — atsakė jūreiviai. 

Aš išsigandau, kad daugiau jis nebeklaus, ir nusijuokęs atsi- 
liepiau: 

— Taip, tai aš esu jos mokytojas, mokiau ją, kai buvau jos šei- 
mininkas. 

— Prisiekiu Alachu, tai mano valdovo balsas! — sušuko vergė. 

Tarnai priėjo ir nuvedė mane pas hašimitą. Jis pažino mane 
ir sušuko: 

— Vargas tau! Kas gi atsitiko, kad tu taip atrodai? 

Aš jam viską papasakojau ir pravirkau, iš už užuolaidos pa- 
sigirdo vergės raudojimas, o hašimitas su savo broliais taip pat 
susigraudino iš gailesčio man. Jis tarė: 

— Prisiekiu Alachu, aš nesiartinau prie šios vergės, nebuvau 
suėjęs su ja ir net negirdėjau iki pat šios dienos jos dainavimo. 
Aš esu žmogus, kuriam Alachas padidino skirtąją dalį, ir atvykau 
į Bagdadą tik paklausyti dainų ir pasiimti iš tikratikių valdovo man 

priklausančio atlygio. Viską atlikęs jau norėjau grįžti į tėvynę, bet 
nusprendžiau pasiklausyti, kaip Bagdade dainuojama, ir nusipirkau 
šią vergę. Aš nieko nežinojau apie jūsų padėtį. Šaukiuosi Alachą 
liudininku: kai ši mergina pasieks Basrą, aš dovanosiu jai laisvę, 
apvesdinsiu tave su ja ir skirsiu tokias išmokas, kad jums pakaks, 
tačiau su viena sąlyga: kai aš užsinorėsiu paklausyti dainavimo, 
prieš merginą kabinsime užuolaidą, ir ji dainuos. O tave skelbiu 
savo broliu ir kviečiu prie mūsų stalo. 

Hašimitas kyštelėjo galvą už uždangos ir paklausė merginos: 

— Ar tu sutinki su tuo, ką pasakiau? 

Mergina ėmė jam dėkoti ir garbstyti jį. 

Šeimininkas pasišaukė vieną iš tarnų ir liepė jam: 

— Veskis šį jaunuolį, nurenk tuos rūbus ir aprenk puošniais 
drabužiais, paskui pasmilkyk kvepalais ir atvesk pas mus. 

Tarnas padarė viską, ką liepė ponas, ir atvedė mane atgal. 
Hašimitas pastatė man vyno, kaip buvo pastatęs ir visiems kitiems, 
o vergė uždainavo puikiausią priedainį: 


Smerkė jie mane, kad gailiai verkti aš pradėjau, 
Kai mielasis atsisveikint su manim atėjo. 


Jiems neteko su mielaisiais niekad išsiskirti, 
Jie nežino, kaip vienatvė degina man širdį. 


Iš tiesų juk skaudžią aistrą vien tik tas supranta, 
Kas, klajonėse pametęs meilę, jos neranda. 


Visi buvo sužavėti... 

Jaunuolis pasijuto laimingas. 

Aš paėmiau iš belaisvės liutnią, — pasakojo jis, — paliečiau 
stygas, išgaudamas nuostabiausius garsus, ir uždainavau štai ką: 


Jei brašai ko, tai brašyki vien tik iš kilmingų, 
Lauk malonės iš turtingų, lauk jos iš laimingų, 


Nes nežema niekad kreiptis į dosningus žmones, 
O iš puolusių gėdinga laukt kokios malonės. 

Jeigu reikia nusižemint prieš ką nors bent kartą, 
Tai tiktai prieš didį žmogų nusižemint verta. 


Niekada nežema šlovint iš tiesų šlovingą, 
Žema, kai imi tu aukštint padarą niekingą. 


Žmonės buvo patenkinti, jų džiaugsmas vis stiprėjo, ir mu- 
du su verge dainavome pakaitom. Taip leidome laiką linksmin- 
damiesi bei džiaugdamiesi, kol priplaukėme kažkokį krantą. Lai- 
vas nuleido inkarą ir visi išlipo. Aš taip pat išlipau. Buvau 
apsvaigęs ir pritūpiau nusilengvinti, bet mane įveikė miegas ir 
aš užsnūdau. O keliauninkai grįžo į laivą ir nuplaukė toliau. Jie 
nepastebėjo, kad manęs nėra, nes taip pat buvo girti. Savo pi- 
nigus aš buvau atidavęs vergei ir dabar nieko neturėjau. Jie jau 
buvo pasiekę Basrą, o aš pabudau tik užkaitinus saulei. Pakilęs 
apsidairiau aplink, bet nieko neradau. Buvau užmiršęs paklausti 
hašimito, kuo jis vardu, kur jis Basroje gyvena ir kaip jį surasti. 
Aš visiškai pasimečiau, ir mano vakarykštis džiaugsmas susiti- 
kus su verge atrodė tik sapnas. Nebeišmaniau, ko griebtis. Kai 
pro šalį plaukė didelis laivas, sėdau į jį ir nuplaukiau į Basrą. 
Tačiau ten nieko nepažinojau ir nė nenutuokiau, kur gyvena 
hašimitas. Užėjau pas vieną žalumynų pardavėją ir paprašiau jį 
rašalo ir popieriaus... 

Tuo tarpu išaušo rytas, ir Šachrazada nutraukė pasakojimą. 


Aštuoni šimtai devyniasdešimt devintoji 
naktis 


Kai atėjo aštuoni šimtai devyniasdešimt devintoji naktis, Šach- 
razada tęsė: 

Pasakojama, o laimingasai karaliau, kad bagdadietis, vergės 
šeimininkas, atplaukęs į Basrą visai pasimetė ir neišmanė, kur 
ieškoti hašimito namų. 

Užėjau pas vieną žalumynų pradavėją, — pasakojo jis, — pa- 
prašiau rašalo ir popieriaus, atsisėdau ir ėmiau rašyti. Pardavėjui 
patiko mano rašysena. Jis pastebėjo, kad mano drabužiai purvi- 
ni, ir pasiteiravo apie mano reikalus. Aš papasakojau, kad esu sve- 
timšalis, ir be pinigų. 


899 naktis 


— Ar nepasiliktum pas mane? — paklausė pardavėjas. — Kiek- 
vieną dieną gausi po pusę dirhemo, maisto ir drabužius. Tau 
reikės tvarkyti mano krautuvėlės sąskaitas. 

— Gerai, — sutikau aš ir likau pas jį. 

Tvarkiau jo reikalus, kruopščiai surašydavau išlaidas bei pa- 
jamas ir praėjus mėnesiui pardavėjas pamatė, kad jo pajamos pa- 
didėjo, o išlaidos sumažėjo. Jis padėkojo man ir paskyrė po dir- 
hemą už dieną. Taip praslinko metai. Žalumynų pardavėjas pasiūlė 
man vesti jo dukterį ir kartu su juo valdyti krautuvėlę. Aš suti- 
kau. Įėjau pas savo žmoną, ėmiau gyventi su ja, o krautuvėje 
sėdėdavau liūdnas, sugniuždyta širdimi ir protu. Pardavėjas vis 
išgerdavo ir ragindavo mane, bet aš iš to skausmo atsisakinėjau. 
Taip išgyvenau dvejus metus. Kartą sėdėdamas krautuvėje pa- 
mačiau minią žmonių, nešančių valgius ir gėrimus. Paklausiau par- 
davėją, kas čia darosi, ir jis atsakė: 

— Šiandien pasiturinčių žmonių diena, kai muzikantai ir tur- 
tingų šeimų sūnūs susirenka ant upės kranto, vaišinasi ir geria 
medžių pavėsyje. Visa tai vyksta prie Obolos'" kanalo. Aš taip 
panūdau pažvelgti į šias vaikštynes, kad tariau sau: „Jei ten nu- 
eičiau, gal sutikčiau tą, kurią myliu?“ 

— Aš taip pat noriu ten eiti, — tariau žalumynų pardavėjui. 

— Eik, jei nori, — atsakė šis. 

Jis paruošė man valgio ir gėrimų, aš viską pasiėmiau ir išėjau. 
Kai pasiekiau Obolos kanalą, žmonės jau skirstėsi. Ir aš jau 
norėjau grįžti, tačiau žiūriu — Obolos kanalu plaukia kapitonas 
to paties laivo, kuriuo tada plaukė hašimitas su mergina. Aš ėmiau 
šaukti, ir kapitonas su savo bendrakeleiviais atpažino mane ir pa- 
siėmė į laivą. 

— Argi tu gyvas? — klausinėjo jie. 

Jie glėbesčiavo mane, teiravosi, kas man buvo atsitikę, ir aš 
viską papasakojau. 

— O mes manėme, — aiškino jie, — kad tu buvai toks girtas, 
jog įkritai į vandenį ir nuskendai. 

Aš paklausiau, kaip gyvena toji vergė, ir jie papasakojo: 


"Obola — kanalas, nuo Basros siekiantis to paties pavadini- 
mo miestą. Tankiai apstatyti ir apsodinti sodais šio kanalo 
krantai buvo mėgstama viduramžių Basros gyventojų 
pasivaikščiojimų vieta. 

— Sužinojusi, jog tu dingai, suplėšė savo drabužius, sudegino 
liutnią, ėmė mušti sau per veidus ir raudoti. Sugrįžę į Basrą tarėme 
jai: „Nustok verkusi ir liūdėjusi“. O ji atsakė: „Aš apsitaisysiu juodai, 
o šiame name įsirengsiu kapą. Sėdėsiu prie jo ir nebedainuosiu“. 
Mes leidome jai tą padaryti, ir ji tebesėdi ten iki šiol. 

Jie parsivedė mane namo, ir aš pamačiau, kad vergė taip ir 
daro, kaip jie pasakojo. Pamačiusi mane, ji taip sukliko, kad man 
dingtelėjo, jog ji miršta. Ji apkabino mane ir ilgai laikė glėbyje. 
Hašimitas tarė man: 

— Pasiimk ją. 

— Gerai, — atsakiau aš, — bet tu suteik jai laisvę, kaip bu- 
vai žadėjęs, ir apvesdink mus. 

Hašimitas suteikė jai laisvę ir padovanojo mudviem daugybę 
brangių daiktų — drabužių, kilimų ir dar penkis šimtus dinarų. 

— Štai tiek aš ketinau duoti jums kas mėnesį, tik su sąlyga, 
kad mudu kartu gersime ir klausysimės vergės dainavimo. 

Jis iškraustė mums namą, liepė nunešti ten visa, ko gali pri- 
reikti, ir aš nuėjęs į tą namą pamačiau, kad ten verste priversta 
kilimų ir audinių. Nuvedžiau ten merginą, o pats nuėjau pas žalu- 
mynų pardavėją ir papasakojau jam viską, kas atsitiko. Paprašiau 
jį atleisti mane nuo atsakomybės už skyrybas su jo dukra ir ne- 
laikyti to nuodėme. Aš daviau jai kraičio ir visko, ko tik reikėjo. 
Pas hašimitą pragyvenau dvejus metus ir įsigijau galybę turto. Vėl 
gyvenau tokį pat gyvenimą kaip tada su savo verge Bagdade. Di- 
dysis Alachas palengvino mano kančias ir apipylė gausiomis: 
gėrybėmis, o atpildas už mūsų ištvermę buvo mūsų troškimų išsi- 
pildymas. Tebus tai pagirta šiame ir kitame gyvenime, o Alachas 
geriau žino visą teisybę... 


„ PASAKA 
APIE DŽILIADĄ IR ŠIMASĄ 


Pasakojama, kad senais laikais ir praėjusiais amžiais Indijos 
žemėje gyveno vienas karalius. Didis jis buvo, aukštas, gražus 
pažiūrėti ir puikaus būdo. Jis padėdavo vargšams, mylėjo savo val- 
dinius ir visus karalystės žmones. Jo vardas buvo Džiliadas“. Savo 
karalystėje jis turėjo septyniasdešimt du valdytojus, tris šimtus pen- 
kiasdešimt kadžių, septyniasdešimt vizirių, o kiekvienai dešimčiai 
karių buvo paskyręs po vyresnįjį. Vyriausiasis jo viziris buvo dvi- 
dešimt dvejų metų žmogus, vardu Šimasas. Jis buvo gražus ir gero 
būdo, mokėjo dailiai pašnekėti ir nuovokiai atsakyti, vikriai tvarkė 
visus reikalus — buvo ir išminčius, ir valdytojas, ir vyresnysis. Kad 
ir jaunas, jis buvo labai protingas ir gerai išauklėtas. Karalius labai 
mylėjo vizirį ir buvo jam palankus dėl jo išmanymo, gražbylystės 
ir mokėjimo valdyti, taip pat dėl to, kad Alachas buvo apdova- 
nojęs jį gera širdimi ir kuklumu valdinių atžvilgiu. Ir valdė šis ka- 
ralius savo karalystę teisingai, rūpindamasis valdiniais, didelį ir 
mažą apdovanodamas malonėmis ir gėrybėmis. Jis sergėjo ramybę, 
rūpinosi saugumu ir stengėsi palengvinti visų savo žmonių dalią. 

Tačiau kad ir koks geras buvo karalius, Alachas neapdova- 
nojo jo sūnumi. O dėl to buvo sunku ir jam, ir jo karalystės gy- 
ventojams. Vieną naktį karalius gulėdamas mąstė apie savo ka- 
ralystės ateitį, bet paskui jį nulenkė miegas, ir jis susapnavo, kad 
pila vandenį po medžiu... 

Tuo tarpu išaušo rytas, ir Šachrazada nutraukė pasakojimą. 


"Įvairiuose „1001 nakties“ leidimuose šioje pasakoje 
(o ji priklauso prie seniausių rinkinio pasakų) šis vardas 
rašomas vis kitaip. 

Devynišimtoji naktis 


Kai atėjo devynišimtoji naktis, Šachrazada tęsė: 

Pasakojama, o laimingasai karaliau, kad karalius susapnavo, 
jog pila vandenį po medžiu (o aplink jų auga daugybė), tik staiga 
iš to medžio plykstelėjo liepsna ir sudegino visus kitus medžius. 

Pašiurpęs ir išsigandęs karalius pabudo ir pasišaukęs vieną iš 
tarnų paliepė: 

— Skubiai bėk ir greičiau atvesk man vizirį Šimasą! 

Tarnas nulėkė pas Šimasą ir tarė: 

— Karalius liepė tučtuojau tau ateiti — jis kažką susapnavo, išsi- 
gandęs pabudo ir pasiuntė mane tavęs. Liepia greičiau pas jį ateiti. 

imasas, išgirdęs tarno žodžius, tučtuojau pakilo ir nuėjo pas 
karalių. Rado jį sėdintį lovoje ir puolė prieš jį kniūbsčias, linkėda- 
mas amžinos garbės ir laimės bei sakydamas: 

— Tenenuliūdins tavęs Alachas, o karaliau! Kas tave šiąnakt 
sujaudino, kodėl taip skubiai manęs šaukiesi? 

Karalius leido Šimasui sėstis ir šis atsisėdo, o karalius ėmė pa- 
sakoti, ką susapnavęs. 

— Šiąnakt, — kalbėjo jis, — aš mačiau sapną, kuris mane 
išgąsdino. Sapnavau, kad pilu vandenį ant medžio šaknų ir staiga 
iš jo plykstelėjo ugnis ir sudegino visus aplink augusius medžius. 
Mane sukaustė baimė, aš pabudau ir pasiunčiau tavęs, tu juk daug 
išmanai ir moki aiškinti sapnus, esi mokytas ir didžiai nuovokus. 

Šimasas pasėdėjo nuleidęs galvą, o paskui nusišypsojo, ir ka- 
ralius paklausė: 

— Kas tau atėjo į galvą, o Šimasai? Sakyk teisybę ir nieko 
neslėpk nuo manęs. 

— O karaliau, — atsakė Šimasas, — didysis Alachas parodė tau 
malonę ir atvėsino tavo akis. Šis sapnas žada didelę gerovę: di- 
dysis Alachas apdovanos tave sūnumi, kuris po tavo galvos pa- 
veldės karalystę, tik turės jis kažką, ko aš nenorėčiau šiuo me- 
tu aiškinti, nes dabar tam netinkamas metas. 

Karalius be galo apsidžiaugė, pralinksmėjo, dingo jo baimė, 
o širdis nurimo. 

— Jei viskas taip puiku, tai baigsi man aiškinti sapną tada, kai 
ateis tinkamas metas. Tai, ko nedera aiškinti dabar, privalėsi pa- 
sakyti vėliau, kad mano džiaugsmas taptų visiškas. Juk aš netrokštu 
nieko daugiau, tik kad būtų įvykdyta Alacho valia, garbė jam! 

Supratęs, kad karalius vis tiek reikalaus baigti aiškinti sapną, 

imasas prisipažino, kodėl nesiima pats to padaryti. 

Tada karalius susikvietė karalystės žvaigždininkus ir visus sapnų 
aiškintojus. Kai tie susirinko, karalius papasakojo jiems savo sapną 
ir pasakė: 

— Aš noriu, kad jūs atskleistumėt man visą teisybę, ką šis sap- 
nas reiškia. 

Priekin žengė vienas iš aiškintojų ir paprašė leidimo kalbėti. 
Karalius leido, ir šis tarė: 

— O karaliau, tavo viziris Šimasas nebuvo bejėgis išaiškinti tavo 
sapną, tik jis susidrovėjo prieš tave ir numaldė tavo baimę ne- 
baigdamas aiškinti. Jei tu leisi man kalbėti, aš pasakysiu. 

— Kalbėk, o būrėjau, nesidrovėk, kalbėk su manim nieko 
neslėpdamas, — leido karalius. 

— Žinok, o karaliau, — pradėjo aiškintojas, — tau gims sūnus, 
kuris po ilgo tavo gyvenimo perims iš tavęs karalystę, bet su val- 
diniais jis elgsis nebe taip kaip tu. Jis neklausys tavo nurodymų, 
ims engti saviškius ir atsitiks jam tai, kas ištiko katiną su pele, kai 
ši paprašė didžiojo Alacho užtarimo. 

— O kas per istorija apie katiną ir pelę? — paklausė karalius. 

Ir sapnų aiškintojas ėmė pasakoti: 

— Teprailgins Alachas karaliaus gyvenimą! Murklys, tai yra 
katinas, vieną naktį išbėgo tikėdamasis sode ką nors sumedžio- 
ti. Tačiau nieko nesugavo ir tik pavargo, nes tąnakt buvo šalta 
ir lijo lietus. Jis ėmė sukti galvą, kur čia susiradus kokią auką. 
Beklaidžiodamas staiga medžio pašaknėje pamatė urvelį. Jis pri- 
siartino ir ėmė murmėdamas jį uostinėti. Užuodė ten esant pelę 
ir ėmė visaip brautis į urvą. Pelė taip pat pajuto katiną ir ėmė 
kapstyti priekinėmis ir užpakalinėmis kojytėmis, stengdamasi užkasti 
urvo landą. Tada katinas sušnypštė ir tęvu balsu prabilo: 

— Kodėl tu taip darai, o sesute? Aš ieškau pas tave užuo- 
bėgos, trokštu, kad tu parodytum man malonę ir priglaustum 
mane šiąnakt savo urve. Aš jau senas, bejėgis ir silpnas, man 
sunku judėti. Šiąnakt per toli nuklydau vaikščiodamas po sodą. 
O, kiek jau kartų šaukiausi mirties, taip trokštu pailsėti! Štai aš 
ties tavo durimis, sušalęs ir sušlapęs. Prašau tavęs, vardan Ala- 
cho, susimildama, paimk mane už rankos, įsivesk pas save ir pri- 
glausk bent savo urvelio prieangyje. Aš vargšas svetimšalis, o 
juk pasakyta: kas priglaus savo būste vargšą svetimšalį, tam teis- 


22 


900 naktis 


mo dieną prieglobsčiu taps rojus. Tu verta, o sesute, gauti už 
mane atpildą, tad leisk man pabūti pas tave per naktį, o rytą 
aš trauksiu savais keliais... 

Tuo tarpu išaušo rytas, ir Šachrazada nutraukė pasakojimą. 


Devyni šimtai pirmoji naktis 


Kai atėjo devyni šimtai pirmoji naktis, Šachrazada tęsė: 

Pasakojama, o laimingasai karaliau, kad katinas kalbėjo pelei: 

— Leisk man pernakvoti pas tave, o rytą aš trauksiu savais ke- 
liais! 

— Kaipgi galiu leisti tave į savo urvą, — atsakė pelė, — jei tu 
iš prigimties esi mano priešas, o tavo maistas — mano mėsa? Aš 
bijau, kad tu mane apgausi, juk tau tai įprasta, o be to, nedavei 
priesaikos. Juk pasakyta: „Negalima mergišiui patikėti moters, 
vargšui — pinigų, ugniai — malkų“. Aš negaliu tavim pasitikėti, 
nes pasakyta: „Atsargumas iš prigimties tuo stipresnis, kuo silpnes- 
nis atsarguolis“. 

Katinui buvo visai riesta ir nuslopusiu balsu jis atsakė pelei: 

— Taip, visi šie pamokymai, kuriuos tu pakartojai, yra teisin- 
gi. Aš tavęs nesmerkiu, tik prašau pamiršti mūsų prigimtinį prie- 
šiškumą, nes pasakyta: „Kas atleis kūriniui, tam atleis jo Kūrėjas“. 
Aš buvau tavo priešas, o štai šiandien prašau tavo malonės. Juk 
pasakyta: „Jei nori, kad tavo priešas taptų tavo draugu, padaryk 
jam ką nors gera“. Aš tau, o sesute, prisiekiu, ir prisiekiu Alacho 
vardu, niekada tau nekenkti, be to, ir jėgų nebeturiu. Pasitikėk Ala- 
chu ir padaryk gerą darbą — priimk mano priesaiką ir mano įžadą. 

— Kaip aš galiu priimti priesaiką to, — atsakė pelė, — kuris 
visais laikais buvo mano priešas ir kuriam apgaudinėti mane tapo 
įpročiu? Jei mes būtume dėl ko nors susiginčiję, jei visa tai ne 
iš kraujo eitų, aš išties nepaisyčiau, bet juk mūsų priešiškumas 
prigimtinis, ir yra pasakyta: „Kas pasikliaus savo priešu, bus pa- 
našus į tą, kuris įkiša ranką echidnai į nasrus“. 

Katinas perpyko ir tarė: 

— Man spaudžia krūtinę, o siela vos gyva! Tai mano priešmir 
tinės kančios, aš tuoj galą gausiu ant tavo slenksčio, o nuodėmė 
kris ant tavęs, nes tu galėjai mane išgelbėti. Štai ir viskas, ką aš 
tau galiu pasakyti. 

Pelę apėmė baimė prieš didįjį Alachą, širdis suminkštėjo ir 
ji tarė sau: „Kas ieško didžiojo Alacho pagalbos gelbėdamasis nuo 
savo priešo, tegul parodo šiam malonę ir gerumą. Pasikliausiu Ala- 
chu ir išgelbėsiu katiną nuo pražūties, o už tai man bus atlyginta“. 

Pelė išlindo ir vilkte įvilko katiną į savo urvą. Katinas buvo 
pas ją, kol atgavo jėgas, pailsėjo ir pasitaisė. Jis vis guodėsi dėl 
savo silpnumo, aimanavo, kad dingo jėgos ir mažai beliko draugų. 
O pelytė gailėjosi jo ir ramino lakstydama aplink. 

Katinas pamažu šliaužė urvu, kol užtvėrė landą — jis bijojo, 
kad pelė gali pasprukti. Vienu metu pelė išties panoro išbėgti ir 
prisiartino prie katino. Kai ji atsidūrė visai arti, katinas griebė ją 
ir įsikirto nagais, ėmė purtyti ir draskyti, stvarstyti dantimis, pa- 
keldavo nuo žemės ir pamėtėdavo, vaikėsi ją, tąsė ir kankino. Pelė 
ėmė šauktis pagalbos ir kreipėsi į Alachą prašydama išvaduoti. 
Ji priekaištavo katinui sakydama: 

— Kurgi tavo įžadai, kuriuos man davei, kur priesaikos, ku- 
riomis klioveisi? Tai toks tavo atlygis man už tai, kad įsileidau 
į savo urvą ir pasitikėjau tavim? Teisybę sakė tas, kuris tarė: „Kas 
patikės savo priešo įžadu, tegu nelaukia pasigailėjimo“. Teisus bu- 
vo ir kitas, pasakęs: „Kas pasikliaus savo priešu, tas vertas mir- 
ties“. Man belieka laukti savo Kūrėjo pagalbos, jis išgelbės ma- 
ne iš tavo nagų. 

Šitai kalbant pelei, katinas jau norėjo pulti ir sudraskyti ją. O 
tuo metu pro šalį ėjo medžiotojas su piktais šunimis, išmokytais 
persekioti žvėris. Vienas šuo ėjo pro urvą ir išgirdo ten dideles 
peštynes. Jis pamanė, jog lapė ką nors drasko, ir puolė į urvą 
norėdamas ją pastverti. Ten aptiko katiną ir čiupo jį. Pasijutęs šuns 
naguose, katinas ėmė gelbėti savo kailį ir paleido pelę. Ji liko gyva, 
be jokios žaizdelės, o katiną medžioklis šuo ištraukė iš urvo 
perkąstomis gyslomis ir negyvą numetė. 

Taigi per katiną ir pelę išsipildė žodžiai pasakiusiojo: „Kas ro- 
do malonę, tas pats bus kitame gyvenime pamalonintas, o kas 
skriaudžia, tas tuojau pats bus skriaudžiamas“. 

Štai kas jiems nutiko, o karaliau, taigi niekas neturi laužyti 
įžado, jei kas nors tuo įžadu patikėjo. O tam, kas apgaus ar išduos, 
atsitiks taip, kaip atsitiko katinui. Juk jei kas nors teisia, tai ir pats 
bus teisiamas, o jei kas daro gera, bus atlygintas. Tačiau neliūdėk, 
o karaliau, ir tenebūna tau sunku, mat tavo sūnus, kurį laiką 
skriaudęs ir engęs, vėl ims gerai elgtis. O tasai išminčius, tavo 

viziris Šimasas, visai nenorėjo nuslėpti nuo tavęs to, apie ką užsi- 
minė. Tai iš jo pusės teisinga, nes sakoma: „Patys atsargiausi 
žmonės — tai tie, kurių protas giliausias, ir tie, kurie labiau už 
kitus pavydi gerovės...“ 

Karalius aprimo, liepė gausiai apdovanoti aiškintoją ir visus 
paleido. Grįžęs į miegamąjį, ėmė mąstyti apie savo likimą. 

Stojus nakčiai, jis nuėjo pas vieną iš savo žmonų (o ši buvo 
jam pati brangiausia ir mieliausia) ir sugulė su ja. Praėjus kokiems 
keturiems mėnesiams, jos pilve suspurdėjo nešulys, ir ji labai ap- 
sidžiaugusi pranešė apie tai karaliui. 

— Mano sapnas pildosi, — nudžiugo karalius, — šaukiuosi Ala- 
cho pagalbos! 

Jis apgyvendino savo žmoną pačiuose geriausiuose kambariuo- 
se, rodė jai didžiausią pagarbą, apdovanojo ją brangiausiomis do- 
vanomis ir gausybe visa ko. Paskui jis pasišaukė vieną tarną ir 
pasiuntė atvesti Šimaso. Kai šis atėjo, karalius papasakojo jam, kad 
jo žmona laukiasi. 

— Mano sapnas išsipildė, — kalbėjo jis, — mano viltys tam- 
pa tikrove! Gal atsitiks taip, kad gims sūnus, kuris taps mano ka- 
ralystės paveldėtoju. Ką gi tu apie tai pasakysi, Šimasai? 

Šimasas patylėjo ir neištarė nė žodžio. Karalius nustebo: 

— Ko tu, aš žiūriu, visai nesidžiaugi mano džiaugsmu ir ne- 
atsakai man? Ar tu kuo nors nepatenkintas, Šimasai? 

Šimasas puolė prieš jį žemėn ir tarė: 

— O karaliau, tepailgins Alachas tavo gyvenimą! Kokia nauda 
iš medžio ieškančiam po juo šešėlio, jei tas medis užsiliepsnoja 
ugnimi, arba saldus grynas vynas jį geriančiam, jei tas juo pa- 
springsta? Kokia nauda trokštančiam iš šalto pasaldyto vandens, 
jeigu jis jame paskęsta? Aš Alacho vergas ir tavo vergas, o ka- 
raliau, juk pasakyta: „Protingas prieš laiką nešnekės apie jam rūpi- 
mus dalykus: keliautojas — kol negrįš iš kelionės, kovotojas — kol 
kare nenugalės priešo, o besilaukianti moteris — kol vaisius neišeis 
iš jos...“ 

Tuo tarpu išaušo rytas, ir Šachrazada nutraukė pasakojimą. 

Devyni šimtai antroji naktis 


Kai atėjo devyni šimtai antroji naktis, Šachrazada tęsė: 

Pasakojama, o laimingasai karaliau, kad viziris Šimasas pasakė 
karaliui: 

— Protingam netinka šnekėti prieš laiką apie tris dalykus... 

Ir dar pridūrė: 

— Žinok, o karaliau, kad kalbantysis apie ką nors, kas nebaigta, 
panašus į maldininką, kuriam ant galvos išsipylė aliejus. 

— O kokia tai istorija ir kas atsitiko tam maldininkui? — pa- 
klausė karalius. 

Ir viziris ėmė pasakoti: 

— Žinok, o karaliau, kartą viename mieste, pas vieną iš šerifų 
gyveno maldininkas. Tam maldininkui šerifas kas dieną skirdavo 
tris tešlos papločius, truputį aliejaus ir medaus. Aliejus šiame mieste 
buvo brangus, ir maldininkas, gavęs tą aliejų, pildavo į ąsotį. O 
ąsotį iš baimės ir atsargumo pasikabindavo sau virš galvos. Kai ąso- 
tis buvo jau pilnas, vieną naktį maldininkas sėdėjo guolyje ir lai- 
kydamas rankoje lazdą mąstė apie savo brangenybę: „Man derėtų 
parduoti visą aliejų ir už gautus pinigus nusipirkti avį. Tada su- 
sidėčiau su kokiu nors felachu“. Pirmais metais ji atsives avinėlį 
ir avelę, o kitais metais — avelę ir avinėlį. Šios avys visą laiką dau- 
ginsis, ves kitas aveles ir avinėlius, kol jų prisiveis daugybė. Ta- 
da aš atsiskirsiu savo dalį, parduosiu iš jos kiek norėsiu, nusipirksiu 
žemės, užauginsiu sodą, pastatysiu rūmus, įsigysiu drabužių, par- 
sivesiu vergų ir belaisvių. Tada vesiu pirklio dukterį ir iškelsiu ves- 
tuves, kokių niekada nėra buvę, papjausiu daug gyvulių, prigaminsiu 
puikiausių valgių ir saldumynų... Sukviesiu į vestuves pokštininkus, 
fokusininkus ir muzikantus. Bus daug gėlių, kvapiųjų augalų ir vi- 
sokių kvepiančių žolelių. Susirinks turtingi ir vargšai, mokslininkai, 
vadai ir didikai. Kiekvienam, kuris ko nors paprašys, visko duo- 
siu, visi galės valgyti ir gerti. Pasiųsiu šauklį skelbti: „Visi gaus visko, 
ko tik paprašys!“ Tada, po atidengimo"“, aš įeisiu pas savo suža- 

dėtinę ir mėgausiuosi jos grožiu ir dailumu. Aš gersiu, valgysiu, 
linksminsiuosi ir galvosiu: „Štai tu ir pasiekei, ko norėjai!“ Ir pailsėsiu 
nuo dievotumo ir pamaldumo. O paskui mano žmona pastos ir pa- 
gimdys berniuką. Aš džiaugsiuosi juo, rengsiu jo garbei puotas, ir 
augs jis visa ko pertekęs. Išmokysiu jį išminties, mandagumo ir 
skaičiavimo, išgarsinsiu jo vardą tarp žmonių, didžiuosiuosi juo vi- 
suose suėjimuose ir skatinsiu maloniai elgtis, o jis man nepriešta- 
raus. Aš saugosiu jį nuo visokios bjaurasties ir to, kas smerktina, 
mokysiu būti dievobaimingą ir daryti gera. Aš negailėsiu jam 
puošnių ir brangių dovanų, o jei matysiu, kad jis visada paklus- 
nus, dar jų pridėsiu, bet jei pajusiu, kad jis ėmė neklausyti, pakelsiu 
prieš jį štai šią lazdą“. 

Jis pakėlė lazdą, lyg ketindamas suduoti, ir pataikė į aliejaus 
ąsotį, kuris kabojo jam virš galvos. Ąsotis sudužo, pabiro šukės, 
o aliejus ėmė tekėti maldininkui per veidą, drabužius ir barzdą. 
Iš to reikėtų pasimokyti ir todėl, o karaliau, nedera kalbėti apie 
ką nors, kol dar neišsipildė... 

— Tu teisus, — atsakė karalius, — tu esi puikus viziris, nes pa- 
sakei tiesą ir gerai patarei. Tu pakilai mano akyse, manau, tiek 
kiek ir norėtum. Man visuomet bus malonu tave matyti. 

Šimasas puolė žemėn prieš Alachą ir prieš karalių, palinkėjo 
jam amžinos laimės ir sušuko: 

— Tepailgins Alachas tavo dienas ir teišaukštins tavo padėtį! 
Žinok, aš nieko nuo tavęs neslepiu: nei to, kas uždrausta, nei 
to, kas skelbiama. Tavo malonė — tai mano malonė, o tavo pyk- 
tis — tai mano pyktis. Aš negaliu naktį užmigti žinodamas, jog 
tu ant manęs rūstauji. Juk visa, ką turiu gera, didysis Alachas 
suteikė man kaip tavo dovanas, ir aš prašau didįjį Alachą, kad 
jis lieptų savo angelams saugoti tave, o kai susitiksime, atlygintų 
tau geru. 

Karalius pralinksmėjo, o Šimasas pakilęs išėjo. Po kurio lai- 
ko karaliaus žmona pagimdė berniuką. Šią žinią pasiuntiniai tuojau 
pranešė karaliui ir šis labai apsidžiaugęs ėmė be galo dėkoti Ala- 
chui sakydamas: 

— Garbė Alachui, kuris apdovanojo mane sūnumi po to, kai 
jau buvau visai netekęs vilties! Jis toks geras ir taip rūpinasi sa- 
vo vergais! 

Paskui karalius išsiuntinėjo laiškus visiems savo karalystės gy- 
ventojams, pranešdamas apie šį įvykį ir kviesdamas atvykti pas 


28 


902 naktis 


jį. Susirinko emyrai, vadai, mokslininkai bei karalystės didžiūnai, 
kurie buvo jam pavaldūs. 

Karaliaus sūnaus garbei po visą karalystę skambėjo litaurai. 
Iš visų kraštų pasveikinti karaliaus rinkosi mokslo žmonės, filo- 
sofai, literatai ir išminčiai. Visi suėjo pas karalių ir sustojo kiek- 
vienas savo padėtį atitinkančioje vietoje. Tada karalius davė ženklą 
didiesiems viziriams, kurių vadas buvo Šimasas, kad kiekvienas 
iš jų tartų žodį iš savo išminties. Jų vyriausiasis, viziris Šimasas, 
paprašė karaliaus leidimo kalbėti. 

Karaliui leidus, jis pradėjo: 

— Garbė Alachui, kuris sugrąžino mus iš nebūties į būtį ir 
davė savo vergams valdovus iš teisingų ir garbingai suteikta valdžia 
besinaudojančių žmonių, iš dorai besielgiančių ir dorai tvarkančių 
tas gėrybes, kurias galingasis per jų rankas suteikė savo valdiniams! 
Kaip tik toks yra mūsų karalius, kuris atgaivino mūsų žemes tuo, 
ką mums skyrė Alachas, ir apdovanojo per savo gerumą laisvu 
gyvenimu, ramybe ir teisingumu. Koks kitas karalius padarė sa- 
vo karalystės gyventojams tiek kiek šis, rūpindamasis mūsų ge- 
rove, saugodamas mūsų teises ir gindamas mus vieną nuo kito, 
teisdamas už nerūpestingumą ir ištaisydamas neteisybes. Tokia pat 
yra Alacho malonė žmonėms — duoti jiems valdovą, kuris 
rūpintųsi jų reikalais ir gintų nuo priešų, nes kiekvieno priešo tiks- 
las — nugalėti savo nedraugą ir priversti jį paklusti. Daugelis žmo- 
nių atveda karaliams savo vaikus tarnauti ir jie lieka ten vergų 
teisėmis, kad gintų valdovus nuo priešų. O į mūsų šalį visą tą 
laiką, kol valdo šis karalius, priešai nėra įžengę. Tai yra palaima 
ir didelė sėkmė, to negali niekas apsakyti, nes to neįmanoma ap- 
sakyti. Ir tu, o karaliau, nusipelnei, kad tau būtų parodyta ši didi 
malonė, o mes liekame tavo globoje ir po tavo sparnu — tegul 
būna tau nuostabi ši Alacho dovana ir tepailgina jis tavo gyve- 
nimą! Mes jau seniai nepailsdami prašėme didįjį Alachą, kad jis 
išklausytų mus, suteiktų mums malonę išsaugoti tave mums, kad 
padovanotų tau šaunų sūnų, kurio dėka tu atvėsintum savo akis. 
Ir Alachas (garbė jam ir didybė!) išgirdo mūsų žodžius, išklausė 
mūsų maldą... 

Tuo tarpu išaušo rytas, ir Šachrazada nutraukė pasakojimą. 


Devyni šimtai trečioji naktis 


Kai atėjo devyni šimtai trečioji naktis, Šachrazada tęsė: 

Pasakojama, o laimingasai karaliau, kad viziris Šimasas kalbėjo 
karaliui: 

— Ir didysis Alachas išgirdo mūsų žodžius ir išklausė mūsų 
maldą, ir paskubėjo mums padėti, kaip kad padėjo žuvims tven- 
kinyje. 

— O kas tai per istorija apie žuvis ir kaip ten viskas buvo? — 
paklausė karalius. 

Ir viziris ėmė pasakoti: 

— Žinok, o karaliau, kad vienoje vietoje buvo tvenkinys, kur 
plaukiojo keletas žuvų. Atsitiko taip, kad vanduo tvenkinyje 
pradėjo sekti ir netrukus žuvims jo ėmė nebepakakti, jos jau buvo 
beužtrokštančios. „Kas gi bus? — susirūpino jos. — Ką čia mums 
sugalvojus ir ką pasiklausus patarimo?“ 

Tada prakalbo viena žuvis (o ji buvo protingesnė ir vyresnė 
už kitas): „Nėra mums kitos išeities, kaip tik melsti Alacho pa- 
galbos. Bet galime dar paklausti patarimo vėžį, juk jis mūsų vy- 
resnysis. Eime pas jį ir sužinosime jo nuomonę — jis geriau už 
mus viską išmano“. Žuvys pritarė jos nuomonei ir visos nuplaukė 
pas vėžį, o šis lindėjo savo urve ir nė nenutuokė, kas atsitiko 
žuvims. Žuvys palinkėjo jam ramybės ir pasakė: „O mūsų pone, 
argi tau nė motais mūsų rūpesčiai, juk tu mūsų valdytojas ir 
vyresnysis?“ Vėžys atsakė: „Ir jums ramybė! Kas gi atsitiko ir ko 
jūs norite?..“ Žuvys jam papasakojo, kaip ėmė sekti vanduo, ir 
pridūrė, kad kai jis visai išdžius, jos žūsiančios. „Štai mes ir atėjo- 
me pas tave, — kalbėjo jos, — ir laukiame patarimo, kaip išsi- 
gelbėti, tu juk mūsų vyresnysis ir daugiau išmanai už mus“. Vėžys 
nuleido galvą, o paskui pratarė: „Be abejonės, jums nepakanka 
proto, jei nepasitikite didžiojo Alacho malone ir jo atsakingumu 
už visų savo kūrinių gerovę. Argi jūs nežinote, kad Alachas (garbė 
jam ir didybė!) nepaliauja rūpinęsis savo vergais ir kad visiems 
jiems jis paskyrė lemtį dar prieš juos sukurdamas? Savo dieviškąja 
galybe kiekvienai būtybei jis paskyrė tam tikrą gyvenimo trukmę 
ir tam tikrą lemtį — tai kaipgi mes dabar galime kuo nors rūpintis, 
kai viskas jau iš anksto nuspręsta? Mano nuomone, nėra nieko 
geriau, kaip prašyti didžiojo Alacho. Kiekvienam iš mūsų vertėtų 
peržvelgti savo mintis, ir slaptas, ir viešai išreikštas, ir ištaisyti prieš 

Viešpatį tai, kas buvo ne taip. Melskimės Alachui, kad išvaduotų 
mus ir išgelbėtų nuo bėdos, juk Alachas didis ir neapvilia lūkesčių 
to, kuris juo tiki, ir neatmeta prašymo to, kuris ieško jo artumo. 
Kai mes jam tai išsakysime, mūsų reikalai pasitaisys ir mes pa- 
tirsime gėrį ir laimę. Ateis žiema, ir Alachas palaistys mūsų žemę, 
kaip kad prašė dievobaimingieji, juk nesunaikins gėrio tas, kuris 
jį sukūrė. Išmintingiausia yra kentėti ir laukti, kaip pasielgs Ala- 
chas. Jei mus užklups mirtis, kaip kad dažnai būna, galėsime 
pailsėti, o jei atsitiks taip, kad turėsime bėgti, bėgsime ir palikę 
savo žemes išeisime ten, kur panorės Alachas“. Žuvys vienu balsu 
pritarė jam: „Tavo tiesa, o mūsų pone, teatlygina tau Alachas už 
mus geru“. 

Ir visos išsiskirstė po namus. Praėjo kelios dienos, ir Alachas 
pasiuntė smarkų lietų, kuris pripildė tvenkinį vandens, jo pasidarė 
net daugiau negu buvo. Taip ir mes, o karaliau, puolėme neviltin 
nežinodami, ar tu turėsi kada nors sūnų, ir jei jau Alachas skyrė 
jį mums ir tau, tai mes prašome didįjį Alachą, kad tavo sūnus 
taptų iš tiesų palaimintuoju ir praskaidrintų tavo gyvenimą. Te- 
gul jis būna teisingas tavo reikalų perėmėjas ir teapdovanos mus 
Alachas per jį taip, kaip apdovanojo per tave. Didysis Alachas 
neapgaus to, kas pas jį eina, ir niekas neturi prarasti vilties su- 
laukti Alacho malonės. 

Tada pakilo antrasis viziris ir palinkėjo karaliui ramybės. Ka- 
ralius atsakė jam: 

— Ir jums ramybės! 

"Tada viziris ėmė kalbėti: 

— Karalius yra karalius tik tada, kai jis yra dosnus ir teisin- 
gai elgiasi, kai garbingai teisia, kai nėra šykštus ir gerai elgiasi 
su valdiniais, kai palaiko įstatymus ir papročius, įsigalėjusius tarp 
žmonių, kai atiduoda tai, kas priklauso vienam, atimdamas iš kito, 
jį nuskriaudusio, kai stengiasi išvengti kraujo liejimo ir šalina blogį. 
Jis turi garsėti tuo, kad nejaučia paniekos vargšams, ir pagelbėti 
tiek aukštiesiems, tiek žemiesiems bei pripažinti visų teises. To- 
kiu atveju visi valdiniai ima melstis už jį ir vykdyti jo valią, juk 
nėra abejonių, kad tokio būdo karalius yra mėgstamas savo val- 
dinių ir nusipelno šiame gyvenime didybės, o būsimajame — savo 
Kūrėjo pagarbos ir palankumo. O mes, vergų susirinkimas, pri- 
pažįstame, o karaliau, kad tai, ką nupasakojome, yra tavyje ir, kaip 
sakoma: „Pats geriausias dalykas, jei karalius yra teisingas, gydy- 

tojas — patyręs, o mokslininkas — išmanantis ir besielgiantis pagal 
savo išmanymą“. Dabar mes mėgaujamės šia laime, o anksčiau 
buvome puolę neviltin, praradę tikėjimą, kad tu sulauksi sūnaus, 
kuris paveldėtų tavo karalystę. Bet dabar Alachas (tebūnie 
išaukštintas jo vardas!) neapvylė tavo lūkesčių ir išklausė tavo 
maldų, juk tu buvai tokios geros nuomonės apie jį ir patikėjai jam 
savo rūpestį. Tavo viltis — puiki viltis, ir tau atsitiko taip, kaip 
atsitiko varnui ir gyvatei. 

— O kaip ten buvo ir kas tai per istorija apie varną ir gy- 
vatę? — paklausė karalius. 

Ir viziris ėmė pasakoti: 

— Žinok, o karaliau, kartą viename medyje gyveno varnas su 
savo pačia. Jų gyvenimas buvo kuo puikiausias. Atėjo laikas perėti 
paukščiukus (o buvo patys karščiai), ir tuo metu iš urvo iššliaužė 
gyvatė ir pasuko medžio link. Kabindamasi į šakas ji užsliuogė 
iki varno lizdo ir įsitaisė jame. Taip ir pratūnojo ten karščiausias 
vasaros dienas. Varnas buvo išvarytas ir neturėjo jokios išeities, 
neturėjo vargšas net kur prisiglausti. Kai baigėsi karščiai, gyvatė 
grįžo į savo urvą ir varnas tarė pačiai: „Padėkokime didžiajam 
Alachui, kuris išgelbėjo ir išvadavo mus nuo šios bėdos. Nors mes 
ir praleidome šiuos metus veltui, bet didysis Alachas niekada ne- 
atims mums vilties. Padėkokime gi jam už tai, kad pasiuntė mums 
kūno sveikatą. Nebeturime kuo pasikliauti, išskyrus jį. Jei Alachas 
panorės ir mes sulauksime ateinančių metų, jis atlygins mums už 
mūsų prieauglį“. Kai vėl atėjo metas perėti paukščiukus, gyvatė 
iššliaužė iš savo urvo ir pasuko medžio link. Ji užsikabino už 
šakelės norėdama, kaip ir pirma, pasiekti varno lizdą, bet staiga 
ją puolė vanagas, kirto per galvą ir sukapojo. Gyvatė negyva krito 
žemėn, ją apspito skruzdėlės ir suėdė. Varnas su pačia liko saugūs 
ir ramūs, jie išsiperėjo savo paukščiukus ir padėkojo Alachui už 
išsigelbėjimą ir už vaikus. O mums, karaliau, tiktų padėkoti Ala- 
chui už tai, kad po ilgo nusiminimo ir nevilties padovanojo mums 
ir tau tą palaimintąjį — lauktą kūdikį. Tebus Alacho valia tau puiki 
ši dovana ir te gerai baigiasi visi tavo reikalai!.. 

Tuo tarpu išaušo rytas, ir Šachrazada nutraukė pasakojimą. 

Devyni šimtai ketvirtoji naktis 


Kai atėjo devyni šimtai ketvirtoji naktis, Šachrazada tęsė: 

Pasakojama, o laimingasai karaliau, kad antrasis viziris baigė 
savo kalbą sakydamas: „Tebus Alacho valia tau ši dovana pui- 
ki — te gerai baigiasi visi tavo reikalai!“ 

Tada atsistojo trečiasis viziris ir pasakė: 

— Džiaukis, teisingasai karaliau, tuo, kas yra gera dabar, ir ap- 
dovanojimu būsimajame gyvenime, nes kiekvieną, kurį myli žemės 
žmonės, myli ir dangaus žmonės. Didysis Alachas paskyrė tau savo 
meilę ir įdėjo ją į tavo karalystės žmonių širdis. Padėka jam — 
mūsų ir tavo pagarbinimai, kad toliau gausintų savo malonę tau 
ir per tave mums. Ir žinok, o karaliau, kad žmogus nieko negali 
be Alacho (didis jis!) leidimo, jis yra dovanotojas ir kiekvieno žmo- 
gaus gerovė ateina iš jo. Visas gėrybes jis paskirsto savo vergams 
taip, kaip jam norisi. Vienus jis gausiai apdovanoja, o kitus pri- 
verčia rūpintis pramitimu, vieną padaro vadu, kitą paverčia ne- 
trokštančiu žemiškųjų gėrybių, o vien tik ieškančiu Alacho, nes 
jis yra tas, kuris pasakė: „Aš piktadarys, nešantis naudą, aš išgydau 
ir užleidžiu ligą, praturtinu ir sužlugdau, užmušu ir atgaivinu: mano 
rankose — viskas ir visi, galų gale susirinksite pas mane“, — taigi 
visiems žmonėms derėtų dėkoti jam. Ir tau, o karaliau, laimingasis 
ir šviesiausiasis, turėtume dėkoti, nes pasakyta: „Laimingiausias 
iš šviesiausiųjų yra tas, kuriam Alachas pasiuntė dabartinio ir būsi- 
mojo gyvenimo gėrybes ir kuris pasitenkina tuo, ką jam Alachas 
skyrė, ir dėkoja jam už tai, ką jis nustatė. O tas, kuris peržen- 
gia ribą ir ieško ne to, ką nulėmė jam Alachas, panašus į lau- 
kinį asilą iš istorijos su lape“. 

— O kokia ta istorija? — paklausė karalius. 

Ir viziris ėmė pasakoti. 

— Žinok, o karaliau, kad viena lapė kiekvieną dieną išeida- 
vo iš olos ieškoti sau dienos grobio. Kartą ji klaidžiojo kažkur kal- 
nuose, diena baigėsi ir ji pasuko namo. Pamatė priešpriešiais kitą 
lapę ir susitikusios ėmė kalbėtis apie grobį. Viena pasakojo ki- 
tai: „Vakar man pasitaikė laukinis asilas. Aš buvau alkana, tris 
dienas neėdusi, todėl apsidžiaugiau ir padėkojau Alachui, kuris 
pasiuntė man tą asilą. Aš suėdžiau to asilo širdį ir pasisotinau. 
Grįžau į savo olą, praėjo trys dienos, man nepasisekė rasti jokio 
kito maisto, tačiau aš vis tiek esu soti iki pat šiol“. Išgirdus šią 

istoriją, pirmąją lapę apėmė pavydas dėl anos sotumo ir ji pagal- 
vojo: „Būtinai turiu paragauti laukinio asilo širdies!“ Ji neėdė keletą 
dienų, išbadėjo ir vos nenugaišo, jos paieškos vis trumpėjo, o jėgos 
silpo, kol ji visai atgulė savo oloje. Vieną dieną jai taip betysant, 
pro šalį ėjo du medžiotojai. Jiems pasipainiojo laukinis asilas ir 
abu visą dieną jį gainiojosi. Pagaliau vienas iš jų paleido dvigubą 
strėlę su užkirtimu, ir ši pataikė asilui, sulindo vidun, pasiekė širdį 
ir patiesė jį visai priešais pat lapės olą. Medžiotojai priėjo prie 
asilo, pamatė, kad nebegyvas, ir ištraukė strėlę, kuri buvo patai- 
kiusi į širdį. Tačiau išsitraukė tik medgalis, o dvigubas strėlės ant- 
galis liko laukinio asilo pilve. Atėjus vakarui, lapė išlindo iš sa- 
vo olos vaitodama iš silpnumo ir alkio ir pamatė laukinį asilą, 
kuris voliojosi ties olos landa. Lapė baisiai apsidžiaugė, vos ne- 
pašoko į orą sušukusi: „Garbė Alachui, kuris padėjo išsipildyti ma- 
no troškimui! Aš ir nesitikėjau, kad įveikčiau laukinį asilą ar ką 
nors kitą. Turbūt pats Alachas atginė jį prie mano olos ir išvertė 
iš kojų“. Lapė užšoko ant asilo, perplėšė jam pilvą ir įkišusi galvą 
ėmė ieškoti širdies, galų gale rado, pastvėrė ir prarijo. Tačiau kai 
širdis nuslinko jos gerklėn, strėlės smaigalys užkliuvo už jos kaklo 
kauliuko, ir lapė nebegalėjo nei praryti širdies, nei išspjauti. Su- 
pratusi, jog galas, ji pagalvojo: „Iš tiesų nedera jokiam padarui 
siekti ko nors daugiau, nei skyrė Alachas! Jei aš būčiau pasiten- 
kinusi tuo, ką skyrė Alachas, nebūčiau priėjusi galo“. Todėl, o 
karaliau, žmogui reikėtų pasitenkinti tuo, ką jam davė Alachas, 
dėkoti jam už malones ir nenustoti tikėti savo valdovu. Štai ir tau, 
o karaliau, už gerus tavo ketinimus ir gerus darbus Alachas at- 
lygino sūnumi po to, kai tu jau buvai netekęs vilties. Ir mes 
prašome didįjį Alachą, kad jis dovanotų jam ilgą gyvenimą ir ne- 
permainingą laimę, kad jis padarytų jį palaimintu perėmėju, vyk- 
dančiu po tavęs, kai baigsis ilgas tavo gyvenimas, visus tavo pri- 
sakymus. 

Tada atsistojo ketvirtasis viziris ir tarė: 

— Iš tiesų, o karaliau, jei tu esi protingas ir gaudaisi išmin- 
ties viršūnėse... 

Tuo tarpu išaušo rytas, ir Šachrazada nutraukė pasakojimą. 

Kai atėjo devyni šimtai penktoji naktis, Šachrazada tęsė: 

Pasakojama, o laimingasai karaliau, kad atsistojo ketvirtasis vi- 
ziris ir ėmė kalbėti: 

— Iš tiesų, jei karalius protingas ir gaudosi išminties viršūnėse, 
išmano įstatymus ir valdymo mokslą, be to, jei jo geri ketinimai, 
jei jis teisingas valdiniams, gerbia tuos, kuriuos reikia gerbti, go- 
doja tuos, kuriuos reikia godoti, jei atleidžia, kai tatai galima, pri- 
reikus gina valdančiuosius ir valdinius, palengvina jų naštą, ap- 
dovanoja juos, saugo jų kraują, pridengia jų gėdą ir vykdo savo 
duotus pažadus, — tai toks karalius vertas laimės ir dabartinia- 
me gyvenime, ir būsimajame. Tai apsaugo jį nuo valdinių, padeda 
įtvirtinti savo valdžią, nugalėti priešus ir pasiekti trokštamo, vi- 
sa tai — padidėjus Alacho malonei ir palaikymui, dėkojant jam 
ir patiriant jo globą. O jei karalius pasižymi priešingom savybėm, 
tai jį kartu su visais jo karalystės žmonėmis visuomet persekio- 
ja įvairūs išmėginimai ir nelaimės, nes jis skriaudžia artimą ir to- 
limą. Ir atsitinka jam taip, kaip atsitiko karalaičiui keliauninkui. 

— O kaip ten buvo? — paklausė karalius, ir viziris ėmė pa- 
sakoti. 

— Žinok, o karaliau, kad Vakarų šalyse buvo karalius, įsipykęs 
savo sprendimais, neteisingas, savimyla prievartautojas, nesirūpinęs 
nei savo valdinių, nei tų, kas atvykdavo į jo karalystę, saugumu. 
Jei kas užklysdavo į jo valdas, tai iš to karaliaus vietininkai at- 
imdavo keturis penktadalius turto, palikdami savininkui tik vieną 
penktadalį, ne daugiau. Didysis Alachas taip lėmė, kad šis karalius 
turėjo sūnų, laimingą ir Alacho globojamą. Būdamas dar visai jau- 
nas, jis pamatė, kad gyvenimas šioje žemėje labai netobulas. Jis 
paliko namus ir melsdamasis didžiajam Alachui patraukė kelionėn, 
ėmė klajoti po stepes ir dykumas, užeidavo į svetimus miestus. 
Vieną kartą jis parkeliavo į savo miestą ir kai tik stabtelėjo ties 
sargais, tie sučiupo jį, apieškojo, bet nerado nieko, išskyrus dvejus 
drabužius — vienus naujus, kitus sudėvėtus. Jie atėmė naujuosius 
drabužius, palikę tik sudėvėtus, be to, pažemino ir paniekino ke- 
leivį. Karalaitis ėmė skųstis: „Vargas jums, o skriaudikai! Aš 
vargšas žmogus, keleivis, kokia gi jums nauda iš tų drabužių? Jei 
jūs man jų neatiduosite, eisiu pas karalių ir paskųsiu jus!“ Tačiau 
sargai atsakė jam: „Karalius pats įsakė taip elgtis, kaip mes pa- 

sielgėme, o tu daryk, kaip sumanysi“. Keliauninkas nuėjo iki ka- 
raliaus rūmų ir norėjo įžengti, tačiau vartų sargai sustabdė jį. Tada 
jis pasitraukė į šalį ir tarė sau: „Man nelieka nieko, kaip tik pa- 
laukti, kol karalius išeis, ir pasiskųsti savo padėtimi bei tuo, kas 
mane ištiko“. Taip belaukdamas karaliaus pasirodymo, jis išgir- 
do vieną kareivį pasakojant apie jį. Keleivis ėmė po truputį eiti 
artyn, kol sustojo visai priešais vartus. Nespėjo ir apsidairyti, 
žiūri — išeina karalius. Keleivis prisigretino prie jo ir palinkėjęs 
sėkmės papasakojo, kaip su juo pasielgė šiame mieste sargai, pa- 
siskundė savo padėtimi. Jis papasakojo karaliui, kad esąs iš Alacho 
žmonių, atsisakęs žemiškojo gyvenimo ir keliaująs ieškodamas 
didžiojo Alacho palaiminimo, pasakė, kad jis jau seniai eina per 
įvairias šalis ir visi, pas ką jis užsukdavo, padėdavo jam kiek 
galėdami. Taip jis būdavo sutinkamas visuose miestuose ir visuose 
kaimuose. „Eidamas į šį mietą, — kalbėjo jis, — aš tikėjausi, kad 
su manim elgsis taip, kaip ir kitur elgiamasi su keliautojais. Tačiau 
tavo valdiniai užtvėrė man kelią, atėmė mano naujus drabužius 
ir dar primušė. Pagalvok apie tai, paimk mane už rankos, grąžink 
man drabužius, ir aš neužtruksiu daugiau šiame mieste nė valan- 
dos“. Neteisingasis karalius atsakė jam: „O kas liepė tau ateiti į 
šį miestą nežinant, kaip elgiasi jo karalius?“ — „Grąžink man dra- 
bužius ir tada daryk su manim ką nori“, — atsakė keliauninkas. 
Kai neteisingasis karalius išgirdo tokius žodžius, pasikeitė jo san- 
dara“ ir jis sušuko: „O kvaily, mes atėmėme tavo drabužius, kad 
pažemintume tave. O jei tu pakėlei tokį triukšmą, aš atimsiu tau 
ir gyvybę“. Jis liepė įkalinti keliauninką, ir šis, įmestas į kalėjimą, 
ėmė graužtis, kad gavo iš karaliaus tik tokį atsakymą, ir apgai- 
lestauti pradėjęs visą šią painiavą ir neišsaugojęs gyvybės. Atėjus 
pusiaunakčiui, karalaitis atsistojo, sukalbėjo ilgą maldą ir tarė: „O 
Alache, tu esi didingas teisėjas, regi mano padėtį ir tai, kas man 
atsitiko su šiuo karaliumi prievartautoju. Ir aš, tavo nuskriaustas 
vergas, prašau, kad tu, būdamas toks maloningas, išvaduotum ma- 
ne iš šio neteisingo karaliaus rankų ir atkeršytum jam, nes tu ne- 
vengi nuskriausti tą, kuris pats skriaudžia. Jeigu tu žinai, kad jis 
mane nuskriaudė, tai atkeršyk šiąnakt jam, nubausk jį, nes tavo 
teismas teisingas, ir tu esi visų nuliūdusiųjų pagalbininkas, o tu, 


“Užuomina į viduramžiais egzistavusį Hipokrato ir Galeno 
mokymą apie keturis elementus, iš kurių sudarytas žmogaus 
kūnas. 

kuris esi galingas ir didingas ir būsi toks iki amžiaus pabaigos“. 
Šio nelaimingojo maldą išgirdo kalėjimo sargas, ir jį apėmė baimė. 
O tuo metu rūmuose, kur buvo karalius, kilo gaisras, ugnis su- 
degino viską, kas tik ten buvo, netgi kalėjimo vartus. Neišsigelbėjo 
niekas, išskyrus kalėjimo prižiūrėtoją ir keliauninką. Keliauninkas 
vėl leidosi į kelią, pasiėmęs kartu ir prižiūrėtoją. Jie ėjo iš miesto 
į miestą, o anas, neteisingojo karaliaus miestas, sudegė iki pat pa- 
matų, ir visa atsitiko per karaliaus žiaurumą. O mes, laimingasai 
karaliau, rytą ir vakarą meldžiamės už tave ir dėkojame didžia- 
jam Alachui už jo malonę turėti tave, pasikliaujame tavo teisin- 
gumu ir gerais poelgiais. Turėjome didelį rūpestį, kad tu nesu- 
silauki sūnaus, kuris paveldėtų tavo karalystę, bijojome, kad po 
tavęs ateis kitas karalius, o dabar Alachas didžiadvasiškai apdo- 
vanojo mus, išsklaidė mūsų rūpestį ir suteikė džiaugsmą, pasiųsda- 
mas šį palaimintąjį mažylį. Ir mes prašome didįjį Alachą, kad jis 
padarytų jį teisingu perėmėju ir suteiktų jam garbę ir amžiną 
laimę. 

Paskui pakilo penktasis viziris ir prabilo: 

— Tebus palaimintas didysis Alachas... 

Tuo tarpu išaušo rytas, ir Šachrazada nutraukė pasakojimą. 


Devyni šimtai šeštoji naktis 


Kai atėjo devyni šimtai šeštoji naktis, Šachrazada tęsė: 

Pasakojama, o laimingasai karaliau, kad penktasis viziris pra- 
bilo: 

— Tebus palaimintas didysis Alachas, suteikiantis tikrąsias do- 
vanas ir brangius apdovanojimus. Mes įsitikinome, kad Alachas 
parodo malonę tiems, kas jam dėkingi ir saugo jo tikėjimą. Ir tu, 
o laimingasai karaliau, pagarsintas šių aukštų geradarių, garsėji 
kaip teisingai ir dorai teisiantis savo valdinius, kaip to norėtų Ala- 
chas. Ir todėl Alachas išskyrė tave, padarė laimingas tavo dienas 
ir padovanojo tau nuostabią dovaną — šį laimingą kūdikį, kai jau 
buvo žlugusios visos viltys. Todėl mus užplūdo amžinas džiaugs- 
mas ir nesibaigiantis linksmumas, nes anksčiau turėjome didelį 
rūpestį ir buvome labai nusiminę dėl to, kad tu neturi sūnaus. 
Mes mąstėme apie tai, koks tu didžiai teisingas ir kuklus mūsų 
atžvilgiu, ir baiminomės, kad kai Alachas atsiųs tau mirtį, nebus 

kam perimti po tavęs karalystės. Mūsų nuomonės ims skirtis, visi 
suskilsime ir atsitiks mums taip kaip tam varnui. 

— O kas tai per istorija apie varną? — paklausė karalius. 

Ir viziris ėmė pasakoti: 

— Žinok, o laimingasai karaliau, kad vienoje stepėje buvo 
platus slėnis, kur tekėjo kanalai, augo vaismedžiai, o paukščiai 
garbino Alachą — vienintelį, visagalį nakties ir dienos kūrėją. 
Tarp tų paukščių buvo ir varnų, ir visi gyveno kuo puikiausiai. 
Vadu ir teisėju visiems jiems buvo vienas varnas, nesipučiantis 
prieš juos ir rūpestingas. Su juo visi jautėsi saugūs ir ramūs, ir 
tokia buvo jų santarvė, kad joks paukštis iš pašalės negalėjo jų 
įveikti. Ir atsitiko taip, kad jų vadas paseno ir ištiko jį tai, kas 
ištinka kiekvieną padarą. Kiti paukščiai jo labai liūdėjo, jų liūdesį 
stiprino dar ir tai, kad tarp jų nebuvo kito tokio, kuris galėtų 
užimti šią vietą. Susirinko visi ir ėmė tartis, kam būti vadu, kas 
sugebėtų būti teisingas. Vieni siūlė varną sakydami: „Šis tinka 
mus valdyti“, o kiti nesutiko ir nenorėjo jo. Paukščiai pasida- 
lijo ir susiginčijo, prasidėjo sumaištis, bet vėliau jie susitaikė ir 
susitarė, kad visi permiegos šią naktį, ir nė vienas neišlėks pa- 
ryčiais ieškoti maisto, visi sulauks ryto. Kai išauš, susirinks vie- 
noje vietoje ir pažiūrės, kuris paukštis bus pakirdęs anksčiausiai. 
„Tai ir bus tas, — sakė jie, — kuriam Alachas bus liepęs būti 
mūsų vyresniuoju. Jis ir valdys mūsų karalystę! Mes pavadinsime 
jį karaliumi ir pripažinsime jo valdžią“. Visi paukščiai sutiko ir 
pažadėjo vienas kitam laikytis šio susitarimo. Ir atsitiko taip, kad 
pirmasis pakirdo sakalas, ir paukščiai pasakė jam: „O gėrio tėve, 
mes išrinkome tave būti mūsų valdovu, kad spręstum mūsų rei- 
kalus“. Sakalas sutiko ir atsakė: „Jei didysis Alachas panorės, 
turėsite iš manęs daug naudos“. Po to, kai paukščiai jį išrinko 
savo vyresniuoju, kiekvieną dieną, išskridęs ieškoti maisto, jis nu- 
taikęs progą pasigaudavo vieną jų, sulesdavo smegenis ir akis, 
o visa kita išmesdavo. Jis taip elgėsi tol, kol vieną kartą paukščiai 
suprato tai ir apsižiūrėję pamatė, kad daugybė jų jau žuvę. Jie 
suprato artėjant galą ir ėmė sakyti vienas kitam: „Ką daryti? Dau- 
gybė mūsiškių jau žuvo, ir mes supratome tai tik dabar, kai ne- 
beliko seniausiųjų iš mūsų. Mums reikia gelbėti savo gyvybę!“ 
Kitą rytą paukščiai išsiskirstė: ir pabėgo nuo sakalo. Taigi ir mes 
bijojome, kad atsitiks kas nors panašaus ir gausime mes kitą ka- 
ralių. Bet Alachas padarė mums šią gerą paslaugą, atsuko į mus 

tavo veidą, ir mes dabar tikime, kad viskas bus gerai, gyven- 
sime saugūs ir santarvėje, mūsų tėvynėje vyraus ištikimybė ir ge- 
rovė. Tebus tad palaimintas didysis Alachas, garbė jam ir dėkin- 
gumas bei pašlovinimas ir tepalaimina Alachas karalių ir mus, 
jo valdinius. Teapdovanos jis mus didžiule laime ir tepadarys 
laimingą jo gyvenimą ir tvirtas jo pastangas. 

Tuomet atsistojo šeštasis viziris ir tarė: 

— Tesveikina tave Alachas, o karaliau, gražiausiu pasveikinimu 
ir šiame, ir būsimajame gyvenime! Kažkada senovėje žmonės pa- 
sakė: „Kas meldžiasi, pasninkauja ir gerbia tėvus, kas teisingas ką 
nors spręsdamas, tam Viešpats bus maloningas“. Tu buvai paskir- 
tas mūsų valdovu ir elgeisi dorai, todėl buvai laimingas, ir mes 
prašėme didįjį Alachą, kad jis gausiai tau atlygintų ir apdovanotų 
už tavo malones. Tu girdėjai, ką kalbėjo šis išminčius apie mūsų 
nuogąstavimus prarasti laimę, jei nebus karaliaus arba stos kitas 
karalius, ne toks kaip šis, jei tarp mūsų prasidės nesutarimai ir 
per tai sulauksime bėdos. O jeigu taip, tai mums derėjo su malda 
kreiptis į didįjį Alachą, kad jis padovanotų karaliui laimingąjį sūnų 
ir paliktų jį po valdovo karalystės įpėdiniu. Tačiau dabar sakau: 
neretai atsitinka taip, kad žmogus nežino, kaip baigsis tai, ką jis 
mėgsta ir ko trokšta iš gyvenimo. Todėl žmogui nereikėtų prašyti 
Viešpaties to, ko baigties jis nežino, nes neretai blogio iš to būna 
daugiau nei naudos, ir pasitaiko, kad žmogus randa pražūtį ta- 
me, ko taip troško. Ir gali ištikti jį tai, kas ištiko gyvačių kerėtoją, 
jo žmoną, vaikus ir namiškius... 

Tuo tarpu išaušo rytas, ir Šachrazada nutraukė pasakojimą. 


Devyni šimtai septintoji naktis 


Kai atėjo devyni šimtai septintoji naktis, Šachrazada tęsė: 

Pasakojama, o laimingasai karaliau, kad šeštasis viziris kalbėjo 
karaliui: 

— Nereikėtų žmogui prašyti savo Viešpaties to, ko baigties jis 
nežino, nes neretai blogio nuo to būna daugiau nei naudos, ir 
randa jis pražūtį tame, ko taip troško, ir ištinka jį tai, kas ištiko 
gyvačių kerėtoją, jo vaikus, žmoną ir namiškius. 

— O kokia tai istorija apie gyvačių kerėtoją, jo vaikus, žmoną 
ir namiškius? — paklausė karalius. 

Ir viziris ėmė pasakoti: 

— Žinok, o karaliau, kad vienas žmogus buvo gyvačių kerėto- 
jas — jis mokė gyvates, ir tai buvo jo amatas. Tas žmogus turėjo 
didelę pintinę, kurioje laikė tris gyvates, kiekvieną dieną jis 
vaikščiodavo su gyvatėmis po miestą ir šitaip uždirbdavo sau ir 
savo šeimai išlaikyti. Pavakare jis grįždavo namo ir patyliukais 
sudėdavo nuodingąsias pintinėn, o rytą vėl pasiimdavo jas ir ei- 
davo per miestą. Taip buvo papratęs ir nesakydavo savo na- 
miškiams, ką laiko pintinėje. Kartą atsitiko taip, kad gyvačių 
kerėtojui, kaip įprasta, grįžus namo, žmona paklausė jį: „Kas šioje 
pintinėje?“ Gyvačių kerėtojas atsakė: „O ko tau reikia? Argi mes 
neturime atsargų daugiau nei reikia? Tenkinkis tuo, ką tau skyrė 
Alachas, ir apie kitką neklausinėk“. Moteris nutylėjo, o pati sau 
pagalvojo: „Būtinai apžiūrėsiu tą pintinę ir pamatysiu, kas joje 
yra“. Ji tvirtai tą nusprendė, pasakė ir savo vaikams, liepė jiems 
paklausti tėvo apie pintinę ir neatstoti, kol apie ją nepapasakos. 
Vaikų mintys ėmė suktis apie pintinę, jiems atrodė, kad ten 
turėtų būti kas nors valgoma. Jie ėmė kasdien prašyti tėvo, kad 
šis parodytų jiems, kas yra pintinėje. Tėvas čia prižadėdavo 
jiems, stengdamasis juos numaldyti, čia uždrausdavo apie tai klau- 
sinėti, ir taip praėjo kuris laikas. O motina vis kurstė vaikus, ir 
visi kartu su motina sutarė nevalgyti ir negerti, kol tėvas nepa- 
tenkins prašymo ir neatvers pintinės. Kartą vakare gyvačių kerėto- 
jas grįžo namo nešinas įvairiausiais valgiais ir gėrimais ir pakvietė 
vaikus eiti su juo valgyti. Tačiau vaikai atsisakė eiti ir parodė 
jam savo pyktį. Gyvačių kerėtojas ėmė įkalbinėti juos gražiais 
žodžiais: „Pagalvokite, ko norėtumėte, kad aš jums parneščiau 
iš maisto, gėrimų ar drabužių“. O vaikai atsakė: „Tėve, mes 
norėtume tiktai tiek, kad tu atidarytum tą pintinę ir mes pama- 
tytume, kas ten yra, jei ne — pakelsime ranką prieš save“. — 
„Vaikai, — atsakė kerėtojas, — nėra joje nieko gero jums, ir jei 
aš ją atidarysiu, jums bus tik blogiau“. Ir kerėtojas ėmė gąsdinti 
juos grasindamas įkrėsti kailin, jei jie neatsisakys savo ketinimų. 
Bet vaikų pykčio ir noro sužinoti, kas pintinėje, jis nenumaldė. 
Tada tėvas užpykęs čiupo pagalį, kad jiems uždrožtų, vaikai spru- 
ko į kampus, o pintinė stovėjo čia pat, kerėtojas jos nebuvo 
paslėpęs. Kol vyras gainiojosi vaikus, moteris paskubomis ati- 
darė pintinę norėdama pažiūrėti, kas gi ten yra. Gyvatės išlin- 
do iš pintinės, įgėlė moteriai, ir ši mirė. Tada gyvatės ėmė 

šliaužioti po visus namus ir gelti didelius ir mažus, visus, išskyrus 
kerėtoją, o kerėtojas paliko savo namus ir išėjo. Kai visa tai 
apmąstysi, o laimingasai karaliau, tai suprasi, kad žmogui ne- 
verta norėti nieko, tik to, ką didysis Alachas nesunkiai suteikia, 
tepasitenkina širdis tuo, ką davė ir ko palinkėjo Alachas. Štai 
ir tau, karaliau, turinčiam tiek žinių ir tokį puikų protą, Alachas 
atvėsino akis po ilgos nevilties, pasiųsdamas sūnų, ir mes 
prašome didįjį Alachą, kad jis padarytų jį vienu iš teisingųjų ka- 
lifų, kuriuo būtų patenkintas ir Alachas, ir valdiniai. 

Tada atsistojo septintasis viziris ir prabilo: 

— O karaliau, aš tikrai žinau, jog tiesa yra tai, apie ką užsi- 
minė mano broliai, šie viziriai, mokyti ir išmintingi, ką jie kalbėjo 
tau, o karaliau, ką jie tau priskyrė iš teisingų ir gerų poelgių ir 
kuo tu skiriesi nuo kitų karalių ir kodėl esi labiau už juos ver- 
tinamas. O aš dar pasakysiu: „Garbė Alachui, kuris pastūmėjo 
link tavęs savo malonę ir padovanojo iš savo geraširdystės to- 
kią karalystės tvarką, padėjo tau ir mums pajusti didelį dėkin- 
gumą jam ir visa tai įvyko tau būnant čia. Kol tu esi tarp mūsų, 
mes nebijome, kad būsime engiami ir pasiekiami kokio nors ne- 
teisingumo, ir niekas negali mūsų įveikti, nors mes ir silpni. Juk 
pasakyta: „Geriausieji valdiniai yra tie, kurių karalius teisingas, 
o blogiausieji tie, kurių valdovas — engėjas“. Ir dar pasakyta: 
„Geriau gyventi su plėšrūnais liūtais nei su engėju sultonu“. 
Todėl tebus pagarbintas didysis Alachas amžinais pagarbinimais, 
nes suteikė mums tave ir apdovanojo tave šiuo palaimintu sūnu- 
mi, kai tu jau buvai praradęs viltį ir sulaukęs nemažai metų, nes 
didžiausia dovana šiame gyvenime — puikus sūnus. Juk pasakyta: 
„Kas neturi sūnaus, nepratęsia savęs ir netenka pomirtinės 
garbės“. Ir tau dėka tavo nepalenkiamo teisingumo ir gerų 
minčių apie didįjį Alachą buvo dovanotas šis laimingas sūnus. 
Ir atsirado šis palaimintas kūdikis per didžiojo Alacho malonę 
už gerus tavo darbus ir didžiulę kantrybę. Tau atsitiko taip, kaip 
atsitiko vorui ir vėjui. 

Karalius paklausė: 

— O kas tai per istorija apie vorą ir vėją?.. 

Tuo tarpu išaušo rytas, ir Šachrazada nutraukė pasakojimą. 

Kai atėjo devyni šimtai aštuntoji naktis, Šachrazada tęsė: 

Pasakojama, o laimingasai karaliau, kad septintasis viziris pra- 
bilo: 

— Žinok, o karaliau, kartą vienas voras įsitaisė ant nuošalių 
aukštų vartų, susirezgė sau namus ir saugiai ten gyveno. Jis bu- 
vo dėkingas didžiajam Alachui, kuris suteikė jam šią vietą ir leido 
būti nebijant šliužų. Taip jis ir gyveno kurį laiką, dėkodamas Ala 
chui už savo ramybę ir nesibaigiančią sėkmę. Tačiau Kūrėjas nu- 
sprendė išmėginti įj, iškrutinęs jį iš tos vietos, kad pažiūrėtų, koks 
tada bus jo dėkingumas ir ar išliks jo tvirtybė. Jis pasiuntė prieš 
vorą stiprų rytų vėją, vėjas nunešė jį su visu nameliu ir bloškė 
į jūrą. Bangos išmetė vorą į sausumą, jis padėkojo didžiajam Ala- 
chui už išgelbėjimą ir ėmė priekaištauti vėjui sakydamas: „O vėjau, 
kodėl tu taip su manim pasielgei ir kas tau iš to, kad tu mane 
atnešei iš mano įprastos vietos čionai? Aš juk buvau toks ramus 
ir saugus savo namuose, ant tų vartų“. — „Baik priekaištavęs, — 
tarė vėjas, — aš nunešiu tave atgal ir padėsiu ten, kur buvai pir- 
ma“. Voras kentė ir laukė vildamasis greit sugrįžti į savo namus. 
Tačiau atšiaurus vėjas nurimo, taip ir neparnešęs voro atgal. Tada 
papūtė pietų vėjas ir skrisdamas virš voro pastvėrė jį ir nusinešė 
į tą pusę, kur buvo jo namai. Skrisdamas pro šalį, voras pažino 
savo senąjį būstą ir įsikabinęs jo pasiliko ten. Ir mes tol prašėme 
Alachą, kol jis atlygino karaliui už jo vienatvę, kantrybę ir pa- 
dovanojo jam po ilgos nevilties ir tiekos metų šį berniuką. Jis ne- 
pasiėmė karaliaus iš šio gyvenimo, neleidęs atvėsti jo akims ir ne- 
atėmęs to, ką jis turi — viešpatavimo ir valdžios. Alachas buvo 
gailestingas jo valdiniams ir parodė jiems savo malonę. 

Karalius sušuko: 

— Tebus Alachui garbė, didesnė už bet kokią garbę, ir padėka, 
didesnė už bet kokią padėką! Nėra kito dievo, išskyrus jį, visa 
ko Kūrėją, kuris leido mums pažinti savo didybės viršūnę! Jis su- 
teikia valdžią ir viešpatavimą tam iš savo žemės vergų, kam užsi- 
geidžia, juk jis pasirenka iš jų kurį nori, kad padarytų jį savo pa- 
tikėtiniu ir savo kūrinių valdytoju. Ir liepia jis jam būti sąžiningam 
ir teisingam, laikytis įstatymų ir nurodymų, elgtis taip, kaip lie- 
pia teisybė, ir visuose reikaluose žiūrėti to, kas malonu ir jam, 
ir jiems. Tie valdovai, kurie elgiasi pagal Alacho nurodymus, pa- 

siekia savo laimę. Jeigu jie paklusnūs savo Viešpačiui, jis leis jiems 
išvengti šio gyvenimo baisybių ir suteiks daug gėrybių būsima- 
jame gyvenime. Alachas niekada nepamiršta dovanų gerai besi- 
elgiantiems, o tie, kurie elgiasi ne pagal Alacho mokymą, daro 
didelę klaidą. Nepaklausę savo Viešpaties, jie pasirenka šį gyve- 
nimą vietoj būsimojo, nepadaro atmintinų darbų šiame gyveni- 
me ir neturi dalios būsimajame. Alachas nedaro nuolaidų žmo- 
nėms, kurie engia ir prievartauja, tačiau jis nepaniekina nė vieno 
mo žmonėms ir gero elgesio Alachas pasiuntė mums ir jiems savo 
palaikymą. Jis palaiko mūsų padėką, kuri yra būtina dėl didelių 
jo malonių, ir kiekvienas iš vizirių jau pasakė tai, ką įteigė jam 
Alachas, ir jie smarkiai įsibėgėjo dėkodami didžiajam Alachui ir 
šlovindami jį už jo malones ir gerus darbus. Aš taip pat dėko- 
ju Alachui, nes aš — vien belaisvis vergas, ir mano širdis jo ran- 
kose, o mano liežuvis kalba paskui jį. Aš esu patenkintas tuo, ką 
jis lėmė man ir jiems, kad ir kas tai būtų. Kiekvienas iš vizirių 
pasakė apie šį berniuką tai, kas atėjo jiems į galvą, ir paminėjo 
tai, kad mes patyrėme malonę tuo metu, kai mano amžius jau pa- 
siekė tą ribą, už kurios prasideda tik neviltis, nusilpsta pasitikėji- 
mas. Šlovė tad Alachui, kuris išgelbėjo mus nuo vadovo prara- 
dimo ar pasikeitimo, kaip kad naktis pakeičia dieną. Tai buvo 
didžiulė malonė ir jiems, ir mums! Pagarbinkime tad didįjį Alachą, 
kuris išgirdo mus ir išklausė mūsų prašymus bei pasiuntė mums 
šį berniuką, lėmęs paveldėti jam garbingą kalifato vietą. Mes 
prašome, kad, būdamas didžiadvasis ir ramus, Aukščiausiasis pa- 
darytų paveldėtoją laimingą jo sumanymuose, kad palaikytų jo ge- 
raširdiškus darbus, kad taptų jis karaliumi ir valdovu savo val- 
diniams ir elgtųsi remdamasis teisingumu ir teisėtvarka, kad savo 
malonėmis, didžiadvasiškumu ir dosnumu saugotų juos nuo 
žudančios savivalės. 

Karaliui baigus kalbėti, mokslo vyrai ir išminčiai pakilo ir 
puolė kniūbsti prieš Alachą ir padėkoję karaliui bei pabučiavę jam 
rankas išsiskirstė namo. Karalius nuėjo į savo kambarius, pamatė 
berniuką ir palinkėjęs jam gerovės pavadino Virdchanu. 

Kai berniukas sulaukė dvylikos metų, karalius panoro išmo- 
kyti jį įvairių mokslų ir pastatė miesto vidury jam rūmus, kuriuose 
buvo trys šimtai šešiasdešimt kambarių. Jis apgyvendino berniuką 
šiuose rūmuose ir paskyrė jam tris išminčius ir mokytojus, liepė 

mokyti jį dieną naktį, sėdėti po vieną dieną kiekviename kamba- 
ryje ir stengtis, kad neliktų tokio mokslo, kurio jis nebūtų ragavęs, 
kad taptų jis mokytas visose srityse. Mokytojai turėjo ant kiekvieno 
kambario durų užrašyti, kokio dalyko šiame kambaryje berniu- 
kas buvo mokomas, ir kas septynios dienos pranešinėti karaliui, 
ko berniukas išmoko. Ir išminčiai ėmėsi mokyti berniuką, darbas 
nenutrūkdavo nei dieną, nei naktį. Jie neslėpė nuo jo nieko, ką 
patys žinojo. Ir pasirodė, jog berniukas yra guvaus proto ir su- 
pratingas, jis buvo toks imlus mokslams, kokio nebuvo niekur ir 
niekad anksčiau. Mokslininkai kiekvieną savaitę pranešinėdavo ka- 
raliui, ko išmoko jo sūnus ir ką jis jau gerai išmano. Taigi šitaip 
karalaitis mokėsi gilios išminties ir gavo puikų išsiauklėjimą. 
Išminčiai kalbėjo karaliui: „Mes niekada nesame matę, kad kas 
būtų buvęs apdovanotas tokiu protu kaip šis berniukas! Telaimina 
tave per jį Alachas ir teleidžia pasigėrėti jo gyvenimu!“ 

Kai praėjo dvylika metų, berniukas puikiai susigaudė kiekvie- 
noje mokslo šakoje ir pralenkė visus savo meto mokslininkus ir 
išminčius. Išminčiai atvedė jį pas tėvą ir pasakė: 

— Teatvėsins Alachas tavo akis, o karaliau, pažvelk į šį lai- 
mingą savo sūnų! Mes atvedėme jį tau, nes jis puikiai išmoko visus 
mokslus. Nė vienas šių laikų mokslininkas ar išminčius nėra pa- 
siekęs tiek kiek jis. 

Karalius be galo apsidžiaugė ir ėmė karštai dėkoti didžiajam 
Alachui, puolęs paslikas prieš jį (didis jis ir garbingas!) ir saky- 
damas: „Šlovė Alachui už jo nesuskaičiuojamas malones!“ Paskui 
jis pasišaukė Šimasą, savo vizirį, ir tarė jam: 

— Žinok, o Šimasai, pas mane atėjo išminčiai ir papasakojo, 
kad mano sūnus įsigilino į visus mokslus ir neliko nė vieno, kurio 
jis būtų nesimokęs. Tuo jis pralenkė visus, gyvenusius iki jo. Ką 
tu apie tai manai, o Šimasai? 

Čia Šimasas puolė žemėn prieš Alachą (didis jis ir garbingas!), 
pabučiavo karaliui ranką ir pratarė: 

— Negali rubinas nespindėti lyg šviesulys, nors jis būtų ir kie- 
toje uoloje. O tavo sūnus — tarsi perlas, ir jaunystė nekliudo jam 
būti išmintingam. Garbė tat Alachui, kuris jį taip apdovanojo! Jei 
didysis Alachas panorės, rytoj aš apklausiu jį ir iškamantinėsiu 
viską, ką jis išmano, sukvietęs rinktinius mokslininkus ir emyrus... 

Tuo tarpu išaušo rytas, ir Šachrazada nutraukė pasakojimą. 


44 


908 naktis 


Devyni šimtai devintoji naktis 


Kai atėjo devyni šimtai devintoji naktis, Šachrazada tęsė: 

Pasakojama, o laimingasai karaliau, kad karalius Džiliadas, 
išgirdęs Šimaso žodžius, paliepė aštraus proto mokslininkams, su- 
maniems didžiūnams ir patyrusiems išminčiams susirinkti rytojaus 
dieną į karališkuosius rūmus. Kai visi susirinko prie karaliaus vartų, 
jis įsileido juos vidun. Tada atėjo viziris Šimasas ir pabučiavo ka- 
ralaičiui rankas, o karalaitis puolė kniūbsčias prieš Šimasą. Šimasas 
tarė jam: 

— Liūto jaunikliui nedera pulti žemėn prieš jokį kitą žvėrį, ir 
šviesai nedera gretintis su tamsa. 

— Liūto jauniklis pamatė karaliaus vizirį, tai jis ir puolė 
žemėn, — paaiškino karalaitis. 

Šimasas paprašė: 

— Papasakok man, kas yra amžinas ir laisvas, kas yra du jo 
būviai ir kas yra amžina tuose dviejuose būviuose. 

Jaunuolis atsakė: 

— Amžinas ir laisvas yra Alachas (didis jis ir garbingas!), jis — 
pirmasis be pradžios ir paskutinis be pabaigos. Du jo būviai, tai 
esamasis ir būsimasis gyvenimas, amžina šiuose būviuose — pas- 
kutiniojo gyvenimo palaima. 

— Teisingai pasakei, — tarė Šimasas, — ir priimu šį atsakymą, 
tik norėčiau, kad tu man pasakytum, kaip sužinojai, kad vienas 
būvis — šis gyvenimas, o kitas — būsimasis? 

Ir jaunuolis atsakė: 

— Ogi taip, kad šis gyvenimas yra sukurtas ir neatsirado jis 
iš nieko, savo kilme siekia jis pirmapradį būvį, tik va — tai lai- 
kinas reiškinys ir jame yra būtinas atpildas už poelgius, o tai rei- 
kalauja atkurti tai, kas praeina. O būsimasis gyvenimas — antrasis 
būvis. 

— Tu teisingai pasakei, — tarė Šimasas, — ir aš priimu tavo 
atsakymą, tik norėčiau, kad papasakotum, kaip tu patyrei, jog būsi- 
mojo gyvenimo palaima yra tai, kas amžina abiejuose būviuose? 

Ir berniukas atsakė: 

— Aš patyriau iš to, kad būsimasis gyvenimas — atlygio už 
mūsų darbus buveinė, kurią būtis parengė amžiams, jis be pa- 
baigos. 

Tada Šimasas paklausė: 

— Pasakyk man, kas iš dabarties žmonių yra pagirtiniausias? 

— Tas, kuris atiduoda pirmenybę būsimajam gyvenimui, ly- 
ginant jį su dabartiniu, — atsakė berniukas. 

— O kas gi labiau vertina būsimąjį gyvenimą nei dabartinį? — 
paklausė Šimasas. 

Ir berniukas atsakė: 

— Tas, kuris žino, jog gyvena laikiname būste ir sukurtas yra 
tik tam, kad žūtų, o po mirties bus pakviestas atsiskaityti. O jeigu 
būtų buvęs kas nors paliktas šiame gyvenime visam laikui, tai jis 
neatiduotų pirmenybės amžinajam gyvenimui. 

— Papasakok man, ar egzistuoja būsimasis gyvenimas be 
šio? — klausinėjo toliau Šimasas. 

Berniukas atsakė: 

— Kas negyvena šiame gyvenime, tas neturės ir būsimojo. 
Tačiau aš manau, kad esamasis gyvenimas ir jį gyvenantis, taip 
pat baigtis, į kurią jis eina, yra panašūs į kaimo gyventojus. Emyras 
pastatė jiems ankštus namus ir atvedęs ten liepė padaryti kokį nors 
darbą. Kiekvienam paskirtas laikas ir prižiūrėtojas. Tą, kuris padaro 
skirtą darbą, prižiūrėtojas išveda iš ankštumos, o tą, kuris būna 
nepadaręs darbo tada, kai baigiasi skirtas laikas, nubaudžia. Ir štai 
tokiomis aplinkybėmis iš to namo plyšių pradeda sunktis medus. 
Žmonės palaižo to medaus, patiria jo skonį ir saldybę ir tampa 
tingūs savo darbuose. Darbai atidedami į šalį, visi kenčia nepa- 
togumus ir rūpestį dėl to, kad žino, jog laukia bausmė, kuri vis 
artėja, tačiau jie leidžia sau pasitenkinti tuo mažu saldumu. Jiems 
paskirtas prižiūrėtojas atėjus laikui nepalieka nė vieno iš jų — išsi- 
veda iš tų namų. Mes žinome, kad esamasis gyvenimas — buveinė, 
kur užgęsta žvilgsniai, ir kiekvienam, čia esančiam, yra paskirtas 
galutinis laikas. O tas, kuris susigundė maža saldybe, suradęs ją 
esamajame gyvenime, ir visa siela pasinėrė joje, atsidurs tarp 
žūstančiųjų, nes būsimąjį gyvenimą jis išmainė į esamojo gyve- 
nimo malonumus. O tas, kuris teikia pirmenybę būsimajam gy- 
venimui, o ne esamajam, ir nekreipia dėmesio į tas mažas saldy- 
bes, atsidurs tarp klestinčiųjų. 

— Aš išklausiau tai, ką tu pasakojai apie esamąjį ir būsimąjį 
gyvenimą, — tarė Šimasas, — ir priimu tai, bet juk žmogų veikia 
jie abu, ir žmogus neišvengiamai yra priverstas atsižvelgti į abu 
iš karto, nors jie ir nesutampa. Jei vergas ieško ko nors savo alkiui 
nuraminti, tai tas pakenkia jo sielai sugrįžimo į amžinąjį gyvenimą 

akimirką. O jei jis galvos vien apie būsimąjį gyvenimą, tai pakenks 
jo kūnui. Ir nėra būdo suderinti ir viena, ir kita tuo pačiu metu. 

Berniukas atsakė: 

— Jei kas šiame gyvenime ieško pramitimo, tai suteikia stiprybės 
jam būsimajame. Aš manau, kad šis ir būsimasis gyvenimas panašūs 
į du karalius — teisingą ir neteisingą. Neteisingo karaliaus žemė bu- 
vo pilna medžių, vaisių ir augalų. Nebuvo nė vieno pirklio, iš kurio 
šis karalius nebūtų atėmęs pinigų ir prekių, bet jie kentė tai, nes 
naudojosi šios žemės derlingumu, kad galėtų pramisti. O teisingasis 
karalius pasiuntė vieną savo šalies gyventoją su dideliais pinigais, 
kad šis nuvyktų į neteisingojo karaliaus žemę ir nupirktų ten bran- 
genybių. Žmogus paėmęs pinigus leidosi į kelią ir įžengė į tą žemę. 
Karaliui buvo pranešta: „Į tavo žemę atkeliavo pirklys, jis turi daug 
pinigų ir nori čia nusipirkti brangenybių“. Karalius liepė surasti ir 
atvesti tą žmogų, o tada paklausė jį: 

— Kas tu, iš kur atkeliavai ir kas tave atvedė į mano žemę, 
ko tau čia reikia? 

Žmogus atsakė: 

— Aš esu iš tokios ir tokios šalies. Tos šalies valdovas davė 
man pinigų ir liepė už juos tavo šalyje nupirkti brangenybių. Taigi 
aš atvykau vykdydamas jo įsakymą. 

— Vargas tau! — sušuko karalius. — Argi tu nežinai, kaip aš 
savo šalyje elgiuosi su žmonėmis? Aš kasdien atiminėju iš jų pi- 
nigus! Kaipgi tu atėjai su tiek pinigų ir jau kiek laiko vaikštai po 
mano žemę? 

— Šie pinigai ne mano, — atsakė pirklys, — aš tik turiu sau- 
goti juos ir perduoti tam, kam jie priklauso. 

— Aš neleisiu tau misti mano žemėje, kol tu neišpirksi savęs 
šiais pinigais, — tarė karalius... 

Tuo tarpu išaušo rytas, ir Šachrazada nutraukė pasakojimą. 


Devyni šimtai dešimtoji naktis 


Kai atėjo devyni šimtai dešimtoji naktis, Šachrazada tęsė: 

Pasakojama, o laimingasai karaliau, kad neteisingasis karalius 
pasakė pirkliui, kuris norėjo jo šalyje įsigyti brangenybių: 

— Taip nebus, kad tu gyventum mano žemėje, kol neišpirk- 
si savęs šiais pinigais. Jei ne — žūsi. 

Tada žmogus tarė sau: „Atsidūriau tarp dviejų karalių! Žinau, 
kad šis karalius neteisingas visiems, kas gyvena jo žemėje; jei aš 
jam nepaklusiu — ir pats žūsiu, ir visi mano pinigai prapuls. Įvyks 
ir viena, ir kita. O jei atiduosiu jam visus pinigus — žūsiu grįžęs 
pas aną karalių, šių pinigų šeimininką, tai neišvengiama. Nėra kitos 
gudrybės, kaip tik atiduoti karaliui iš šių pinigų nedidelę dalį. Tuo 
aš jį užganėdinsiu ir pats būsiu saugus, be to, išgelbėsiu likusius 
pinigus. Dirbsiu šią derlingą žemę ir iš to misiu. Taip gyvensiu 
tol, kol uždirbsiu ir nupirksiu brangenybių. Šitaip išsipirksiu iš šio 
karaliaus, o pasiėmęs savo užgyventą dalį grįšiu pas pinigų šei- 
mininką ir parvešiu, ko jam reikėjo. Tikiuosi, jis bus teisingas ir 
atlaidus man, taigi nėra ko baimintis bausmės už tuos pinigus, 
kuriuos paims šis karalius, ypač jei paims nedaug. 

Pirklys palinkėjo karaliui gerovės ir tarė: 

— O karaliau, aš išpirksiu save ir šiuos pinigus nedidele jų 
dalimi už laiką, kuris prabėgo nuo mano atėjimo į tavo žemę iki 
tos akimirkos, kai paliksiu ją. 

Karalius sutiko ir paleido jį metams eiti savo keliu. Žmogus 
už visus pinigus prisipirko brangenybių ir iškeliavo pas savo šei- 
mininką. Teisingasis karalius — tai lyg būsimasis gyvenimas, o 
brangenybės, esančios neteisingojo karaliaus žemėje, — tai lyg geri 
darbai ir teisingi poelgiai. Žmogus su pinigais panašus į tą, ku- 
ris siekia šio gyvenimo gėrybių, o pinigai, kuriuos jis turi — tai 
pats žemiškasis gyvenimas. Kai aš taip apmąsčiau, supratau, ką 
turi daryti kiekvienas, siekiantis laimės būsimajame gyvenime: rei- 
kia nepraleisti nė dienos nepasistengus dėl būsimojo gyvenimo. 
Ir pasirodys, kad įtikai esamajam gyvenimui, įgijęs tai, ką dovanojo 
žemės derlumas, o būsimajam įtikai tuo, ką padarei būdamas gy- 
vas ir verždamasis į jį. 

— Papasakok man, — tarė Šimasas, — ar kūnas ir siela vie- 
nodai priima paskatinimą ir bausmę, ar bausmė paliečia tik aistrų 
apsėstąjį bei nuodėmingąjį? 

— Polinkis į aistras ir nuodėmes, — atsakė berniukas, — kartais 
tampa apdovanojimo priežastimi, jei nuo jų siela užsiveria, nusisuka 
ir gailisi dėl jų. O valia yra rankose to, kuris elgiasi kaip nori, 
dėl nevienodo pasirinkimo nevienodi ir padariniai. Pramitimas yra 
kūnui būtinas, o kūno nebūna be sielos. Sielos tyrumas — nuo- 
širdūs ketinimai šiame gyvenime ir rūpinimasis tuo, kas bus nau- 
dinga būsimajame. Kūnas ir siela — tai du lenktynių žirgai, už 

kuriuos vienodai lažintasi, tai du kūdikiai, išmaitinti viena krūtimi, 
tai du bendro reikalo sąmokslininkai. Poelgius reikia vertinti at- 
sižvelgiant į jų paskatas, taigi išeitų, kad ir kūnas su siela yra ben- 
drininkai tiek visuose poelgiuose, tiek patirdami paskatinimą ar 
bausmę. 

Pavyzdys — neregio ir luošio istorija. Vienas žmogus įleido 
juos į savo sodą, prisakęs nieko jame neliesti ir nepadaryti žalos. 
Sunokus vaisiams, luošys tarė neregiui: 

— O varge! Aš matau puikius vaisius ir labai noriu jų, tačiau 
negaliu prieiti ir paragauti. Tavo kojos sveikos — nueik, atnešk 
vaisių ir mudu užkąsime. 

— Ak! — atsakė neregys. — Aš apie juos net negalvojau, o tu 
man priminei. Betgi aš negaliu to padaryti, nes nematau vaisių. 
Ką sugalvoti, kad kaip nors jų pasiraškius? 

Taip jiems besvarstant, staiga priėjo sodininkas (o tai buvo pro- 
tingas žmogus), ir luošys tarė jam: 

— Oi, sodininke, taip norisi paragauti tų vaisių, tačiau matai 
kokie mes: aš — luošys, o mano bičiulis — neregys, nieko nemato. 
Ką daryti? 

— Vargas jums, — atsakė sodininkas, — argi jūs pamiršote, kad 
sodo šeimininkui pažadėjote nekišti rankų prie vaisių? Susivaldykite 
ir nedarykite to! 

— Ne, mes būtinai turime gauti šių vaisių ir paragauti jų, — 
ginčijosi nelaimingieji. — Patark mums, kaip tai padaryti. 

Supratęs, kad jie neatsisakys savo užmačių, sodininkas tarė: 

— Jūs galite padaryti taip: tu, neregy, stokis, užsikelk ant pečių 
luošį ir nunešk jį prie medžio, kurio vaisių jis nori. O tu, luošy, 
galėsi skinti kiek pasieksi. 

Neregys atsistojo ir užsikėlė luošį ant pečių. Luošys rodė jam 
kelią, ir jie priėjo prie medžio. Luošys ėmė raškyti gražiausius vai- 
sius. Netrukus jie taip įprato į tai, kad apskynė daugumą sodo 
medžių. Kartą atėjo sodo šeimininkas ir pamatęs tai tarė: 

— Vargas jums! Kaip jūs elgiatės? Argi jūs neprižadėjote, kad 
sode nieko neliesite? 

— Tu gi žinai, — atsakė bėdžiai, — kad mes nieko negalim: 
vienas iš mūsų luošys ir negali net atsistoti, o kitas — neregys, 
ničnieko nemato. Kurgi mūsų kaltė? 

— Gal manote, kad aš nežinau, ką jūs sugalvojote ir kaip ap- 
skynėte mano sodą? — tarė šeimininkas. — Aš matau, kaip tu, ne- 

regy, užsikeli luošąjį ant pečių, tas rodo tau kelią, o tu nuneši jį 
prie medžio. 

Sodo šeimininkas smarkiai juos nubaudė ir išvijo iš sodo. 

Neregys — tai lyg kūnas, nes kūnas mato tik sielos padeda- 
mas, o luošys — tai tarsi siela, kuri negali pati, be kūno pagal- 
bos, judėti. Sodas — tai tarsi poelgiai, už kuriuos vergui yra at- 
lyginama. Sodininkas — tai protas, kuris liepia gerai elgtis ir 
stengiasi sulaikyti nuo pikto. Kūnas ir siela abu drauge patiria ir 
bausmę, ir apdovanojimą. 

— Tu teisus, — atsakė Šimasas, — aš priimu tavo atsakymą. 
Papasakok man, kuris mokslininkas, tavo nuomone, yra labiau- 
siai vertas pagarbos? 

— Tas, kuris pažįsta Alachą ir kuriam šis pažinimas yra nau- 
dingas, — atsakė berniukas. 

— O kas tai sugeba? — paklausė Šimasas. 

— Tas, kuris ieško savo Viešpaties palaiminimo ir vengia jo 
pykčio. 

— Kas yra visų aukščiausias? — paklausė Šimasas. 

— Tas, kuris daugiausia žino apie Alachą. 

— Kas yra labiausiai išmėgintas? 

— Tas, kuris žino, kaip elgtis, ir yra kantrus, — atsakė ber- 
niukas. 

— Papasakok man, — tarė Šimasas, — kieno širdis minkš- 
čiausia? 

— To, kuris dažniau už kitus ruošiasi mirti, prisimena Alachą 
ir mažiau už kitus beturi vilties, — atsakė berniukas, — nes tas, 
kuris iš arti pamatė mirties baisybes, panašus į tą, kuris žiūri į 
skaidrų veidrodį: jis žino tiesą, o veidrodis tampa ir skaidresnis, 
ir labiau blizga. 

— Kokie lobiai patys nuostabiausi? — paklausė Šimasas. 

— Dangaus lobiai. 

— O kas iš dangaus lobių yra puikiausia? — paklausė Šimasas. 

— Alacho išaukštinimas ir jo pagarbinimas. 

— O kokia iš žemės vertybių yra didžiausia? 

— Gėrio kūrimas, — atsakė berniukas. 

Tuo tarpu išaušo rytas, ir Šachrazada nutraukė pasakojimą. 

Devyni šimtai vienuoliktoji naktis 


Kai atėjo devyni šimtai vienuoliktoji naktis, Šachrazada tęsė: 

Pasakojama, o laimingasai karaliau, kad viziriui Šimasui pa- 
klausus, kokia žemės vertybė didžiausia, karalaitis atsakė: „Gėrio 
kūrimas“. 

— Tu pasakei teisybę, — atsakė Šimasas, — ir aš priimu ta- 
vo atsakymą. Papasakok man apie tris skirtingus gebėjimus: žino- 
jimą, svarstymą, suvokimą ir apie tai, kas jungia juos į viena. 

— Žinojimas, — paaiškino berniukas, — atsiranda mokantis, 
svarstymai — iš patirties, o suvokimas — iš mąstymo. O visa tai 
sujungia protas. Tas, kuris turi visas šias savybes, yra tobulas, o 
jeigu jis dar ir bijo Alacho, tai pasiekė tikslą. 

— Tu teisus, aš priimu tavo atsakymą, — atsakė Šimasas. — 
Papasakok man dar apie žinantį, išmintingą, teisingai samprotau- 
jantį ir gyvos vaizduotės bei puikios nuovokos žmogų, — ar ga- 
li pakeisti šias išvardytas jo savybes aistra ir geismas? 

— Kai aistra ir geismas, — atsakė berniukas, — užvaldo žmogų, 
tai daro įtaką jo žinioms, protui, samprotavimams ir nuovokai. 
Toks žmogus tampa panašus į plėšrų erelį, kuris medžiodavo at- 
sargiai ir būdamas įžvalgus dažniausiai lekiodavo aukštai danguje. 
Kartą jis pamatė žmogų, tempiantį tinklus. Kai tinklai buvo nu- 
tiesti, žmogus padėjo ant jo gabalą mėsos. Erelis pamatė mėsą, 
ir užvaldė jį noras ir aistra. Jis užmiršo, kiek yra matęs tinklų ir 
liūdnų likimų tų paukščių, kurie į juos įkliūdavo. Jis krito iš dan- 
gaus aukštybių, stvėrė tą mėsos gabalą ir susipainiojo tinkle. Atėjęs 
medžiotojas pamatė savo tinkluose erelį ir labai nustebęs sušuko: 
„Aš ištempiau savo tinklus, kad į juos skristų karveliai ir kitokie 
silpni paukščiai, o kaipgi čia pateko erelis?“ 

Sakoma, kai aistra ir geiduliai apninka protingą žmogų, tai šis 
protu apmąsto, kas iš to gali išeiti, ir ginasi nuo jų vyliaus, jis protu 
nugali geidulius ir aistrą. Ir kai aistra bei geidulys skatina žmogų 
kam nors, jis privalo paversti savo protą tarsi raiteliu, puikiai 
įvaldžiusiu jojimo meną. Jis tarsi sėda ant neramaus žirgo ir tvir- 
tai laiko jį už kamanų, kol žirgas pasitaiso ir pradeda eiti taip, kaip 
raitelis nori. O jei žmogus kvailas ir neturi proto, nemoka pats 
nuspręsti ir yra susipainiojęs, aistra ir geiduliai paima viršų. Jis ima 
elgtis taip, kaip liepia aistra ir potraukis, ir atsiduria tarp pražuvėlių. 
Tai pati blogiausia būsena, kokioje tik žmogus gali atsidurti. 

— Tu teisingai atsakei, — tarė Šimasas, — ir aš priimu tavo 
atsakymą. Papasakok man dar, kada žinojimas duoda naudos ir 
kada protas nugali blogą aistrų ir geidulių įtaką? 

— Tada, kai žmogus naudojasi tomis savybėmis galvodamas 
apie būsimąjį gyvenimą, — atsakė berniukas. — Mat ir protas, ir 
žinios yra naudingi dalykai, bet žmogui derėtų naudotis jais sie- 
kiant žemiškųjų gėrybių tik tiek, kiek to reikia pragyventi. Testumia 
jis šalin šio gyvenimo blogybes, o savo žinias ir protą tepanau- 
doja būsimojo gyvenimo darbams. 

— Papasakok man, ko labiausiai verta laikytis žmogui ir kuo 
užimti savo širdį? — paklausė Šimasas. 

— Teisingais darbais, — atsakė berniukas. 

— O jei taip besielgdamas žmogus atitrūksta nuo savo verslo? 
Ką jis turi daryti, kad išgyventų? — paklausė Šimasas. 

— Para, — atsakė berniukas, — turi dvidešimt keturias valandas. 
Jos visos jo, ir jis turi paskirti vieną jų dalį tam, kad užsidirbtų 
pragyventi, kitą — ramybei ir poilsiui, o likusį laiką kaupti žinias, 
nes jei žmogus protingas, bet stokoja žinių, jis panašus į nevai- 
singą žemę, kurioje nėra išdirbtos vietos, kad būtų galima sodinti 
augalus. Jei neįdirbsi jos ir neapsodinsi, neturėsi naudingų vai- 
sių, o jei įdirbsi ir užsėsi, gausi puikų derlių. Taip ir žmogus, kol 
jame nepasėta žinių sėkla, iš jo jokios naudos, o kai žinios pasėtos, 
jos duoda vaisių. 

— Papasakok man, kas tai yra žinojimas be mąstymo? — pa- 
klausė Šimasas. 

— Tai panašu į gyvulio žinojimą. Gyvulys žino, kada jam laikas 
ėsti ir gerti, kada budėti, o kada ilsėtis, tačiau jis neturi proto. 

— Tu atsakei labai trumpai, bet aš priimu tavo atsakymą, — 
tarė Šimasas. — Papasakok man, kaip aš turėčiau sergėtis sultono? 

— Neprisileisk jo, — atsakė berniukas. 

— Kaipgi aš galiu jo neprisileisti, jei esu jo valdžioje ir visi 
mano reikalai priklauso nuo jo norų? — pasidomėjo Šimasas. 

— Jo valdžia tau remiasi tik tuo, ko jam iš tavęs reikia, ir jei 
tu jam atidavei tiek, kiek pridera, daugiau nesi nuo jo priklau- 
somas. 

— Kokios yra vizirio pareigos karaliui? — paklausė Šimasas. 

Ir berniukas atsakė: 

— Nuoširdūs patarimai bei stropumas ir slaptuose, ir viešuose 
dalykuose, sveikas protas ir karaliaus paslapčių saugojimas. Te- 

gu viziris nenuslepia nieko, ką karalius privalėtų žinoti, ir tenebūna 
neatidus tuose reikaluose, kuriuos jam karalius patiki. Tegu vi- 
saip ieško jo palankumo ir vengia jo pykčio. 

— Papasakok man, kaip turi viziris elgtis su karaliumi, — pa- 
prašė Šimasas. 

— Jei tu esi karaliaus viziris ir nori jaustis saugiai, tai tegul 
tavo dėmesys jam būna didesnis ir tavo kreipimasis į jį pagarbes- 
nis, nei jis tikisi iš tavęs. O tavo prašymai tegu atitinka tavo 
užimamą padėtį karaliaus akyse. Venk atsidurti vietoje, kurios, ka- 
raliaus manymu, tu nevertas, kad nepasirodytum įžūlus. Jei kartais 
apsiriktum ir taip atsitiktų, tu taptum panašus į medžiotoją, ku- 
ris gaudydavo žvėris ir dirdavo jų odą, kurią paskui panaudodavo, 
o mėsą išmesdavo. Į jo medžioklės vietas įjunko liūtas, kuris 
suėsdavo maitas. Jis ateidavo vis dažniau, priprato prie medžio- 
tojo ir prisirišo prie jo. Medžiotojas mėtydavo jam mėsą, šluos- 
tydavosi rankas į jo nugarą, o liūtas vizgindavo uodegą iš pasi- 
tenkinimo. Pamatęs, kad liūtas priprato prie jo ir pasitiki juo, ėmė 
netgi jo klausyti, medžiotojas pamanė sau: „Šis liūtas sutramdy- 
tas, aš valdau jį. Dabar galėsiu sėsti jam ant sprando, pribaigti 
ir nudirti odą kaip ir visiems kitiems žvėrims“. Taip įsidrąsinęs 
medžiotojas šoko liūtui ant nugaros, sumanęs jį priveikti. Tačiau 
tena taip, kad nagai sulindo į žarnas. Pamynęs po savimi, liūtas 
sudraskė medžiotoją į gabalus. Taigi iš to aš ir supratau, kad viziris 
turi elgtis su karaliumi taip, kaip šis mano jį pasielgsiant, ir nebūti 
pernelyg drąsus, nors kartais taip elgtis gali paskatinti protingi sam- 
protavimai. Antraip karaliaus požiūris į jį gali pasikeisti... 

Tuo tarpu išaušo rytas, ir Šachrazada nutraukė pasakojimą. 


Devyni šimtai dvyliktoji naktis 


Kai atėjo devyni šimtai dvyliktoji naktis, Šachrazada tęsė: 

Pasakojama, o laimingasai karaliau, kad berniukas, karaliaus 
Džiliado sūnus, pasakė viziriui Šimasui: 

— Viziris turi elgtis su karaliumi taip, kaip šis mano jį pasi- 
elgsiant, ir nebūti pernelyg drąsus, nors kartais tam gali paska- 
tinti geras savęs vertinimas, kad karalius nepakeistų savo nuomonės 


apie jį. 

Tada Šimasas klausinėjo toliau: 

— Papasakok man, kokias vizirio savybes karalius labiausiai 
vertina? 

— Sugebėjimą atlikti paskirtą darbą, duoti nuoširdų patarimą, 
sveiką samprotavimą ir karaliaus paliepimų vykdymą, — atsakė 
berniukas. 

Šimasas tarė: 

— Tai, ką tu kalbėjai apie būtinybę viziriui vengti karaliaus 
pykčio ir daryti tai, kas pelnytų jo palankumą, apie pareigą rūpes- 
tingai vykdyti gautus nurodymus, yra visiškai suprantama ir būtina. 
Tačiau sakyk man, kaip pasielgti, jei karalius būna patenkintas 
tik tada, kai engia kitus, kai elgiasi neteisingai ir griebiasi prie- 
vartos? Kaip elgtis viziriui, kuriam tenka bendrauti su tokiu žiauriu 
karaliumi? Jei jis panorėtų sulaikyti jį nuo aistrų, potroškių ir su- 
manymų, tai nepajėgtų to padaryti, o jei seks jam iš paskos ir pa- 
reikš, kad jo poelgiai teisingi, tai jį užgrius ta pati kaltė ir jis taps 
savo valdinių priešu. Ką tu atsakysi? 

Ir berniukas paaiškino taip: 

— Tai, ką tu paminėjai, viziri, apie atsakomybę ir kaltę, gali 
įvykti tik tada, kai viziris kartoja paskui karalių jo klaidas. Tačiau 
viziris, karaliaus paklaustas patarimo, turėtų paaiškinti jam teisingą 
ir teisėtą kelią, perspėti dėl priespaudos ir prievartos ir patarti, 
koks elgesys su valdiniais būtų tinkamas. Reikėtų suvilioti jį at- 
pildu už gerumą ir persergėti dėl neišvengiamos bausmės už 
nuodėmę. Jei karalius nusileis ir įsiklausys į jo žodžius, tai tiks- 
las bus pasiektas, o jei ne, tai viziriui neliks nieko, kaip geruo- 
ju išsiskirti su karaliumi. Išsiskyrimas — štai išeitis jiems abiems. 

— Papasakok man, — paprašė viziris, — kokios yra karaliaus 
pareigos valdiniams ir kokios yra valdinių pareigos karaliui? 

Berniukas atsakė: 

— Teatlieka sąžiningai tai, ką karalius įsako, ir tevykdo tai, kas 
patenkina jį, Alachą ir jo pranašą. O karaliaus pareigos valdiniams 
yra apginti jų gerovę ir saugoti haremą, lygiai kaip ir valdiniai 
turi būti atidūs ir paklusnūs valdovui ir negailėti jam savo sielos. 
Jie privalo atiduoti jam kas priklauso ir liaupsinti jį, girti bei dėkoti 
už teisingumą ir gerus darbus. 

— Tu atsakei į mano klausimą apie karaliaus ir valdinių pa- 
reigas, — tarė Šimasas. — Pasakyk, ar dar liko karaliui kokia nors 
pareiga valdiniams be tų, kurias tu paminėjai? 

— Taip, — atsakė berniukas, — valdinių teisės karaliaus atžvil- 
giu yra svarbesnės nei karaliaus teisės valdinių atžvilgiu todėl, kad 
valdinių teisių nepaisymas labiau pražūtingas nei neatsižvelgimas 
į karaliaus teises, nes kartais karaliai žūsta, praranda valdžią ir 
gerovę tik dėl to, kad nepaisė valdinių teisių. Kas turi valdžią, 
privalo neapleisti trijų dalykų: tvarkos palaikymo tikėjimo daly- 
kuose, tvarkos palaikymo valdinių reikaluose bei tvarkos palaikymo 
valdymo srityje. Jei jis neapleis visų šių trijų dalykų, jo valdžia 
gyvuos. 

— Papasakok man, — tarė Šimasas, — kaip turi elgtis karalius, 
kad palaikytų tvarką tarp valdinių? 

Berniukas atsakė: 

— Tinkamai juos vertinti, gerbti jų papročius, remtis moksli- 
ninkais ir išminčiais mokant juos, palaikyti jų teisingumą vienas 
kito atžvilgiu, vengti kraujo praliejimo, neliesti jų turto, paleng- 
vinti jų sunkumus ir stiprinti kariuomenę. 

— Papasakok man, — tarė Šimasas, — kokios yra karaliaus pa- 
reigos viziriui? 

— Jokiam žmogui karaliaus pareigos nėra tokios neginčijamos 
kaip pareigos viziriui. Taip yra dėl trijų dalykų. Pirmiausia dėl 
to, kas gali ištikti karalių, jei jo vizirio nuomonė bus klaidinga, 
ir dėl to, kokią naudą patiria visi, — ir karalius, ir valdiniai — jei 
viziris mąsto teisingai. Antra — todėl, kad žmonės žino, kokią pui- 
kią padėtį viziris užima karaliaus rūmuose, ir valdiniai žiūri į jį 
nuolankiai, pagarbiai ir paklusniai. Ir trečia — viziris, patirdamas 
visa tai iš karaliaus ir iš valdinių, stengiasi atitolinti nuo jų tai, 
ko šie nenorėtų patirti, ir daro tai, kas jiems yra gera. 

— Aš išklausiau visa, ką tu pasakei apie karalių, vizirį ir val- 
dinius, tavo atsakymai geri, — tarė Šimasas. — Dar papasakok 
man, ką reikia daryti norint apsaugoti liežuvį nuo melo, kvailybės, 
garbės teršimo ir nesantūrių kalbų. 

— Žmogus neturėtų kalbėti apie nieką, išskyrus gėrį ir malonius 
dalykus, ir netarti nė žodžio apie tai, kas yra ne jo reikalas. Tegu 
jis nepiktžodžiauja ir neperpasakoja gandų, kuriuos iš ko nors 
girdėjo, jo priešams. Tegu negeidžia nei savo draugui, nei priešui 
sultono nepalankumo, tegu iš nieko, išskyrus Alachą, nelaukia nei 
gero, nei pikto, nes tik jis yra tikrasis tiek gėrio, tiek blogio nešėjas. 
Tegul jis nemini niekieno ydų ir nekalba nežinodamas, kad ne- 
kristų ant jo nusidėjimas ir nuodėmė prieš Alachą bei žmonių ne- 

apykanta. Žinok, kad žodis — tai lyg strėlė: kai persmeigia — jo 
nebesugrąžinsi. Tepasisaugo viziris patikėti savo paslaptį tam, kuris 
ją gali paskleisti, — dažnai jis būna įsitikinęs, kad paslapties niekas 
nežino, o ji išplepama ir atneša bėdą. Nuo draugo paslaptį rei- 
kia saugoti dar labiau nei nuo priešo, — juk iš tiesų tik tada, kai 
paslapties nežino joks žmogus, ji tikrai lieka paslaptimi. 

— Papasakok man, — tarė Šimasas, — apie gerą elgesį su gi- 
minėm ir artimaisiais. 

Berniukas atsakė: 

— Tarp Adomo sūnų ramybė vyraus tik gerai elgiantis vienam 
su kitu, tačiau žmogui reikėtų su savo artimaisiais elgtis pagal tai, 
ko jie nusipelnė, o su draugais taip, kaip su jais dera. 

— Papasakok man, — tęsė Šimasas, — kaip reikia bendrauti 
su giminėmis? 

Berniukas atsakė: 

— Bendraujant su tėvais, reikia nuolankumo, švelnaus balso, 
gražaus elgesio bei pagarbos. Bendraujant su draugais, reikia ir 
gero patarimo, ir dosnumo pinigais, ir pagalbos gyvenimiškuose 
dalykuose, ir pasidžiaugimo jų džiaugsmais, ir atlaidumo jų klai- 
doms. Kai draugai patirs visa tai iš tavęs, jie taip pat duos tau 
patį brangiausią patarimą ir nepagailės savo sielos. Jeigu tu pa- 
sitiki draugu, dosniai dovanok jam savo draugystę ir pagelbėk jam 
visuose reikaluose... 

Tuo tarpu išaušo rytas, ir Šachrazada nutraukė pasakojimą. 


Devyni šimtai tryliktoji naktis 


Kai atėjo devyni šimtai tryliktoji naktis, Šachrazada tęsė: 

Pasakojama, o laimingasai karaliau, kad viziris Šimasas, uždavęs 
berniukui, karaliaus Džiliado sūnui, daugybę klausimų ir gavęs 
į juos atsakymą, tarė: 

— Aš manau, kad draugai būna dvejopi: draugai, kuriais pa- 
sitikima, ir draugai, su kuriais bendraujama. Draugams, kuriais 
pasitikima, tinka tai, ką tu jau pasakei, o aš klausiu tavęs apie 
kitką: apie draugus, su kuriais bendraujama. 

— Draugai, su kuriais bendraujame, — tarė berniukas — su- 
teikia mums palaimą, gerus santykius, švelnius pokalbius ir ma- 
lonų bendravimą. Tokio malonumo nereikia atsisakyti, tačiau jiems 

reikia duoti tiek, kiek jie duoda tau, ir elgtis su jais taip, kaip jie 
elgiasi su tavim. Būk linksmas, kalbėk švelniai, ir tavo gyvenimas 
bus malonus, o jie įsiklausys į tavo žodžius. 

— Apie tai sužinojome viską, — tarė Šimasas, — o dabar pa- 
pasakok man apie lemtį, kurią skyrė Kūrėjas visiems savo kūri- 
niams. Ar paskirstyta lemtis žmonėms ir gyvūnams — kiekvienam 
savas kelias iki pat gyvenimo pabaigos? O jei viskas yra taip, tai 
kas verčia pragyvenimo ieškantįjį imtis sunkaus darbo — siekti to, 
kas, kaip jis žino, ir taip neišvengiamai atitektų jam, jeigu ir ne- 
sistengtų? O jei jam tai neskirta, tai ir neteks, nors jis stengtųsi 
iš visų jėgų. Tad ar nevertėtų jam mesti visas pastangas ir pasi- 
kliauti Viešpačiu, o kūnui ir sielai suteikti poilsį? 

— Mes laikomės nuomonės, — tarė berniukas, — kad kiekvie- 
nas turi savo lemtį ir terminą. Į kiekvieną lemtį veda savi keliai 
ir būdai. Tas, kuris ieško, nutraukęs ieškojimus patiria poilsį, bet 
ieškoti savo lemties yra būtina. Iš tų, kurie ieško lemties, vieni 
ją randa, kiti ne. Radusysis pailsi ir todėl, kad surado lemtį, ir 
todėl, kad labai pagirtinas yra jo siekimų tikslas. O neradusis lem- 
ties poilsį patiria trim atvejais: kai pasiryžta ieškoti savo lemties, 
kai nebenori būti žmonėms našta ir kai atleidžiamas nuo atsako- 
mybės priekaištaujantiems. 

— Papasakok man, — tarė Šimasas, — kokie yra pragyvenimo 
būdai. 

Berniukas atsakė: 

— Žmogui leistina tai, ką leido Alachas, ir draudžiama tai, ką 
uždraudė Alachas (jis didis ir garbingas!). 

Čia jie baigė savo kalbas, ir Šimasas su išminčiais, kurie ten 
buvo, pakilę puolė žemėn priešais berniuką, ėmė jį aukštinti ir 
girti, o tėvas prispaudė sūnų prie krūtinės. Paskui jis pasodino jį 
į karališkąjį sostą ir sušuko: 

— Garbė Alachui, kuris apdovanojo mane tokiu sūnumi ir lei- 
do atvėsti mano akims dar gyvam esant! 

Tada berniukas kreipėsi į Šimasą ir į kitus ten buvusius iš- 
minčius: 

— O išminčiau, dvasios dalykų žinove, jeigu net ir atvėrė man 
Alachas nedidelę dalį žinių, tai aš supratau tavo tikslą, kai tu 
priėmei mano atsakymus į savo klausimus, nepaisydamas, ar aš 
buvau visiškai teisus, ar kur suklydau, galimas dalykas, jog tu at- 
leidai man mano klaidas. Aš norėčiau paklausti tavęs vieno da- 

lyko, kuriam per silpnas mano protas, per menki gebėjimai ir kurį 
apsakyti bejėgis mano liežuvis. Aš noriu, kad tu paaiškintum man 
tai ir neliktų čia nieko migloto tokiems kaip aš ateityje, kaip kad 
buvo miglota man praeityje. Nes Alachas, lygiai taip, kaip sukūrė 
me, sukūrė ir nemokšos išgydymą žinančiojo žiniomis. Įsiklausyk 
gi į mano žodžius. 

— O švytintysis protu, teisingų klausimų kėlėjau, o tu, kurio 
gebėjimus pripažino visi išminčiai! Kadangi tu išaiškinai dalykus, 
susigaudei juose ir puikiai pataikydavai atsakydamas į mano klau- 
simus, — tarė Šimasas, — aš žinau, kad tu klausi manęs kažko, 
apie ką pats esi kur kas teisingesnės nuomonės ir mokėtum pa- 
rinkti tikslesnius žodžius, nes Alachas apdovanojo tave tokiu išma- 
nymu, kokiu nėra apdovanojęs jokio žmogaus. Sakyk, ko tu 
norėtum paklausti? 

Ir berniukas tarė: 

— Papasakok apie Kūrėją (tebūnie išaukštinta jo galybė!). Iš 
kokių medžiagų jis sukūrė visa, kas yra, jei prieš tai nebuvo nieko? 
Visame pasaulyje nematau daikto, kuris nebūtų sukurtas iš kito 
daikto. Kūrėjas (tebus jis palaimintas ir išaukštintas!) gali kurti daik- 
tus iš nieko, bet jo valia buvo tokia, kad, nepaisant absoliučios 
jo galybės ir didybės, jis nekūrė daiktų kitaip, kaip tik vienus iš 
kitų. 

Ir tarė viziris Šimasas: 

— Jei kalbėsime apie tuos, kurie dirba daiktus iš molio, bei 
kitus amatininkus, tai jie negali sukurti savo dirbinių kitaip, tik 
iš kitų daiktų, jau sukurtų. O dėl Kūrėjo, kuris su tokia nuosta- 
bia išmone sukūrė pasaulį, jei nori sužinoti, ar gali jis (tebus jis 
palaimintas ir išaukštintas!) sukurti daiktus iš nieko, pamąstyki apie 
jo kūrinių įvairovę — tu pastebėsi ženklus ir nuorodas, liudijančias 
jo galybės tobulumą ir tai, kad jis tikrai gali kurti daiktus iš nieko. 
Dar daugiau, jis sukūrė juos iš visiškos nebūties, nes tada dar ne- 
buvo elementų, iš kurių susideda daiktų medžiaga. Aš pasakiau 
tau tai, kad tu neabejotum, ir paaiškinau tuo pačiu nakties ir die- 
nos ženklus. Jodvi seka viena po kitos, ir kai nutolsta diena ir at- 
eina naktis, diena pasislepia nuo mūsų, ir mes nežinome, kur jos 
vieta, o kai pasitraukia su savo tamsa ir siaubu naktis, ateina diena, 
ir mes nežinome, kur nakties vieta. Kai virš mūsų sušvinta saulė, 
mes nežinome, kur slypi jos šviesa, o kai ji nusileidžia, mes nežino- 

me, kur jos laidos vieta. Panašių dalykų Kūrėjo (tebūnie išaukštin- 
tas jo vardas ir tesustiprėja jo galybė!) veiksmuose yra tokia dau- 
gybė, kad tai suglumina skvarbiausius jo paties kūrinių protus. 

Berniukas tarė: 

— O išminčiau, tu leidai man sužinoti apie Alacho galybę tai, 
ko negalima paneigti, tačiau papasakok man, kaip jis kuria savo 
kūrinius. 

— Visa, kas egzistuoja, — atsakė Šimasas, — sukurta Alacho 
žodžiu, kuris egzistavo prieš prasidedant laikui ir kuriuo Alachas 
sukūrė visus daiktus. 

— Ar Alachas, — paklausė berniukas, — panoro sukurti savo 
kūrinius dar prieš jų egzistavimą? 

— Panorėjęs, — atsakė Šimasas, — jis sukūrė juos savo žodžiu. 
Ir jei jis nebūtų turėjęs kalbos bei aiškių aiškiausių žodžių, jo kūri- 
niai neegzistuotų... 

Tuo tarpu išaušo rytas, ir Šachrazada nutraukė pasakojimą. 


Devyni šimtai keturioliktoji 
naktis 


Kai atėjo devyni šimtai keturioliktoji naktis, Šachrazada tęsė: 

Pasakojama, o laimingasai karaliau, kad kai berniukas uždavė 
Šimasui minėtuosius klausimus, šis atsakė į juos ir pridūrė: 

— O sūneli, nė vienas žmogus neatsakys tau kitaip, kaip kad 
aš atsakiau, nebent pakeitęs vietomis žodžius, pasiekusius mus per 
dieviškuosius įstatymus, šitaip atitolindamas tiesas nuo jų reikšmių. 
Taip atsitiktų, jei tu pasakytum, kad žodis turi galią (sergėk, Ala- 
che, nuo tokio tikėjimo). Priešingai, mūsų pasakymas apie Alachą 
(tebūnie jis išaukštintas ir pagarbintas!), kad jis sukūrė visa savo 
žodžiu, turi tą prasmę, kad jis (didis jis!) yra vienintelis savo esme 
ir savybėmis, ir visai nereiškia, kad Alacho žodis turi galią. Ne, 
galia — tai Alacho savybė, taip kaip ir žodis bei kitos savybės, 
būdingos tobulybei. Tai Alacho (tebūnie išaukštinta jo padėtis ir 
tebus pagarbinta jo valdžia!) savybės, ir neįmanoma apsakyti jo 
be jo žodžio, kaip negalima apsakyti jo žodžio be jo paties. Ala- 
chas (tesustiprėja pagarbinimai jam!) savo žodžiu sukūrė visus savo 
kūrinius, o be savo žodžio jis nesukūrė nieko. Jis viską sukūrė 
savo tiesos žodžiu, ir mes esame sukurti iš tiesos. 

— Aš supratau, ką tu pasakei apie Kūrėją ir jo žodžio didybę, 
ir sutinku su tuo, — atsakė berniukas, — tačiau tu pasakei, kad 
Alachas sukūrė viską, kas egzistuoja, savo tiesos žodžiu, o tiesa 
yra priešinga melui. Iš kur tuomet atsirado melas ir kaip jis galėjo 
atsirasti kartu su tiesa? Juk neteisybė netgi supainiojama su tei- 
sybe taip, kad Alacho kūriniai nesugeba atpažinti jos ir jiems reikia 
šiuos du dalykus atskirti. Ar Kūrėjas (didis jis ir garbingas!) pamilo 
tą melą, ar jis nekenčia jo? Jei tu pasakysi, kad jis myli tiesą ir 
iš tiesos sukūrė savo kūrinius, o melo nekenčia, tai kaipgi tai, kas 
Kūrėjui nemiela, prilipo prie to, kas jam malonu, tai yra prie 
tiesos? 

— Alachas, — atsakė Šimasas, — sukūrė žmogų iš tiesos ir žmo- 
gui nereikėjo atgailauti, kol prie tos tiesos, iš kurios žmogus su- 
kurtas, neprisiplakė melas. Taip atsitiko dėl galios, kurią Alachas 
davė žmogui, tai yra jo valios ir polinkio, vadinamo gobšumu. 
Kai šitaip prie tiesos prigludo melas, jis susimaišė su tiesa. Tai 
atsitiko paties žmogaus valia, dėl jo paties norų ir potraukių, kas 
yra tapę žmogaus dalimi ir priklauso nuo jo valios, kadangi žmo- 
gaus prigimtis yra silpna. Tada Alachas sukūrė žmogui atgailą, 
kad apgintų jį nuo klaidingo elgesio ir sustiprintų jį tiesoje, ir 
sukūrė jam bausmę, jei jis toliau laikytųsi netiesos. 

— Papasakok man, — paprašė berniukas, — dėl ko šalia tie- 
sos atsirado melas, dėl ko jie sumaišomi ir dėl ko žmogus baudžia- 
mas taip, kad jam prireikia atgailos? 

Šimasas atsakė: 

— Kai Alachas iš tiesos sukūrė žmogų, tai padarė, kad šis 
mylėtų tiesą, ir tada dar nebuvo nei bausmės, nei atgailos. Taip 
truko tol, kol Alachas neįleido į žmogų sielos, kuri yra viena iš 
žmogiškosios prigimties tobulybių, nors ir turi polinkį į aistras. 
Iš to ir kilo melas, ir susimaišė jis su tiesa, iš kurios žmogus buvo 
sukurtas ir kurią myli. Pasiekęs šią ribą, žmogus susigundė ne- 
paklusti ir pasuko iš tiesos kelio, įpuolė į melą. 

— Vadinasi, melas palietė tiesą tik per žmonių neklusnumą ir 
nenuolankumą? — paklausė berniukas. 

— Taip, — atsakė Šimasas, — nes Alachas myli žmogų ir iš 
meilės pertekliaus sukūrė tokį žmogų, kuriam jo reikėtų, o tai ir 
yra pati didžiausia tiesa. Bet kartais žmogus dėl to, kad jo siela 
linkusi į aistras, tampa silpnas ir jį apima noras nepaklusti. Ne- 
paklusęs savo Viešpačiui, jis pereina neteisybėn ir nusipelno 

bausmės. O stumdamas nuo savęs melą, atgailaudamas ir grįžda- 
mas prie meilės tiesai, jis užsitarnauja apdovanojimą. 

— Papasakok man, — paprašė berniukas, — nuo ko praside- 
da nepaklusnumas. Juk visi žmonės kildina save iš Adomo sūnų 
palikuonių, o Adomą Alachas sukūrė iš tiesos. Iš kur atsirado jo 
nepaklusnumas ir kodėl net po to, kai jis įgijo sielą ir ėmė at- 
gailauti, jo atgaila buvo susipynusi su nepaklusnumu ir dėl to jis 
patirdavo čia malonę, čia bausmę? Mes matome, kad kai kurie 
žmonės nuolat yra nepaklusnumo būsenoje, linksta į tai, ko Ala- 
chas nemėgsta, ir nedera su tuo, ko reikalauja jų sukūrimo esmė, 
tai yra meile tiesai. Tuo jie nusipelno savo Viešpaties pykčio. Kar- 
tu mes matome ir tai, kad kiti žmonės nuolat stengiasi įtikti sa- 
vo Kūrėjui ir paklūsta jam, todėl yra verti jo malonės ir dovanų. 
Kokia yra tokių skirtumų priežastis? 

Šimasas atsakė: 

— Pirmiausia nepaklusnumas pasiekė visas būtybes per Iblį“, 
kurį Alachas (tebūnie išaukštintas jo vardas!) sukūrė kaip patį gar- 
bingiausią tarp angelų, žmonių ir džinų. Iblis buvo sukurtas iš 
meilės ir kitko nepažino. Tačiau būdamas toks nepalyginamas, 
išpuiko, ištarpo jo garbės troškimas ir didybė, ir ėmė jis šiauštis 
prieš tikėjimą ir nebepaklusti savo Kūrėjo valiai. Tada Alachas 
pažemino jį žemiau už kitus padarus ir atskyrė jį nuo meilės, leido 
jo sielai įsikurti nepaklusime. Taip Iblis patyrė, kad Alachas 
(tebūnie išaukštintas jo vardas!) nemėgsta nepaklusnumo. Jis pa- 
matė Adomą, kupiną meilės, tiesos ir paklusnumo savo Kūrėjui, 
ir jį apėmė pavydas. Jis ėmė regzti pinkles, kad atitrauktų Adomą 
nuo tiesos ir padarytų jį savo bendru klaidingame kelyje. Taip 
Adomas nusipelnė bausmės už sumanymą nepaklusti (o tam pa- 
skatino jo priešas) ir už atsidavimą savo aistroms, kuo jis pažeidė 
savo Kūrėjo priesaką, gautą po neteisybės pasaulyje atsiradimo. 
Kūrėjas, sužinojęs (tesustiprėja pagarbinimai jam ir tešviečia jo var- 
dai!) apie žmogaus silpnumą ir tokį greitą jo persimetimą prie 
priešo, tokį nedėmesingumą tiesai, iš savo geros širdies sukūrė jam 
atgailą, kad per ją jis pakiltų iš neklusnumo klampynės ir įveiktų 
ja savąjį priešą Iblį, o po to sugrįžtų prie tiesos, iš kurios buvo 
sukurtas. Iblis pamatė, kad Alachas (tepagausėja pagarbinimai jam 
ir tešviečia jo vardai!) skyrė jam tik tam tikrą laiką, ir nuskubėjo 

mūšin su žmogumi, regzdamas jam visokiausias pinkles, kad atimtų 
iš Alacho malones ir padarytų jį savo bendru patiriant Alacho 
pyktį, kurį jis ir jo kovingumas užsitarnavo. Ir Alachas (tesustiprėja 
pagarbinimai jam!) sukūrė žmogui galimybę atgailauti, ir paliepė 
laikytis tiesos, ir būti joje, uždraudęs nepaklusnumą bei nenuolan- 
kumą. Jis įteigė žmogui, kad žemėje jis turi priešą, kovojantį su 
juo ir neatstojantį nei naktį, nei dieną, ir todėl žmogus vertas ap- 
dovanojimo, jei laikosi tiesos, kurios meilėje sukurta jo esybė, arba 
bausmės, jei viršų paima jo siela ir patraukia aistrosna... 

Tuo tarpu išaušo rytas, ir Šachrazada nutraukė pasakojimą. 


Devyni šimtai penkioliktoji 
naktis 


Kai atėjo devyni šimtai penkioliktoji naktis, Šachrazada tęsė: 

Pasakojama, o laimingasai karaliau, kad kai berniukas uždavė 
Šimasui minėtuosius klausimus ir Šimasas atsakė jam, šis paklausė: 

— Pasakyk man, dėl kokios jėgos kūriniai gali nepaklusti sa- 
vo Kūrėjui, kai jo galybė yra beribė, kaip tu sakei, ir niekas jo 
nenugali, niekas nevyksta be jo valios? Ar tu nemanai, kad jis 
galėtų apsaugoti savo kūrinius nuo tokio nepaklusnumo ir amžiams 
paversti juos meilės sekėjais? 

— Didysis Alachas (tebūnie išaukštintas jo vardas!) yra tiesus, 
teisingas ir draugiškas tiems, kas jį myli, — atsakė Šimasas, — jis 
nurodė jiems gėrio kelius ir suteikė gebėjimų bei jėgų rinktis iš 
šio gėrio tai, ko jie nori. O jei jie elgiasi ne taip, tai prieina žūtį 
ir neklusnumą. 

— Jei Kūrėjas pats dovanojo jiems tokią galimybę ir jie gali elgtis 
taip kaip nori, tai kodėl Alachas nestojo tarp jų ir to, ko jie nori 
iš melo, kad vėl grąžintų juos į teisybę? — paklausė berniukas. 

Šimasas atsakė: 

— Taip yra dėl jo didelės geraširdystės ir nuostabios išmin- 
ties, nes kaip kad jis pirma buvo įtūžęs ant Iblio ir neatleido jam, 
lygiai taip buvo maloningas Adomui dėl jo atgailos ir kiek pa- 
pykęs atleido. 

— Tai yra tikra teisybė, — tarė berniukas, — nes Alachas at- 
lygina kiekvienam pagal nuopelnus, ir nėra kito Kūrėjo, išskyrus 
Alachą, kuris valdo viską. 

Po to jis dar paklausė: 

— Ar Alachas sukūrė tai, ką jis myli, ir tai, ko nemyli, ar 
sukūrė tik tai, ką myli, ir nieko daugiau? 

Šimasas atsakė: 

— Jis sukūrė visus dalykus, bet patinka jam tik tie, kuriuos jis 
myli. 

— Kas tai per dvi dalykų rūšys: vieni Alachui patinka, ir tas, 
kas juos turi, nusipelno apdovanojimo, o kiti Alachą piktina ir 

Šimasas paliepė: 

— Paaiškink savo klausimą ir pasakyk taip, kad aš jį suprasčiau, 
tada atsakysiu. 

— Tai.gėris ir blogis, — atsakė berniukas, — esantys kūne ir 
sieloje. 

— O protingasai, — ištarė Šimasas, — aš manau, kad tu žinai, 
jog gėris ir blogis atsiranda iš darbų, kuriuos atlieka kūnas ir siela. 
Gėris pavadintas gėriu, nes jame yra Alacho palaima, o blogis 
pavadintas blogiu, nes jame — Alacho pyktis. Tau derėtų pažinti 
Alachą ir pamaloninti jį darant gera, nes jis mums tai prisakė ir 
uždraudė daryti bloga. 

Berniukas tarė: 

— Aš manau, kad šiems dviems dalykams, tai yra gėriui ir blo- 
giui, yra skirti penki žmogaus pojūčiai. Tai būtų: skonio vieta, iš 
kurios kyla žodis, klausa, regėjimas, uoslė ir lytėjimas. Aš norėčiau, 
kad tu man pasakytum, ar visi šie penki pojūčiai sukurti gėriui, 
ar blogiui? 

— Suvok, žmogau, — tarė Šimasas, — paaiškinimą to, ko tu 
paklausei, nes tai yra aiškus įrodymas; susidėk visa tai galvon ir 
pagirdyk tuo savo širdį. Reikalas tas, kad teisingasis (tebus jis pa- 
garbintas ir išaukštintas!) sukūrė žmogų iš tiesos ir įdiegė meilę 
jai, jis nesukūrė jokio kūrinio kaip nors kitaip, kaip tik pasinau- 
dodamas aukščiausia galybe, pasireiškiančia kiekviename reiški- 
nyje. Jo savastis (tebus jis palaimintas ir išaukštintas!) yra teisi- 
mas pagal teisybę, teisingumas ir geri darbai. Jis sukūrė žmogų 
tam, kad žmogus jį mylėtų, ir davė jam sielą, kuri buvo linkusi 
į aistras, ir davė jam valią, o šie penki pojūčiai tapo ir palaimos, 
ir pragariškų kančių priežastimi. 

— Kaipgi taip? — paklausė berniukas. 

— Jis sukūrė liežuvį kalbėti, rankas — dirbti, kojas — vaikščioti, 
akis — regėti ir ausis — klausytis. Kiekvienas iš šių jutimų įkvėpė 
galią, pažadino veiksmui ir judesiui, kiekvienam jų prisakęs, kad 
darytų tik tai, kas Alachui tinka. Iš kalbėjimo jis laukia tik tei- 
sybės ir susilaikymo nuo to, kas jai priešinga, — tai yra melo. Iš 
regėjimo laukia, kad žvilgsnis kristų tik ten, kur Alachui malo- 
nu, ir susilaikytų nuo priešingo dalyko, tai yra nuo to, ko Ala- 
chas nemyli, pavyzdžiui, žvilgsnio į aistras. Iš klausos jis tikėtųsi, 
kad būtų klausomasi tik tiesos, pavyzdžiui, pamokslo arba kas yra 
Alacho knygose, ir susilaikytų nuo priešingo dalyko, tai yra ne- 
klausytų to, kas sukelia Alacho pyktį. Jis norėtų, kad rankos ne- 
spaustų įsitvėrusios to, ką gavo iš Alacho, o naudotų taip, kaip 
Alachui patinka, ir susilaikytų nuo priešingo dalyko, tai yra nebūtų 
šykščios ir neeikvotų Alacho dovanų tam, kas nuodėminga. Jis 
norėtų, kad kojos bėgtų tik savo pačių gerovei, pavyzdžiui, sie- 
kiant mokslo, ir kad jos susilaikytų nuo priešingo dalyko, tai yra 
nevaikščiotų kitais keliais negu Alacho. Visos kitos aistros, pasi- 
reiškiančios žmoguje, sielos valia kyla iš kūno. Ir dar pasakysiu, 
kad aistra, kylanti iš kūno, būna dvejopa: tai dauginimosi ir pilvo 
aistra. Alachas nori, kad dauginimosi aistra būtų tik leistina, ir 
pyksta, jei ji tokia, kuri draudžiama. Pilvo aistra — tai valgymas 
ir gėrimas. Alachas nori, kad kiekvienas vartotų tik tai, ką Ala- 
chas yra leidęs, ar tai būtų mažai, ar daug, ir girtų Alachą bei 
dėkotų jam. Alachas pyksta, jei žmogus ima tai, kas jam teisėtai 
nepriklauso. Ir visa, kas bus apie tai pasakyta kitaip, — melas. Tu 
žinai, kad Alachas sukūrė visus daiktus ir jį patenkina tik gėris: 
kiekvienai kūno daliai jis liepė daryti tai, kas jai skirta, nes jis — 
žinantis ir išmintingas. 

— Papasakok man, — tarė berniukas, — ar žinojo Alachas 
(teišauga jo galybė!) iš anksto, kad Adomas suras būdą paragauti 
vaisiaus nuo to medžio, nuo kurio Alachas draudė, ir kad po to 
jam atsitiks taip, kaip ir atsitiko, ir jis nebebus daugiau nuolan- 
kus ir paklusnus. 

— Taip, o išminčiau, — atsakė Šimasas, — didysis Alachas žino- 
jo tai iš anksto, dar prieš sukurdamas Adomą. Tam yra ir paaiški- 
nimas, ir įrodymas: Alachas iš karto perspėjo Adomą apie pa- 
gundą ir paaiškino, kad jei jis paragaus nuo to medžio, taps 
nepaklusniuoju, — tai Alachas padarė iš savo teisingumo ir sąžinin- 
gumo, kad Adomas neturėtų pasiteisinimo, kuriuo dangstytųsi prieš 

savo Viešpatį. O kai Adomas prasmego bedugnėn ir patyrė ko- 
neveikimą bei pasmerkimą, visa tai perėjo ir jo palikuonims, at- 
siradusiems po jo. Didysis Alachas pasiuntė mums pranašus ir pa- 
siuntinius, įdavė jiems knygas, ir šie išmokė mus įstatymų, 
išaiškino, kokie pamokymai ir nuostatos juose slypi, smulkiai viską 
išdėstė ir nušvietė kelią, vedantį į gėrį. Jie išaiškino, ką mums dera 
daryti ir nuo ko reikia susilaikyti. Mums duota valia, ir tie, ku- 
rie elgiasi pagal šias taisykles, pasieks tikslą bei gaus atpildą, o 
jei kas pažeidė šias taisykles ir elgiasi ne pagal priesakus, tai nu- 
kryps nuo tikslo ir patirs nuostolį ir šioje, ir būsimojoje bu- 
veinėje, — toks yra gėrio ir blogio kelias. Tu žinai, kad Alachas 
valdo viską, jis sukūrė mūsų aistras savo noru ir savo valia ir liepė 
mums reikšti jas tik leidžiamais būdais, kad tai taptų gėriu mums 
patiems, o kai mes išreiškiam jas uždraustais būdais, jos tampa 
mums blogiu. Ir tai, ką mes gauname gera, yra iš didžiojo Ala- 
cho, o tai, kas mus ištinka bloga, — tai iš mūsų pačių, sukurtųjų 
žmonių, o ne iš Kūrėjo, ir tapo virš viso to Alachas didžiai pa- 
kylėtas... 

Tuo tarpu išaušo rytas, ir Šachrazada nutraukė pasakojimą. 


Devyni šimtai šešioliktoji 
naktis 


Kai atėjo devyni šimtai šešioliktoji naktis, Šachrazada tęsė: 

Pasakojama, o laimingasai karaliau, kad kai berniukas, karaliaus 
Džiliado sūnus, uždavė viziriui Šimasui minėtuosius klausimus ir 
šis atsakė, jis tarė: 

— Aš supratau, ką tu pasakei man apie didįjį Alachą ir apie 
jo kūrinius. Papasakok man apie dalyką, kuriuo nepaliauja ste- 
bėjęsis mano protas: mane stebina Adomo sūnūs ir tai, kad jie 
nevertina būsimojo gyvenimo ir nemąsto apie jį, o myli šį gyve- 
nimą. Juk jie žino, kad paliks jį ir pažeminti išeis. 

— Taip, — atsakė Šimasas, — tu matai, kad šis gyvenimas yra 
permainingas ir apgaudinėja žmones, o tai įrodo, jog neamžina nei 
klestinčiojo gerovė, nei vargstančiojo vargas. Šio pasaulio gyven- 
tojas neapsaugotas nuo pokyčių, net jei jis turi valdžią ir mėgau- 
jasi ja, — visa neišvengiamai kinta, ateis permainų metas ir jam. 
Žmogus neturi pasitikėti šiuo gyvenimu, ir apgaulingas jo spindesys 

nėra žmogui naudingas. O jei mes tai žinome, žinome ir tai, kad 
pačioje blogiausioje padėtyje atsiduria tas žmogus, kuris leidžiasi 
apgaunamas šio gyvenimo ir užmiršta būsimąjį. Ir išties toji gera 
palaima, kurią jis patiria, neatsvers baimės, sunkumų bei baisybių, 
užgriūsiančių jį išėjus iš gyvenimo. Juk jei vergas žinotų, ką jis patirs 
po mirties, praradęs buvusius malonumus ir palaimą, tai atsisakytų 
šio gyvenimo ir to, kas jame yra. Mes esame tikri, kad būsimasis 
gyvenimas yra geresnis ir naudingesnis mums. 

Berniukas tarė: 

— O išminčiau, tavo švytintis žibintas išsklaidė mano širdį su- 
pusią tamsą, tu užvedei mane ant kelio, kuriuo ėjai pats, sekdamas 
tiesą, tu įteikei man deglą, kuris nušvietė mano akis. 

Tada atsistojo vienas iš ten buvusių išminčių ir tarė: 

— Atėjus pavasariui, kiškiui būtinai reikėtų ieškoti ganyklos kar- 
tu su drambliu. Šiuose jūsų klausimuose ir atsakymuose aš išgirdau 
tokių dalykų, apie kuriuos niekada nebuvau girdėjęs, ir man knieti 
jūsų kai ko paklausti. Pasakykite man, kas yra geriausia šio gy- 
venimo dovana? 

— Kūno sveikata, tai, kas teisėtai lemta likimo, ir puikus 
sūnus, — atsakė berniukas. 

Išminčius paprašė: 

— Papasakokite man, kas yra maža ir kas yra didu? 

— Didu, — atsakė berniukas, — yra tai, kam paklūsta maža, 
o maža yra tai, kas paklūsta didžiam. 

— Papasakokite man, — tarė išminčius, — kokie yra tie keturi 
dalykai, vienijantys visas būtybes? 

— Visoms būtybėms bendra yra valgis bei gėrimas, miego sal- 
dybė, aistra moteriai ir priešmirtinės kančios, — tarė berniukas. 

Išminčius paklausė: 

— O kokie yra trys dalykai, kurių šlykštumo niekas negali 
atimti? 

— Tai kvailybė, nedora ir melas, — atsakė berniukas. 

Tada išminčius paklausė: 

— O koks melas geriausias, nors šlykštus šiaip jau yra bet koks 
melas? 

— Tai būtų toks melas, kuris padeda meluojančiam išvengti 
nelaimės ir atneša naudos, — atsakė berniukas. 

— O kokia teisybė yra šlykšti, nors šiaip jau visa teisybė yra 
puiki? 

— Kai žmogus yra labai patenkintas savimi ir savo turtais, — 
atsakė berniukas. 

— O kas yra šlykštume visų šlykščiausia? 

— Kai žmogus žavisi tuo, ko savyje neturi, — atsakė berniukas. 

Išminčius paklausė: 

— Koks žmogus yra pats kvailiausias? 

— Tas, kuris nieko kito negalvoja, tik apie tai, ką jis kemša 
pilvan, — atsakė berniukas. 

Tada prakalbo Šimasas ir pasakė: 

— O karaliau, tu esi mūsų valdovas, bet mes norime, kad tu 
paskirtum savo sūnų būti karaliumi po savęs, o mes būtume jo 
tarnai ir valdiniai. 

Karalius paragino visus išminčius bei kitus žmones gerai įsiminti 
tai, ką girdėjo iš karalaičio, ir tuo vadovautis. Jis liepė paklusti jo 
sūnaus įsakymams ir paskelbė jį savo įpėdiniu, kad po jo mirties 
jis perimtų valdžią. Jis priėmė iš visų savo karalystės žmonių — 
išminčių ir karžygių, senolių ir vaikų bei kitų gyventojų — pa- 
sižadėjimą, kad jie nepriešgyniaus jam ir nepažeis jo nurodymo. 

Ir štai karalaičiui suėjo septyniolika metų, o karalius sunkiai 
susirgo ir atsidūrė jau visai prie mirties slenksčio. Supratęs, kad 
mirtis jau čia pat, karalius pasakė savo žmonėms: 

— Mane ištiko mirtina liga. Pašaukite mano artimuosius, mano 
sūnų ir sukvieskite visus mano karalystės gyventojus, tegu nelieka 
nė vieno, kuris neateitų. 

Ir buvo sukviesti visi artimi žmonės, viešai paskelbta tolimie- 
siems gyventojams, ir susirinko visi, įėjo pas karalių ir paklausė: 

— Kaip jautiesi, karaliau, kuo baigsis tavo liga, kaip manai? 

— Mano liga mirtina. Esu pervertas strėle, kaip lėmė man di- 
dysis Alachas. Atėjo mano paskutinioji šio gyvenimo ir pirmoji 
būsimojo gyvenimo diena. 

Paskui paliepė sūnui: 

— Prieik prie manęs. 

Berniukas priėjo prie jo taip graudžiai verkdamas, kad vos ne- 
permerkė ligonio patalo, karalius taip pat apsiašarojo, pravirko ir 
visi susirinkusieji. 

— Neverk, o mano sūnau, — tarė karalius savo sūnui, — ne 
mane pirmą ištiko tai, kas lemta. Taip būna visiems, ką sukūrė 
Alachas. Bijok Alacho ir kurk gėrį, kad tai padėtų tau pasiekti 
tą vietą, kurion taikosi visos būtybės. Nepasiduok aistrai, tegu tavo 

siela visuomet mini Alachą: ir stovint, ir sėdint, ir budint, ir mie- 
gant, visuomet turėk tiesą prieš akis — štai tau mano paskutinis 
žodis... 

Tuo tarpu išaušo rytas, ir Šachrazada nutraukė pasakojimą. 


Devyni šimtai septynioliktoji 
naktis 


Kai atėjo devyni šimtai septynioliktoji naktis, Šachrazada tęsė: 

Pasakojama, o laimingasai karaliau, kad kai karalius Džiliadas 
davė savo sūnui tokius pamokymus ir paliko jam po savęs kara- 
lystę, berniukas tarė: 

— Tu žinai, o tėve, kad aš visada buvau tau paklusnus, klau- 
siau tavo pamokymų, vykdžiau nurodymus ir siekiau tavo palan- 
kumo. Tu man buvai puikus tėvas, tai nejau aš po tavo mirties 
galėčiau elgtis kitaip, negu tu norėtum? Tu gerai mane išauklėjai, 
o dabar palieki mane, ir aš nebegaliu tavęs grąžinti. Gerai įsimin- 
siu tavo pamokymus ir būsiu laimingas, likimas mane gausiai ap- 
dovanos. 

Tada tėvas jam pasakė (o tuo metu jis jau skendėjo priešmir- 
tinėse kančiose): 

— O sūneli, laikykis dešimties priesakų, ir tada Alachas tau pa- 
siųs sėkmę ir šiame, ir būsimajame gyvenime: kai užsirūstinsi — su- 
tramdyk pyktį, kai būsi išbandomas — kentėk, kai kalbėsi — sakyk 
tiesą, kai duosi žodį — vykdyk, kai teisi — būk teisingas, kai turėsi 
valdžią — atleisk. Gerbk savo karo vadus, pasigailėk priešų, būk 
jiems maloningas ir susilaikyk jiems nekenkęs. Laikykis taip pat ir 
kitų dešimties priesakų, ir už tai būsi Alacho pagerbtas tarp savo 
karalystės gyventojų: kai daliji — būk teisingas, kai teisingai bau- 
di — neširsk, kai sudarai sutartį — laikykis jos, priimk gerą pata- 
rimą, nebūk užsispyręs ir žiūrėk, kad valdiniai laikytųsi papročių 
ir pagirtinų taisyklių. Būk žmonėms teisingu teisėju, kad tave mylėtų 
ir dideli, ir maži, o bijotų didžiuokliai ir kenkėjai. 

Po to karalius kreipėsi į išminčius ir emyrus, kurie andai da- 
lyvavo jam paskiriant sūnų po savo mirties valstybės valdovu, ir 
tarė: 

— Saugokitės nepaklusti savo karaliaus įsakymui, niekinti paklus- 


numą savo viršesniajam, antraip pražus jūsų žemė, išsisklaidys jūsų 


68 


917 naktis 


vienybė, nukentės kūnas ir prapuls turtas, o jūsų priešai džiūgaus. 
Jūs žinote, kokį man davėte pažadą, ir tegul toks pat bus jūsų pa- 
sižadėjimas šiam berniukui. Ir tegul toks ryšys, koks buvo tarp 
manęs ir jūsų, išliks ir tarp jo ir jūsų. Klausykite jo ir vykdykite 
jo įsakymus, nes iš to jūs patys turėsite naudos, ir gyvenkite su juo 
taip, kaip gyvenote su manim — tada jūsų reikalai susitvarkys ir 
jausitės puikiai. Štai jis — jūsų karalius ir jūsų geradaris. Viskas. 

Tuo metu karaliaus priešmirtinės kančios sustiprėjo, jo liežuvis 
ėmė stingti. Jis priglaudė prie savęs sūnų, pabučiavo jį ir padėkojęs 
Alachui numirė, o jo siela pakilo į aukštybes. Visi jo valdiniai ir 
karalystės gyventojai ėmė verkti. Paskui suvyniojo jį į drobulę ir 
palaidojo su pagarba, malone bei šlove. Grįžę aprengė jaunikaitį 
karališkais drabužiais, apvainikavo jo tėvo vainiku, ant piršto 
užmovė žiedą ir pasodino į karališkąjį sostą. 

Ir ėmė berniukas eiti su savo žmonėmis tėvo keliu, buvo ro- 
mus ir teisingas, darė gerus darbus, tačiau tai truko neilgai. Prieš 
jį atsivėrė žemiškasis gyvenimas ir ėmė vilioti savo aistromis. Pa- 
ragavo jaunuolis šių saldybių ir atsidavė malonumams. Jis užmiršo 
priesakus, kuriais jį tėvas įpareigojo, ir atsimetė nuo paklusnumo 
jam, paniekino savo karalystę. Jis pasuko tuo keliu, kuriame jo laukė 
pražūtis. Jį užvaldė tokia meilė moterims, kad išgirdęs apie gražią 
moterį negalėdavo susilaikyti nepasiuntęs jos pakviesti ir nevedęs 
jos. Jis įsigijo tiek moterų, kiek neturėjo jų nė Suleimanas ibn 
Daūdas (Saliamonas, Dovydo sūnus), Izraelio sūnų karalius. Kas- 
dien su keliomis iš jų jis pasišalindavo ir prabūdavo po ištisą mėnesį, 
niekur neišeidamas ir nepasiteiraudamas apie savo valstybę ir 
valdžią. Jis nespręsdavo ginčų savo valdinių, kurie jam skųsdavosi, 
neatsakydavo tiems, kas jam rašė. Kai tapo aišku ir akivaizdu, kad 
jis paniekino savo pareigas, nerimtai žiūri į valdymą bei valdinių 
reikalus, žmonės pajuto, kad juos netrukus gali ištikti nelaimė. 

Susirūpinę jie tarėsi vienas su kitu, be perstojo kaltindami save, 
kol vienas iš jų tarė: 

— Eime pas Šimasą, vyriausiąjį iš jo vizirių, papasakosim apie 
savo padėtį ir supažindinsim su šio karaliaus reikalais. Tegu jis 
jį pamoko, antraip netrukus mus ištiks bėda. Juk karalius iš tiesų 
apkvaito nuo šio gyvenimo malonumų ir susipainiojo jų pinklėse. 

Jie pakilo, nuėjo pas Šimasą ir pasakė jam: 

— O mokytasis išminčiau, mūsų karalius apkvaito nuo šio gy- 
venimo malonumų, susipainiojo jų pinklėse. Jis pasuko klaidin- 

gu keliu ir elgiasi taip, kad kenkia savo karalystei. O kai kenkiama 
karalystei, kenkiama ir žmonėms, ir visas mūsų gyvenimas rieda 
pražūtin. Mes nematome jo ištisus mėnesius, ir neperduoda jis nei 
įsakymų viziriui, nei kam kitam. Jam neįmanoma pasiskųsti bėdoje, 
jis nesigilina į bylas, nesirūpina savo valdinių padėtimi, nes ne- 
galvoja apie juos. Mes atėjome papasakoti tau teisybės, nes tu vy- 
resnis už mus ir protingesnis. Toje žemėje, kur tu esi, neturi at- 
sitikti nelaimė, juk tu daugiau nei kas kitas turi galios pataisyti 
mūsų karalių. Eik, pasikalbėk su juo, gal jis išgirs tavo žodžius 
ir grįš Alacho globon. 

Šimasas pakilo, nuėjo ir susidūręs su paskutiniuoju, kurį pajėgė 
pasiekti, tarė: 

— O puikusis jaunuoli, aš prašau tavęs, išmelsk man leidimą 
įeiti pas karalių. Aš turiu reikalą, dėl kurio trokštu pamatyti jo 
veidą. Aš jam šį tą papasakosiu ir paklausysiu, ką jis man atsakys. 

Jaunuolis jam atsakė: 

— Prisiekiu Alachu, o mano pone, jau mėnuo, kai karalius nie- 
ko neįsileidžia, manęs taip pat. Visą šį laiką aš nemačiau jo. 
Tačiau aš tau nurodysiu tą, kuris gali išprašyti tau leidimą. 
Nučiupk kokį nors patarnautoją iš tų, kurie stovi karaliaus galvūga- 
lyje ir nešioja jam iš virtuvės valgį, ir kai jis išeis į virtuvę pa- 
imti patiekalų, paprašyk ko tau reikia, jis padarys. 

Šimasas nuėjo prie virtuvės durų ir luktelėjo. Netrukus pasirodė 
patarnautojas ir jau norėjo eiti virtuvėn, bet Šimasas jį užkalbi- 
no ir tarė: 

— O sūneli, aš noriu susitikti su karaliumi ir perduoti jam šį 
tą svarbaus. Būk malonus, kai jis baigs pietauti ir jo siela mėgausis, 
pasakyk jam apie mane ir paprašyk leidimo man įeiti, kad galėčiau 
perduoti jam tokias žinias, kurias jam derėtų žinoti. 

— Klausau ir vykdau, — atsakė patarnautojas. 

Jis paėmė valgius ir nunešė juos karaliui, šis pavalgė, ir jo sielai 
tapo malonu. Tada patarnautojas ir pasakė jam: 

— Už durų stovi Šimasas ir prašo tavo leidimo įeiti, jis turi 
tau pranešti kažką svarbaus. 

Karalius išsigando, sunerimo ir liepė tarnams įvesti Šimasą... 

Tuo tarpu išaušo rytas, ir Šachrazada nutraukė pasakojimą. 

Devyni šimtai aštuonioliktoji 
naktis 


Kai atėjo devyni šimtai aštūonioliktoji naktis, Šachrazada tęsė: 
Pasakojama, o laimingasai karaliau, kad karaliui liepus įves- 
ti Šimasą, tarnas išėjo ir pakvietė jį. Įėjęs Šimasas puolė žemėn 
prieš Alachą ir pabučiavęs karaliui rankas palinkėjo jam gerovės. 

— Kas atsitiko, o Šimasai, kad tu panorai mane pamatyti? 

— Jau daug laiko, — atsakė Šimasas, — aš nemačiau karaliaus, 
savo pono, veido ir labai pasiilgau. O atėjau aš su mintim, ku- 
rią čia tau išdėstysiu, o karaliau. 

— Sakyk, ką turi, — liepė karalius. 

Ir Šimasas prakalbo: 

— Žinok, o karaliau, kad, nepaisant tavo jaunų dienų, didy- 
sis Alachas apdovanojo tave tokiomis žiniomis bei išmintimi, kokių 
neturėjo iki tavęs joks kitas karalius. Visa tai Alachas užbaigė su- 
teikdamas tau karališką valdžią, ir Alachas norėtų, kad tu per savo 
nepaklusnumą nepersimestum nuo to, ką jis tau dovanojo, prie 
ko nors kito. Nesivaidyk su juo: tai, ką turi, yra didelis turtas — 
tau vertėtų laikytis jo priesakų ir klausyti jo paliepimų. Aš ma- 
tau, kad tu labai greitai pamiršai savo tėvą ir jo pamokymus, ne- 
klausai jo patarimų, nepaisai jo įtikinėjimų. Tu nebrangini jo tei- 
singumo ir tvarkos, neprisimeni tau parodytos Alacho malonės ir 
nesi dėkingas už visa tai. 

— Kodėl tu taip manai? — paklausė karalius. 

— Tu nustojai rūpintis karalystės ir savo valdinių reikalais, o 
juk Alachas tau pavedė tai. Tu atsigręžei į savo sielą ir į tai, ką 
ji tau taip gražiai pateikė iš pačių niekingiausių šio pasaulio aistrų, 
o juk pasakyta: karalystės, tikėjimo ir valdinių gerovės — štai ko 
karalius privalo siekti. Mano supratimu, o karaliau, tau reikėtų ge- 
rokai pagalvoti apie padarinius, ir tu pamatysi aiškų kelią, vedantį 
į išsigelbėjimą. Nenukrypk į niekingą saldybę, ji trumpalaikė ir 
veda į pražūtingą pelkę, — tave ištiks tai, kas ištiko vieną žvejį. 

— O kaip ten buvo? — paklausė karalius. 

Ir Šimasas ėmė pasakoti: 

— Pasakojama, kad vienas žvejys kartą, kaip buvo įpratęs, nuėjo 
prie upės pažvejoti. Kai priėjęs upę jis žengė tiltu, pamatė didelę 
žuvį ir pamanė sau: „Nėra ko čia man likti, eisiu ir paseksiu tą žuvį, 
kur ji plauks, pagausiu ją ir tada kelias dienas galėsiu nežvejoti“. 

Jis nusirengė, įbrido į vandenį ir nuplaukė paskui žuvį. Srovė pa- 
sigavo jį ir nešė tol, kol jis sučiupo žuvį. Apsidairęs pamatė, kad 
atsidūrė toli nuo kranto, bet ir tada žvejys nepaleido žuvies ir 
negrįžo, o pasirinko pavojų, laikydamas žuvį abiem rankom ir pa- 
sikliovęs vandens tėkme. Vanduo jį nešė tol, kol įtraukė į gelmę 
sūkurio, iš kurio niekas neišsikapstydavo. Tada žvejys ėmė šauk- 
ti: „Gelbėkit skęstantį!“ Pasirodė upės sargai ir paklausė: „Kas tau 
yra ir ko tu leidaisi į tokį pavojų?“ — „Aš mečiau aiškų kelią ir, 
užuot gelbėjęsis, įpuoliau aistron ir pražūtin“, — atsakė žvejys. Tie 
jam atsakė: „Oi tu, toks ir toks, kaipgi tu metei išsigelbėjimo ke- 
lią ir pasmerkei save pražūčiai? Tu juk seniai žinai, kad niekas, kas 
čia pateko, nėra išsigelbėjęs. Kas gi kliudė tau paleisti tai, ką turėjai 
rankose, ir gelbėtis — būtum išgelbėjęs savo sielą ir nebūtum pa- 
tekęs į bėdą, iš kurios nėra išsivadavimo. O dabar niekas iš mūsų 
tau nepadės“. Žmogus neteko vilties išlikti gyvas, metė tai, ką laikė 
rankose ir ko taip troško jo siela, ir mirė baisia mirtimi. 

— Aš tau papasakojau, — pridūrė Šimasas, — o karaliau, šį 
atsitikimą vien dėl to, kad tu mestum tuos niekam vertus užsiėmi- 
mus, kurie atitraukia tave nuo naudingų darbų, ir pagalvotum, 
ką privalai daryti valdydamas valdinius ir palaikydamas tvarką savo 
karalystėje taip, kad niekas neįžiūrėtų tavyje jokios ydos. 

— Ką gi tu man įsakysi? — paklausė karalius. 

Šimasas atsakė: 

— Kai išauš rytojus ir tu būsi sveikas ir gerai nusiteikęs, leisk 
žmonėms eiti pas tave ir aiškinkis jų reikalus. Paprašyk jų atlei- 
dimo, pažadėk jiems gerovę ir kad deramai elgsiesi. 

— O Simasai, — tarė karalius, — tu teisingai kalbi, ir jei di- 
dysis Alachas leis, aš rytoj padarysiu taip, kaip tu man patarei. 

Šimasas išėjo ir viską, ką jam sakė karalius, pranešė žmonėms. 
Atėjus rytui, karalius sėdo sostan ir leido žmonėms eiti pas jį. Jis 
ėmė prašyti jų atleidimo ir pažadėjo, kad darys tai, ko jiems reikės. 
Visi buvo labai patenkinti tai išgirdę ir išsiskirstė po namus. Paskui 
pas karalių atėjo viena iš jo žmonų, pati mylimiausia ir gerbia- 
miausia. Pamačiusi, kad karalius sėdi persimainiusiu veidu ir 
mąsto, ji paklausė: 

— Matau, karaliau, kad tu kažko sunerimęs, gal kuo nors skun- 
diesi? 

— Ne, — atsakė karalius, — bet malonumai, į kuriuos aš pa- 
sinėriau, atitraukė mane nuo darbų. Ir ko gi aš ėmiau taip 

nepaisyti nei savo, nei valdinių reikalų? Jeigu ir toliau taip elg- 
siuosi, tai valdžia išslys man iš rankų. 

Žmona jam atsakė: 

— Aš matau, o karaliau, kad tavo vietininkai ir viziriai mul- 
kina tave. Jie tik nori įkyrėti ir apmauti tave, kad negautum pajusti 
visos tavo valdžios teikiamos saldybės ir nesinaudotum palaima 
ir ramybe. Priešingai, jie norėtų, kad tu išvaduotum juos nuo 
rūpesčių ir kad visas tavo gyvenimas praeitų dirbant ir vargstant, 
ir tu pats taptum toks kaip tas, kuris pats nusibaigia vardan ki- 
to naudos, arba taptum panašus į tą jaunuolį su vagimis. 

— O kaip ten buvo? — paklausė karalius. 

Ir žmona papasakojo: 

— Pasakojama, kad kartą septyni vagys išėjo, kaip įpratę, vog- 
ti. Eidami pro sodą, kur buvo šviežių riešutų, jie įlindo ten, ir staiga 
prieš akis išdygo jaunas berniukas. Jie tarė jam: „Vaiki, ar nenorėtum 
kartu su mumis eiti į šį sodą ir įlipti į medį, — ir pats prisivalgy- 
tum riešutų iki soties, ir mums jų numestum?“ Ir vaikis sutiko... 

Tuo tarpu išaušo rytas, ir Šachrazada nutraukė pasakojimą. 


Devyni šimtai devynioliktoji 
naktis 


Kai atėjo devyni šimtai devynioliktoji naktis, Šachrazada tęsė: 

Pasakojama, o laimingasai karaliau, kad vaikiui sutikus visi su- 
lindo į sodą ir ėmė tartis: 

— Pažiūrėkime, kuris iš mūsų lengviausias ir jauniausias, ir pa- 
kelkime jį. 

— Nėra nė vieno, liesesnio už šį jaunuolį, — tarė vagys. 

Pakylėję jaunuolį, pasakė jam: 

— O vaiki, pats nieko neimk nuo medžio. Jei kuris pamaty- 
sim tave taip darant, bus blogai. 

— Tai ką gi man daryti? — paklausė jaunuolis. 

— Sėsk viduryje medžio ir smarkiai purtyk kiekvieną šaką, kad 
nuo jos viskas nubyrėtų, o mes rinksime. Kai viską nupurtysi, nu- 
sileisi pas mus ir iš to, ką surinksime, pasiimsi savo dalį. 

Jaunuolis įlipo į medį ir kiek pasiekdamas ėmė purtyti šakas. 
Nuo jų byrėjo riešutai, o vagys juos rinko. Staiga jie pamatė sodo 
šeimininką. 

— Ką jūs čia veikiate? — paklausė jis. 

— Mes nieko nuo šio medžio nenurėškėme, tik ėjom pro šalį 
ir pamatėme šį jaunuolį. Manėme, jog tai šeimininkas, ir pa- 
prašėme jo pavaišinti riešutais. Jis papurtė šakas, ir nuo jų pabiro 
riešutai, mes niekuo nenusikaltome. 

— O ką tu pasakysi? — paklausė šeimininkas jaunuolio. 

— Jie pamelavo, — atsakė tas, — o aš pasakysiu tau teisybę. 
Mes atėjome čia visi kartu. Jie liepė man lipti į šį medį ir pur- 
tyti šakas, kad nuo jų imtų byrėti riešutai, ir aš paklausiau jų. 

— Tu per savo kaltę įklimpai į didelę bėdą, — tarė šeiminin- 
kas. — Ar bent paragavai riešutų? 

— Ne, nė vieno, — atsakė jaunuolis. 

— Dabar aš matau, koks tu neprotingas ir žioplas, — tarė šei- 
mininkas. — Tu pražudei savo sielą dėl kitų naudos. O jums aš 
neturiu valios, — tarė jis kitiems vagims, — drožkite savo keliu. 

O berniuką jis sučiupo ir nubaudė... 

Tokie tat ir tie tavo viziriai ir karalystės didžiūnai. Jie nori 
pražudyti tave vardan savo naudos ir padarys tau tą patį, ką pa- 
darė vagys tam vaikiui, — baigė karaliaus žmona. 

— Tu pasakei teisybę, — tarė karalius, — tavo pasakojimas la- 
bai tikroviškas! Aš nebeisiu pas juos ir neatsisakysiu pagundų. 

Paskui jis praleido su žmona naktį, kupiną malonumų. Rytą 
viziris surinko savo karalystės didžiūnus, taip pat kai kuriuos val- 
dinius ir nuėjo prie karaliaus durų, džiugūs ir patenkinti. Bet durų 
jiems niekas neatidarė, karalius neišėjo jų pasitikti ir neleido jiems 
įeiti. Praradę viltį jie tarė Šimasui: 

— O garbingasai viziri ir puikiausias iš išminčių, ar tu matai, 
kas darosi su tuo berniuku, mažamečiu ir mažapročiu, kuris, be 
visų savo nedorybių, dar įklimpo ir į melą? Prisimink jo pažadą 
tau, jis pažeidė jį ir neįvykdė, ką pažadėjęs. Tai nuodėmė, ku- 
rią tu turi pridėti prie kitų jo nuodėmių. Mes tikimės, kad nu- 
eisi pas jį dar kartą ir pažiūrėsi, ko jis užtruko ir kodėl atsisako 
išeiti. Mes jau nė smerkti jo nebegalime, kai tokie netikę jo 
įpročiai, jis pasiekė įžūlumo ribą. 

Šimasas nuėjo pas karalių ir kreipėsi į jį: 

— Ramybė tau, o karaliau! Kaip tu galėjai grįžti prie savo 
menkų malonumų ir apleisti tokį didelį dalyką, kuriuo tau derėtų 
rūpintis. Tu tapai panašus į kupranugarės šeimininką, kuris užaugo 
gerdamas jos pieną, šis pienas buvo toks puikus, kad jis net 

užmiršdavo gerai pririšti pavadį. Vieną kartą jis pradėjo ją melžti 
nepririšęs pavadžio. Kupranugarė, pajutusi, kad pavadys laisvas, 
ištrūko ir nurūko į dykumą. Šis žmogus neteko ir pieno, ir kup- 
ranugarės, ir žala, kurią jis patyrė, buvo didesnė už naudą. Pa- 
galvok, o karaliau, apie tai, kas atneš daugiau naudos tau ir ta- 
vo valdiniams. Juk žmogui nebūtina kiaurą dieną sėdėti prie 
virtuvės durų dėl to, kad jis privalo maitintis, lygiai taip pat ne- 
tinka jam dažnai leisti laiką su moterimis vien dėl to, kad jis jaučia 
potraukį. Kaip žmogus valgo dėl to, kad numalšintų alkį, lygiai 
taip pat iš savo dvidešimt keturių valandų per parą jis turėtų pa- 
sitenkinti, porą valandų pabūdamas moterų draugijoje, o visą likusį 
laiką skirti reikalams, kurie būtų naudingi ir jam pačiam, ir val- 
diniams. Tenebūna jis su moterim, teneatsiskiria su jomis nuo visų 
kitų ilgiau nei dvi valandas per dieną, antraip jo protas ir kūnas 
patirs tik žalą, nes moterys neveda į gera ir neparodo kelio tenlink. 
Vyras neturėtų dėtis į širdį nei moters žodžių, nei darbų. Esu 
girdėjęs, kad daug vyrų yra žuvę per moteris, o vienas iš jų žuvo 
dėl to, jog nusileido savo žmonai. Jis pakluso jai ir padarė taip, 
kaip ji liepė. 

— O kaip ten buvo? — paklausė karalius. 

Ir Šimasas ėmė jam pasakoti: 

— Vienas vyras turėjo žmoną, kurią labai mylėjo, gerbė, klausė 
jos samprotavimų ir elgėsi, kaip ji patardavo. Jis turėjo sodą, kurį 
neseniai savo rankomis buvo pasodinęs, kiekvieną dieną jis lan- 
kydavo tą sodą, prižiūrėjo ir laistė. Vieną dieną žmona paklausė: 
„Ką tu pasodinai savo sode?“ Jis atsakė: „Visko, ką tu mėgsti ir 
nori. Aš stengiuosi gerai prižiūrėti sodą ir laistyti jį“. — „Ar ne- 
norėtum paimti ir manęs kartu ten pasivaikščioti? Aš apžiūrėčiau 
sodą ir nuoširdžiai pasimelsčiau už tave, juk mano maldos yra 
išklausomos“, — tarė moteris. „Gerai, — atsakė vyras, — rytoj aš 
tave pasiimsiu“. Kitą rytą Žmogus pasiėmė žmoną ir abu nuėjo 
į sodą. Ten juos pamatė du jaunuoliai, ir vienas jų tarė kitam: 
„Šis žmogus svetimautojas, o toji moteris irgi tokia pat. Jiedu atėjo 
į šį sodą paištvirkauti“. Jaunuoliai nuėjo paskui juos ir sustojo sodo 
pakrašty, ketindami pažiūrėti, ką tuodu darys. Vyras tarė žmonai: 
„Pasimelsk už mane, kaip buvai žadėjusi“. Tačiau žmona atsakė: 
„Aš nesimelsiu už tave, kol tu nepatenkinsi mano troškimo, juk 

O čia aš bijau gėdos, be to, tai atitrauks mane nuo darbų. Ar- 
gi tu nebijai, kad mus kas nors pamatys?“ — „Nėra ko apie tai 
galvoti, — tarė moteris, — juk mes nedarysime nieko bjauraus ar 
draudžiamo. O dėl sodo laistymo, tai tas darbas nepabėgs, tu juk 
turi teisę laistyti jį kokiu nori metu“. Ji neklausė jokių jo atsikal- 
binėjimų nei pasiteisinimų, kibo prie jo reikalaudama sueities. Galų 
gale vyras atsistojo ir priėjęs sugulė su ja. O tiedu jaunuoliai pa- 
matę šoko prie jų, sučiupo ir tarė: „Mes jūsų nepaleisime, jūs esate 
svetimautojai, ir jei mes negausime užgulti šios moters, pranešime 
apie jus kam reikia“. Moters vyras sušuko: „Vargas jums, tai mano 
žmona, 0 aš — šio sodo šeimininkas!“ Tačiau jaunuoliai neklausė 
jo ir priėjo prie moters. Šioji ėmė šauktis vyrą į pagalbą: „Ne- 
leisk, kad jie užtrauktų man gėdą!“ Vyras puolė artyn, taip pat 
šaukdamas pagalbos, tačiau vienas iš jaunuolių atsisuko ir smeigęs 
savo durklu pervėrė jį. Tada abu išgėdino moterį... 

Tuo tarpu išaušo rytas, ir Šachrazada nutraukė pasakojimą. 


Devyni šimtai dvidešimtoji 
naktis 


Kai atėjo devyni šimtai dvidešimtoji naktis, Šachrazada tęsė: 

Pasakojama, o laimingasai karaliau, kad vienas jaunuolis 
užmušė tos moters vyrą, tada abu grįžo prie jos ir išgėdino... 

— Aš tai papasakojau tau, — toliau tarė Šimasas, — o kara- 
liau, tik todėl, kad žinotum, jog nedera vyrui klausyti moters, pa- 
sikliauti ja ar paisyti jos nuomonės ir patarimo. Sergėkis įsisup- 
ti į neišmanymo drabužį, jei dėvėjai išminties ir žinojimo drabužį. 
Venk neteisingos nuomonės, jei turi teisingą ir deramą nuomonę. 
Nesivaikyk menko malonumo, kurio baigtis sugedimas ir kuris at- 
veda į didelį, žiaurų nuostolį. 

Išgirdęs visa tai, karalius tarė: 

— Rytoj, jei didysis Alachas leis, aš pasirodysiu žmonėms. 

Šimasas išėjo pas susirinkusius žymius karalystės žmones ir per 
sakė jiems tai, ką girdėjo iš karaliaus. Šimaso žodžiai pasiekė ir 
karaliaus žmonos ausis. Ji vėl nuėjo pas karalių ir tarė: 

— Valdiniai yra karaliaus vergai, bet aš matau, kad tu, o ka- 
raliau, esi savo valdinių vergas, nes tu jų bijai ir nori išvengti jų 
pykčio. O jie nori išmėginti tave, ir jei pamatys, kad tu silpnas, 

ims tave niekinti, o jei matys, kad tu drąsus, pradės tavęs bijo- 
tis. Bjaurūs viziriai taip ir elgiasi su savo karaliumi, nes jų gud- 
rybėms nėra galo ir aš tave perspėju. Jei sutiksi su tuo, ko jie 
prašo, turėsi elgtis ne taip kaip tu nori, o taip kaip jiems reikia, 
ir jie be perstojo siuntinės tave čia šen, čia ten, kol visai pražudys 
ir tau atsitiks kaip tam pirkliui su vagimis. 

— O kaip ten buvo? — paklausė karalius. 

Ir ji ėmė pasakoti: 

— Kartą gyveno pirklys, kuris turėjo daug pinigų. Jis išvyko 
į vieną miestą parduoti savo prekių. Pasiekęs tą miestą, išsinuo- 
mavo ten namą ir apsigyveno jame. Tai pastebėjo vagys, kurie 
sekdavo pirklius, norėdami pagrobti jų turtą. Jie sukinėjosi apie 
šio pirklio namą ir suko galvas, kaip ten įėjus, tačiau nieko ge- 
ro nesugalvojo. Tada jų vyresnysis pasakė jiems: „Aš pats pada- 
rysiu viską“. 

Jis apsirengė gydytojo drabužiais, pasikabino ant peties maišą 
su kažkokiais vaistais ir eina šaukdamas: „Kam reikia gydytojo?“ 
Taip priėjo to pirklio namą, pamatė jį pietaujantį ir paklausė: „Ar 
tau reikia gydytojo?“ — „Man nereikia, tačiau sėskis, pavalgyk su 
manim“. Vagis atsisėdo priešais pirklį ir valgo kartu su juo, o pir- 
klys daug valgydavo. Vagis pagalvojo: „Štai ir radau tinkamą 
būdą!“ Jis kreipėsi į pirklį sakydamas: „Aš privalau duoti tau gerą 
patarimą, tu mane taip pamaloninai, kad negaliu nuo tavęs to 
nuslėpti. Matau, kad tu labai daug valgai, ir tai yra tavo skrandžid 
ligos priežastis. Jei nepaskubėsi gydytis, liga pribaigs tave“. — „Ma- 
no kūnas stiprus ir skrandis gerai virškina, — tarė pirklys. — O 
kad aš sočiai maitinuosi, tai nuo to mano kūne liga neatsiras, 
garbė ir padėka Alachui“. — „Tau tik taip atrodo, — tarė vagis, — 
o aš supratau, kad tavo viduje slypi liga. Jei nori manęs paklau- 
syti — gydykis“. — „O kur man rasti tą, kuris žino, kaip mane 
išgydyti?“ — paklausė pirklys. „Išgydo, — atsakė vagis, — tiktai 
Alachas, o gydytojas, toks kaip aš, gydo ligonį tiek, kiek jis su- 
geba“. — „Parodyk man vaistus ir duok jų šiek tiek“, — sutiko 
pirklys. Vagis davė jam miltelių, kuriuose buvo daug miros, ir 
paliepė tą pat vakarą išgerti. 

Pirklys paėmė miltelius, o atėjus nakčiai dalį jų išgėrė. Miros 
skonis buvo bjaurus, tačiau jokio įtarimo jam nekilo. Tą naktį jis 
pajuto lengvumą. Kitos dienos vakare vėl atėjo vagis, nešinas vais- 
tais, o miros juose buvo dar daugiau nei pirmą kartą. Jis padavė 

pirkliui vaistus, liepęs vakare išgerti. Pirklys išgėrė ir naktį jam 
paleido vidurius, bet jis iškentėjo viską ir vėl nieko neįtarė. O kai 
vagis pamatė, kad pirklys klauso jo patarimų ir pasitiki juo, su- 
prato, jog jis neprieštaraus ir kitą sykį. Tada nuėjęs jis atnešė mir- 
tinų nuodų ir padavė juos pirkliui. O šis paėmė juos iš vagies 
ir išgėrė. Vos taip padarė, visa tai, kas buvo jo viduriuose, nu- 
smuko žemyn, žarnos apsivertė ir rytą jis gavo galą. O vagys atėjo 
ir išsinešė visą jo turtą. 

— Ir aš, o karaliau, — pridūrė moteris, — pasakoju tau visa 
tai tik todėl, kad tu neimtum į širdį to apgaviko žodžių, antraip 
pražudysi savo sielą. 

— Tu teisi, — atsakė karalius, — aš neisiu pas juos. 

Kitą rytą prie karaliaus durų vėl susirinko žmonės. Jie pralaukė 
didesnę dienos dalį ir netekę vilties pamatyti karalių nuėjo pas 
Šimasą. 

— O išmintingasai filosofe ir patyręs mokslininke, — kreipėsi 
jie, — argi tu nematai, kad tas kvailas berniūkštis vis labiau me- 
luoja mums ir kad bus teisinga, jei mes atimsime iš jo valdžią ir 
perduosime kitam, tik tada mūsų reikalai susitvarkys. Tačiau tu 
nueik dar kartą pas jį ir pasakyk, kad nesukylame prieš jį ir ne- 
atimame valdžios vien dėl to, kad prisimename jo tėvo gerus dar- 
bus bei pažadus, kuriuos jam davėme. Tačiau rytoj susirinksime 
visi iki vieno, griebsimės ginklų ir sudaužysim šios tvirtovės vartus. 
Jei jis išeis pas mus ir ims elgtis taip, kaip mums tinka, bus ge- 
rai, o jei ne, ateisime pas jį, nužudysime, o valdžią atiduosime 
į kitas rankas. 

Viziris Šimasas pakilęs nuėjo pas karalių ir kreipėsi į jį: 

— O karaliau, ką tu darai su savo siela paskendęs aistrose ir 
linksmybėse? Kas tave tam kursto? Jei tu pats šaukiesi bėdos, tai 
kur dingo tavo geranoriškumas, išmintis ir tyrumas? O, kad aš 
žinočiau, kas tave taip pakeitė ir tavo protą pavertė kvailybe, išti- 
kimybę — atžagarumu, švelnumą — šiurkštumu, o dėmesingumą 
man — visišku nepaisymu! Kaipgi yra, kad aš trečią kartą tave 
mokau, o tu neklausai mano patarimų? Aš nurodau tau, kaip 
turėtum elgtis, o tu nepaisai mano nurodymų. Sakyk, ką reiškia 
toks atsainumas ir abejingumas ir kas tave tam kursto? Žinok, kad 
tavo karalystės gyventojai ruošiasi atėję užmušti tave ir perduo- 
ti valdžią kitam. Ar turėsi tiek galybės atsilaikyti prieš juos visus, 
ar pajėgsi išsigelbėti nuo jų, o gal sugebėsi atgimti po to, kai tave 

užmuš? Jei visa tai duota tau, tai esi saugus ir mano patarimų tau 
nereikia. O jei tau svarbu gyvybė ir valdžia, tai atsikvošėk, su- 
stiprink savo karalystę, parodyk žmonėms savo galybę. Atsiprašyk 
jų — jie nori atimti tai, kas yra tavo rankose, ir perduoti kitam, 
todėl ryžtasi nepaklusnumui ir savivalei. Juk ir akmenis, ilgai 
gulėjusius vandenyje, jei ištrauksi ir skelsi vieną jų į kitą — įžiebsi 
ugnį. Tu turi gausybę valdinių, jie susitarė prieš tave ir nori per- 
duoti tavo valdžią kitam, ir jie pasieks tai, ko nori, — tavo mir- 
ties, ir atsitiks tau kaip tam vilkui su lapėmis... 

Tuo tarpu išaušo rytas, ir Šachrazada nutraukė pasakojimą. 


Devyni šimtai dvidešimt pirmoji 
naktis 


Kai atėjo devyni šimtai dvidešimt pirmoji naktis, Šachrazada 
tęsė: 

Pasakojama, o laimingasai karaliau, kad viziris Šimasas kalbėjo 
karaliui: 

— Jie pasieks tai, ko nori, — tavo mirties, ir atsitiks tau kaip 
tam vilkui su lapėmis. 

— O kaip ten buvo? — paklausė karalius. 

Ir Šimasas ėmė pasakoti: 

— Kartą kelios lapės išėjo pasiieškoti ko nors ėdamo. Besišlais- 
tydamos ir beieškodamos staiga aptiko nugaišusį kupranugarį ir 
tarė sau: „Radome tai, kuo galėsime misti ilgą laiką, tačiau bai- 
su, kad viena iš mūsų ims skriausti kitas, stipresnioji savo jėgą 
panaudos prieš silpnesniąją ir silpnesnioji žus. Mums reikėtų su- 
sirasti teisėją, kuris žiūrėtų tvarkos ir skirtų kiekvienai savą dalį, 
tada stipresnioji nenustums silpnesniosios“. Taip lapėms besitariant, 
staiga pasirodė vilkas. Ir lapės susitarė: „Paskirkime sau už teisėją 
vilką, jis stipresnis už mus visas, o jo tėvas kadaise buvo mūsų 
sultonas. Melskime Alachą, kad vilkas būtų teisingas mums“. Lapės 
priėjo prie vilko ir išsakė jam savo ketinimus: „Mes pasirinkome 
tave sau už teisėją, kad tu kiekvienai iš mūsų kasdien skirtum jos 
dalį — tiek, kiek reikia, kad stipresnė iš mūsų neskriaustų sil- 
pnesnės ir neišgalabytume viena kitos“. Vilkas sutiko ir ėmėsi tvar- 
kyti jų reikalus. Tą dieną jis kiekvienai skyrė mėsos iki valios, o 
kitą dieną pagalvojo sau: „Jei aš padalysiu šį kupranugarį joms, 

man neliks nieko, išskyrus tai, ką jos man paskyrė, o jei aš suėsiu 
jį pats vienas, jos nepadarys man nieko blogo, juk pačios gali būti 
mano ar mano namiškių grobiu. Kas gali sutrukdyti man pasiimti 
viską sau? Gal Alachas atiduos man šį kupranugarį ir be jų ge- 
radarystės? Bus protingiausia, jei viską pasiimsiu aš, o ne šios 
lapės. Nuo šiol aš joms nieko neduosiu“. Rytą lapės, kaip buvo 
sutarta, atėjo pas vilką prašyti maisto ir tarė: „O Abu Sirhanai““, 
duok mums šios dienos dalį“. O vilkas atsakė: „Aš nieko nebe- 
turiu, kad galėčiau jums duoti“. Ir lapės turėjo drožti sau nieko 
nepešusios. „Iš tiesų, — mąstė jos, — Alachas įklampino mus per 
šį apgaviką į didelį rūpestį. Jis nebijo ir nesisaugo Alacho, o mes 
neturime prieš jį nei jėgos, nei galybės“. Po to viena jų tarė: „Taip 
pasielgti jį paskatino alkis: leiskime jam šiandien ėsti, tegu pasi- 
sotina, o rytoj vėl trauksime pas jį“. Kitą rytą lapės vėl nuėjo pas 
vilką ir tarė: „O Abu Sirhanai, mes išsirinkome tave, kad tu kiek- 
vienai iš mūsų skirtum jos maisto dalį, kad gintum silpnąją nuo 
stipriosios, o kai maistas baigsis, kad surastum naujo ir kad mes 
visuomet būtume tavo saugomos ir globojamos. Mus kankina alkis, 
jau dvi dienas esame neėdusios, duok gi mums maisto, ir nekal- 
tinsime tavęs tuo, kad buvai leidęs sau per daug“. Vilkas joms 
nieko neatsakė ir pasidarė dar rūstesnis. Lapės pakartojo jam tą 
patį dar kartą, tačiau vilkas nenusileido. Tada lapės nusprendė: 
„Neturime kitos išeities, kaip eiti pas liūtą. Pulsime prieš jį ant 
žemės ir atiduosime jam kupranugarį. Jei jis paskirs mums ką nors, 
laikysime tai jo malone, o jei ne, tai jis turi daugiau teisių į jį 
negu šis nedorėlis“. Ir lapės nuėjo pas liūtą, papasakojo viską, kas 
joms atsitiko su vilku, ir tarė: „Mes tavo vergės, atėjome prašyti 
tavo užtarimo, išvaduok mus nuo vilko“. Liūtas tai išgirdęs įšir- 
do, pajuto nuoskaudą dėl didžiojo Alacho ir kartu su lapėmis 
nuėjo pas vilką. Vilkas, pamatęs artėjant liūtą, mėgino bėgti, bet 
liūtas jį pasivijo, griebė ir sudraskęs į skutelius atidavė lapėms... 

— Iš to mes matome, — pridūrė Šimasas, — kad jokiam ka- 
raliui nedera nepaisyti valdinių. Paklausyk mano patarimo ir pa- 
tikėk žodžiais, kuriuos aš tau pasakiau. Prisimink, kad prieš mirtį 
tavo tėvas prisakė tau klausyti gerų patarimų, štai ir viskas, ką 
aš tau norėjau pasakyti. 


"Abu Sirhanas — taip pramintas vilkas, tai reiškia „aušros 
tėvas“. Pirmuosius aušros spindulius arabai kartais vadina 
„vilko uodega“. 

— Aš paklausysiu tavęs, — tarė karalius, — ir rytoj pat, jei Ala- 
chas to panorės, pasirodysiu žmonėms. 

Šimasas paliko karalių ir išėjęs papasakojo, kad karalius pa- 
klausė patarimo ir rytoj pasirodysiąs žmonėms. Karaliaus žmona, 
išgirdusi Šimaso žodžius, suprato, kad karalius pasiryžo eiti pas 
savo valdinius. Ji nuskubėjo pas karalių ir ėmė kalbėti jam: 

— Mane stebina tavo nuolankumas ir paklusnumas priešui! Ar- 
gi tu nežinai, kad viziriai — tavo tarnai? Ko gi tu juos taip aukštai 
iškėlei ir leidai manyti, kad tai jie tave išaukštino ir davė tau 
valdžią, kad tai jie dovanojo tau dovanas? Jie nė trupučio negali 
tau pakenkti. Tu turi teisę nesiaiškinti jiems, tai jie turi būti nuo- 
lankūs tau ir vykdyti tavo paliepimus. Ko tu taip bijaisi? Juk sa- 
koma: „Jei tavo širdis nėra tarsi geležinė, tu netinki būti karaliumi“. 
Tuos žmones apgavo tavo nuoširdumas, ir jie įsidrąsino, nusto- 
jo tavęs klausę, nors jie būtinai turi paklusti tau. Jei skubėsi klau- 
syti jų kalbų ir paliksi viską taip, kaip buvo, jei įvykdysi bent men- 
kiausią jų norą prieš savo valią, jie pradės tau įkyrėti, kėsintis į 
tave, ir tai pasidarys įprasta. Jei nori paklausyti manęs, nepa- 
aukštink nė vieno iš jų ir neklausyk niekieno kalbų. Nežadink jų 
noro elgtis su tavim įžūliai, antraip tau bus taip kaip piemeniui 
su vagimi. 

— O kaip ten buvo? — paklausė karalius. 

Ir moteris ėmė pasakoti: 

— Gyveno žmogus, kuris ganė stepėje avis ir sergėjo jas. Kartą 
naktį atslinko vagis norėdamas pavogti jo gyvulius. Tačiau jis pa- 
matė, kad piemuo saugo juos — nemiega naktį ir niekur nesitrau- 
kia dieną. Vagis mėgino visą naktį, bet taip ir nesugebėjo nie- 
ko pavogti. Kai jau nebesumetė daugiau nieko, nuėjo į dykumą, 
pagavo liūtą, nudyrė jam kailį ir prikimšo šiaudų. Atsitempė tą 
liūtą prie bandos, pastatė stepėje ant aukštumėlės, kad piemuo 
jį matytų ir galėtų gerai apžiūrėti. Tada priėjo prie piemens ir tarė 
jam: „Tai liūtas mane atsiuntė pas tave, jis reikalauja vienos avies 
vakarienei“. — „O kurgi tas liūtas?“ — paklausė piemuo. „Pa- 
žvelk — ana stovi“, — tarė vagis. Piemuo pakėlė akis ir pamatė 
liūto iškamšą. Pamanęs, jog tai tikras liūtas, baisiai išsigando... 

Tuo tarpu išaušo rytas, ir Šachrazada nutraukė pasakojimą. 

Devyni šimtai dvidešimt antroji 
naktis 


Kai atėjo devyni šimtai dvidešimt antroji naktis, Šachrazada 
tęsė: 

Pasakojama, o laimingasai karaliau, kad piemuo, pamatęs liūto 
iškamšą, pamanė, jog tai tikras liūtas, ir labai išsigando. Iš tos 
baimės jis ir pasakė vagiui: „O mano broli, imk ką nori, — 
nedrįsiu nepaklusti“. 

Vagis pasiėmė kiek jam reikėjo avių ir matydamas, kad piemuo 
labai išsigandęs, panoro jį dar labiau apgauti. Jis ėmė dažnai pas 
jį lankytis ir vis gąsdino jį sakydamas, kad liūtui reikia čia šio, čia 
ano ir kad jis ruošiasi tą ir tą padaryti. Po to imdavo avių iki valios 
ir tol šitaip elgėsi su piemeniu, kol pražudė šiam didžiąją dalį avių... 

— Aš tai papasakojau, o karaliau, tau tik todėl, kad tavo ka- 
ralystės didžiūnų neapgaudinėtų tavo romumas ir švelnus elgesys 
ir jie nesikėsintų į tave. Sveikas protas sako, kad jie patys yra 
arčiau prie mirties nei prie to, ką nori tau padaryti, — baigė savo 
pasakojimą moteris. 

— Aš paklausysiu tavo patarimo ir nepaklusiu jų nurodymams, 
neisiu pas juos. 

Kitą dieną susirinko viziriai, karalystės didikai, kiti žymūs 
žmonės (o kiekvienas jų turėjo ginklą) ir patraukė link karaliaus 
rūmų, ketindami užpulti jį ir užmušti, o valdžią perduoti kitam. 
Atėję prie vartų, liepė vartų sargui atrakinti, tačiau šis atsisakė. 
Tada jie pasiuntė atnešti ugnies, kad sudegintų vartus ir galėtų 
įeiti. Vartų sargas išgirdo tai ir nuskubėjęs pranešė karaliui. Jis 
papasakojo, kad prie vartų susirinko žmonės, ir pridūrė: 

— Jie liepė man atverti vartus, tačiau aš neatvėriau, ir tada jie 
nuėjo atsinešti ugnies, kad galėtų sudeginti juos ir įėję užmušti 
tave. Ką įsakysi daryti? 

„Aš patekau į tikrą pražūtį“, — pamanė sau karalius ir pasiuntė 
atvesti tos moters. Kai ši atėjo, karalius tarė jai: 

— Tai, ką man pasakojo Šimasas, pasirodė visiška tiesa. Štai 
atėjo rinktiniai ir paprasti žmonės ir ruošiasi užmušti ir mane, ir 
jus. Kai vartų sargas jiems neatidarė, jie pasiuntė atnešti ugnies, 
kad galėtų padegti rūmus kartu su manim. Ką tu patarsi? 

— Tau neatsitiks nieko blogo, — tarė moteris, — nebijok. Da- 
bar toks jau laikas, kai kvailiai stoja prieš savo karalius. 

— Tačiau ką tu siūlai man daryti? — paklausė karalius. 

— Mano nuomone, — tarė moteris, — tau reikėtų apsirišti galvą 
raiščiu ir apsimesti sergančiu. Pasiųsk pakviesti vizirį Šimasą, ir 
jis atėjęs pamatys, kas tau yra. Tada sakyk jam: „Aš norėjau šian- 
dien išeiti pas žmones, bet liga sutrukdė. Eik pas juos ir papa- 
sakok, kas man atsitiko, ir pasakyk, kad rytoj aš išeisiu pas juos 
ir tenkinsiu jų pageidavimus bei aiškinsiuosi nesutarimus. Tegu 
jie nurimsta ir nebepyksta“. O rytoj rytą pasišauk dešimtį žmo- 
nių iš tavo tėvo vergų, stiprius ir galingus žmones, kuriais tu vi- 
siškai pasitiki, ir tegu jie paklūsta tavo žodžiui ir būna nuolankūs 
tavo paliepimams, tegu saugo tavo paslaptis ir būna tau atsidavę. 
Apsistatyk jais iš visų pusių ir įsileisk pas save tik po vieną. O 
kai kas nors įeis, liepk stverti jį ir užmušti. Kai šitaip sutarsite, 
liepk pastatyti divane tavo sostą ir atidaryk duris. Pamačius, kad 
tu atidarei duris, žmonių širdys aprims ir jie ramiai lauks savo 
eilės ir prašys leidimo įeiti. Leisk jiems įeiti vienam po kito, kaip 
aš tau pasakiau, ir elkis su jais kaip panorėsi. Pirmąjį užmušk 
Šimasą, vyriausiąjį, nes jis yra didysis viziris ir turi didelę valdžią. 
Užmušęs jį, toliau galabyk kitus, vieną po kito, ir nepalik gyvų 
tų, kuriuos įtari galint sulaužyti tau duotą žodį, taip pat kurių 
pykčio bijaisi. Jei tu taip padarysi, jie neįveiks tavęs ir tu jų vi- 
siškai atsikratysi. Tavo valdžia bus beribė ir galėsi daryti tai, ką 
norėsi. Žinok, nėra tau geresnės išeities už šitą. 

— Tu teisingai samprotauji, — tarė karalius, — geras tavo pa- 
tarimas. Aš būtinai pasielgsiu taip, kaip tu sakei. 

Jis liepė atnešti raištį, apsirišo galvą ir apsimetęs sergančiu pa- 
siuntė pakviesti Šimaso. Kai šis atėjo, tarė jam: 

— O Šimasai, tu žinai, kad aš tave myliu ir paklūstu tavo 
sprendimams. Tu man tarsi brolis ar tėvas, esi už visus artimesnis, 
ir aš vykdau viską, ką tu man liepi. Tu liepei man išeiti pas val- 
dinius, priiminėti juos bei teisti, ir aš įsitikinęs, jog tai tavo nuošir- 
dus patarimas. Vakar ketinau pas juos išeiti, bet štai susirgau. Ma- 
ne pasiekė žinia, jog karalystės žmonės nepatenkinti, kad aš 
neišeisiu pas juos, ir nusprendė padaryti man pikta. Jie nė nenu- 
tuokia, kaip aš sergu. Išeik pas juos, pranešk apie mano padėtį 
ir kaip aš jaučiuosi, atsiprašyk jų. Aš paklausysiu to, ką jie sa- 
ko, ir padarysiu taip, kaip jie nori. Sutvarkyk šį reikalą, pasižadėk 
jiems už mane, tu juk mano ir mano tėvo patarėjas, pirmiausia — 
mano, be to, tu juk labai įgudęs tvarkyti žmonių reikalus. Jei di- 

dysis Alachas panorės, rytoj aš išeisiu pas juos. Galbūt dėka mano 
gerų ketinimų per šią naktį mano liga praeis, juk širdies gilumoje 
aš esu sugalvojęs žmonėms daug gerų darbų. 
imasas puolė žemėn prieš Alachą, paprašė gerovės karaliui 
ir pabučiavo jam ranką. Apsidžiaugęs jis išėjo pas žmones ir pa- 
pasakojo jiems, ką išgirdęs iš karaliaus. Jis sulaikė juos nuo to, 
ką jie ketino padaryti, ir papasakojo apie karaliaus atsiprašymus 
ir kodėl jis negalįs pasirodyti, pasakė, kad karalius pažadėjęs rytoj 
išeiti pas juos ir kad jis elgsis taip kaip dera. Tada žmonės išsis- 
kirstė po namus... 
Tuo tarpu išaušo rytas, ir Šachrazada nutraukė pasakojimą. 


Devyni šimtai dvidešimt trečioji 
naktis 


Kai atėjo devyni šimtai dvidešimt trečioji naktis, Šachrazada tęsė: 

Pasakojama, o laimingasai karaliau, kad Šimasas išėjo pas di- 
dikus ir tarė jiems: 

— Rytoj karalius pasirodys jums ir elgsis taip, kaip jūs pagei- 
daujate. 

Ir žmonės išsiskirstė po namus. 

O karalius tuo tarpu pasiuntė atvesti dešimties vergų milžinų, 
kuriuos išsirinko iš savo tėvo galiūnų (o tai buvo smarkūs ir pikti 
žmonės) ir kreipėsi į juos: 

— Pamenate, kaip jus gerbė mano tėvas, kokią išskirtinę turėjo- 
te padėtį, visada būdavot išklausyti, jums buvo rodoma malonė 
ir pagarba. Aš savo ruožtu pakylėsiu jus dar aukštėliau, nei buvote 
lig šiol. Pasakysiu, kodėl taip darau, o jūs mano akivaizdoje būsite 
saugomi Alacho, bet dabar užduosiu jums vieną klausimą: ar pa- 
klusite mano įsakymams, ar sergėsite mano paslaptis nuo kitų žmo- 
nių? Jei įvykdysite mano norą, patirsite iš manęs didesnę malonę 
nei tikitės. 

Visa dešimtis atsakė vienu balsu: 

— Mes padarysime viską, ką tu įsakysi, o mūsų pone, ir ne- 
peržengsime leistinos ribos, tu — mūsų reikalų šeimininkas. 

— Tepadeda jums Alachas! — atsakė karalius. — O dabar aš 
jums paaiškinsiu, kodėl pasirinkau jus ir ketinu jums suteikti dar 
geresnę padėtį. Jūs žinote, kaip mano tėvas pagarbiai elgėsi su 

savo karalystės gyventojais ir kokius pažadus gavo iš jų dėl manęs. 
Jie patvirtino, kad nesulaužys man duotos priesaikos ir nesipriešins 
mano įsakymams. O jūs patys matėte, kas atsitiko vakar: jie vi- 
si susirinko aplink rūmus ir jau ketino mane užmušti. Aš žinau, 
kaip su jais pasielgti. Kai vakar pamačiau, kas vyksta, nuspren- 
džiau, kad nuo tokių sumanymų juos gali sulaikyti nebent bausmė. 
Esu priverstas pavesti jums slapta nužudyti tuos, kuriuos aš nu- 
rodysiu. Užmušdamas dalį savo šalies didikų bei valdinių, aš su- 
stabdysiu blogį ir nukreipsiu šalin nelaimę nuo savo karalystės. 
Tai padarysime štai kaip: aš rytoj sėsiu šiame kambaryje į šį sostą, 
ir tegu jie visi po vieną įeina pas mane pro vienas duris, o išeina 
pro kitas. O jūs visi dešimt stovėkite priešais mane ir sekite mano 
ženklus. Kai tik kas nors įeis, čiupkite jį, tempkite į šį kambarį, 
nužudykite, o kūną paslėpkite. 

— Įsidėmėjome tavo žodžius ir paklūstame tavo įsakymui! — 
atsakė vergai. 

Tada karalius parodė jiems malonę ir paleido juos. Permie- 
gojęs naktį, rytą jis vėl pasišaukė tuos pačius vergus ir liepė pa- 
statyti sostą. Pats apsirengė karališkais drabužiais, pasiėmė į ranką 
įstatymų knygą ir liepė atverti duris. Durys atsidarė, tie dešimt 
vergų atsistojo priešais karalių, o šauklys ėmė skelbti: 

— Visi, kas turite kokį nors reikalą, stokite ant kilimo prieš 
karalių! 

Susirinko viziriai, karo vadai bei dvariškiai ir sustojo pagal savo 
užimamą padėtį. Tada karalius liepė žmonėms po vieną eiti pas 
jį. Viziris Šimasas, kaip kad pridera didžiajam viziriui, įėjo pir- 
masis. Priėjęs sustojo priešais karalių, bet nespėjo nė apsidairy- 
ti, o dešimt vergų apsupo jį, stvėrė ir nutempę į gretimą kambarį 
užmušė. Tada vergai ėmėsi kitų vizirių, paskui mokslininkų, pa- 
mokslautojų ir taip žudė vieną po kito, kol jų neliko. Tada ka- 
ralius pasišaukė budelius ir liepė jiems nukirsdinti visus garbin- 
gus ir drąsius žmones. Ir budeliai nepaliko gyvo nė vieno, kuriame 
įžvelgė bent kiek vyriškumo. Liko tik menkapročiai ir padugnės. 
Juos išvaikė, ir tie išsiskirstė po namus. 

Karalius liko vienas ir patenkintas atsidavė aistroms. Jis ėmė 
taip engti, išnaudoti ir skriausti savo šalies žmones, kad tuo pra- 
noko žiauriausius kada nors valdžiusius sultonus. 

Šio karaliaus žemėse buvo aukso, sidabro, rubinų bei bran- 
gakmenių kasyklos. Kaimyninių žemių karaliai pavydėjo jam tokio 

gero ir laukė, kol jį ištiks kokia nors nesėkmė. Vienas iš karalių 
tuo metu pagalvojo: „Aš gausiu tai, ko noriu, perimsiu karalystę 
iš to kvailo jaunuolio, juk jis išžudė savo karalystės didikus, pačius 
verčiausius ir drąsiausius šalies žmones. Dabar pats laikas pasi- 
naudoti proga ir išplėšti iš jo rankų tai, ką jis valdo. Jis jaunas 
ir neišmano karo gudrybių, jis neturi savo nuomonės, ir neliko 
nieko, kas jam patartų ir palaikytų. Šiandien pat aš atversiu jam 
savo blogio vartus: parašysiu jam laišką, pareikšiu panieką ir išbar- 
siu už tai, kas atsitiko. Pažiūrėsim, koks bus jo atsakymas“. 

Ir šis karalius parašė tokį laišką: „Vardan maloningojo, gai- 
lestingojo Alacho! Mane pasiekė žinia, kaip tu pasielgei su savo 
viziriais, mokslininkais bei valdytojais ir į kokią nesaugią padėtį 
pats save įstūmei. Juk tu netekai galybės ir jėgos, kad apsigintum 
nuo užpuolikų, tu peržengei ribą ir padarei žalą savo valstybei. 
Alachas suteikė man pirmenybę prieš tave ir leido tave nugalėti. 
Išklausyk mano žodžius ir įvykdyk mano įsakymą. Pastatyk man 
vidur jūros neprieinamus rūmus, o jei negali to padaryti, išeik iš 
savo šalies, gelbėk savo gyvybę. Iš tolimosios Indijos aš siunčiu 
pas tave dvylika būrių, kiekviename jų yra po dvylika tūkstančių 
karių. Jie įžengs į tavo šalį, išgrobstys tavo turtus, užmuš vyrus, 
išsives į nelaisvę tavo haremą. Kariuomenės vadu aš paskirsiu 
Badį, savo vizirį, ir liepsiu jam, kad neatsitraukdamas laikytų ap- 
gulęs tavo žemę, kol užims ją. Tarnui, kurį pasiunčiau pas tave, 
liepiau neužtrukti ilgiau kaip tris dienas. Jei tu įvykdysi mano įsa- 
kymą, tai išsigelbėsi, o jei ne — pasiųsiu pas tave tuos, kuriuos 
jau minėjau“. 

Jis užantspaudavo laišką ir padavė pasiuntiniui. Šis keliavo, 
kol pasiekė ano karaliaus miestą, ir įėjęs pas jį įteikė laišką. Ka- 
ralius perskaitė laišką, ir jį paliko jėgos, suspaudė krūtinę, o at- 
eitis paskendo rūke. Jis akivaizdžiai pamatė savo žūtį, tačiau ne- 
turėjo į ką kreiptis patarimo ar prašyti pagalbos, nebuvo nieko, 
kas galėtų jį paremti. Jis pakilo ir persimainiusiu veidu nuėjo pas 
savo žmoną. Toji paklausė: 

— Kas tau, o karaliau? 

— Aš šiandien jau ne karalius, o karaliaus vergas. 

Jis išvyniojo laišką ir perskaitė jį žmonai. Išgirdusi, kas jame 
rašoma, ši ėmė verkti raudoti ir draskytis drabužius. 

— Ar turi kokį nors planą, kokią nors gudrybę, kaip išsisukti 
iš tokios padėties? — paklausė karalius. 

— Kokią nuomonę gali moteris turėti apie karą? Moterys nėra 
stiprios ir neturi apie tai jokio supratimo. Jėga, sprendimai ir gud- 
rybės tokiuose ir panašiuose dalykuose priklauso tik vyrams. 

Išgirdus tokius žodžius, karalių apėmė baisus apmaudas ir nu- 
siminimas, kad jis pats priėjo galą, taip pasielgęs su savo artimai- 
siais ir karalystės didikais... 

Tuo tarpu išaušo rytas, ir Šachrazada nutraukė pasakojimą. 


Devyni šimtai dvidešimt ketvirtoji 
naktis 


Kai atėjo devyni šimtai dvidešimt ketvirtoji naktis, Šachrazada 
tęsė: 

Pasakojama, o laimingasai karaliau, kad karalių, išgirdus sa- 
vo žmoną taip sakant, apėmė apmaudas ir nusiminimas dėl to, 
kad jis pats priėjo galą užmušdamas savo vizirius ir didikus, ir 
jis panoro mirti anksčiau, nei bus įvykdytas šis baisus grasinimas. 
Jis tarė savo žmonoms: 

— Aš patyriau iš jūsų tai, ką patyrė jerubė iš vėžlių. 

— O kaip ten buvo? 

Ir karalius ėmė pasakoti: 

— Vienoje saloje tekėjo upės, augo medžiai, noko vaisiai ir 
gyveno vėžliai. Kartą atsitiko taip, kad pro salą skrido jerubė, iška- 
muota karščio ir nuovargio, ji nusileido toje saloje ir pamačiusi 
vėžlius nusprendė ieškotis prieglobsčio šalia jų. Vėžliai ieškoda- 
vo maisto salos pakraščiuose, o po to grįždavo namo. Pasimai- 
tinę ir grįžę į savo būstą, jie pamatė ten jerubę. Ši patiko jiems — 
Alachas padėjo, kad taip atsitiktų. Vėžliai pagarbino Kūrėją, ap- 
sidžiaugė jerube ir labai pamilo ją. Jie sakė vienas kitam: „Be abe- 
jonės, tai vienas iš gražiausių paukščių“. Visi meilinosi jerubei ir 
troško jos palankumo. Kai jerubė patyrė tokią begalinę meilę, ir 
pati pajuto palankumą bei susidraugavo su jais. Ji skraidydavo kur 
norėdavo, o vakare grįždavo pas vėžlius nakvoti. Rytą vėl išskris- 
davo kur norėdavo. 

Po kurio laiko vėžliai pajuto, kad kai jerubės nėra, jie ilgisi 
jos, o ši parlėkdavo tik nakčiai ir rytą vėl paskubomis išskrisdavo, 
neleidusi nė susigaudyti, nekreipdama dėmesio į jų didžiulę meilę. 
Tada vėžliai tarė vienas kitam: 

— Mes pamilome jerubę, ji tapo mūsų drauge, ir mes nebe- 
turime jėgų su ja skirtis. Kokią čia sugalvojus gudrybę, kad ji vi- 
sada būtų su mumis, juk kai ji išskrenda, tai dingsta visai dienai 
ir mes tematome ją tik naktį? 

Vienas vėžlys pagalvojęs davė patarimą: 

— Būkite ramūs, brolyčiai, aš padarysiu taip, kad ji nebepa- 
liks mūsų nė akimirkos. 

Kiti vėžliai apsidžiaugė: 

— Jei tu taip padarysi, mes visi būsime tavo vergai. 

Kai jerubė prisilaksčiusi grįžo ir nutūpė tarp vėžlių, tas gudrusis 
vėžlys prišliaužė prie jos, palinkėjo gerovės ir pasveikinęs su sėkme 
tarė: 

— O ponia, žinok, kad Alachas apdovanojo tave mūsų mei- 
le, į tavo širdį taip pat įdėjo meilę mums, tu tapai mūsų drau- 
ge. Pats geriausias metas mylintiesiems, kai jie kartu, o pati 
didžiausia nelaimė — išsiskyrimas ir nutolimas. Tu palieki mus 
švintant aušrai ir grįžti tik saulei leidžiantis, o mes ilgimės, kai 
tavęs nėra. Tai mums labai sunku ir mes dėl to labai jaudinamės. 

— Taip, — atsakė jerubė, — aš jaučiu jums didelę meilę ir po- 
traukį, dar stipresnį nei jūs man. Man nelengva su jumis skirtis, 
bet aš neturiu kitos išeities. Juk aš — paukštis su sparnais, negaliu 
likti su jumis amžinai, nes tai prieštarauja mano prigimčiai — 
paukštis, turintis sparnus, tupi vietoje tik naktį, kai miega, o kai 
išaušta rytas, jis pakyla ir skraido ten, kur nori. 

— Tu teisi, — atsakė vėžlys, — tačiau tas, kuris turi sparnus, 
dažniausiai neturi ramybės, nes jam netenka nė ketvirčio tiek gerų 
dalykų, kiek tenka sunkumų. O juk kiekvieno gyvo padaro norų 
noras — gerovė ir poilsis. Alachas sukūrė meilę ir draugystę tarp 
mūsų, ir mes labai bijome, kad tu žūsi ir daugiau tavęs nema- 
tysime. 

Jerubė atsakė: 

— Tu teisus, tačiau ką tu gali man pasiūlyti, patarti? 

— Mano pasiūlymas būtų toks, — tarė vėžlys: — išsipešiotum 
sau sparnus, kurie pagreitina tavo skrydį, ir ramiai ilsėdamasi 
tupėtum šalia mūsų, mistum mūsų maistu ir gertum mūsų gėri- 
mus. Gyventum sau šioje erdvioje vietovėje, kur daug medžių ir 
prinokusių vaisių. Mes taip pat būtume kartu su tavim šioje der- 
lingoje žemėje ir visi mėgautumėmės vienas kitu. 

Patikėjo jerubė vėžlio žodžiais ir panoro pailsėti. Ji išsipešiojo 
vieną po kitos savo plunksnas — padarė taip, kaip liepė vėžlys, 

ir ėmė gyventi su vėžliais, tenkindamasi mažais malonumais ir pra- 
einančiais džiaugsmais. Taip jiems begyvenant, pro šalį bėgo 
žebenkštis, ji viena akimi stebėjo jerubę ir įsižiūrėjusi suprato, kad 
jos sparnai nupešti ir ji negali pakilti. Žebenkštis labai nudžiugo 
ir pamanė sau: „Ši jerubė — tai daug riebios mėsos ir mažai 
plunksnų“. Priėjusi arčiau, žebenkštis griebė jerubę, ši ėmė šaukti 
ir kviestis pagalbon vėžlius. Bet vėžliai nepuolė padėti, priešin- 
gai, išvydę, kad žebenkštis tvirtai sukandusi laiko jerubę, sulin- 
do į savo šarvus. Pamatę, kaip jerubė kankinasi, jie paplūdo ašaro- 
mis, o jerubė paklausė: 

— Ar jūs, užuot ašaras lieję, nieko daugiau negalite padaryti? 

Vėžliai atsakė: 

— Sesute, mes neturime nei jėgų, nei galimybių, neturime jo- 
kios gudrybės prieš žebenkštį. 

Jerubė nusiminė, visiškai prarado viltį išlikti gyva ir teištarė: 

— Jūs nekalti, kalta aš pati, kad paklausiau jūsų, kad išsipešio- 
jau sparnus, kuriais skraidžiau, ir esu verta pražūties už tokį sa- 
vo paklusnumą. Niekuo jūsų nekaltinu... 

— Aš dabar taip pat niekuo jūsų nekaltinu, o moterys, — tarė 
karalius, — kaltinu tik save patį, kad pamiršau, jog jūs — priežastis 
mūsų protėviui Adomui atsitikusios nuodėmės, dėl kurios jis turėjo 
palikti rojų, pamiršau, jog jūs visokio blogio šaknys. Aš per sa- 
vo nenuovokumą, neteisingą supratimą ir kvailą neapsižiūrėjimą 
paklausiau jūsų ir išžudžiau savo vizirius bei karalystės protus. O 
juk jie buvo patys tikrieji mano patarėjai visuose reikaluose, jie 
palaikė mano garbę ir jėgą kiekvienoje bėdoje. Dabar aš nebe- 
turiu kuo jų pakeisti, nematau nieko, kas galėtų stoti į jų vietą, 
ir todėl esu pasmerktas tikrų tikriausiai pražūčiai... 

Tuo tarpu išaušo rytas, ir Šachrazada nutraukė pasakojimą. 


Devyni šimtai dvidešimt penktoji 
naktis 


Kai atėjo devyni šimtai dvidešimt penktoji naktis, Šachraza- 
da tęsė: 

Pasakojama, o laimingasai karaliau, kad karalius priekaištavo 
sau ir kalbėjo: 

— Tai aš pats per savo nenuovokumą paklausiau jūsų ir 
išžudžiau savo vizirius. Dabar nerandu, kuo galėčiau juos pakeisti, 

kas stotų į jų vietą, ir jei Alachas nepasiųs man ko nors, turinčio 
sveiką protą ir galinčio parodyti man išsigelbėjimo kelią, tai aš 
pasmerktas tikrų tikriausiai pražūčiai. 

Jis apraudojo savo vizirius ir išminčius, o paskui pakilo, nuėjo 
į miegamąjį ir suaimanavo: 

— O, jeigu šie liūtai galėtų nors valandėlę pabūti greta manęs, 
aš paprašyčiau jų atleidimo, pažvelgčiau į juos ir pasitarčiau, kaip 
geriau dabar pasielgti, pasiguosčiau, kas mane ištiko, kai taip su 
jais pasielgiau! 

Visą dieną jis išbuvo paniręs rūpesčiuoe, nevalgė ir negėrė, 
o kai atėjo naktis, pakilo ir užsimetęs aptrintus drabužius išėjo pa- 
klajoti po miestą tikėdamasis, kad galbūt išgirs iš ko nors kokį 
žodį, kuris jį nuramintų. Taip bevaikščiodamas gatvėmis, pamatė 
du berniukus, vienišus sėdinčius prie sienos. Jie buvo vienodo 
amžiaus — abu turėjo po dvylika metų. Karalius išgirdo juos šne- 
kant ir priėjo arčiau, kad galėtų pasiklausyti. Vienas berniukas sakė 
kitam: 

— Paklausyk, o mano broli, ką vakar vakare pasakojo mano 
tėvas apie mūsų pasėlius: jie išdžiūvo dar nesubrendę todėl, kad 
nebuvo lietaus, ir dėl tos baisios bėdos, ištikusios mūsų miestą. 

— Ar tu žinai, kodėl atsitiko ta bėda? 

— Ne, — atsakė pirmasis, — jei tu žinai, pasakyk man. 

— Taip, aš žinau ir papasakosiu tau. Vienas iš mano tėvo 
draugų sakė, jog mūsų karalius nužudė savo vizirius ir karalystės 
didžiūnus ne už jų padarytas nuodėmes, o per savo meilę ir po- 
linkį į moteris. Viziriai stengėsi sulaikyti jį nuo to, bet jis nesu- 
silaikė, o iš nuolankumo savo žmonoms liepė visus juos užmušti. 
Jis užmušė taip pat ir Šimasą, mano tėvą, savo vizirį, kuris 
anksčiau buvo jo tėvo viziris ir geriausias jo patarėjas. Bet grei- 
tai tu pamatysi, kaip Alachas atlygins jam už šį nusikaltimą, jis 
atkeršys jam. 

— O ką gi Alachas dabar jam padarys? — paklausė antrasis 
berniukas. 

— Žinok, — tarė vizirio sūnus, — tolimasis Indijos karalius ėmė 
nesiskaityti su mūsų karaliumi, atsiuntė jam nepagarbų laišką, ku- 
riame išbarė jį ir pareikalavo, kad jis vidur jūros pastatytų jam 
rūmus, o jei karalius to nepadarysiąs, tai jis pasiųsiąs pas jį dvylika 
pulkų (kiekviename iš jų bus po dvylika tūkstančių karių) ir paskirs 
šių pulkų vadu Badį, savo vizirį. Jis užgrobs karalystę, išžudys žmo- 
nes, O jį patį su visu haremu paims į nelaisvę. Kai tolimosios In- 

dijos karaliaus pasiuntinys su šiuo laivu atvyko, mūsų karalius trims 
dienoms atidėjo savo atsakymą. Tačiau žinok, o mano broli, kad 
anas karalius — neatremiamas užkariautojas, jis stiprus ir galin- 
gas, jo karalystėje daugybė žmonių, ir jei mūsų karalius nesugalvos, 
kaip nuo jo apsiginti, pražus. O pražuvus mūsų valdovui, Indi- 
jos karalius atims iš mūsų tai, kas užgyventa, išžudys vyrus ir išsi- 
ves į nelaisvę moteris. 

Išgirdęs berniuką taip kalbant, karalius didžiai susijaudino. Jis 
priėjo prie vaikų, širdyje galvodamas: „Šis vaikas — išminčius, jis 
papasakojo visa tai nieko nežinodamas, juk laišką, atėjusį iš In- 
dijos, turiu aš, ir visa paslaptis — tik mano, niekas, be manęs, nė 
nenutuokia apie šį reikalą. Iš kurgi apie tai žino šis berniukas? 
Aš kreipsiuosi į jį pagalbos, pasikalbėsiu su juo ir prašysiu Alacho, 
kad per jį ateitų išsigelbėjimas“. 

Karalius tyliai prisiartino prie berniuko ir tarė jam: 

— O mylimas vaike, ką tu čia kalbėjai apie mūsų karalių, neva 
jis padaręs baisų nusikaltimą, išžudęs savo vizirius bei karalystės 
didžiūnus. Iš tiesų jis padarė labai blogai sau ir savo valdiniams, 
ir tu teisingai pasakei. Bet paaiškink man, o berniuk, iš kur tu 
sužinojai, kad tolimosios Indijos karalius parašė mūsų karaliui 
laišką, išbarė jį ir pasakė tuos baisius žodžius, kuriuos tu paminėjai! 

— Iš senolių, — tarė berniukas, — aš žinau, kad jokia paslaptis 
Alachui nėra paslaptis, o žmonės, Adomo palikuonys, turi vidinį 
gebėjimą, kuris atveria jiems slapčiausias paslaptis. 

— Tavo tiesa, mano vaike, — tarė karalius, — o ar yra mūsų 
karaliui kokia nors išeitis ar būdas, kaip atitolinti nuo savęs ir nuo 
savo karalystės šią didžiulę nelaimę? 

— Taip, — atsakė berniukas, — jei karalius suras mane ir pa- 
klaus, ką jam daryti, kad atitolintų nuo savęs priešą ir išsigelbėtų 
nuo jo kėslų, aš papasakosiu jam apie tai, kas dėka didžiojo Ala- 
cho galybės gali tapti jo išsigelbėjimu. 

— O iš kur karalius gali žinoti, kad jis turėtų tavęs ieškoti? — 
paklausė karalius. 

— Aš girdėjau, — atsakė berniukas, — kad karalius ieško pa- 
tyrusių, sveikai mąstančių žmonių. Jei jis mane pakvies, nueisiu 
pas jį ir papasakosiu tai, iš ko jis turės naudos ir galės apsisau- 
goti nuo nelaimės. Bet jeigu jis dels, nieko nesiims ir toliau links- 
minsis su savo žmonomis, o aš imsiu aiškinti, kaip jam reikėtų 
gelbėtis, ir pats savo noru nueisiu pas jį, tai jis lieps mane nužudyti 
kaip ir tuos vizirius. Taigi mano žinojimas taps mano mirties 

priežastimi, ir žmonės mane paniekins, laikydami mane menka- 
pročiu. Aš tapsiu toks, apie kuriuos sakoma: „Kas labiau mokytas 
nei protingas, tas žūsta per savo neišmanymą“. 

Karalius, išgirdęs tokius berniuko žodžius, įsitikino jo išmin- 
timi ir puikiais jo gebėjimais, suprato, kad jo ir valdinių išsigelbėji- 
mas yra šio berniuko rankose. Jis vėl kreipėsi į berniuką: 

— Iš kur tu esi, kur tavo namai? 

— Ši siena veda į mūsų namus, — atsakė berniukas. 

Karalius gerai įsidėmėjo šią vietą ir atsisveikinęs su berniu- 
ku linksmas grįžo į rūmus. Parsiradęs namo, apsirengė savo dra- 
bužiais ir liepė paduoti valgio bei gėrimų, tačiau neprisileido mo- 
terų. Jis pavalgė, atsigėrė ir dėkodamas didžiajam Alachui ėmė 
prašyti jo pagalbos, melsti, kad dovanotų ir atleistų už tai, kad 
jis taip pasielgė su savo karalystės mokslininkais ir didikais. Jis 
nuoširdžiai atgailavo Alachui, pasižadėjo pasninkauti, melstis ir 
atnašauti. Paskui pasišaukė vieną iš savo artimų tarnų ir nupasa- 
kojo vietą, kur buvo sutikęs berniuką, liepė jam eiti tenai ir man- 
dagiai jį atvesti. Vergas nuėjo pas berniuką ir pasakė jam: 

— Karalius kviečia tave ir žada apdovanoti. Jis užduos tau klau- 
simą, o paskui tu laimingai grįši į savo namus. 

— O ko karaliui iš manęs reikia? — paklausė berniukas. 

— Jis nori paklausti ir išgirsti tavo atsakymą, — paaiškino 
tarnas. 

— Tūkstantį kartų klausau ir tūkstantį kartų paklūstu karaliaus 
įsakymui, — atsakė berniukas. 

Jis atėjo kartu su tarnu ir stojęs prieš karalių puolė žemėn, 
pasveikino karalių ir palinkėjo jam gerovės. Karalius atsakė į pa- 
sveikinimą ir liepė jam sėstis. Berniukas atsisėdo... 

Tuo tarpu išaušo rytas, ir Šachrazada nutraukė pasakojimą. 


Devyni šimtai dvidešimt šeštoji 
naktis 


Kai atėjo devyni šimtai dvidešimt šeštoji naktis, Šachrazada 
tęsė: 

Pasakojama, o laimingasai karaliau, kad berniukas atėjo pas 
karalių, pasveikino jį, ir karalius liepė jam sėstis. Berniukas atsisėdo 
ir tada karalius paklausė: 

— Ar žinai, kas vakar su tavim kalbėjo? 

— Taip, — atsakė berniukas. 

— Kas gi? — paklausė karalius. 

— Tas, kuris dabar su manim kalba. 

— Tu pasakei teisybę, mielas vaike! — sušuko karalius. 

Jis įsakė pastatyti dar vieną krėslą šalia savęs ir pasodino į 
jį berniuką. Po to liepė atnešti valgių ir gėrimų, jiedu ėmė kalbėtis 
ir karalius ištarė: 

— Tu, o viziri“, vakar man užsiminei, kad žinai gudrybę, kaip 
išvengti Indijos karaliaus kėslų. Kas tai per gudrybė ir kaip mes 
galėtume atitolinti nuo savęs šį blogį? Papasakok man, ir aš pa- 
skirsiu tave savo viziriu ir visada klausysiu tavo nuomonės. Be 
to, aš tave gausiai apdovanosiu. 

— Savo apdovanojimą pasiturėk, karaliau, o patarimo klausk 
savo žmonų, kurios liepė tau nužudyti mano tėvą Šimasą ir ki- 
tus vizirius, — atsakė berniukas. 

Tai išgirdęs, karalius pasijuto nejaukiai, atsiduso ir paklausė: 

— O mielas vaike, argi Šimasas iš tiesų buvo tavo tėvas? 

— Šimasas iš tiesų buvo mano tėvas, — atsakė berniukas, — 
ir aš tikrai jo sūnus. 

Karalius nuliūdo, apsiverkė, paprašė berniuką atleidimo ir tarė: 

— O berniuk, aš tai padariau nepagalvojęs, vis per piktas mo- 
terų užmačias (oi kokios painios jų klastos!), bet tavęs aš prašau 
atleisti man. Aš paskirsiu tave į tavo tėvo vietą, ir užimsi tu dar 
aukštesnę padėtį, nei užėmė jis. O kai praeis ši mus užgriuvusi 
neganda, aš užsegsiu tau auksinę apykaklę, pasodinsiu ant pui- 
kiausio žirgo, liepsiu šaukliui eiti prieš tave ir skelbti: „Šis didus 
jaunuolis užima antrąjį sostą po karaliaus!“ O moterims, kurias 
tu minėjai, aš sugalvojau atkeršyti ir padarysiu tai tuo metu, kurį 
nurodys didysis Alachas. Papasakok man, koks tavo planas, nu- 
ramink mano širdį. 

— Pažadėk man, — paprašė berniukas, — kad nepriešgyniausi 
tam, ką aš pasakysiu, ir kad manęs neištiks tai, ko aš bijau. 

Karalius prisiekė: 

— Štai aš Alacho vardu pasižadu, kad neprieštarausiu tam, ką 
tu pasakysi, nes tu — pirmasis mano patarėjas. Viską, ką tu įsakysi, 
padarysiu. Tebus Alachas liudininkas viso to, ką aš tau dabar pri- 
siekiau. 


''Šiais žodžiais Virdchanas tarsi paskyrė 
berniuką savo viziriu. 

Berniukas lengviau atsikvėpė, pajuto, kad gali pradėti kalbą, 
ir tarė: 

— O karaliau, mano planas ir mano gudrybė yra štai kokia: 
sulauk meto, kai pasibaigus terminui duoti atsakymą atvyks pa- 
siuntinys. Jis stos prieš tave ir pareikalaus atsakymo, tada tu jį 
išprašyk liepdamas ateiti kurią nors kitą dieną. Pasiuntinys ims 
aiškinti tau, kad karalius skyręs jam tik tiek laiko, ir norės įti- 
kinti tave pakeisti sprendimą, bet tu vis tiek atidėk atsakymą, 
tik neminėk dienos. Pasiuntinys piktas paliks tave, išeis į vidurį 
miesto ir atvirai ims šaukti žmonėms: „O miesto gyventojai, aš — 
tolimosios Indijos karaliaus pasiuntinys. Tas karalius labai ryžtin- 
gas, o jo pyktis išlydo geležį. Jis atsiuntė mane su laišku pas šio 
miesto karalių ir paskyrė man laiką, kada privalau sugrįžti, sa- 
kydamas: „Jei negrįši per tiek dienų, kiek aš tau skyriau, būsi 
nubaustas“. Štai aš ir atvykau pas šio miesto karalių ir atidaviau 
jam laišką. Perskaitęs jį, karalius liepė man tris dienas laukti 
pažadėjęs, kad po to duos atsakymą. Aš nuolankiai ir gerbda- 
mas jį sutikau, bet štai praslinko trys dienos, ir aš atėjau atsa- 
kymo, o jis atidėjo atsakymą kitai dienai. Aš nebegaliu laukti. 
Ir štai iškeliauju pas savo poną, tolimosios Indijos karalių, ir pa- 
pasakosiu jam, kaip viskas buvo. O jūs, žmonės, būkite mano 
liudininkai“. 

Kai tau bus pranešta, kad jis taip kalba, liepk jį surasti ir 
atvesti. Mandagiai užkalbink jį sakydamas: „O pasiuntiny, sku- 
bantis surasti galą savo sielai, kas paskatino tave smerkti mane 
mano valdinių akyse? Tu nusipelnei tuojau pat būti nužudytas, 
tačiau senoliai sakydavo: „Atleidimas — garbingųjų savybė“. Ir 
žinok, kad terminą atidėjau ne dėl savo silpnumo, o kad buvau 
labai užimtas ir neturėjau laiko parašyti atsakymą“. Tada parei- 
kalauk laiško ir dar kartą jį perskaityk, o baigęs skaityti garsiai 
nusijuok ir paklausk pasiuntinį: „Ar tu neturi, be šio, dar vie- 
no laiško? Aš parašyčiau atsakymą ir į jį“. Pasiuntinys atsakys: 
„Neturiu kito laiško, tik šį“. Tada tu jam pakartok klausimą antrą 
ir trečią kartą, ir kai jis atsakys: „Aš tikrai neturiu jokio kito 
laiško“, tark jam: „Vadinasi, jūsų karalius neteko proto, jei pa- 
vartojo šiame laiške žodžius, kuriais nori suaudrinti mūsų sielą, 
nori, kad mes išsiruoštume prieš jį su kariuomene, užpultume 
jo šalį ir užgrobtume jo karalystę. Bet mes šį sykį jo labai 
nesmerksime už tokį nepadorumą, mat jis neišmintingas ir men- 

kaprotis. Turėdami tokią galybę, mes manome, jog derėtų pir- 
miausia jam pagrūmoti ir perspėti, kad tokia nesąmonė daugiau 
nepasikartotų. O jei jis panorės rizikuoti ir vėl taip pasielgs, tai 
bus vertas greitos mirties. Aš manau, kad tave pasiuntęs kara- 
lius yra žioplas kvailys, kuris nenumano, kuo viskas baigsis, ir 
neturi protingo, sveikai mąstančio vizirio, į kurį galėtų kreiptis 
patarimo. Jei jis būtų protingas, tai prieš pasiųsdamas man šiuos 
juokingus žodžius, būtų pasitaręs su viziriu. Tačiau aš turiu jam 
atsakymą, tokį pat kaip ir jo laiškas. Maža to — aš duosiu jo 
laišką kam nors iš berniukų mokykloje, kad atsakytų į jį“. O tada 
pasiųsk atvesti manęs, ir kai aš ateisiu, leisk man perskaityti laišką 
ir atsakyti į jį. 

Karalius lengviau atsikvėpė ir pritarė berniuko sumanymui, jam 
patiko ši gudrybė. Jis parodė jam malonę, paskyrė buvusias tėvo 
pareigas ir džiugus paleido jį namo. Kai praėjo trys dienos, ku- 
rias jis buvo skyręs pasiuntiniui, šis atvyko ir įėjęs pas karalių pa- 
reikalavo atsakymo. Tačiau karalius liepė jam ateiti kitą dieną. Pa- 
siuntinys, taip ir nepriėjęs kilimo galo, ištarė nederamus žodžius, 
tokius, kaip pranašavo berniukas. Po to išėjęs į prekyvietę jis ėmė 
šaukti: „O šio miesto gyventojai, aš esu tolimosios Indijos kara- 
liaus pasiuntinys! Atvykau pas jūsų karalių su laišku, o jis vilki- 
na atsakymą. Jau praėjo laikas, kurį man skyrė mūsų karalius, o 
jūsų karalius neturi jokio pasiteisinimo. Jūs esate mano liudininkai“. 

Kai karalių pasiekė žinios apie tokias jo kalbas, jis paliepė su- 
rasti ir atvesti pasiuntinį. Šiam atėjus pasakė: 

— O pasiuntiny, tu skubi rasti savo sielai pražūtį, o juk tau 
pavesta nunešti vieno karaliaus laišką kitam karaliui, tarp kurių 
Tu nusipelnei bausmės, bet šį kartą aš tai iškęsiu, kad tu galėtum 
parnešti atsakymą savo kvailam karaliui. Labiausiai tiktų, kad at- 
sakyčiau ne aš, o pats mažiausias mūsų mokyklos mokinys. 

Ir jis liepė pakviesti tą berniuką. 

Berniuką atvedė, ir jis pasirodė karaliui (o pasiuntinys buvo 
čia pat). Vaikas puolė žemėn prieš Alachą ir palinkėjo karaliui 
amžinos garbės ir gyvenimo, o karalius pametėjo jam laišką ir tarė: 

— Perskaityk šį laišką ir greičiau parašyk atsakymą! 

Berniukas paėmė laišką, perskaitė jį, nusišypsojo, nusijuokė ir 
paklausė karaliaus: 

— Argi tu pakvietei mane, kad aš atsakyčiau į šį laišką? 

— Taip, — atsakė karalius. 

Berniukas patvirtino paklūstąs ir gavęs rašalo ir popieriaus pa- 
rašė... 
Tuo tarpu išaušo rytas, ir Šachrazada nutraukė pasakojimą. 


Devyni šimtai dvidešimt septintoji 
naktis 


Kai atėjo devyni šimtai dvidešimt septintoji naktis, Šachrazada 
tęsė: 

Pasakojama, o laimingasai karaliau, kad berniukas, perskaitęs 
laišką, tuojau pat paėmė rašalo, popieriaus ir parašė: „Vardan ma- 
loningojo ir kilniaširdžio Alacho! Ramybė tiems, kam kilniaširdis 
suteikė saugumą ir savo malonę! Aš pranešu tau, o karaliau, va- 
dinamas didžiuoju tik pagal padėtį, o ne pagal darbus, kad mus 
pasiekė tavo laiškas. Mes perskaitėme jį ir supratome, kokie ten 
svaičiojimai ir netikėčiausios nesąmonės, mes įsitikinome tavo kvai- 
lumu, tu nusikaltai mums, ištiesei ranką į tai, kas tau nepavaldu. 
Jei mes nebūtume gailestingi viskam, ką Alachas sukūrė, nedo- 
vanotume tau. O tavo pasiuntinys išėjo į prekyvietę ir visiems, 
rinktiniams ir paprastiems, paskleidė žinias iš tavo laiško, tuo jis 
nusipelnė mūsų bausmės, tačiau mes buvome maloningi ir pasi- 
gailėjome jo, nes jam atleistina. Mes nenubaudėme jo, tačiau toli 
gražu ne iš pagarbos tau. O tai, ką tu pasakei apie mano vizi- 
rius, mokslininkus ir karalystės didžiūnus, yra tiesa, tačiau aš ne- 
nužudžiau nė vieno mokslininko taip, kad nebūtų likę dar tūks- 
tančio tokių žmonių, dar mokytesnių, supratingesnių bei 
protingesnių. Pas mus nėra nė vieno nemokyto vaiko ir vietoj kiek- 
vieno užmuštojo aš turiu tiek panašių į jį ir vertų žmonių, kad 
net nesuskaičiuoju. Kiekvienas iš mano karių atstoja tavo kariuo- 
menės būrį. O dėl pinigų, tai aš turiu aukso ir sidabro kasyklą, 
o metalų — tai jie man tarsi akmenų luitai. O kokie mano ka- 
ralystės gyventojai — aš nemoku tau apsakyti jų grožio, dailumo 
ir turtingumo! Kaip tu, akiplėša, išdrįsai pasakyti man: „Pastatyk 
man vidur jūros rūmus!“ Tai tikrai nuostabu ir, matyt, taip atsitiko 
dėl tavo menkaprotiškumo, nes jei tu būtum protingesnis, būtum 
pagalvojęs, kokios bangos ir vėjo gūsiai kils, kai aš statysiu tau 
rūmus. O dėl tavo tvirtinimo, kad tu mane nugalėsi, tai apsau- 

gok Alache nuo to! Kaipgi toks kaip tu galėtų pasikėsinti į mus 
ir užimti mūsų karalystę? Ne, iš tiesų didysis Alachas dovanos man 
pergalę prieš tave, nes tu peržengei ribą ir pasikėsinai į mane ne- 
teisėtai. Žinok, kad tu nusipelnei Alacho bausmės ir mano baus- 
mės, tačiau aš nenoriu piktinti Alacho prasidėdamas su tavim ir 
tavo valdiniais, todėl stosiu prieš tave tik paskelbęs karą. Jei tu 
bijai Alacho, tai paskubėk atsiųsti man charadžą“ už šiuos me- 
tus, antraip aš neatsisakysiu eiti prieš tave. Su manim bus tūkstantis 
tūkstančių ir dar šimtas tūkstančių karių — visi milžinai ant dram- 
blių — aš juos išrikiuosiu aplink mūsų vizirį ir liepsiu jam laikyti 
apgulus ir nesitraukti nuo tavęs trejus metus, panašiai kaip tu davei 
savo pasiuntiniui tris dienas. Aš užimsiu tavo karalystę, bet nieko 
joje neužmušiu, tik tave, nieko nepaimsiu į nelaisvę, tik tavo 
žmonas“. 

Po to berniukas nupiešė ant laiško savo portretą ir šalia pa- 
rašė: „Šį atsakymą parašė pats mažiausias vaikas mokykloje“. Pas- 
kui jis užantspaudavo laišką ir įteikė jį karaliui, o karalius atidavė 
jį pasiuntiniui. Pasiuntinys paėmė laišką, pabučiavo karaliui rankas 
ir išėjo dėkodamas didžiajam Alachui ir karaliui už jo gerašir- 
diškumą. Jis keliavo ir vis stebėjosi to berniuko proto skvarbumu. 

Kai grįžo į savo šalį (o tai buvo trečią dieną po tų trijų jam 
paskirtųjų), karalius jau buvo sušaukęs divaną, kad pasiuntinys ne- 
pasirodo laiku ir vėluoja. Įėjęs pasiuntinys puolė žemėn prieš ka- 
ralių ir padavė jam laišką. Karalius paėmė jį ir pasiteiravo pasiun- 
tinį, kodėl šis vėluojąs ir kaip ten sekasi karaliui Virdchanui. 
Pasiuntinys papasakojo jam, kaip viskas vyko ir ką jis matė sa- 
vo akimis, ką girdėjo ausimis. Tai karalių apstulbino ir jis sušuko: 

— Vargas tau! Kokias čia man pasakas seki apie karalių, tokį 
kaip šis? 

Tačiau pasiuntinys atsakė: 

— O didysis karaliau, štai aš prieš tave, praplėšk laišką ir per- 
skaityk jį. Tu pamatysi, kur tiesa, o kur melas. 

Karalius praplėšė laišką, perskaitė jį ir pamatė rašiusio ber- 
niuko portretą. Tada jis suprato, kad jo valdžiai gresia pavojus, 
ir sunerimo nežinodamas, kuo viskas baigsis. Jis kreipėsi į savo 
vizirius bei karalystės didikus, viską papasakojo jiems ir perskaitė 


SCharadžas — teritorinis mokestis, kalifo vietininkas 
rinkdavo jį visose šalies srityse. 

laišką. Tai sujaudino juos ir labai išgąsdino. Jie ėmė žodžiais ra- 
minti karalių, ir nors atrodė ramūs, tačiau širdys plyšo nuo pa- 
dažnėjusio plakimo. 

Paskui didysis viziris, Badis, pasakė karaliui: 

— Žinok, o karaliau, kad iš to, ką kalba kiti viziriai, mano bro- 
liai, nėra jokios naudos. Mano nuomone, tu turėtum parašyti tam 
karaliui laišką, atsiprašyti jo ir pasakyti: „Aš myliu tave ir prieš 
tai mylėjau tavo tėvą. Mes pasiuntėme tau pasiuntinį su šiuo laišku 
tik todėl, kad norėjome tave išmėginti, pažiūrėti, kokie yra tavo 
ketinimai, kiek siekia tavo šaunumas, patirti, kiek tu turi žinių, 
gebėjimo veikti ir spręsti iškilusius uždavinius, tai yra norėjome 
sužinoti, kokiomis savybėmis tu pasižymi. Mes prašome didįjį 
Alachą, kad jis palaimintų tavo karalystę, sustiprintų tavo mies- 
to tvirtoves, padidintų tavo valdžią, kad tu galėtum save apgin- 
ti ir kad gerai klostytųsi visi tavo valdinių reikalai“. Ir pasiųsk šį 
laišką per kitą pasiuntinį. 

Karalius tarė: 

— Prisiekiu didžiuoju Alachu, iš tiesų tai neregėtas dalykas! 
Kaip jis gali būti didysis karalius, pasirengęs karui, jei šitaip išžudė 
savo karalystės mokytus žmones, išminčius bei kariuomenės va- 
dus. Kaip gali jo karalystė po to šitaip klestėti, kad jis taip drąsiai 
jaučiasi? Ir dar nuostabiau, kad mažyliai mokyklose ten rašo už 
karalių atsakymus, tokius kaip šis. O aš per savo nelemtą godumą 
įpūčiau šią ugnį pats prieš save, prieš savo karalystės žmones ir 
neišmanyčiau, kaip užgesinti ją, jei ne mano vizirio patarimas. 

Jis parengė brangią dovaną, suruošė daugybę tarnų bei dva- 
riškių ir parašė tokį laišką: „Vardan maloningojo, kilniaširdingojo 
Alacho! O garbingasai karaliau Virdchanai, garbingojo mano bro- 
lio Džiliado sūnau (tebūnie Alachas gailestingas jam ir tepailgi- 
na tavo gyvenimą!), mes gavome tavo atsakymą į mano laišką, 
perskaitėme jį ir supratome, ką tu norėjai pasakyti. Mes pamatėme 
jame tai, kas mus nudžiugino ir ko mes meldžiame tau iš Ala- 
cho. Mes prašome jį, kad išaukštintų tavo padėtį ir sutvirtintų tavo 
karalystės pagrindus, kad jis padėtų tau nugalėti pikta linkinčius 
priešus. Žinok, o karaliau, kad tavo tėvas buvo man brolis ir visą 
laiką, kol jis buvo gyvas, tarp mūsų galiojo pažadai ir priesaikos. 
Jis iš manęs patyrė tik gera, o aš iš jo taip pat. Kai jis pasimirė 
ir į jo vietą sėdai tu, mus užplūdo džiaugsmas ir pasitenkinimas. 
Tačiau kai mane pasiekė žinia, ką tu padarei su savo viziriais ir 

karalystės didikais, išsigandau, kad, be mūsų, apie tai gali sužinoti 
ir koks nors kitas karalius ir panorės tave užpulti. Pamaniau, kad 
tu apleidai savo pareigas ir nebesaugai savo tvirtovių, nebesirūpini 
savo karalystės reikalais. Todėl ir parašiau tau laišką, kuriuo 
norėjau tave perspėti, bet kai tu atsiuntei tokį atsakymą, mano 
širdis nurimo ir nebeskauda dėl tavęs. Teleidžia tau Alachas 
džiaugtis savo karalyste ir tesuteikia tau pagalbą visuose tavo rei- 
kaluose! Ramybė tau!“ 

Tolimosios Indijos karalius suruošė dovaną ir su šimtu karžygių 
nusiuntė ją Virdchanui... 

Tuo tarpu išaušo rytas, ir Šachrazada nutraukė pasakojimą. 


Devyni šimtai dvidešimt aštuntoji 
naktis 


Kai atėjo devyni šimtai dvidešimt aštuntoji naktis, Šachraza- 
da tęsė: 

Pasakojama, o laimingasai karaliau, kad tolimosios Indijos ka- 
ralius suruošė karaliui Virdchanui dovaną ir pasiuntė ją su šimtu 
karžygių. Ilgai keliavę, jie priėjo karaliaus Virdchano karalystę, 
pasveikino jį ir atidavė laišką. Virdchanas perskaitė jį ir viską su- 
prato. Jis parodė karžygių vyresniajam deramą pagarbą ir priėmė 
dovaną. Žinia apie dovaną pasklido tarp žmonių, ir karalius la- 
bai džiaugėsi. Jis pasiuntė pakviesti berniuko, Šimaso sūnaus, o 
kai jį atvedė, parodė jam pagarbą ir pasikvietęs karžygių vyresnįjį 
liepė paduoti atvežtąjį laišką. Laišką davė perskaityti berniukui, 
ir šis išvyniojęs perskaitė. Karalius buvo labai patenkintas. Jis ėmė 
priekaištauti karžygių vyresniajam, o tas bučiavo jam rankas, at- 
siprašinėjo linkėdamas jam ilgo gyvenimo ir amžinos gerovės. Ka- 
ralius padėkojo jam už tai, pagerbė ir apdovanojo jį ir visus, kas 
atvyko su juo, pagal kiekvieno padėtį. Suruošęs dovanas, liepė 
berniukui parašyti atsakymą. Berniukas ir parašė, puikiai sudėjęs 
jį, trumpai taręs apie susitaikymą ir pagyręs pasiuntinio bei visų 
su juo atvykusiųjų mandagumą. Baigęs laišką, parodė jį karaliui, 
o karalius paliepė: 

— Perskaityk, o vaike, kad visi žinotų, kas jame parašyta. 

Berniukas perskaitė laišką girdint šimtui karžygių. Ir karaliui, 
ir visiems patiko gražiai išsakytos mintys. 

Karalius užantspaudavo laišką ir įteikė jį šimto karžygių vy- 
resniajam, paleidęs jį namo ir pasiuntęs su juo būrį savo karių, 
kad palydėtų iki karalystės sienos. 

Tai štai kaip buvo su karaliumi ir berniuku. O šimtinės vy- 
resnysis buvo apstulbęs, kai pamatė tokius berniuko gabumus ir 
išmintį. Jis padėkojo didžiajam Alachui, kad taip greitai viskas pa- 
sibaigė ir buvo sudaryta taika. 

Ilgai keliavęs, jis sugrįžo pas didžiosios Indijos karalių, atidavė 
jam dovanas bei retenybes, įteikė laišką ir papasakojo, ką matęs. 
Karalius labai apsidžiaugė, padėkojo didžiajam Alachui ir parodė 
didžią pagarbą šimtinės vyresniajam, padėkojo jam už pastangas 
ir paaukštino jo pareigas. Nuo to laiko jis ėmė gyventi saugiai, 
ramiai ir labai linksmai. 

Štai kaip buvo didžiosios Indijos karaliui. O karalius Virdcha- 
nas ėmė gyventi teisingai, sekdamas Alachu, grįžo iš blogo ke- 
lio, nuoširdžiai atliko atgailą Alachui dėl to, kas buvo atsitikę, ir 
atsisakė moterų. Jis visiškai atsidėjo savo karalystės reikalams ir 
į valdinius žiūrėjo bijodamas Alacho. Šimaso sūnų jis paskyrė savo 
viziriu vietoj jo tėvo. Berniukas tapo pirmuoju jo patarėju ir pa- 
slapčių saugotoju. Karalius liepė septynioms dienoms papuošti savo 
miestą, taip pat ir kitus miestus. Jo valdiniai buvo laimingi, praėjo 
jų baimė bei nuogąstavimai, jie džiaugėsi teisingumu, tvarka ir 
meldėsi linkėdami gero karaliui bei viziriui, kuris nuėmė naštą ir 
karaliui, ir jiems nuo pečių. 

Po kurio laiko karalius paklausė vizirį: 

— Kokia būtų tavo nuomonė dėl karalystės sustiprinimo, kaip 
pagerinti valdinių reikalus ir galbūt grįžti prie to, kad jie, kaip 
ir anksčiau, turėtų vyresniuosius bei valdytojus? 

Viziris jam atsakė: 

— O karaliau, didis savo padėtimi, mano nuomone, tau reikėtų 
pradėti nuo to, kad pašalintum iš savo širdies nepaklusnumą ir 
nebegrįžtum prie žaidimų, prievartos bei palinkimo į moteris, tai 
yra viso to, į ką tu buvai paniręs. Nes jeigu tu grįši prie nepa- 
klusnumo šaknų, antrasis paklydimas bus sunkesnis už pirmąjį. 

— O kokios to nepaklusnumo šaknys, kurias man teks išrau- 
ti? — paklausė karalius. 

Ir mažasis viziris, didis protu, atsakė jam: 

— O didysis karaliau, žinok, kad nepaklusnumo šaknys — pa- 
sidavimas aistrai, palankumas moterims, jų nuomonės ir užgaidų 

paisymas. Mat meilė joms sujaukia aiškų protą, gadina sveiką nuo- 
voką. Mano žodžius patvirtina aiškūs įrodymai. Jei tu būtum mąstęs 
apie tai ir atidžiai stebėjęs jų veiksmus, būtum suradęs patarėją savo 
sieloje, ir būtų visai nereikėję mano patarimų. Neapsunkink savo 
širdies mintimis apie moteris, išmesk iš galvos jų atvaizdus, nes di- 
dysis Alachas per savo pranašą Musą liepė netankinti bendravimo 
su jomis. Vienas išmintingas karalius sakė savo sūnui: „O mano 
vaike, kai tu po manęs paveldėsi valstybę, nepiktnaudžiauk ben- 
dravimu su moterimis, kad nepasiklystų tavo širdis ir neaptemtų 
sveika nuovoka. O trumpiau — dažnas bendravimas su moterimis 
sužadina meilę joms, ir tai veda į nuovokos praradimą“. O įrodymas 
gali būti tai, kas nutiko mūsų viešpačiui Suleimanui, Daūdo sūnui 
(ramybė jiems abiems!), kurį Alachas apdovanojo žiniomis, išmintimi 
ir didele valdžia, niekam iš iki tol valdžiusių karalių nebuvo duota 
to, ką gavo Suleimanas, o moterys tapo ir jo tėvo nusidėjimo 
priežastimi. Panašių pavyzdžių daug, o karaliau, Suleimaną aš pa- 
minėjau tik dėl to, kad tu žinotum, jog ir jis netapo išimtimi, nors 
niekam nebuvo skirta valdyti tiek, kiek valdė jis, jo klausė visi pa- 
saulio valdovai. Žinok, o karaliau, kad meilė moterims — visokio 
blogio šaltinis, nė viena jų neturi sveikos nuovokos, ir vyrui derėtų 
bendrauti su jomis tik būtiniausiais atvejais ir nesusižavėti jomis be 
atodairos, tai tik pakenks jam ir pražudys jį. Jei tu paklausysi mano 
žodžių, o karaliau, tai visi tavo reikalai eis gerai, o jei nekreipsi 
į juos dėmesio, tai gailėsiesi, bet bus jau vėlu. 

Karalius tarė jam: 

— Aš jau atsisakiau beribio polinkio į moteris, kurioms bu- 
vau atsidavęs... 

Tuo tarpu išaušo rytas, ir Šachrazada nutraukė pasakojimą. 


Devyni šimtai dvidešimt devintoji 
naktis 


Kai atėjo devyni šimtai dvidešimt devintoji naktis, Šachrazada 
tęsė: 

Pasakojama, o laimingasai karaliau, kad karalius Virdchanas 
pasakė savo viziriui: 

— Aš jau atsisakiau beribio polinkio į moteris, kurioms bu- 
vau atsidavęs, ir visiškai jomis nebesidomiu. Bet kaip man atsi- 

teisti su jomis už tai, ką jos padarė, juk aš užmušiau Šimasą, tavo 
tėvą, per jų pinkles, pats to visiškai nenorėdamas, ir nežinau, kaip 
galėjo taip aptemti mano protas, kad aš sutikau jį nužudyti. 

Karalius ėmė aikčioti ir dejuoti šaukdamas: 

— Oje, vargas man, aš praradau savo vizirį, jo sprendimų tei- 
singumą, jo apdairumą, praradau kitus vizirius ir karalystės didikus, 
jų puikias mintis, protingas ir teisingas nuomones. 

Viziris atsakė karaliui: 

— Žinok, o karaliau, kad kaltos ne vien moterys, mat jos pa- 
našios į gražią prekę, traukiančią žvilgsnius: kas nori ir perka — 
tam parduodama, o kas neperka — to niekas ir neverčia pirkti. 
Kaltę turi prisiimti tas, kuris pirko, tuo labiau jeigu jis žinojo, jog 
prekė kenksminga. Aš perspėjau tave, ir mano tėvas buvo tave 
perspėjęs, bet tu atmetei jo patarimą. 

— Aš pripažįstu savo kaltę, kaip ir sakai, o viziri, ir neturiu 
kito pasiteisinimo, kaip tik dieviškoji lemtis, — tarė karalius. 

— Žinok, o karaliau, — toliau kalbėjo viziris, — kad didysis 
Alachas sukūrė mums galimybes ir davė mums norą bei laisvą 
valią: jei norime, tai darome ką nors, o jei nenorime — tai ne- 
darome. Alachas liepė mums nedaryti to, kas netinkama, kad ne- 
priliptų nuodėmė, o mes privalome apsvarstyti, koks poelgis bus 
teisingiausias, nes didysis Alachas liepė mums daryti tik gera, kad 
ir kas būtų. Jis stengiasi sulaikyti mus nuo pikto, o mes savo valia 
darome tai, ką darome, teisinga tai būtų ar klaidinga. 

— Tu teisus, — atsakė karalius, — aš pats padariau šią klaidą 
per savo polinkį į aistras. Daug kartų mėginau perspėti save dėl 
to, ir tavo tėvas Šimasas daugybę sykių buvo mane perspėjęs, 
tačiau mano siela nugalėjo mano protą. Ar tu žinai kokį nors būdą 
apsaugoti mane nuo šitokios klaidos ir padaryti taip, kad mano 
protas nugalėtų sielos aistras? 

— Taip, — atsakė viziris, — aš matau, kas sulaikytų tave nuo 
tokios klaidos. Tu turi nusimesti kvailumo apdarą ir apsivilkti tei- 
singumo rūbą. Tu turi nepasiduoti savo aistroms, paklusti savo 
valdovui ir vėl elgtis taip, kaip turi elgtis teisingas karalius, kaip 
elgėsi tavo tėvas. Daryk tai, kas tau dera, sek tuo, ką nurodė Ala- 
chas, ir gerbk savo valdinių teises. Saugok savo tikėjimą ir savo 
žmones, elkis atsargiai ir venk žudyti savo valdinius. Visada galvok 
apie savo darbų padarinius ir niekada neskriausk, neenk, nenu- 
sikalsk ir nepaleistuvauk. Būk tiesus, teisingas, ramus ir vykdyk 

didžiojo Alacho paliepimus, visada rūpinkis jo kūriniais, kuriuos 
valdyti jis tave paskyrė. Būtinai elkis taip, kaip jie prašo tave elgtis 
melsdamiesi už tave. Jei viskas taip ir bus, tavo gyvenimas bus 
be debesėlio, ir Alachas bus maloningas, atleis tau, ir tave vėl 
gerbs visi, kas tik pamatys. Ir dings tavo priešai, jų kariuomenes 
Alachas privers atsitraukti, tu imsi patikti Alachui ir jis tave gerbs 
ir mylės kaip ir kitus savo kūrinius. 

— Tu atgaivinai mano sielą ir savo švelniais žodžiais nušvie- 
tei mano širdį, tu nutraukei uždangą nuo mano akių po tiekos 
dienų aklumo, — tarė karalius, — aš ketinu, padedamas didžio- 
jo Alacho, vykdyti viską, ką tu pasakei. Mesiu savo nusikaltimus 
ir aistras, išvesiu savo sielą iš ankštumos į erdves ir iš baimės — 
į saugumą. Tu gali džiaugtis tuo ir linksmintis, nes aš tampu tavo 
sūnumi, nepaisydamas savo amžiaus, o tu, nors esi labai jaunas, 
tampi man mylimiausiuoju tėvu. Dabar aš privalau negailėti pa- 
stangų tam, ką tu liepei daryti, aš dėkingas už didžiojo Alacho 
malonę ir už tavo malonę, nes per tave didysis Alachas atsiuntė 
man palaimą, puikius nurodymus ir sveikus samprotavimus, ku- 
rie išsklaidė mano rūpestį ir vargą. Aš pasiekiau savo valdinių ge- 
rovės per tavo kilniadvasišką išmanymą bei neregėtą apdairumą. 
Tu dabar esi mano karalystės valdytojas, ir aš aukštesnis už ta- 
ve tik tuo, jog sėdžiu soste. Visa, ką tu sakai, man yra privalo- 
ma, ir niekas neprieštaraus tavo žodžiams, nors tu jaunas pagal 
metus, bet esi senas pagal protą. Aš dėkoju Alachui, kad jis pa- 
siuntė tave man, ir tu išvedei mane po tiek pražūtingų posūkių 
į tiesų kelią. 

— O laimingasai karaliau, — tarė viziris, — žinok, tai, jog aš 
negailiu tau patarimų, nėra mano nuopelnas, mat mano žodžiai 
ir veiksmai — tik dalis to, ką aš privalau daryti, nes aš užaugau 
tavo malonėje, ir ne tik aš, bet ir mano tėvas buvo apipiltas ta- 
vo malonėmis. Mes visi pripažįstame gerus tavo darbus ir malones, 
o ir kaipgi galėtume nepripažinti? O tu, karaliau, esi mūsų ga- 
nytojas ir teisėjas, kauniesi už mus su mūsų priešais. Tau pavesta 
saugoti mus, ir tu negaili jėgų rūpindamasis mūsų saugumu. Jei 
mes, vykdydami tavo įsakymus, ir savo gyvybę paaukotume — tai 
nebūtume atlikę visko, ką privalome atlikti iš dėkingumo tau. Mes 
meldžiame didįjį Alachą, kuris paskyrė mums tave ir padarė tave 
mūsų teisėju, ir prašome, kad jis apdovanotų tave ilgu gyvenimu 
ir pasiųstų sėkmę visuose tavo reikaluose, nebandydamas tavęs 

nelaimėmis tau valdant, prašome, kad jis padėtų išsipildyti tavo 
norams ir kad tu išliktum gerbiamas iki pat savo mirties valan- 
dos. Tegul jis ištiesia tavo rankas su malonėmis, kad tu pašauktum 
paskui save visus mokytojus, kad palenktum visus nepaklusniuo- 
sius. Tegu jis atveda į tavo karalystę visus mokslininkus ir gar- 
binguosius ir pašalina iš jos nemokšas ir bailius. Tepanaikins Ala- 
chas tavo valdiniams brangmetį ir tenutolins nelaimes, tepasės tarp 
jų draugystę ir meilę! Tesuteiks jis tau sėkmę šiame gyvenime ir 
teisumą būsimajame, teįvyksta visa tai per jo malonę ir kilnia- 
dvasiškumą ir per jo nematomą gerumą, amen! Jis juk valdo viską 
pasaulyje, ir nėra jam sunkaus dalyko, pas jį visi mes grįžtame 
ir pareiname! 

Išklausius tokį vizirio palinkėjimą, karalių užplūdo begalinis 
džiaugsmas, jis pajuto beribį palankumą jam ir pasakė: 

— Žinok, o viziri, kad tapai man tarsi brolis, sūnus ir tėvas, 
ir niekas, išskyrus mirtį, neatskirs manęs nuo tavęs. Tu gali nau- 
dotis viskuo, ką tik aš valdau, o jeigu aš neturėsiu palikuonių, vie- 
toj manęs į sostą sėsi tu, nes tu vertesnis už kitus mano karalystės 
gyventojus. Aš perleisiu tau savo valdžią dalyvaujant karalystės 
didikams ir padarysiu tave savo įpėdiniu, jei tik didysis Alachas 
to panorės... 

Tuo tarpu išaušo rytas, ir Šachrazada nutraukė pasakojimą. 


Devyni šimtai trisdešimtoji naktis 


Kai atėjo devyni šimtai trisdešimtoji naktis, Šachrazada tęsė: 

Pasakojama, o laimingasai karaliau, kad karalius Virdchanas 
kalbėjo Šimaso sūnui, savo viziriui: 

— Aš padarysiu tave savo paveldėtoju, paskirsiu savo įpėdi- 
niu ir didžiojo Alacho padedami tai paliudys mano karalystės di- 
dikai. 

Tada jis pasikvietė raštininką ir, kai šis atėjo, liepė parašyti 
visiems karalystės didikams, kad šie atvyktų pas jį. Buvo pranešta 
apie tai visiems girdint mieste, visiems, kas ten buvo, paprastiems 
žmonėms ir išrinktiesiems. Liepė susirinkti viziriams, karo vadams, 
dvariškiams ir visiems, kas laiko tarnus, taip pat mokslininkams 
ir išminčiams. Karalius surengė didžiulę puotą ir vaišes, kurioms 
lygių niekas iki tol nebuvo suruošęs, pakvietė visus žmones, išrink- 

tuosius ir paprastus, ir visi susirinkę linksminosi, valgė ir gėrė ištisą 
mėnesį. Paskui karalius aprengė visus savo artimuosius ir visus 
karalystės vargšus, o mokslininkus gausiai apdovanojo. Po to jis 
išsirinko kelis mokslininkus ir išminčius ir, Šimaso sūnui žinant 
apie tai, liepė jiems visiems eiti pas jį, o šiam pavedė atrinkti sep- 
tynetą iš jų ir paskelbti juos viziriais, klausančiais jo žodžio, o 
pačiam tapti jų vyresniuoju. Tada berniukas, Šimaso sūnus, išsi- 
rinko vyriausius iš jų, protingiausius, daugiausia išmanančius, 
greičiau už kitus viską įsimenančius, o tokių žmonių atsirado šeši. 
Jis parodė juos karaliui, šis aprengė juos vizirių drabužiais ir 
kreipėsi į juos: 

— Jūs tapote mano viziriais ir būsite pavaldūs Šimaso sūnui, 
visada klausykite ir vykdykite tai, ką pasakys ar palieps šis ma- 
no viziris, ibn Šimasas. Nors jis ir jaunesnis už jus amžiumi, tačiau 
vyresnis protu. 

Tada karalius pasodino juos ant papuoštų suolelių, kaip bu- 
vo įprasta sėdėti viziriams, ir paskyrė jiems išmokas ir pinigų išlai- 
doms. Paskui liepė iš karalystės didžiūnų, susirinkusių puotoje, 
išrinkti tuos, kurie tiktų tarnauti karalystės kariuomenėje, kad galėtų 
paskirti juos tūkstantinių, šimtinių bei dešimtinių vadais. Numatė 
šiems atlyginimus, paskyrė išmokas, kaip buvo įprasta didikams, 
ir visa tai sutvarkė labai greitai. 

Be to, karalius įsakė visus dalyvaujančius gausiai apdovano- 
ti ir su pagarba išlydėjo namo. Vartų sargams liepė, kad būtų tei- 
singi savo valdiniams, globotų tiek turtingus, tiek vargšus ir pa- 
skyrė iš iždo kiekvienam tiek, kiek priklausė pagal padėtį. Viziriai 
palinkėjo jam amžinos garbės ir ilgų metų. 

Tada karalius liepė trims dienoms papuošti miestą, kad iš- 
reikštų didžiajam Alachui dėkingumą už suteiktą pagalbą. 

Tai štai kokie buvo karaliaus ir jo vizirio ibn Šimaso reika- 
lai tvarkant valstybę ir skiriant emyrus bei kitus pareigūnus. Ne- 
buvo pamirštos ir moterys sugulovės bei kitos, kurios per savo 
klastas ir apgaules buvo tapusios vizirių žūties ir karalystės irimo 
priežastimi, ir kai visi, susirinkę į divaną iš įvairių miestų ir kaimų, 
išsiskirstė, karalius liepė savo jaunam pagal metus, bet suaugu- 
siam pagal protą viziriui, Šimaso sūnui, sukviesti kitus vizirius. Kai 
visi susirinko, jis užsidarė su jais ir tarė: 

— Žinokite, o viziriai, kad aš, išklydęs iš tiesaus kelio, buvau 
įklimpęs į neišmanymą, neklausiau protingų patarimų, nevykdžiau 

pažadų bei priesaikų, prieštaravau patarėjams. O taip atsitiko dėl 
to, kad išdykavau su moterimis, pasidaviau jų klastoms, apgau- 
lingam jų žodžių blizgesiui, melui ir taiksčiausi su tuo. Aš ma- 
niau, kad jų patarimai nuoširdūs, nes jos būdavo man švelnios 
ir malonios, o pasirodė, kad jų žodžiai — mirtini nuodai. Dabar 
aš tvirtai įsitikinau, kad jos tenorėjo mano mirties bei pražūties 
ir nusipelnė iš manęs bausmės bei atlygio pagal nuopelnus, kad 
būtų tai pamoka besimokantiems. Bet kaip būtų teisingiausia jas 
nubausti? 

Ir viziris, Šimaso sūnus, atsakė: 

— O karaliau, didis savo padėtimi, aš jau anksčiau tau sakiau, 
kad kaltė krinta ne vien tik moterims — ja turi dalytis ir vyrai, 
kurie jų klausė. Bet, šiaip ar taip, moterys nusipelno atpildo dėl 
dviejų priežasčių: pirma, kad klausytų tavo žodžio, nes tu esi di- 
dysis karalius, o antra, kad jos išdrįso stoti prieš tave ir apgavo 
tave, kad įsipainiojo ten, kur neturėjo kištis, kalbėjo tai, ko joms 
nederėjo kalbėti. Jos daugiau už bet ką yra vertos mirties, bet 
užtenka ir to, kas jas dabar ištiks. Nuo šios dienos tebus jos tarnų 
vietoje, nes tau duota ir tokia galia. 

Ir kai kurie kiti viziriai patarė karaliui tą patį, ką sakė ibn 
Šimasas, tik vienas viziris žengė į priekį ir puolęs žemėn prieš ka- 
ralių prakalbo: 

— Tepailgins Alachas karaliaus amžių! Jei tau neišvengiamai 
būtina jas pražudyti, padaryk taip, kaip aš pasakysiu. 

— O ką tu pasakysi? — paklausė karalius. 

— Teisingiausia būtų padaryti štai ką: liepk vienai iš tavo my- 
limųjų paimti moteris, kurios tave apgaudinėjo, ir nuvesti į tą kam- 
barį, kur buvo nužudyti viziriai bei išminčiai. Uždaryk jas ten, 
liepk duoti tik tiek maisto ir vandens, kad palaikytų kūno gyvybę, 
ir visiškai neleisk joms išeiti iš ten. Tas, kurios pačios numirs, palik 
ten kaip buvusias, kol išmirs visos iki paskutinės. Štai menkiau- 
sias atlygis joms, nes jos sukėlė visą tą maišatį, jos yra šaknys visų 
tų bėdų ir sumaiščių, kurios yra kada nors buvusios. Jos patei- 
sino žodžius pasakiusiojo: „Kas iškas savo broliui duobę, pats į 
ją įkris, nors ir kiek ilgai truktų jo gerovė“. 

Karalius paklausė šio vizirio patarimo ir padarė taip, kaip šis 
pasakė. Jis pasikvietė keturias griežtas suguloves ir atidavė joms 
tas moteris, liepęs nuvesti į žudynių vietą ir įkalinti ten. Paskyrė 
joms truputį vargano maisto ir truputį bjauraus gėralo. Jos labai 

nusiminė ir gailėjosi to, kas per jas atsitiko, ir didžiai graužėsi. 
Už viską joms Alachas atlygino gėda šiame gyvenime ir paruošė 
kankinimus būsimajame. Jos taip ir liko šiame tamsiame, bjauriai 
dvokiančiame kambaryje. Kasdien po keletą iš jų numirdavo, kol 
pamažu gavo galą visos iki paskutinės. 

Žinia apie tai pasklido po visas šalis ir žemes. Štai kuo baigėsi 
istorija apie karalių, jo vizirius ir valdinius. 

Garbė Alachui, kuris pražudo tautas ir atgaivina sutrūnijusius 
kaulus, jis vertas pašlovinimo, išaukštinimo ir pagarbinimų per 
amžių amžius! 


PASAKA 
APIE ABU KIRĄ IR ABU SIRĄ 


Pasakojama, kad kartą Iskandarijos mieste gyveno du žmonės. 
Vienas jų buvo dažytojas, vardu Abu Kiras, o kitas — barzda- 
skutys, vardu Abu Siras. Jiedu buvo turgaus kaimynai, barzda- 
skučio namelis stovėjo šalia dažytojo dirbtuvėlės. Tas dažytojas 
buvo sukčius ir melagis, baisiai piktas žmogus, lyg jo smilkiniai 
būtų iškirsti iš kiečiausios uolos ar padaryti iš žydų maldos namų 
slenksčio. Jis nesigėdydavo piktai elgtis su žmonėmis: kai kas nors 
atnešdavo jam nudažyti audinį, jis paprastai iš karto pareikalau- 
davo mokesčio užsimindamas, kad už tuos pinigus pirksiąs dažų. 
Užsakovas duodavo jam pinigus iš anksto, ir Abu Kiras paėmęs 
juos išleisdavo valgiui bei gėrimams, o audinį, kurį būdavo 
paėmęs, šeimininkui išėjus parduodavo. Gautus pinigus jis pra- 
valgydavo, pragerdavo ir kitaip iššvaistydavo. Jis valgė tik pačius 
geriausius valgius ir gėrė pačius geriausius gėrimus iš tų, kurie 
aptemdo protą. 

Kai vėl ateidavo audinio savininkas, jis sakydavo: 

— Ateik rytoj dar saulei netekėjus ir rasi savo audinį nudažytą. 

Tas ir išeidavo pamanęs sau: „Kiek čia truks iki rytojaus!“ Jis 
ateidavo, kaip sutarta, kitą dieną, o Abu Kiras jam vėl sakydavo: 

— Ateik rytoj! Vakar nedirbau, nes turėjau svečių ir rūpinausi, 
kad jiems nieko netrūktų. O rytoj ateik iki patekant saulei ir pa- 
siimsi nudažytą audinį. 

Žmogelis vėl išeidavo ir ateidavo trečią dieną, o Abu Kiras 
jam sakydavo: 

— Man atleistina, nes vakar visą dieną ir naktį gimdė mano 
žmona, ir aš dirbau visus darbus, bet rytoj tai jau tikrai viskas 
bus padaryta. 

Kai užsakovas vėl ateidavo, kaip sutarta, pasirodydavo Abu 
Kiras ir sugalvojęs kitą priežastį prisiekinėdavo jam... 
Tuo tarpu išaušo rytas, ir Šachrazada nutraukė pasakojimą. 


Devyni šimtai trisdešimt pirmoji 
naktis 


Kai atėjo devyni šimtai trisdešimt pirmoji naktis, Šachrazada 
tęsė: 

Pasakojama, o laimingasai karaliau, kad kiekvieną kartą, atėjus 
užsakovui, dažytojas pasirodydavo ir sugalvojęs kokią nors priežastį 
prisiekinėdavo jam, esą jau rytoj darbas bus tikrai atliktas. Jis tol 
žadėdavo ir dievagodavosi, kol užsakovas pradėdavo nerimauti 
ir sakydavo: 

— Kiek kartų tu man sakysi „rytoj“? Atiduok mano audinį, aš 
nebenoriu jo dažyti. 

Tada Abu Kiras sakydavo: 

— Prisiekiu Alachu, o mano broli, man gėda prieš tave, bet 
aš papasakosiu tau teisybę, ir tenubaudžia Alachas visus tuos, kas 
skriaudžia žmones. 

— Papasakok, kas atsitiko, — klausdavo užsakovas. 

O Abu Kiras sakydavo: 

— Tavo audinį aš nudažiau tokia spalva, kad panašios į ją nie- 
kur nepamatysi, padžioviau jį ant virvės ir kažkas jį pavogė, o aš 
nežinau, kas tai padarė. 

Ir jeigu daikto šeimininkas būdavo geras žmogus, jis sakydavo: 
„Teatlygins man Alachas“, o jei būdavo piktas, imdavo keikti ir 
gėdyti Abu Kirą, bet nieko iš jo negaudavo, net jei ir pasiskųsdavo 
teisėjui. 

Abu Kiras taip elgėsi tol, kol tarp žmonių pasklido kalbos apie 
jį. Žmonės įspėdavo vieni kitus, prikūrė apie jį visokių priežodžių 
ir pamažu nustojo pas jį lankytis. Jam pasitaikydavo tik toks užsa- 
kovas, kuris nieko apie jį nežinodavo. O šiaip Abu Kirą keikė 
ir apkalbinėjo kiekvieną dieną kas tik galėjo ir todėl verslas jam 
ėmė nebesisekti. 

Jis ateidavo į savo kaimyno barzdaskučio Abu Siro dirbtuvėlę 
ir sėdėdavo ten žiūrėdamas į savo dažyklos duris. Jei pamatydavo, 
kad kas nors, matyt, negirdėjęs apie jį, stovi prie dažyklos durų 

laikydamas daiktą, kurį nori nudažyti, tai jis išeidavo iš barzda- 
skučio namelio ir klausdavo: 

— Ko tau reikia, o toks ir toks? 

Atėjusysis sakydavo: 

— Imk, nudažyk man šį daiktą! 

Tada Abu Kiras klausdavo: 

— Kokia spalva tau jį nudažyti? 

O jis, nepaisant netikusių įpročių, mokėjo dažyti visomis spal- 
vomis, tačiau niekada su niekuo nesielgė teisingai ir todėl jam ne- 
sisekė. Jis paimdavo iš užsakovo audeklą, liepdavo sumokėti pi- 
nigus iš anksto ir ateiti rytoj pasiimti. 

Užsakovas paduodavo jam užmokestį ir nueidavo. Jam din- 
gus iš akių, Abu Kiras su audiniu nueidavo į turgų, parduoda- 
vo jį ir nusipirkdavo už gautus pinigus mėsos, žalumynų, taba- 
ko, vaisių ir visko, ko tik reikėdavo. O jeigu pamatydavo, kad 
prie dirbtuvės stovi kas nors iš tų, kas jam būdavo davęs nudažyti 
audeklą, tai nesirodydavo. 

Taip jis pragyveno keletą metų. Kartą atsitiko, kad jis priėmė 
dažyti vieno labai atkaklaus žmogaus audeklą, pardavė jį ir išleido 
gautus pinigus. Savininkas ateidavo kiekvieną dieną, bet neras- 
davo jo dažykloje, nes Abu Kiras pabėgdavo pas barzdaskutį Abu 
Sirą. 

Daugelį kartų atėjęs ir neradęs Abu Kiro dažykloje, šis įkyrus 
žmogus neteko kantrybės ir nuėjo pas kadį. O po to su kadžio pa- 
siuntiniu grįžo pas Abu Kirą ir matant daugybei musulmonų užkalė 
dažyklos duris ir užantspaudavo jas, mat nerado dažykloje nieko, 
išskyrus suskilusias geldas, ir nebuvo ką pasiimti mainais už savo 
daiktą. Kadžio pasiuntinys pasiėmė raktus ir paliepė kaimynams: 

— Pasakykite jam, kad atneštų šio žmogaus audeklą ir ateitų 
pasiimti rakto nuo savo dažyklos. 

Ir abu, pasiuntinys ir tas žmogus, nuėjo savais keliais. 

O Abu Siras paklausė Abu Kirą: 

— Kokia nelaboji tave apsėdo? Kai tik tau kas atneša kokį 
daiktą, tuoj pradangini jį. Kur dingo šito žmogaus audeklas? 

— Kaimyne, man jį pavogė, — atsakė Abu Kiras. 

— Stebuklai! — sušuko Abu Siras. — Visus daiktus, kuriuos 
tik tau atneša, pavagia vagys! Kas ten pas tave — vagių susirin- 
kimo vieta? Vis dėlto aš manau, jog tu meluoji. Papasakok, kaip 
viskas yra iš tikrųjų. 

— O kaimyne, — tarė Abu Kiras, — niekas iš manęs nieko ne- 
pavogė. 

— Tai ką gi tu veiki su svetimu turtu? — paklausė Abu Siras. 

— Aš viską parduodu, o ką už tai gaunu — išleidžiu, — burb- 
telėjo Abu Kiras. 

— Argi Alachas tau leido taip daryti? — paklausė Abu Siras. 

— Aš taip elgiuosi tik iš vargo, nes mano amatas nepelningas, 
aš esu vargeta, man visko trūksta. 

Jis ėmė pasakoti apie savo verslo nepelningumą, apie tai, kad 
jam trūksta pinigų, o Abu Siras taip pat ėmė guostis jam savo 
amato nepelningumu sakydamas: 

— Aš meistras, neturintis šiame mieste lygių, tačiau niekas nei- 
na pas mane skustis, nes esu vargingas žmogus. O mano broli, 
man įgriso šis verslas. 

Tada Abu Kiras pasiūlė: 

— Man taip pat nusibodo mano verslas, jis toks nepelningas, 
bet kas gi mus verčia, brolau, likti šiame mieste? Traukime iš čia 
ir pasižvalgykime po kitas šalis, juk mokame savo amatą, ir pa- 
klausa bus visur. Iškeliavę pamatysim kitokio oro ir pailsėsime nuo 
slegiančio rūpesčio. 

Ir Abu Kiras tol gražiom spalvom piešė Abu Sirui būsimąją 
kelionę, kol šis užsimanė keliauti. Tada jie abu susitarė, kad tikrai 
išvyksta... 


Tuo tarpu išaušo rytas, ir Šachrazada nutraukė pasakojimą. 


Devyni šimtai trisdešimt antroji 
naktis 


Kai atėjo devyni šimtai trisdešimt antroji naktis, Šachrazada 
tęsė: 

Pasakojama, o laimingasai karaliau, kad Abu Kiras tol gražiom 
spalvom piešė būsimąją kelionę, kol Abu Siras taip pat įsigeidė 
keliauti. Tada jie susitarė, jog tikrai išvyks. 

Abu Kiras apsidžiaugė, kad Abu Siras keliaus su juo, ir pa- 
deklamavo šiuos poeto žodžius: 


Palikęs gimtinę, svetur iškeliauki, — 
Penki išganingi dalykai ten laukia. 

Ten darbas, ten žinios, ten pelnas didžiulis, 
Smagus išsiblaškymas, geras bičiulis. 


O jei tau sakys, kad kelionė - vien baimė, 
Kančia be saviškių, didžiausia nelaimė, - 


Žinoki: geriau kelyje tau numirti, 
Nei čia vien šmeižtus ir pavydą patirti. 


Kai viskas buvo nuspręsta, Abu Kiras pasiūlė Abu Sirui: 

— O kaimyne, mes tapome broliais ir tarp mūsų nebėra skir- 
tumo, mums derėtų perskaityti fatichą ir susitarti, kad dirbanty- 
sis maitins tą, kuris neturės darbo, o visa, kas liks, dėsime į skry- 
nią, ir kai grįšime į Iskandariją, teisingai ir dorai pasidalysime. 

— Būtinai, taip ir bus, — sutiko Abu Siras ir perskaitė fatichą, 
kad dirbantysis uždirbs ir maitins neturintį darbo. Tad Abu Si- 
ras užrakino savo kirpyklėlę ir atidavė raktus jos šeimininkui. Abu 
Kiro raktai buvo likę pas kadžio pasiuntinį, o jo dažykla užrakinta 
ir užantspauduota. Taigi jie abu pasiėmė šiek tiek mantos ir leidosi 
kelionėn. 

Sūriojoje jūroje jiedu sėdo į laivą ir tą pačią dieną išplaukė. 
Taigi jiems pasisekė, o prie barzdaskučio laimės prisidėjo dar ir 
tai, kad laive pasirodė nesą nė vieno barzdaskučio. O plaukė, be 
kapitono ir jūreivių, šimtas dešimt žmonių. 

Kai buvo pakeltos burės, barzdaskutys tarė dažytojui: 

— O broli mano, prieš mus jūra, mums reikės ką nors val- 
gyti ir gerti, o maisto turime nedaug. Gal kas nors prieis ir pa- 
sakys man: „Eikš, nuskusk mane“, ir aš nuskusiu jį už paplotėlį, 
o gal už puselę sidabrinio ar gurkšnelį vandens, taip ir gyvensime. 

— Tai neblogai! — sušuko dažytojas, pasidėjo galvą ant lentų 
ir užsnūdo. O barzdaskutys pakilo, pasiėmė savo įrankius, dubenėlį 
ir užsimetęs per petį skudurą vietoj rankšluosčio, mat buvo ne- 
turtingas, ėmė vaikščioti tarp keliauninkų. 

Kažkas pasišaukė jį: 

— Prieik arčiau, o barzdaskuty, nuskusk mane. 

Abu Siras nuskuto jį, o žmogus davė jam pusę sidabrinio. 
Tačiau barzdaskutys tarė: 

— O broli mano, nereikia man pusės sidabrinio! Jei tu duo- 
tum paplotėlį, tai būtų man šioje jūroje tikra palaima, mudu su 
draugu, 0 maisto turime mažai. 

Žmogus davė jam paplotėlį ir gabaliuką sūrio, o jo dubenėlį 
pripildė gėlo vandens. Abu Siras paėmė visa ir grįžęs pas Abu 
Kirą pasiūlė: 

— Štai imk paplotėlį, valgyk jį su sūriu ir užsigerk vandeniu 
iš dubenio. 

Abu Kiras viską paėmė ir pradėjo valgyti. 

Tada Abu Siras, barzdaskutys, su savo įrankiais, skuduru per 
petį ir dubeniu rankoje vėl ėmė vaikščioti po laivą tarp keleivių. 
Vieną žmogų jis nuskuto už porą paplotėlių, kitą už kąsnelį sūrio, 
ir pamažu vis daugiau žmonių ėmė pageidauti jo paslaugų. Iš visų, 
kas tik paprašydavo: „Nuskusk mane, meistre“, jis imdavo po porą 
papločių ir pusę sidabrinio, — juk laive nebuvo kito barzdaskučio. 
Dar saulei nenusileidus, jis jau turėjo trisdešimt papločių ir tris- 
dešimt“" sidabrinių pusskatikių. Dabar jis turėjo sūrio, alyvuogių, 
žuvies pienių, mirkytų acte. Ko tik jis paprašydavo, to ir gaudavo, 
ir netrukus jis jau daug visko turėjo. 

Abu Siras nuskuto kapitoną ir pasiskundė, kad nedaug teturįs 
atsargų kelionei. Kapitonas pasiūlė jam: 

— Mielai kviečiu! Atsivesk kiekvieną vakarą savo draugą ir va- 
karieniaukite pas mane. Neapsunkinkite savęs rūpesčiais, kol su 
mumis plauksite. 

Abu Siras sugrįžo pas dažytoją ir pamatė, kad šis vis dar mie- 
ga. Pažadino jį, ir Abu Kiras pabudęs ir pamatęs daug duonos, 
sūrio, alyvuogių bei žuvies pienių, mirkytų acte, paklausė: 

— Iš kur gavai? 

Barzdaskutys atsakė: 

— Alachas buvo dosnus. 

Abu Kiras norėjo pradėti valgyti, tačiau Abu Siras sustabdė jį: 

— Nevalgyk, o broli mano, viso to mums prireiks kitu metu. 
Žinok, aš skutau kapitoną ir pasiskundžiau jam, kad maža tetu- 
rime atsargų, tai jis tarė: „Mielai kviečiu! Pasiimk savo draugą ir 
kiekvieną vakarą vakarieniaukite pas mane!“ Pirmoji mūsų vaka- 
rienė pas kapitoną — šį vakarą. 

— Man nuo jūros sukasi galva, — tarė Abu Kiras, — aš ne- 
galiu pajudėti iš vietos, leisk man valgyti tai, kas čia yra, o pas 
kapitoną eik vienas. 


*Pasakotojas blogai suskaičiavo. Jei Abu Siras imdamas po 
pusę sidabrinio bei po du papločius nuo žmogaus surinko 
trisdešimt papločių, vadinasi, jis nuskuto penkiolika žmonių ir 
turėjo gauti penkiolika, o ne trisdešimt pusskatikių. 

— Ne bėda, — tarė Abu Siras. 

Jis atsisėdo ir žiūri, kaip valgo Abu Kiras. Pamatė, kad šis 
laužia tokius gabalus, nelyg akmenį skeltų nuo kalno, ryja juos 
tarsi dramblys, kelias dienas neėdęs, kiša kąsnį į burną dar ne- 
prarijęs pirmesniojo, sprogina akis į maistą priešais save tarsi į 
grobį ir pūkščia tarytum alkanas jautis prie šieno ir pupų. 

Staiga įėjo jūreivis ir pakvietė: 

— O meistre, kapitonas prašo tave su draugu ateiti vakarienės. 

— Ar eisi su mumis? — paklausė Abu Siras. 

— Aš negaliu eiti, — atsakė Abu Kiras. 

Barzdaskutys nuėjo vienas ir pamatė, kad kapitonas jau sėdi, 
priešais jį — dvidešimt ar net daugiau patiekalų ant stalo. Ir ka- 
pitonas, ir jo žmonės laukė barzdaskučio ir jo draugo. 

Pamatęs Abu Sirą, kapitonas paklausė: 

— Kur tavo draugas? 

— O pone, jam nuo jūros sukasi galva, — atsakė Abu Siras. 

— Nieko baisaus, — tarė kapitonas, — galvos sukimasis pra- 
eis. Eikš, vakarieniauk su mumis, aš tavęs laukiau. 

Kapitonas padarė vietos kebabo dubenyje ir ėmė dėti į jį po 
truputį kiekvieno valgio. Susidarė tiek, kad būtų užtekę pavalgyti 
dešimčiai. Kai barzdaskutys pavakarieniavo, kapitonas tarė jam: 

— Imk šį dubenį ir nunešk savo draugui. 

Abu Siras paėmė dubenį ir nunešė jį Abu Kirui. Atėjęs pa- 
matė, kad šis vis dar mala dantimis prieš jį stovintį maistą tarsi 
kupranugaris ir paskubomis grūda burnon vieną kąsnį po kito. 

— Argi aš tau nesakiau: nevalgyk! — tarė Abu Siras. — Ka- 
pitonas labai dosnus, pažvelk, kiek jis tau visko atsiuntė, kai aš 
papasakojau, kad tau sukasi galva. 

— Duok šen, — tarė Abu Kiras, ir Abu Siras padavė jam du- 
benį. 

Dažytojas pastvėrė dubenį ir ėmė godžiai kirsti. Jis rijo viską 
tarsi šuo šiepdamas dantis, tarsi grėsmingas liūtas ar šeškas, kuris 
puola balandį, arba lyg žmogus, kuris vos nemirė iš bado, o dabar 
pamatė maistą. 

Abu Siras paliko jį ir išėjo pas kapitoną, išgėrė ten kavos, o 
paskui sugrįžo pas Abu Kirą ir žiūri, kad tas sušlemštęs viską, kas 
buvo dubenyje, ir nustūmęs jį tuščią... 

Tuo tarpu išaušo rytas, ir Šachrazada nutraukė pasakojimą. 

Devyni šimtai trisdešimt trečioji 
naktis 


Kai atėjo devyni šimtai trisdešimt trečioji naktis, Šachrazada tęsė: 

Pasakojama, o laimingasai karaliau, kad Abu Siras sugrįžęs pas 
Abu Kirą pamatė, jog šis sušlemštęs viską, kas buvo dubenyje, 
ir nustūmęs jį tuščią. Abu Siras paėmė dubenį ir padavęs jį vie- 
nam iš kapitono tarnų grįžo pas Abu Kirą ir užmigo. 

Išaušus kitai dienai, Abu Siras vėl ėmė skusti keleivius ir kai 
tik ką nors už tai gaudavo, atiduodavo Abu Kirui, o šis valgė ir 
gėrė, atsisėsdamas ir atsistodamas tik patenkinti savo poreikių. 

Kiekvieną vakarą Abu Siras atnešdavo iš kapitono po pilną 
dubenį. Taip jie pragyveno dvidešimt dienų, kol laivas nuleido 
inkarą vieno miesto įlankoje. 

Tada jie išlipo iš laivo ir nuėję į miestą užsiėmė kambarį vie- 
name chane. Abu Siras paklojo ten demblius ir nupirko viską, 
ko reikėjo, parnešė mėsos ir išvirė ją, o Abu Kiras nuo to lai- 
ko, kai įžengė į kambarį, taip ir pramiegojo, kol Abu Siras pažadi- 
no jį ir patiesė priešais jį staltiesę. 

Pabudęs Abu Kiras pavalgė ir tarė Abu Sirui: 

— Nesmerk manęs, man vis dar sukasi galva, — ir vėl užmigo. 

Taip jie gyveno keturiasdešimt dienų. Barzdaskutys kasdien 
imdavo savo įrankius ir vaikščiodavo po miestą, dirbdavo ir gau- 
davo pelno, o grįžęs rasdavo Abu Kirą miegantį ir žadindavo jį. 
Pabudęs Abu Kiras godžiai puldavo valgyti ir kimšdavo tarsi koks 
nepasotinamasis, kuriam niekad negana, o po to vėl užmigdavo. 

Taip praėjo dar keturiasdešimt dienų. Kiekvieną kartą, kai Abu 
Siras įkalbinėdavo jį: „Kelkis, išeik į miestą pasivaikščioti — ten 
yra visokiausių pramogų, grožybių ir blizgesio, niekur nerasi tokio 
miesto“, Abu Kiras, dažytojas, atsiliepdavo: „Nekaltink manęs, man 
sukasi galva“. Abu Siras, barzdaskutys, nenorėjo įkyrėti Abu Kirui 
ir versti jį klausytis priekaištingų žodžių. 

Tačiau keturiasdešimt pirmąją dieną barzdaskutys susirgo ir 
negalėjo eiti dirbti. Jis pasamdė chano vartų sargą, ir šis padarė 
viską, ko jiems reikėjo, atnešė pavalgyti ir atsigerti, o Abu Kiras 
ir toliau tik valgė ir miegojo. 

Barzdaskutys samdė vartų sargą keturias dienas, ir šis viską 
sutvarkydavo, tačiau po to liga sustiprėjo taip, kad barzdaskutys 
prarado sąmonę ir ėmė nebesuvokti pasaulio. 

Abu Kirą ėmė kamuoti alkis, jis atsikėlė ir ėmė raustis Abu 
Siro drabužiuose. Radęs ten šiek tiek pinigų, pasiėmė juos, Abu 
Sirą užrakino kambaryje ir niekam nieko nepasakęs išėjo. Vartų 
sargas tuo metu buvo turguje ir nematė, kaip jis išėjo. 

Abu Kiras nuėjo į turgų, apsirengė puikiais drabužiais ir ėmė 
vaikštinėti po miestą, dairytis. Tai buvo puikus miestas, panašaus 
į jį niekur nerasi, tik visi čia vilkėjo vien baltus ir mėlynus dra- 
bužius, jokių kitokių. Abu Kiras užsuko pas vieną dažytoją ir pa- 
matė, kad viskas, ką šis turi savo dirbtuvėje, mėlyna. Tada jis išsit- 
raukė nosinaitę ir tarė: 

— Ei, meistre, paimk šią nosinaitę, nudažyk ją, aš tau už- 
mokėsiu. 

— Už tokio daikto nudažymą bus dvidešimt dirhemų, — tarė 
dažytojas. 

— Mes savo šalyje nudažytume ją už du dirhemus, — nuste- 
bo Abu Kiras. 

— Eik ir dažyk savo šalyje, — metė dažytojas, — o aš nedažysiu 
jos mažiau nei už dvidešimt dirhemų, nė trupučio nenuleisiu 
kainos. 

— O kokia spalva tu ją nudažysi? — paklausė Abu Kiras. 

— Mėlynai, — atakė dažytojas. 

— O aš norėčiau, kad tu nudažytum ją raudonai, — tarė Abu 
Kiras. 

— Aš nemoku dažyti raudonai, — atsakė dažytojas. 

— Tada žaliai, — nusileido Abu Kiras. 

— Ir žaliai nemoku, — atsakė dažytojas. 

— Geltonai, — siūlė Abu Kiras. 

— Nemoku geltonai. 

Abu Kiras vardijo vieną po kitos įvairiausias spalvas, bet 
sd jam paaiškino: 

ioje šalyje mūsų yra keturiasdešimt meistrų, nė vienu dau- 
giau, nė vienu mažiau. Kai kuris iš mūsų numiršta, išmokome jo 
sūnų, o jei jis neturi palikuonių, tai mūsų pasidaro vienu mažiau, 
ir jei kuris turi du sūnus, tai mes išmokome vieną iš jų, o kai se- 
nasis meistras miršta, išmokome antrąjį jo sūnų, ano brolį. Mūsų 
amatas griežtai sutvarkytas, ir mes nemokame dažyti niekaip ki- 
taip, tik mėlynai. 

Abu Kiras pasakė jam: 

— Žinok, aš esu dažytojas ir moku dažyti įvairiausiomis spal- 
vomis. Norėčiau, kad tu priimtum mane dirbti padieniu darbinin- 

ku, o aš išmokysiu tave dažyti įvairiausiomis spalvomis, kad 
galėtum pasigirti bet kokiame dažytojų ceche. 

— Mes niekada neįsileidžiame svetimšalių, — tarė dažytojas. 

— O jei aš pats atidaryčiau savo dažyklą? — paklausė Abu Kiras. 

— Tai neįmanoma, — atsiliepė dažytojas. 

Abu Kiras paliko jį ir nuėjo pas kitą dažytoją. Tas pakarto- 
jo jam tą patį, ką ir pirmasis. Abu Kiras vaikščiojo nuo vieno 
dažytojo pas kitą, kol apėjo visus keturiasdešimt meistrų, bet nė 
vienas nepriėmė jo nei padieniu darbininku, nei meistru. 

Tada Abu Kiras susirado dažytojų seniūną ir viską jam pa- 
pasakojo. Šis patvirtino: 

— Taip, mes neįsileidžiame į savo verslą svetimšalių. 

Abu Kiras labai supyko ir nuėjo pasiskųsti šio miesto karaliui. 

— O laiko karaliau, — kreipėsi jis, — aš esu svetimšalis, dažyto- 
jas, visi dažytojai čia atsakė man taip ir taip, o aš moku dažyti 
įvairių atspalvių raudona spalva — nuo rožės iki prinokusios uogos 
raudonumo, įvairių atspalvių žalia spalva — žolės, pistacijų, alyvų 
ir papūgos sparno, įvairių atspalvių juoda spalva — anglių ir stibio 
spalva, įvairių atspalvių geltona spalva — apelsinine ir citrinine. 

Jis ėmė vardyti karaliui įvairiausias spalvas, o po to užbaigė: 

— O laiko karaliau, joks tavo miesto dažytojas nemoka dažyti 
nė viena iš šių spalvų ir pažįsta vien tik mėlyną spalvą, jie ne- 
priėmė manęs nei meistru, nei padieniu darbininku. 

— Tu teisus, — atsakė karalius, — aš atidarysiu tau dažyklą ir 
duosiu kapitalo, jie tau nieko nepadarys, o kiekvieną, kuris tau 
mėgins trukdyti, aš įsakysiu pakarti ant jo krautuvėlės durų. 

Jis davė nurodymus statytojams, liepęs jiems: 

— Eikit su šiuo meistru ir pasivaikščiokite po miestą, jei ku- 
ri vieta jam patiks, išvykite iš ten šeimininką, nesvarbu, ar tai būtų 
krautuvė, ar chanas, ar kas nors kita, ir pastatykite jam tokią 
dažyklą, kokios jis norės. Kad ir ką jis jums įsakytų, viską darykite 
nesiginčydami. 

Paskui karalius aprengė Abu Kirą gražiais drabužiais ir davė 
jam tūkstantį dinarų pasakęs: 

— Naudok juos savo reikmėms, kol pasibaigs statyba. 

Jis taip pat paskyrė jam du vergus patarnauti ir žirgą puošnio- 
mis kamanomis. Abu Kiras persirengė, sėdo ant žirgo ir tapo pa- 
našus į emyrą. Karalius liepė duoti jam namą ir iškloti jį kilimais. 
Taip ir buvo padaryta... 

Tuo tarpu išaušo rytas, ir Šachrazada nutraukė pasakojimą. 

Devyni šimtai trisdešimt ketvirtoji 
naktis 


Kai atėjo devyni šimtai trisdešimt ketvirtoji naktis, Šachrazada 
tęsė: 

Pasakojama, o laimingasai karaliau, kad to miesto valdovas pa- 
skyrė Abu Kirui namą, liepė iškloti jį kilimais ir tada Abu Ki- 
ras apsigyveno šiame name. 

Kitą dieną, lydimas statybininkų, jis išjojo pasidairyti po miestą. 
Ilgai apžiūrinėjo, kol rado jam patinkančią vietą. 

— Štai gera vieta, — pasakė jis. 

Tos vietos šeimininką išvarė ir nuvedė jį pas karalių, o ka- 
ralius davė jam tokį užmokestį, kokio šis visai nesitikėjo, ir ten 
prasidėjo statybos. 

Abu Kiras nurodinėjo statybininkams, kaip viską daryti, ir bu- 
vo pastatyta tokia dažykla, kuriai lygių nebuvo. 

Tada jis nuėjo pas karalių ir pranešė, kad dažyklos statyba 
baigta, reikia pinigų dažams, kad būtų galima pradėti dirbti. 

Karalius paliepė jam: 

— Imk štai keturis tūkstančius dinarų, paversk juos kapitalu 
ir parodyk, ką gali tavo dažykla. 

Abu Kiras paėmė pinigus ir nuėjo į turgų. Ten pamatė, kad 
yra daug indigo ir jis nedaug kainuoja. Prisipirko visokių reikmenų, 
o tada karalius atsiuntė jam penkis šimtus audeklo atraižų. Abu 
Kiras ėmėsi dažyti. Nudažė įvairiausiomis spalvomis ir pakabino 
priešais dažyklos duris. Pro šalį einantys žmonės matė tokią 
grožybę, kokios nebuvo gyvenime regėję. Jie būriavosi apie dažyk- 
los duris, apžiūrinėjo ir vis klausinėjo Abu Kirą: 

— O meistre, kaip vadinasi šios spalvos? 

— Čia raudona, čia geltona, o čia žalia, — atsakinėjo Abu 
Kiras. 

Jis vardijo įvairiausias spalvas, ir netrukus žmonės pradėjo nešti 
jam audinius ir prašyti: 

— Nudažyk štai tokia ir tokia spalva, mes užmokėsime, kiek 
paprašysi. 

Baigęs dažyti karaliaus audinius, jis paėmė juos ir nuėjo į di- 
vaną. Išvydęs tokias spalvas, karalius apsidžiaugė ir parodė Abu 
Kirui didelę malonę. Pas jį ėmė eiti ir visi kariai, nešti jam au- 
dinius ir prašyti: „Nudažyk mums štai tokia spalva“. 

Abu Kiras dažydavo jiems pagal pageidavimus ir būdavo api- 
pilamas auksu ir sidabru. Plačiai pasklido gandas apie jį, o jo 
dažyklą ėmė vadinti „Sultono dažykla“. Gėrybės jam pasipylė pro 
visas duris, nė vienas dažytojas nebedrįsdavo jo kalbinti. Jie tik 
ateidavo, bučiuodavo jam rankas ir atsiprašinėdavo už tai, kad 
andai taip pasielgė su juo. Jie siūlėsi jam tarnauti, bet Abu Ki- 
ras nė vieno iš jų nepriėmė. 

Jis įsigijo vergų ir belaisvių, sukaupė daug pinigų. Tai štai kaip 
klojosi Abu Kirui. 

O Abu Siras, kai Abu Kiras, užrakinęs jį kambaryje ir paėmęs 
jo pinigus, išėjo palikęs jį sergantį, be sąmonės, liko šiame kam- 
baryje visiškai vienas ir pragulėjo ten tris dienas. 

Vartų sargas atkreipė dėmesį į šio kambario duris ir pastebėjo, 
kad jos užrakintos, kad iki pat saulės laidos neparėjo nė vienas 
iš tųdviejų. Apie juos nebuvo jokių žinių. „Galbūt jie išvyko ne- 
sumokėję mokesčio už kambarį, o gal numirė ar dar kas nors 
jiems atsitiko?“ — pamanė jis sau. Priėjęs prie pat durų, jis įsi- 
tikino, kad jos tikrai užrakintos, bet viduje išgirdo barzdaskučio 
dejones. Medinėje spynoje jis pamatė raktą, atrakinęs duris įėjo 
į vidų, rado čia dejuojantį barzdaskutį ir tarė jam: 

— Viskas bus gerai! Kur tavo draugas? 

— Prisiekiu Alachu, — atsakė Abu Siras, aš tik šiandien atsi- 
peikėjau po ligos ir ėmiau šaukti, bet man niekas neatsiliepė. Var- 
dan Alacho, o broli mano, paieškok maiše, kuris po mano gal- 
va, pasiimk iš jo penkis pusskatikius ir nupirk man už juos ko 
nors užvalgyti, esu be galo alkanas. 

Vartų sargas ištiesė ranką ir paėmė maišelį, tačiau pamatė, kad 
jis tuščias, ir tarė barzdaskučiui: 

— Maišas tuščias, jame nieko nėra. 

Tada Abu Siras, barzdaskutys, suprato, kad Abu Kiras paėmė 
tai, kas ten buvo, ir pabėgo. 

— Ar tu nematei mano draugo? — paklausė jis vartų sargą. 

— Aš jau trys dienos jo nematau, — atsakė šis, — ir maniau, 
kad tu su juo išvažiavai. 

— Mes neišvažiavome, — atsakė barzdaskutys. — Jis pasigviešė 
mano pinigų ir pamatęs, kad aš susirgau, pasiėmė juos ir pabėgo. 

Jis ėmė verkti raudoti, o vartų sargas jį ramino: 

— Nesielvartauk, Alachas jam atseikės pagal nuopelnus. 

Jis išvirė viralo ir pripylęs lėkštelę padavė Abu Sirui. Vartų 
sargas slaugė jį du mėnesius ir maitino už savo pinigus, kol Abu 
Siras išprakaitavo ir Alachas išgydė jį nuo užklupusios ligos. 

Pakilęs ant kojų, Abu Siras tarė chano vartų sargui: 

— Jei Alachas suteiks man galimybę, aš atsidėkosiu tau už tą 
gerą, kurį tu man padarei, tačiau viskas yra Alacho valioje. 

— Tegu bus pagarbintas Alachas, grąžinęs sveikatą, — atsakė 
chano vartų sargas, — aš padariau tai tik norėdamas įtikti kilnia- 
dvasiškajam Alachui. 

Barzdaskutys išėjo iš chano ir patraukė per prekyvietes. Li- 
kimas atvedė jį į prekyvietę, kurioje buvo Abu Kiro dažykla. Jis 
pamatė audinius, išdažytus įvairiausiomis spalvomis ir iškabintus 
ant dažyklos durų, bei žmones, kurie būriavosi aplink ir 
apžiūrinėjo juos. Barzdaskutys paklausė: 

— Kas čia per vieta ir kodėl čia prisirinkę žmonių? 

Paklaustasis atsakė jam: 

— Tai sultono dažykla, kurią jis atidarė vienam svetimšaliui, 
vardu Abu Kiras. Kiekvieną kartą, kai jis nudažo drabužius, mes 
susirenkame ir apžiūrinėjame jų spalvas. Matai, mūsų šalyje nėra 
dažytojų, kurie mokėtų dažyti tokiomis spalvomis. O su mūsų 
miesto dažytojais jam atsitiko štai tokia istorija. 

Ir šis žmogus papasakojo Abu Sirui, kaip Abu Kiro nepriėmė 
šio miesto dažytojai, kaip jis pasiskundė sultonui ir kaip šis pa- 
statydino jam šią dažyklą ir davė tiek ir tiek pinigų. Abu Siras 
apsidžiaugė ir pagalvojo: „Garbė Alachui, kuris jam padėjo! Jis 
tapo meistru. Šiam žmogui atleidžiama: tikriausiai verslas užėmė 
visas jo mintis ir jis pamiršo mane. Bet aš esu rodęs jam malonę 
ir pagarbą, kai jis buvo be darbo, tad dabar, kai jis mane pa- 
matys, apsidžiaugs ir pats parodys man pagarbą už tai, kad aš 
kadai jam padėjau“. 

Jis priėjo prie dažyklos durų ir pamatė Abu Kirą, sėdintį ant 
aukštos sėdynės dažyklos tarpduryje. Jis vilkėjo karališkais dra- 
bužiais, o prieš jį stovėjo keturi vergai ir keturi baltieji belaisviai, 
taip pat visi puošniai aprengti. Abu Siras pamatė, kad darbinin- 
kai — dešimt vergų — dirba: Abu Kiras buvo nupirkęs juos ir 
išmokęs dažymo amato. O pats jis sėdėjo tarp pagalvių tarsi di- 
dysis viziris arba šauniausias karalius ir nieko nedarė savo ran- 
komis, tik nurodinėjo. 

Abu Siras sustojo priešais jį manydamas, kad Abu Kiras ap- 
sidžiaugs jį pamatęs, pasveikins ir pagerbs, maloniai priims. Bet 
kai jų akys susitiko, Abu Kiras tarė: 

— O bjaurusis, kiek aš tau kartų sakiau nesirodyti šios dirb- 
tuvės tarpdury! Argi tu nori užtraukti man gėdą prieš žmones? 
Čiupkite jį! 

Prie Abu Siro šoko vergai ir sučiupo jį, o Abu Kiras atsistojo 
ir pasiėmęs lazdą tarė: 

— Pargriaukite jį! 

Kai tie pargriovė barzdaskutį, jis sukirto jam šimtą smūgių per 
nugarą, tada apvertė jį aukštielninką ir vėl sukirto šimtą smūgių 
per pilvą. Tada pasakė: 

— O bjaurybe, o apgavike! Jei aš dar kada nors pamatysiu tave 
stovintį prie šios dažyklos durų, tuojau pat nuvesiu tave karaliui, 
o jis perduos tave valiui, kad šis nukirstų tau galvą. Eik ir tene- 
laimina tavęs Alachas! 

Abu Siras paliko jį sužeista širdimi, kentėdamas ir nuo gautų 
smūgių, ir nuo patirto pažeminimo. O Abu Kirą žmonės paklausė: 

— Ką tau šis žmogus yra padaręs? 

— Tai plėšikas, — atsakė Abu Kiras, — kuris vagia svetimus 
audinius... 

Tuo tarpu išaušo rytas, ir Šachrazada nutraukė pasakojimą. 


Devyni šimtai trisdešimt penktoji 
naktis 


Kai atėjo devyni šimtai trisdešimt penktoji naktis, Šachraza- 
da tęsė: 

Pasakojama, o laimingasai karaliau, kad Abu Kiras sumušė 
Abu Sirą ir išvijo jį, žmonėms pasakęs: 

— Tai plėšikas, kuris vagia svetimus audinius. Kiek kartų jis 
yra pavogęs iš manęs, o aš vis širdy sakydavau: „Alachas jam at- 
leis! Tai neturtingas žmogus!“ Aš nenorėjau jo labai užgauti ir ati- 
duodavau žmonėms pinigus už jų audinius, stengiausi švelniai pa- 
aiškinti jam ir sulaikyti nuo tokio elgesio, bet jis nemetė vagiliavęs; 
ir jei jis po šio karto dar sugrįš, aš pasiųsiu jį karaliui, o šis jį 
užmuš ir išvaduos žmones nuo jo piktų darbų. 

Ir žmonės ėmė koneveikti Abu Sirą jam pavymui,. 

Tai štai kaip buvo Abu Kirui. O Abu Siras sugrįžo į chaną 
ir atsisėdo mąstydamas, kaip pasielgė su juo Abu Kiras. Jis sėdėjo 
tol, kol nustojo maudę sumuštą kūną. 

Tada jis išėjo ir vėl patraukė per prekyvietes. Jam atėjo į galvą 
mintis nueiti į hamamą“, ir jis paklausė vieną vietinį gyventoją: 

— O broli mano, parodyk man kelią į hamamą. 

— O kas yra hamamas? — nesupratęs paklausė žmogus. 

— Ta vieta, kur žmonės prausiasi ir atsikrato purvo, tai vie- 
nas iš didžiausių šio gyvenimo malonumų, — atsakė Abu Siras. 

— Štai priešais tave jūra... — buvo bepradedąs sakyti žmogus. 

— Man reikia tik hamamo, — pasakė Abu Siras. 

— Mes nežinome, koks turi būti hamamas, — tarė jam žmo- 
gus. — Mes visi einame prie jūros, netgi karalius, kai nori nusi- 
prausti, eina prie jūros. 

Abu Siras suprato, kad šiame mieste nėra hamamo ir žmonės 
nežino, koks jis galėtų būti. Tada jis nuėjo pas karalių į divaną 
ir pamatęs pabučiavo priešais jį žemę. Palinkėjęs jam gerovės tarė: 

— Esu žmogus iš svečios šalies, pagal amatą aš pirtininkas. At- 
vykau į tavo miestą ir norėjau nueiti į hamamą, tačiau neradau 
čia nė vieno hamamo. Kaip gali toks nuostabus miestas neturėti 
hamamo, juk hamamas yra vienas iš didžiausių pasaulio malo- 
numų? 

— O kas yra hamamas? — paklausė karalius. 

Abu Siras ėmė jam pasakoti apie hamamo ypatybes ir pridūrė: 

— Tavo miestui visiškai nieko netrūks, jeigu jame atsiras ha- 
mamas. 

— Puiku, tegu taip ir būna! — sušuko karalius. 

Jis aprengė Abu Sirą lygių neturinčiais drabužiais, davė jam 
žirgą ir du vergus, o po to paskyrė keturias belaisves ir du bal- 
tuosius belaisvius. Be to, paruošė jam namą, išklojo kilimais, rodė 
jam pagarbą, didesnę nei dažytojui, ir pasiuntė su juo statybinin- 
kus, liepęs toje vietoje, kurią jis pasirinks, pastatyti hamamą. 

Abu Siras pasiėmė juos ir patraukė per miestą. Viena vieta 
jam patiko, ir jis nurodė ją statybininkams, o tie pradėjo statyti. 

Visą laiką, kol jie dirbo, Abu Siras aiškino jiems, koks tai 
turėtų būti pastatas, ir statybininkai pastatė hamamą, kuriam lygių 


*' Hamamas — pirtis su įvairiais patarnavimais. 

nerastum. Tada Abu Siras liepė išpiešti šį namą ir jį papuošė to- 
kiais piešiniais, kad gėrėjosi visi, kas tik pamatydavo. 

Tada Abu Siras nuėjo pas karalių ir papasakojo jam, kad ha- 
mamo statyba ir apdaila užbaigta, tik trūksta kilimų. 

Karalius davė jam dešimt tūkstančių dinarų, Abu Siras paėmė 
juos, išklojo hamamą kilimais ir sukabino jame ant virvių rankš- 
luosčius. Kiekvienas, einantis pro hamamą, stebėdavosi, o piešiniai 
ant sienų jaudindavo vaizduotę. 

Žmonės ėmė būriuotis apie šį namą — nieko panašaus kaip 
gyvi nebuvo matę. Jie žvelgė į jį ir kalbėjo: 

— Kas čia galėtų būti? 

— Tai hamamas, — atsakydavo jiems Abu Siras. 

Ir žmonės vėl nustebdavo. 

Tada Abu Siras sušildė vandenį, ir hamamas pradėjo veikti. 
Vandens baseine jis įtaisė fontaną, kuris sužavėjo visų miesto gy- 
ventojų protus. Abu Siras paprašė karaliaus dešimties berniukų 
belaisvių, ir karalius davė jam dešimt belaisvių. Pirtininkas ėmė 
masažuoti jų kūnus sakydamas: 

— Štai taip jūs turėsite daryti lankytojams. 

Po to uždegė smilkalus ir pasiuntė šauklį, kad šis vaikščiotų 
po miestą ir skelbtų: „Ei, Alacho vaikai, eikite į hamamą, jis va- 
dinasi „Sultono hamamu“! 

Pas Abu Sirą ėmė eiti žmonės, jis liepė belaisviams plauti jų 
kūnus, ir žmonės lipdavo į baseiną, o išlipę sėsdavosi po stogine 
ir belaisviai masažuodavo juos taip, kaip buvo išmokęs Abu Siras. 

Žmonės ėjo į hamamą ir atlikdavo ten visa, ką jiems siūly- 
davo. Jie išeidavo nesumokėję ir taip truko tris dienas, o ketvirtąją 
dieną Abu Siras pakvietė į hamamą karalių. Karalius sėdo ant žir- 
go ir kartu su savo didikais atvyko į hamamą. 

Karalius nusirengė ir įėjo vidun. Čia atėjo ir pats Abu Siras 
ir ėmė trinti karalių plaušine. Jis gramdė nuo karaliaus kūno purvo 
gurvolius ir rodė juos karaliui, o karalius džiaugėsi ir klausėsi, kaip 
pirtininko rankos trina jo kūną, kuris darėsi minkštas ir švarus. 

Išprausęs karalių, Abu Siras įpylė į maudyklės vandenį rožių 
vandens ir liepė karaliui lipti ten. Pasipliuškenęs karalius išlipo, 
o jo kūnas dabar buvo drėgnas ir lankstus. Jis pasijuto taip žvaliai, 
kaip niekad gyvenime nebuvo jautęsis. Abu Siras pasodino jį po 
portiku, ir belaisviai ėmė jį masažuoti, o aplink sklaidėsi alojos 
kvapas. 

— O meistre, ar tai ir yra hamamas? — paklausė karalius. 

— Taip, — atsakė Abu Siras. 

— Prisiekiu savo gyvybe, — sušuko karalius, — mano miestas 
tapo tikru miestu tik dabar, kai atsirado šis hamamas! Kokį tu 
užmokestį imi nuo žmogaus? — paklausė karalius. 

— Kiek tu liepsi man duoti, tiek ir imsiu, — atsakė Abu Siras. 

Karalius liepė duoti jam tūkstantį dinarų ir tarė: 

— Iš kiekvieno, kuris užsimanys pas tave išsimaudyti, imk po 
tūkstantį dinarų. 

— Atleisk, o laiko karaliau, — tarė Abu Siras, — ne visi žmonės 
vienodi, yra ir turtingų, ir vargšų, jeigu aš iš kiekvieno reikalaučiau 
po tūkstantį dinarų, tai hamamas nustotų dirbęs. Juk neturtingas 
negalės sumokėti tūkstančio dinarų. 

— Tai kaip tu darysi su mokesčiu? — paklausė karalius. 

— Ogi paskirsiu mokestį pagal išgales, — atsakė Abu Siras, — 
kiekvienas duos man kiek pajėgia ir kiek liepia sąžinė. Mes im- 
sime iš kiekvieno žmogaus pagal jo padėtį. Jei taip darysime, 
žmonės ims eiti pas mus. Kas turtingas, duos pagal savo padėtį, 
o kas vargšas — tas duos tiek, kiek pats galės. Tuomet hamamas 
nuolat veiks ir bus didžiai gerbiamas. O tūkstantis dinarų yra ka- 
rališka dovana ir ne kiekvienas gali tiek mokėti. 

Karalystės didikai patvirtino jo žodžius tardami: 

— Štai kur tikra teisybė, o laiko karaliau! Argi tu manai, kad 
visi žmonės yra panašūs į tave, o šlovingasai? 

— Iš tikrųjų, — atsakė karalius, — jūsų žodžiai teisingi, bet šis 
žmogus yra svetimšalis ir neturtingas, tad mes būtinai turime jam 
atsidėkoti. Juk tai jis įrengė mūsų mieste hamamą, kokio mes akyse 
nebuvome matę, mūsų miestas pagražėjo ir tapo reikšmingesnis 
vien per tai. Jei parodysime jam pagarbą padidindami užmokestį, 
tai nebus pernelyg daug. 

— Jei tu nori parodyti jam pagarbą, — tarė didikai, — tai rodyk 
ją iš savo pinigų (juk vien karaliaus pagarba už hamamo įrengimą 
neturtingam — per mažas atlygis), ir tavo valdiniai melsis už tave. 
O dėl tūkstančio dinarų, tai mes, nors esame tavo karalystės di- 
dikai, bet nesutinkame tiek mokėti, tai kaipgi sutiks tiek mokėti 
varguoliai? 

— O mano karalystės didžiūnai, — kreipėsi į juos karalius, — 
tegu kiekvienas iš jūsų šį kartą duoda jam po šimtą dinarų, po 
belaisvę, belaisvį ir vergą. 

— Gerai, mes duosime jam visa tai, — atsakė didikai, — bet 
po šio karto kiekvienas ateinantis tegu duoda tiek, kiek gali sau 
leisti. 

— Tegu taip ir bus, — sutiko karalius. 

Ir didikai davė Abu Sirui kiekvienas po šimtą dinarų, po be- 
laisvę, belaisvį ir vergą, o didikų, kurie kartu su karaliumi tądien 
maudėsi, buvo iš viso keturi šimtai... 

Tuo tarpu išaušo rytas, ir Šachrazada nutraukė pasakojimą. 


Devyni šimtai trisdešimt šeštoji 
naktis 


Kai atėjo devyni šimtai trisdešimt šeštoji naktis, Šachrazada tęsė: 

Pasakojama, o laimingasai karaliau, kad tądien su karaliumi 
maudėsi iš viso keturi šimtai žmonių, ir dinarų, kuriuos jie 
užmokėjo, susidarė keturiasdešimt tūkstančių, belaisvių — keturias- 
dešimt, vergų — keturiasdešimt, vergių — keturiasdešimt. (Tai gana 
o gana!) Po to karalius davė Abu Sirui dešimt tūkstančių dinarų, 
dešimt belaisvių vyrų, dešimt belaisvių moterų bei dešimt vergų. 

Abu Siras žengė į priekį, pabučiavo žemę priešais karalių ir 
pasakė: 

— O laimingasai karaliau, tu turi sveikos nuovokos! Pasakyk, 
kur man dėtis su tiek belaisvių ir vergų? 

Karalius atsakė: 

— Aš liepiau tai savo didikams tik todėl, kad surinktume tau 
didelę sumą pinigų. Juk tu galbūt prisiminsi savo šalį, šeimą, pa- 
siilgsi jų ir užsimanysi grįžti į tėvynę — taigi kad turėtum mūsų 
šalyje gavęs pakankamai turto, kuris padėtų tau įsikurti savo šalyje. 

— O laiko karaliau, teišaukština tave Alachas! — atsakė Abu 
Siras. — Šitokia daugybė belaisvių moterų ir vergų tinka tik ka- 
raliams. Jeigu tu būtum liepęs duoti man grynais pinigais, būtų 
buvę geriau nei visa ši armija, juk žmonės valgo, geria, turi ap- 
sirengti, ir kad ir kiek aš turėčiau pinigų, jų neužteks visiems jiems 
išlaikyti. 

Karalius nusijuokė ir tarė: 

— Prisiekiu Alachu, tu pasakei teisybę, jų susirinko ištisa ar- 
mija ir tu negalėsi jų išlaikyti! Ar neparduotum tu man jų po šimtą 
dinarų už kiekvieną? 

— Taip, parduodu, — atsakė Abu Siras. 

Karalius pasiuntė pakviesti iždininko, kad tas atneštų jam pi- 
nigus. Kai šis juos atnešė, karalius atidavė Abu Sirui visus pinigus 
kiek priklausė, iki paskutinio. 

Po to jis atidavė vergus jų savininkams sakydamas: 

— Kiekvienas, kuris pažinsite savo vergą, belaisvį ar belaisvę, 
pasiimkite, tai mano dovana jums. 

Didikai padarė, kaip liepė karalius, ir kiekvienas iš jų atsirinko 
tai, kas priklausė. O Abu Siras tarė: 

— Teišgelbsti tave Alachas nuo pikto, o laiko karaliau, kaip tu 
išgelbėjai mane nuo šių gulių, kuriuos pasotinti gali tiktai Alachas! 

Karalius vėl nusijuokė, pripažino, kad jis teisus, ir pasiėmęs 
savo didikus paliko pirtį ir grįžo į rūmus. 

Abu Siras tą naktį praleido skaičiuodamas auksą, pildamas jį 
į maišus ir antspauduodamas. Dabar jis turėjo dvidešimt vergų, 
dvidešimt belaisvių ir keturias belaisves už patarnautojus. Atėjus 
rytui, jis atidarė hamamą ir pasiuntė šauklį į miestą skelbti: „Kiek- 
vienas, kuris ateis į hamamą ir nusipraus, tesumoka tiek, kiek gali 
sau leisti ir kiek reikalauja jo išdidumas!“ 

Abu Siras atsisėdo šalia skrynios, ir jį apspito lankytojai. Kiek- 
vienas įeidamas dėjo į skrynią tiek, kiek jam buvo nesunku su- 
mokėti, ir dar neatėjus vakarui skrynia prisipildė didžiojo Alacho 
gėrybių. 

Ateiti į hamamą panoro ir karalienė. Tai sužinojęs Abu Si- 
ras padalijo dieną į dvi dalis: laiką nuo aušros iki pusiaudienio 
paskyrė vyrams, o nuo pusiaudienio iki saulės laidos — moterims. 
Atėjus karalienei, prie skrynios jis pastatė moterį. 

Jis išmokė pirtininkių amato keturias moteris, ir šios tapo pui- 
kiomis pirtininkėmis. Karalienei hamame labai patiko, jos krūtinė 
atsigavo, ir ji paliko tūkstantį dinarų. 

Abu Siro šlovė pasklido po visą miestą. Su kiekvienu, kas tik 
ateidavo, jis elgėsi pagarbiai — nesvarbu, ar šis būdavo turtingas, 
ar vargšas. Ir gėrybės ėmė plaukti jam pro visas duris. 

Jis ėmė bendrauti su karaliaus artimaisiais, įsigijo draugų ir 
bičiulių. Vieną kartą per savaitę pas jį ateidavo karalius ir palik- 
davo jam tūkstantį dinarų, likusios savaitės dienos buvo skirtos 
didikams bei varguoliams. Abu Siras stengėsi įtikti žmonėms ir 
elgėsi su jais labai maloniai. 

Vieną kartą jo hamame apsilankė karaliaus kapitonas. Abu Si- 
ras nusirengė ir nuėjo kartu su juo, pats jį ištrinko ir elgėsi ypač 

maloniai. Kapitonui išėjus iš hamamo, Abu Siras paruošė jam 
gėrimų ir kavos, o kai šis norėjo atsidėkoti, prisiekė, kad nieko 
iš jo neimsiąs. Kapitonas buvo sujaudintas, nes patyrė begalinį 
gerumą ir švelnumą ir jautėsi kiek nepatogiai neišmanydamas, kuo 
apdovanoti pirtininką už tokią pagarbą. 

Tai štai kaip sekėsi Abu Sirui. O Abu Kiras tuo tarpu girdėjo, 
kad visi žmonės tik ir kalba apie hamamą, ir visi sako: „Tas ha- 
mamas — tai žemiškojo gyvenimo dovana. Jei Alachas panorės, 
rytoj mes su tavim nueisime į šį puikų hamamą!“ 

Abu Kiras pagalvojo sau: „Būtinai nueisiu, kaip ir visi kiti, ir 
žvilgtelėsiu į tą hamamą, kuris taip visiems susuko galvas“. 

Jis apsirengė pačiais puošniausiais, kokius tik turėjo, drabužiais, 
sėdo raitas ant mulo ir lydimas keturių vergų ir keturių belais- 
vių, einančių iš paskos, pasuko hamamo link. 

Prie hamamo vartų jis nulipo, pajuto iš tarpuvartės dvelkiant 
alojos kvapą ir pamatė įeinančius bei išeinančius žmones. Visi suo- 
leliai buvo nusėsti didelių ir mažų. Jis įėjo pro vartus, čia jį pamatė 
Abu Siras ir džiugus pakilo jo pasitikti. Dažytojas tarė: 

— Argi dori žmonės taip elgiasi? Aš atidariau dažyklą, tapau 
geriausiu miesto meistru, susipažinau su karaliumi ir gyvenu lai- 
mingai ir pasiturimai, o tu neateini pas mane, neieškai manęs ir 
neklausinėji: „Kur mano draugas?“ Aš netekau jėgų ieškodamas 
tavęs ir siuntinėdamas vergus ir belaisvius po chanus ir kitas vietas, 
kad tave surastų. Bet jie taip ir nesužinojo, kur tu, ir niekas jiems 
nieko apie tave nepapasakojo. 

— O argi aš nebuvau atėjęs pas tave? — paklausė Abu Siras. — 
Bet tu apšaukei mane vagimi, sumušei ir apšmeižei žmonių akyse. 

Abu Kiras nusiminė ir paklausė: 

— Ką tu čia kalbi? Argi tai aš tave sumušiau? 

Ir jis ėmė prisiekinėti, dievagotis jo nepažinęs ir teisintis: 

— Kiekvieną dieną ateidavo kažkoks panašus į tave ir vogdavo 
svetimus audinius, aš ir pamanaiu, kad tu — tai tas žmogus. 

Ir jis ėmė apgailestauti plodamas rankomis ir aikčiodamas: 

— Nėra jėgos ir galybės, didesnės už Alacho, didžiojo ir 
aukščiausiojo! Mes tave nuskriaudėme, bet kodėl tu neprisipažinai, 
kas esi, kodėl nepasakei: „Aš — toks ir toks“? Tai tau turėtų būti 
gėda, kad neprisistatei, tuo labiau kad man galva sukosi nuo dau- 
gybės darbų. 

— Teatleis tau Alachas, o mano drauge! — tarė Abu Siras. — 
Taip jau likimo buvo lemta atsitikti, ir niekas to negalėjo nuspėti, 

o ar padėtis pasitaisys, priklausys nuo Alacho. Užeik, nusirenk, 
prauskis ir lepinkis. 

— Alacho vardu prašau tavęs, o broli mano, atleisk man, — 
tarė Abu Kiras. 

— Tenuims Alachas tavo atsakomybę ir teatleis tau, — atsakė 
Abu Siras, — taip man buvo lemta! 

— O iš kur visa tavo didybė? — paklausė Abu Kiras. 

— Tas, kas padėjo tau, padėjo ir man, — atsakė Abu Siras, — 
aš nuėjau pas karalių ir papasakojau jam, kas yra hamamas. Jis 
ir liepė pastatyti. 

— Kaip tu pažįsti karalių, taip ir aš jį pažįstu, — tarė Abu Kiras... 

Tuo tarpu išaušo rytas, ir Šachrazada nutraukė pasakojimą. 


Devyni šimtai trisdešimt septintoji 
naktis 


Kai atėjo devyni šimtai trisdešimt septintoji naktis, Šachrazada 
tęsė: 

Pasakojama, o laimingasai karaliau, kad Abu Kiras su Abu 
Siru priekaištavo vienas kitam, ir Abu Kiras pasakė: 

— Kaip tu pažįsti karalių, taip ir aš jį pažįstu. Ir jei didysis 
Alachas panorės, aš padarysiu taip, kad jis tave pamils ir vardan 
manęs bus dar maloningesnis tau. Jis nežino, kad tu mano drau- 
gas, aš papasakosiu jam tai ir paprašysiu tave globoti. 

— Manęs nereikia globoti, — atsakė Abu Siras, — yra Alachas, 
suminkštinantis širdis, ir karalius su visais savo dvariškiais jau pa- 
milo mane ir apdovanojo mane tuo ir tuo. 

Jis papasakojo Abu Kirui visą savo istoriją ir pridūrė: 

— O dabar už skrynios nusirenk drabužius ir eik į hamamą, 
aš eisiu kartu su tavim ir ištrinsiu tave plaušine. 

Abu Kiras nusirengė ir įžengė į hamamą. Abu Siras nuėjo kar- 
tu su juo ir ištrinko jį, išprausė, aprengė ir padėjo jam visą laiką, 
kol jis ten buvo. Kai Abu Kiras išėjo iš hamamo, Abu Siras at- 
nešė jam pietus ir gėrimus, o visi žmonės stebėjosi tokia jo pa- 
garba Abu Kirui. 

Abu Kiras norėjo jam sumokėti, tačiau Abu Siras prisiekė nie- 
ko iš jo neimsiąs. 

— Gėdykis, — tarė jis, — juk mudu draugai, ir jokio skirtu- 
mo tarp mūsų nėra. 

Tada Abu Kiras pasakė Abu Sirui: 

— O bičiuli, prisiekiu Alachu, tai nuostabus hamamas, bet jame 
dar vieno dalyko trūksta. 

— O ko gi trūksta? — paklausė Abu Siras. 

— Vaistų, — atsakė Abu Kiras, — košelės iš arseno ir kalkių, 
kuri labai lengvai pašalina plaukus. Paruošk tokių vaistų, ir kai 
ateis pas tave karalius, pasiūlyk jam ir pamokyk, kaip šalinti plau- 
kus. Jis bus labai patenkintas ir taps dar palankesnis tau. 

— Tu teisus, — atsakė Abu Siras, — jei Alachas panorės, aš 
taip padarysiu. 

Abu Kiras išėjo, sėdo ant savo mulo ir nujojęs pas karalių tarė: 

— O laiko karaliau, aš tau nuoširdžiai patariu... 

— Ką gi tu patari? — paklausė karalius. 

— Mane pasiekė gandas, — pradėjo Abu Kiras, — kad tai tu 
pastatydinai hamamą. 

— Taip, — atsakė karalius, — pas mane atėjo vienas svetimšalis 
žmogus, ir aš leidau atidaryti jam hamamą, kaip kad tau dažyklą. 
Tai puikus hamamas, jis papuošė miestą. 

Ir karalius ėmė pasakoti Abu Kirui apie hamamo malonumus, 
o Abu Kiras paklausė: 

— Ar tu tenai buvai? 

— Taip, — atsakė karalius. 

— Garbė Alachui, — sušuko Abu Kiras, — kuris apsaugojo tave 
nuo to niekšo, tikėjimo priešo, tai yra pirtininko! 

— O kas yra? — nustebo karalius. 

— Žinok, o laiko karaliau, — atsakė Abu Kiras, — jei tu dar 
kada nors nueisi į hamamą, tikrai pražūsi. 

— Kodėl? — nesuprato karalius. 

— Pirtininkas, — atsakė Abu Kiras, — yra tavo priešas ir tikėjimo 
priešas, jis paskatino tave pastatydinti šį hamamą tik todėl, kad 
norėjo tave nunuodyti jame. Jis tau kai ką paruošė, ir kai tu nu- 
eisi į hamamą, jis atneš tau ir pasakys: „Štai vaistai, kiekvienas, kas 
pasiteps jais iš apačios, lengvai pašalins iš ten plaukus“. Tačiau tai 
yra ne vaistai, o mirtini nuodai, ir sukels didelę ligą. Šitam niekšui 
krikščionių valdovas pažadėjo, kad jei jis tave nugalabys, tai pa- 
leis iš nelaisvės jo žmoną ir vaikus, mat jo žmona ir vaikai dabar 
yra krikščionių valdovo nelaisvėje. Aš buvau kartu su juo tose 
žemėse, irgi nelaisvėje, tačiau aš atidariau dažyklą ir ėmiau įvai- 
riomis spalvomis dažyti audinius, žmonės tapo man palankūs ir 


2 131 


937 naktis 


užtarė mane prieš karalių. Jis paklausė manęs: „Ko tu norėtum?“ 
Ir aš pasiprašiau paleidžiamas iš nelaisvės. Jis mane ir paleido, tada 
aš ir atėjau į šį miestą. O dabar čia pamačiau hamame šį žmogų 
ir paklausiau jį: „Kaip tu tapai laisvas ir kaip išlaisvinai žmoną ir 
vaikus?“ O jis atsakė: „Ir aš, ir mano žmona, ir vaikai vis dar esame 
belaisviai. Krikščionių karalius sukvietė divaną, ir aš buvau ten kartu 
su visais, stovėjau tarp jų ir girdėjau, kaip jie pasakojo karaliui įvai- 
riausias istorijas ir užsiminė apie šio miesto karalių. Krikščionių ka- 
ralius atsiduso ir tarė: „Niekas pasaulyje manęs nenugalėjo, išskyrus 
štai šio miesto karalių. Tam, kuris įsigudrins jį užmušti, padova- 
nosiu viską, ko tas įsigeis“. Aš priėjau prie karaliaus ir paklausiau 
jo: „Jei aš jį užmušiu, ar tu paleisi mane, mano žmoną ir mano 
vaikus?“ — „Taip, taip, — apsidžiaugė krikščionių karalius, — aš jus 
paleisiu ir duosiu ko panorėsi“. Taip mes su juo ir susitarėm. Jis 
pasiuntė mane su laivu į šį miestą, aš nuėjau pas čionykštųį kara- 
lių, ir karalius pastatydino man šį hamamą. Dabar man belieka tiktai 
užmušti jį, tada grįšiu pas krikščionių karalių ir būsiu išpirkęs savo 
žmoną bei vaikus ir dar ko nors paprašysiu“. Tada aš paklausiau, — 
tęsė Abu Kiras, — kokią gudrybę jis sugalvojęs, kad užmuštų ka- 
ralių. Ir jis atsakė: „Tai labai paprasta, lengviau ir būti negali. Jis 
ateis pas mane į hamamą, o aš jam užmaišysiu tokių nuodų ir pa- 
sakysiu: „Imk šiuos vaistus ir pasitepk sau iš apačios, nuo to išnyksta 
plaukai“. Jis paims vaistus ir pasiteps sau iš apačios. Vaistai visą 
dieną ir visą naktį sklaidysis po jį, o paskui pasieks širdį ir tada 
jis numirs. Štai ir viskas“. Išgirdęs tuos žodžius, aš persigandau dėl 
tavęs, juk tu man tiek daug gero padarei, štai ir papasakojau viską. 

Karalius, tai išgirdęs, baisiai perpyko ir tarė: 

— Dažytojau, niekam neišduok šios paslapties! 

O tada pareiškė norą apsilankyti hamame, kad pats viskuo įsi- 
tikintų ir išsklaidytų abejones. 

Kai karalius atėjo į hamamą, Abu Siras, kaip paprastai, ap- 
sinuogino ir ėmė rūpintis karaliumi, ištrynė jį, o paskui pasiūlė: 

— O karaliau, aš paruošiau vaistų, kurie padeda pašalinti apa- 
tinius plaukus. 

— Atnešk, — paprašė karalius. 

Abu Siras atnešė, o karalius pajuto jų bjaurią smarvę ir įsi- 
tikino, kad tai nuodai. 

Jis užpykęs suriko savo dvariškiams: 


— Čiupkite jį! 

Dvariškiai sučiupo Abu Sirą, o karalius perpykęs išėjo. Nie- 
kas nežinojo, ko jis taip įsiuto. Karalius iš to įtūžio niekam ne- 
pratarė nė žodžio, o paklausti jo niekas neišdrįso. 

Jis apsirengė, nuėjo į divaną, liepė atvesti Abu Sirą surišto- 
mis rankomis ir pasikvietė kapitoną, o kai šis pasirodė, karalius 
liepė jam: 

— Imk šį netikėlį, įkišk jį į maišą, įdėk jam ten du kintarus 
negesintų kalkių, užrišk maišą ir įsidėjęs į valtį priplauk prie mano 
rūmų. Pamatysi mane sėdintį prie lango ir paklausi: „Ar man mesti 
jį?“ Aš atsakysiu: „Mesk!“ Kai išgirsi tai, mesk maišą į vandenį, 
kad kalkės imtų gesti, tada Abu Siras sudegs, numirs ir paskęs. 

— Klausau ir vykdau, — atsakė kapitonas ir išsivedė Abu Sirą. 

Jiedu nuplaukė į salą, buvusią priešais karaliaus rūmus. 

— O toks ir toks, — tarė kapitonas, — aš kartą buvau atėjęs 
pas tave į hamamą, tu pagarbiai elgeisi su manim ir padarei viską, 
ko reikėjo. Man pas tave buvo be galo gera, o tu prisiekei, kad 
neimsi iš manęs užmokesčio. Aš tave labai pamilau. Papasakok 
man, kas įvyko tarp tavęs ir karaliaus, ką tu jam blogo padarei, 
kad jis taip supyko ant tavęs ir liepė man nudaigoti tave tokia 
bjauria mirtimi? 

— Prisiekiu Alachu, — atsakė Abu Siras, — aš nieko nepada- 
riau ir neįsivaizduoju, kuo būčiau galėjęs nusikalsti, kad užsit- 
raukčiau tokią bausmę... 

Tuo tarpu išaušo rytas, ir Šachrazada nutraukė pasakojimą. 


Devyni šimtai trisdešimt aštuntoji 
naktis 


Kai atėjo devyni šimtai trisdešimt aštuntoji naktis, Šachraza- 
da tęsė: 

Pasakojama, o laimingasai karaliau, kad kapitonas paklausė 
Abu Sirą, kodėl karalius taip ant jo užpykęs, o Abu Siras atsakė: 

— Prisiekiu Alachu, o broli mano, aš nepadariau nieko blo- 
go, kad užsitraukčiau tokią bausmę. 

— Tu naudojaisi didele karaliaus malone, iki tavęs niekas ne- 
buvo taip aukštai iškilęs, o kiekvienam laimingam — pavydima. 
Galbūt kas nors ėmė pavydėti tau tos laimės ir prišnekėjo karaliui 
apie tave ką nors negero, o tada karalius užsirūstino ant tavęs. 

Tačiau būk ramus, tau neatsitiks nieko blogo. Kadangi tu man 
parodei pagarbą, nors mes nebuvome pažįstami, tai ir aš tau 
padėsiu, išlaisvinsiu tave, tačiau tu liksi su manim šioje saloje, kol 
iš miesto atplauks laivas, išsiruošęs tavo šalies pusėn, ir tada aš 
išsiųsiu tave su juo. 

Abu Siras pabučiavo kapitonui rankas ir padėkojo. Kapitonas 
atsinešė kalkių, pridėjo jų į maišą, įkišo ten žmogaus ūgio akmenį 
ir ištarė: 

— Pasikliauju Alachu! 

Paskui kapitonas padarė Abu Sirui tinklą taręs: 

— Užmesk šį tinklą jūron, gal pagausi kiek nors žuvies. Kasdien 
patiekti žuvies karaliaus virtuvei yra mano pareiga, tačiau šian- 
dien tave ištikusi bėda sutrukdė mano žvejybą. Bijau, kad ateis 
virėjo tarnai ir pareikalaus žuvies, o jos nebus. Jei tu ką nors pa- 
gausi, turėsiu ką jiems duoti, o aš tuo tarpu nuplauksiu prie rūmų 
langų ir sugudrausiu, apsimesiu, kad išmečiau tave. 

— Aš žvejosiu, — tarė Abu Siras, — o tu plauk, ir tepadeda 
tau Alachas. 

Kapitonas įsivertė maišą į valtį ir nuplaukė rūmų link. Pamatęs 
karalių, sėdintį prie lango, jis paklausė: 

— O laiko karaliau, ar mesti man jį? 

— Mesk! — liepė karalius. Jis davė ranka ženklą, staiga kažkas 
žybtelėjo ir pliumptelėjo į vandenį. 

Pasirodė, kad tai, kas įkrito jūron, buvo karaliaus žiedas. O jis 
buvo užburtas: kai karalius ant ko nors įširsdavo ir norėdavo 
pražudyti, tai parodydavo į tą žmogų dešine ranka, ant kurios buvo 
žiedas, iš žiedo išskrisdavo žaibas ir užmušdavo tą, į kurį jis ro- 
dydavo. Pasmerktojo galva nulėkdavo nuo pečių. Karaliui paklus- 
davo kariuomenės, jis nugalėdavo milžinus tik šio žiedo dėka. 

Kai žiedas nukrito nuo piršto, karalius niekam apie tai nepra- 
sitarė. Jis negalėjo pasakyti: „Mano žiedas įkrito į jūrą“, nes bi- 
jojo, kad kariai sukils prieš jį ir užmuš. Taigi jis nutylėjo. 

Štai kaip atsitiko karaliui. O Abu Siras, kai tik kapitonas 
išplaukė, pasiėmė tinklą, užmetė jūron, ištraukė jį pilną žuvies ir 
užmetė antrą kartą — tinklas vėl pasirodė pilnas. Kiek kartų Abu 
Siras metė tinklą, tiek kartų ištraukdavo jį su žuvimi. Netrukus 
prieš jį jau gulėjo didžiulė krūva žuvies. 

Jis tarė sau: „Prisiekiu Alachu, aš jau ilgokai nesu valgęs 
žuvies!“ Pasirinko didelę riebią žuvį ir pagalvojo: „Kai grįš ka- 
pitonas, paprašysiu, kad jis iškeptų man šią žuvį, ir papietausiu“. 

Jis ėmė skrosti žuvį peiliu, kurį turėjo pasiėmęs, tik staiga peilis 
kažką užkliudė žuvies žiobtuose. Abu Siras apžiūrėjęs pamatė ka- 
raliaus žiedą. Pasirodo, ši žuvis jį prarijo, o po to likimas atginė 
ją prie šios salos, kur ji ir pakliuvo į tinklą. 

Abu Siras paėmė žiedą ir užsimovė jį ant mažojo pirštelio, bet 
nežinojo, kokią galią turi tas žiedas. Netrukus pasirodė du jau- 
ni virėjo tarnai, norėdami gauti žuvies, jie prisiartino prie Abu 
Siro ir tarė: 

— O žmogau, kur kapitonas? 

— Nežinau, — atsakė Abu Siras. 

Tai sakydamas jis mostelėjo dešine ranka jų link, ir staiga tarnų 
galvos nusirito nuo pečių. Abu Siras labai nustebo ir pagalvojo: 
„Žiūrėk tu man! Kas gi juos nužudė?“ Jam pasidarė sunku ir jis 
susimąstė. | 

Sugrįžo kapitonas ir pamatė didelę krūvą žuvų, du negyvėlius 
ir karaliaus žiedą ant Abu Siro piršto. 

— O broli mano, — tarė jis, — nejudink rankos su žiedu, ant- 
raip tu mane užmuši! 

Abu Sirą tokie žodžiai labai nustebino. Priėjęs arčiau kapitonas 
paklausė: 

— Kas užmušė šiuos du tarnus? 

— Prisiekiu Alachu, o broli mano, aš nežinau, — tarė Abu 
Siras. 

— Tu pasakei teisybę, — atsakė kapitonas, — bet papasakok 
man apie tą žiedą, iš kur tu jį gavai. 

— Radau jį šios žuvies žiaunose, — atsakė Abu Siras. 

— Taip galėjo būti, — pritarė kapitonas. — Aš mačiau jį, kai 
jis žibėdamas krito nuo karaliaus lango į jūrą, tai atsitiko kaip tik 
tada, kai jis mostelėjo ranka ir tarė man: „Mesk jį!“ Kai jis pa- 
rodė man ženklą, aš pastūmiau maišą, o žiedas nuo jo piršto 
pliumptelėjo į jūrą. Ši žuvis jį prarijo, o Alachas atvijo ją pas tave 
ir tu ją sugavai. Taigi dabar jis yra tavo laimikis, tik ar žinai, ką 
tas žiedas gali? 

— Ne, aš nė nenumanau šio žiedo galios, — atsakė Abu Siras. 

— Tai žinok, — paaiškino kapitonas, — kad mūsų karaliaus ka- 
riuomenė paklūsta jam tik todėl, kad bijo šio užburto žiedo. Kai 
karalių kas nors supykdo ir jis nori jį užmušti, tai tik parodo į 
tokį žmogų pirštu, ir jo galva lekia nuo pečių. Iš šio žiedo plyksteli 
žaibas, jis pasiekia supykdžiusįjį, ir tas tuojau pat žūsta. 


135 


938 naktis 


Abu Siras tai išgirdęs labai apsidžiaugė ir paprašė kapitoną: 

— Grąžink mane į miestą. 

— Aš parvešiu tave, — sutiko kapitonas, — nes daugiau ne- 
bebijau dėl tavęs. Karalius tau nieko blogo nepadarys, nes jei tu 
parodysi į jį ranka ir sumanysi jį nugalabyti, jo galva tučtuojau 
nusiris tau po kojų. Net jei tu sumanytum užmušti ir karalių, ir 
visą jo kariuomenę, galėtum be kliūčių tą padaryti. 

Jis pasisodino Abu Sirą į valtį ir nusiyrė į miestą... 

Tuo tarpu išaušo rytas, ir Šachrazada nutraukė pasakojimą. 


Devyni šimtai trisdešimt devintoji 
naktis 


Kai atėjo devyni šimtai trisdešimt devintoji naktis, Šachraza- 
da tęsė: 

Pasakojama, o laimingasai karaliau, kad kapitonas pasisodino 
Abu Sirą į valtį ir nusiyrė į miestą. Mieste jis patraukė į kara- 
liaus rūmus, įėjo į divaną ir pamatė, kad karalius sėdi soste, o 
kariai išsirikiavę priešais jį. Karalius buvo didžiai nusiminęs, kad 
nebeturi žiedo, bet niekam iš karių negalėjo to sakyti. 

Pamatęs Abu Sirą, karalius paklausė: 

— Tai argi mes tavęs neįmetėme į jūrą? Kaip tu iš ten išlipai? 

— O laiko karaliau, — atsakė Abu Siras, — kai tu liepei įmesti 
mane į jūrą, tavo kapitonas nuplukdė mane į salą ir paklausė, 
kuo aš nusikaltau, kad taip supykdžiau tave. Jis paklausė: „Ką 
tu padarei karaliui, kad jis liepė tave nužudyti?“ Aš atsakiau: 
„Prisiekiu Alachu, nežinau, kad būčiau padaręs ką nors netin- 
kama“. Tada kapitonas pasakė: „Tave karalius labai vertina, 
galbūt kas nors ėmė pavydėti tau ir pašnibždėjo karaliui kokius 
nors negerus žodžius apie tave, todėl jis ir užpyko? Aš buvau 
atėjęs į tavo hamamą, ir tu parodei man pagarbą. Už tokį gerą 
elgesį su manim aš tave išgelbėsiu ir padėsiu išvykti tau į 
tėvynę“. Tada jis įsivertė į valtį vietoj manęs akmenį ir įmetė 
jį jūron. Bet kai tu ranka jam davei ženklą mesti mane, nuo tavo 
piršto nusmuko žiedas ir jį prarijo žuvis. O aš tuo metu salo- 
je žvejojau, ir ši žuvis kartu su kitomis pakliuvo į mano tinklą. 
Aš pasirinkau ją norėdamas išsikepti, o perrėžęs pilvą radau jame 
žiedą. Pasiėmiau jį ir užsimoviau ant piršto. Kai atėjo du vir- 


136 


939 naktis 


tuvės tarnai ir pareikalavo žuvies, aš parodžiau į juos pirštu nė 
nenutuokdamas, kuo tai gresia, ir jų galvos nusirito. Paskui grįžo 
kapitonas ir atpažino žiedą, kurį aš mūvėjau. Jis man ir papa- 
sakojo, kad šis žiedas užburtas, ir dabar aš atnešiau jį tau, nes 
tu esi padaręs man daug gero ir parodęs man didelę pagarbą. 
Tas gėris, kurį tu man padarei, niekur nedingo. Štai tavo žie- 
das, imk jį ir jei aš tau nusikaltau kuo nors, kad būčiau vertas 
mirties, pasakyk, kokia mano kaltė, ir užmušk mane, tada nebūsi 
atsakingas už mano kraują. 

Jis nusimovė žiedą ir padavė jį karaliui. Karalius paėmė žiedą, 
užsimovė ant piršto, ir jo siela atsigavo. Jis pašoko ant kojų, ap- 
kabino Abu Sirą ir tarė: 

— O žmogau, tu esi išrinktasis tarp geriausiųjų! Nesmerk manęs 
ir atleisk už tai, ką aš tau padariau. Jei kas nors kitas, o ne tu 
būtų aptikęs šį žiedą, nebūtų man jo atidavęs. 

— O laiko karaliau, — tarė Abu Siras, — jei. tu nori, kad aš 
tau atleisčiau, pasakyk, kokia mano kaltė, sukėlusi tokį tavo pyktį, 
kad net įsakei mane nužudyti? 

— Prisiekiu Alachu, aš tvirtai žinau, kad jei padarei man šią 
paslaugą, esi nekaltas ir neturi jokios nuodėmės. Tai dažytojas 
prišnekėjo man apie tave štai taip ir taip. 

Ir karalius papasakojo jam viską, ką buvo prikalbėjęs dažytojas. 
Tada Abu Siras tarė: 

— Prisiekiu Alachu, o laiko karaliau, aš nepažįstu krikščionių 
karaliaus ir gyvenime nesu buvęs krikščionių žemėsę! Aš ir minties 
neturėjau tavęs žudyti. O tas dažytojas buvo mano draugas ir kai- 
mynas, kai gyvenome Iskandarijos mieste. Tačiau ten mums gy- 
venimas ėmė prastėti, buvo sunku pramisti, ir mes išvykome iš 
to miesto, perskaitę vienas kitam fatichą, kad dirbantysis maitins 
negavusįjį darbo, o toliau viskas klostėsi taip ir taip. 

Ir jis apsakė karaliui viską, kaip jam buvo su dažytoju Abu 
Kiru, kaip tas paėmė jo pinigus ir paliko sergantį chano kamba- 
ryje, kaip chano sargas rūpinosi ir slaugė jį sergantį, kol Alachas 
jį išgydė, kaip po to pakilęs ant kojų jis ėmė senu papročiu 
vaikščioti su savo įrankiais po miestą, kaip pakeliui pamatė 
dažyklą, šalia kurios buvo krautuvėlė, kaip pažvelgęs į dažyklos 
tarpdurį pamatė ten ant suolo sėdintį Abu Kirą ir norėdamas pa- 
sveikinti jį įėjo, bet sulaukė tik smūgių ir įžeidinėjimų, Abu Ki- 
ras apšaukė jį plėšiku ir skaudžiai sumušė. 

Kai papasakojo karaliui viską, ką buvo patyręs, Abu Siras 
pridūrė: 

— O laiko karaliau, juk tai jis pasakė man: „Sutaisyk vaistų 
ir pasiūlyk jų karaliui. Tavo hamamas yra be priekaištų, tik ja- 
me trūksta šių vaistų“. Ir žinok, o laiko karaliau, kad tie vaistai 
nekenkia, savo šalyje mes gaminame tokius vaistus, ir hamame 
jų visada būna. Bet aš buvau tai pamiršęs, tik kai atėjo dažyto- 
jas, o aš jį gražiai priėmiau, priminė man tai. Pasiųsk, o laiko ka- 
raliau ką nors, atvesk tokį ir tokį chano vartų sargą ir dažyklos 
darbininkus — galėsi pats jų paklausinėti apie tai, ką aš tau pa- 
sakojau. 

Karalius liepė atvesti chano vartų sargą ir dažyklos darbinin- 
kus, o kai visi susirinko, išklausinėjo juos apie tą įvykį ir įsakė 
atvesti dažytoją. 

— Atveskite jį basą, plika galva ir surištomis rankomis, — tarė 
karalius. 

Dažytojas tuo metu sėdėjo savo namuose ir džiaugėsi, kad su- 
sidorojo su Abu Siru. Staiga įpuolė karaliaus tarnai ir nespėjus 
jam nė atsipeikėti sučiupo jį. Pasipylė smūgiai į sprandą, jam surišo 
rankas ir nuvedė pas karalių. Čia jis pamatė, kad Abu Siras sėdi 
greta karaliaus, o priešais jį stovi chano vartų sargas bei dažyk- 
los darbininkai. Chano vartų sargas paklausė jį: 

— Ar tai ne tavo draugas, iš kurio tu pavogei pinigus ir kurį 
palikai pas mane kambaryje sergantį, o paskui pasielgei taip ir 
taip? 

O dažyklos darbininkai paklausė: 

— Ar tai ne tas, kurį tu mums liepei pulti, ir mes jį sumušėme? 

Karaliui tapo akivaizdi Abu Kiro niekšybė ir tai, kad jis užsi- 
tarnavo daugiau nei Munkaro ir Nakyro““ kankinimai. Jis tarė: 

— Imkite jį ir veskite per miestą ir prekyvietes... 

Tuo tarpu išaušo rytas, ir Šachrazada nutraukė pasakojimą. 


"Munkaras ir Nakyras — vardai angelų, kurie, kaip tiki 
arabai, surengia mirusiojo apklausą, ir jei šis pasirodo esąs ne 
musulmonas, tai jį žiauriai kankina. 

Devyni šimtai keturiasdešimtoji 
naktis 


Kai atėjo devyni šimtai keturiasdešimtoji naktis, Šachrazada tęsė: 

Pasakojama, o laimingasai karaliau, kad išgirdęs chano vartų 
sargo bei dažyklos darbininkų žodžius, karalius įsitikino Abu Kiro 
niekšingumu ir nusprendė jį nubausti. Jis liepė savo dvariškiams: 

— Imkite jį ir veskite per miestą, o po to įkiškite į maišą ir 
įmeskite jūron: 

— O laiko karaliau, — paprašė Abu Siras, — atiduok jį man! 
Aš už viską jam atleidau. 

— Jei tu jam atleidai už save, tai aš negaliu atleisti už save, — 
atkirto karalius. — Čiupkite jį! — sušuko jis. 

Abu Kirą pervedė per miestą, o paskui įkišo į maišą, pripylė 
ten kalkių ir įmetė jūron. Abu Kiras sudegė ir nuskendo. 

— O Abu Sirai, — pasakė karalius, — prašyk manęs ko no- 
ri, visko gausi! 

— Aš prašau tavęs, — atsakė Abu Siras, — išsiųsti mane į ma- 
no šalį, nebenoriu daugiau čia gyventi. 

Karalius pasiūlė Abu Sirui tapti jo viziriu, tačiau šis nesuti- 
ko. Tada karalius davė jam krūvą pinigų, be to, ką buvo su- 
mokėjęs ir dovanojęs anksčiau, ir skyrė laivą, prikrautą visokių 
gėrybių. Jūreiviais tame laive dirbo belaisviai, juos karalius taip 
pat padovanojo Abu Sirui. 

Jiedu atsisveikino, ir Abu Siras išplaukė. Viskas laive dabar 
buvo jo nuosavybė, netgi jūreiviai buvo jo vergai. Jie plaukė ne- 
sustodami, kol pasiekė Iskandarijos žemę. 

Prie Iskandarijos jie išmetė inkarą ir išlipo į sausumą. Čia vie- 
nas iš Abu Siro belaisvių pamatė ties pat krantu kažkokį maišą 
ir tarė: 

— O mano pone, jūros pakrantėje guli didelis sunkus maišas, 
jis užrištas. Kažin kas jame galėtų būti? 

Abu Siras priėjo, atrišo maišą ir pamatė jame Abu Kirą, kurį 
jūra atplukdė prie Iskandarijos. Jis ištraukė skenduolį, užkasė netoli 
miesto ir pastatė mauzoliejų. Abu Siras skyrė pinigų kapui išlaikyti, 
0 ant mauzoliejaus durų užrašė šias eiles: 


Tiktai pagal nuopelnus įvertina vyrą kiekvieną, 
Darbai, kaip kilmė, išaukštinti gali kas dieną. 

Nesmerki kiltų — ir tavęs pasmerkimas gal laukia, 
Jei ką apie kitą sakai, tie žodžiai ir tau atsišaukia. 


Tegu tavo burną aplenkia keiksmai, nešvankybės, 
Kai svarbų dalyką svarstai ir kai pilnas linksmybės. 


Juk mėgstam ir šunį laikyti, kai meiliai jis žiūri, 
O liūtas niršus brirakintas — jis broto neturi. 


Platybėje jūros lavonas paviršiumi plaukia, 
O jos gelmėje - brangiausieji perlai išaugę. 


Ir žvirblis sau briešu galingąjį vanagą renkas 
Todėl, kad jis kvailas, todėl, kad protelis jo menkas. 


Skaityki žodžius lu, bažvelgęs į dangų atvertą: 
„Jei gera darysi, allyginta bus vieną kartą“. 


Tad cukraus išsbaust nebandyki iš borų svogūno, - 
Kiekvieno dalyko šaltiny jo skonis jau tūno. 


Abu Siras dar kurį laiką gyveno, o paskui Alachas pasiėmė 
jį pas save. Jis buvo palaidotas greta savo draugo Abu Kiro kapo. 
Šią vietą imta vadinti Abu Kiru ir Abu Siru, o dabar ji žinoma 
kaip Abu Kiras. Štai tiek žinių mus pasiekė apie šią istoriją. Tebus 
pagarbintas esantysis per amžius, kurio dėka dienos keičia naktis! 


PASAKA 
APIE ŽEMĖS ABD ALACHĄ 
IR JŪROS ABD ALACHĄ 


Pasakojama, jog kartą gyveno vienas žmogus, žvejys, vardu 
Abd Alachas. Jo šeimyna buvo didelė — devyni vaikai ir jų mo- 
tina, 0 jis buvo vargšas, neturėjo nieko daugiau, tik tinklą. Kiek- 
vieną dieną jis eidavo prie jūros ir žvejodavo. Kai sugaudavo 
mažai, tai laimikį parduodavo ir leisdavo pinigus savo vaikams, 
o jei sugaudavo daug, tai virdavo skanų valgį, pirkdavo vaisius 
ir tol leisdavo pinigus, kol jam nieko nebelikdavo. 

— Tai, kas lemta rytdienai, rytoj ir gausiu, — sakydavo jis. 

Kai jo žmona vėl pagimdė ir vaikų pasidarė visa dešimtis, tą 
dieną žmogus neturėjo visiškai nieko. Jo žmona paprašė: 

— O pone, paieškok man ko nors užvalgyti. 

— Šiandien nueisiu, — atsakė žvejys, — didžiajam Alachui pa- 
laiminus, prie jūros ir išmėginsiu šio naujo kūdikio laimę, pažiū- 
rėsim, kiek jam skirta. 

— Pasikliauk Alachu, — atsakė žmona. 

Žvejys pasiėmė tinklą, patraukė prie jūros, užmetė tinklą kūdi- 
kio laimei ir tarė: 

— O Viešpatie, paskirk jam lengvą, gausią ir nešykščią laimę! 

Palūkėjęs ištraukė tinklą ir pamatė jį pilną šiukšlių, smėlio, ak- 
menėlių ir žolių. Jame nebuvo anei menkiausios žuvelės. Žvejys 
užmetė tinklą antrą kartą ir palaukęs ištraukė jį vėl be nieko. Tada 
metė trečią, ketvirtą, penktą kartą, bet žuvys į tinklą nėjo. Žve- 
jys nuėjo į kitą vietą ir ėmė melsti didžiojo Alacho paramos, bet 
iki vakaro taip ir nesugavo nė žuvelioko. Nustebęs jis tarė sau: 

„Nejaugi Alachas pasiuntė šį kūdikį be dalios? Juk taip nebūna, 
nes tas, kuris prarėžė burnos plyšį, prisiėmė ir pareigą skirti jam 
dalią. Didysis Alachas yra dosnus ir apdovanoja“. 

Jis susivyniojo tinklą ir nusiminęs grįžo namo, o širdį graužė 
rūpestis dėl šeimos: juk jis paliko juos visus be kąsnio, o žmo- 
na ką tik pagimdžiusi. Ėjo žmogus ir kalbėjo pats sau: „Ką da- 
ryti, ką aš šį vakarą pasakysiu vaikams?“ Jis priėjo duonkepio ke- 
pyklą ir pamatė šalia jos krautuvėlę (tai buvo negeras metas, tomis 
dienomis žmonės maža teturėjo valgyti). Žmonės siūlė kepėjui pi- 
nigus, bet jis nekreipė į nieką dėmesio, nes aplink buvo didelė 
grūstis. Žvejys stabtelėjo žiūrėdamas ir godžiai traukdamas karštos 
duonos kvapą. Jo širdis tirpo iš alkio, taip norėjosi duonos. 
Kepėjas pastebėjo žvejį ir šūktelėjo: 

— Eikše, o žvejy! 

Žvejui priėjus, kepėjas paklausė: 

— Tu nori duonos? 

Žvejys tylėjo. 

— Sakyk, nesigėdyk, — kalbėjo kepėjas, — Alachas dosnus. Jei 
neturi pinigų, tai vis tiek duosiu tau duonos ir palauksiu, kol tavo 
padėtis pagerės. 

— Prisiekiu Alachu, o kepėjau, — atsakė žvejys, — aš tikrai ne 
turiu pinigų, bet duok duonos, kad užtektų mano šeimai paval- 
gyti, o aš iki rytojaus užstatysiu tau šį tinklą. 

— O vargše, — atsakė kepėjas, — juk šis tinklas — tai tavo 
krautuvė ir tavo vartai į laimikį. Jei tu jį užstatysi, kuo gi gau- 
dysi žuvis? Sakyk man, kiek duonos tau reikia? 

— Už dešimt sidabrinių pusskatikių, — atsakė žvejys. 

Kepėjas davė jam už dešimt pusskatikių duonos ir dar pridėjo 
dešimt sidabrinių pusskatikių sakydamas: 

— Imk šiuos dešimt pusskatikių ir išsivirk valgio. Būsi skolingas 
dvidešimt pusskatikių, tai atnešk man rytoj už juos žuvų. O jei 
nieko nepagausi, tai vis tiek ateik ir imk duonos už dešimt pus- 
skatikių. Aš palauksiu, kol tave aplankys sėkmė... 

Tuo tarpu išaušo rytas, ir Šachrazada nutraukė pasakojimą. 

Devyni šimtai keturiasdešimt pirmoji 
naktis 


Kai atėjo devyni šimtai keturiasdešimt pirmoji naktis, Šach- 
razada tęsė: 

Pasakojama, o laimingasai karaliau, kad kepėjas pasakė žvejui: 

— Imk tiek, kiek tau reikia, aš palauksiu, kol tave aplankys 
sėkmė, ir tada tu man atiduosi skolą žuvimi. 

— Teatlygins tau didysis Alachas ir teapdovanos tave už tai 
visokiu geru! — palinkėjo jam žvejys ir pasiėmęs duoną bei dešimt 
sidabrinių pusskatikių laimingas nuėjo. Nupirko, ką radęs, grįžo 
pas savo žmoną ir pamatė, kad ji sėdi ir ramina iš alkio ver- 
kiančius vaikus sakydama: 

— Tuojau tėvas parneš jums valgyti. 

Žvejys padėjo duoną, ir visi ėmė valgyti, o jis papasakojo žmo- 
nai, kaip jam pasisekė. 

— Alachas dosnus! — sušuko žmona. 

Kitą dieną žvejys vėl pasiėmė tinklą ir išėjo iš namų saky- 
damas: 

— Prašau tavęs, o Viešpatie, apdovanok mane šiandien kuo 
nors, kad nebūtų gėda prieš kepėją. 

Priėjęs jūrą, jis ėmė mėtyti tinklą ir traukti jį, bet tinklas buvo 
tuščias. Žvejys plušėjo iki vakaro, tačiau nieko nepagavo ir labai 
susirūpinęs patraukė namo. Kelias į namus vedė pro kepyklą, ir 
žvejys galvojo: „Kaip pasiekti namus? Gal pagreitinti žingsnį, kad 
kepėjas manęs nepastebėtų?“ Priėjęs kepyklą, jis pagreitino žingsnį 
gėdydamasis kepėjo ir melsdamas, kad šis jo nepastebėtų. Tačiau 
kepėjas kaip tik tuo metu kilstelėjo akis ir sušuko: 

— O žvejy, eikš čia, imk savo duoną ir pinigus — tu viską pa- 
miršai! 

— Ne, prisiekiu Alachu, — atsakė žvejys, — nepamiršau, tik 
man didi gėda. Aš šiandien vėl nieko nepagavau. 

— Kokia čia gėda, — subarė kepėjas, — argi aš tau nesakiau: 
„Neskubėk, palauksiu, kol tau pasiseks“. 

Jis davė žvejui duonos ir dešimt pusskatikių, ir žvejys grįžęs 
namo vėl viską papasakojo žmonai. 

— Alachas dosnus! Jei didysis Alachas panorės, tu sulauksi 
sėkmės ir su kaupu atiduosi jam skolą. 

Taip tęsėsi keturiasdešimt dienų. Kiekvieną dieną nuo ryto iki 
vėlaus vakaro žvejys praleisdavo prie jūros ir kiekvieną dieną 
grįždavo be žuvies, o kepėjas kasdien duodavo jam duonos ir tru- 
putį pinigų. Jis nė karto per tas dienas nepriminė žvejui apie Žuvis 
ir neapsimesdavo nepastebįs jo, kaip kad elgėsi su kitais žmonėmis, 
Jis duodavo jam duonos ir pusskatikių, o kai žvejys sakydavo: „O 
broli mano, atsiskaitykim“, jis atsakydavo: „Eik, dabar ne laikas 
atsiskaitinėti! Kai tave aplankys sėkmė, tada ir atsiskaitysime“. Žve- 
jys palinkėdavo jam laimės ir išeidavo dėkodamas jam. 

Keturiasdešimt pirmąją dieną žvejys pasakė žmonai: 

— Man norisi suplėšyti šį tinklą ir pailsėti nuo tokio gyvenimo. 

— Kodėl? 

— Atrodo, kad mano sėkmė jūroje baigėsi. Kiek šitai truks? 
Prisiekiu Alachu, aš jau mirštu iš gėdos prieš kepėją ir daugiau 
prie jūros neisiu, kad nereikėtų eiti pro jo kepyklą. Kito kelio juk 
nėra, būtinai turiu pėstinti pro ten, o jis kiekvieną kartą mane pa- 
matęs duoda duonos ir dešimt sidabrinių pusskatikių. Kiekgi ga- 
lima iš jo skolintis! 

— Šlovė didžiajam Alachui, — tarė žmona, — kurio širdis su- 
minkštėjo ir jis davė tau peno, kas gi čia bloga? 

— Aš jau esu skolingas jam krūvą pinigų ir jis būtinai iš manęs 
jų pareikalaus, — tarė žvejys. 

— Ar jis kokiu nors žodžiu užgavo tave? — paklausė žmona. 

— Ne, ir nieko nereikalauja iš manęs, sako: „Suspėsime atsi- 
skaityti, kai tave aplankys sėkmė“. 

Tada žmona patarė jam: 

— Kai jis tavęs paprašys atsiskaityti, tark jam: „Tada, kai at- 
eis sėkmė, kurios mes su tavim tikimės“. 

— Kada ateis sėkmė, kurios mes su tavim tikimės? — perklausė 
žvejys. 

— Alachas dosnus! — atsiliepė žmona. 

— Tavo tiesa! — tarė žvejys ir pasiėmęs tinklą vėl nuėjo prie 
jūros kalbėdamas: „O Viešpatie, pasiųsk man bent vieną žuvelę, 
kad aš galėčiau ją padovanoti kepėjui“. 

Jis užmetė tinklą jūron ir ėmęs traukti pajuto, kad jis sunkus. 
Ilgai kamavosi, gerokai pavargo, o kai ištraukė, pamatė tinkle 
nudvėsusį asilą, kuris buvo išsipūtęs ir bjauriai dvokė. Žvejui pa- 
sidarė bloga, jis išmetė asilą iš tinklo ir sušuko: 

— Nėra jėgos ir galybės, didesnės už Alacho, didžiojo ir 
aukščiausiojo. Aš nebeturiu jėgų kartoti tai moteriai, kad sėkmė 

jūroje mane jau paliko ir kad ji leistų man mesti šį amatą. Tačiau 
ji vis sako: „Alachas dosnus, tu sulauksi sėkmės!“ Argi šis padvėsęs 
asilas ir yra sėkmė? 

Labai susirūpinęs jis paėjėjo į kitą vietą, kad nebeužuostų asilo 
smarvės, ir vėl užmetė tinklą. Kurį laiką palaukė ir timptelėjęs pa- 
juto, kad jis sunkus. Jis tol plušo su tinklu, kol iki kraujo prasi- 
trynė rankas, o ištraukęs tinklą pamatė jame lyg ir žmogų. Žve- 
jys pamanė, kad tai vienas iš mūsų Viešpaties Suleimano ifritų, 
kuriuos jis uždarydavo į vario ąsočius. Gal per daugelį metų toks 
asotis sudužo, ifritas išlindo ir dabar pakliuvo į tinklą? Žvejys šoko 
bėgti nuo jo šaukdamas: 

— Gelbėkite, gelbėkite, Suleimano ifritas! 

Tačiau žmogus iš tinklo sustabdė jį sakydamas: 

— Palauk, nebėk, prieik arčiau, o žvejy, aš esu Adomo pali- 
kuonis, toks kaip ir tu. Išlaisvink mane, ir aš tave apdovanosiu. 

Išgirdęs tokius žodžius, žvejys nurimo, priėjo prie žmogaus ir 
paklausė: 

— Argi tu ne ifritas iš džinų? 

— Ne, — atsakė šis, — aš esu žmogus ir tikiu Alachą bei jo 
pranašą. 

— Kas įmetė tave jūron? — paklausė žvejys. 

— Aš esu jūros vaikas, — atsakė žmogus, — aš plaukiojau sau, 
o tu užmetei ant manęs tinklą. Mes esame žmonės, paklūstantys 
Alacho įstatymams, ir rūpinamės didžiojo Alacho kūriniais. Jei ne- 
bijočiau tapti nepaklusniuoju, tai būčiau sudraskęs tavo tinklą, 
tačiau aš susitaikiau su tuo, ką man skyrė Alachas. Jei tu mane 
išlaisvinsi, tapsi mano valdovu, o aš būsiu tavo belaisviu. Ar ne- 
norėtum įtikti didžiajam Alachui ir išvaduoti manęs? Sudarykime 
sutartį, tu būsi mano draugas ir aš kasdien ateisiu pas tave į šią 
vietą. Tu ateidamas atneši man žemės dovanų — juk jūs turite vy- 
nuogių, figų, arbūzų, persikų, granatų ir kitokio gero, aš paim- 
siu viską, ką tu man atneši. O mes turime koralų, perlų, topazų, 
smaragdų, rubinų ir kitų brangiųjų akmenų. Tą pintinę, kurioje 
tu atneši man vaisius, aš prikrausiu brangiųjų akmenų ir kitokių 
jūros gėrybių. Ką tu į tai pasakytum, o broli mano? 

— Perskaitykime fatichą, — pasakė žvejys. 

Abu perskaitė fatichą, ir žvejys išlaisvino žmogų iš tinklo. Pas- 
kui paklausė: 

— Koks tavo vardas? 

— Mano vardas — jūros Abd Alachas. Jei tu kada ateitum į 
šią vietą ir manęs nerastum, pašauk: „Kur tu, o jūros Abd Ala- 
chai?“ Ir aš tuojau pat atsirasiu... 

Tuo tarpu išaušo rytas, ir Šachrazada nutraukė pasakojimą. 


Devyni šimtai keturiasdešimt antroji 
naktis 


Kai atėjo devyni šimtai keturiasdešimt antroji naktis, Šachra- 
zada tęsė: 

Pasakojama, o laimingasai karaliau, kad jūros Abd Alachas 
pasakė žvejui: 

— Jei tu kada ateitum į šią vietą ir nerastum manęs, tai pašauk: 
„Kur tu, jūros Abd Alachai“, ir aš tuojau pat atsirasiu. O koks 
tavo vardas? 

— Mano vardas Abd Alachas, — atsakė žvejys. 

Tada žmogus tarė: 

— Tu žemės Abd Alachas, o aš jūros Abd Alachas. Pabūk 
čia, aš nueisiu ir atnešiu tau dovanų. 

Žvejys sutiko palaukti, ir jūros Abd Alachas nuplaukė jūron. 

Žemės Abd Alachas ėmė gailėtis išlaisvinęs jį iš tinklo ir gal- 
vojo sau: „Iš kur aš žinau, ar jis sugrįš pas mane? Gal tik pasi- 
juokė iš manęs, o aš jį paleidau. Jei būčiau palikęs jį tinkle, būčiau 
galėjęs rodyti žmonėms mieste ir imti už tai pinigus, mane būtų 
kvietęsi į garsių žmonių namus“. Jis nusiminė paleidęs jūros Abd 
Alachą ir kalbėjo: „Tavo laimikis ištrūko tau iš rankų!“ 

Taip jam besielvartaujant, kad neapdairiai pasielgė, jūros Abd 
Alachas staiga išniro nešinas rieškučiomis perlų, koralų, smaragdų, 
rubinų ir kitų brangakmenių. Jis tarė: 

— Imk, broli mano, ir nepyk, kad neturiu pintinės, kur visa 
šitai galėčiau sukrauti. 

Žemės Abd Alachas nudžiugo ir paėmė iš jo brangenybes, o 
jūros Abd Alachas dar priminė: 

— Ateik čionai kiekvieną dieną prieš patekant saulei. 

Tada jis atsisveikino su žveju ir grįžo į jūrą. 

Na o žvejys linksmas patraukė į miestą. Priėjęs kepyklą pa- 
sakė kepėjui: 

— O broli mano, man pasisekė, dabar atsiskaitykime. 

— Nebūtina, — atsakė kepėjas, — bet jei tu kiek nors turi, tai 
duok man, o jei nieko neturi, imk savo duoną ir eik, kada nors 
vis tiek sulauksi sėkmės. 

— O drauge mano, — tarė žvejys, — Alachas buvo dosnus, 
ir aš jau sulaukiau sėkmės. Esu skolingas tau be galo daug, tai- 
gi priimk šitai. 

Ir paėmęs rieškutes perlų, koralų, rubinų ir kitų brangiųjų ak- 
menų (rieškutėse tilpo pusė to, ką jis buvo gavęs), žvejys padavė 
kepėjui ir paprašė: 

— Duok man šiek tiek smulkių šiai dienai, kol aš parduosiu 
tuos brangakmenius. 

Kepėjas atidavė jam visus pinigus, kiek turėjo pasiėmęs, ir visą 
duoną, kurią turėjo pintinėje. Jis džiaugėsi brangenybėmis ir kar- 
tojo Žvejui: 

— Aš tavo vergas ir tarnas. 

Užsikrovęs visą duoną, kurią turėjo, ant galvos, jis nusekė 
paskui žvejį į jo namus. Ten duoną atidavė žvejo žmonai ir vai- 
kams. 

Paskui kepėjas nuėjo į turgų, parnešė mėsos, žalumynų ir vi- 
sokių vaisių, nebėjo tą dieną į savo kepyklą ir patarnavo žemės 
Abd Alachui, rūpinosi jo reikalais. 

— O broli mano, nevark, — kalbėjo jam žvejys. 

— Aš privalau tai daryti, — atsakė kepėjas, — nes tapau ta- 
vo tarnu, tavo geraširdiškumas užtvindė mane. 

— Tai tu buvai geraširdis, kai man buvo sunku ir vargau, — 
tarė Žvejys. 

Ir abu su kepėju jiedu kiaurą naktį šauniai puotavo. 

Taip kepėjas tapo žvejo draugu. Žvejys papasakojo savo žmo- 
nai apie jūros Abd Alachą, žmona labai apsidžiaugė ir patarė: 

— Slėpk savo paslaptį, kad tavęs nesučiuptų teisėjai! 

— Jei nuo žmonių aš ir nuslėpsiu šią paslaptį, tai nuo kepėjo 
nepavyks jos nuslėpti, — atsakė žvejys. 

Kitą rytą žvejys pasiėmė pintinę, kurią iš vakaro buvo prisik- 
rovęs visokių vaisių, ir dar saulei nepatekėjus nuėjo prie jūros. 
Pasistatė pintinę ant kranto ir pašaukė: 

— Kur tu, o jūrų Abd Alache? 

— Aš čia, — staiga išgirdo sakant, ir pasirodė jūros Abd 
Alachas. 

Žvejys pasiūlė jam vaisius, ir jūros Abd Alachas nusinešė juos, 
paniro kuriam laikui į vandenį, o kai išniro, turėjo rankose pintinę, 
pilną įvairiausių brangenybių. Žemės Abd Alachas užsidėjo pintinę 
ant galvos ir traukia sau, o kai priėjo kepyklą, jį pasitiko kepėjas 
ir tarė: 

— Pone mano, aš iškepiau keturiasdešimt spurgų ir pasiunčiau 
jas tau į namus, o dabar kepu ypatingą duoną“. Kai ji iškeps, 
atnešiu tau į namus, o tada nueisiu žalumynų ir mėsos. 

Žvejys pasėmė iš pintinės tris rieškučias, atidavė jam, o pats 
nuėjo namo. Pintinę pastatė, pasiėmė po vieną kiekvienos rūšies 
brangakmenį ir patraukė į brangenybių turgų. Susiradęs preky- 
vietės seniūną, pasiūlė jam: 

— Pirk iš manęs šias brangenybes. 

— Parodyk man jas, — paprašė seniūnas. 

Žvejys parodė, ir seniūnas paklausė: 

— O ar turi daugiau tokių akmenų? 

— Turiu pilną pintinę, — atsakė žvejys. 

— O kur tavo namai? — paklausė seniūnas. 

— Tokioj ir tokioj gatvėj, — atsakė žvejys. 

Seniūnas stvėrė iš jo akmenis ir sušuko savo parankiniams: 

— Griebkite jį! Tai tas plėšikas, kuris pavogė karalienės, sultono 
žmonos, daiktus! 

Jis liepė primušti žvejį, parankiniai sumušė ir surišo jį, o se- 
niūnas ir susirinkę brangenybių turgaus žmonės ėmė girtis pagavę 
plėšiką. Vieni jų sakė: „To ir to daiktus pavogė ne kas kitas, tik 
šis netikėlis“. Kiti kalbėjo: „Viską iš to ir ano namų išnešė ne kas 
kitas, tik jis!“ Vieni kalbėjo vienaip, kiti kitaip, tik žvejys tylėjo, 
niekam neatsakinėjo ir niekam nieko neaiškino, kol jį atvedė pas 
karalių. 

Ten seniūnas pasigyrė: 

— O laiko karaliau, kai buvo pavogtas karalienės vėrinys, tu 
liepei mums parnešti ir pareikalavai, kad pagautume piktadarį. Aš 
stengiausi labiau už kitus ir pagavau tą nenaudėlį, štai jis prieš 
tave, o štai brangenybės, kurias atėmėme iš jo. 


Ypatinga duona — pavadinimas duonos, kuri kepama 
iš geriausių baltų miltų. Viduramžių Egipte ji buvo laikoma 
skanėstu. 

Karalius tarė eunuchui: 

— Imk šias brangenybes ir parodyk jas karalienei, paklausk 
jos: „Ar tai ne tavo daiktai, kurie prapuolė?“ 

Eunuchas paėmė akmenis ir nuėjo pas karalienę. Pamačiusi 
juos karalienė nustebo ir liepė pasakyti karaliui: 

— Aš radau savo pradingusį vėrinį, o čia ne mano daiktai, bet 
šie akmenys puikesni už tuos, kurie vėrinyje. Neskriausk to žmogaus... 

Tuo tarpu išaušo rytas, ir Šachrazada nutraukė pasakojimą. 


Devyni šimtai keturiasdešimt trečioji 
naktis 


Kai atėjo devyni šimtai keturiasdešimt trečioji naktis, Šachra- 
zada tęsė: 

Pasakojama, o laimingasai karaliau, kad karaliaus žmona liepė 
pasakyti jam: | 

— Tai ne mano daiktai, tačiau šie akmenys puikesni už tuos, 
kurie mano vėrinyje. Neskriausk to žmogaus, ir jeigu jis juos par- 
duoda, nupirk savo dukteriai Um as Sudei, padarysime jai vėrinį. 

Kai eunuchas sugrįžęs papasakojo karaliui, ką pasakė karalienė, 
karalius prakeikė juvelyrų seniūną bei jo žmones Ado ir Samu- 
do prakeiksmu““. Tie ėmė teisintis: 

— O laiko karaliau, mes žinojome, kad šis žmogus — vargingas 
žvejys, ir pamanėme, jog tokių daiktų jis negali turėti, vadinasi, 
bus pavogęs akmenis. 

— O netikėliai, — pyko karalius, — argi jūs tikratikio atvirumą 
laikote pernelyg dideliu dalyku? Kodėl gi jūs jo nepaklausėte? Gal 
jį didysis Alachas apdovanojo, jam nė nelaukiant to? Kaipgi jūs 
apšaukiate jį plėšiku ir darote gėdą prieš žmones? Nešdinkitės, 
ir tenelaimina jūsų Alachas! 

Ir juvelyrai išsigandę išėjo. 

Štai kaip jiems baigėsi. O karalius tarė žvejui: 

— Žmogau, telaimina Alachas tai, kuo jis tave apdovanojo, tau 
niekas negresia! Bet pasakyk man teisybę, iš kur tu gavai šias bran- 
genybes? Aš — karalius, bet neturiu tokių. 


“Adas ir Samudas — mitinės gentys, kurios, pasak 
Korano, buvo sunaikintos už nepaklusnumą pranašams. 

— O laiko karaliau, — atsakė Abd Alachas, — aš turiu jų pilną 
pintinę, o viskas buvo taip ir taip. 

Jis papasakojo jam apie savo draugystę su jūros Abd Alachu 
ir pridūrė: 

— Mudu sudarėme sutartį: aš kiekvieną dieną pridedu jam pin- 
tinę vaisių, o jis prikrauna man ją brangenybių. 

— Žmogau, — tarė karalius, — tai tavo dalia, tačiau pinigams 
reikalinga ir padėtis. Šiandien aš apginsiu tave nuo žmonių sa- 
vivalės, bet gal mane nuvers arba numirsiu, ir valdžia atiteks ki- 
tam, o tas kitas užmuš tave pasigodėjęs žemiškų gėrybių. Aš noriu 
apvesdinti tave su savo dukterimi ir padaryti savo viziriu. Paliksiu 
tau po savęs valdžią, kad po mano mirties niekas neužsimanytų 
tavęs nuskriausti. 

Paskui karalius paliepė: 

— Imkite šį žmogų ir nuveskite jį į pirtį. 

Žvejys buvo išpraustas, aprengtas karališkais drabužiais ir vėl 
nuvestas pas karalių. Karalius paskyrė jį savo viziriu, o paskui į 
žvejo namus pasiuntė žygūnus, muzikantus ir didikų žmonas. Jie 
aprengė žvejo žmoną bei vaikus karališkais drabužiais ir pasodino 
į neštuvus. Didikų žmonos, kareiviai, žygūnai ir muzikantai ėjo 
pirma jų ir visi pasuko į karaliaus rūmus. Žvejo žmona ant rankų 
laikė mažą vaikutį. Kai atvyko į rūmus, karalius priėmė jos di- 
desniuosius vaikus, jis maloniai su jais elgėsi, vienus pasisodino 
ant kelių, kitus — šalia savęs. Vaikų buvo devyni, ir visi berniukai, 
o karalius neturėjo nė vieno sūnaus, tiktai dukterį, kurią vadino 
Um as Sude. 

Karalienė su pagarba priėmė žemės Abd Alacho žmoną, buvo 
jai labai maloni ir paskyrė savo patikėtine. Po kiek laiko karalius 
liepė surašyti sutartį tarp žemės Abd Alacho ir savo dukters. Pa- 
skyrė jai kraičio visus brangakmenius ir brangiuosius metalus, kiek 
tik turėjo, ir atvėrė džiaugsmo vartus. Karalius liepė visame mieste 
paskelbti džiugią žinią apie dukters vestuves ir išpuošti miestą. 

Kitą rytą po to, kai žvejys įėjo pas karaliaus dukterį ir atėmė 
jai nekaltybę, karalius dirstelėjo pro langą ir pamatė, kad Abd 
Alachas nešasi ant galvos krepšį, pilną vaisių. 

— Kas tau, o mano žente, ir kur tu eini? — paklausė jis. 

— Pas savo draugą jūros Abd Alachą, — atsakė žvejys. 

— O žente mano, dabar ne laikas eiti pas savo draugą, — tarė 
karalius. 


151 


943 naktis 


— Aš bijau, — atsakė žvejys, — kad jei sulaužysiu sutartį, jis 
palaikys mane melagiu ir tars: „Per savo žemiškuosius džiaugs- 
mus tu mane užmiršai“. 

— Tu teisus, — tarė karalius, — eik pas savo draugą, tepadeda 
tau Alachas! 

Žvejys ėjo per miestą pas savo draugą, o žmonės jau pažinojo 
jį, ir jis girdėjo juos kalbant: 

— Štai karaliaus žentas eina keisti vaisius į akmenis. 

O tie, kurie jo nepažinojo, šaukė: 

— Ei, žmogau, kiek prašai už ritlį? Eikš čionai, parduok man! 

Žvejys nieko neužgaudamas atsakinėjo: 

— Luktelėk, kol aš sugrįšiu. 

Nuėjęs prie jūros ir susitikęs jūrų Abd Alachą, atidavė jam 
vaisius ir už tai gavo brangiųjų akmenų. 

Taip žvejys darė kasdien ir kasdien eidavo pro kepyklą — ji 
visą laiką buvo uždaryta. Praslinko dešimt dienų. Kai ir tada ne- 
pamatė kepėjo, o jo kepykla pasirodė užrakinta, žvejys tarė sau: 
„Keistas dalykas! Pažiūrėk tik, kurgi dingo kepėjas?“ Jis pasitei- 
ravo apie jį kaimyno: 

— O broli mano, kur tavo kaimynas, ką jam lėmė Alachas? 

Kaimynas atsakė: 

— Pone mano, jis serga ir neišeina iš namų. 

— O kur jo namai? — pasiteiravo žvejys. 

— Tokioj ir tokioj gatvėj, — atsakė kaimynas. 

Žvejys patraukė tenai ir paklausinėjęs surado jo namus. Kai 
pasibeldė į vartus, kepėjas žvilgtelėjo pro langelį ir pamatė savo 
draugą žvejį su pilna pintine ant galvos. Jis nusileido žemyn ir 
atvėrė vartus, žvejys įėjo ir pripuolęs apkabino kepėją. 

— Kaip tu gyveni, — klausė jis, — o drauge mano? Aš kas- 
dien einu pro kepyklą ir matau ją užrakintą. Tada paklausiau tavo 
kaimyno ir jis pasakė man, kad tu sergi, tada aš išklausinėjau, kur 
tavo namas, norėdamas tave aplankyti. 

— Teatlygins tau Alachas už tavo gerumą! — šūktelėjo ke- 
pėjas. — Aš nesergu, tačiau mane pasiekė žinia, kad karalius sučiu- 
po tave, mat kažkokie žmonės apšmeižė tave sakydami, jog tu 
plėšikas. Aš išsigandau, uždariau kepyklą ir pasislėpiau. 

— Tu teisus, — atsakė žvejys ir papasakojo kepėjui, kaip viskas 
buvo ir kas atsitiko jam su brangenybių turgaus seniūnu ir ka- 
raliumi. 

Tada pridūrė: 

— Karalius ištekino už manęs savo dukterį ir padarė mane vi- 
ziriu. Paimk tai, kas yra šioje pintinėje, ir nebijok, viskas tavo. 

Jis nuramino įsibaiminusį kepėją ir išėjo. Pas karalių žvejys 
sugrįžo tuščia pintine, ir karalius paklausė: 

— O žente mano, panašu, kad tu šiandien nesusitikai savo 
draugo jūros Abd Alacho? 

— Aš buvau pas jį, — atsakė žvejys, — ir tai, ką jis man at- 
nešė, atidaviau savo draugui kepėjui, nes turiu būti dėkingas jam 
už parodytą gerumą. 

— O kas toks tas kepėjas? — paklausė karalius. 

— Tai žmogus, parodęs man malonę. Kai aš buvau vargšas, 
man su juo atsitiko taip ir taip, ir jis nė karto neišsilenkė manęs 
ir neužgavo man širdies. 

— O kuo jis vardu? — paklausė karalius. 

— Jį vadina duonkepiu Abd Alachu, — atsakė žvejys, mane 
vadina žemės Abd Alachu, o mano draugą jūroje — jūros Abd 
Alachu. 

Tada karalius sušuko: 

— Mane taip pat vadina Abd Alachu“, o Alacho vergai — visi 
broliai! Pasiųsk atvesti čionai savo draugą kepėją — paskirsime 
jį kairiosios pusės viziriu. 

Žvejys pasiuntė tarną atvesti kepėjo, o kai šis atėjo, karalius 
aprengė jį vizirio drabužiais ir paskyrė jį kairiosios pusės viziriu. 
O žemės Abd Alachas tapo dešiniosios pusės viziriu... 

Tuo tarpu išaušo rytas, ir Šachrazada nutraukė pasakojimą. 


Devyni šimtai keturiasdešimt ketvirtoji 
naktis 


Kai atėjo devyni šimtai keturiasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad karalius paskyrė žemės 
Abd Alachą, savo žentą, dešiniosios pusės viziriu, duonkepį Abd 
Alachą — kairiosios pusės viziriu. 


“Abd Alachas — Alacho vergas. 

Taip Abd Alachas ir gyveno visus metus. Kiekvieną dieną jis 
imdavo pilną pintinę vaisių ir parsinešdavo ją kupiną brangiųjų 
akmenų ir metalų. Kai soduose baigėsi vaisiai, jis prisikraudavo 
razinų, migdolų, graikiškų ir miško riešutų, figų ir kitko. Visa tai 
jis nešdavo jūros Abd Alachui, šis paimdavo iš jo ir pridėdavo 
pilną pintinę brangakmenių. Vieną dieną, kai žvejys, kaip visa- 
da, atnešė jūros Abd Alachui pintinę, pilną džiovintų vaisių, jis, 
kaip buvo įpratęs, paėmė ją, tačiau neskubėjo nuplaukti, o prisėdo 
pašnekėti. Žemės Abd Alachas sėdėjo ant kranto, o jūros Abd 
Alachas — vandenyje. Jie plepėjo šį bei tą, kol šneka nukrypo apie 
palaidojimus. Jūros Abd Alachas tarė: 

— O broli mano, sako, kad pranašas (telaimina jį Alachas ir 
tesveikina!) palaidotas pas jus sausumoje. Ar tu žinai, kur jo kapas? 

— Taip, — atsakė žvejys. 

— Kurgi jis yra? — klausinėjo jūros Abd Alachas. 

— Mieste, kuris vadinasi at Taijiba“, — atsakė. 

— O ar jį lanko žmonės, žemės gyventojai? — paklausė jūrinis. 

Ir kai žvejys atsakė „taip“, jis sušuko: 

— Į sveikatą jums, o žemės gyventojai. Šio pranašo, garbin- 
go ir kilniaširdžio, lankymas atneša jo užtarimą! O tu ar esi ten 
buvęs? 

— Ne, — atsakė žvejys, — aš sirgau ir neturėjau tiek pinigų, 
kiek būtų reikėję kelionei. Aš praturtėjau neseniai, kai pažinau 
tave ir tu atnešei man laimę, todėl dabar aš būtinai turiu jį ap- 
lankyti ir atlikti šventąją kelionę į palaimintus Alacho namus. Mane 
iki šiol sulaikė tik meilė tau, aš negalėčiau nė vienai dienai išsiskirti 
su tavim. 

— Argi meilė man tau svarbiau už Mahometo (telaimina jį Ala- 
chas ir tesveikina!) kapo lankymą? Tai jis peržiūros dieną užstos 
tave prieš Alachą ir išgelbės tave nuo ugnies. Tu pakliūsi į rojų 
dėka jo užtarimo, tai negi tu iš meilės žemiškajam gyvenimui at- 
sisakai aplankyti pranašo Mahometo (telaimina jį Alachas ir te- 
sveikina!) kapą? — klausinėjo jūros Abd Alachas. 

— Ne, prisiekiu Alachu, — atsakė žvejys, — jį aplankyti man 
yra svarbiausias dalykas, bet aš noriu gauti tavo sutikimą, kad 
galėčiau jį aplankyti šiemet. 


*At Taijiba („laimingoji“) — vieno iš daugybės Medinos 
miesto, kuriame palaidotas pranašas Mahometas, pavadinimų. 

— Aš duodu tau sutikimą, — atsakė jūrinis. — Kai tu stovėsi 
prie jo kapo, perduok jam mano pasveikinimą. Aš turiu jam 
užstatą. Nusileisk su manim į jūrą, aš nuvesiu tave į savo miestą 
ir parodysiu savo namus. Pavaišinsiu tave ir paduosiu tau tą 
užstatą, kurį prašau padėti ant pranašo (telaimina jį Alachas ir te- 
sveikina!) kapo. Tu pasakyk jam: „O Alacho pasiuntiny, jūros Abd 
Alachas siunčia tau linkėjimus, jis dovanoja tau šią dovaną ir tikisi, 
kad tu užtarsi jį, padėsi išvengti ugnies“. 

— O broli mano, — atsakė žemės Abd Alachas, — tu sukurtas 
vandenyje ir tavo buveinė yra vanduo, jis tau nekenkia. Tačiau 
jei tu išliptum iš vandens į sausumą, ar tau tai pakenktų? 

— Taip, — atsakė jūrinis, — mano kūnas išdžiūtų, į mane 
pūstelėtų sausvėjai, ir aš numirčiau. 

— O aš, — tarė Abd Alachas, — sukurtas sausumoje, mano 
buveinė — žemė. Jei aš pasinersiu į jūrą, pritekės vandens į vidų, 
ir aš uždusiu — numirsiu. 

— Nebijok, — atsakė jūrinis, — aš atnešiu tau riebalų, kuriais 
išsitepsi kūną, ir vanduo tau nepakenks, jei paskui net visą gy- 
venimą nardytum po jūrą. Jei tu ir miegotum, ir keltumeisi jūro- 
je — tau neatsitiks nieko blogo. 

— Tada gerai, — tarė žvejys, — duok šen riebalus, ir aš juos 
išmėginsiu. 

— Taip ir padarysiu, — sutiko jūros Abd Alachas ir pasiėmęs 
pintinę nuplaukė jūron. 

Netrukus jis pasirodė nešinas riebalais, panašiais į karvės tau- 
kus. Jie buvo geltoni kaip auksas ir maloniai kvepėjo. 

— Kas čia, o broli mano, — paklausė žemės Abd Alachas. 

— Tai riebalai iš žuvų kepenų. Tos žuvys vadinasi dandanai“, 
tai pačios didžiausios pasaulio žuvys, jos yra pikčiausi mūsų 
priešai. Jų kūnas didesnis nei bet kokio žemės gyvūno, jei tokia 
žuvis pamatytų kupranugarį ar dramblį, tai greičiausiai jį prarytų. 

— O broli mano, — paklausė žvejys; — kuo gi minta ši ne- 
lemta žuvis? 

— Ji ryja jūros gyvūnus, — atsakė jūrinis, — argi tu negirdėjai 
patarlės: „Jie kaip žuvys jūroje — stipresnieji ryja silpnesniuosius“. 


*Dandanai (fers) — dantys. Taip vadinamos žuvys 
neegzistuoja, pasakotojas taip pavadino mitines vandens 
pabaisas, neva panašias į dantytąsias žuvis (greičiausiai net ne 
į žuvis, o į dantytuosius banginius. Vert.). 

— Tavo tiesa, o ar daug pas jus jūroje tų dandanų? 

— Pas mus jų tiek, kad suskaičiuotų nebent didysis Alachas, — 
atsakė jūros Abd Alachas. 

— Bijau, kad kai aš nusileisiu su tavim į dugną, sutiksim to- 
kią žuvį, ir ji mane prarys, — tarė žemės Abd Alachas. 

— Nebijok, — nuramino jūros Abd Alachas, — pamatęs tave 
dandanas pažins, kad tu Adomo sūnus, išsigąs ir pabėgs! Nieko 
jūroje jis taip nebijo kaip Adomo sūnų, nes jeigu prarytų Ado- 
mo sūnų, tą pat valandą ir tą pat minutę žūtų. Adomo sūnų rie- 
balai — mirtinas nuodas šioms žuvims, o riebalus iš šių žuvų ke- 
penų mes gauname tik dėka Adomo sūnų. Kartais kas nors iš jų 
įkrenta į jūrą ir paskęsta, jų išvaizda pasikeičia, o kūnas dažnai 
suyra į gabalus. Tada dandanas manydamas, jog čia koks nors 
jūrų gyvūnas, praryja jį ir numiršta. Mes surandame jį negyvą, 
pasiimame jo kepenų riebalus ir išsitepę jais savo kūną vaikšto- 
me po jūrą. Net jei pasitaikytų šimtas, du šimtai, tūkstantis ar net 
daugiau dandanų, išgirdę Adomo sūnaus šauksmą, jie tuojau pat 
mirtų... 

Tuo tarpu išaušo rytas, ir Šachrazada nutraukė pasakojimą. 


Devyni šimtai keturiasdešimt penktoji 
naktis 


Kai atėjo devyni šimtai keturiasdešimt penktoji naktis, Šach- 
razada tęsė: 

Pasakojama, o laimingasai karaliau, kad jūros Abd Alachas 
kalbėjo žemės Abd Alachui: 

— Net jei tūkstantis ar daugiau šių žuvų išgirs bent vieną Ado- 
mo sūnaus šūksnį, jos iš karto numirs, nė viena jų negalės pa- 
judėti iš vietos. 

— Aš pasikliauju Alachu, — atsiduso žemės Abd Alachas. 

Jis nusivilko drabužius ir iškasęs jūros krante duobę paslėpė 
juos. Tada išsitepė tais riebalais visą kūną nuo pakaušio iki pėdų 
ir įbridęs į vandenį pasinėrė. Jis atsimerkė, ir vanduo jam nepa- 
kenkė, tada jis ėmė žingsniuoti kairėn dešinėn ir panorėjęs galėjo 
pakilti, o panorėjęs — nusileisti į dugną. Jis jautė, kad jūros vanduo 
gaubia jį kaip palapinė ir visai nekenkia. 

— Ką tu matai, o broli mano? — paklausė jūros Abd Alachas. 

— Tai, ką matau, yra nuostabu, — atsakė žvejys, — tu buvai 
teisus — vanduo man nekenkia. 

— Sek paskui mane, — paliepė jūros Abd Alachas. 

Ir žvejys nusekė jam iš paskos. Jis ėjo vis tolyn ir tolyn, žvejys 
matė priešais save iš kairės ir dešinės kalnus vandens, žiūrėjo į 
juos, stebėjo įvairiausias žuvis, žaidžiančias jūroje. Vienos jų buvo 
didelės, kitos mažos, tarp jų buvo žuvų, panašių į buivolus ir buvo 
panašių į karves, buvo žuvų, panašių į šunis ir panašių į žmones. 
Visos žuvys, prie kurių tik jie prisiartindavo, pabėgdavo, vos pa- 
mačiusios žemės Abd Alachą, ir žvejys paklausė jūros Abd 
Alachą: 

— O broli mano, kodėl visos žuvys, prie kurių mes prisiar- 
tiname, pasprunka nuo mūsų? 

— Jos bijo tavęs, — atsakė jūrinis, — nes visa, ką yra sukūręs 
Alachas, bijosi Adomo sūnaus. 

Žemės Abd Alachas toliau apžiūrinėjo jūros stebuklus, kol jie- 
du pasiekė aukštą kalną. Abd Alachas jau ėmė kilti šlaitu aukštyn, 
tik staiga išgirdo garsų riksmą. Jis pasisuko ir išvydo kažkokį juodą 
padarą, kuris rėkdamas leidosi nuo kalno tiesiai ant jo, tas pa- 
daras buvo didumo sulig kupranugariu ar net didesnis. 

— Kas ten, o broli mano? — paklausė žvejys jūrinį. 

— Tai dandanas, — atsakė šis, — jis leidžiasi persekiodamas 
mane ir nori suėsti. Šūktelėk jam, o broli mano, kol jis mūsų nepa- 
siekė, antraip jis nusitemps mane ir suris. 

Žemės Abd Alachas šūktelėjo, ir dandanas staiga krito negy- 
vas. Pamatęs negyvą dandaną, žvejys sušuko: 

— Šlovė Alachui! Dėkui jam, kad aš nekirtau tai žuviai kar- 
du ar durklu. Kaip gali būti, kad toks didžiulis padaras neištvėrė 
mano šauksmo ir žuvo? 

— Nesistebėk, — atsakė jūros Abd Alachas, — prisiekiu Alachu, 
o broli mano, jei net šių žuvų būtų tūkstantis ar du, jos neištvertų 
nė vieno Adomo sūnaus šūksnio. 

Netrukus jie priėjo vieną miestą ir pamatė, kad jis apgyven- 
tas vien merginų, — nė vieno vyro. 

— O broli mano, — kas čia per miestas ir kas čia per mer- 
ginos? — paklausė žemės Abd Alachas. 

— Tai merginų miestas, — atsakė jūrinis, — visi jo gyvento- 
jai — jūrų merginos. 

— O ar nėra tarp jų vyrų? — paklausė žvejys. 

— Nėra, — atsakė jūros Abd Alachas. 

— O kaipgi jos pastoja ir gimdo be vyrų? — stebėjosi žvejys. 

— Į šį miestą jas suginė jūrų karalius, — paaiškino jūros Abd 
Alachas. — Jos nei pastoja, nei gimdo. Bet kurią jūrų merginą, 
jei ši užrūstina karalių, jis pasiunčia į tą miestą. Jos negali iš čia 
nė kojos iškelti. Jei nors viena išeitų iš miesto, bet kuris jūrų gyvis 
ją pamatęs suėstų. O kituose miestuose yra ir vyrų, ir moterų. 

— Tai argi jūroje, be šio miesto, yra dar ir kitų? — pasitei- 
ravo Žvejys. 

— Daug, — atsakė jūros Abd Alachas. 

— O ar jūs turite sultoną? — nenurimo žvejys. 

— Taip, — atsakė jūrinis. 

— O broli mano, aš pamačiau jūroje tiek stebuklų... 

— O ko gi tu čia stebiesi? — sušuko jūros Abd Alachas. — 
Argi nežinai patarlės: „Jūroje stebuklų kur kas daugiau negu 
žemėje“. | 

— Tavo tiesa, — atsakė žvejys. 

Jis ėmė apžiūrinėti šias merginas ir pamatė, kad jų veidai ne- 
lyginant mėnuliai, ir jų plaukai panašūs į žemės moterų, bet jų 
rankos ir kojos ant pilvo, ir jos turi uodegas, kaip žuvys. Jūros 
Abd Alachas aprodė jam šio miesto gyventojas, o paskui išsivedė 
jį į kitą. Ten žvejys pamatė, kad miestas pilnas žmonių, čia jau 
buvo ir vyrų, ir moterų. Iš išvaizdos jie buvo panašūs į anas mer- 
ginas, taip pat turėjo uodegas. Tačiau jie nieko nepardavinėjo ir 
nepirko, kaip daro sausumos žmonės, be to, jie buvo neapsirengę, 
visiškai nuogi, su nepridengta gėda. 

— O broli mano, — tarė žvejys, — aš matau, kad čia mote- 
rys ir vyrai neprisidengę savo gėdos. 

— Taip yra todėl, — paaiškino jūrinis, — kad jūros žmonės ne- 
turi audinių. 

— O broli mano, kaipgi jie tuokiasi? — teiravosi žvejys. 

— Jie nesituokia, — atsakė jūros Abd Alachas, — jei kuriam 
vyrui patinka kuri nors moteris, jis patenkina su ja savo aistrą. 

— Juk tai neleistina, — pasipiktino žvejys, — kodėl gi jie ne- 
siperša, neduoda išpirkos, nekelia vestuvių ir nesituokia taip, kaip 
patinka Alachui ir jo pasiuntiniui ? 

— Mes ne visi vieno tikėjimo, — atsakė jūros Abd Alachas, — 
tarp mūsų yra musulmonų — viendievių, yra krikščionių, žydų ir 
kitų. Tuokiasi dažniausiai musulmonai. 

— Jūs nuogi ir nei perkate, nei parduodate, kokia gi jūsų 
žmonų išpirka? Ar jūs duodate joms brangakmenių ir metalų? — 
paklausė žvejys. 

— Brangenybės — tai akmenys, kurie pas mus nevertinami, o 
tiems, kas nori tuoktis, skiriama įvairių žuvų, kurias patys turi pa- 
sigauti. Tai būna tūkstantis, du tūkstančiai, gali būti kiek mažiau 
ar daugiau žuvų, žiūrint, kaip susitaria jaunikis ir nuotakos tėvas. 
Kai jaunikis pristato tai, kas reikalaujama, susirenka abiejų pusių 
giminės ir vaišinasi, įveda vyrą pas žmoną. Po to vyras gaudo 
žuvis ir maitina žmoną, o kai jis pavargsta, žmona gaudo žuvį ir 
maitina vyrą. 

— O jei kas nors su kuo nors nusideda, — paklausė žvejys, — 
kaip būna tada? | 

— Kai šitai paaiškėja, — atsakė jūros Abd Alachas, — moterį 
išveja į merginų miestą. O jei ji po nuodėmės tapo nėščia, tai pa- 
lieka, kol pagimdys. Jei pagimdo mergaitę, jas ištremia abi ir mer- 
gaitę pavadina palaidūne, palaidūnės dukra. Ji taip ir lieka mergina 
iki pat mirties. O jei naujagimis berniukas, jį atiduoda karaliui, 
jūros sultonui, ir šis jį užmuša. 

Žemės Abd Alachas stebėjosi neatsistebėdamas, o jūros Abd 
Alachas jau vedė jį į kitą miestą, po to dar į vieną ir taip toliau. 
Jis tol jį vedžiojo, kol parodė aštuoniasdešimt miestų, ir žvejys pa- 
matė, kad vieno miesto gyventojai nepanašūs į kito miesto gyven- 
tojus. 

— O broli mano, — paklausė jis, — ar jūroje dar liko kitų 
miestų? 

— O ką gi tu čia matei iš tų jūros miestų ir jų keistenybių? — 
sušuko jūros Abd Alachas. — Prisiekiu pranašu, kilniaširdžiu, 
nuoširdžiu ir mielaširdingu, jei aš tūkstantį metų kasdien rodyčiau 
tau po tūkstantį miestų ir kiekviename jų — po tūkstantį įdomybių, 
tai neparodyčiau nė vieno kirato iš dvidešimt keturių kiratų“ jūros 
miestų ir stebuklų. Aš parodžiau tau tik mūsų šalį ir mūsų žemę, 
nieko daugiau. 

— O broli mano, — atsakė žvejys, — jei taip, tai man užteks 
ir tiek. Man jau nusibodo valgyti žuvį, aš jau praleidau su tavim 


Posakis „iš dvidešimt keturių kiratų“ atitinka rusiškąjį „iš 
viso šimto“ (o lietuviškąjį, matyt, „iš visos galybės“) ir reiškia 
užbaigtą visumą. 

aštuoniasdešimt dienų, o tu mane ir rytais, ir vakarais maitini vien 
žalia žuvimi — nei kepta, nei virta. 

— O ką reiškia kepta ar virta? — paklausė jūros Abd Alachas. 

— Mes žuvį kepame ant ugnies arba verdame, įvairiai ją ruošia- 
me ir taisome visokiausius valgius. 

— Iš kurgi mes galime turėti ugnies? — paklausė jūrinis. — Mes 
nei ką kepame, nei verdame, nei kaip kitaip ruošiame. 

— O mes kepame žuvį ant alyvų ar sezamo aliejaus, — tarė 
žemės Abd Alachas. 

— O iš kur mums gauti alyvų ar sezamo aliejaus? Čia jūro- 
je mes nepažįstame tų dalykų, kuriuos tu paminėjai. 

— Tavo tiesa, — atsiduso žvejys, — bet tu, o broli mano, pa- 
rodei man daug miestų, tik neparodei savojo. 

— Dėl mano miesto, — tarė jūrinis, — mes praėjome visai pro 
jį. Jis netoli to kranto, iš kur atkeliavome. Aš aplenkiau savo miestą 
ir atvedžiau tave čionai, nes norėjau parodyti tau kitus jūros miestus. 

— Man užteks to, ką pamačiau, — pasakė žvejys, — noriu, kad 
tu parodytum man savo miestą. 

— Tebūnie taip, — sutiko jūrinis. 

Jis ėmė vesti žvejį atgal ir priėjęs savo miestą tarė: 

— Štai mano miestas. 

Žvejys pamatė, kad šis miestukas mažytis, palyginus su tais, 
kuriuos jis matė. Jiedu abu įžengė į miestą ir kiek paėjėję sustojo 
ties ola. 

— Štai mano namai, — tarė jūros Abd Alachas, — visi šio mies- 
to namai — tokios štai olos kalnuose, didelės ir mažos. Jūroje visi 
būstai tokie. Kiekvienas, kuris nori pasistatyti namus, eina pas ka- 
ralių ir sako jam: „Aš noriu įsikurti tokioje ir tokioje vietoje“. Tada 
karalius pasiunčia jam būrį žuvų, vadinamų kapotojomis (jos turi 
nasrus, kuriais trupina tvirtą uolieną) ir paskiria joms kaip užmo- 
kestį tam tikrą skaičių žuvų. Jos susirenka ties kalnu, kurį išsirinko 
šeimininkas, ir iškapoja jame būstą. O būsimųjų namų šeimininkas 
tuo metu gaudo žuvis ir maitina darbininkes tol, kol ola užbai- 
giama. Kapotojos pasišalina, o šeimininkas apsigyvena naujajame 
būste. Tokie yra visų jūros gyventojų santykiai, jie sudaro vieni 
su kitais sutartis ar patarnauja vieni kitiems tik už žuvį. 

Tada jis pakvietė žvejį vidun. Abu įėjo, ir jūros Abd Alachas 
šūktelėjo: 

— Ei, dukrele! 

Įėjo jo dukra, ji buvo apskritaveidė tarsi mėnulis, plaukai ilgi, 
klubai sunkūs, akys pajuodintos stibiu, liemuo liaunas, tačiau ji 
buvo nuoga ir su uodega. Pamačiusi su savo tėvu žemės Abd 
Alachą, ji paklausė: 

— O tėtuši, kas čia per striukis, kurį tu atvedei? 

— Dukrele, tai mano draugas žemės Abd Alachas, — atsakė 
jūrinis, — tai tas, kuris atnešdavo mums žemės vaisių. Prieik ir 
pasisveikink su juo. 

Mergina priėjo ir aiškiais bei raiškiais žodžiais pasveikino 
žemės Abd Alachą. 

Tada tėvas tarė jai: 

— Paduok mūsų svečiui valgyti, su jo atėjimu mus aplankė pa- 
laima. 

Mergina atnešė jam dvi dideles žuvis, kiekviena jų buvo di- 
dumo sulig ėriuku. Jūros Abd Alachas paragino valgyti, ir žve- 
jys ėmė kramsnoti. Valgė jis prisiversdamas, tik iš alkio, jam jau 
buvo nusibodę valgyti žuvį, o čia jie nieko daugiau neturėjo. Ne- 
ilgai trukus pasirodė jūros Abd Alacho žmona, ji buvo daili ir 
vedėsi du berniukus. Kiekvienas berniukas turėjo rankoje po žuvies 
mailių ir graužė jį, kaip žmogus graužia agurką. Pamačiusi su savo 
vyru žemės Abd Alachą, jūrinio žmona paklausė: 

— O kas čia per striukis? 

Ir berniukai su savo seserimi bei jų motina priėjo arčiau ir 
ėmė apžiūrinėti žemės Abd Alacho užpakalį. 

— Taip, prisiekiame Alachu, jis beuodegis, — kalbėjo jie ir ėmė 
šaipytis iš žvejo. | 

— O broli mano, — pyktelėjo žemės Abd Alachas, — argi tu 
atsivedei mane tik tam, kad išstatytum pajuokai?.. 

Tuo tarpu išaušo rytas, ir Šachrazada nutraukė pasakojimą. 


Devyni šimtai keturiasdešimt šeštoji 
naktis 


Kai atėjo devyni šimtai keturiasdešimt šeštoji naktis, Šachra- 
zada tęsė: 

Pasakojama, o laimingasai karaliau, kad žemės Abd Alachas 
pyktelėjęs paklausė jūros Abd Alachą: 

— O broli mano, argi tu atsivedei mane tik tam, kad išstatytum 
Pajuokai trijų savo vaikų ir žmonos akivaizdoje? 

— Atleisk, o broli mano, tarp mūsų nėra beuodegių, ir jei toks 
kur nors atsiranda, tai sultonas jį paima pas save, kad galėtų iš 
jo pasijuokti. Ir nesmerk, o broli mano, šių mažų vaikų ir mo- 
ters, jie neprotingi. 

Ir jūros Abd Alachas riktelėjo namiškiams: 

— Nutilkite! 

Jie išsigando ir nutilo. Jūrinis ėmė raminti žvejį, ir taip jiems 
besikalbant staiga įėjo dešimt didelių, stiprių ir storų žmonių. 

— O Abd Alachai, — kreipėsi jie, — karalių pasiekė žinia, kad 
tu turi striukį iš striukių Žemės. 

— Taip, — atsakė jūros Abd Alachas, — štai tas žmogus. Tai 
mano bičiulis, jis atėjo pas mane į svečius, ir aš turiu sugrąžin- 
ti jį į Žemę. 

— Mes negalime išeiti be jo, — tarė jie, — ir jei tu nori aiškin- 
tis, tai imk jį ir atsivesk pas karalių. Tai, ką sakai mums, galėsi 
pasakyti karaliui. 

— O broli mano, — kreipėsi į žvejį jūros Abd Alachas, — vis- 
kas aišku, mes negalime prieštarauti karaliui. Eime pas jį, ir aš 
pasistengsiu tave išvaduoti, jei Alachas to panorės. Nebijok, kai 
jis tave pamatys, tai pažins, kad tu esi žemės žmogus, būtinai tave 
pagerbs ir grąžins į žemę. 

— Kaip tu nuspręsi, taip ir bus, — tarė žemės Abd Alachas, — 
aš pasikliauju Alachu ir einu su tavim. 

Ir išėjo žemės Abd Alachas kartu su jūros Abd Alachu į ka- 
raliaus rūmus. Pamatęs žemės Abd Alachą, karalius ėmė juoktis: 

— Sveikas atvykęs, striuki! 

Ir visi, kas buvo aplink karalių, ėmė juoktis sakydami: 

— Taip, prisiekiame Alachu, jis beuodegis! 

Jūros Abd Alachas priėjo prie karaliaus ir papasakojęs jam 
apie žvejį pridūrė: 

— Tai vienas iš žemės vaikų, mano draugas. Jis negyvens tarp 
mūsų, nes mėgsta valgyti tik keptą arba virtą žuvį, todėl aš no- 
riu, kad tu leistum man grąžinti jį į žemę. 

— Jei viskas yra taip, kaip tu sakai, — tarė karalius, — ir jis 
negali gyventi pas mus, tai po to, kai pasivaišinsime, leidžiu tau 
grąžinti jį į žemę. Paduokite jam vaišes! — liepė karalius. 

Buvo atnešta įvairiausių formų ir spalvų žuvų, ir žemės Abd 
Alachas, vykdydamas karaliaus valią, pavalgė. 

— Gali manęs ko nors paprašyti, — tarė karalius. 

Ir žemės Abd Alachas paprašė: 

— Aš norėčiau, kad tu duotum man brangiųjų akmenų. 

— Nuveskite jį į brangiųjų akmenų podėlį ir leiskite pasirinkti, 
kokių jis norės. 

Žvejo bičiulis palydėjo jį ten, kur buvo sukrauti brangieji ak- 
menys, ir jis prisirinko jų kiek norėjo. Paskui jiedu su jūros Abd 
Alachu sugrįžo į savo miestą, jūrinis ištraukė kapšelį ir tarė: 

— Imk šitai kaip auką ir nunešk ant pranašo (telaimina jį Ala- 
chas ir tesveikina!) kapo. 

Žvejys net nepažvelgęs, kas kapšelyje, paėmė jį, ir jiedu lei- 
dosi žemės kranto link. Pakeliui jie išgirdo dainavimą ir pamatė 
iškilmes bei išdėliotus valgius. Žmonės valgė ir labai linksmai dai- 
navo. Žemės Abd Alachas paklausė jūros Abd Alachą: 

— Ko šie žmonės taip linksminasi, ar tai jų vestuvės? 

— Tai ne vestuvės, — atsakė jūrinis, — čia kažkas numirė. 

— Nejaugi, kai kas nors numiršta, jūs džiaugiatės, dainuoja- 
te ir vaišinatės? — paklausė žemės Abd Alachas. 

— Taip, — atsakė jūrinis, — o jūs, žemės žmonės, ką tokiais 
atvejais darote? 

— Kai kas nors numiršta, — atsakė žvejys, — mes liūdime ir 
verkiame, moterys muša sau per veidą ir iš sielvarto plėšosi dra- 
bužius. 

Jūros Abd Alachas išpūtė akis ir įsistebeilijęs į Abd Alachą 
išpoškino: 

— Atiduok mano auką. 

Žvejys jam atidavė ir jūrinis išvedęs jį į sausumą paaiškino: 

— Aš nutraukiu su tavim draugystę ir visus ryšius. Po šios die- 
nos tu manęs daugiau nematysi, ir aš tavęs daugiau nematysiu. 

— Kodėl taip kalbi? — paklausė žemės Abd Alachas. 

— Argi jūs, o žemės žmonės, ne Alacho užstatas? 

— Taip, — atsakė žvejys. 

— Nelengva jums, jeigu jūs verkiate tada, kai Alachas atsii- 
ma tai, ką pats davė. Kaipgi aš tau duosiu auką pranašui (telai- 
mina jį Alachas ir tesveikina!), jei jūs kūdikiui gimus džiaugiatės, 
nors Alachas dovanoja jam sielą kaip užstatą, o po to ją pasii- 
ma. Kaip tat gali jums būti sunku ir kodėl jūs verkiate ir liūdi- 
te? Nėra reikalo mudviem draugauti. 

Ir, palikęs žvejį krante, jis sugrįžo į jūrą. O žemės Abd Alachas 
apsirengė savo drabužiais, pasiėmė akmenis ir nuėjo pas karalių. 

Tas pasitiko jį baisiai išsiilgęs ir apsidžiaugęs paklausė: 

— Kaip tau sekėsi, o žente mano? Kodėl visą šį laiką tu ne- 
sirodei? 

Ir žvejys papasakojo viską, kas jam buvo atsitikę, kokius ste- 
buklus matė jūroje. Karalius stebėjosi neatsistebėdamas, o paskui 
žemės Abd Alachas pakartojo karaliui tai, ką jam pasakė jūros 
Abd Alachas. 

— Tu negerai padarei, kad papasakojai jam apie tai, — tarė 
karalius. 

Po to žvejys dar kurį laiką ateidavo prie jūros ir šaukdavo 
jūros Abd Alachą, bet tas neatsiliepdavo ir neateidavo pas jį. Pra- 
radęs viltį jį pamatyti, Abd Alachas kartu su savo uošviu kara- 
liumi ir kitais namiškiais toliau sau laimingai gyveno darydamas 
gerus darbus, kol juos aplankė Malonumų Griovėja ir Suėjimų 
Ardytoja. Tada jie visi numirė. 

Šlovė gyvajam, kuris nemiršta, matomos ir nematomos kara- 
lystės viešpačiui! Jis valdo viską ir yra visažinis bei maloningas 
savo vergams. 


PASAKA 
| APIE ABU AL HASANĄ IŠ OMANO 


Pasakojama, jog kartą naktį kalifą Harūną ar Rašidą smarkiai 
kankino nemiga. Jis pasišaukė Masrūrą ir pasakė jam: 

— Greičiau atvesk man Džafarą! 

Masrūras nuėjo ir atvedė jį. Kai Džafaras jau stovėjo prieš ka- 
lifą, šis pasakė: 

— O Džafarai, šiąnakt mane apsėdo nemiga, išvaikė visus mie- 
gus, ir aš nežinau, ką daryti. 

— O tikratikių valdove, — tarė Džafaras, — išminčiai sako: 
„Žvilgsnis į veidrodį, apsilankymas pirtyje ir dainų klausymasis 
nuveja visus rūpesčius ir mintis!“ 

— Džafarai, — tarė kalifas, — visa tai aš jau dariau, bet nie- 
kas nepadeda, ir aš prisiekiu tyriausiais savo proseniais, jei tu ne- 
surasi būdo nuvyti mano nemigos, nukirsiu tau galvą. 

— O tikratikių valdove, — tarė Džafaras, — ar tu darysi taip, 
kaip aš tau patarsiu? 

— Ir ką tu man patarsi? — paklausė kalifas. 

— Sėskime į valtį, — atsakė Džafaras, — ir leiskimės Tigro upe 
pasroviui, kol pasieksime vietovę, vadinamą Karn as Saratu. Gal 
tenai išgirsim ko negirdėję ir pamatysim ko nematę, juk pasakyta: 
„Rūpesčius išsklaidys viena iš trijų: žmogui reikia pamatyti tai, ko 
nematęs, išgirsti tai, ko negirdėjęs, arba įžengti į žemę, kurioje nėra 
buvęs“. Gal tada išsisklaidys tavo nerimas, o tikratikių valdove. 

Ar Rašidas pakilo ir išėjo kartu su Džafaru, jo broliu al Fadlu, 
sugėrovu Ischaku, Abu Nuvasu, Abu Dulafu“ ir Masrūru — kardo 
nešiotojų... 

Tuo tarpu išaušo rytas, ir Šachrazada nutraukė pasakojimą. 


"Abu Nuvasas — garsus VIII a. poetas. Abu Dulafas 
al Idžlis — karvedys, miręs apie 942 m. 

Devyni šimtai keturiasdešimt septintoji 
naktis 


Kai atėjo devyni šimtai keturiasdešimt septintoji naktis, Šach- 
razada tęsė: 

Pasakojama, o laimingasai karaliau, kad kalifas pakilo ir išėjo 
kartu su Džafaru bei kitais. Drabužinėje jie visi apsitaisė pirklių 
drabužiais ir nuėję prie Tigro susėdo į auksu išpuoštą valtį. Pa- 
sileidę pasroviui, po kurio laiko pasiekė vietą, kurion vyko. Čia 
išgirdo moterišką balsą, kuris skambant liutniai dainavo: 


Tariau aš jam, kai vyno kvapas sklido 
Ir tarp šakų lakštingala bragydo: 


„Atverk linksmybei savo širdį jauną. 
Juk tik skolon gyvenimą mes gaunam! 


Pakelki taurę, kai mieloji kviečia, - 
Jos žvilgsny ilgesys ir skausmas šviečia. 


Ant skruostų jai skaisčiausios žemėj rožės, 
Tarp garbanų - granato žiedo grožis. 


Manai, vien pelenai šalti bilkuoja, 
Kur smūgių žymės? Ne! Veidai liepsnoja. 


Smerkėjas tarė: „Pamirški meilę juodą!“ 
Kam teisintis? Rausvi skruostai išduoda. 


— Koks puikus balsas! — sušuko išgirdęs kalifas. 

— O valdove, — atsakė Džafaras, — nieko malonesnio ir pui- 
kesnio mano ausys nėra girdėjusios, tiktai, o mano pone, klau- 
sytis per sieną — girdėti tik pusę. Kaip puiku būtų paklausyti iš 
už užuolaidos! 

— Eime, o Džafarai, — tarė kalifas, — įsibrausime pas šių namų 
šeimininką nekviesti, galbūt mums pavyks pamatyti dainininkę. 

— Klausau ir vykdau! — atsakė Džafaras, 

Jie išlipo iš valties ir paprašė leidimo įeiti. Jų pasitikti išėjo 
gražus jaunuolis, kuris švelniai ir maloniai kreipėsi į juos: 

— Prieglobstis ir jaukumas jums, o ponai, padarę man malonę! 
Įeikite ir jauskitės laisvai! 

Jaunuolio vedami jie įėjo ir pamatė, kad namas žvelgia į vi- 
sas keturias puses. Jo lubos buvo paauksuotos, o sienos išpieštos 
mėliu. Po portiku stovėjo gražus suolas, o ant jo sėdėjo šimtas 
vergių, panašių į mėnulius. 

Jaunuolis riktelėjo joms, ir jos pašoko nuo suolo, tada namų 
šeimininkas atsisuko į Džafarą ir pasakė: 

— O pone, aš neatskiriu, kuris iš jūsų aukštas, o kuris aukščiau- 
sias. Vardan Alacho! Tegu tas, kuris iš jūsų yra pats garbingiau- 
sias, sėdasi į garbingiausią vietą, o jo draugai tesėda kiekvienas 
pagal rangą. 

Visi susėdo, o Masrūras atsistojo prieš juos, pasiruošęs patar- 
nauti. Namų šeimininkas paklausė: 

— O svečiai, gal atnešti jums ko nors užkąsti? 

— Būtų gerai! — atsakė tie. 

Tada jis liepė vergėms paduoti valgio. Atėjo keturios vergės 
laibutėliais liemenimis, nešinos nuostabiausiais valgiais. Čia bu- 
vo visko, kas vaikšto, skraido ar plaukioja jūroje: kurapkų, put- 
pelių, viščiukų, karvelių. Staltiesės pakraščiuose buvo išrašytos eilės. 
Svečiai pavalgė, nusiplovė rankas, ir jaunuolis tarė: 

— O mano ponai, jei jūs turite kokį troškimą, sakykite, mums 
bus garbė tai įvykdyti. 

— Gerai, — tarė svečiai, — mus atvedė į tavo namus balsas, 
kurį išgirdome už sienos. Norime dar kartą jo paklausyti ir pažvelg- 
ti į dainininkę. Jei tu nuspręsi mums tai leisti, bus labai malonu, 
o paskui mes išeisime tenai, iš kur atėję. 

— Būkite sveiki, sveteliai! — atsakė jaunuolis. 

Jis atsisuko į vieną juodąją vergę ir tarė jai: 

— Atvesk -savo ponią. 

Vergė išėjo, grįžo nešina suoleliu, pastatė jį, vėl išėjo ir at- 
lydėjo merginą, panašią į mėnulio pilnatį. Mergina atsisėdo ant 
suolelio, o juodoji vergė padavė jai atlasinį antvilktį, iš kurio mer- 
gina išsitraukė liutnią, išpuoštą brangiaisiais akmenimis ir rubinais, 
0 jos kaišteliai buvo auksiniai... 

Tuo tarpu išaušo rytas, ir Šachrazada nutraukė pasakojimą. 

Devyni šimtai keturiasdešimt aštuntoji 
naktis 


Kai atėjo devyni šimtai keturiasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad atėjusi mergina at- 
sisėdo ant suolelio, išsitraukė iš antvilkčio liutnią, įtempė jos stygas, 
o pati atrodė taip, kaip yra pasakęs poetas: 


Ji glaudžia ją kaib motina vaikelį, 
Ir skaisčiai švyti stygos ant jos kelių. 


Ji dešine ranka stygas išbando, 
Po to kairiąja tikrą gaidą randa. 


Ji prispaudė liutnią prie krūtinės ir pasilenkė ties ja, kaip kad 
motina lenkiasi prie kūdikio, perbėgo pirštais stygas, kurios gailiai 
virktelėjo, tarsi kūdikis, šaukiąs motiną. O tada ėmė groti ir uždai- 
navo: 


Laike, grąžinki man mylimą mano! 
Mielas, išgerk su manim vyno seno. 


Tesusimaišo su tavo krauju jis — 
Būsi vėl linksmas, iš laimės apdujęs. 


Kels su taurė tave džiaugsmas didžiulis 
Taip, kaib žvaigždelę kelia mėnulis. 


Su mėnuliu aš kalbuosi ber naktį, 
Kai jis virš Tigro įžiebia dagtį. 


Krypsta mėnulis į vakarus šviesiai — 
Kardą auksinį ber vandenis tiesia. 


Baigusi dainuoti mergina graudžiai pravirko. Visi, kas buvo 
namie, ėmė taip šaukti raudoti, kad vos galo negavo. Nebuvo tarp 
klausančiųjų tokio, kuris nebūtų trumpam išnykęs iš šio pasau- 
lio, susidraskęs savo drabužių ar nebūtų mušęs rankomis sau per 
veidą — toks gražus tai buvo dainavimas. 

— Šios merginos dainavimas rodo, — tarė ar Rašidas, — kad 
ji yra įsimylėjusi ir išskirta su mylimuoju. 

— Ji prarado tėvą ir motiną, — atsakė jos ponas. 

— Ne taip verkiama tėvo ar motinos, — šūktelėjo ar Rašidas, — 
taip ilgimasi mylimojo. 

Ar Rašidas buvo sužavėtas ir tarė Ischakui: 

— Prisiekiu Alachu, aš nesu matęs panašios į ją. 

— O mano pone, — atsakė Ischakas, — aš stebiuosi neatsi- 
stebėdamas ir iš susižavėjimo nebesulaikau savo sielos. 

Visą tą laiką ar Rašidas žvilgčiojo į namų šeimininką, stebėda- 
mas dailius jo bruožus, tačiau jis pastebėjo ir geltonio žymes jo 
veide, todėl kreipėsi: 

— O jaunuoli! 

— Aš čia, o mano pone, — atsakė šis. 

— Ar tu žinai, kas mes? — paklausė ar Rašidas. 

— Ne, — atsakė jaunuolis. 

— Ar tu nori, kad mes pasakytume tau, kaip vadina kiekvieną 
iš mūsų? — paklausė Džafaras. 

— Taip, — atsakė jaunuolis. 

— Štai šis yra tikratikių valdovas, pasiųstųjų pono dėdės sū- 
nus, — tarė Džafaras. Paskui jis išvardijo ir visų kitų atėjusiųjų 
vardus. 

Tada ar Rašidas pasakė: 

— Norėčiau, kad tu papasakotum man apie geltonį, kuris tavo 
veide: ar tai įgyta, ar atsinešta su gimimu? 

— O tikratikių valdove, — tarė jaunuolis, — mano pasakojimas 
būtų nuostabus ir visa istorija neįtikima. Jeigu jį surašytume ada- 
tomis akių kampučiuose, tai būtų pamokymas besimokantiems. 

— Papasakok mums, — paprašė kalifas, — gal per mano rankas 
ateis tau išgijimas. 

— O tikratikių valdove, sutelk į mane savo klausą ir visą 
dėmesį, — tarė jaunuolis. 

— Nagi pradėk, — šūktelėjo ar Rašidas, — man pasidarė la- 
bai smalsu! 

Ir jaunuolis pradėjo pasakoti: 

Žinok, o tikratikių valdove, kad aš esu iš tų pirklių, kurie pre- 
kiauja jūroje. Mano giminė kilusi iš Omano miesto. Mano tėvas 
buvo turtingas pirklys, turėjęs trisdešimt laivų, mokesčiai už juos 
sudarydavo trisdešimt tūkstančių dinarų. Jis pats buvo garbingas 
žmogus ir mane išmokė rašto bei viso kito, ko žmogui reikia. Prieš 

mirdamas jis pasišaukė mane, palaimino ir visko primokė, o ta- 
da didysis Alachas pasiėmė jį pas save (tepaliks Alachas gyvą tik- 
ratikių valdovą!). Mano tėvas turėjo draugų, kurie plaukiojo po 
jūras ir prekiavo už jo pinigus. Vieną dieną, kai aš su keliais pir- 
kliais buvau namie, įėjo vienas iš mano tarnų ir pasakė: 

— O pone, prie vartų laukia žmogus ir prašosi įleidžiamas pas 
tave. 

Aš leidau jam įeiti, ir jis įėjo, nešinas ant galvos kažkokiu 
uždengtu nešuliu. Pastatęs jį prieš mane ant žemės, atidengė, ir 
pasirodė, kad ten prinokę vaisiai, nors buvo jiems visai ne me- 
tas, taip pat visokios retenybės ir įdomybės, kokių mūsų šalyje 
nerasi. Aš padėkojau jam už dovaną ir daviau šimtą dinarų. Jis 
taip pat padėkojo ir išėjo. Tuo, ką jis atnešė, aš apdalijau susi- 
rinkusius draugus ir paklausiau pirklių: 

— Iš kur visa tai? 

— Iš Basros, — atsakė jie, ėmė girti vaisius ir pasakoti apie Bas- 
ros grožį. Ir visi kaip susitarę tvirtino, kad nėra gražesnio miesto 
už Bagdadą. Jie ėmė pasakoti apie Bagdadą ir nuostabų jo gyven- 
tojų būdą, koks ten grynas oras ir kokia puiki vietovė. Mano siela 
ėmė veržtis tenai, man ėmė kirbėti mintis būtinai jį pamatyti. Aš 
pardaviau savo žemes ir valdas, už šimtą tūkstančių dinarų parda- 
viau laivus. Pardaviau taip pat vergus ir verges. Kai surinkau vi- 
sus pinigus, pasirodė, kad jų yra tūkstantis tūkstančių dinarų, ne- 
skaitant brangiųjų akmenų bei metalų. Pasisamdžiau laivą, sukroviau 
į jį pinigus bei savo turtą ir plaukiau daug dienų ir naktų, kol pa- 
siekiau Basrą. Pagyvenęs ten kurį laiką, vėl pasisamdžiau laivą ir 
susikrovęs savo pinigus pasileidau upe žemyn. Po kelių dienų pri- 
plaukiau Bagdadą ir pasiteiravau, kurioje vietoje gyvena pirkliai ir 
kur geriausia įsikurti. Man atsakė: „Al Karho“ kvartale“. Nuėjau 
tenai ir išsinuomojau namą gatvėje, kurią vadino Šafranine. Per- 
sinešiau ten visus savo pinigus ir kurį laiką ten gyvenau. Vieną kartą 
pasiėmęs šiek tiek pinigų išėjau pasivaikščioti (o buvo penktadie- 
nis) ir nuėjau iki soboro mečetės, vadinamos al Mansūro“ mečete. 
Joje laikomos soboro pamaldos. Pasimeldęs išėjau kartu su kitais 


“Al Karhas — viduramžių Bagdado prekybinė dalis 
pietrytinėje sostinės pusėje. Iš pradžių al Karhas buvo 
savarankiškas miestas ir tik Bagdadui plečiantis prisijungė 
prie jo. *Mečetė taip pavadinta jos statytojo, antrojo abasidų 
kalifo al Mansūro (valdė 754-775 m.), garbei. Ji stovėjo 
seniausioje, centrinėje, Bagdado dalyje. 

žmonėmis ir visi patraukėme į vietą, vadinamą Kam as Saratas. Toje 
vietoje stovėjo gražus aukštas namas su balkonu, išeinančiu į jūrą. 
Balkone buvo langas. Aš kartu su kitais priėjau prie šio pastato ir 
pamačiau ten sėdintį senuką. Jis buvo gražiai apsirengęs ir nuo jo 
sklido malonus kvapas. Senukas buvo išskleidęs savo barzdą ir ji 
skyrėsi jam ant krūtinės į dvi sruogas, tarsi dvi sidabrines rykštes. 
Aplink jį stovėjo keturios vergės ir penki tarnai. Aš paklausiau vieną 
Žmogų: 

— Kuo šis senukas vardu ir koks jo amatas? 

— Tai Tahyras ibn al Ala, jis laiko merginas. Kiekvienas, kas 
pas jį užeina, gauna valgyti, gerti ir pasigrožėti merginomis. 

— Prisiekiu Alachu, — sušukau aš, — jau seniai vaikštau ir 
ieškau ko nors panašaus!.. 

Tuo tarpu išaušo rytas, ir Šachrazada nutraukė pasakojimą. 


Devyni šimtai keturiasdešimt devintoji 
naktis 


Kai atėjo devyni šimtai keturiasdešimt devintoji naktis, Šach- 
razada tęsė: 

Pasakojama, o laimingasai karaliau, kad jaunuolis sušuko: „Pri- 
siekiu Alachu, aš jau seniai vaikštau ir ieškau ko nors panašaus!“ 

Aš priėjau prie senuko, — pasakojo jis toliau, — o tikratikių 
valdove, ir pasveikinęs jį pasakiau: 

— O mano pone, aš turiu į tave reikalą. 

— Kokį? — paklausė jis. 

— Norėčiau šį vakarą būti tavo svečias, — atsakiau. 

— Su mielu noru, — atsiliepė jis. Ir paskui pridūrė: — O mano 
vaike, aš turiu daug merginų, o tarp jų yra tokių, kurių naktis 
kainuoja po dešimtį dinarų, yra tokių, kurių po keturiasdešimt, 
yra ir tokių, kurių kur kas daugiau. Rinkis kokią nori. 

— Aš renkuosi tą, kurios naktis kainuoja dešimt dinarų, — 
tariau. 

Atsvėriau senukui tris šimtus dinarų už mėnesį ir jis davė man 
tarną. Tarnas palydėjo mane į name buvusią pirtį ir gražiai man 
natarnavo. Kai išėjau iš pirties, jis nuvedė mane prie kažkokio 
kambario ir pabeldė į duris. Išėjo mergina, ir jis tarė jai: 

— Štai tavo svečias. 

Mergina pasitiko mane linkėdama erdvės ir jaukumo. Džiu- 
giai juokdamasi ji įvedė mane į nuostabų kambarį, išpuoštą auksu, 
o aš žvelgiau į šią merginą ir mačiau, kad ji panaši į mėnesį pil- 
naties naktį. O jai patarnavo dvi vergės, panašios į žvaigždes. Ji 
pasodino mane, pati atsisėdo greta ir davė ženklą merginoms. Tos 
atnešė stalelį su įvairiausiomis mėsomis: vištomis, putpelėmis, ku- 
rapkomis ir karveliais. Mes valgėme, kol pasisotinome, aš gyve- 
nime nebuvau ragavęs patiekalų, gardesnių už šiuos. Kai pa- 
valgėme, buvo atneštas stalelis su gėrimais, gėlėmis, saldumynais 
ir vaisiais. Taip aš ir praleidau su šia mergina visą mėnesį. 

Praėjus mėnesiui, išsimaudžiau pirtyje, tada nuėjau pas senuką 
ir tariau jam: 

— O mano pone, aš norėčiau tos, kurios naktis kainuoja dvi- 
dešimt dinarų. 

— Seikėk auksą, — tarė jis. 

Aš nuėjau, atsinešiau aukso ir atsvėriau senukui šešis šimtus 
dinarų už mėnesį. Jis pasišaukė tarną ir tarė jam: 

— Štai tavo ponas. 

Tarnas nuvedė mane į pirtį, o kai aš išėjau, palydėjo iki kažko- 
kio kambario durų ir pabeldė. Iš kambario išėjo mergina. 

— Štai tavo svečias, — tarė jai tarnas. 

Ji mane kuo geriausiai priėmė, staiga matau — su ja dar ke- 
turios vergės. Mergina liepė atnešti valgių, ir mums padėjo sta- 
liuką su visokiausiais valgiais, aš ėmiau valgyti, o kai pasisotinau, 
staliuką nunešė, mergina pasiėmė liutnią ir uždainavo: 


O muskusu kvepiantis Babilonijos vėjau, 
Nunešk mano laiškus tu tiems, kur mylėjau. 


Prisimenu ten aš namus mylimųjų — 
Lig šiol jie brangiausi tarb rūmų aukštųjų. 


Gyvena ten ta, kurią myli kiekvienas, 
Tačiau ne jiems skirtos jos naktys ir dienos. 


Aš ir pas ją išbuvau visą mėnesį, tada nuėjau pas senuką ir 
tariau: 

— Noriu tos, kuri kainuoja keturiasdešimt dinarų! 

— Seikėk auksą! — pasakė senukas. 

Aš pasvėriau jam tūkstantį du šimtus dinarų ir sumokėjau už 
mėnesį. Tas mėnuo su mergina man prabėgo lyg viena diena — 
tokia ji buvo daili ir tokia nuostabi jos draugija. Po to vėl nuėjau 
pas senuką. Diena jau krypo vakarop, ir aš išgirdau didelį triukš- 
mą. Paklausiau senuką: 

— Kas čia darosi? 

— Ši naktis mums labai ypatinga, — atsakė senukas, — šiąnakt 
visi linksminasi ir žvelgia į vienas kitą. Ar nenorėtum pakilti ant 
stogo ir pažiūrėti į žmones? 

— Gerai! — tariau aš. 

Užlipęs ant stogo pamačiau gražią užuolaidą, o už jos — puikų 
kambarį, kuriame stovėjo suolas, užtiestas nuostabiais kilimais. Ant 
jo sėdėjo puiki mergina, stulbinanti savo grožiu, dailumu, lieknumu 
ir puikiu sudėjimu kiekvieną žvelgiantįjį. Šalia jos sėdėjo jaunuolis, 
jis buvo apkabinęs jos kaklą ir bučiavo ją, o ji bučiavo jį. Pamatęs 
juos, o tikratikių valdove, aš ėmiau nebesivaldyti, nebesuvokiau, 
kur esu, taip apakino mane šis reginys. Nusileidęs į apačią, aš pa- 
siteiravau apie tai merginos, pas kurią buvau, ir nupasakojau ma- 
tytosios merginos išvaizdą. 

— O ko tau ji parūpo? — paklausė šioji. 

— Prisiekiu Alachu, — sušukau aš, — ji užvaldė mano protą! 

Mergina nusišypsojo ir tarė: 

— O Abu !' Hasanai, ar tu jos trokšti? 

— Taip, prisiekiu Alachu, ji užvaldė mano sielą ir protą! — 
sušukau aš. 

Ir mergina paaiškino: 

— Tai Tahyro ibn al Alo duktė, ji yra mūsų ponia, o mes vi- 
sos — jos vergės. Ar tu žinai, o Abu I Hasanai, kiek kainuoja 
jos diena ir naktis? 

— Ne, — atsakiau aš. 

— Penkis šimtus dinarų, — atsakė mergina, — dėl jos dūsauja 
karalių širdys. 

— Prisiekiu Alachu, — tariau aš, — išleisiu dėl šios merginos 
visus savo pinigus! 

Kiaurą naktį aš praleidau kankinamas aistros, o rytą nuėjau 
į pirtį, apsirengiau prabangiausiais, tiesiog karališkais drabužiais 
ir atėjęs pas senuką pasakiau: 

— O mano pone, aš norėčiau tos, kurios naktis kainuoja penkis 
šimtus dinarų. | 

— Seikėk auksą! — tarė senukas. 

Ir aš atsvėriau jam penkiolika tūkstančių dinarų už mėnesį. 
Jis paėmė pinigus, pasišaukė tarną ir paliepė jam: 

— Nuvesk jį pas tokią ir tokią ponią! 

Tarnas nuvedė mane į kambarį, už kurį puošnesnio niekur ne- 
buvau matęs. Ten sėdėjo toji mergina, ir kai aš ją pamačiau, o 
tikratikių valdove, ji pavergė savo grožiu mano protą. Ji buvo pa- 
naši į mėnulį keturioliktąją naktį... 

Tuo tarpu išaušo rytas, ir Šachrazada nutraukė pasakojimą. 


Devyni šimtai penkiasdešimtoji 
naktis 


Kai atėjo devyni šimtai penkiasdešimtoji naktis, Šachrazada 
tęsė: 

Pasakojama, o laimingasai karaliau, kad jaunuolis nupiešė tik- 
ratikių valdovui tos merginos grožį ir tęsė toliau: 

Ji buvo panaši į mėnulį keturioliktąją naktį — graži, daili, liek- 
na ir tobulai sudėta. Jos balsas nedarytų gėdos liutniai, turbūt ją 
turėjo galvoje poetas, kai sakė: 


Jei stabmeldžius ji nelauktai aplankytų, 
Tai ją ne stabu, o deive palaikytų. 


O jeigu į sūriąją jūrą ji spjaulų, 
Tai vandenį saldų jau žmonės ragaulų. 


O jeigu vienuolį rytuos ji sutiktų, 
Jis ženglų į vakarus — rytus paliktų. 


Arba štai kito poeto žodžiai: 


Išvydęs jos grožį lig šiol neregėtą, 
Prieš ją pajutau netikėtai aš gėdą. 


O kai ji pamanė, kad ją pamilau aš, 
Į skruostus jai mušė suaudrintas kraujas. 

Aš pasveikinau merginą, o ji tarė: 

— Jaukumas ir prieglobstis tau, sveikas atvykęs! 

Ji paėmė mane už rankos, o tikratikių valdove, ir pasisodino 
šalia. Aš pravirkau iš begalinio ilgesio, pagalvojęs apie išsiskyrimą, 
man iš akių pasruvo ašaros, ir aš pasakiau: 


Patinka man vienatvės naktys -— jos nemielos, 
Tačiau po jų gal džiaugsmas laukia sielos. 


O meilės naktys nepatinka — siela žino, 
Kad neišvengs vis tiek skaudaus išsiskyrimo. 


Mergina stengėsi švelniomis kalbomis mane pralinksminti, o 
aš skendau aistrų jūroje, ir nors buvau greta, bijojau išsiskyrimo 
kančių, kurias sukeltų ši beribė meilė ir ilgesys. Aš prisiminiau 
išsiskyrimo ir nutolimo kartėlį ir perskaičiau šias eiles: 


Meilės guoly pamaniau aš, kad neteks ilgai mylėt, 
Lyg drakono kraujas ėmė graudžios ašaros tekėt. 


Ir akis pradėjau šluostyt į jos kaklą aš karštai - 
Kamparas kvabnusis kraują juk sulaiko paprastai. 


Mergina liepė atnešti valgių, atėjo keturios vergės, aukštakrūtės 
deivės, ir padėjo priešais mus valgius, vaisius, saldumynus, gėles 
ir vyną, tinkantį karaliams. 

Mes pavalgėme, o tikratikių karaliau, ir sėdėjome gurkšnodami 
vyną. Paskui vergė atnešė jai brokato įdėklą, iš to įdėklo ji išsiėmė 
liutnią ir pasidėjusi ant kelių pirštais perbėgo stygas. Stygos ėmė 
graudžiai kviesti, taip kūdikis kviečia motiną, ir mergina sudai- 
navo tokį dviposmį: 


Gerk vyną visada tik iš gražuolės rankų — 
Švelnių savybių jiems abiem tikrai pakanka. 


Juk vyną iš tiesų saldžiu gali laikyti 
Tiktai tada, kai taurininkių skruostai žydi 


Aš praleidau, o tikratikių valdove, pas ją kiek laiko, o po to 
baigėsi visi mano pinigai. Sėdėdamas šalia jos aš pagalvojau apie 

išsiskyrimą, ir mano skruostais upeliais pasruvo ašaros, ėmiau ne- 
beskirti dienos nuo nakties. 

— Ko tu verki? — paklausė mergina. 

— O ponia, — atsakiau jai, — nuo to laiko, kai aš pas tave 
atėjau, tavo tėvas ima iš manęs kasvakar po penkis šimtus dinarų. 
Man jau visai nebeliko pinigų, ir teisybę pasakė poetas šiomis 
eilėmis: 


Jei vargšas — ir gimtam krašte tu svetimšalis, 
Su pinigais — ir svetimoj šaly karalius. 


— Žinok, — tarė mergina, — kai mano tėvui pasitaiko pirklys, 
kuris iššvaisto visus pinigus, tai jis dar palaiko jį tris dienas lyg 
svečią, o tada išveja, ir jis niekada daugiau pas mus nebegrįžta. 
Bet tu slėpk šią savo paslaptį, o aš ką nors sugalvosiu, kad būčiau 
su tavim tiek laiko, kiek panorės Alachas, nes aš visa širdimi pa- 
milau tave. Žinok, visi mano tėvo pinigai mano valioje, jis net 
nežino, kiek jų yra. Aš tau kasdien duosiu maišą su penkiais šim- 
tais dinarų, tu neši juos mano tėvui ir sakysi: „Aš atsiskaitinėsiu 
už kiekvieną dieną atskirai“. Kiekvieną kartą, kai tu atiduosi jam 
savo pinigus, jis atneš juos man, o aš vėl atiduosiu juos tau, ir 
taip mes darysime tol, kol leis Alachas. 

Aš padėkojau merginai, pabučiavau jai ranką ir šitaip, o tik- 
ratikių valdove, praleidau pas ją ištisus metus. 

O vieną dieną ji skaudžiai sumušė savo vergę, ir ši pagrasino jai: 

— Prisiekiu Alachu, aš užgausiu tau širdį, kaip kad tu užga- 
vai mano kūną. 

Toji vergė nuėjo pas jos tėvą ir viską papasakojo jam apie 
mūsų susitarimą. Tahyras ibn al Ala tučtuojau pakilo ir įėjo pas 
mus, tuo metu aš kaip tik sėdėjau su jo dukra. 

— Ei tu, šioks ir anoks! — sušuko jis. 

— Aš tavo paslaugoms! — atsiliepiau. 

— Pas mus, — tarė jis, — įprasta taip: jei kuris pirklys nusi- 
gyvena, mes laikome jį kaip svečią tris dienas, o tu jau metai, kai 
pas mus valgai, geri ir darai ką nori. 

Jis atsisuko į savo tarnus ir liepė jiems: 

— Nurenkite jam drabužius! 

Jie mane nurengė ir atnešė bjaurius skarmalus, kurių vertė te- 
buvo gal kokie penki dirhemai, paskui merginos tėvas padavė man 
dešimt dirhemų ir pasakė: 

— Nešdinkis! Aš tavęs nemušiu ir nebarsiu, keliauk sau sveikas, 
bet jei mėginsi pasilikti šiuose namuose, tai tavo kraujas man bus 
nieko vertas“. 

Ir aš išėjau, o tikratikių valdove, kur akys veda. Sakytum viso 
pasaulio rūpesčiai užgulė mano širdį, apėmė nerimas ir aš tariau 
sau: „Kaip galėjo atsitikti, kad aš atvykau iš už jūrų turėdamas 
tūkstantį tūkstančių dinarų, kurių dalį sudarė trisdešimties laivų 
kaina, ir visa tai liko to bjauraus senio namuose? O aš štai išeinu 
plikas ir sužeista širdimi. Nėra jėgos ir galybės, didesnės už Ala- 
cho, didžiojo ir aukščiausiojo!“ 

Aš praleidau Bagdade tris dienas nei valgydamas, nei gerda- 
mas, o ketvirtąją pamačiau laivą, pasiruošusį plaukti į Basrą. Įlipau 
į šį laivą, parsisamdžiau jo šeimininkui ir taip atsidūriau Basro- 
je. Baisiai alkanas nuėjau į turgų, ten mane pamatė vienas žalu- 
mynų pardavėjas, jis priėjo ir apkabino mane. Pasirodo, jis pažino 
mane, nes kažkada buvo mano tėvo draugas. Paklausė, kaip aš 
gyvenu, ir aš papasakojau jam viską, kas man nutiko. 

— Prisiekiu Alachu, — sušuko žalumynų pardavėjas, — pro- 
tingi taip nesielgia! Tai ką gi tu dabar ketini daryti? 

— Aš nežinau, ką daryti, — atsakiau jam. 

— Gal nori dirbti pas mane ir užrašinėti mano pajamas bei 
išlaidas? — paklausė žalumynų pardavėjas. — Kasdien gausi po 
du dirhemus, be to, valgyti ir gerti. 

Aš sutikau, o tikratikių valdove, ir praleidau pas jį ištisus metus 
pirkdamas ir parduodamas, kol surinkau šimtą dinarų. Tada išsi- 
nuomojau kambarį ant upės kranto, tikėdamasis sulaukti laivų, nu- 
sipirkti prekių už savo dinarus ir keliauti į Bagdadą. Vieną dieną 
tokie laivai atplaukė ir susirinko pirkliai, norintys pirkti, aš taip 
pat nuėjau kartu su jais. Iš vieno laivo triumo išėjo du žmonės 
ir pasistatė du suolelius — pasiruošė prekiauti. Pirkliai priėjo arčiau, 
ir atplaukusieji liepė savo tarnams: „Paduokite kilimą“. Vienas tar- 
nas atnešė kilimą, o kitas — didelį krepšį. Ištraukęs iš jo maišą, 
atrišo ir išbėrė viską ant kilimo. Nuo kilimo negalėjau akių ati- 
traukti — tiek ten buvo brangakmenių, perlų, koralų, rubinų bei 
visokiausių atspalvių karneolio... 

Tuo tarpu išaušo rytas, ir Šachrazada nutraukė pasakojimą. 


*2T. y. neatsakysiu už tavo gyvybę. 

Devyni šimtai penkiasdešimt pirmoji 
naktis 


Kai atėjo devyni šimtai penkiasdešimt pirmoji naktis, Šachra- 
zada tęsė: 

Pasakojama, o laimingasai karaliau, kad jaunuolis, papasakojęs 
kalifui apie pirklius, maišą ir jame buvusias įvairiausias brarige- 
nybes, tęsė: 

O tikratikių valdove, po to vienas iš dviejų žmonių, sėdėju- 
sių ant suolelio, kreipėsi į pirklius sakydamas: 

— O pirklių sueiga, aš prekiausiu tik šiandien, nes esu pa- 
vargęs. 

Ir žmonės ėmė kelti kainą, kol ji pasiekė keturis šimtus dinarų. 
Tada maišo savininkas (o tai buvo mano senas pažįstamas) pa- 
klausė manęs: 

— Kodėl gi tu nieko nesakai ir nekeli kainos kaip kiti pirkliai? 

— Prisiekiu Alachu, o mano pone, — tariau, — aš nebeturiu 
šiame pasaulyje nieko, išskyrus šimtą dinarų. 

Man pasidarė gėda prieš jį, ir akyse pasirodė ašaros. Maišo 
savininkas žiūrėjo į mane ir tarė pirkliams: 

— Paliudykite, kad aš pardaviau viską, kas buvo šiame maiše, 
visas brangenybes ir metalus, šiam žmogui už šimtą dinarų, nors 
žinau, kad jų vertė yra tiek ir tiek tūkstančių dinarų. Tai mano 
dovana jam. 

Jis atidavė man ir krepšį, ir maišą, ir kilimą su visomis bran- 
genybėmis. Aš padėkojau jam, o visi pirkliai, kurie tai matė, ėmė 
jį šlovinti. Tada pasiėmiau tas brangenybes, nuėjęs į brangeny- 
bių turgų atsisėdau ten ir ėmiau prekiauti. 

Tarp šių man padovanotų brangiųjų metalų buvo ratukas su 
užkeikimais — gerų meistrų darbo ir sveriantis pusę ritlio. Jis buvo 
raudonas, labai raudonas, ir visas iš abiejų pusių išrašytas eilutėmis, 
tarsi skruzdžių pėdelėmis. Aš nežinojau, ką su juo daryti. Prekiavau 
ištisus metus, o po to išsitraukiau tą ratuką su užkeikimais ir tariau 
sau: „Tas daiktas šitaip ilgai guli pas mane, o aš vis dar nežinau, 
kokia iš jo nauda“. Ir atidaviau jį tarpininkui, kuris pavaikščio- 
jo su juo ir grįžęs pasakė: 

— Nė vienas pirklys man nepasiūlė už jį daugiau kaip du dir- 
hemnus. 

-— Už tokią kainą aš jo neparduosiu, — tariau. 

Tada tarpininkas metė ratuką man į veidą ir nuėjo sau. 

Aš mėginau jį parduoti kitą dieną, bet jo kaina tepakilo iki 
penkiolikos dirhemų. Supykęs atsiėmiau jį iš tarpininko ir nu- 
mečiau kažkur pas save. Vieną dieną man besėdint staiga priėjo 
žmogus ir pasisveikinęs paprašė: 

— Ar negalėčiau pasirausti tavo prekėse? 

— Gerai, — tariau aš. 

Tas žmogus pasirausė prekėse ir neišsirinko nieko daugiau, 
tik tą ratuką. Jį pamatęs, o tikratikių valdove, jis pabučiavo pats 
sau ranką ir sušuko: 

— Šlovė Alachui! — Paskui paklausė: — O pone, ar tu jį par- 
duodi? 

— Taip! — piktas tariau. 

— Kiek už jį prašai? 

— O kiek duosi? 

— Dvidešimt dinarų, — atsakė jis. 

Aš pamaniau, kad jis šaiposi iš manęs, ir pasakiau: 

— Drožk savo keliu. 

Bet žmogus pasiūlė: 

— Penkiasdešimt dinarų. 

Aš neatsakiau, ir jis pridėjo: 

— Tūkstantis dinarų! 

Aš vėl nė žodžio. 

— Kodėl tu neatsakai? — klausia jis. 

— Drožk savo keliu, — pasakiau ir jau buvau bepradedąs bar- 
tis, tačiau jis toliau tūkstantį po tūkstančio kėlė kainą. 

Aš neatsakinėjau jam, kol galų gale jis paklausė: 

— Ar parduosi šį ratuką už dvidešimt tūkstančių dinarų? 

Aš vis dar maniau, kad jis juokiasi iš manęs, aplink ėmė rinktis 
žmonės, ir visi ragino mane parduoti: 

— Parduok, o jei nepirks, mes apkulsime jį ir išvysime iš miesto. 

Tada aš jo paklausiau: 

— Tu perki ar šaipaisi? 

— O tu parduodi ar šaipaisi? — paantrino jis. 

— Parduodu! — atsakiau. 

Tada žmogus tarė: 

— Jis vertas trisdešimties tūkstančių dinarų, imk juos ir bai- 
kim derybas. 

— Paliudykite tai, — kreipiausi aš į susirinkusius. O jam pasakiaV 
parduosiąs tik su sąlyga, kad jis papasakos, kokia jam iš to nauda 


180 


951 naktis 


— Užbaik sandėrį, — paragino žmogus, — ir aš papasakosiu 
tau apie jo vertę ir naudą. 

— Aš pardaviau tau jį, — tariau. 

— Alachas laiduoja už tai, ką aš kalbu! — sušuko žmogus. 

Jis išsiėmė auksą ir įteikė man, o krepšelį su talismanu pasiėmė 
ir įsidėjo į kišenę. 

— Ar tu patenkintas? — paklausė jis. 

— Taip. 

— Paliudykite, — kreipėsi jis į žmones, — kad jis tikrai par- 
davė ir paėmė pinigus — trisdešimt tūkstančių dinarų. 

Tada jis kreipėsi į mane sakydamas: 

— O vargšeli, jei tu būtum nepardavęs, tai aš būčiau kėlęs 
kainą iki šimto tūkstančių dinarų, ne — iki tūkstančio tūkstančių 
dinarų. 

Tai išgirdus, o tikratikių valdove, iš mano veido nuslūgo kraujas, 
ji paženklino geltonis, kurį tu ir matai iki šiolei. Aš paprašiau jį: 

— Papasakok man, kas čia per reikalas ir kokia tau nauda iš 
to ratuko? 

Ir žmogus ėmė pasakoti: 

— Žinok, kad Indijos karalius turi nuostabiai gražią dukterį, 
tačiau ji serga nuomariu. Karalius buvo sukvietęs visus, valdančius 
plunksną, mokslo žmones ir žynius, tačiau jie neišvadavo jos nuo 
tos ligos. Aš pasakiau jam (mat dalyvavau tame susirinkime): 

— O karaliau, aš žinau žmogų, vardu Sal Alachas al Babilis — 
visoje žemėje nėra labiau nutuokiančio apie tąi. Jei tu pasiryžęs 
siųsti mane pas jį, tai siųsk. 

— Eik pas jį, — paliepė karalius. 

Tada aš paprašiau jo, kad duotų man gabalą karneolio. Ka- 
ralius atnešė didelį gabalą karneolio, šimtą tūkstančių dinarų ir 
dovaną. Aš visa tai paėmiau ir iškeliavau į Babilonijos šalis. Visur 
klausinėjau apie tą senolį ir pagaliau žmonės parodė man kelią 
pas jį. Aš. padaviau jam šimtą tūkstančių dinarų ir dovaną, ir jis 
priėmė visa tai, o paskui paėmė gabalą karneolio ir pasišaukė glu- 
dintoją. Šis ir padarė iš jo talismaną. Senelis septynis mėnesius 
stebėjo dangų, kol pasirinko laiką išraižyti įrašą. Tada jis ir su- 
rašė ant ratuko užkeikimus, kuriuos tu matai, o aš grįžau pas ka- 
ralių... 

Tuo tarpu išaušo rytas, ir Šachrazada nutraukė pasakojimą. 

Devyni šimtai penkiasdešimt antroji 
naktis 


Kai atėjo devyni šimtai penkiasdešimt antroji naktis, Šachrazada 
tęsė: 

Pasakojama, o laimingasai karaliau, kad jaunuolis pasakojo tik- 
ratikių karaliui tai, ką girdėjo iš keistojo pirkėjo: 

— Aš pasiėmiau šį talismaną, — kalbėjo žmogus, — ir par- 
nešiau jį Indijos karaliui. Kai tik jis pakabino jį savo dukteriai 
ant kaklo, ši tučtuojau pasveiko. Iki tol ji būdavo pririšta ketu- 
riomis grandinėmis ir kasnakt pas ją nakvodavo po vieną vergę, 
kuri paryčiais būdavo nužudoma. Gavusi šį talismaną, karalaitė 
visai pasveiko ir karalius be galo apsidžiaugė. Jis apdovanojo 
mane, krūvą pinigų skyrė išmaldai, o paskui įvėrė šį talismaną 
į dukters vėrinį. Vieną dieną ji su savo vergėmis išplaukė pa- 
plaukioti po jūrą, viena vergė žaisdama ištiesė ranką į ją ir 
užkliudė vėrinį. Šis nutrūko ir įkrito į vandenį. Nuo to laiko pik- 
toji dvasia vėl grįžo į karalaitę, o karalių apėmė liūdesys. Jis davė 
man daug pinigų ir liepė: 

— Eik pas senolį, kad jis padarytų jai naują talismaną vietoj 
ano. 

Aš nukeliavau pas jį, bet pasirodė, kad jis jau miręs. Grįžęs 
viską papasakojau karaliui, ir jis išsiuntė mane ir dar dešimtį žmo- 
nių, taip mes ir vaikštome po įvairias šalis tikėdamiesi rasti jai 
vaistą. Ir štai Alachas padėjo man aptikti šį talismaną pas tave... 

Pasiėmęs iš manęs šį daikčiuką, o tikratikių valdove, jis išėjo. 
Tai dėl to mano veide atsirado geltonis, kurį tu matai. O aš pa- 
siėmiau visus savo pinigus ir nuvykau į Bagdadą, ten apsigyve- 
nau name, kuriame gyvenau prieš tai. Rytą apsirengiau ir nuėjau 
prie Tahyro ibn al Alo namų tikėdamasis pamatyti tą, kurią myliu, 
nes meilė jai mano širdyje be perstojo augo. 

Priėjęs jo namus, aš pamačiau, kad langų grotelės nubyrėjusios, 
ir paklausiau vieną jaunuolį: 

— Ką padarė Alachas šiam senukui? 

— O broli mano, — atsakė jaunuolis, — kažkuriais metais pas 
jį atėjo vienas pirklys, vardu Abu P Hasanas iš Omano. Jis pra- 
leido kiek laiko su jo dukterimi, o po to, kai jo pinigai baigėsi 
senis jį, nelaimingąjį, išvijo. O mergina jį buvo didžiai pamilu- 

si, ir kai turėjo skirtis su tuo jaunuoliu, ji smarkiai susirgo, bu- 
vo arti mirties. Tėvas, tai sužinojęs, į visas puses pasiuntė pasiun- 
tinius ieškoti to jaunuolio, jis pažadėjo tam, kuris atras jaunuolį, 
sumokėti šimtą tūkstančių dinarų, tačiau niekas jo nerado ir ne- 
aptiko jo pėdsakų. O mergina iki šiol vaduojasi mirtimi. 

— O kaip laikosi jos tėvas? — paklausiau aš. 

— Jis pardavė visas savo verges, — tarė jaunuolis, — taip su- 
sikrimto dėl šios nelaimės. 

— Ar nori, aš tau parodysiu Abu IP Hasaną iš Omano? — pa- 
klausiau aš. 

— Vardan Alacho, o broli mano, parodyk! 

— Eik pas jos tėvą, — tariau, — ir pasakyk jam: „Iš tavęs pri- 
klauso dovana už gerą žinią — Abu I? Hasanas iš Omano stovi 
prie vartų“. 

Žmogus nurūko tarsi mulas, atitrūkęs nuo girnapusės. Kurį 
laiką jo nesimatė, o paskui jis atėjo kartu su senoliu. Tas pa- 
matęs mane grįžo namo ir užmokėjo tam jaunuoliui šimtą 
tukstančių dinarų. Jis paėmė juos ir pasišalino linkėdamas man 
gerovės, o senolis priėjo prie manęs, apkabino, pravirko ir pa- 
klausė: 

— O mano pone, kur tu visą šį laiką buvai? Mano duktė, at- 
skirta nuo tavęs, visai nusigalavo! Eime su manim. 

Kai aš įėjau, senis puolė kniūbsčias dėkodamas didžiajam Ala- 
chui ir kalbėjo: 

— Pagarbinimai Alachui, kuris suvedė mus su tavim. 

Paskui jis nuėjo pas savo dukterį ir tarė jai: 

— Alachas išgelbėjo tave nuo šios ligos. 

— O tėveli, — atsakė ji, — aš išgysiu tik tuomet, kai pamatysiu 
Abu I? Hasano veidą. 

Tėvas pasakė: 

— Kai tu šiek tiek užvalgysi ir nueisi į pirtį, aš judu suvesiu. 

Mergina, išgirdusi tuos žodžius, net sukliko: 

— Ar tiesa, ką tu sakai? 

— Prisiekiu didžiuoju Alachu, tai, ką aš pasakiau, yra tiesa, — 
Patvirtino senukas. 

= Prisiekiu Alachu, — sušuko jo dukra, — jei aš pamatysiu 
Jo veidą, tai man nereikia jokio valgio! 

— Atvesk savo poną, — paliepė senolis savo tarnui, ir aš įėjau. 


183 


952 naktis 


Mergina žvilgtelėjo į mane, o tikratikių valdove, ir krito be 
sąmonės. Atsipeikėjusi ji ištarė šias eiles: 


Išskirtus suveda Alachas ir lemtis, 
Nors mano jie, kad jau nesusitiks. 


Tada atsisėdo ir pasakė: 

— Prisiekiu Alachu, o mano pone, aš nemaniau, kad pamaty- 
siu tavo veidą, jei tai bus ne sapnas. — Ji apkabino mane ir pra- 
virko tarusi: — O Abu !' Hasanai, dabar jau aš ir valgysiu, ir gersiu! 

Tarnai atnešė valgių ir gėrimų. 

Aš pagyvenau pas juos, o tikratikių valdove, kurį laiką, ir mer- 
gina vėl tapo tokia pat graži kaip ir anksčiau. Tada jos tėvas pa- 
kvietė kadį, liudininkus ir surašė jos sutartį su manim. Buvo su- 
ruošta puikiausia puota, o ji iki šiol yra mano žmona... 

Jaunuolis paliko kalifą ir netrukus grįžo su nuostabiai gražiu, 
liauno ir dailaus stoto berniuku. Jis tarė jam: 

— Pabučiuok žemę tarp tikratikių valdovo rankų. 

Berniukas pabučiavo žemę priešais kalifą, o kalifas stebėjosi 
jo grožiu ir šlovino jo kūrėją. Po to ar Rašidas su savo žmonėmis 
iškeliavo, o Džafarui pasakė: 

— O Džafarai, tai tikrai nuostabus dalykas! Aš nemačiau ir ne- 
girdėjau keistesnės istorijos. 

Džafaras, jau sėdėdamas kalifato rūmuose, pasišaukė Masrūrą:. 

— Aš čia, mano pone! — atsiliepė jis. 

— Sudėk po šiuo portiku, — tarė ar Rašidas, — Basros haradžą, 
Bagdado haradžą ir Chorasano haradžą. 

Masrūras surinko haradžą ir pasirodė, jog tai dideli pinigai, 
kuriuos suskaičiuoti galėtų nebent tik Alachas. 

— O Džafarai, — kreipėsi tuomet į savo vizirį kalifas. 

— Aš čia! — atsiliepė Džafaras. 

— Atvesk man Abu !' Hasaną. 

— Klausau ir vykdau, — atsakė Džafaras ir atvedė jį. 

Jaunuolis pabučiavo žemę tarp kalifo rankų, jis baiminosi, kad 
bus padaręs kokią klaidą, kai kalifas viešėjo pas jį. „Matyt, todėl 
dabar jis ir pasikvietė mane“, — manė jis. 

— O omanieti, — kreipėsi ar Rašidas. 

— Aš čia, o tikratikių valdove! Tebus amžinos Alacho tau skir- 
tosios malonės! — atsiliepė Abu !' Hasanas. 


184 


952 naktis 


— Pakelk šią uždangą! — paliepė jam ar Rašidas. 

Kalifas buvo įsakęs sudėti visų trijų sričių pinigus ir nuleisti 
ant jų uždangą. Kai omanietis pakėlė priešais portiką nuleistą 
uždangą, apstulbo pamatęs tiek pinigų. 

— O Abu !' Hasanai, — paklausė kalifas, — kurie pinigai di- 
desni: ar šie, ar tie, kuriuos galėjai gauti už ratuką su užkeikimais? 

— Šitie, o tikratikių valdove, yra kur kas didesni, — atsakė 
omanietis. 

— Paliudykite, — kreipėsi kalifas į visus, buvusius greta, — kad 
tuos pinigus aš padovanojau šiam jaunuoliui. 

Omanietis pabučiavo žemę tarp ar Rašido rankų ir susidrovėjo, 
iš to didelio džiaugsmo jis pravirko, jam iš akių per skruostus ėmė 
tekėti ašaros, o svarbiausia — kraujas vėl grįžo, kur buvęs. Jo vei- 
das dabar pasidarė kaip mėnulis pilnaties naktį. 

Kalifas sušuko: 

— Nėra kito dievo, išskyrus Alachą! Šlovė tam, kuris keičia 
vieną būseną kita, o pats yra amžinas ir nesikeičia! 

Jis paliepė atnešti veidrodį ir parodė omaniečiui jo veidą. 
Išvydęs save veidrodyje, omanietis puolė žemėn dėkodamas didžia- 
jam Alachui. Kalifas liepė nugabenti jam tuos pinigus ir paprašė 
omanietį neužmiršti jo ir dalyvauti pokalbiuose prie vaišių stalo. 
Ir omanietis lankė jį, kol kalifą pasiėmė didysis Alachas savo ma- 
lonėn. Tebus garbė tam, kuris nemiršta, — matomojo ir nema- 
tomojo pasaulio valdovui! 


PASAKOJIMAS. 
APIE IBRAHIMĄ IR DŽAMILĘ 


Pasakojama, o laimingasai karaliau, kad al Hasibas, Egipto ka- 
ralius, augino sūnų, nuostabesnio už kurį niekur nėra buvę. Al 
Hasibas taip saugojo jį, kad išeiti jam leisdavo tik penktadienio 
maldai. Kartą, pasibaigus šiai maldai, jis jojo pro vieną seną 
žmogų, turėjusį daug knygų. Nulipęs nuo arklio, berniukas atsisėdo 
šalia senolio ir ėmė raustis knygose, žiūrinėti jas. Vienoje jų jis 
pamatė atvaizdą moters, gražesnės už kurią niekas žemėje nebuvo 
regėjęs, tik ji nekalbėjo. Ši moteris pavergė berniuko sąmonę ir 
apstulbino jo protą. Jis paprašė senolį: 

— O senoli, parduok man šį atvaizdą! 

Senolis pabučiavo žemę prieš vaiką ir tarė: 

— O mano pone, imk nemokamai. 

Jaunuolis davė jam šimtą dinarų ir pasiėmė knygą, kurioje buvo 
šis atvaizdas. Jis ėmė žiūrėti į jį, verkė dieną naktį, atsisakė valgio, 
gėrimo, miego ir kalbėjo sau: „O, kaip aš nepaklausiau knygininką, 
kas sukūrė šį paveikslėlį, kas toks? Gal jis man būtų papasakojęs 
ką nors daugiau, ir jei ši moteris gyva, aš ją žūtbūt susirasčiau. Na, 
o jei tai tik paprastas paveikslėlis, aš nustočiau juo domėtis ir ne- 
sikankinčiau dėl dalyko, kuris neturi tikrosios būties“. 

Tuo tarpu išaušo rytas, ir Šachrazada nutraukė pasakojimą. 


Devyni šimtai penkiasdešimt trečioji naktis 


Kai atėjo devyni šimtai penkiasdešimt trečioji naktis, Šachra- 
zada tęsė: 

Pasakojama, o laimingasai karaliau, kad jaunuolis mąstė: „O, 
jeigu aš būčiau paklausęs knygininką, kas sukūrė šį paveikslėlį! 

Galbūt jis man būtų papasakojęs ką nors daugiau, ir jei tai pa- 
prastas paveikslėlis, aš nustočiau juo domėtis ir nesikankinčiau dėl 
dalyko, kuris neturi tikrosios būties“. 

Penktadienį jaunuolis vėl nuėjo pas knygininką. Šis atsistojo 
jį pasitikdamas, o jaunuolis paklausė: 

— Dėdule, papasakok man, kas nupiešė šį paveikslėlį? 

Knygininkas atsakė: 

— O mano pone, jį nupiešė vienas žmogus, Bagdado gyven- 
tojas, vardu Abu !' Kasimas as Sandalanis, gyvenantis kvartale, 
vadinamam Al Karhu, tačiau aš nežinau, kieno tai atvaizdas. 

Jaunuolis pasitraukė nuo knygininko ir niekam iš karalystės 
gyventojų nė žodžio neprasitarė apie savo rūpestį. Jis nebeda- 
lyvavo penktadienio maldose, o grįžo namo. Ten susirado maišelį 
ir prisikrovė jį brangiųjų akmenų bei aukso (šių akmenų vertė 
siekė trisdešimt tūkstančių dinarų). Sulaukęs ryto, jis niekam nie- 
ko nesakęs išėjo, pasivijo karavaną ir pamatęs vieną beduiną pa- 
klausė: 

— Dėdule, kiek kelio nuo čia iki Bagdado? 

— O mano vaike, — nustebo beduinas, — kur tu, o kur Bag- 
dadas? Nuo čia iki Bagdado yra du mėnesiai kelio. 

— Dėdule, — tarė berniukas, — jei tu nugabensi mane į Bag- 
dadą, aš duosiu tau šimtą dinarų ir žirgą, kuriuo joju. Jis vertas 
tūkstančio dinarų. 

— Tepaliudys Alachas, ką mes kalbėjom! — sušuko bedui- 
nas. — Tu šiąnakt apsistosi tik pas mane ir niekur kitur! 

Jaunuolis sutiko ir pernakvojo pas jį. Nušvitus aušrai, beduinas 
pažadino jį ir skubiausiai, pačiu artimiausiu keliu, patraukė tolyn, 
mat norėjo greičiau gauti jaunuolio pažadėtąjį žirgą. Taip jie ke- 
liavo, kol pasiekė Bagdado sienas. 

— Dėkui Alachui už sėkmę, o mano pone, štai ir Bagdadas, — 
tarė beduinas. 

Jaunuolis apsidžiaugė, nusėdo nuo žirgo ir atidavė jį beduinui 
kartu su šimtu dinarų. Pats pasiėmė savo maišą ir nuėjo klau- 
sinėdamas, kur al Karho kvartalas ir kur įsikūrę pirkliai. Liki- 
mas atvedė jį prie gatvelės, kurioje stovėjo dešimt namukų — 
penki priešais penkis. Gatvelės pradžioje buvo dvivėriai vartai 
tu sidabriniu žiedu, o ties vartais stovėjo du marmuriniai suo- 
lai, užtiesti puikiausiais kilimais. Ant vieno iš tų suolų sėdėjo 
garbingas ir dailus žmogus. Jis vilkėjo puošniais drabužiais, o 

prieš jį stovėjo penki jaunikaičiai, panašūs į mėnulius. Pažvelgęs 
į jį, jaunuolis atpažino tuos bruožus, kuriuos jam buvo minėjęs 
knygininkas. Jis pasveikino šį žmogų, o tas atsakė į jo pasvei- 
kinimą ir tarė: 

— Sveikas atvykęs! 

Jis pasisodino jį ir ėmė klausinėti, kas jis ir iš kur. 

Jaunuolis paaiškino: 

— Aš esu svetimšalis ir norėčiau, kad tu būtum toks malonus 
ir nužiūrėtum man šioje gatvelėje namą, kuriame aš galėčiau ap- 
sigyventi. 

Žmogus sušuko: 

— Ei, Gazele! 

Pasirodė vergė ir tarė: 

— Aš čia, pone! 

— Pasiimk keletą tarnų ir eik į tokį ir tokį namą. Išvalykite 
jį, išklokite kilimais ir suruoškite visus, kiek reikia, indus bei visa, 
ko gali prireikti šiam puikiam jaunikaičiui. 

Mergina ėmė daryti tai, kas jai buvo liepta, o senolis pats ap- 
rodė namą. 

— O pone, — paklausė jaunuolis, — kiek reikės mokėti už šį 
namą? 

— O skaistaveidi, — atsakė senukas, — kol tu jame būsi, aš 
neimsiu iš tavęs jokio mokesčio. 

Jaunuolis padėkojo jam. 

Tada senukas pasišaukė kitą vergę. Šiai atėjus, senolis paliepė: 

— Atnešk šachmatus. 

Mergina atnešė, ir senolis paklausė jaunuolį: 

— Ar sužaisi su manim? 

— Gerai, — atsakė jaunuolis. 

Juodu sužaidė kelis kartus, ir jaunuolis vis laimėdavo. 

— Tu pasižymėjai, o jaunikaiti, — tarė senolis, — tu puikiai žaidi. 
Prisiekiu Alachu, Bagdade prieš mane niekas nelaimi, o tu laimėjai. 

Po to, kai paruošė namą, suklojo kilimus ir sunešė viską, kas 
reikia, senolis padavė jaunuoliui raktus ir paklausė: 

— O pone, ar tu neužeitum į mano namus ir neparagautum 
mūsų duonos? Šitaip padarytum mums garbę. 

Jaunuolis sutiko ir nuėjo kartu su senoliu. Namas buvo nuo- 
stabus, jame buvo visokių paveikslų, įvairiausių kilimų ir šiaip 

daiktų, kurių apsakyti liežuvis nepajėgtų. Senolis palinkėjo jau- 
nuoliui ilgo gyvenimo ir liepė tarnams atnešti valgio. Tie atnešė 
staliuką, pagamintą Jemeno Sanoje, ir nukrovė jį įvairiausiais ne- 
matytais valgiais, už kuriuos gardesnių ir saldesnių nebūtum su- 
radęs. 

Jaunuolis valgė, kol pasisotino, paskui nusiplovė rankas ir ėmė 
apžiūrinėti namus bei kilimus. Staiga apsidairė ir pasigedo savo 
maišo. Jis sušuko: 

— Nėra jėgos ir galybės, didesnės už Alacho, didžiojo ir 
aukščiausiojo! Aš suvalgiau kąsnelį, kainuojantį dirhemą ar du dir 
hemus, ir pradanginau maišą, kuriame buvo trisdešimt tūkstančių 
dinarų! Prašau Alacho pagalbos. 

Paskui jis nutilo ir negalėjo ištarti nė žodžio... 

Tuo tarpu išaušo rytas, ir Šachrazada nutraukė pasakojimą. 


Devyni šimtai penkiasdešimt ketvirtoji 
naktis 


Kai atėjo devyni šimtai penkiasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad jaunuolis, pamatęs, 
jog prapuolė jo maišas, labai susigraužė ir nebegalėjo ištarti nė 
žodžio. O senolis pristūmė šachmatus ir paklausė: 

— Ar sužaisi su manim? 

— Taip! — atsakė šis. 

Jiedu ėmė žaisti, ir senolis laimėjo. 

— Tu puikiai pasirodei, — tarė jaunuolis, metė žaisti ir atsi- 
stojo, 

— Kas tau, o jaunikaiti? — paklausė senolis. 

— Aš noriu atgauti savo maišą. 

Senolis atsistojo, ištraukė maišą ir tarė: 

— Štai jis, o mano pone! Gal žaiskime toliau? 

— Gerai, — sutiko jaunuolis. 

Jiedu vėl sužaidė partiją, ir jaunuolis laimėjo, tada žmogus 
sušuko: 

— Kai tavo mintys sukosi apie maišą, aš laimėjau, bet kai 
Brąžinau jį — tu laimėjai. 

Po kiek laiko jis paklausė: 

— O mano vaike, papasakok man, iš kokios tu šalies? 

— Iš Egipto, — atsakė jaunuolis. 

— O ko tu atvykai į Bagdadą? — toliau teiravosi senolis. 

Tada jaunuolis išsitraukė atvaizdą ir papasakojo: 

— Žinok, o dėdule, kad aš esu al Hasibo, Egipto valdovo, 
sūnus. Kartą pas knygininką aš pamačiau šį atvaizdą, ir jis pa- 
vergė mano protą. Paklausiau, kas jį nutapė, ir knygininkas man 
atsakė: „Jį nutapė žmogus, vardu Abu PP Kasimas as Sandalanis, 
gyvenantis al Karho kvartale, gatvelėje, kuri vadinama Šafranine“. 
Aš pasiėmiau šiek tiek pinigų ir atvykau visai vienas, niekas apie 
šią mano kelionę nežino. Norėčiau, kad tu iki galo būtum man 
toks maloningas ir nurodytum, kur jį rasti. Aš paklausčiau jo, 
kodėl jis nupiešė šį atvaizdą ir kieno jis, atiduočiau už tai viską, 
„ko jis prašytų. 

— Prisiekiu Alachu, o mano sūnau, — atsakė senolis, — aš ir 
esu Abu I" Kasimas as Sandalanis. Koks nuostabus dalykas, kad 
likimas tave atvedė čionai! 

Išgirdęs Abu I" Kasimo žodžius, jaunuolis pakilo, apkabino jį 
ir pabučiavęs galvą bei rankas sušuko: 

— Alacho vardu meldžiu tave, papasakok man, kieno tai at- 
vaizdas? 

— Klausau ir vykdau! — atsakė senolis. 

Jis atsistojo, atidarė podėlį ir išėmė iš ten daugybę knygų, ku- 
riose buvo tas pats atvaizdas. Jis tarė: 

— Žinok, vaike mano, kad šis atvaizdas — mano dėdės dukters. 
Ji gyvena Basroje, jos tėvas yra Basros valdytojas, vardu Abu !' 
Leisas, o ją pačią vadina Džamile. Visoje žemėje nėra gražesnės 
už ją, tačiau ji nesidomi vyrais ir nenori nė girdėti, kad vyras 
galėtų koją įkelti į jos kambarius. Aš buvau pas savo dėdę, 
norėjau, kad jis apvesdintų mane su ja, nepagailėjau jam pinigų, 
tačiau jis nesutiko to padaryti. O kai jo duktė sužinojo apie tai, 
ji užpyko ir pasiuntė man kai ką pasakyti, kaip antai: „Jei tu turi 
nors truputį proto, nebepasilik šiame mieste, antraip žūsi ir galėsi 
kaltinti tik pats save“. Ji kietaširdiškiausia iš visų kietaširdžių. Aš 
sudaužyta širdimi palikau Basrą ir pripiešiau jos atvaizdų knygose, 
paskleisdamas jas po įvairiausias šalis. Tikėjausi, gal kada nors 
atvaizdas pateks į rankas jaunuolio, nuostabaus kaip kad tu, ir jis 

įsigudrins pas ją patekti. Galbūt jinai pamils jį, o aš išgausiu iš 
jo pažadą, kad kai jis ją jau turės, parodys man, — bent žvilg- 
telėti, kad ir iš toli. 

Išklausęs senolio pasakojimo, Ibrahimas ibn al Hasibas nuleido 
galvą ir susimąstė. As Sandalanis tarė jam: 

— O vaike mano, aš nesu matęs Bagdade nieko, puikesnio už 
tave, ir manau, kad mergina tave pamačiusi būtinai pamils. Ar 
tu galėsi, kai susitiksi su ja ir ji jau bus tavo, parodyti man ją nors 
iš toli, man užtektų ir vieno vienintelio žvilgsnio. 

— Taip, — atsakė jaunuolis. 

— Jeigu taip, — tarė Abu I" Kasimas, — tai kol išvyksi, pasi- 
lik pas mane. 

— Aš negaliu čia pasilikti, — tarė jaunuolis, — iš meilės jai ma- 
no širdis liepsnote liepsnoja. 

— Pakentėk, — liepė as Sandalanis, — per tris dienas aš su- 
ruošiu tau laivą, ir tu galėsi plaukti į Basrą. 

Ir jaunuolis palaukė, kol Abu P Kasimas parengė jam laivą 
ir sunešė į jį viską, ko reikėjo: valgius, gėrimus ir kitką. Po trijų 
dienų jis tarė jaunuoliui: 

— Ruoškis kelionėn, aš parengiau laivą, jame yra visko, ko tau 
gali prireikti. Tai mano laivas, o jūreiviai yra mano tarnai. Lai- 
ve visko tiek, kad tau užteks, kol sugrįši atgal. Aš įsakiau jūrei- 
viams visą kelią patarnauti tau. 

Jaunuolis pakilo ir nuėjo į laivą. Atsisveikinęs su Abu I' Ka- 
simu jis plaukė, kol pasiekė Basrą. Tada išsiėmė šimtą dinarų, ke- 
tindamas duoti juos jūreiviams, tačiau tie atsisakė paaiškinę: „Šei- 
mininkas mums jau sumokėjo“. 

— Paimkite tai kaip dovaną, o aš jam nesakysiu, — tarė jau- 
nuolis. 

Tada jūreiviai paėmė pinigus ir palinkėjo jam gerovės. 

Jaunuolis įžengė į Basrą ir paklausė, kur apsistoja pirkliai. 
„Chane, vadinamam Hamdano chanu“, — išgirdo atsakymą. Jau- 
nuolis ėjo, kol priėjo turgų, kuriame buvo šis chanas. Visų akys 
nulydėdavo jį, mat buvo labai gražus ir dailus. Su vienu jūrininku 
jaunuolis įėjo į chaną ir paklausė, kur vartų sargas. Kai jam pa- 
rodė, paaiškėjo, jog tai senas ir garbingas senukas. Ibrahimas pa- 
sveikino jį, ir vartų sargas atsakė jam į pasveikinimą. 

— O dėdule, ar tu turi gražų kambarį? — paklausė jaunuolis. 

— Taip, — atsakė vartų sargas. 

Nusivedęs jūrininką su jaunuoliu, jis atrakino jiems nuostabų 
kambarį, išpuoštą auksu, ir pasakė: 

— Štai šis kambarys, jis tau turėtų tikti, o jaunikaiti. 

Jaunuolis išsiėmė du dinarus ir tarė: 

— Imk juos kaip mokestį už raktus. 

Vartų sargas paėmė ir palinkėjo jaunuoliui gerovės. Tada jau- 
nuolis leido jūreiviui grįžti į laivą, o pats liko kambaryje. Cha- 
no vartų sargas liko pas jį ir patarnavo kalbėdamas: 

— O mano pone, tai džiaugsmas, kad tu pas mus atėjai. 

Jaunuolis padavė jam dinarą ir liepė: 

— Atnešk man už šį dinarą duonos, mėsos, saldumynų ir vy- 
no. 

Vartų sargas paėmė pinigus, nuėjo į turgų ir parnešė visko, 
ko buvo prašytas. Jis išleido dešimtį dirhemų, o likusius atidavė 
jaunuoliui, tačiau šis tarė: 

— Pasilik juos sau. 

Chano vartų sargas labai apsidžiaugė. Jaunuolis suvalgė iš viso 
atnešto maisto vieną paplotį su trupučiu uždaro, o likusius pro- 
duktus atidavė chano vartų sargui sakydamas: 

— Paimk šitai savo namiškiams. | 

Sargas viską pasiėmė ir išėjo namo. 

— Nemanau, kad žemėje būtų kas nors kilnesnis ir malonesnis 
už jaunuolį, kuris šiandien pas mus apsigyveno, — tarė jis. — Jeigu 
jis pasiliks pas mus, mes praturtėsim. 

Vėl sugrįžęs pas Ibrahimą, vartų sargas pamatė, kad šis verkia. 
Jis atsisėdo ir ėmėsi trinti jam kojas, paskui pabučiavo jas ir pa- 
klausė: 

— O mano pone, ko tu verki? Teneverčia tavęs Alachas verkti. 

— O dėdule, — atsakė Ibrahimas, — taip norėčiau šiandien va- 
kare su tavim išgerti. 

— Klausau ir vykdau! — tarė vartų sargas. 

Jaunuolis išsiėmė penkis dinarus ir paliepė: 

— Nupirk už juos mums vaisių ir vyno. — O po to padavė 
dar penkis dinarus sakydamas: — Nupirk už juos mums džiovintų 
vaisių, gėlių, penkias riebias vištas ir atnešk man liutnią. 

Vartų sargas išėjo, nupirko, ko buvo prašytas, ir paliepė sa- 
vo Žmonai: 

— Paruošk vaišes ir nukošk mums vyno. Tegul tai, ką tu pa- 
gaminsi, bus puiku, nes šis jaunuolis apipylė mus malonėmis. 

Vartų sargo žmona padarė tai, ką jis liepė, viskas buvo taip 
puiku, kaip tik begalima norėti. Vartų sargas viską pasiėmė ir 
nuėjo pas Ibrahimą, sultono sūnų... 

Tuo tarpu išaušo rytas, ir Šachrazada nutraukė pasakojimą. 


Devyni šimtai penkiasdešimt penktoji 
naktis 


Kai atėjo devyni šimtai penkiasdešimt penktoji naktis, Šach- 
razada tęsė: 

Pasakojama, o laimingasai karaliau, kad vartų sargo žmonai 
paruošus valgius ir vyną, jis pasiėmė visa ir nuėjo pas sultono 
sūnų. Jie ėmė valgyti, gerti ir linksmintis, o jaunuolis pravirko ir 
ištarė šias eiles: 


Jei aš galėčiau atiduot gyvybę 
Ir pinigus, ir žemės šios grožybę, 


Sodus ūksmingus ir palaimą rojaus 
Už meilę, - atiduočiau nedvejojęs. 


Paskui jis riktelėjo ir krito be sąmonės. Vartų sargas atsidu- 
so, o kai jaunuolis atsipeikėjo, paklausė: 

— O mano pone, ko tu verki ir kas tokia yra toji, kurią tu 
mini savo eilėse? Ji bus tik dulkė prie tavo kojų. 

Jaunuolis atsistojo, išėmė ryšulį su moteriškais apdarais ir pa- 
davė vartų sargui: 

— Imk, čia tavo haremui. 

Vartų sargas paėmė ir atidavė viską savo žmonai. Tada abu 
atėjo pas jaunuolį, o jis vėl verkė. Moteris pažvelgusi į jį tarė: 

— Tu draskai mums širdis! Sakyk, kokios gražuolės tu užsi- 
geidei, ir ji bus tavo vergė. 

— O tetule, — atsakė Ibrahimas, — žinok, kad aš esu al Ha- 
sibo, Egipto valdovo, sūnus, aš pamilau Džamilę, al Leiso, val- 
dytojo, dukterį. 

— O Alache, Alache! — sušuko vartų sargo žmona. — O mano 
broli, pamiršk šiuos žodžius, kad mūsų kas nors neišgirstų ir kad 
mes nežūtume! Nėra žemėje kitos tokios kietaširdės moters, niekas 
jai girdint negali net vyriško vardo paminėti, mat jos vyrai visai 
nevilioja. O mano vaike, pasirink verčiau ką nors kitą. 

Ibrahimas, tai išgirdęs, tik dar graudžiau pravirko. Vartų sargas 
tarė jam: 

— Aš neturiu nieko, brangesnio už savo gyvybę, tačiau sta- 
tysiu ją pavojun, nes myliu tave, ir sugalvosiu būdą, kaip tau pa- 
siekti tai, ko trokšti. 

Ir vartų sargas su savo žmona pasišalino. Rytą Ibrahimas nuėjo 
į pirtį, apsirengė puošniais karališkais drabužiais, ir staiga įėjo vartų 
sargas su savo žmona. Jie pasakė: 

— O pone, žinok, kad čia yra vienas žmogus, kuprius siuvėjas. 
Jis siuva poniai Dažmilei drabužius. Eik, papasakok jam apie save, 
gal jis galės tau kuo nors padėti. 

Jaunuolis pakilo ir nuėjo į kupriaus dirbtuvėlę. Įėjęs vidun pa- 
matė dešimt vergų, dailių lyg mėnuliai. Jis pasveikino juos, visi ap- 
sidžiaugė jį pamatę, pasodino grožėdamiesi jo dailumu ir puikumu. 

Kai Ibrahimą pamatė kuprius, jis taip pat buvo apstulbintas 
tokios gražios jaunuolio išvaizdos, o Ibrahimas paprašė: 

— Norėčiau, kad tu susiūtum man kišenę. 

Siuvėjas priėjo ir šilkiniu siūlu susiuvo kišenę (jaunuolis bu- 
vo ją tyčia suplėšęs). Kai siuvėjas baigė darbą, Ibrahimas išsitraukė 
penkis dinarus, padavė meistrui ir grįžo namo. O siuvėjas mąstė: 
„Ką tokio aš šitam jaunikaičiui padariau, kad jis davė man net 
penkis dinarus?“ Kiaurą naktį jis tik ir galvojo apie jo grožį ir dos- 
numą, o rytą Ibrahimas vėl atėjo į kupriaus siuvėjo dirbtuvę ir 
pasisveikino. Siuvėjas atsakė jam, parodė pagarbą ir sušuko: „Svei- 
kas atvykęs!“ O jaunuolis atsisėdo ir paprašė kupriaus: 

— Dėdule, užsiūk man kišenę, ji vėl iširo. 

— O vaike mano, prie galvos ir prie akių, — atsakė siuvėjas 
ir priėjęs susiuvo kišenę. 

Ibrahimas davė jam dešimt dinarų, ir kuprius paėmė juos 
stebėdamasis tokiu jaunuolio dosnumu. 

— Prisiekiu Alachu, o jaunikaiti, — tarė jis, — tokie tavo po- 
elgiai turi turėti priežastį. Juk tau ne vien kišenę susiūti reikėjo, 
sakyk man tiesą apie savo reikalus: jei tu įsimylėjai kurį nors iš 
šių berniukų, tai prisiekiu Alachu, tarp jų nėra nė vieno, puikesnio 

už tave. Visi jie — tik dulkės po tavo kojomis, ir štai jie, tavo ver- 
gai, prieš tave. O jei ne, tai pasipasakok man. 

— O dėdule, — tarė Ibrahimas, — čia netinkama vieta kalbėtis, 
mano pasakojimas nuostabus ir visa istorija neįtikima. 

— Jei taip, — sutiko siuvėjas, — tai eime ten, kur mūsų nie- 
kas nematys ir negirdės. | 

Siuvėjas paėmė Ibrahimą už rankos ir nusivedė į kambarėlį 
dirbtuvės gilumoje. 

— Pasakok! — tarė meistras Ibrahimui. 

Ir Ibrahimas viską jam apsakė. 

— O jaunuoli, pagalvok apie save ir bijokis Alacho. Ta, ku- 
rią tu paminėjai, kietaširdė, ji visai nelinksta prie vyrų, pasisau- 
gok, o broli mano, su tokiom kalbom, antraip pražūsi. 

Tai išgirdęs jaunuolis graudžiai pravirko, stvėrė siuvėjui už 
skvernų ir sušuko: 

— Padėk man, o dėdule, aš žūstu! Aš palikau savo, savo tėvo 
ir savo senelio karalystę ir vienišas klajoju iš vienos šalies į kitą, 
nebeturiu kantrybės ilgiau kęsti be jos. 

Siuvėjui, pamačiusiam, kas ištiko jaunuolį, pagailo jo ir jis tarė: 

— O vaike mano, aš neturiu didelių turtų, tiktai savo gyvybę, 
tačiau statysiu ją į pavojų, nes pamilau tave ir tu sužeidei mano 
širdį. Rytoj sugalvosiu ką nors, kad tavo širdis nusiramintų. 

Ibrahimas padėkojo jam ir sugrįžo į chaną. Vartų sargui jis 
papasakojo, ką jam pažadėjo kuprius, ir sargas pritarė: „Jis ge- 
rai su tavim pasielgė“. 

Rytą jaunuolis apsirengė pačiais puošniausiais drabužiais ir pa- 
siėmęs savo maišą su dinarais atėjo pas kuprių. P Aveikinęs at- 
sisėdo ir tarė: 

— O dėdule, įvykdyk pažadą. 

— Tučtuojau kilk, — tarė siuvėjas, — pasiimk tris riebias vištas, 
tris uncijas cukraus, du ąsotėlius, pripildyk juos vyno, nepamiršk 
taurės ir susidėk visa tai į maišą. Po rytinės maldos sėsk į valtį 
ir sakyk irkluotojui: „Aš noriu, kad tu nuplukdytum mane prie 
pat Basros“. Jei jis tau prieštaraus sakydamas: „Aš negaliu nuplauk- 
ti toliau, kaip farsahą“““, atsakyk: „Kaip nuspręsi, taip ir bus“. O 
kai būsite nuplaukę šį atstumą, viliok jį pinigais tol, kol jis nu- 


“Farsahas — atstumas, kurį per vieną valandą nueina 
karavanas, — nuo 4,5 iki 6 km. 

plukdys tave į vietą. Kai jau būsite ten, tai pirmas sodas, kurį pri- 
plauksite, bus ponios Džamilės. Priėjęs prie vartų, išvysi dvejus 
aukštus laiptus, užtiestus brokato kilimu, ten sėdės žmogus, kup- 
rotas kaip ir aš. Pasiskųsk jam, kas tave ištiko, ir paprašyk jo pa- 
galbos. Galbūt jis tavęs pasigailės ir padarys taip, kad tu ją pa- 
matysi bent kartelį, tegu ir iš tolo. Kitos gudrybės aš nežinau, tai 
vienintelis būdas, ir jei tas žmogus tavęs nepasigailės, tai pražūsių 
ir aš, ir tu. Štai toks būtų mano planas, o kaip seksis — priklausys 
nuo didžiojo Alacho. 

— Pasikliauju Alacho malone, kaip Alachas panorės, taip ir 
"bus. Nėra jėgos ir galybės, didesnės už Alacho! — sušuko jaunuo- 
lis, paliko kuprių siuvėją ir sugrįžo į savo buveinę. 

Jis pasiėmė tai, ką siuvėjas išvardijo, ir susikrovė į nedidelį 
maišelį. Rytą atėjęs prie Tigro kranto, pamatė snaudžiantį irkluo- 
toją. Ibrahimas pažadino jį, davė dešimt dinarų ir tarė: 

— Nuplukdyk mane į Basrą. 

— O pone, — perspėjo irkluotojas, — tik su sąlyga, kad ne- 
plauksim toliau kaip vieną farsahą; jei aš pasieksiu bent pėda to- 
liau, tai žūsime abu. 

— Kaip nuspręsi, taip ir bus, — sutiko Ibrahimas. 

Irkluotojas įsisodino jį ir nuplaukė pasroviui. Priartėjus prie 
sodo, jis tarė: 

— O vaike mano, toliau aš plaukti nebegaliu. Jei perkirsiu šią 
ribą, žūsime abu. 

Čia Ibrahimas išsitraukė dar dešimt dinarų ir pasakė: 

— Imk šiuos pinigus, jie tau pravers. 

Irkluotojas susigėdo ir tarė: 

— Pasikliaukime didžiuoju Alachu... 

Tuo tarpu išaušo rytas, ir Šachrazada nutraukė pasakojimą. 


Devyni šimtai penkiasdešimt šeštoji 
naktis 


Kai atėjo devyni šimtai penkiasdešimt šeštoji naktis, Šachra- 
zada tęsė: 

Pasakojama, o laimingasai karaliau, kad jaunuolis padavė ir 
kluotojui dar dešimtį dinarų, šis paėmė juos ir pasakė: 

— Pasikliaukime didžiuoju Alachu! 

Ir nuplaukė toliau. Kai pasiekė sodą, jaunuolis pašoko iš 
džiaugsmo ir stryktelėjęs iš valties tokiu šuoliu, kokį nulekia nebent 
metama ietis, nubėgo krantu. O irkluotojas kuo greičiausiai su- 
skubo atgal. Jaunuolis paėjėjo, pamatė sodą ir viską, kaip buvo 
nupasakojęs kuprius. Jis pastebėjo, kad sodo vartai atviri, o prie 
jų stovi dramblio kaulo gultas, ant kurio sėdi malonus kuprotas 
žmogus. Jo drabužiai buvo išpuošti auksu, o rankose jis laikė si- 
dabrinę paauksuotą buožę. Jaunuolis skubiai priėjo prie jo ir pa- 
silenkęs pabučiavo jam rankas. Kuprius paklausė: 

— Kas tu, iš kur atėjai ir kas tave čionai atgabeno, o vaike 
mano? (Šis žmogus, pamatęs Ibrahimą ibn al Hasidą, buvo tie- 
siog apakintas jo grožio.) 

Ibrahimas atsakė: 

— O dėdule, aš kvailas vaikas iš svetimos šalies. 

Tai pasakęs pravirko, ir kupriui jo pagailo. Jis pasisodino jį 
ant gulto, nušluostė jam ašaras ir tarė: 

— Tau nieko bloga neatsitiks! Jei esi ką skolingas — Alachas 
padengs tavo skolas, jei ko nors bijai — Alachas tave nuramins. 

— O dėdule, — tarė Ibrahimas, — aš nieko nebijau ir netu- 
riu skolų. Aš ir dabar turiu pinigų, garbė Alachui, kuris man 
padėjo. 

— O vaike mano, tai ko gi tau taip trūksta, kad ryžaisi lįsti 
pavojun ir atkakai tokion vieton, kur laukia tik pražūtis? 

Jaunuolis apsakė jam savo istoriją ir išdėstė visą reikalą. 
Išklausęs kuprius nuleido galvą ir kurį laiką taip sėdėjo, o pas- 
kui paklausė: 

— Ar tas, kuris parodė tau kelią pas mane, buvo kuprotas 
siuvėjas? 

— Taip, — atsakė Ibrahimas. 

— Tai mano brolis, — atsiduso kuprius, — jis yra palaimintas 
žmogus. O vaike mano, — tarė kuprius kiek palūkėjęs, — jei tu 
nebūtum kritęs man į širdį ir aš nebūčiau tavęs pasigailėjęs, tu 
būtum žuvęs. Ir tu, ir mano brolis, ir chano vartų sargas, ir jo 
žmona. Žinok, — tęsė jis, — kad panašaus sodo į šį nerasi viso- 
je žemėje. Jis vadinamas Perlų sodu. Per visą mano gyvenimą į 
šį sodą niekas nebuvo nė kojos įkėlęs, išskyrus sultoną, mane patį 
ir jo šeimininkę Džamilę. Aš čia jau dvidešimt metų ir nemačiau, 
kad kas nors čia būtų įžengęs. Kas keturiasdešimt dienų valtimi 

čionai atplaukia ponia su savo vergėmis. Ji išlipa prisidengusi šydu, 
kurio galus dešimt vergių neša prilaikydamos auksiniais kabliu- 
kais. Taigi nė karto ir nesu matęs, kaip ji atrodo. Aš teturiu vieną 
gyvybę, tačiau rizikuosiu ja vardan tavęs. 

Jaunuolis pabučiavo jam ranką, o kuprius tarė: 

— Pasėdėk pas mane, kol aš ką nors sugalvosiu. 

Jis paėmė jaunuolį už rankos ir įsivedė į sodą. Pamatęs šį sodą, 
Ibrahimas pamanė, kad atsidūrė rojuje. Viena su kita pynėsi 
medžių šakos, į dangų stiebėsi palmės, gausiai liejosi vandenys 
ir įvairiausiais balsais čiulbėjo paukščiai. Kuprius privedė jį prie 
namelio su kupolu ir tarė: 

— Štai čia paprastai sėdi ponia Džamilė. 

Jaunuolis apžvelgė namelį ir suprato, kad tai galėtų būti pui- 
kiausia pasilinksminimų vieta, jame auksu ir mėliu buvo išpiešti 
įvairiausi vaizdai. Namelyje — ketverios durys, link kiekvienų iš 
jų pakylama penkiais laiptukais. Namelio vidury — baseinas, į jį 
nusileidžiama auksiniais laipteliais, kurie dar išpuošti kitais bran- 
giaisiais metalais. Baseino vidury — auksinis fontanas su didelėmis 
ir mažomis statulėlėmis, iš kurių burnų liejasi vanduo, jis čiurlena, 
šnara, teška, ir klausančiam žmogui atrodo, kad jis atsidūrė ro- 
juje. Šalia namelio įrengtas vandens ratas su sidabriniais kaušeliais, 
jis padengtas brokatu. Į kairę nuo jo — langas su sidabrinėm gro- 
telėm, pro jį matyti pieva ir joje laigantys įvairūs žvėrys: gazelės, 
kiškiai. O dešinėje — kitas langas, žvelgiantis į aikštelę, kur pritūpę 
įvairiausių paukščių, visi jie klega įvairiausiais balsais, stulbinančiais 
klausantįjį. 

Jaunuolis sužavėtas atsisėdo prie sodo vartų, sodininkas įsitaisė 
greta jo ir paklausė: 

— Kaip tau patinka mano sodas? 

— Tai rojus žemėje, — tarė jaunuolis. 

Sodininkas nusijuokė, paskui pakilo ir dingo. Netrukus jis grįžo 
nešinas padėklu, ant kurio puikavosi riebios vištos, puikus užkan- 
dis, saldumynai. Jis padėjo padėklą prieš jaunuolį ir paragino: 

— Valgyk, kol pasisotinsi. 

Ir aš valgiau kiek lindo, — pasakojo Ibrahimas, — kol pasi- 
sotinau, o pastebėjęs, kad baigiau, sodininkas apsidžiaugė ir tarė: 

— Prisiekiu Alachu, štai taip elgiasi karaliai ir karalių sūnus! 
O Ibrahimai, — tarė jis po kurio laiko, — ką tu turi šiame maiše? 

Aš atrišau maišą ir parodžiau jam. 


198 


956 naktis 


— Nešiokis jį su savim, — tarė sodininkas, — šitai tau pravers, 
kai apsilankys ponia Džamilė, nes tada aš nebegalėsiu atnešti tau 
nieko valgyti. 

Jis atsistojo, paėmė mane už rankos ir nuvedė į vieną vietą 
priešais Džamilės namuką. Padarė ten tarp medžių lapinę ir tarė: 

— Lįsk čionai. Kai ji ateis, tu ją matysi, o ji tavęs — ne. Tai 
pati didžiausia gudrybė, kokią aš galėjau sugalvoti, toliau belie- 
ka pasitikėti Alachu. Kai ji pradės dainuoti, ir tu dainuok jai pri- 
tardamas, o kai ji nueis, keliauk sau laimingas ten, iš kur atėjęs, 
jei leis didysis Alachas. 

Jaunuolis padėkojo sodininkui ir norėjo pabučiuoti jam ranką, 
tačiau sodininkas neleido jam to daryti, tik pasakė: 

— O Ibrahimai, gali vaikštinėti po sodą ir valgyti vaisius. Tavo 
ponia turi atvykti rytoj. 

Ibrahimas įmetė savo maišą į lapinę, kurią jam pastatė sodi- 
ninkas, ir patraukė per sodą ragaudamas įvairiausius vaisius. Naktį 
jis praleido pas sodininką, o kai išaušo rytas, sušvito, sužėrėjo 
aušra, Ibrahimas atsikėlė ir sukalbėjo rytinę maldą. Staiga pas jį 
pasirodė sodininkas pageltusiu veidu. 

— Kelkis, vaike mano, — susirūpinęs tarė jis, — ir lįsk į lapinę. 
Atėjo vergės, jos turi sutvarkyti šią vietą, o tada atvyks ir jinai... 

Tuo tarpu išaušo rytas, ir Šachrazada nutraukė pasakojimą. 


Devyni šimtai penkiasdešimt septintoji 
naktis 


Kai atėjo devyni šimtai penkiasdešimt septintoji naktis, Šach- 
razada tęsė: 

Pasakojama, o laimingasai karaliau, kad sodininkas atėjęs pas 
Ibrahimą ibn al Hasibą tarė: 

— Kelkis, mano vaike, ir lįsk į lapinę. Vergės jau atėjo tvar- 
kyti šios vietos, o netrukus čia atvyks ir ji pati. Žiūrėk, saugokis 
nusispjauti ar nusičiaudėti, tada žūtume abu. 

Jaunuolis pasislėpė lapinėje, o sodininkas nuėjo toliau kalbė- 
damas: 

— Tesuteiks tau Alachas pagalbą, o vaike mano. 

Taip jaunuoliui besėdint, pasirodė penkios vergės, į kurias pa- 
našių niekur nerastum. Jos suėjo į namelį, nusimetė drabužius ir 

ėmė viską plauti ir šlakstyti rožių vandeniu, o po to uždegė alojos 
ir ambros smilkalus, patiesė brokatą. 

Po jų pasirodė penkiasdešimt vergių su muzikos instrumentais, 
o tarp jų ėjo ir pati Džamilė. Ji žengė prisidengusi brokatu, kurio 
kraštus vergės prilaikė auksiniais kabliukais. Taip ji ir įėjo į namelį, 
ir jaunuolis nepamatė nei kaip ji atrodo, nei jos drabužių. 

„Prisiekiu Alachu, — tarė jis sau, — perniek visos mano pa- 
stangos. Bet aš būtinai palūkėsiu ir pažiūrėsiu, kas bus toliau“. 
Vergės atnešė valgių ir gėrimų, visos pavalgė, o po to nusiplovė 
rankas ir padavė Džamilei suolelį, ant kurio ji atsisėdo. Vergės 
pasiėmė muzikos instrumentus ir uždainavo tokiais jaudinančiais 
balsais, kokių nebūtum išgirdęs niekur kitur. Tada į priekį žengė 
senutė prižiūrėtoja, ėmė ploti rankomis ir šokti. Vergės nutempė 
ją šalin, tuo metu kilstelėjo uždanga, ir pasirodė juokdamasi 
Džamilė. Ibrahimas pagaliau ją pamatė! Ji vilkėjo puošniais dra- 
bužiais, turėjo daugybę papuošalų, ant galvos buvo vainikas iš 
perlų ir brangiųjų akmenų, ant kaklo — perlų vėrinys, juosmenį 
juosė topazais nusagstytas diržas, suvarstytas rubino ir perlų raište- 
liais. Vergės atsistojo ir pabučiavo priešais ją žemę, o ji vis 
juokėsi... 

Kai aš ją pamačiau, — kalbėjo Ibrahimas ibn al Hasibas, — 
palikau šį pasaulį, mano protas buvo priblokštas, mintys susi- 
jaukė — taip mane apakino jos grožis, kuriam neprilygsta niekas 
visoje žemėje. Aš kritau netekęs sąmonės, o po to atsipeikėjau 
ašarų pilnomis akimis ir tariau: 


Bijau aš nuo tavęs nusukti žvilgsnį, 
Bijau aš užsimerkti bent vieną mirksnį. 


Jei net ber amžius į tave žiūrėčiau, 
Visų grožybių tavo neregėčiau. 


Senė tarė vergėms: 

— Tegu dešimt iš jūsų pašoka ir padainuoja. 

Jas pamatęs, Ibrahimas pagalvojo: „O aš norėčiau, kad pašoktų 
ponia Džamilė“. Dešimt vergių baigusios šokti priėjo prie Džamilės, 
apsupo ją ir tarė: 

— O ponia, mes norėtume, kad dabar tu pašoktum ir pri- 
sidėtum prie mūsų džiaugsmo. Nebuvo dienos, malonesnės už šitą 

Ibrahimas ibn al Hasibas pamanė sau: „Nėra abejonės — at- 
sivėrė dangaus vartai, ir Alachas išgirdo mano maldą“. O vergės 
bučiavo Džamilei kojas ir kalbėjo: 

— Prisiekiame Alachu, mes nesame mačiusios, kad tu būtu- 
mei kada tokia atsigavusi kaip šiandien. 

Jos tol įkalbinėjo ją, kol šioji pagaliau nusivilko viršutinius dra- 
bužius ir liko vien su marškiniais iš auksu atausto audinio, siu- 
vinėto brangiaisiais akmenimis. Pasimatė speneliai jos krūtų, pa- 
našių į granatus, pasirodė veidas, tarsi mėnuo pilnaties naktį. 

Ibrahimas pamatė judesius, kokių gyvenime nebuvo regėjęs, 
Džamilė savo šokiu parodė nematytų būdų ir nuostabių naujo- 
vių. Tokia grožybė priverčia užmiršti burbulėlių šokį taurėje ir 
grąžina būtin tik tada, kai pajunti, kad turbanas baigia nuslink- 
ti“*. Apie tokią kaip Džamilė poetas būtų pasakęs: 


Išties tobuliausiai jinai sukurta, 
Pasaulio grožybė visa jai skirta. 


Tarytum iš deimanto ji iškalta, 
Lyg šimtas mėnulių ji švyti greta. 


Arba, kaip yra pasakęs kitas poetas: 


Šokėja! Liemuo jos — it gluosnis prieš vėją, 
Su jos judesiais mano siela nuskrieja. 


Kai pradeda šokt, tai ir šoks nesustojus, 
Lyg meilė manoji jai svilintų kojas. 


Man bežiūrint į ją, — kalbėjo Ibrahimas, — jos žvilgsnis staiga 
užkliuvo už manęs, ji mane pamatė! Kai šitaip atsitiko, jos vei- 
das persimainė, ji tarė vergėms: 

— Dainuokite, kol aš sugrįšiu. 

O pati nuėjo, pasiėmė pusės uolekties ilgumo peilį ir artin- 
damasi prie manęs sušuko: 

— Nėra jėgos ir galybės, didesnės už Alacho, didžiojo ir 
aukščiausiojo! 

“Tai reiškia, kad žiūrėdamas į tokį šokį gali užmiršti 
viską pasaulyje. 

Kai ji priėjo prie manęs, aš netekau amo. Tačiau ji susidūrusi 
su manim akis į akį staiga paleido iš rankų peilį ir sušuko: 

— Garbė tam, kuris palenkia širdis! — O paskui pridūrė: — 
O jaunuoli, nuramink savo sielą! Tavęs neištiks tai, ko tu bijaisi. 

Aš ėmiau verkti, o ji šluostė man savo ranka ašaras ir kalbėjo: 

— O jaunuoli, papasakok man, kas tu esi ir kas tave atginė 
į šią vietą? 

Aš pabučiavau jai ranką ir įsitvėriau jos skvernų. 

— Tau niekas negresia! — tarė ji. — Prisiekiu Alachu, aš nieko 
daugiau neprisiminsiu, tik tave. Pasakyk man, kas tu? 

„„Ir aš papasakojau jai visą savo istoriją nuo pradžios iki ga- 
lo, — kalbėjo Ibrahimas. — Ji nustebusi paklausė: 

— O mano pone, Alacho vardu maldauju tavęs, pasakyk man, 
ar tu ne Ibrahimas, al Hasibo sūnus? 

— Taip, — atsakiau aš. 

Tada ji pripuolė prie manęs kalbėdama: 

— O mano pone, juk tai tu padarei taip, kad aš nebesidomiu 
vyrais! Kai išgirdau, jog Kaire yra berniukas, už kurį gražesnio 
nerasi visoje žemėje, tai vien iš pasakojimų tave pamilau. Man 
širdin įkrito meilė tau vien iš nuogirdų apie tavo svaiginantį grožį. 
Ir atsitiko taip, kaip yra pasakęs poetas: 


Išgirdus apie jį, aš pamilau jį tyliai — 
Ausis dažnai anksčiau už akį įsimyli. 


— Tebus pagarbintas Alachas, parodęs man tavo veidą! Pri- 
siekiu Alachu, jei tai būtų buvęs kas nors kitas, aš būčiau liepusi 
nukryžiuoti ir sodininką, ir chano vartų sargą, ir siuvėją, ir visus, 
kas su jais susijęs, — tarė ji. Po to paklausė: — Kaip man čia įsi- 
gudrinus, kad tu gautum užkąsti, o mano vergės apie tai ne- 
sužinotų? 

"Tada aš tariau jai: 

— Turiu pasiėmęs visko, galim valgyti ir-gerti. 

Ir aš atrišau maišą. Ji ėmė vištą ir gabalėlį po gabalėlio dėjo 
man į burną. Aš taip pat dėjau jai į burną kąsnelius, ir ji priėmė 
tai, o aš jau pamaniau, kad sapnuoju. Paskui ištraukiau vyną, ir 
mudu ėmėme gerti. Visą tą laiką ji buvo šalia manęs, o vergės 
vis dainavo — taip mes praleidome laiką nuo ryto iki pat pusiau- 
dienio. Tada ji pakilo ir tarė: 

— Dabar kilk, paruošk savo laivą ir lauk manęs tokioje ir to- 
kioje vietoje. Aš pas tave ateisiu, nebeturiu daugiau jėgų būti be 
tavęs. 

— O ponia, — tariau aš, — aš turiu laivą, jis yra mano nuo- 
savybė, o jūrininkai — mano samdyti, jie laukia manęs! 

— Tai ir yra tai, ko aš norėčiau, — atsakė Džamilė ir grįžo 
pas savo vergės... 

Tuo tarpu išaušo rytas, ir Šachrazada nutraukė pasakojimą. 


Devyni šimtai penkiasdešimt aštuntoji 
naktis 


Kai atėjo devyni šimtai penkiasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad ponia Džamilė nuėjo 
pas savo verges ir tarė joms: 

— Kilkite, grįžtame į rūmus. 

— Nejaugi viskas? — nustebo vergės. — Juk paprastai praleis- 
davome čia tris dienas! 

— Jaučiu sieloje didelį sunkumą, lyg būčiau susirgusi, — at- 
sakė ponia, — bijau, kad tai mane per daug nuvargins. 

— Klausome ir vykdome! — atsakė vergės. 

Jos vėl apsirengė savo drabužius, nuskubėjo pakrantėn ir 
susėdo į valtį. O sodininkas susirado Ibrahimą (jis nežinojo, kas 
čia įvyko) ir tarė: 

— O Ibrahimai, tau nepasisekė, nepavyks pasigrožėti ja. Paprastai 
jos čia pasilikdavo tris dienas, ar tik ji kartais nebus ko įtarusi? 

— Ji manęs nematė, — atsakė Ibrahimas, — ir aš jos nemačiau, 
ji nebuvo išėjusi iš namelio. 

— Tavo tiesa, vaike mano, — tarė sodininkas, — jeigu ji būtų 
tave pamačiusi, tai mes jau būtume žuvę. Tu pabūk pas mane, 
kol ji atvyks čionai kitą savaitę, vėl pamatysi ją ir galėsi ligi valios 
prisižiūrėti. 

— O mano pone, — tarė Ibrahimas, — aš turiu pinigų ir ne- 
rimauju dėl jos, bet su manimi atvyko žmonės, ir aš bijau, kad 
jie gali pamanyti, jog užtrukau pernelyg ilgai. 

— Vaike mano, — tarė sodininkas, — man sunku su tavim 
skirtis! 

Jis apkabino jaunuolį ir atsisveikino su juo, o Ibrahimas iške- 
liavo atgal į chaną, kuriame buvo apsistojęs, ten susitiko vartų 
sargą ir pasiėmė savo pinigus. Chano vartų sargas paklausė: 

— Geros žinios, Alachui panorėjus? 

— Man nepavyko pasiekti to, ko troškau, — atsakė jam Ibra- 
himas, — ir noriu grįžti pas savo artimuosius. 

Chano vartų sargas pravirko ir atsisveikino su juo. Jis padėjo 
sunešti jaunuolio daiktus ir palydėjo jį iki laivo, o Ibrahimas sėdęs 
į laivą pasuko ton vieton, kurią jam buvo nurodžiusi Džamilė, ir 
ėmė laukti. 

Sutemus nakčiai, prie jo priėjo vyriškai apsitaisiusi mergina, 
ji buvo su apvalia barzdele, juosmenį susijuosusi diržu, vienoje 
rankoje laikė lanką ir strėlę, o kitoje — nuogą kardą. 

— Ar tai tu esi al Hasibo, Egipto valdovo, sūnus? — pa- 
klausė ji. 

— Taip, tai aš, — atsakė Ibrahimas. 

— Tai tu, niekše, atėjai gadinti karaliaus dukters! Eik, pasi- 
kalbėsi su sultonu! — sušuko mergina. 

Ir aš kritau be sąmonės, — pasakojo Ibrahimas, — o jūrininkai 
suakmenėjo iš baimės kaip stovi. 

Pamačiusi, kas mus ištiko, mergina nusiplėšė barzdą, metė 
kardą, nusijuosė diržą, ir aš atpažinau, jog tai pati ponia Džamilė, 
ir tariau jai: 

— Prisiekiu Alachu, tu pervėrei man širdį! 

O jūrininkams šūktelėjau: 

— Greičiau! 

Jie pakėlė visas bures, ir laivas ėmė plaukti sparčiau. Po kelių 
dienų mes pasiekėme Bagdadą. Ten staiga pamačiau, kad prie 
kranto stovi laivas, ir jūrininkai pamatę mus ėmė šaukti ma- 
niškiams: 

— O, tokie ir tokie, sveikiname jus laimingai sugrįžus! 

Jie pasuko savo laivą į mūsų laivą, ir aš įsižiūrėjęs pažinau — 
ten buvo Abu !' Kasimas as Sandalanis! Pamatęs mus jis sušuko: 

— Tai ir yra tas, ko aš norėjau. Keliaukite Alacho saugomi, 
o aš išvykstu su reikalais. 

Jis dar paklausė: 

— Garbė Alachui, ar tu pasiekei to, ko norėjai? 

— Taip, — atsakiau aš. 

Prieš as Sandalanį stovėjo žvakė ir jis pakėlęs ją ištiesė mūsų 
link. Džamilė, pamačiusi jį, visa persimainė, jos veidas pagelto. 

O as Sandalanis išvydęs ją dar kartą sušuko: 

— Keliaukite ramūs, tesaugo jus Alachas, o aš vykstu į Basrą 
su reikalais pas sultoną. Bet tam, kuris sugrįžo, priklauso dovana. 

Jis liepė atnešti dėželę su chalva ir metė ją mums į laivą (o 
chalvoje buvo bandžo) sakydamas: 

— O mano akių šviesa, pasivaišink! 

Džamilė pravirko ir paklausė: 

— O Ibrahimai, ar tu žinai, kas jis? 

— Taip, tai toks ir toks, — atsakiau aš. 

— Tai mano dėdės sūnus, — atsakė Džamilė, — jis anksčiau 
buvo atėjęs pas mano tėvą ir piršosi man, tačiau aš nesutikau. O 
dabar jis vyksta į Basrą ir tikriausiai praneš apie mudu mano tėvui. 

— O ponia, — atsakiau aš, — jis nepasieks Basros anksčiau, 
nei mes atsidursime Mosule. Mes juk nežinojome, kas gali laukti 
mūsų. 

Čia aš paragavau truputėlį chalvos, ir jai dar nespėjus pasiekti 
mano vidurių, bumptelėjau galva į žemę. 

Išaušus rytui aš nusičiaudėjau, ir bandžas iššoko man iš šner- 
vių. Atsimerkęs pamačiau, kad guliu išrengtas nuošalioje vieto- 
je, ėmiau mušti sau per veidą kalbėdamas: „Tai as Sandalanis ma- 
ne taip apgavo!“ Galva neišnešė, kur man eiti, be to, vilkėjau 
vienais apatiniais. Aš atsistojau ir kiek paėjėjęs staiga matau — 
artinasi valis, o su juo keletas žmonių su kardais ir vėzdais. Išsi- 
gandau ir pamatęs apgriuvusią pirtelę pasislėpiau joje. Ten ant 
kažko suklupau, ištiesiau ranką pačiupinėti ir išsitepiau ją krau- 
ju. Nusivaliau ranką į apatinius dar nežinodamas, kas tai, ir antrą 
kartą ištiesęs ranką apčiuopiau negyvėlį. Pasirodo, aš buvau 
pakėlęs jo galvą, o paleidęs sušukau: 

— Nėra jėgos ir galybės, didesnės už Alacho, didžiojo ir 
aukščiausiojo! 

Įėjau į vieną iš pirties kambarėlių, o valis tuo tarpu sustojo 
prie pirtelės ir įsakė: 

— Įeikite čionai ir apieškokite. 

Iš jo būrio atsiskyrė dešimt žmonių su žibintais, aš iš baimės 
užlindau už sienelės ir ėmiau apžiūrinėti užmuštąjį. Pamačiau, kad 
tai mergina, kurios veidas panašus į mėnulį, tačiau jos galva gulėjo 

vienoje pusėje, o kūnas — kitoje. Ji vilkėjo brangiais drabužiais. 
Man pasidarė baisiai neramu, o valis įėjo ir paliepė: 

— Apieškokite visus pirties kampus. 

Jo žmonės įėjo ten, kur buvau aš, ir vienas jų pamatė mane. 
Laikydamas rankoje pusės uolekties ilgumo peilį, jis priėjo ir 
sušuko: 

— Šlovė Alachui, šio puikaus veido kūrėjui! O jaunuoli, iš kur 
tu? — Jis paėmė mane už rankos ir paklausė: — O jaunikaiti, kodėl 
tu užmušei šią nelaimingąją? 

— Prisiekiu Alachu, — sušukau aš, — aš jos neužmušiau ir 
nežinau, kas ją užmušė. Ir čionai įsprukau tik jūsų išsigandęs. 

Aš papasakojau jam viską, kas man atsitiko, ir paprašiau: 

— Vardan Alacho, nenuskriausk manęs, aš nekaltas! Man ir 
taip pakanka rūpesčių. 

is žmogus nuvedė mane valiui, o šis pamatė kruviną mano 
ranką ir tarė: 

— Kai šitaip, tai kitų įrodymų nebereikia! Nukirskite jam 
galvą... 

Tuo tarpu išaušo rytas, ir Šachrazada nutraukė pasakojimą. 


Devyni šimtai penkiasdešimt devintoji 
naktis 


Kai atėjo devyni šimtai penkiasdešimt devintoji naktis, Šach- 
razada tęsė: 

Pasakojama, o laimingasai karaliau, kad ibn al Hasibas kalbėjo: 

Kai mane nuvedė valiui, šis pamatė kruviną mano ranką ir 
tarė: 

— Kai šitaip, tai nereikia jokių įrodymų! Nukirskite jam galvą. 

Tai išgirdęs garsiai pravirkau, iš akių pasruvo ašarų upeliai, 
ir tariau: 


Mes žengėm likimo mum skirtu keliu, 
Ir aš iš to kelio pasukt negaliu. 


Kam lemta numirti vienoj šalyje, 
Tasai iš tiesų nenumirs kitoje. 

Tada šūktelėjau ir kritau be sąmonės. Budelio širdis su- 
minkštėjo ir jis pasakė: 

— Prisiekiu, tai nepanašu į žmogų, kuris būtų galėjęs užmušti! 

— Nukirskite jam galvą! — pakartojo valis. 

Mane pasodino ant kraujo kilimėlio ir užrišo akis. Budelis 
paėmė kardą ir paprašė valio leidimo vykdyti nuosprendį. Jis jau 
norėjo kirsti, ir aš suklikau: 

— Vargas man, mirsiu svetimoje žemėje! 

Tik staiga pasigirdo besiartinantys raiteliai ir kažkas sušuko: 

— Palikite jį! Šalin rankas, o budeli! 

O atsitiko taip dėl nuostabios priežasties ir neįtikimo dalyko. 
Al Hasibas, Egipto valdytojas, pasiuntė savo dvariškį su dovanomis 
ir retenybėmis pas kalifą Harūną ar Rašidą ir įdavė jam laišką, 
kuriame rašė: „Štai jau metai, kai dingo mano sūnus, aš girdėjau, 
kad jis Bagdade. Prašyčiau Alacho perėmėjo malonės, kad išsi- 
aiškintų, kur jis ir pasistengtų surasti jį bei parsiųsti man kartų 
su šiuo dvariškiu“. 

Perskaitęs laišką, kalifas įsakė valiui sužinoti teisybę apie šį 
reikalą, ir abu jie tol teiravosi apie Ibrahimą, kol pagaliau žmonės 
pasakė matę jį Basroje. Tai sužinojęs, kalifas parašė laišką ir ati- 
davė jį egiptiečiui dvariškiui, liepęs vykti į Basrą. Kartu su juo 
kalifas pasiuntė būrį iš artimiausių vizirio valdinių. Dvariškis, būda- 
mas labai uolus, išvyko tuojau pat ir štai surado jaunuolį ant krau- 
jo kilimėlio. 

Valis, pamatęs dvariškį, pažino jį ir iš pagarbos jam nusėdo 
nuo žirgo. Dvariškis paklausė: 

— Kas čia per jaunuolis ir kokia jo kaltė? 

Valis papasakojo jam, kas atsitiko, ir dvariškis (o jis nežino- 
jo, kad tai sultono sūnus) tarė: 

— Šio jaunuolio veidas nepanašus į žudiko. 

Jis liepė atrišti jį, ir valis atrišo pančius. 

— Atvesk jį pas mane! — liepė dvariškis. 

Valis privedė Ibrahimą prie dvariškio, o Ibrahimas po išgy- 
ventos baimės buvo netekęs viso savo grožio. 

— Papasakok man apie save, o jaunuoli, ir kas atsitiko su šia 
užmuštąja, — paprašė dvariškis. 

O Ibrahimas, atidžiau pažvelgęs į dvariškį, pažino jį ir sušuko: 

— Vargas tau! Ar tu nepažinai manęs? Argi aš ne Ibrahimas, 
tavo pono sūnus? Galbūt tu atvykai manęs ieškoti? 

Dvariškis atidžiai pažiūrėjo į Ibrahimą ir puikiausiai jį pažino. 
Pažinęs puolė jam į kojas, o .valis tai pamatęs net pagelto. 

— Vargas tau, o kietaširdi, — tarė dvariškis, — nejaugi tu 
norėjai užmušti mano pono al Hasibo, Egipto valdovo, sūnų? 

Valis pabučiavo dvariškiui skverną ir ėmė teisintis: 

— O didžiūne, iš kurgi galėjau žinoti? Mes radome jį čia, o 
šalia buvo užmušta mergina. 

— Vargas tau, tu netinki būti valiu, — tarė dvariškis, — šiam 
berniukui tik penkiolika metų, jis nėra nudaigojęs nė žvirblio, tai 
kaipgi jis galėjo užmušti žmogų? O ar tu davei jam laiko, ar pa- 
klausei jo paties, kas jam yra atsitikę? 

Po to ir dvariškis, ir valis tarė žmonėms: 

— Ieškokite merginos žudiko! 

Žmonės dar kartą apžiūrėjo pirtį ir rado ten jos žudiką. 
Sučiupę atitempė jį valiui. 

Valis nusivedė jį į kalifo rūmus ir pranešė, kas įvyko. Ar 
Rašidas liepė užmušti merginos žudiką, o po to panoro pamatyti 
ibn al Hasibą. Kai jaunuolis stojo priešais jį, ar Rašidas nusišypsojo 
jam ir tarė: 

— Papasakok man savo istoriją. 

Ibrahimas apsakė jam visus savo nuotykius nuo pradžios iki 
galo, kalifui tai pasirodė svarbu ir pasišaukęs Masrūrą, kardo nešio- 
toją, jis paliepė: 

— Tuojau pat eik, įsilaužk į Abu P Kasimo as Sandalanio na- 
mus ir atvesk jį kartu su mergina. 

Masrūras tuojau pat iškeliavo ir įsiveržęs į tuos namus pa- 
matė, kad mergina surišta savo plaukais ir vos nemiršta. Masrūras 
atrišo ją ir kartu su as Sandalaniu atvedė kalifui. Pamatęs mer- 
giną, kalifas buvo nustebintas jos grožio, atsisuko į as Sanda- 
lanį ir įsakė: 

— Čiupkite jį, nukirskite jam rankas, kuriomis jis mušė šią mer- 
giną, nukryžiuokite jį ir atiduokite jo pinigus bei valdas Ibrahi- 
mui. 

Tai įvykdžius, staiga pasirodė Abu !' Leisas, Basros valdytojas, 
ponios Džamilės tėvas. Jis atvyko pas kalifą ieškodamas jo pagal- 
bos ir skųsdamasis, kad Ibrahimas, al Hasibo, Egipto valdytojo, 
sūnus, pagrobė jo dukrą. Tačiau ar Rašidas tarė: 

— Jo dėka mergina buvo išvaduota nuo kankinimų ir mirties. 

Ir kalifas paliepė atvesti ibn al Hasibą, o kai šis atėjo, paklausė 
Abu !"' Leisą: 

— Argi tu nesutiktum, kad šis jaunuolis, Egipto sultono sūnus, 
taptų tavo dukters vyru? 

— Klausau ir vykdau Alacho ir tavo paliepimus, o tikratikių 
valdove! — atsakė Abu !' Leisas. 

Kalifas pasikvietė teisėją bei liudininkus ir išleido merginą už 
Ibrahimo ibn al Hasibo. Jis padovanojo jam visus as Sandalanio 
pinigus, išruošė jį ir išsiuntė į jo šalį. Ir Ibrahimas gyveno su 
Džamile nuostabiai sutardami ir laimingi, kol juos aplankė Ma- 
lonumų Griovėja ir Suėjimų Ardytoja. Tebus pagarbintas gyva- 
sis, kuris nemiršta. 


PASAKOJIMAS APIE 
ABU L" HASANĄ Iš CHORASANO 


Pasakojama, o laimingasai karaliau, kad al Mutadidas Bilahas“* 
turėjo daug gerų ketinimų ir buvo kilnios sielos. Bagdade jam tar- 
navo šeši šimtai vizirių, ir jokie žmonių reikalai nebuvo jam pa- 
slaptis. Kartą su ibn Hamdūnu“ jis išėjo susitikti su valdiniais ir 
paklausyti, kas nauja yra atsitikę tarp žmonių. Beeinant ėmė ka- 
muoti karštis ir kepinti kaitra. Tuo metu jie priėjo skersgatvį netoli 
aikštės ir įsukę į jį pamatė pačiame gale gražų namą. Aukštai iškel- 
tas, jis garbingai liudijo savo šeimininko gerovę. Jiedu atsisėdo 
prie vartų pailsėti, o tuo metu pro vartus išėjo du tarnai, panašūs 
į mėnulį keturioliktąją naktį. Vienas iš jų tarė savo draugui: 

— O, kad pasibelstų ir pasiprašytų užeiti koks nors svečias! 
Mano ponas valgo tik su svečiais, kitaip ne, o šiandien jau su- 
laukėme va kokio meto ir niekas neatėjo. 

Kalifas nustebęs tarė: 

— Štai koks dosnus šių namų šeimininkas! Mes būtinai užsuk- 
sime į tą namą, pažvelgsimę į jo kilnybę, ir per mus jį pasieks 
malonė. 

Paskui jis kreipėsi į tarną: 

— Paprašyk savo pono leidimo užeiti keliems svetimšaliams. 

(O kalifas, norėdamas pasižvalgyti, kaip gyvena valdiniai, per- 
sirengdavo pirkliu.) 

Tarnas nuėjo pas savo poną ir viską jam pranešė. Namų šei- 
mininkas labai apsidžiaugė ir pats išėjo pasitikti svečių. Pasirodė, 
"kad jis gražaus veido ir dailus, vilkėjo jis nisaburiškais marškiniais 


AI Mutadidas Bilahas — abasidų kalifas 
(valdė 892-902 m.). *Ibn Hamdūnas — šio kalifo viziris. 

ir auksu siuvinėtu apsiaustu, kuris buvo iškvėpintas kvepalais, ant 
rankos mūvėjo žiedą su rubinais. Pamatęs atėjusius, tarė jiems: 
— Jaukumas ir prieglobstis ponams, parodžiusiems mums ma- 
lonę savo atėjimu! 
Įėję jie pamatė, kad tokie namai priverstų užmiršti ir gimtinę, 
ir artimuosius, kad tai vieta, panaši į rojaus sodo kampelį... 
Tuo tarpu išaušo rytas, ir Šachrazada nutraukė pasakojimą. 


Devyni šimtai šešiasdešimtoji 
naktis 


Kai atėjo devyni šimtai šešiasdešimtoji naktis, Šachrazada tęsė: 

Pasakojama, o laimingasai karaliau, kad kalifas su palydovais 
įėjęs pamatė, jog šie namai priverstų užmiršti ir gimtinę, ir arti- 
muosius, kad tai vieta, panaši į rojaus sodo kampelį. Čia buvo 
įvairiausių medžių sodas, kuris svaigino žvilgsnius, visi kambariai 
šiuose namuose buvo iškloti puikiausiais kilimais. 

Atėjusieji susėdo, ir al Mutadidas ėmė apžiūrinėti namus ir 
kilimus. 

Aš pažvelgiau į kalifą, — kalbėjo ibn Hamdūnas, — ir pa- 
mačiau, kad jo veidas persimainė (o aš skirdavau jo veide pykčio 
ar malonės išraiškas). „Pamanyk tik, — tariau sau, — ko gi jis da- 
bar supyko?“ Buvo atneštas auksinis dubuo, ir mes nusiplovėme 
rankas. Tarnai patiesė šilko staltiesę, atnešė bambukinį staliuką, 
ir kai nukėlė dangčius nuo patiekalų, mes išvydome valgius, pa- 
našius į pavasario gėles per patį jų žydėjimą, kupstais ir pavie- 
niui. Namų šeimininkas tarė: 

— Vardan Alacho, o ponai! Prisiekiu Alachu, esu labai alkanas! 
Padarykite malonę, užkąskite šių valgių, kaip dera kilmingiems 
žmonėms. 

Ir šeimininkas ėmė traukti vištas ir dėlioti jas prieš mus. Jis 
juokėsi, deklamavo eiles, laidė sąmojus, kaip ir tiko šia proga. 

Mes pavalgėme ir atsigėrėme, — kalbėjo ibn Hamdūnas, — po 
to mus pervedė į gretimą patalpą, svaiginančią savo grožiu. Jo- 
je sklido nuostabūs kvapai, staltiesė buvo nukrauta ką tik skin- 
tais vaisiais, saldumynais, prašyte besiprašančiais į burną. Mūsų 
džiaugsmui nieko netrūko ir visi rūpesčiai nutolo. Tačiau kalifas 
ir toliau buvo apniukęs ir nesišypsojo, nors prieš jį buvo tai, kas 

džiugino sielą, o jis mėgo išsiblaškyti ir pasilinksminti, pailsėti nuo 
rūpesčių. Aš žinojau, kad jis ne pavyduolis ir jam neknieti šei- 
mininko gėrybės. „Kad taip sužinojus, — galvojau pats sau, — ko 
jis toks niūrus ir nepatenkintas!“ 

Paskui buvo atneštas padėklas su gėrimais, — prie tokių sėda 
įsimylėjėliai, — aukso, krištolo ir sidabro taurėse, paduotas per- 
koštas vynas. Namų šeimininkas bilstelėjo bambukine lazdele į 
kažkokio kambario duris, durys atsivėrė, ir įėjo trys vergės — trys 
aukštakrūtės deivės, švytinčiais veidais nelyg saulė ketvirtą valandą 
dienos. Viena iš jų nešėsi liutnią, kita cimbolus, o trečioji buvo 
šokėja. Tarp mūsų ir tų trijų vergių buvo nuleista brokato užuo- 
laida su šilkiniais kutais, o jos žiedai buvo iš aukso. Tačiau ka- 
lifo tatai visiškai nepatraukė, o namų šeimininkas nė neįtarė, kas 
pas jį svečiuojasi. Kalifas paklausė: 

— Ar tu kilmingas? 

— Ne, pone mano, — atsakė šeimininkas, — aš esu pirklio 
sūnus, ir žmonės vadina mane Abu !' Hasanu ibn Achmedu cho- 
rasaniečiu. 

— Ar tu pažįsti mane, o žmogau? — paklausė kalifas. 

— Prisiekiu Alachu, pone mano, ničnieko nežinau apie jūsų 
kilnybę, — atsakė Abu !' Hasanas. 

Tada ibn Hamdūnas tarė: 

— O žmogau, tai tikratikių valdovas al Mutadidas Bilahas, al 
Mutavakilio ala Laho“ vaikaitis. 

Tada šis žmogus pakilo, pabučiavo žemę tarp kalifo rankų ir 
drebėdamas iš baimės tarė: 

— O tikratikių valdove, meldžiu tave tavo tauriųjų protėvių 
vardu, jei tu pastebėjai mane esant nemokšą ar per mažai pagar- 
bos tau parodžius, atleisk man. 

— Dėl pagarbos, kurią tu mums parodei, tai geriau nė ne- 
būna, — atsakė kalifas. — Tačiau aš čia kažką įtariu, ir jei papa- 
sakosi man visą teisybę ir ji bus įtikima, tu išsigelbėsi, o jei ne- 
pasakysi teisybės, aš pagausiu tave su aiškiais įrodymais ir taip 
kankinsiu, kaip dar nieko nesu kankinęs. 

— Apsaugok Alache nuo to, kad pasakyčiau ką nors neteisin- 
ga! — šūktelėjo Abu VP Hasanas. — Ką gi tu įtari, o tikratikių val- 
dove? 


"Al Mutavakilis ala Lahas valdė 847-861 m. Al 
Mutadidas buvo al Muvafako Bilaho, penkioliktojo abasidų 
kalifo al Mutadido (870-871 m.) brolio vaikaitis. 

— Nuo to laiko, kai aš įžengiau į šiuos namus, — atsakė ka- 
lifas, — žiūriu į visą šį grožį — indus, kilimus, papuošalus, net- 
gi į tavo drabužius — ir matau ant viso to savo senelio al Mu- 
tavakilio ala Laho ženklą. 

— Taip, — atsakė Abu !' Hasanas. — Žinok, o tikratikių val- 
dove (tepalaiko tave Alachas!), kad teisybė — tavo apatiniai bal- 
tiniai, o tiesa — tavo apsiaustas, ir niekas negali kalbėti neteisybės 
tau girdint. 

Kalifas paprašė jį sėstis ir tada paliepė: 

— Pasakok! 

Namų šeimininkas pradėjo pasakoti: 

— Žinok, o tikratikių valdove (tesustiprina tave Alachas savo 
palaikymu ir teapsupa tave savo kilniais darbais!), kad nebuvo Bag- 
dade turtingesnio už mane ir mano tėvą... Tad atverk man sa- 
vo protą, klausą ir žvilgsnį, kad galėčiau papasakoti tau apie tai, 
kuo tu mane įtarinėji. 

— Pradėk savo pasakojimą, — tarė kalifas. 

Ir Abu I" Hasanas ėmė pasakoti: 

Žinok, o tikratikių valdove, kad mano tėvas prekiavo maini- 
kautojų, audinių bei cheminių prekių turguje, ir kiekvienoje pre- 
kyvietėje jis turėjo po prekystalį, patikėtinį bei visokiausių prekių. 
Mainikautojų prekyvietės krautuvėlėje jis turėjo mažą kambarėlį, 
kuriame galėjo būti vienas, o pačią krautuvę buvo palikęs prekėms. 

Pinigų jis turėjo daugiau, negu galėjo suskaičiuoti — tai yra 
be skaičiaus, o vaikų, išskyrus mane, jis neturėjo ir labai mane 
mylėjo bei rūpinosi. Atėjus paskutinei valandai, jis pasišaukė mane 
ir liepė man globoti savo motiną, bijoti didžiojo Alacho, o pas- 
kui numirė (tepasigailės jo didysis Alachas ir teapsaugos jis tik- 
ratikių valdovą!). O aš ėmiau linksmai gyventi, valgyti ir gerti, įsi- 
gijau daugybę draugų. 

Motina stengėsi sulaikyti mane nuo to ir priekaištavo, tačiau 
aš neklausiau jos, kol neiššvaisčiau visų pinigų. Pardaviau visas 
savo valdas, man liko tik namas, kuriame gyvenau, — tai buvo 
gražus namas, o tikratikių valdove, ir aš tariau motinai: 

— Noriu parduoti namą! 

— O vaike mano, — atsakė ji, — jei tu jį parduosi, užsitrauksi 
gėdą ir nebeturėsi kur prisiglausti. 

— Namas kainuoja penkis tūkstančius dinarų, — atsakiau aš, — 
už tuos pinigus aš nusipirksiu tūkstančio dinarų vertės namą, o 
už likusius prekiausiu. 

— Ar neparduotum namo už šią sumą man? — paklausė 
motina. 

Aš sutikau. 

Motina priėjo prie nuleidžiamų durų, pakėlė jas ir ištraukė por- 
celianinį indą, kuriame buvo penki tūkstančiai dinarų. Man ta- 
da pasirodė, kad visas namas auksinis. 

— O vaike mano, — tarė motina, — nemanyk, kad tai tėvo pi- 
nigai! Prisiekiu Alachu, tai dar mano tėvo pinigai, ir aš buvau 
paslėpusi juos juodai dienai. Kol buvo gyvas tavo tėvas, man ne- 
prireikė jų. 

— Aš paėmiau iš jos pinigus, o tikratikių valdove, ir vėl grįžau 
prie savo gyvenimo būdo — valgio, gėrimo bei draugų. Tie penki 
tūkstančiai dinarų tirpte tirpo, o aš neklausiau nei savo motinos 
kalbų, nei patarimų. Po kiek laiko vėl sakau jai: 

— Noriu parduoti namą! 

— O vaike mano, aš kartą jau sulaikiau tave, kad neparduo- 
tum, nes mačiau, kad jis tau reikalingas, kaipgi tu dabar ketini 
parduoti jį antrą kartą? 

— Neužtęsk kalbų, aš būtinai turiu jį parduoti! — atkirtau. 

— Parduok man namą už penkiolika tūkstančių dinarų su sąly- 
ga, kad aš pati imsiu tvarkyti tavo reikalus, — paprašė motina. 

Ir aš pardaviau jai namą už šią kainą su sąlyga, kad ji im- 
sis tvarkyti mano reikalus. Ji susikvietė mano tėvo patikėtinius, 
davė kiekvienam iš jų po tūkstantį dinarų, o likusius pinigus pa- 
siliko. Visus sandėrius ji įsakė sudarinėti per ją. Dalį pinigų davė 
man, kad aš už juos prekiaučiau, ir prisakė sėdėti savo tėvo krau- 
tuvėlėje. Aš taip ir padariau, kaip liepė motina, o tikratikių val- 
dove. Nuėjau į krautuvėlę, kuri buvo mainikautojų turguje, pas 
mane eidavo draugai ir pirkdavo iš manęs, o aš jiems parduo- 
davau. Gaudavau nemažą pelną, ir mano pinigų ėmė daugėti. 

Pamačiusi, jog man taip sekasi, motina parodė man brangak- 
menius, kuriuos buvo paslėpusi — metalus, perlus ir auksą. Su- 
sigrąžinau savo valdas, kurias buvau praradęs, vėl turėjau daug 
pinigų, kaip ir anksčiau. Taip gyvenau kurį laiką, o tada pas mane 
atėjo mano tėvo patikėtiniai, ir aš daviau jiems prekių, o pats įsi- 
rengiau krautuvėlėje antrą kambarį. 

Kartą, kai aš, kaip paprastai, sėdėjau tenai, o tikratikių val- 
dove, prie manęs priėjo mergina, gražesnės už kurią nebuvau 
matęs, ir paklausė: 

— Ar čia būna Abu !"' Hasanas Ali ibn Achmedas chorasa- 
nietis? 

— Taip, tai aš, — atsakiau jai. 

O mano protas buvo apstulbintas jos dailumo, o tikratikių val- 
dove. Mergina atsisėdo ir tarė man: 

— Pasakyk berniukui, tegul jis atsveria man tris šimtus dinarų. 

Aš liepiau atsverti jai tiek, ir berniukas atsvėrė. Mergina pa- 
siėmė pinigus ir išėjo, o aš likau apstulbęs. 

— Ar tu ją pažįsti? — paklausė berniukas. 

— Ne, prisiekiu Alachu! — atsakiau. 

— Tai kodėl gi tu liepei man atsverti? — paklausė jis. 

— Prisiekiu Alachu, — tariau aš, — pats nesuvokiau, ką sakau, 
taip mane apakino jos grožis ir dailumas. 

Berniukas pakilo ir man nieko nežinant nusekė paskui mer- 
giną. Netrukus jis grįžo verkdamas, su mėlyne veide. 

— Kas tau? — paklausiau. 

— Aš sekiau paskui merginą, norėjau pažiūrėti, kur ji eis, o 
ji pajuto mane, atsigręžė ir taip davė man, kad vos neužmušė ir 
vos nelikau be akies. 

Visą mėnesį aš merginos nemačiau. Ji nesirodė, o aš iš meilės 
pamečiau protą, o tikratikių karaliau. Baigiantis mėnesiui ji staiga 
atėjo, pasisveikino su manim, o aš vos nepakibau ore iš džiaugs- 
mo. Ji pasiteiravo, kaip aš jaučiuosi, ir paklausė: 

— Ko gero, tu širdyje galvojai: „Ką ši gudruolė daro? Kaip- 
gi taip — ji paėmė iš manęs pinigus ir išėjo?“ 

— Prisiekiu Alachu, o ponia, — atsakiau, — mano pinigai ir 
siela — tavo rankose. 

Ji atsidengė veidą ir prisėdo pailsėti, o jos papuošalai ir ap- 
darai mainyte mainėsi. 

— Atsverk man tris šimtus dinarų, — tarė ji. 

— Klausau ir vykdau! — atsakiau ir atsvėriau jai dinarus. 

Ji pasiėmė juos ir išėjo, o aš tariau berniukui: 

— Sek paskui ją! 

Jis nusekė merginą, bet grįžo nieko nepešęs. 

Praėjo kiek laiko, o mergina nesirodė. Paskui vieną dieną ji 
vėl staiga atėjo, šiek tiek paplepėjo su manim ir vėl tarė: 

— Atsverk man penkis šimtus dinarų — man jų prireikė... 

Aš jau norėjau klausti: „Kodėl aš vis turiu duoti tau pinigų?“ — 
tačiau begalinė aistra užgniaužė man visus žodžius, ir kiekvieną 

kartą, kai tik ji pasirodydavo, o tikratikių valdove, man drebėdavo 
pakinkliai ir gelsdavo veidas. Aš užmiršdavau, ką norėjau pasa- 
kyti, ir buvau toks, apie kokius poetas sako: 


Kai manosios akys gražuolę pamato, 
Aš jau susigėdęs, netekęs jau žado. 


Aš atsvėriau jai penkis šimtus dinarų, ji pasiėmė juos ir išėjo. 
Tada aš pats atsistojau ir leidausi jai iš paskos. Sekiau ją iki bran- 
genybių turgaus, ten ji sustojo prie vieno žmogaus ir išsirinko perlų 
vėrinį, tada atsisuko, pamatė mane ir tarė: 

— Atsverk man penkis šimtus dinarų. 

Vėrinio šeimininkas pamatęs mane atsistojo ir pagerbė. Aš ta- 
riau jam: 

— Atiduok jai vėrinį, o aš tau sumokėsiu! 

— Klausau ir vykdau, — atsakė pirklys. 

O mergina pasiėmė vėrinį ir nuėjo... 

Tuo tarpu išaušo rytas, ir Šachrazada nutraukė pasakojimą. 


Devyni šimtai šešiasdešimt pirmoji 
naktis 


Kai atėjo devyni šimtai šešiasdešimt pirmoji naktis, Šachrazada 
tęsė: 

Pasakojama, o laimingasai karaliau, kad Abu !' Hasanas cho- 
rasanietis kalbėjo: 

Aš tariau jam: 

— Atiduok jai vėrinį, o aš tau sumokėsiu! 

Mergina pasiėmė vėrinį ir nuėjo. Aš vėl sekiau ją, kol pa- 
siekėme Tigrą, ten ji sėdo į valtį, o aš parodžiau ranka į žemę, 
lyg būčiau norėjęs ją pabučiuoti merginos akivaizdoje. Ji tik nu- 
sijuokė ir nuplaukė. Aš likau stovėti ir žiūrėjau į ją, kol ji įžengė 
į kažkokius rūmus. Gerai įsižiūrėjęs supratau, kad tai kalifo al 
Mutavakilio rūmai! Aš grįžau, o tikratikių valdove, ir širdį man 
sakytum užgulė viso pasaulio nerimas — juk mergina paėmė iš 
manęs tris tūkstančius dinarų! Aš galvojau: „Ji pasisavino ma- 
no pinigus ir pavergė mano protą, gali būti, kad iš meilės jai 
ir mano siela žus“. 

Aš grįžau namo ir viską papasakojau motinai. Ji tarė: 

— O vaike mano, stenkis daugiau jai nepasipainioti, antraip 
žūsi. 

Kai aš vėl nuėjau į krautuvėlę, mane aplankė patikėtinis iš che- 
minių prekių turgaus — jis jau buvo senas senutėlis — ir tarė: 

— O pone, ko tu toks pasikeitęs? Aš matau liūdesio pėdsa- 
kus tavo veide, pasipasakok man. 

Ir aš jam papasakojau viską, kas mane ištiko su šia mergina. 

Išklausęs jis tarė: 

— O vaike mano, ši mergina — viena iš tikratikių valdovo 
rūmų vergių, ji yra kalifo numylėtinė. Galima sakyti, kad pinigai 
nuėjo didžiojo Alacho malonėn, ir nesuk sau dėl jos galvos. Tik 
kai ji vėl ateis, saugokis, kad tau nepakenktų, pranešk man apie 
tai, ir aš ką nors sugalvosiu, kad tu nepražūtum. 

Po to jis paliko mane ir išėjo, o mano širdį tarsi kas ugnimi 
degino. Baigiantis mėnesiui, mergina vėl pasirodė, ir aš be ga- 
lo apsidžiaugiau. 

Ji paklausė: 

— Kas paskatino tave sekti paskui mane? 

— Beribė meilė, kilusi mano širdyje, — atsakiau aš ir pravirkau 
jos akivaizdoje. 

Ji taip pat pravirko iš gailesčio man ir sušuko: 

— Prisiekiu Alachu, meilė tavo širdyje yra ne didesnė už tą, 
kuri manojoje! Tačiau ką gi man daryti? Prisiekiu Alachu, aš ne- 
turiu jokios kitos išeities, kaip tik pasimatyti su tavim vieną kartą 
per mėnesį! 

Ji ištiesė man popierėlį ir tarė: 

— Nunešk šitai tokiam ir tokiam, prekiaujančiam tuo ir tuo — 
jis mano patikėtinis — ir gausi iš jo tiek, kiek čia parašyta. 

— Man nereikia pinigų, — sušukau, — ir mano pinigai, ir mano 
siela tebus išpirka už tave! 

— Aš sugalvosiu ką nors, kad tu galėtum suartėti su manim, 
nors tai man bus labai sunku, — pažadėjo mergina. 

Ji atsisveikinusi išėjo, o aš nuskubėjau pas senuką, cheminių 
prekių pardavėją, ir papasakojau viską, kas atsitiko. 

Mudu abu nuėjome iki al Mutavakilio rūmų, ir aš atpažinau, 
kad tai tie patys rūmai, į kuriuos tada įėjo mergina. Senasis par- 
davėjas stabtelėjo nežinodamas, kokios gudrybės imtis, jis apsi- 
dairė ir pamatė siuvėją, sėdintį priešais rūmų langus, žvelgiančius 
į pakrantę. Šalia jo triūsė pagalbininkai. 

— Štai šis žmogus padės pasiekti tau, ko tu nori, — tarė che- 
minių prekių pardavėjas. — Prasiardyk kišenę, prieik prie jo ir pa- 
prašyk, kad jis tau ją susiūtų, o kai susiūs, duok dešimt dinarų. 

— Klausau ir vykdau! — atsakiau aš. 

Pasiėmiau dvi atraižas rumų brokato ir nuėjau pas siuvėją. Ta- 
riau jam: 

— Sukirpk man iš šių atraižų keturis drabužius: dvi fardžijas 
ir dvi ne fardžijas. 

Kai jis baigė kirpti ir siūti, aš užmokėjau jam daug daugiau, 
nei įprasta už tokį darbą. Jis ištiesė man drabužius sakydamas: 
— Imk juos ir nešiok sveikas ir tu pats, ir tavo namiškiai. 

Aš ėmiau dažniau lankytis pas šį siuvėją, užsisėdėdavau pas 
jį ir pasisiūdinau dar daug visokių drabužių sakydamas: 

— Pakabink juos prieš savo krautuvėlę, kad kas nors pama- 
tytų ir nupirktų. 

Siuvėjas taip ir padarė, ir kiekvienam, kas išeidavo iš kalifo 
rūmų ir kam patikdavo koks nors drabužis, aš dovanodavau juos, 
netgi vartų sargui. 

Vieną dieną siuvėjas tarė man: 

— Aš norėčiau, o vaike mano, kad tu papasakotum man tei- 
sybę. Tu pasisiūdinai pas mane šimtą brangių drabužių (o kiek- 
vienas jų kainavo didelius pinigus) ir daugumą jų išdovanojai 
žmonėms. Taip pirkliai nesielgia, nes jie skaičiuoja kiekvieną dir- 
hemą. Kokie gi yra tavo tikrieji turtai, jei tu dovanoji tokias do- 
vanas, ir kiek tu pelnai per metus? Papasakok man teisybę, kad 
galėčiau padėti tau, jei ko sieki. Vardan Alacho, ar tik nesi įsi- 
mylėjęs? 

— Taip, — atsakiau aš. 

— Ir ką gi? — paklausė jis. 

— Kalifo rūmų vergių vergę, — atsakiau. 

— O, kad jas Alachas nubaustų! — sušuko siuvėjas. — Ar jos 
kada nustos viliojusios žmones? 

Po to jis paklausė: 

— Ar tu žinai jos vardą? 

— Ne, — atsakiau aš. 

Tada siuvėjas tarė: 

— Nupasakok man, kaip ji atrodo. 

Ir aš nupasakojau tą merginą. 

— O varge, — aiktelėjo siuvėjas, — juk tai kalifo al Mutava- 
kilio liutnininkė ir jo brangiausia numylėtinė! Tačiau ji turi vergą, 
susibičiuliauk su juo, gal jis padės tau prieiti prie merginos. 

Mums taip besikalbant, staiga tas vergas išėjo pro rūmų var- 
tus ir prisiartino prie mūsų. Jis buvo panašus į mėnulį keturio- 
liktąją naktį. Prieš mane gulėjo siuvėjo pasiūti drabužiai (jie buvo 
iš įvairiausių spalvų brokato), vergas ėmė juos apžiūrinėti, vartyti, 
o po to priėjo prie manęs, ir aš pakilęs pasveikinau jį. Jis pa- 
klausė: 

— Kas tu toks? 

— Esu vienas iš pirklių, — atsakiau. 

— Ar tu parduodi šiuos drabužius? — paklausė jis. 

— Taip, — atsakiau. 

Jis pasiėmė penkerius iš jų ir paklausė: 

— Kiek už juos nori? 

— Tebus tai dovana tau nuo manęs, kad mudu imtume ir su- 
sibičiuliautume, — tariau. 

Vergas liko patenkintas, o aš parėjau namo, paėmiau jam dar 
drabužių, puoštų brangakmeniais ir rubinais, kurių vertė buvo trys 
tūkstančiai dinarų, ir nunešiau. Jis priėmė iš manęs drabužius ir 
nusivedė į rūmų kambarį. 

— Kaip tave pirkliai vadina? — paklausė jis. 

— Aš tiesiog esu vienas iš jų, — atsakiau. 

— Tavo elgesys man įtartinas, — tarė vergas. 

— Kodėl? — paklausiau aš. 

— Tu padovanojai man daug daiktų, tuo palenkdamas mano 
širdį, ir aš įsitikinęs, kad tu esi mainikautojas Abu V Hasanas cho- 
rasanietis. 

Aš pravirkau, o tikratikių valdove, o vergas paklausė: 

— Ko gi tu verki? Prisiekiu Alachu, ta, dėl kurios tu verki, 
labiau ir nuoširdžiau tave pamilusi nei tu ją, apie tave jau žino 
rūmuose visos vergės. Ko gi tu nori? 

— Aš noriu, kad tu man padėtum, — atsakiau. 

Vergas pasiūlė man susitikti rytoj. Aš grįžau namo, o kitą rytą 
nuėjau pas jį. Palaukiau jo kambaryje, jis atėjo ir pasakė: 

— Žinok, kad kai vakar ji baigė tarnauti kalifui ir grįžo į savo 
kambarį, aš papasakojau jai apie tave, ir ji ryžosi suartėti su t2- 
vim. Pabūk pas mane iki vakaro. 

Aš likau sėdėti pas tą vergą. Atėjus nakčiai, jis parėjo nešinas 
auksu ataustus marškinius ir drabužį iš kalifo rūbų. Apvilko mane, 
aprūkė smilkalais, ir aš tapau panašus į kalifą. Tada jis nuvedė 
mane į koridorių, kuriame buvo dviem eilėm išsidėstę kambariai, 
ir tarė: 

— Tai vergių kambariai, kai eisi pro juos, prie kiekvienų durų 
padėk po pupą. Kalifas taip daro kiekvieną vakarą... 

Tuo tarpu išaušo rytas, ir Šachrazada nutraukė pasakojimą. 


Devyni šimtai šešiasdešimt antroji 
naktis 


Kai atėjo devyni šimtai šešiasdešimt antroji naktis, Šachrazada 
tęsė: 

Pasakojama, o laimingasai karaliau, kad vergas kalbėjo Abu 
P Hasanui: 

— Prie kiekvienų durų dėk po pupą, — kalifas taip daro kiek- 
vieną vakarą, — kol prieisi.antrą koridorių iš dešinės. Ten pamatysi 
kambarį, kurio durys su marmuriniu slenksčiu. Kai prieisi jas, 
pačiupinėk slenkstį ranka, arba, jei nori, skaičiuok duris, jų bus 
štai tiek, ir įeik pro duris, kurios yra tokios ir tokios. Ten tavo 
draugė pamatys tave ir pasiims. O dėl tavo išėjimo, tai čia jau 
Alachas man padės, net jei man tektų išnešti tave skrynioje. 

Jis paliko mane ir grįžo atgal, — kalbėjo Abu I Hasanas, — 
o aš nuėjau skaičiuodamas duris ir dėdamas prie kiekvienų po 
pupą. Pasiekęs viduriniuosius kambarius, išgirdau didelį triukšmą 
ir pamačiau žvakių šviesas. Visas šis šurmulys judėjo mano pusėn, 
kol visai prisiartino. Aš pamačiau kalifą, supamą vergių, laikančių 
rankose žvakes. Išgirdau, kaip viena iš jų tarė savo draugei: 

— O sesute, ar mes turime du kalifus? Juk kalifas jau kartą 
praėjo pro mano kambarį, aš užuodžiau jo smilkalų kvapą, be to, 
jis padėjo pupą prie durų, kaip yra įpratęs daryti. O dabar matau 
kalifo žvakių šviesą, ir štai jis pats eina. 

— Iš tiesų labai keista, — atsakė kita vergė, — juk niekas 
neišdrįstų persirengti kalifo drabužiais. 

Šviesa dar labiau priartėjo, ir aš jau visas drėbėjau, tik stai- 
ga eunuchas suriko vergėms: 

— Čionai! 

Jis pasuko į vieną kambarį, o po kiek laiko išėjo ir prisiarti- 
no prie mano draugės kambario durų. Aš išgirdau kalifą klausiant: 

— Kieno šis kambarys? 

— Šis kambarys — Šedžeret ad Durės. 

— Pakvieskite ją! — liepė kalifas. 

Merginą pakvietė, ji išėjo ir pabučiavo kalifui kojas. Tas pa- 
klausė jos: 

— Ar tu šįvakar gersi? 

— Jei ne tavo apsilankymas, ne noras žvilgtelėti į tavo veidą, 
aš nebūčiau gėrusi, nes šįvakar nelinkusi to daryti. 

Kalifas atsisuko į eunuchą: 

— Pasakyk iždininkui, kad duotų jai tokį ir tokį vėrinį. 

Paskui jis liepė visiems eiti į jos kambarį. Pirmiausia įnešė 
žvakes, ir kalifas įžengė į mano draugės kambarį. Staiga aš pa- 
mačiau kiek atokiau nuo kitų vergę, kurios veido švytėjimas 
užgožė liepsną žvakės, degančios jos rankoje. Ji priėjo prie manęs 
ir paklausė: 

— Kas tu? 

Pačiupusi mane už rankos, įsitempė į vieną kambarį ir vėl pa- 
klausė: 

— Kas tu toks? 

Aš pabučiavau žemę priešais ją ir ėmiau maldauti: 

— Alacho vardu prašau tavęs, o ponia, išsaugok mano kraują. 
Pasigailėk manęs ir priartėk prie Alacho išgelbėdama mano sielą. 
Aš pravirkau, nes visai netroškau mirties, o vergė tarė: 

— Tu, be abejonės, vagis! 

— Ne, prisiekiu Alachu, — atsakiau, — aš ne vagis. Argi aš 
panašus į vagį? 

— Papasakok man teisybę, — tarė ji, — ir aš apsaugosiu tave. 

— Aš įsimylėjęs, pamišęs iš meilės, — tariau. — Tai meilė ir 
mano kvailumas paskatino mane tam, ką tu matai, ir aš pakliu- 
vau į šiuos spąstus. 

— Pabūk čia, kol aš grįšiu, — tarė ji ir nuėjusi atnešė man vie- 
nos savo vergės drabužius. 

Tame pačiame kambaryje perrengė mane ir tarė: 

— Sek paskui mane! 

Ir aš išėjau paskui ją. Ji nuvedė mane iki savo kambario ir 
pasakė: 

— Eikš čionai! 

Kai aš įėjau, ji privedė mane prie gulto, užtiesto puikiausiu 
kilimu, ir tarė: 

— Sėskis, tau nieko blogo neatsitiks. Ar tu ne Abu !' Hasa- 
nas chorasanietis? 

— Taip, — atsakiau aš. 

— Teapsaugo Alachas tavo kraują nuo praliejimo, — sušuko 
mergina, — jeigu tu kalbi teisybę ir nesi vagis! O jei ne, tai tu 
pražūsi, tuo labiau kad apsimetei kalifu, vilkėjai jo drabužiais ir 
kvepėjai jo smilkalais. Bet jeigu tu Abu I? Hasanas chorasanietis, 
mainikautojas, tai tu esi saugus ir tau nieko neatsitiks, nes tu esi 
Šedžeret ad Durės draugas, o ji — mano sesuo. Ji be perstojo kal- 
ba mums apie tave ir pasakoja, kaip paėmė iš tavęs pinigus, o 
tu elgeisi, lyg nieko nebūtų atsitikę, kaip tu nusekei paskui ją iki 
upės ir parodei ranka ženklą žemėn pagerbdamas ją. Jos širdy- 
ję tu uždegei kaitriausią ugnį, kaitresnę, nei dega tavojoje. Tačiau 
kaip tu prasmukai čionai: ar jos palieptas, ar jai net nežinant? Tu 
rizikuoji savo siela, ko gi tu tikiesi iš šio susitikimo? 

— Prisiekiu Alachu, o ponia, — tariau aš, — pavojų savo sielai 
pasirinkau aš pats, o geidžiu aš iš šio susitikimo tik vieno daly- 
ko — žiūrėti į ją ir klausytis jos kalbų. 

— Tu puikiai pasakei, — sušuko vergė. 

O aš tariau: 

— O ponia, Alachas liudininkas, ką aš kalbu. Mano sieloje ne- 
kilo jokių nuodėmingų minčių apie ją. 

— Teišgelbės tave Alachas, jei tavo ketinimai tokie gražūs! Gai- 
lestis man suspaudė širdį! 

"Tai pasakiusi vergė pasišaukė savo vergę ir liepė jai: 

— Eik pas Šedžeret ad Durę ir pasakyk jai: „Tavo sesuo linki 
tau ramybės ir kviečia tave. Ateik šiąnakt pas ją, kaip paprastai, — 
jai kažko sunkumas slegia krūtinę“. 

Vergė nuėjo ir grįžusi persakė jos žodžius: „Teleis Alachas 
gėrėtis tavo ilgu gyvenimu ir tebūsiu aš išpirka už tave! Prisie- 
kiu Alachu, jei tu būtum pakvietusi mane ne dėl šito, aš būčiau 
nedelsdama atėjusi, tačiau kalifui skauda galvą, ir tai mane su- 
laiko. Tu juk žinai, kas aš jam esu“. 

Mergina vėl liepė vergei: 

— Grįžk pas ją ir pasakyk: „Tu būtinai turi šiandien pas ją 
nueiti dėl paslapties, kurią abi žinote“. 

Vergė vėl išėjo ir po kurio laiko grįžo su mergina, kurios vei- 
das švietė lyg mėnulis. Sesuo pasitiko ją, apkabino ir tarė: 

— O Abu !' Hasanai, išeik, pasirodyk jai ir pabučiuok rankas! 

O aš buvau sandėliuke, kambario gilumoje, ir išėjęs iš ten, 
o tikratikių valdove, pasirodžiau jai. Pamačiusi mane ji puolė artyn 
ir prispaudė mane prie krūtinės. 

— Kaip tu atsiradai čia, ir dar su kalifo drabužiais, papuošalais 
ir smilkalais? — stebėjosi ji. Po to paklausė: — Papasakok man, 
kaip viskas buvo? 

Ir aš papasakojau jai, kaip man klojosi ir ką turėjau patirti, 
o mergina dūsavo: 

— Kaip man sunku, kad tu dėl manęs tiek prisikentėjai, ir 
garbė Alachui, kuris leido gerai viskam šitam baigtis, kad tu galų 
gale patekai į mano rankas ir į mano sesers būstą. 

Paskui ji pakilo vestis manęs pas save, tik dar tarė seseriai: 

— Aš jam pažadėjau, kad nesuartėsiu su juo paslapčiomis, nes 
jis neišsigando pavojų ir iškentė visus šiuos baisumus, todėl aš 
tapsiu žeme po jo kojomis, kad jis galėtų į mane atsiremti, tap- 
siu jo apavo dulkėmis... 

Tuo tarpu išaušo rytas, ir Šachrazada nutraukė pasakojimą. 


Devyni šimtai šešiasdešimt trečioji 
naktis 


Kai atėjo devyni šimtai šešiasdešimt trečioji naktis, Šachrazada 
tęsė: 

Pasakojama, o laimingasai karaliau, kad mergina pasakė sa- 
vo seseriai: 

— Aš pažadėjau jam, kad nesuartėsiu su juo paslapčiomis, nes 
jis nepabūgęs pavojaus iškentė visus šiuos baisumus, todėl aš tap- 
siu žeme po jo kojomis, kad jis galėtų į mane atsiremti, tapsiu 
jo apavo dulkėmis. 

— Teapsaugo jį Alachas, — palinkėjo sesuo. 

Šedžeret ad Durė pridūrė: 

— Tu pamatysi, ką aš padarysiu, kad galėčiau teisėtai su juo 
susijungti. Aš paaukosiu savo gyvybę, kad įsigudrinčiau tai pa- 
daryti. 

Mums taip besikalbant, staiga pasigirdo triukšmas. Mes apsi- 
sukome ir pamatėme, kad grįžo kalifas ir artinasi prie jos kam- 

bario, taip stipriai jis ją mylėjo. Mergina greitai įstūmė mane į 
rūsį, o tikratikių karaliau, ir uždengė jį, o pati nuėjo pasitikti kalifo. 
Kai kalifas prisėdo, ji atsistojo priešais jį ir ėmėsi jam patarnauti, 
liepė atnešti vyno. Kalifas mylėjo vergę, vardu Bandža (tai bu- 
vo al Mutazo Bilaho“ motina), o ji supyko ant jo ir jis ant jos 
supyko. Ji, išdidi dėl savo dailumo ir grožio, nesitaikė, ir al Mu- 
tavakilis, didžiuodamasis kalifo ir karaliaus valdžia, taip pat ne- 
sitaikė su ja ir nenusilenkė jai, nors širdis jam liepsnote liepsnojo. 
Taigi dabar jis mėgino patirti nusiraminimą ir užsimiršti su kitomis 
vergėmis, panašiomis į ją. Taip ir ėjo iš vieno kambario į kitą. 
Jam patiko Šedžeret ad Durės dainavimas, ir jis liepė jai padai- 
nuoti. Mergina paėmė liutnią, įtempė stygas ir sudainavo: 


Kaip geidė likimas mūs išsiskyrimo, 
O kai iš tiesų išsiskyrėm, — nurimo. 


Tave palikau - jie pasakė: „Jis šaltas!“ 
Grįžau pas tave — jie pasakė: „Jis kaltas!“ 


O meile, kasnakt mano aistrą ugdyki. 
Vis tiek vienądien susitiksime sykį. 


Jos oda kaip šilkas, meilingai ji šneka, 
Nepliauškia tuščiai ir bamokslų nesako. 


Jos akys Alacho sukurtos žvaigždynuos, 
Ir širdis visų jos svaigina kaip vynas. 


Išklausęs tai kalifas liko didžiai sužavėtas, aš rūsyje taip pat 
džiūgavau, o tikratikių valdove, ir jei ne didžiojo Alacho malonė, 
būčiau šūktelėjęs ir išsidavęs. 

Paskui mergina padainavo dar: 


Jis mano glėby, bet vis tiek jo ilgiuos. 
Nejau nė glamonės manęs nepaguos ? 


“Al Mutazas Bilahas (valdė 866-869 m.) — tryliktasis 
abasidų dinastijos kalifas, kurio motina, graikų belaisvė, iš 
tiesų buvo vardu Kabiha. 

Bučiuoju jo lūpas, kad rimtų širdis, 
Bet meilė nuo bučinio to nebagis. 


Atrodo, kad skausmas tada tik galės 
Praeiti, kai sielos abi susilies. 


Kalifas buvo labai patenkintas ir tarė: 

— Paprašyk manęs ko nors, o Šedžeret ad Dure. 

Ir mergina ryžosi: 

— Aš norėčiau tapti laisva, o tikratikių valdove, juk tu už tai 
būsi dangiškai apdovanotas. 

— Tu laisva, vardan didžiojo Alacho, — tarė kalifas, ir mer- 
gina pabučiavo žemę tarp jo rankų. 

O kalifas dar paprašė: 

— Paimk liutnią ir padainuok ką nors apie mano vergę, meilė 
kuriai mane pavergė. Visi ieško mano malonės, o aš laukiu jos 
malonės. 

Mergina vėl paėmė liutnią ir uždainavo: 


O gražuole, bpamaldumą mano pražudei, — 
Vieną sykį man paklusi, pažadu tvirtai. 


Jeigu būsiu nuolankus tau, meilė širdį guos, 
Jeigu elgsiuos kaip valdovas, tai valdžia triumfuos! 


Kalifas džiūgaudamas vėl paprašė: 

— Paimk liutnią ir padainuok apie mane ir tris mano vergės, 
kurios atėmė man miegą. Tai tu ta vergė, su kuria susipykau, ir 
dar viena — jos neįvardysiu, jai nėra lygių. 

Mergina paėmė liutnią ir uždainavo: 


Trys gražuolės dabar laiko mano vadžias, 
Savo sieloje jas aš regiu išdidžias. 


Nors nesilenkiau niekam aš pasauly šiame, 
Šiandien joms paklusnus aš, ir jos valdo mane. 


O tai reiškia tik viena: kad jų meilės valdžia 
Galingesnė už tą, kuria gyriausi čia. 

Kalifas didžiai nustebo, kad eilės taip tiksliai nusakė jo padėtį. 
Jis buvo taip sužavėtas, kad ryžosi taikytis su verge, užpykusia ant 
jo, išėjo ir pasuko link jos kambario. Viena iš vergių jį aplenkė ir 
pirma nubėgusi pranešė tai merginai, kad ateina kalifas. Ji išėjo jo 
pasitikti ir pabučiavo prieš jį žemę, tada pabučiavo kojas, ir kali- 
fas susitaikė su ja, o ji susitaikė su juo, tai štai kaip viskas susiklostė. 

O Šedžeret ad Durė linksma atėjo pas mane ir pasakė: 

— Per tavo palaimintą atėjimą čionai aš tapau laisva, ir galbūt 
Alachas padės man ką nors sugalvoti, kad teisėtai susijungčiau 
su tavim. 

— Šlovė Alachui! — sušukau aš. 

Mums besikalbant, staiga įėjo jos eunuchas, ir mes jam viską 
papasakojome, kas čia atsitiko. Jis sušuko: 

— Šlovė Alachui, kurio dėka viskas gerai baigėsi. Prašykim Ala- 
cho, kad jis iki galo globotų ir leistų tau laimingai iš čia išeiti! 

Mes kalbėjomės, kol pagaliau įėjo ta mergina, jos sesuo (o jos 
vardas buvo Fatyrė), ir Šedžeret ad Durė paklausė jos: 

— O sesute, kaip čia mums išvedus jį sveiką iš rūmų? Didysis 
Alachas pasiuntė man išlaisvinimą, aš tapau laisva tik dėl to, kad 
jis atėjo. 

— Nežinau kitokios gudrybės, kaip tik perrengti moteriškais 
drabužiais, — tarė Fatyrė. Tai pasakiusi, ji atnešė moterišką drabužį 
ir aprengė mane. Tą pat akimirką, o tikratikių karaliau, aš ir išėjau. 
Jau buvau priėjęs rūmų vidurį, kai pamačiau sėdintį tikratikių ka- 
ralių, o prieš jį stovėjo eunuchai. Kalifas pažvelgė į mane, ir jam 
kilo didžiulis įtarimas. Jis šūktelėjo savo tarnams: 

— Tuojau pat atveskite man šią išeinančią vergę! 

Mane sustabdė, atvedė ir pakėlė skraistę. Pamatęs mane, kalifas 
pažino, ėmė klausinėti, ir aš jam viską papasakojau, nieko neslėp- 
damas. 

Išklausęs kalifas kiek pamąstė, o paskui pakilo ir nuėjęs į 
Šedžeret ad Durės kambarį paklausė: 

— Kaipgi tu vietoj manęs išsirenki kažkokį pirklio sūnų? 

Ji pabučiavo prieš jį žemę ir papasakojo visą teisybę nuo 
pradžios iki galo. Kalifas išklausė, ir jam pagailo jos, jo širdis su- 
minkštėjo ir atleido jai, o po to išėjo. Pas merginą tuojau pat įėjo 
jos eunuchas ir tarė: 

— Nusiramink! Kai tavo bičiulis pakliuvo į kalifo rankas, tas 
jį išklausinėjo, ir jis papasakojo viską taip pat kaip tu, žodis žodin. 

O kalifas grįžo atgal, pasišaukė mane ir paklausė: 

— Kas gi tave paskatino įsmukti į kalifato rūmus? 

— O tikratikių valdove, — atsakiau aš, — paskatino tik mano 
kvailumas, meilė ir viltis, kad tu didžiadvasiškai man atleisi. 

Aš pravirkau ir pabučiavau žemę prieš kalifą. 

— Aš jums abiem atleidžiu, — tarė kalifas. 

Jis leido man sėstis, aš atsisėdau, o pats pasikvietė teisėją ibn 
Abu Duadą“ ir apvesdino mane su šia mergina. Liepė sunešti visa, 
kas jai priklauso, ir atvedė man ją čia pat į jos kambarį. Po trijų 
dienų aš išėjau ir parsinešiau visus daiktus į savo namus. Visa, 
ką tu matai mano namuose, o tikratikių valdove, ir kas tau ke- 
lia įtarimą, yra iš jos palikimo. 

Vieną dieną mano žmona pasakė: 

— Žinok, al Mutavakilis yra kilnus žmogus, tačiau aš bijau, 
kad jis mus prisimins arba kas nors iš pavyduolių jam girdint užsi- 
mins apie mus. Aš noriu padaryti ką nors, kad mums tas negrėstų. 

— O ką tu nori padaryti? — paklausiau aš. 

— Noriu prašyti jo leidimo atlikti šventąją kelionę ir atsisakyti 
dainavimo. 

— Tu puikiai sugalvojai! — tariau jai. 

Mums taip besikalbant, staiga atėjo kalifo pasiuntinys ir pa- 
kvietė Šedžeret ad Durę, mat kalifui labai patiko jos dainavimas. 
Mano žmona nuėjo ir patarnavo jam. Kalifas paprašė jos: 

— Nepalik mūsų. 

O ji atsakė: 

— Klausau ir vykdau! 

Atsitiko taip, kad vieną dieną ji išėjo pas jį (jis atsiuntė pa- 
siuntinį jos pakviesti, kaip paprastai), bet nespėjau aš ir apsižiūrėti, 
o ji jau grįžo suplėšytais drabužiais ir ašarojančiomis akimis. Aš 
išsigandau ir pripuoliau prie jos. 

— Iš tiesų, mes priklausome Alachui ir sugrįžtame pas jį! — 
sušukau. 

Aš pamaniau, kad kalifas liepė mus sučiupti, ir paklausiau: 

— Argi mes kuo nors užpykdėme al Mutavakilį? 

— Kur tau al Mutavakilis! Al Mutavakilio valdžia baigėsi, jo 
neliko nė kvapo. 


*Achmedas ibn Abu Duadas kalifo Mutavakilio 
valdymo metais buvo vyriausiasis teisėjas. 

— Papasakok man, kas atsitiko, — pareikalavau. 

Ir žmona man papasakojo: 

— Iš pradžių jis sėdėjo už užuolaidos ir gėrė, o su juo buvo 
al Fatihas ibn Hakanas ir Sadakas ibn Sadakas. Tuo metu jį ir 
užpuolė jo sūnus al Muntasyras, vedinas pulku turkų“. Jie užmušė 
jį, ir džiaugsmą pakeitė neganda, o nuostabią laimę — aimanos 
ir dejonės. Aš pabėgau kartu su verge, Alachas mus išgelbėjo. 

Aš tuojau pat išėjau, o tikratikių valdove, ir nusileidau iki Bas- 
ros. Taip sužinojau, kad tarp al Muntasyro ir Al Mustaino, jo 
priešininko“, prasidėjo karas. Aš išsigandau ir perkrausčiau žmoną 
ir visą savo turtą į Basrą. Štai ir visas mano pasakojimas, o tik- 
ratikių karaliau, aš nė žodelio čia nepridėjau ir nė žodelio neiš- 
mečiau. Visa, ką matai mano namuose ir kas pažymėta tavo se- 
nelio al Mutavakilio ženklu, yra jo malonė mums. Mūsų gerovės 
pagrindas — iš tavo kilmingųjų protėvių, ir jūs esate malonės 
žmonės ir dosnumo kasyklos... 

Kalifas džiaugėsi tai girdėdamas, buvo labai patenkintas, nors 
ir stebėjosi Abu !' Hasano pasakojimu. 

O po to, — kalbėjo Abu !' Hasanas, — aš atvedžiau kalifui 
parodyti tą moterį ir savo vaikus. Jie pabučiavo žemę prie val- 
dovo kojų, o tas grožėjosi jų dailumu. Jis liepė atnešti rašalo ir 
parašė, kad atleidžia mūsų valdas nuo haradžo dvidešimčiai metų... 

Kalifas džiaugėsi tai girdėdamas ir pakvietė Abu VP Hasaną būti 
jo bendrininku prie vaišių stalo. Galų gale juos išskyrė likimas, 
ir palikę rūmus jie iškeliavo į kapus. Šlovė tad visa atleidžiančiam 
valdovui! 


“AI Muntasyras Bilahas sėdo į sostą 861 m., nužudęs 
savo tėvą al Mutavakilį, tapusį turkų samdinių sąmokslo auka, 
ir valdė vos pusmetį. * Al Mustainas — al Muntasyro 
valdžios perėmėjas, valdė iki 866 m. Paminėtas karas tarp al 
Muntasyro ir al Mustaino nėra visiškai teisingas dalykas: al 
Mustaino priešininkas buvo ne al Muntasyras, o al Mutazas 
Bilahas, netrukus pakeitęs soste al Mustainą. 

PASAKA 
APIE KAMAR AZ ZAMANĄ 
IR JUVELYRO ŽMONĄ 


Pasakojama, o laimingasai karaliau, kad senaisiais laikais gy- 
veno vienas pirklys, vardu Abd ar Rachmanas. Davė jam Alachas 
dukterį ir sūnų, dukterį jis pavadino Kaukab as Sabahe, nes ši 
buvo labai graži ir daili, o sūnų pavadino Kamar az Zamanu, taip 
pat dėl jo beribio grožio. Matydamas, kad Alachas apdovanojo 
vaikus tokiu grožiu, dailumu, skaistumu bei tobulumu, tėvas pa- 
bijojo, kad jų kas nenužiūrėtų bloga akimi, išsigando pavyduo- 
lių piktų liežuvių, klastūnų žabangų ar ištvirkėlių gudrybių, todėl 
uždarė juos namuose, nerodė žmonėms ir laikė juos ten keturiolika 
metų. Visą tą laiką jų niekas nematė, išskyrus jų gimdytojus bei 
vergę, kuri jiems patarnavo. 

Ir jų tėvas, ir motina skaitydavo Koraną. Motina ėmėsi mo- 
kyti dukterį, o tėvas mokė sūnų, kol vaikai gerai įsiminė Koraną 
ir išmoko rašto, skaičiavimo, kitų mokslų bei mandagaus elgesio. 
Tėvas su motina taip mokė vaikus, kad jiems nereikėjo kito mo- 
kytojo. 

Berniukui sulaukus vyro amžiaus, pirklio žmona tarė: 

— Iki kurio meto tu slėpsi savo sūnų Kamar az Zamaną nuo 
žmonių? Kas jis — mergaitė ar berniukas? 

— Berniukas, — atsakė pirklys. 

— Jei jis berniukas, — tarė žmona, — tai ko tu nepasiimi jo 
į prekyvietę ir nepasodini krautuvėje, kad jis pažintų žmones, o 
žmonės pažintų jį, kad jie sužinotų, jog tu turi sūnų. Išmokyk jį 
pirkti ir pardavinėti, juk gali būti, kad tau kas nors atsitiks, ir kai 
jis uždės ranką ant tavo turto, žmonės neprieštaraus, nes žinos, 
kad tai tavo sūnus. Jeigu tu dabar numirtum, o jis pasakytų 
žmonėms: „Aš esu pirklio Abd ar Rachmano sūnus“, — juo ne- 

patikėtų, sakytų: „Mes nesame tavęs matę ir negirdėjome, kad jis 
būtų turėjęs sūnų“. Tavo turtą paimtų valdžia, o sūnus visko ne- 
tektų. Dukterį aš taip pat noriu parodyti žmonėms, gal pasipirš 
kas nors lygus jai, išleisime ją už vyro ir galėsime pasidžiaugti jos 
laime. 

— Juk visa tai darėme bijodami piktos akies, — teisinosi pir- 
klys... 

Tuo tarpu išaušo rytas, ir Šachrazada nutraukė pasakojimą. 


Devyni šimtai šešiasdešimt ketvirtoji 
naktis 


Kai atėjo devyni šimtai šešiasdešimt ketvirtoji naktis, Šachra- 
zada tęsė: 

Pasakojama, o laimingasai karaliau, kad išklausęs žmonos 
žodžius pirklys pasiteisino: 

— Visa tai darėme bijodami piktos akies, juk aš taip myliu savo 
vaikus, o mylintis smarkiai pavydi, ir teisus tas, kuris pasakė: 


Net sau tavęs pavydžiu, pavydžiu savo žvilgsniams 
Ir tau, ir Lavo būstui, ir tavo laiko žingsniams. 


Jei godžios mano akys kasdien tave regėlų, 
Tas tavo artimumas vis tiek neįkyrėtų. 


Ir jei kiekvieną dieną drauge mums būti tektų, 
Kol kelsimės iš kapo, — vis tiek man nepakaktų. 


Žmona nuramino jį. 

— Pasitikėk Alachu! Tam, kurį saugo Alachas, nieko neatsi- 
tiks! Pasiimk jį šiandien su savim į krautuvėlę. 

Ji aprengė berniuką puošniais drabužiais, ir jis tapo tikra pa- 
gunda į jį žvelgiantiems, ir nuliūdindavo įsimylėjusias širdis. Tėvas 
pasiėmė jį ir nusivedė į prekyvietę. Visus, kas tik pamatydavo ber- 
niuką, jis pavergdavo. Žmonės ėjo prie jo, bučiavo jam ranką ir 
sveikino jį, o tėvas tik barė juos, kam eina iš paskos ir žiopso į 
jo sūnų. Kai kurie žmonės kalbėjo: „Tai saulė turguje patekėjo, 
nušvito“. O kiti sakė: „Štai ten, toje pusėje, patekėjo mėnulis“. Dar 


231 


964 naktis 


kiti džiaugėsi: „Pasirodė mėnulio pjautuvas — šventė“ Alacho ver- 
gams“. 

Visi jie kalbėjo užuominomis apie berniuką ir linkėjo jam ge- 
rovės, o jo tėvui buvo baisiai nesmagu dėl to, bet jis negalėjo 
uždrausti jiems kalbėti, todėl ėmė barti ir keikti Kamar az Zamano 
motiną, juk tai ji buvo kalta, kad berniukas išėjo į viešumą. 

Apsidairęs Kamar az Zamano tėvas pamatė, kad visur — ir 
už jo, ir prieš jį — prisirinkę žmonių. Galų gale jie priėjo krau- 
tuvę ir Abd ar Rachmanas atrakino ją ir atsisėdo ten, pasisodinęs 
priešais save sūnų. Žvilgtelėjęs į žmones pamatė, kad jie susigrūdo 
taip, jog net užtvėrė kelią, ir kiekvienas, kuris eidavo pro šalį pir- 
myn ar atgal, būtinai stabtelėdavo prie krautuvėlės ir žiūrėdavo 
į tą gražų veidą negalėdamas akių atplėšti. Visi žmonės, vyrai ir 
moterys, vieningai sutarė ir kartojo žodžius pasakiusiojo: 


Savuoju grožiu nelauktai užklupai, 
Tarei mums: „Tarnaukite man kaip vergai!“ 


Gražus tu ir mėgsti grožybes žavias — 
Ar gali vergai nemylėti Lavęs? 


Pirklys Abd ar Rachmanas, pamatęs, kad žmonės spiečiasi ap- 
link jo sūnų, moterys ir vyrai stovi eilėmis įsmeigę žvilgsnius į 
berniuką, be galo susijaudino ir pasimetė nebežinodamas, nė ką 
daryti. Dar jam neatsipeikėjus, nuo turgaus pusės prisiartino ke- 
liaujantis dervišas, vilkintis tikrųjų Alacho vergų apdaru. Jis priėjo 
prie berniuko ir ėmė kalbėti eilėmis, lieti ašaras. Pamatęs, kad Ka- 
mar az Žamanas sėdi tarsi ievos rykštė, auganti tarp šafranų, jis 
pasruvo ašaromis ir pasakė: 


Aš gluosnį staiga tarp uolų pamačiau, 
Spindėjo jisai už mėnulį skaisčiau. 


„Koks vardas tavasis?“ Jis tarė: „Lulu“. 
Tariau: „Tai būk mano!“ O jis: „Negaliu“. 


“Turimas omeny mėnulio pjautuvas paskutinį ramadano 
mėnesio vakarą. Visą ramadaną musulmonai turi laikytis 
pasninko, o patekėjus mėnuliui, pasninkas baigiasi ir 
prasideda vadinamoji atsigavėjimo šventė. 

Dervišas ėmė palengva artintis, ranka glostydamas savo žilę. 
Minia iš pagarbos jam ėmė skirtis praleisdama. Kai dervišas 
įsižiūrėjo į berniuką, jo protas ir žvilgsnis buvo sužavėti. Jam tiko 
žodžiai pasakiusiojo: 


Gražuolis kažkoks vieną sykį stovėjo, 

Jo veidas kaip šventės mėnulis sbindėjo. 

Prie jo prisiartino senis raukšlėtas, 

Negreitai žingsniavo — orus toks ir lėtas, 
Iš išvaizdos buvo kaip tikras asketas. 


Save dieną naktį jis mokslais kamavo, 
Į paslaptis skverbės, žinių daug įgavo, 
Ir vyrus, ir moteris lygiai godojo, 
Sudžiūvęs kaip šiaudas bo žemę klajojo, 
Vien kaulai kieti pro jo odą barkšojo. 


Tarylumei persas jis geidė gražuolių, 

Jam senių reikėjo taip bat kaip jaunuolių. 

Mylėjo jis moteris tartum uzritas, 

Bet buvo tas pat jam, ar ta čia, ar šitas, 
Zeinabė ar Zeidas jį guodžia kas rytas. 


Žavias gražuolės jis mylėjo aistringai, 

Prie pėdsakų jų jis raudojo gailingai, 

Atrodė kas kartą jis įsimylėjęs 

Kaip gluosnio šakelė, kai lanksto ją vėjas. 
Juk ištveria vien tik akmuo nekentėjęs. 


Taip, meilės žinovas jis buvo, nors žilas, 
Dalykui šitam dėmesingas, akylas. 
Jis skausmo ir laimės nemaža regėjo, 
Gazelę ir elnią nesyk glamonėjo, 

Ir seną, ir jauną vienodai mylėjo. 


Dervišas priėjo prie berniuko ir padavė jam baziliko stiebelį. 
Berniuko tėvas pasirausė kišenėje, ištraukė keletą dirhemų ir pa- 
davė dervišui: 

— Imk kas tau priklauso, o derviše, ir eik savo keliu. 

Dervišas paėmė iš jo dirhemus, atsisėdo krautuvėje ant suo- 
lo prieš berniuką ir ėmė žiūrėdamas į jį verkti, be perstojo dūsau- 
damas. Jo ašaros liejosi tarsi patvinę upeliai. Žmonės smerkiamai 
žiūrėjo į jį. Vieni kalbėjo: „Visi dervišai pasileidėliai“, o kiti sakė: 
„To dervišo širdis užsiliepsnojo iš meilės šiam berniukui“. 

O berniuko tėvas pamatęs, kas dedasi, atsistojo ir tarė: 

— Eime, sūnau, užrakinsime krautuvę ir eisime namo. Šian- 
dien mums netinkama diena pirkti ir pardavinėti. Didysis Alachas 
teatlygins tavo motinai už tai, kad ji mudu pasmerkė, tai per ją 
visa šitai atsitiko. 

— O derviše, — kreipėsi jis po to į klajoklį, — išeik, mes užda- 
rome krautuvę. 

Dervišas išėjo, pirklys uždarė krautuvę, pasiėmė savo sūnų ir 
patraukė namo, o dervišas sekė paskui juos kartu su kitais žmo- 
nėmis iki pat namų. Berniukas įėjo vidun, o pirklys atsisuko į der- 
višą ir paklausė: 

— Ko tu nori, o derviše, ir ko tu, aš matau, verki? 

— O pone, — atsakė dervišas, — aš norėčiau šįvakar būti tavo 
svečias. Juk svečias — tai nuo didžiojo Alacho. 

— Tebus palaimintas Alacho siųstas svečias, — tarė pirklys, — 
įeik, o derviše... 

Tuo tarpu išaušo rytas, ir Šachrazada nutraukė pasakojimą. 


Devyni šimtai šešiasdešimt penktoji 
naktis 


Kai atėjo devyni šimtai šešiasdešimt penktoji naktis, Šachra- 
zada tęsė: 

Pasakojama, o laimingasai karaliau, kad kai dervišas ištarė pir- 
kliui, Kamar az Zamano tėvui: „Aš svečias nuo Alacho“, tas leido 
jam įeiti. 

O pats sau pirklys pamanė: „Jei šis dervišas įsimylėjo berniuką 
ir pareikalaus iš jo šlykštybės, aš jį tikrai šiąnakt užmušiu, ir niekas 
nesužinos, kur jo kapas, o jeigu jis nieko blogo nemano, tai te- 
gul suvalgo savo dalį“. 

Jis įvedė dervišą ir Kamar az Zamaną į vieną kambarį ir 
pašnibždėjo Kamar az Zamanui: 

— O vaike mano, sėsk greta dervišo ir paerzink jį, aš išeisiu, 
o tu pažaisk su juo. Ir jei jis pareikalaus iš tavęs ko nors nepa- 

doraus (aš žiūrėsiu į jus pro langą, kuris yra šiame kambaryje), 
įeisiu ir užmušiu jį. 

Kai dervišas su berniuku pasiliko kambaryje vienas ir šis at- 
sisėdo šalia jo, ėmė žiūrėti į vaiką, dūsauti ir verkti. Kai berniukas 
imdavo su juo kalbėti, jis švelniai jam atsakinėjo, o pats virpėjo 
ir verkdamas bei dūsaudamas žvilgčiojo į vaiką. Atėjo vakarienės 
metas, ir dervišas ėmė valgyti, o jo akys buvo įsmeigtos į ber- 
niuką ir nenustojo ašarojusios. Praėjus ketvirčiui nakties, kalbos 
baigėsi ir atėjo laikas miegoti. Berniuko tėvas tarė: 

— O vaike mano, pasistenk pats patarnauti savo dėdei der- 
višui ir neprieštarauk jam. 

Pirklys jau norėjo išeiti, bet dervišas paprašė: 

— O mano pone, pasiimk savo sūnų su savim arba miegok 
su mumis. 

— Ne, — tarė pirklys, — mano sūnus miegos su tavim. Gal ta- 
vo siela ko nors užsimanys, ir tada mano sūnus įvykdys tavo norą, 
patarnaus tau. 

Ir jis išėjo palikęs juos vienus. Pats atsisėdo gretimame kam- 
baryje, iš kurio buvo langas į tųdviejų kambarį. 

O berniukas priėjęs prie dervišo ėmė jį kaitinti, siūlytis jam. 
Dervišas supyko ir pasakė: 

— Kas čia per žodžiai, o vaike mano! Šaukiuosi Alacho, slėpda- 
masis nuo velnio, mušto akmenimis! O Dieve mano, tai smerkiama 
ir tau visiškai nedera! Atsitrauk nuo manes, vaike! 

Dervišas pakilo iš savo vietos ir atsisėdo toli nuo berniuko, 
tačiau tas nusekė paskui jį ir puolė jam ant krūtinės sakydamas: 

— Kodėl, o derviše, tu atsisakai patirti suartėjimo su manim 
saldybę, kai mano širdis tave myli? 

Dervišas dar labiau supyko ir sušuko: 

— Jei tu neatstosi, aš pašauksiu tavo tėvą ir viską jam papa- 
sakosiu. 

— Mano tėvas, — tarė berniukas, — žino, kad aš esu toks, ir 
man netrukdo. Užgydyk mano širdį! Kodėl tu manęs atsisakai, argi 
aš tau nepatinku? 

— Prisiekiu Alachu, o vaike, aš nedarysiu to, net jei grėstų būti 
suraižytam aštriais kardais, — atsakė dervišas. 

Paskui jis padeklamavo: 


Širdis geidžia grožio, nors daugel patyrus, 
Ir moteris trokštu mylėti, ir vyrus. 

Ne! Rytą ar dieną šalia juos bajusiu, 
Bet Loto balaidu sūnum aš nebūsiu. 


Tada pravirko ir pasakė berniukui: 

— Kelkis ir atverk man duris, aš eisiu savo keliu ir čia dau- 
giau nemiegosiu! 

Jis atsistojo, tačiau berniukas įsikibo į jį ir ėmė kalbėti: 

— Pažvelk, kaip švyti mano veidas, kokie rausvi skruostai, ko- 
kios liaunos mano rankos ir kojos, kokios švelnios lūpos. 

Jis apnuogino savo koją, priverčiančią suputoti vyną ir susi- 
jaudinti taurininką, pažvelgė į dervišą žvilgsniu, nuginkluojančiu 
burtininkus ir kerėtojus. Jis buvo kaip reta gražus ir mielas sa- 
vo švelnumu, kaip yra kažkas pasakęs: 


Pamiršt negaliu, kaip jisai atsistojo, 
Lyg sbindintį berlą abnuoginęs koją. 


Matyt, jau diena Paskutiniojo Teismo, 
Kai kojos apnuogintos neslepia geismo. 


Jaunuolis atskleidė jam savo krūtinę ir tarė: 

— Pažvelk į mano spenelius, jie puikesni už mergaitės spene- 
lius, o mano seilės saldesnės už vaisių cukrų. Užmiršk savo do- 
rybę ir susilaikymą, išvaduok mus nuo pamaldumo ir dievobai- 
mingumo! Pasinaudok mano artumu, pasigardžiuok mano grožiu. 
Gali visiškai nieko nesibijoti — tu apsaugotas nuo bet ko pikto. 
Nebūk abejingas — tai bjauri savybė! 

Berniukas ėmė jam rodytis ir atidenginėti savo paslėptas 
grožybes, stengėsi savo judesiais atpalaiduoti jo proto pavadžius, 
o dervišas vis suko šalin veidą ir kalbėjo: 

— Šaukiuosi Alacho! Gėdykis, mano vaike! Tai uždrausti da- 
lykai, ir aš to nepadaryčiau netgi sapne. 

Berniukas ėmė primygtinai reikalauti, tačiau dervišas ištrūko 
ir pasisukęs į kiblą ėmė melstis. Tik tada berniukas paliko jį ra- 
mybėje. Dervišas sukalbėjo maldą dviem rakatais ir ištarė pasvei- 
kinimo šūksnį, tada berniukas vėl norėjo prieiti prie jo, bet der- 
višas vėl pradėjo melstis ir vėl sukalbėjo maldą dviem rakatais. 
Jis taip padarė ir antrą, ir trečią, ir ketvirtą, ir penktą kartą, kol 
berniukas paklausė: 

— Kas čia per malda? Argi tu nori pakilti į dausas? Tu 
pražudei visą linksmybę, kiaurią naktį prastovėjęs mihrabe. 

Berniukas pripuolė prie dervišo ir ėmė bučiuoti jį tarpuakin. 
Dervišas tarė: 

— O vaike mano, vyk nuo savęs šėtoną ir paklusk visa at- 
leidžiančiajam! 

Tačiau berniukas ėmė gudrauti: 

— Jei tu nepadarysi to, ko noriu, aš pakviesiu tėvą ir pasa- 
kysiu jam: „Dervišas nori iš manęs bjaurasties“, — ir jis sumuš 
tave taip, kad neliks sveikų kaulų. 

O berniuko tėvas tuo metu žiūrėjo ir klausėsi. Jis įsitikino, kad 
dervišas tikrai ne ištvirkėlis, ir tarė sau: „Jei šis dervišas būtų 
ištvirkęs, taip ilgai nebūtų atsilaikęs“. 

O berniukas vis stengėsi suvilioti dervišą, ir kai tik šis pradėda- 
vo melstis, nutraukdavo jį. Galų gale dervišas taip supyko, kad 
ėmė šiurkščiai elgtis su berniuku ir apkūlė jį. Berniukas pravir- 
ko, ir tada įėjo jo tėvas, nušluostė jam ašaras ir nuramino, o der- 
višui pasakė: 

— O mano broli, jei jau tu toks doras, tai ko taip verkei ir 
liūdėjai, kai pamatei mano sūnų? Ar buvo dėl ko? 

— Taip, — atsakė dervišas. 

O pirklys paaiškino: 

— Kai aš pamačiau, kad tu taip verki žiūrėdamas į berniuką, 
pamaniau tave esant nedorą ir tyčia liepiau berniukui taip elg- 
tis, kad tave išmėginčiau. Buvau sumanęs, kad jei pamatysiu, jog 
tu reikalauji iš jo nepadorumo, tai įeisiu ir užmušiu tave. Bet kai 
pamačiau, kaip tu elgiesi, supratau, kad esi be galo doras. Var- 
dan Alacho, papasakok man, ko gi tu verki? 

Dervišas atsiduso ir tarė: 

— O mano pone, nedraskyk nurimusios žaizdos. 

— Būtinai turi man papasakoti, — spyrėsi pirklys. 

Tada dervišas ėmė pasakoti: 

Žinok, kad aš esu dervišas, klajojantis po įvairias žemes ir šalis, 
kad pasisemčiau patyrimo iš nakties. bei dienos Kūrėjo būtybių. 
Kartą man pasitaikė penktadienį auštant įžengti į Basros miestą... 

Tuo tarpu išaušo rytas, ir Šachrazada nutraukė pasakojimą. 

Devyni šimtai šešiasdešimt šeštoji 
naktis 


Kai atėjo devyni šimtai šešiasdešimt šeštoji naktis, Šachraza- 
da tęsė: 

Pasakojama, o laimingasai karaliau, kad dervišas kalbėjo pir- 
kliui: 

Žinok, kad aš esu keliaujantis dervišas, ir kartą man pasitaikė 
penktadienį auštant įžengti į Basros miestą. Pamačiau atvertas par- 
duotuves, jose buvo pilna prekių, valgių bei gėrimų, tačiau ne- 
buvo jokio žmogaus — nei vyro, nei moters, nei mergaitės, nei 
berniuko. Nei aikštėse, nei prekyvietėse nebuvo nei šunų, nei 
kačių, nesigirdėjo triukšmo ir nebuvo nė gyvos dvasios. Aš nu- 
stebęs pagalvojau: „Įdomu būtų sužinoti, kur dingo šio miesto 
žmonės su visomis savo katėmis ir šunimis, ką Alachas jiems pa- 
darė?“ 

Aš buvau alkanas ir pasiėmęs iš kepyklos karštos duonos įėjau 
į pienininko krautuvėlę ir užsitepiau duoną lydytu sviestu bei me- 
dumi. Pavalgęs užėjau į gėrimų krautuvėlę ir atsigėriau ko norėjau. 
Pamačiau atidarytą kavinę, užėjau, o ten — ant ugnies stovi ka- 
vos pilni kavinukai, o žmonių nėra. Atsigėriau iki soties ir pagal- 
vojau: „Iš tiesų tai neįtikimas dalykas! Panašu, kad šio miesto gy- 
ventojai išmirė arba ko nors išsigandę išsilakstė, nespėję nė 
uždaryti savo krautuvėlių“. 

Taip man bemąstant, pasigirdo muzikos garsai. Aš išsigandau, 
pasislėpiau ir kurį laiką sėdėjau žiūrėdamas pro skyles ir plyšelius. 
Pamačiau verges tarsi mėnulius, kurios pora už poros be jokių 
skraisčių ėjo per prekyvietę. Jų veidai buvo atviri. Iš viso suskaičia- 
vau keturiasdešimt porų — aštuoniasdešimt vergių. Po to pamačiau 
merginą, raitą ant žirgo, kuris vos galėjo žingsnį žengti — tiek ant 
jo ir ant merginos buvo aukso, sidabro ir brangiųjų akmenų. Ši 
mergina taip pat buvo be skraistės, jojo atsidengusi veidą. Jos pa- 
puošalai buvo nuostabiai puošnūs, o drabužiai, kuriais vilkėjo, labai 
prabangūs. Ant kaklo ji turėjo brangiųjų akmenų karolius, ant 
krūtinės — auksinius vėrinius, ant rankų riešų tarsi žvaigždės žibėjo 
apyrankės, o ant kojų — kojų žiedai, papuošti brangiaisiais me- 
talais. Ją supo vergės, o prieš ją ėjo mergina, pasikabinusi puikų 
kardą su smaragdo rankenėle ir auksiniais pakabukais, puoštais 
brangenybėmis. 

Priėjusi tą gatvės dalį, kuri buvo priešais mane, mergina timp- 
telėjo žirgo pavadį ir pasakė: 

— O mergaitės, šios krautuvėlės viduje aš išgirdau kažkokį 
triukšmą. Apieškokite ją, gal ten sėdi pasislėpęs kas nors, norintis 
pasižiūrėti į mūsų atvirus veidus. 

Vergės apieškojo krautuvėlę, kurioje aš slėpiausi. Išsigandęs 
pamačiau, kaip jos išsivedė kažkokį žmogų ir tarė savo poniai: 

— O ponia, mes radome ten žmogų, štai jis. 

— Nukirsk jam galvą, — paliepė ponia merginai, turėjusiai kardą. 

Vergė priėjo prie to žmogaus ir nukirto jam galvą. Visa ei- 
sena pajudėjo tolyn, palikusi nelaimingąjį nuvirtusį dulkėse. 

Aš labai persigandau pamatęs, kas čia dedasi, tačiau toji mer- 
gina jau spėjo įkristi man į širdį. 

Po kurio laiko ėmė rinktis žmonės, pardavėjai grįžo į krau- 
tuves. Žmonės ėmė vaikščioti po prekyvietę ir apstojo užmuštąjį. 
Aš patyliukais išslinkau iš savo priedangos, manęs niekas net ne- 
pastebėjo, tik aš pats jaučiau vis stiprėjančią meilę tai merginai. 
Ėmiau atsargiai klausinėti, kas ji tokia, tačiau niekas man apie ją 
nepapasakojo. Tada aš palikau Basrą išsinešdamas širdyje liūdesį 
ir meilę tai merginai. O pamatęs tavo sūnų, supratau, koks jis pa- 
našus į tą merginą. Jis sukėlė man meilės prisiminimus ir uždegė 
širdyje aistros ugnį. Štai ko aš verkiau... 

Išklausęs pirklys atidarė duris, ir dervišas išėjo. Štai kaip viskas 
buvo. 

O Kamar az Zamano protą išgirdus dervišo žodžius užvaldė 
mintys apie tą nuostabią merginą, jį apėmė aistra, sukilo meilė 
ir potraukis. Išaušus rytui jis tarė savo tėvui: 

— Visų pirklių vaikai keliauja po įvairias šalis ieškodami sau 
laimės, nėra tarp jų tokio, kuriam tėvas nebūtų davęs prekių ir kuris 
nebūtų patraukęs su jomis per pasaulį. Kodėl tu, tėve, nesurenki 
man prekių, kad aš galėčiau leistis į kelionę paieškoti savo dalios? 

— O vaike mano, — atsakė tėvas, — pirkliams trūksta pinigų, 
ir jie siunčia savo vaikus į keliones tam, kad įgytų daugiau 
žemiškųjų gėrybių. O aš turiu daug pinigų ir nesu godus, kam 
gi man tave siųsti į svetimą šalį? Aš negalėčiau išsiskirti su ta- 
vim nė minutei, be to, tau nėra lygių grožiu, dailumu ir tobulumu, 
aš tiesiog bijau dėl tavęs. 

— O tėve, — tarė Kamar az Zamanas, — tu būtinai turi duoti 
man prekių ir išleisti mane į kelionę, antraip aš tave apgausiu ir 
pabėgsiu, kad ir be pinigų ir be prekių. Jei tu nori nuraminti man 

širdį, tai geriau padaryk, ko prašau, o aš pakeliausiu ir pasižval- 
gysiu po svečias šalis. 

Pamatęs, kad minties apie kelionę berniukui nebeišmuš iš gal 
vos, tėvas papasakojo tai savo žmonai ir tarė: 

— Tavo sūnus spiria, kad aš duočiau jam prekių ir išleisčiau 
į svečias šalis. Jis nori pakeliauti, bet juk svetur — tik vargas. 

O žmona nesutiko: 

— Kas gi čia bloga? Tarp pirklių vaikų taip seniai yra įprasta, 
jie visi giriasi, kas kur yra buvęs ir kiek uždirbo. 

— Dauguma pirklių, — atsakė jos vyras, — yra vargšai, jie ieško 
būdų, kaip uždirbti pinigų, o aš jų ir taip turiu daug. 

— Jei gero padaugės, tai niekam nepakenks, — atsakė žmo- 
na, — ir jei tu nesutiksi su tuo, aš pati iš savo pinigų paruošiu 
jam prekių. 

— Bijau, kad jį svečioje šalyje gali ištikti nelaimė, juk sveti- 
ma žemė — piktas skausmas. 

— Nieko toje svetimoje žemėje bloga neatsitiks, — ginčijosi 
žmona, — dar ir pelno bus. Jei priešinsiesi, mūsų sūnus išeis, mes 
jo ieškosime ir nesurasime, bus tik gėda prieš žmones. 

Pirklys pagaliau buvo įtikintas ir paklausęs žmonos pripirko 
sūnui prekių už devyniasdešimt tūkstančių dinarų. Motina davė 
sūnui kapšą, kuriame buvo keturiasdešimt brangiųjų akmenų, kiek- 
vienas iš jų kainavo mažiausiai penkis šimtus dinarų. 

— O vaike mano, — pasakė ji, — saugok šiuos brangakmenius, 
jie tau pravers. 

Pasiėmęs visa tai, Kamar az Zamanas išvyko į Basrą... 

Tuo tarpu išaušo rytas, ir Šachrazada nutraukė pasakojimą. 


Devyni šimtai šešiasdešimt septintoji 
naktis 


Kai atėjo devyni šimtai šešiasdešimt septintoji naktis, Šachra- 
zada tęsė: 

Pasakojama, o laimingasai karaliau, kad Kamar az Zamanas 
viską pasiėmė ir išvyko į Basrą. Brangiuosius akmenis jis paslėpė 
odiniame dirže ir apsijuosė juo liemenį. Jis laimingai keliavo tol, 
kol iki Basros liko tik vienas perėjimas. Tada jį užpuolė klajok- 
liai, išrengė jį patį, o jo žmones ir tarnus išžudė. Kamar az Za 

manas atsigulė tarp užmuštųjų, išsitepliojo krauju ir klajokliai pa- 
manę, kad jis taip pat negyvas, paliko jį ramybėje, niekas prie 
jo neprisiartino. Jie tik paėmė jo pinigus ir nuėjo. Klajokliams din- 
gus, Kamar az Zamanas pakilo ir patraukė kur akys veda. Jis ne- 
beturėjo nieko, išskyrus brangiuosius akmenis dirže. 

Kamar az Zamanas keliavo, kol pasiekė Basrą. Ta diena kaip 
tik buvo penktadienis, ir mieste nebuvo nė gyvos dvasios, kaip 
ir pasakojo dervišas. 

Kamar az Zamanas pamatė tuščias prekyvietes ir atviras krau- 
tuves, pilnas prekių. Jis pavalgė, atsigėrė ir ėmė viską apžiūrinėti. 
Staiga išgirdo grojant muziką ir pasislėpė vienoje krautuvėlėje. Pa- 
sirodė merginos, Kamar az Zamanas pažvelgė į jas ir pamatė at- 
jojančią moterį. Jaunuolį užplūdo meilė ir aistra, jį užvaldžiusi 
meilės beprotybė buvo tokia stipri, kad jis vos išstovėjo ant kojų. 

Po kiek laiko pasirodė žmonės, ir prekyvietė ėmė pilnėti. Ka- 
mar az Žamanas priėjo prie vieno brangiųjų akmenų prekiauto- 
jo ir išsitraukė vieną iš savo keturiasdešimties akmenų, kainuo- 
jantį tūkstantį dinarų. Jis pardavė jį šiam žmogui, sugrįžęs vėl 
įlindo savo slėptuvėn ir praleido ten kiaurą naktį. Rytą jis nuėjo 
į pirtį, pasikeitė drabužius ir išėjo iš ten tarsi mėnulio pilnatis. Už 
keturis tūkstančius dinarų jis pardavė dar keturis akmenis ir 
puošniai apsirengęs ėmė vaikštinėti Basros gatvėmis. Nuėjo į pre- 
kyvietę, ten radęs kirpėją nusiskuto galvą ir pamažu, žodis po 
žodžio, susidraugavo su juo. O tada pasakė: 

— O tėtuši, aš esu svetimšalis, ir vakar, kai atkeliavau į šį 
miestą, pamačiau, kad jis tuščias. Čia nebuvo nei žmogaus, nei 
džino. Paskui aš išvydau merginas, o tarp jų — jauną moterį, ap- 
suptą palydos ir jojančią ant žirgo. 

Jis papasakojo kirpėjui viską, ką buvo matęs, ir kirpėjas bai- 
mingai paklausė: 

— O vaike mano, ar tu dar kam nors pasakojai apie tai? 

— Ne, — atsakė Kamar az Zamanas. 

— O vaike mano, — perspėjo kirpėjas, — venk apie tai kam 
nors kalbėti, žmonės nemoka slėpti paslapties ir nutylėti žodžių. 
Tu jaunas berniukas, ir aš bijau, kad tavo žodžiai ims sklisti iš 
lūpų į lūpas ir pasieks tuos, apie kuriuos jie buvo pasakyti, o tada 
tau galas. Žinok, vaike mano, kad to, ką tu matei, nėra regėjęs 
niekas kitas, to nežino niekas, kas negyvena šiame mieste, o jei 
pamato kas iš Basros gyventojų, tučtuojau žūsta. Kiekvieną penk- 

tadienį auštant rytui visi uždaro šunis, kates ir neleidžia jiems laks- 
tyti po turgavietę. Patys miesto gyventojai sueina į mečetes ir užsi- 
daro duris — niekas tuo metu negali eiti per turgavietę ar pažvelgti 
pro langą. Niekas nežino, nuo ko visa tai prasidėjo, tačiau šiąnakt 
aš paklausiu apie tai savo žmoną, ji yra pribuvėja ir lankosi įvairių 
žmonių namuose. Ji žino, kas dedasi mieste, ir jei, didžiajam Ala- 
chui panorėjus, tu ateisi rytoj pas mane, aš papasakosiu tau viską, 
ką būsiu išgirdęs iš jos. 

Kamar az Zamanas pasėmė rieškučias aukso ir tarė: 

— O tėtuši, imk auksą ir atiduok savo žmonai, ji man dabar 
tarsi motina. 

Paskui pasėmė antras rieškučias ir tarė: 

— O šį pasiimk sau. 

Kirpėjas sukruto: 

— Vaike mano, pasėdėk čia, o aš nubėgsiu pas žmoną, išklau- 
sinėsiu ją ir grįšiu pas tave jau viską žinodamas. 

Jis paliko jaunuolį krautuvėlėje ir nuėjęs pas žmoną papasa- 
kojo jai apie svetimšalį berniuką. 

— Norėčiau, — paprašė jis, — kad tu papasakotum man visą 
tiesą apie šį miestą, o aš persakysiu visa tai jaunajam pirkliui. Jis 
labai nori žinoti, kodėl penktadienio rytą į turgų neleidžiami gy- 
vuliai ir neina žmonės. Aš manau, kad jis įsimylėjęs, o yra dosnus 
ir kilniaširdis, taigi jei mudu jam papasakosim, patirsime iš jo ne- 
mažai gero. 

Kirpėjo žmona atsakė: 

— Eik ir atsivesk jį, sakyk: „Eik ir su mano žmona kaip su savo 
motina pasikalbėk! Ji perduoda tau linkėjimus ir sako: „Tavo noras 
bus patenkintas!“ 

Kirpėjas grįžo į prekyvietę ir rado Kamar az Zamaną sėdintį 
ir laukiantį jo. Jis viską jam papasakojo ir tarė: 

— O vaike mano, eime pas mano žmoną. Ji sako, kad žino 
tai, ką tu nori išgirsti. 

Jis pasikvietė jaunuolį ir abu nuėjo į kirpėjo namus, ten jo 
žmona pasitiko juos tardama: „Sveiki atvykę!“ 

Kai Kamar az Zamaną pasodino, jis išsitraukė šimtą dinarų 
ir atidavė jai sakydamas: 

— O motinėle, papasakok man apie tą moterį, kas ji tokia? 

— Vaike mano, — atsakė kirpėjo žmona, — žinok, kad Bas- 
ros sultonas iš Indijos karaliaus gavo dovanų gražų brangakmenį. 

Jis užsimanė jį pragręžti, susišaukė visus juvelyrus ir pasakė: „No- 
riu, kad jūs pragręžtumėte šį akmenį. Tam, kuris pragręš, leisiu 
prašyti manęs ko tik jis nori ir viską padarysiu, o jei jis suskal- 
dys akmenį — nuritinsiu galvą“. Juvelyrai išsigando ir susižvalgę 
tarė: „O laiko karaliau, brangakmenis greitai skyla, retai pasitaiko, 
kad kas nors tokį pragręžtų ir nesuskaldytų. Neapsunkink mūsų 
tuo, ko mes nepajėgiame, mūsų rankos negali pragręžti šio ak- 
mens, bet mūsų šeichas turi daugiau patirties“. — „O kas yra jūsų 
šeichas?“ — paklausė karalius. „Meistras Ubeidas, — atsakė tie 
jam, — jis geriau už mus moka šį amatą. Pakviesk jį ir įsakyk 
pragręžti tau tą akmenį“. 

Karalius pasiuntė žmogų atvesti Ubeido ir sudaręs su juo su- 
tartį liepė pragręžti akmenį. Ubeidas paėmė brangakmenį ir 
pragręžė jį taip, kaip karalius norėjo. Tada karalius tarė: „Prašyk 
manęs ko nori, o meistre“. — „Leisk man pagalvoti iki ryto- 
jaus“, — paprašė meistras. Taip padarė todėl, kad norėjo pasitarti 
su savo žmona, o ji kaip tik ir buvo ta moteris, kurią tu ma- 
tei puošniojoje eisenoje. Jis karštai ją mylėjo ir nieko nespręsdavo 
nepasitaręs su ja. Parėjęs pas savo žmoną, Ubeidas tarė: „Aš 
pragręžiau karaliui brangakmenį, ir jis pažadėjo patenkinti bet 
kokį mano norą, tik aš jam dar nepasakiau to noro, nes turėjau 
pasitarti su tavim. Ko tu norėtum, kad aš prašyčiau?“ Žmona 
atsakė: „Mes turime tiek pinigų, kad jų nė ugnis neįveiktų. Jei 
tu mane myli, paprašyk karaliaus štai ko: tegul Basros gatvėse 
praneša, kad penktadieniais visi sueitų į mečetes likus porai va- 
landų iki maldos ir mieste neliktų nė vieno žmogaus, kuris būtu 
ne mečetėje ar ne namuose. Tegu visi užsidaro mečečių ir namų 
duris, tačiau krautuvės telieka atviros. O aš su savo vergėmis 
eisiu per miestą, tik kad niekas nedrįstų pažvelgti į mane nei 
pro langą, nei pro lango pinučius. Kiekvieną, kurį užtiksiu, aš 
užmušiu“. 

Juvelyras nuėjo pas karalių ir perskaitė šį norą. Karalius su- 
teikė jam tokią galimybę ir liepė šaukliui apie tai skelbti Basros 
gatvėse... 

Tuo tarpu išaušo rytas, ir Šachrazada nutraukė pasakojimą. 

Devyni šimtai šešiasdešimt aštuntoji 
naktis 


Kai atėjo devyni šimtai šešiasdešimt aštuntoji naktis, Šachrazada 
tęsė: 

Pasakojama, o laimingasai karaliau, kad kai karalius patenkino 
juvelyro prašymą, žmonės ėmė nuogąstauti: 

— Baugu, kad mums nesant katės ir šunys gali sugadinti mūsų 
prekes. 

Tada karalius liepė ir juos laikyti uždarytus, kol žmonės išeis 
po maldos. Taigi ši moteris ėmė kiekvieną penktadienį dvi valandas 
prieš maldą vaikščioti Basros gatvėmis. Niekas tuo metu negalėjo 
eiti per prekyvietę, pažvelgti pro langą ar pro lango pinučius. 

— Tai štai kodėl viskas taip vyksta, — pridūrė juvelyro žmo- 
na, — aš papasakojau tau apie šią merginą, tačiau sakyk, vaike 
mano, ar tu tik norėjai išgirsti apie ją, ar nori prie jos prieiti? 

— O motute, — atsakė Kamar az Zamanas, — aš noriu su ja 
suartėti. 

— Papasakok man, ką tu turi iš dailių brangenybių, — paprašė 
kirpėjo žmona. 

— Ąš turiu ketveriopų akmenų, — tarė Kamar az Zamanas, — 
vieni po penkis šimtus dinarų kiekvienas, kiti po septynis šimtus 
dinarų, treti po aštuonis šimtus, o ketvirti po tūkstantį dinarų. 

— Ar tu sutiktum atiduoti keturis iš jų? — paklausė kirpėjo 
žmona. 

— Aš sutinku atiduoti viską, — atsakė Kamar az Zamanas. 

— O vaike mano, — tarė moteris, — aš tavęs neišvarau, bet 
dabar kilk, išsiimk vieną penkių šimtų dinarų akmenį, nuėjęs pa- 
klausinėk, kur yra meistro Ubeido, juvelyrų šeicho, dirbtuvė, ir 
susirask ją. Ten pamatysi sėdintį puošniai apsirengusį patį Ubeidą 
ir jo meistrus, palinkėk jam ramybės, išsitrauk akmenį ir paprašyk: 
„O meistre, imk šį akmenį ir aptaisyk man jį auksu. Padaryk iš 
jo žiedą, tik nedidelį, užteks miskalio didumo, ne daugiau, ir pa- 
dirbk viską kaip reikiant“. Tada duok jam dvidešimt dinarų, o 
kiekvienam iš jo meistrų — po dinarą. Pasėdėk pas jį šiek tiek, 
pasišnekučiuok, o kai prie durų prieis elgeta, duok jam dinarą, 
parodyk dosnumą, kad juvelyrą užvaldytų pagarba tau ir meilė. 
Po to eik namo, pernakvok ir rytą pasiėmęs šimtą dinarų atnešk 
savo tėvui — jis neturtingas. 

— Tebūnie taip, — tarė Kamar az Zamanas. 

Jis nuėjo į nakvynės namus, pasiėmė vieną penkių šimtų di- 
narų vertės akmenį ir patraukė į brangiųjų akmenų turgų. Ėmė 
klausinėti, kur yra meistro Ubeido, juvelyrų šeicho, dirbtuvė. 
Žmonės jam parodė, ir Kamar az Zamanas susirado ją. Priėjęs 
pamatė, kad juvelyrų šeichas — garbus žmogus, sėdi puošniai ap- 
sitaisęs, 0 jam dirba keturi meistrai. 

— Ramybė jums! — palinkėjo Kamar az Zamanas. 

Ubeidas atsakė jam tardamas: „Sveikas atvykęs!“ ir pasodino 
jį. Kamar az Zamanas išsiėmė akmenį ir paprašė: 

— O meistre, noriu, kad tu aptaisytum man šį akmenį auk- 
su ir padarytum iš jo žiedą, tik nedidelį, miskalio didumo, ne di- 
desnį. Ir aptaisą padaryk gražų. — Jis išsiėmė dvidešimt dinarų 
ir pasakė: — Štai tau už gludinimą, o už darbą aš dar sumokėsiu. 

Kiekvienam pameistriui jis davė po dinarą ir iškart įgijo jų pa- 
lankumą. Meistrui Ubeidui jis taip pat patiko. Kamar az Zama- 
nas sėdėjo ir plepėjo su jais, o visiems prieinantiems elgetoms duo- 
davo po dinarą. Visi tik stebėjosi jo dosnumu. 

Meistras Ubeidas namie turėjo tokius pat įrankius kaip ir dirb- 
tuvėje. Jis buvo įpratęs, kai norėdavo padaryti ką nors ypatinga, 
dirbti namie, kad pameistriai neišmoktų iš jo nuostabaus amato. 
O ta moteris, jo žmona, sėdėdavo priešais jį: juvelyras žiūrėda- 
vo į ją ir taip dirbdamas galėdavo pagaminti pačius nuostabiausius 
dalykus, tinkančius net karaliams. 

Taigi jis sėdėjo savo namuose ir su dideliu meistriškumu dirbo 
šį žiedą. Jo žmona pamačiusi akmenį paklausė: 

— Ką tu nori iš jo padaryti? 

— Noriu aptaisyti jį auksu ir padaryti žiedą, — atsakė juvely- 
ras, — šis akmuo kainuoja penkis šimtus dinarų. 

— O kam? — paklausė ji. 

— Vienam jaunam pirkliui, — atsakė Ubeidas, — jis nuosta- 
biai atrodo: jo akys žeidžia, skruostai ugnimi dega, burna tarsi 
Suleimano antspaudas, žandai kaip anemonės, lūpos raudonos kaip 
koralai, o kaklas — tarsi gazelės. Jis baltas, pagirdytas raudoniu, 
lieknas, dailus ir dosnus. Jis elgėsi štai taip ir taip. 

Juvelyras tiek pasakojo žmonai apie Kamar az Zamano grožį 
ir dailumą, tiek gyrė jo dosnumą ir nepaprastas savybes, tiek 
kalbėjo apie jo grožybes ir gerą būdą, kad ši ėmė ir įsimylėjo jį 
(o nėra didesnio sąvadautojo už vyrą, kuris pasakoja žmonai apie 
kitą vyrą, giria jo grožį, dailumą ir beribį dosnumą). 

Juvelyro žmona, jau kupina aistros, paklausė: 

— O ar jis turi ką nors iš mano grožybių? 

— Visas tavo grožybes, — atsakė juvelyras, — jis panašus į tave 
savo išvaizda ir gali būti, kad net jo amžius panašus į tavo. Jei 
nebijočiau tavęs įžeisti, tai pasakyčiau, kad jis tūkstantį kartų pui- 
kesnis už tave. 

Juvelyro žmona nieko neatsakė, tačiau jos širdyje suliepsno- 
jo meilė jaunuoliui. O juvelyras ir toliau vardijo jo grožybes, kol 
baigė dirbti žiedą. Paskui padavė jį žmonai, ir ši užsimovė jį: žie- 
das kaip tik tiko jos pirštui. Tada ji tarė: 

— O mano pone, man labai patiko šis žiedas, aš noriu jį turėti, 
todėl nenusimausiu jo. 

— Pakentėk, — tarė juvelyras, — jo savininkas yra dosnus žmo- 
gus, aš pasistengsiu nupirkti iš jo šį žiedą, ir jeigu jis man par- 
duos, parnešiu tau. Gal jis turi kitą tokį pat akmenį, tada aš jį 
nupirksiu ir aptaisysiu kaip ir šį... 

Tuo tarpu išaušo rytas, ir Šachrazada nutraukė pasakojimą. 


Devyni šimtai šešiasdešimt devintoji 
naktis 


Kai atėjo devyni šimtai šešiasdešimt devintoji naktis, Šachra- 
zada tęsė: 

Pasakojama, o laimingasai karaliau, kad juvelyras tarė savo 
žmonai: 

— Pakentėk, šio žiedo savininkas dosnus žmogus, aš pasisteng- 
siu nupirkti tą žiedą, ir jeigu jis parduos, parnešiu tau. Gal jis turi 
kitą tokį pat akmenį, tada aš jį nupirksiu ir aptaisysiu taip pat kaip 
ir Šį. 

Štai kaip klojosi juvelyrui ir jo žmonai, o Kamar az Zamanas, 
permiegojęs naktį, rytą pasiėmė šimtą dinarų ir nuėjęs pas kirpėjo 
žmoną tarė: 

— Imk šituos šimtą dinarų. 

— Atiduok juos tėvui, — pasakė ji. 

Ir kai Kamar az Zamanas atidavė pinigus kirpėjui, ji paklausė: 

— Ar padarei, kaip aš tave mokiau? 

— Taip, — atsakė jaunuolis. 

— Dabar kilk ir eik pas juvelyrų šeichą. Kai jis tau paduos 
žiedą, užsimauk jį ant piršto ir greitai nusiėmęs sakyk: „O meistre, 

tu suklydai, žiedas išėjo per siauras!“ Jis paklaus tavęs: „O pir- 
kly, ar man jį perlaužti ir paplatinti?“ Tada tu atsakyk: „Nerei- 
kia jo laužyti ir perdirbinėti, pasiimk jį ir atiduok savo geriausiai 
vergei“. Išsiimk antrą akmenį, tą, kuris vertas septynių šimtų di- 
narų, ir sakyk: „Imk šį akmenį ir aptaisyk jį man, jis gražesnis 
už aną“. Ir duok jam trisdešimt dinarų, o kiekvieną pameistrį ap- 
dalyk po du dinarus. Pasakyk juvelyrui: „Šie dinarai — už kokybę, 
o už darbą sumokėsiu paskui“. Tada gali grįžti namo ir pernakvoti. 
Rytą ateik vėl čia, atsinešk du šimtus dinarų, ir aš tau baigsiu pa- 
sakoti apie visą šią gudrybę. 

Kamar az Zamanas nuėjo pas juvelyrą, tas jį pasveikino ir pa- 
sodino prie dirbtuvės. 

— Ar padarei? — paklausė Kamar az Zamanas. 

— Taip, — atsakė juvelyras ir padavė jam žiedą. 

Kamar az Zamanas paėmė jį, paskubom užsimovė ant piršto, 
paskui greitai nutraukė jį ir tarė: 

— Blogai padarei, meistre! — Jis metė žiedą sakydamas: — Per 
siauras mano pirštui! 

— O pirkly, — paklausė juvelyras, — ar man jį paplatinti? 

— Ne, — atsakė Kamar az Žamanas, — pasiimk jį kaip dovaną 
ir užmauk kuriai nors iš savo vergių. Jis nėra labai vertingas, te- 
kainuoja penkis šimtus dinarų, nereikia jo perdarinėti. 

Jis išsitraukė kitą akmenį, tą, kurio vertė buvo septyni šimtai 
dinarų, ir pasakė: 

— Geriau aptaisyk šitą. 

Ir padavė juvelyrui trisdešimt dinarų, o kiekvieną pameistrį 
apdalijo po du dinarus. Juvelyras tarė: 

— O pone, užmokestį paimsime tada, kai žiedas bus baigtas. 

Tačiau Kamar az Zamanas paaiškino: 

— Tai už kokybę, o už darbą mokėsiu vėliau. 

Jis paliko juvelyrą ir išėjo. Juvelyras buvo priblokštas tokio 
didžiulio Kamar az Zamano dosnumo, pameistriai taip pat sėdėjo 
apstulbę. 

Nuėjęs pas savo žmoną, juvelyras pasakė: 

— Mano akys nėra regėjusios dosnesnio už tą jaunuolį, o tau 
labai pasisekė — jis atidavė man šį žiedą veltui, pasakęs: „Užmauk 
jį kuriai nors iš savo vergių“. 

Jis papasakojo žmonai, kaip viskas buvo, ir dar pridūrė: 

— Manau, kad šis jaunuolis kilęs ne iš pirklių, greičiausiai jis 
bus karaliaus ar sultono vaikas. 

Kiekvieną kartą, kai tik juvelyras pagirdavo Kamar az Zamaną, 
jo žmonos širdyje sukildavo meilė jam ir aistra. Ji užsimovė žiedą, 
o Kamar az Zamanui juvelyras padarė kitą, šiek tiek platesnį už 
pirmąjį. Kai jis baigė darbą, žmona užsimovė ir šį žiedą ir laikė 
jį ant piršto pasmaukusi tolėliau už pirmąjį. 

— O mano pone, — pasakė ji, — pažvelk, kaip gražiai atro- 
do šie du žiedai ant mano piršto! Norėčiau turėti juos abu. 

— Palauk, — atsakė juvelyras, — galbūt aš nupirksiu tau jį. 

Išaušo rytas, meistras nusinešė žiedą į dirbtuvę. 

O Kamar az Zamanas rytą nuėjo pas kirpėjo žmoną ir padavė 
jai du šimtus dinarų. Tada ji vėl pamokė: 

— Keliauk pas juvelyrą, ir kai jis tau paduos žiedą, užsimauk 
jį ant piršto, bet tučtuojau nusimauk ir sakyk: „Blogai padarei, 
o meistre, žiedas išėjo per platus. Kai tau, tokiam meistrui, atneša 
darbą toks kaip aš, reikia pamatuoti. Jei būtum pamatavęs ma- 
no pirštą, tai nebūtum suklydęs“. Tada išsiimk kitą akmenį, tą, 
kuris vertas tūkstančio dinarų, ir sakyk juvelyrui: „Imk šį akmenį 
ir aptaisyk jį, o šį žiedą pasilik kuriai nors vergei“. Duok jam ke- 
turiasdešimt dinarų, o kiekvieną pameistrį apdalyk po tris dina- 
rus ir paaiškink: „Tai už kalybą, o už darbą užmokėsiu paskui“. 
Pažiūrėsi, ką jis sakys. Tada ateik ir atsinešk tris šimtus dinarų. 
Atiduosi juos tėvui, tegu jis naudoja juos savo reikmėms, juk jis 
neturtingas Žmogus. 

— Klausau ir vykdau! — atsakė Kamar az Zamanas. 

Jis nuėjo pas juvelyrą, šis tarė jam: „Sveikas atvykęs!“ ir pa- 
sodinęs padavė žiedą. Kamar az Zamanas užsimovė jį ant piršto 
ir tuojau pat nusitraukė pasakęs: 

— Kai tau, tokiam meistrui, atneša darbą toks kaip aš, reikia 
pamatuoti. Jei būtum pamatavęs mano pirštą, tai nebūtum su- 
klydęs. O dabar imk šį žiedą ir atiduok kuriai nors iš savo vergių. 

Kamar az Zamanas išsiėmė trečią akmenį, kainuojantį visą 
tūkstantį dinarų, ir pasakė: 

— Štai imk šį akmenį ir įdėk jį į apsodą, bet žiedas turi tik- 
ti mano pirštui. 

— Tu teisus, niekur nesidėsi! — sušuko juvelyras. 

Jis pamatavo pirštą, o Kamar az Zamanas išsiėmęs padavė jam 
keturiasdešimt dinarų ir tarė: 

— Paimk šitai už kalinėjimą, o už darbą sumokėsiu vėliau. 

— O pone, — prabilo juvelyras, — kiek jau kartų mes ėmėme 
iš tavęs užmokestį, tu darai mums tokią malonę! 

— Nieko baisaus! — atsakė Kamar az Zamanas. 

Jis vėl su jais paplepėjo, ir kai prieidavo koks nors elgeta, duo- 
davo jam dinarą, o paskui pakilęs išėjo. 

Juvelyras grįžo namo ir pasakė žmonai: 

— Koks dosnus pirklys! Ir nesu matęs gražesnio ir maloniau 
kalbančio jaunuolio. 

Jis vėl ėmė pasakoti žmonai apie Kamar az Zamano dailumą 
bei dosnumą ir visai jį užgyrė. 

— O nevykėli! — subarė jį žmona. — Jei tu sakai, kad jis toks 
puikus ir padovanojo tau du brangius žiedus, tai turėtum pasi- 
kviesti jį į svečius, pavaišinti jį ir susidraugauti. Kai jis patirs tavo 
draugiškumą ir pasisvečiuos mūsų namuose, galbūt tu patirsi dar 
daugiau gero. O jei tu nenori jo pavaišinti, tai pakviesk jį, aš pati 
pavaišinsiu. 

— Ar tu manai, kad aš šykštus, jei taip kalbi? — šūktelėjo ju- 
velyras. 

— Tu esi ne šykštus, o tik labai nemandagus. Pasikviesk jį šįva- 
kar, be jo kad nepareitum. O jei jis atsisakinės, imk prisiekinėti 
skyrybom ir įkalbinėti. 

— Prie galvos ir prie akių! — atsakė juvelyras. 

Jis pabaigė daryti žiedą ir atsigulė miegoti, o rytą nuėjo į dirb- 
tuvę ir laukia. 

O Kamar az Zamanas rytą pasiėmė tris šimtus dinarų, nuėjo 
pas kirpėjo žmoną ir atidavė pinigus jos vyrui. Ji tarė: 

— Gali būti, kad juvelyras pasikvies tave šįvakar į svečius. Jeigu 
jis pasikvies ir liksi pas jį nakvoti, tai kad ir kas atsitiktų, rytą man 
papasakok, atsinešk keturis šimtus dinarų ir vėl atiduok juos tėvui. 

— Klausau ir vykdau! — atsakė Kamar az Zamanas (o kiek- 
vieną kartą, kai jam baigdavosi pinigai, jis parduodavo dalį sa- 
vo akmenų). 

Jis pakilo ir nuėjo pas juvelyrą. Tas atsistojo jį pasitikdamas, 
palinkėjo jam ramybės ir elgėsi labai draugiškai. Juvelyras padavė 
Kamar az Zamanui žiedą, šį kartą jis visiškai tiko pirštui. 

— Telaimina tave Alachas, o geriausias iš meistrų! — tarė Ka- 
mar az Zamanas. — Žiedo apsodas geras, tik akmuo ne toks, kaip 
aš norėčiau... 

Tuo tarpu išaušo rytas, ir Šachrazada nutraukė pasakojimą. 

Devyni šimtai septyniasdešimtoji 
naktis 


Kai atėjo devyni šimtai septyniasdešimtoji naktis, Šachrazada 
tęsė: 

Pasakojama, o laimingasai karaliau, kad Kamar az Zamanas 
pasakė juvelyrui: 

— Žiedo apsodas geras, tik akmuo ne toks, kokio aš norėčiau. 
Aš turiu geresnį, todėl imk šį žiedą ir atiduok kuriai nors savo 
vergei. 

Jis išsiėmė dar vieną akmenį ir šimtą dinarų. 

— Imk užmokestį ir nesmerk manęs, — pasakė Kamar az Za- 
manas, — aš nuvarginau tave. 

— O pirkly, — atsakė juvelyras, — už tai, dėl ko aš vargau, 
tu jau sumokėjai, o ir be to dar daug padovanojai. Aš pamilau 
tave ir nebegaliu su tavim taip išsiskirti. Alacho vardu maldau- 
ju tavęs, būk šįvakar mano svečias, užgydyk man širdį. 

— Tai būtų neblogai, — tarė Kamar az Zamanas, — tik aš turiu 
būtinai grįžti į chaną ir perspėti savo tarnus, pasakyti jiems, kad 
nenakvosiu namie ir jie manęs nelauktų. 

— (O kokiame chane tu apsistojęs? — paklausė juvelyras. 

— Tokiame ir tokiame, — atsakė Kamar az Zamanas. 

— Tai aš ateisiu tavęs pasiimti! — sušuko juvelyras. 

— Būtų neblogai! — sutiko Kamar az Zamanas. 

Prieš saulės laidą juvelyras, bijodamas supykdyti savo žmoną, 
jei grįžtų be svečio, nuėjo į minėtąjį chaną ir parsivedė Kamar 
az Žamaną į namus. Jiedu susėdo nuostabiame kambaryje, o mo- 
teris pamatė įeinantį Kamar az Zamaną, ir jis pavergė ją. Abu 
vyrai plepėjo laukdami vakarienės, tada juodu pavalgė ir atsigėrė, 
ir jiems buvo paduota kava ir gėrimai. Juvelyras stengėsi įtikti Ka- 
mar az Žamanui ir linksmino jį šnekomis iki pat vakarinės mal- 
dos. Tada jiedu pasimeldė, o vergė atnešė dvi taures gėrimo. Vos 
tik išgėrę tą gėrimą, abu pasidarė mieguisti ir netrukus užsnūdo. 
Tada įėjo toji moteris ir ėmė žiūrėti miegančiam Kamar az Za- 
manui į veidą, jo grožis vedė ją iš proto. 

— Kaip gali miegoti tas, kuris myli gražuoles! — su apmau- 
du šūktelėjo moteris. 

Ji atvertė jį aukštielninką ir atsisėdo jam ant krūtinės. Visai 
sunuožmėjusi ir deginama aistros, ji apipylė jo skruostus bučinių 

kruša. Nuo tų bučinių liko pėdsakai, ir Kamar az Zamano skruos- 
tai įraudo. Tada moteris puolė prie jo lūpų ir ėmė jas čiulpti, 
čiulpė tol, kol pačiai kraujas į lūpas išsiliejo. Tačiau ugnis joje 
negeso ir troškulys neslopo, ji nenurimo iki pat ryto, bučiavo jį, 
supindavo jo kojas su savosiomis, visaip glaustėsi, kol nušvito, 
sužėrėjo aušra. Tada ji įdėjo Kamar az Zamanui į kišenę ketu- 
ris kauliukus““ ir išėjo palikusi jį. 

Paskui juvelyro žmona pasiuntė pas vyrus savo tarnaitę, įdavusi 
jai kažko, panašaus į uostomąjį tabaką, ir ši nuėjusi įdėjo jiems 
į šnerves. Abu nusičiaudėjo ir atsipeikėjo. Vergė tarė jiems: 

— Žinokite, o mano ponai, kad malda yra privaloma. Kelkitės 
gi rytinei maldai! 

Ji atnešė dubenį ir ąsotį, o Kamar az Zamanas nustebęs tarė: 

— O meistre, jau laikas, mes pramiegojome. 

— O drauge mano, — paaiškino juvelyras, — miegas šiame 
kambaryje būna sunkus, man taip atsitinka kiekvieną kartą, kai 
aš čia miegu. 

— Tavo tiesa, — sutiko Kamar az Zamanas. 

Pamėginęs nusiprausti pajuto, kad kai tik prisilietė veido ir 
lūpų, šie ėmė degti. 

— Stebuklai! — sušuko jis. — Tegu kambaryje, kur mes mie- 
gojome, buvo troškus oras, bet kodėl man taip dega skruostai ir 
lūpos? O meistre, — kreipėsi jis į juvelyrą, — man degte dega 
skruostai ir lūpos. 

— Aš manau, — tarė juvelyras, — kad tai nuo uodų įkandimų. 

— Stebuklai! — nenurimo Kamar az Zamanas. — O ar tau šia- 
me kambaryje taip atsitikdavo? 

— Ne, — atsakė juvelyras, — bet kai turėdavau svečią, kaip 
kad dabar tave, tai rytą jis skųsdavosi uodų įkandimais. Tačiau 
taip atsitikdavo tik tada, jei svečias, kaip ir tu, būdavo bebarz- 
dis, o jei barzdotas, tai uodai jo negildavo. Mane nuo uodų gelbsti 
tiktai barzda, matyt, jie nemėgsta barzdotų žmonių. 

— Tavo tiesa, — vėl sutiko Kamar az Zamanas. 

Vergė atnešė jiems pusryčius, jiedu pavalgė ir išėjo. 

Kamar az Zamanas nuėjo pas kirpėjo žmoną, seną moterį. Ši 
pamačiusi jį paklausė: 


“Originale čia žodžių žaismas: „avašik“ (kauliukai) kaip 
būdvardis reiškia taip pat ir „įsimylėjėlius“. 

— Aš regiu laimės pėdsakus tavo veide! Papasakok man, ką 
tu patyrei. 

— Nieko, — atsakė Kamar az Zamanas, — aš tik pavakarienia- 
vau su šeimininku viename kambaryje, sukalbėjome vakarinę 
maldą ir sumigome. Pabudau tik rytą. 

Senoji nusijuokė ir paklausė: 

— O kas per pėdsakai ant tavo skruostų ir lūpų? 

— Tai uodai mane sukandžiojo tame kambaryje, — atsakė Ka- 
mar az Žamanas. 

— Tavo tiesa! — sutiko senoji. — O ar namų šeimininkui at- 
sitiko taip pat kaip ir tau? 

— Ne, bet jis man pasakojo, kad uodai tame kambaryje ne- 
kenkia barzdotiems žmonėms ir gelia tik bebarzdžius. Kai tik 
svečias būna bebarzdis, rytą esą skundžiasi sukandžiotas uodų, 
o jei barzdotas, nieko neatsitinka. 

— Tavo tiesa, — atsakė senoji, — o be šito, ką tu dar pastebėjai? 

— Radau kišenėje keturis kauliukus. 

— Parodyk juos man, — paprašė kirpėjo žmona. 

Kamar az Zamanas padavė jai kauliukus, o ji paėmė juos juok- 
damasi ir paaiškino: 

— Juk tai tavo mylimoji įdėjo tau juos į kišenę. 

— Kaipgi? — nustebo Kamar az Zamanas. 

— Ogi ji perdavė tau ženklais: „Jei tu būtum įsimylėjęs, tai 
nemiegotum, nes tas, kuris myli, nemiega. O tu dar mažas, tau 
tetinka žaisti kauleliais. Ir kaipgi tau šovė galvon įsimylėti gražuo- 
les?“ Naktį ji atėjo pas tave ir pamačiusi, kad tu miegi, pažen- 
klino tavo skruostus bučiniais ir paliko šį ženklą. Tik jai šito 
neužteks — dabar ji būtinai atsiųs pas tave savo vyrą ir jis vėl 
tave šįvakar pakvies. Kai nueisi, taip greitai nebeužmik. Pasiimk 
penkis šimtus dinarų ir eik, o rytą man papasakosi, kaip buvo, 
ir aš paaiškinsiu tau šią gudrybę iki galo. 

— Klausau ir vykdau! — atsakė Kamar az Zamanas ir sugrįžo 
į chaną. 

Tai štai kaip jam sekėsi. O juvelyro žmona paklausė savo vyrą: 

— Ar svečias išėjo? 

— Taip, — atsakė šis, — tik ar žinai, kad visą naktį jį kama- 
vo uodai ir sugėlė skruostus ir lūpas. Man buvo gėda prieš jį. 

— Ką padarysi, toks jau uodų papratimas — jie kanda tik be- 
barzdžius, — atsakė žmona. — Bet tu pakviesk jį ir šį vakarą. 

Juvelyras vėl nuėjo pas Kamar az Zamaną į chaną, kur šis bu- 
vo apsistojęs, ir pasikvietė jį. Atėję susėdo vėl tame pačiame kam- 
baryje, pavalgė, atsigėrė ir sukalbėjo vakarinę maldą. Tada įėjo 
vergė ir padavė kiekvienam po taurę... 

Tuo tarpu išaušo rytas, ir Šachrazada nutraukė pasakojimą. 


Devyni šimtai septyniasdešimt pirmoji 
naktis 


Kai atėjo devyni šimtai septyniasdešimt pirmoji naktis, Šach- 
razada tęsė: ; 

Pasakojama, o laimingasai karaliau, kad vergė padavė kiek- 
vienam po taurę, ir jiedu išgėrę užsnūdo. Tada įėjo jaunoji moteris 
ir tarė Kamar az Zamanui: 

— Nevykėli, kaipgi šitaip — miegi ir dar tvirtini, kad esi įsi- 
mylėjęs, o juk įsimylėję nemiega. 

Ji atsisėdo jam ant krūtinės ir apipylė jį bučiniais. Moteris 
kandžiojo jį, čiulpė jo lūpas ir žaidė su juo iki pat ryto, o ta- 
da įkišo jam į kišenę peilį. Paskui ji pasiuntė savo vergę, ir ši 
pažadino vyrus. Kamar az Zamano skruostai degė tarsi ugnis, 
taip buvo išraudę, o nubučiuotos ir nučiulptos lūpos atrodė tarsi 
koralai. 

Juvelyras paklausė Kamar az Zamaną: 

— Ar tavęs nekankino uodai? 

— Ne, — atsakė Kamar az Zamanas. 

Dabar, sužinojęs paslaptį, jis nebesiskundė, o paieškojęs 
kišenėje surado peilį. Tačiau niekam nieko nesakė. Kamar az Za- 
manas papusryčiavo, išgėrė kavą ir išėjęs iš juvelyro namų pasuko 
į chaną. Pasiėmęs penkis šimtus dinarų, nuėjo pas senąją ir pa- 
pasakojo viską, kaip buvo. 

— Aš užmigau prieš savo norą, — kalbėjo jis, — o rytą nie- 
ko neprisiminiau, tik radau kišenėje štai šį peilį. 

— Teapsaugos tave Alachas ateinančią naktį! — sušuko seno- 
ji. — Ji perduoda tau: „Jei užmigsi ir ateinančią naktį, aš tave pa- 
pjausiu!“ Būsi pakviestas dar kartą, ir jei užmigsi, galas tau. 

— Tai ką gi man daryti? — paklausė Kamar az Zamanas. 

— Papasakok, ką tu prieš užmigdamas valgei ir gėrei? — pa- 
prašė senoji. 

— Mes vakarieniaujame kaip įprasta, o po vakarienės ateina 
vergė ir paduoda kiekvienam po taurę. Kai išgeriu, tai užmiegu 
ir pabundu tik rytą. 

— Toje taurėje ir slypi visa nelaimė, — tarė senoji. — Paimk 
ją iš vergės, tačiau negerk, kol šeimininkas neišgers ir neužmigs. 
Tada paprašyk vergės atnešti vandens. Ji išeis atnešti tau ąsočio, 
o tu išpilk iš taurės viską po pagalve ir apsimesk miegančiu. Su 
ąsočiu grįžusi vergė pamanys, kad tu išgėrei taurę ir užmigai, ji 
išeis, o tau po kurio laiko viskas paaiškės. Tik žiūrėk, nesuma- 
nyk nepaklausyti mano pamokymo. 

— Klausau ir vykdau! — atsakė Kamar az Zamanas ir grįžo 
į chaną. 

Tai štai kaip jam klojosi. O juvelyro žmona pasakė savo vyrui: 

— Svečias vaišinamas tris kartus, taigi pakviesk jį trečią kartą. 

Juvelyras nuėjo pas Kamar az Zamaną ir pakvietęs jį vėl at- 
sivedė į tą patį kambarį. Kai jiedu pavakarieniavo ir sukalbėjo 
vakarinę maldą, vėl staiga įėjo ta vergė ir padavė kiekvienam po 
taurę. Šeimininkas išgėręs užmigo, o Kamar az Zamanas negėrė, 
ir vergė paklausė: 

— Argi tu negersi, o pone? 

Kamar az Zamanas atsakė: 

— Mane kamuoja troškulys, atnešk ąsotį vandens. 

Vergė išėjo vandens, o Kamar az Zamanas išpylė taurę po pa- 
galve ir atsigulė. Grįžusi vergė rado jį miegantį ir papasakojo apie 
tai savo poniai. 

Jaunoji moteris pagalvojo: „Mirti jis vertas labiau, nei gyventi“. 

Ji pasiėmė aštrų peilį ir įėjo pas jį sakydama: 

— Štai jau trečias kartas, kai tu nesupranti duodamo ženklo, 
o kvaily! Dabar aš perskrosiu tau pilvą. 

Pamatęs, kad ji artinasi prie jo su peiliu rankoje, Kamar az 
ŽZamanas atsimerkė ir juokdamasis atsikėlė, o moteris tarė: 

— Tu šį ženklą supratai ne iš savo nuovokumo, o kažkam gud- 
resniam patarus. Kas gi tave pamokė? 

— Mane pamokė viena sena moteris, o buvo taip ir taip, — 
atsakė Kamar az Zamanas ir viską jai papasakojo. 

— Rytoj, — tarė moteris, — išėjęs iš mūsų nueik pas ją ir pa- 
klausk: „Ar tu žinai dar kokių nors gudrybių, išskyrus šią?“ Jei 
ji atsakys: „Žinau“, tai paklausk, kaip tu galėtum atvirai mane gau- 
ti. O jei sakys: „Aš nieko daugiau nebežinau, tai viskas, ką galėjau 

sugalvoti“, — išmesk ją iš galvos. Rytoj vakare pas tave ateis mano 
vyras ir pakvies. Ateisi su juo ir viską papasakosi, tada galvosiu, 
ką daryti toliau. 

— Nekvaila mintis, — sutiko Kamar az Zamanas. 

Jis praleido su ja likusią nakties dalį glausdamas ir myluoda- 
mas. Jiedu sutartinai ėmėsi aiškinamųjų raidžių, suartindami gre- 
tinamąją su gretinamuoju, o jos vyras buvo tarsi tenvinas“, ku- 
ris jungiantis atmetamas. Taip jiedu darė iki ryto, o tada moteris 
tarė: 

— Man neužteks su tavim nei nakties, nei dienos, nei mėnesio, 
nei metų, aš norėčiau su tavim praleisti likusį savo gyvenimą. Tik 
pakentėk, kol sugalvosiu kokią gudrybę savo vyrui, apgausim visus 
žmones ir pasieksim savo tikslą. Aš pasistengsiu sukelti jam abe- 
jones, kad jis išsiskirtų su manim. Tada ištekėsiu už tavęs ir išvyk- 
siu su tavim į tavo šalį. Aš perduosiu tau visus jo pinigus bei bran- 
genybes, įsigudrinsiu sunaikinti jo buveinę ir nušluoti pėdsakus. 
Tik tu klausyk mano žodžių, daryk, kaip aš tau pasakysiu, ir ne- 
priešgyniauk. 

— Klausau ir vykdau, — atsakė Kamar az Zamanas, — nė ne- 
manau priešgyniauti. 

Tada moteris primokė: 

— Grįžk į chaną, ir kai mano vyras tave pakvies, sakyk jam: 
„O broli mano, Adomo sūnus atgrasus, kai jo apsilankymai pasi- 
daro per dažni. Jie įkyri ir dosniam, ir šykščiam. Dabar aš vaikštau 
pas tave kiekvieną vakarą, ir mudu miegame viename kambary- 
je, tad jei tu dar nepyksti ant manęs, gali būti, kad tavo žmona 
jau pyksta, jog aš tavęs neleidžiu pas ją. Jei tu nori bendrauti su 
manim, tai išnuomok man namą greta savojo, ir kartais aš būsiu 
su tavim iki pat miego valandos, o kartais tu būsi su manim. Tada 
aš grįšiu į savo būstą, o tu eisi haremą. Taip bus geriau, negu naktis 
po nakties neleisti tavęs į tavo haremą“. Tada jis ateis pas ma- 
ne klausti patarimo, o aš patarsiu jam išgyvendinti mūsų kaimyną. 
Namas, kuriame jis gyvena, — mūsų namas, o tas kaimynas jį nuo- 
moja. Kai tu persikraustysi į tą namą, Alachas palengvins mums 


visa, kas liko. O dabar eik ir daryk, kaip sakiau. 


“Žodžių žaismas, paremtas arabų gramatikos terminais. 
Tenvinas — visa linksnio galūnė žodžiuose, po kurių neina 
gretinamasis žodis kilmininko linksnyje (arabiškai — 
pažeminime). Kai gretinamasis žodis yra, tenvinas atmetamas. 

— Klausau ir vykdau! — atsakė Kamar az Zamanas. 

Juvelyro žmona išėjo, o jis apsimetė miegantis. Po kurio lai- 
ko įėjo vergė ir abu vyrus pažadino. Juvelyras atsibudęs paklausė: 

— O pirkly, ar uodai tavęs nekamavo? 

— Ne, — atsakė Kamar az Zamanas. 

— Turbūt tu prie jų pripratai, — nusprendė juvelyras. 

Jiedu papusryčiavo ir išgėrė kavos, o tada išsiskirstė kas sau. 
Kamar az ŽZamanas nuėjo pas kirpėjo žmoną ir papasakojo jai, 
kas įvyko... 

Tuo tarpu išaušo rytas, ir Šachrazada nutraukė pasakojimą. 


Devyni šimtai septyniasdešimt antroji 
naktis 


Kai atėjo devyni šimtai septyniasdešimt antroji naktis, Šach- 
razada tęsė: 

Pasakojama, o laimingasai karaliau, kad Kamar az Zamanas 
nuėjo pas senutę, kirpėjo žmoną, papasakojo jai, kaip viskas buvo, 
ir pridūrė: 

— Ji kalbėjo man tą ir tą, o aš kalbėjau jai tą ir tą. Sakyk, 
ar tai jau viskas, ar tu žinai dar kokią gudrybę, kad aš galėčiau 
atvirai su ja sueiti? 

— O vaike mano, — atsakė senoji, — mano gudrybės siekė tik 
iki čia, toliau aš nieko nebeplanavau. 

Kamar az Žamanas paliko ją ir grįžo į chaną. Pavakare atėjo 
juvelyras ir pakvietė Kamar az Zamaną į svečius. 

— Aš negaliu eiti su tavim, — atsakė Kamar az Zamanas. 

— Kodėl gi? — nustebo juvelyras. — Aš tave pamilau ir ne- 
begaliu su tavim skirtis, Alacho vardu prašau tave, eime. 

— Jei tu nori ilgesnį laiką būti su manim ir pratęsti mudviejų 
draugystę, tai išnuomok man namą greta savojo, — tarė Kamar 
az Žamanas. — Jei norėsi, tu viešėsi pas mane, arba aš svečiuo- 
siuosi pas tave, o miegoti kiekvienas grįšime namo. 

— Šalia mano namo yra dar vienas, — apsidžiaugė juvelyras, — 
ir jis mano nuosavybė. Eime šiandien pas mane, o rytoj aš tau 
jį iškraustysiu. 

Ir Kamar az Zamanas sutiko. Jiedu nuėjo, pavakarieniavo ir 
sukalbėjo vakarinę maldą. Moteriškės vyras išgėrė taurę su ap- 

davais ir užmigo, o Kamar az Žamano taurėje jų nebuvo ir jis 
neužmigo. Pas jį atėjo juvelyro žmona, ir jie prasėdėjo plepėdami 
iki pat ryto, o jos vyras tysojo tarsi negyvas. Po to jis pabudo kaip 
paprastai ir pasiuntė pakviesti savo įnamio. Kai šis atėjo, tarė jam: 

— O žmogau, atlaisvink mano namą, man jo prireikė. 

— Prie galvos ir prie akių! — atsakė gyventojas ir atlaisvino 
namą. 

Kamar az Zamanas persikraustė į jį ir persinešė ten visus savo 
daiktus. Tą vakarą juvelyras praleido svečiuodamasis pas Kamar 
az Zamaną, o paskui grįžo namo. 

Kitą dieną jo žmona pasikvietė sumanų statybininką ir viską 
paaiškino suviliojusi jį dideliais pinigais. Jis įrengė jai požeminį 
perėjimą iš jos namų į Kamar az Zamano namus, po žeme at- 
sidarė nuleidžiamosios durys. Nespėjo Kamar az Zamanas nė ap- 
sidairyti, o moteris jau atėjo pas jį, nešina dviem maišais pinigų. 

— Iš kur tu atsiradai? — nustebo jis. 

Ir ji parodė jam požeminį perėjimą sakydama: 

— Pasiimk šiuos du maišus jo pinigų. 

Ji atsisėdo ir žaidė su juo iki pat ryto, o tada pasakė: 

— Luktelėk, aš nueisiu pas jį ir pažadinsiu, kad drožtų į sa- 
vo dirbtuvę, o pati ateisiu pas tave. 

Kamar az Zamanas atsisėdo ir laukia jos. O moteris nuėjo pas 
vyrą, pažadino jį, tas atsikėlė, apsiplovė, pasimeldė ir išėjo į dirb- 
tuvę. Vyrui išėjus, moteris pasiėmė keturis maišus ir požeminiu 
perėjimu nuėjo pas Kamar az Zamaną. 

— Imk šiuos pinigus, — tarė ji. 

Kiek pabuvusi pas jį, moteris grįžo namo, o Kamar az Zama- 
nas nuėjo į prekyvietę. Kai artėjant saulėlydžiui grįžo namo, ra- 
do jau dešimt maišų brangakmenių ir kitokių daiktų. Netrukus 
atėjo juvelyras ir išsivedė Kamar az Zamaną pas save. Jie vėl pra- 
leido vakarą tame pačiame kambaryje, vergė atnešė gėrimo, jos 
ponas tuojau užmigo, o Kamar az Zamanui nieko neatsitiko, nes 
jo gėrimas buvo nekenksmingas, be priemaišų. 

Moteris atėjo ir žaidė su juo iki ryto, o vergė tuo metu nešiojo 
požeminiu perėjimu į Kamar az Zamano namus įvairius daiktus. 
Rytą ji pažadino savo poną ir pagirdė abu kava, o atsigėrę išėjo 
katras sau. 

Trečią dieną moteris parodė Kamar az Zamanui peilį, priklau- 
santį jos vyrui (tai buvo jo peilis, padarytas savo rankomis, 

juvelyrui jis kainavo penkis šimtus dinarų, ir nebūtum radęs grožiu 
panašaus į jį; žmonės taip dažnai prašydavo juvelyro šio peilio, 
kad jis padėjo jį į skrynią, mat širdis neleido niekam jo parduoti), 
ir tarė: 

— Imk šį peilį, užsirišk už diržo ir nueik pas mano vyrą. At- 
sisėsk šalia jo, išsitrauk iš už diržo peilį ir sakyk: „O meistre, 
pažvelk į šį peilį, šiandien jį nusipirkau. Pasakyk, ar aš apsirikau 
jį pirkdamas, ar ne“. Mano vyrui bus gėda prisipažinti, kad tai 
jo peilis, ir jeigu jis paklaus, kur tu jį pirkai ir kiek sumokėjai, 
sakyk: „Aš pamačiau du besipešančius levantiečius, vienas jų pa- 
klausė kito: „Kur tu buvai?“ O kitas atsakė: „Aš buvau pas sa- 
vo draugužę, kiekvieną kartą, kai mes su ja susitinkame, ji duoda 
man pinigų, o šiandien ji man pasakė: „Šiandien mano rankos 
buvo per trumpos pinigams, todėl paimk šį peilį — tai mano vyro 
peilis“. Aš paėmiau iš jos peilį ir noriu parduoti“. Man patiko tas 
peilis, ir kai aš išgirdau jį taip kalbant, paklausiau: „Ar parduo- 
si jį man?“ — „Pirk“, — atsakė jis. Aš ir nupirkau jį už tris šimtus 
dinarų. Kad taip sužinojus, ar tai brangu, ar pigu?“ Pažiūrėsi, ką 
tau mano vyras atsakys. Dar kiek pasikalbėk su juo ir palikęs jį 
ateik pas mane — aš lauksiu tavęs prie požeminio perėjimo 
durų — grąžinsi man peilį. 

— Klausau ir vykdau! — atsakė Kamar az Zamanas. 

Jis paėmė peilį, užsikišo jį už diržo ir nuėjo į juvelyro dirb- 
tuvę. Pasisveikino, o juvelyras tarė jam: „Sveikas atvykęs!“ Jis pa- 
sodino svečią ir pamatęs šiam už diržo peilį nustebo: „Tai ma- 
no peilis, — pagalvojo jis pats sau, — tik kas galėjo jį perduoti 
pirkliui?“ Jis mąstė ir kartojo mintyse: „Kaip čia sužinojus, ar tai 
mano peilis, ar tik labai panašus į jį!“ Tuo metu Kamar az Za- 
manas išsitraukė tą peilį ir tarė: 

— O meistre, paimk šį peilį ir pažvelk į jį. 

Paėmęs peilį į rankas, meistras tučtuojau jį atpažino, tačiau 
pasigėdijo prisipažinti, jog tai jo peilis... 

Tuo tarpu išaušo rytas, iš Šachrazada nutraukė pasakojimą. 


Lt: 259 


972 naktis 


Devyni šimtai septyniasdešimt trečioji 
naktis 


Kai atėjo devyni šimtai septyniasdešimt trečioji naktis, Šach- 
razada tęsė: 

Pasakojama, o laimingasai karaliau, kad juvelyras, paėmęs peilį 
iš Kamar az Zamano, atpažino jį, tačiau pasigėdijo prisipažinti, 
jog tai jo peilis. Jis tik paklausė: 

— Kur tu tokį pirkai? 

Ir Kamar az Zamanas papasakojo jam taip, kaip buvo primo- 
kiusi moteris. Juvelyras tarė: 

— Toks peilis už tokius pinigus pigu, mat jis vertas penkių 
šimtų dinarų. 

Juvelyro sieloje viskas užsiliepsnojo, rankos ėmė virpėti, jis ne- 
begalėjo dirbti darbo! Kamar az Zamanas kalbino jį, tačiau meist- 
ras paskendo mintyse ir kaskart, kai jaunuolis tardavo jam pen- 
kiasdešimt žodžių, jis atsakydavo vienu. Jo širdis kamavosi, kūnas 
nerimo, 0 protas susidrumstė. Jis tapo toks, apie kokį yra pasakęs 
poetas: 


Kai šnekina, neatsakau nė žodžiu, — 
Jie šneka ir mato, kad jų negirdžiu. 


Nugrimzdęs į jūrą minčių aš tyliu 
Ir vyro nuo moters atskirt negaliu. 


Kamar az Žamanas pastebėjo, kad juvelyras persimainęs, tad 
pasakęs: „Tu greičiausiai dabar esi labai užimtas“, — pakilo ir 
išėjo. Skubiai grižęs namo, jis rado moterį, stovinčią prie požemi- 
nio perėjimo vartų ir laukiančią jo. Pamačiusi jį, moteris pa- 
klausė: 

— Ar padarei taip, kaip sakiau? 

— Taip, — atsakė Kamar az Zamanas. 

— Ir ką jis tau atsakė? — paklausė ji. 

— Jis atsakė, kad tokia kaina už tokį peilį nedidelė, nes jis kai- 
nuoja penkis šimtus dinarų. Jo nuotaika persimainė, ir aš jį pa- 
likau, todėl nežinau, kas buvo po to. 

— Duokš peilį, — tarė ji, — jis tau nieko nepadarys. 

Paėmusi peilį padėjo jį į vietą ir atsisėdo. 


260 


973 naktis 


O juvelyro širdyje, išėjus Kamar az Zamanui, įsiplieskė ug- 
nis ir ėmė kamuoti nerimas. Jis tarė sau: „Būtinai nueisiu ir 
pažiūrėsiu, ar vietoje mano peilis, abejones reikia išsklaidyti“. 

Jis išėjo ir grįžęs namo įžengė pas žmoną pūkšdamas tarsi dra- 
konas. Žmona paklausė: 

— Kas tau, o mano pone? 

— Kur mano peilis? — suriko juvelyras. 

— Skrynioje, — ramiai atsakė žmona. 

Bet tuojau pat ėmė daužyti ranka sau į krūtinę aimanuodama: 

— O mano rūpesti! Jau, matyt, su kuo nors susibarei ir parėjai 
ieškoti peilio, kad galėtum nudurti! 

— Duokš man peilį, parodyk man jį! — reikalavo juvelyras. 

— Pirma prisiek man, kad tu niekam juo nesmogsi! — prašė 
žmona. 

Ir juvelyras prisiekė jai. Tada ji atidarė skrynią ir ištraukė peilį. 
Juvelyras ėmė vartyti jį rankose murmėdamas: „Iš tiesų tai nuo- 
stabus dalykas!“ Paskui tarė jai: 

— Imk jį ir padėk į vietą. 

— Papasakok man, — prašė žmona, — kodėl jis tau taip parūpo? 

— Aš pamačiau, kad mūsų draugas turi tokį pat peilį kaip 
šis, — atsakė juvelyras. 

Ir viską jai papasakojo, o paskui pridūrė: 

— Tačiau kai aš pamačiau savo peilį skrynioje, abejonės išsisk- 
laidė. 

— Tu, matyt, negerai apie mane pagalvojai, — tarė moteris, — 
pamanei, kad aš esu šio levantiečio draugė ir atidaviau jam peilį. 

— Taip, aš buvau tave įtaręs, — prisipažino juvelyras, — bet 
kai pamačiau peilį kur buvusį, mano širdis aprimo. 

— O žmogau, — tarė žmona, — tavyje jau neliko nieko gera. 

Juvelyras ėmė jos atsiprašinėti ir galų gale įsiteikęs jai išėjo 
atgal į savo dirbtuvę. 

Kitą dieną moteris padavė Kamar az Zamanui savo vyro laik- 
rodį (o jis buvo padaręs jį savo rankomis, ir niekas kitas tokio 
neturėjo) ir tarė jam: 

— Eik pas jį į dirbtuvę ir sakyk: „Tą, kurį aš mačiau vakar, 
šiandien vėl sutikau. Jis turėjo laikrodį ir pasiūlė jį man pirkti. 
Aš paklausiau: „Iš kur pas tave šis laikrodis?“ Jis atsakė: „Buvau 
pas savo draugužę, ir ji man padovanojo“. Aš nupirkau iš jo tą 
laikrodį už penkiasdešimt dinarų. Sakyk, ar neprašoviau sumokėda- 

mas tokią kainą?“ Pažiūrėsi, ką jis tau atsakys. O kai išeisi iš dirb- 
tuvės, kuo greičiau skubėk pas mane ir atiduok laikrodį. 

Kamar az Zamanas nuėjo pas juvelyrą ir padarė taip, kaip 
liepė moteris. Juvelyras pamatęs laikrodį tarė: 

— Jis vertas septynių šimtų dinarų. 

Jis vėl ėmė įtarinėti, o jaunuolis paliko jį ir nuėjęs pas moterį 
grąžino jai laikrodį. Netrukus pūkšdamas įlėkė jos vyras ir paklausė: 

— Kur mano laikrodis? 

— Štai jis čia, — atsakė moteris. 

— Duokš man! — pareikalavo juvelyras. 

Kai moteris atnešė laikrodį, jis sušuko: 

— Nėra jėgos ir galybės, didesnės už Alacho, didžiojo ir 
aukščiausiojo! 

— O žmogau, — tarė ji, — tu vėl grįžai su kažkokiom naujie- 
nom! Papasakok man! 

— Ką gi man sakyti? — šaukė juvelyras. — Aš nežinau, ką ir 
sakyti, kai viskas šitaip darosi! 

Ir jis padeklamavo šias eiles: 


Prisiekiu Kūrėju, jau maišos man protas, 
Bėdų visokiausių esu aš apstotas. 


Bet būsiu kantrus, bet kantrybės Lurėsiu, 
Nors gėlą kartesnę už mirą kentėsiu. 


Juk nieko nėr žemėj karlesnio už mirą, 
Bet kęsiu, — te sielon žarijos bažyra. 


Vis tiek negaliu aš, ko noriu, turėti, 
O tas, kurs tai turi, man liepia kentėti. 


— O moterie, — tarė jis, — aš pamačiau pas pirklį, mūsų 
draugą, pirmiausia savo peilį (aš jį atpažinau, nes tai mano proto 
kūrinys, kito tokio niekur nerasi) ir jis man papasakojo liūdinantį 
dalyką. Tada aš atėjau čia ir pamačiau, kad peilis savo vietoje. 
O antrą kartą pamačiau jį turint mano laikrodį, kuris taip pat yra 
mano proto vaisius, kito tokio Basroje nerasi. Mūsų draugas vėl 
papasakojo man dalyką, kuris sukėlė man nerimą. Mano mintys 


kė 


susijaukė, ir aš nebežinau, kas čia vyksta. 

— Išeitų, — tarė moteris, — kad aš esu to pirklio draugė ir mei- 
lužė ir atiduodu jam tavo daiktus. Tu įtarei, kad aš tave apgau- 
dinėju, ir atėjai manęs pasiklausti. Jeigu tu nebūtum radęs pei- 
lio ir laikrodžio, būtum manęs, kad aš apgaudinėju. Tai va, žinok, 
o žmogau, jei tu galėjai apie mane taip pagalvoti, tai aš nebeval- 
gysiu ir nebegersiu su tavim. Tu man bjaurus iki nepakenčia- 
mumo. 

Juvelyras puolė ją raminti ir galų gale paguodęs išėjo gailėda- 
masis, kad prabilo į ją tokiais žodžiais. Jis grįžo į savo dirbtuvę 
ir atsisėdo tenai... 

Tuo tarpu išaušo rytas, ir Šachrazada nutraukė pasakojimą. 


Devyni šimtai septyniasdešimt ketvirtoji 
naktis 


Kai atėjo devyni šimtai septyniasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad juvelyras palikęs 
žmoną gailėjosi ištaręs tokius žodžius ir užgavęs ją įtarinėjimais. 
Grįžęs į dirbtuvę jis vėl sėdėjo su Kamar az Zamanu, bet neri- 
mas neblėso. Jis smarkiai jaudinosi dėl viso šio reikalo ir pats 
nežinojo — tiki tuo ar ne. Vakare jis grįžo namo, bet Kamar az 
Žamano neparsivedė. Moteris paklausė: 

— Kur pirklys? 

— Namie, — atsakė vyras. 

— Argi tavo draugystė jau atšalo? — paklausė žmona. 

— Prisiekiu Alachu, — tarė juvelyras, — po to, kas per jį įvyko, 
jis man tapo atgrasus. 

Tada žmona paprašė: 

— Eik ir atvesk jį dėl manęs. 

Juvelyras pakilo ir nuėjo į Kamar az Zamano namus. Ten pa- 
matė išdėliotus savo daiktus ir pažino juos. Jo širdyje įsiplieskė 
ugnis ir jis ėmė dūsauti: 

— Ko tu toks susimąstęs? — paklausė Kamar az Zamanas. 

O juvelyras pasigėdijo paklausti jo: „Matau pas tave savo daik- 
tus, kas tau juos atnešė?“ Jis tik pasakė: 

— Mane kamuoja nerimas, bet eikime pas mane į svečius, ten 
prasiblaškysime. 

— Leisk man likti namie, — tarė Kamar az Zamanas, — aš su 
tavim neisiu. 

Juvelyras ėmė jį įkalbinėti ir galų gale išsivedė. Jie pavaka- 
rieniavo ir išbuvo visą vakarą. Kamar az Zamanas kalbino juvelyrą, 
tačiau šis buvo paskendęs savo minčių jūroje, ir kai jaunasis pirklys 
pasakydavo šimtą žodžių, juvelyras teįterpdavo vieną. Atėjo vergė 
ir atnešė, kaip įprasta, dvi taures. Išgėręs šeimininkas užmigo, o 
jaunuolis ne, mat jo taurėje nebuvo nieko primaišyta. Moteris atėjo 
pas jį ir paklausė: 

— Ką tu manai apie šį raguotąjį, kuris per savo -naivumą ap- 
girto ir nė nenutuokia apie moterų gudrybes? Aš būtinai jį įžeisiu, 
kad jis su manim išsiskirtų. Rytoj apsimesiu verge ir nueisiu paskui 
tave į dirbtuvę. Tu jam sakyk: „O meistre, šiandien aš užėjau į 
vergų turgaus chaną, pamačiau šią vergę ir nusipirkau ją už 
tūkstantį dinarų. Pažvelk į ją, ar pigiai aš ją gavau, ar per brangiai 
sumokėjau?“ Tada atidenk mano veidą bei krūtinę ir leisk jam 
pažiūrėti į mane, o po to parsivesk pas save. Aš grįšiu namo 
požeminiu perėjimu ir pažiūrėsiu, kuo viskas baigsis. 

Visą naktį jiedu praleido džiaugdamiesi, linksmindamiesi ir 
plepėdami prie vaišių stalo, abu žaidė ir mėgavosi iki pat ryto. 
Tada moteris grįžo į savo kambarius ir pasiuntė vergę, kad ta 
pažadintų savo poną ir Kamar az Zamaną. Jie atsikėlė, sukalbėjo 
maldą, papusryčiavo ir išgėrė kavos. Juvelyras išėjo į savo dirbtuvę, 
o Kamar az Zamanas grįžo namo. 

Staiga iš požeminio perėjimo pasirodė moteris, apsirengusi kaip 
vergė (o ji anksčiau ir buvo vergė). Kamar az Zamanas išėjo į 
dirbtuvę, o moteris nusekė jam iš paskos. Atėjęs Kamar az Za- 
manas palinkėjo jos vyrui ramybės, atsisėdo ir pasakė: 

— O meistre, aš šiandien buvau nuėjęs į vergų turgaus chaną 
ir pamačiau, kad tarpininkas siūlo šią vergę. Ji man patiko ir aš 
nupirkau ją už tūkstantį dinarų. Norėčiau, kad tu pažvelgtum į 
ją ir pasakytum, ar pigiai aš ją gavau, ar per brangiai. 

Jis atidengė moters veidą, ir juvelyras atpažino, kad tai jo žmo- 
na (o ji buvo apsirengusi pačiais gražiausiais savo drabužiais, pa- 
sipuošusi geriausiais papuošalais, stibiu pasijuodinusi akis ir nu- 
sidažiusi pirštų galiukus — lygiai taip, kaip puošdavosi namie prieš 
ji patį). Meistras puikiausiai ją atpažino iš veido, drabužių ir pa- 
puošalų, mat juos buvo daręs savo rankomis. Ant jos pirštų ju- 
velyras pamatė tuos pačius žiedus, kuriuos neseniai buvo padaręs 

Kamar az Žamanui, ir jam pasidarė aiškių aiškiausia, kad tai jo 
žmona. 

— Kuo tu vardu, o verge? — paklausė jis. 

— Halima, — atsakė toji (o jo žmonos vardas irgi buvo Ha- 
lima, ji pasakė savo tikrąjį vardą). 

Juvelyras nusistebėjo ir paklausė Kamar az Zamaną: 

— Už kiek tu ją pirkai? 

— Už tūkstantį dinarų, — atsakė šis. 

— Tu gavai ją veltui, — sumurmėjo juvelyras. — Vien jos žie- 
dai verti ne mažiau kaip tūkstantį dinarų, o visi kiti papuošalai 
ir drabužiai atiteko tau už dyką. 

— Teapipils tave Alachas gėrybėmis, — apsidžiaugė Kamar az 
ŽZamanas. — Jei ji tau patiko, tai aš parsivesiu ją namo. 

— Daryk, kaip išmanai, — atsakė meistras. 

Kamar az Žamanas parsivedė moterį, o iš ten požeminiu perėji- 
mu ji grįžo namo. 

O juvelyro širdis suliepsnojo, jis tarė sau: „Eisiu, pažiūrėsiu, 
kur mano žmona. Jei ji namie, tai ši vergė yra labai į ją panaši 
(šlovė tam, į kurį nėra panašaus!), o jei jos nėra namie, vadina- 
si, čia tikrai buvo ji. 

Jis bėgte išbėgo ir įžengęs į namus pamatė savo žmoną, sė- 
dinčią su tokiais pat drabužiais, kaip jis matė ją dirbtuvėje. Ju- 
velyras suplojo rankomis ir sušuko: 

— Nėra jėgos ir galybės, didesnės už Alacho, didžiojo ir 
aukščiausiojo! 

— O žmogau, — paklausė jo žmona, — ar tu pašėlai, ar kas 
tau atsitiko? Tu niekada taip nedarydavai! Tau tikrai yra kažkas 
atsitikę! 

— Jei nori, kad tau papasakočiau, — tarė juvelyras, — tai ne- 
siskųsk, kai būsi priversta nusiminti. 

— Kalbėk, — sutiko moteris. 

Ir juvelyras papasakojo: 

— Mūsų draugas pirklys nusipirko vergę. Jos stotas toks kaip 
tavo, ūgis toks kaip tavo, ir vardas jos toks kaip tavo. Jos dra- 
bužiai tokie kaip tavo, ji viskuo į tave panaši, o ant pirštų mūvi 
žiedus, tokius pat kaip tavo. Ir papuošalai jos tokie kaip tavo. Kai 
jis man ją parodė, pamaniau, kad tai tu, o dabar aš sutrikęs. Jau 
geriau nebūtume nė akyse matę to pirklio, nedraugavę su juo, ge- 
riau jis būtų neatvykęs iš savo šalies ir mes nebūtume jo pažinę! 

Jis sudrumstė tokį aiškų mano gyvenimą ir sukėlė rūstybę, kuri 
pakeitė ištikimybę! Jis pasėjo mano širdy abejones. 

— Pažvelk man į veidą, — paprašė žmona, — gal tai aš bu- 
vau su juo, ir pirklys — mano draugas? Gal aš persirengiau vergės 
apdaru ir susitariau su juo, kad jis mane tau parodys ir apgau- 
sime tave? 

— Kas čia per kalbos, — užpyko juvelyras, — aš nemanau, kad 
tu galėtum taip pasielgti! 

Šiam juvelyrui buvo svetimos moteriškos gudrybės, jis nė ne- 
nutuokė, ką jos gali išdarinėti su vyrais, ir nebuvo girdėjęs tokių 
poeto žodžių: 


Nors dingo jaunystė, galva ėmė žilti, 
Mylėt gražuoles tebesaugau aš viltį. 


Sunku man dabar brie Leilos numylėtos, 
Šiandieną jau skiria mus graužatys, bėdos. 


Jei klausit mane apie žmonas ir vyrus, 
Išties aš esu moters būdą išlyręs. 


Jei vyras pražilęs ar turto jam stinga, 
Nėra ko svajot apie meilę laimingą. 


Arba kito poeto: 


Moterų tu neklausyki, o išgirski mano šneką: 
Nelaimingas tas jaunuolis, kurs po jų badu pateko. 


Sukliudys protingam vyrui jos išeit į kelią platų, 
Nors didžiausių mokslų siektų jis ne vieną šimtą metų. 


O dar kitas poetas yra pasakęs: 


Žinoki, moterys - velniai, mums pragaro siųsti! 
Alachai, nuo šaitanų tų absergėk net minty. 


Jos priežastys visų bėdų, kurios užklumpa mus, 
Pražudo laimę žemišką ir dangiškus džiaugsmus. 

Juvelyro žmona patarė jam: 

— Aš pabūsiu namie, o tu dabar eik pas jį, pasibelsk į var- 
tus ir pasistenk greitai patekti vidun. Jei įėjęs pamatysi pas jį vergę, 
tai reikš, kad ji labai panaši į mane (šlovė tam, į kurį nėra pa- 
našaus), o jei nepamatysi pas jį vergės, vadinasi, aš ir esu ta vergė, 
kurią tu su juo matei. Tada tavo blogos mintys apie mane pa- 
sitvirtins. 

— Tu teisi, — atsakė juvelyras. 

Jis paliko ją ir išėjo. O ji greitai nusileido į požeminį perėjimą, 
nubėgo pas Kamar az Zamaną, viską jam apsakė ir paliepė: 

— Greičiau atverk vartus ir parodyk mane jam. 

Dar nebaigus jiems tartis, kažkas pabeldė į vartus, ir Kamar 
az Zamanas paklausė: 

— Kas ten? 

— Aš, tavo draugas, — atsakė juvelyras, — tu man rodei sa- 
vo vergę, ir aš džiaugiausi kartu su tavim, bet nespėjau kaip rei- 
kiant ja pasigrožėti. Atverk gi vartus ir parodyk ją man. 

— Tai nebus smerktina, — tarė Kamar az Zamanas ir atvėrė 
vartus. Juvelyras pamatė savo žmoną, sėdinčią pas Kamar az Za- 
maną, ši pakilo ir pabučiavo jam ir Kamar az Zamanui rankas. 
Juvelyras pažiūrėjo į ją, pasikalbėjo šiek tiek su jaunuoliu ir įsi- 
tikino, kad ši vergė niekuo nesiskiria nuo jo žmonos. 

— Alacho valia sukurti viską, ką tik panori! — tarė jis ir išėjo, 
nors nerimas jo širdyje dar labiau padidėjo. 

Grįžęs namo pamatė, kad jo žmona tebesėdi, kaip buvo pa- 
likta. O ji jau buvo spėjusi parbėgti pirma požeminiu perėjimu... 

Tuo tarpu išaušo rytas, ir Šachrazada nutraukė pasakojimą. 


Devyni šimtai septyniasdešimt penktoji 
naktis 


Kai atėjo devyni šimtai septyniasdešimt penktoji naktis, Šach- 
razada tęsė: 

Pasakojama, o laimingasai karaliau, kad vos tik vyras išėjo pro 
vartus, moteris požeminiu perėjimu parbėgo namo anksčiau už 
jį ir atsisėdo kaip sėdėjusi. Vyrui grįžus, ji paklausė: 

— Ką matei? 

— Aš mačiau ją pas jos poną, ir ji labai panaši į tave, — at- 
sakė juvelyras. 

— Keliauk į savo dirbtuvę, ir gana tau kvailioti, — pasakė mo- 
teris. — Gal dabar manęs nebejtarinėsi? 

— Ne, — atsakė juvelyras, — nepyk ant manęs. 

— Teatleis tau Alachas! — atsiliepė žmona. 

Juvelyras pasuko ją kairėn, dešinėn ir išėjo į savo dirbtuvę. 
O jo žmona požeminiu perėjimu tuojau pat nuskubėjo pas Ka- 
mar az Žamaną ir nunešė jam keturis maišus. 

— Ruoškis skubiai išvykti, — tarė ji, — tuojau pat krauk pi- 
nigus, kol aš dar kai ką čia sugudrausiu. 

Kamar az Zamanas išėjo, nupirko mulų, sukrovė mantą, pa- 
ruošė neštuvus, nusipirko vergių ir eunuchų ir išvedė visa tai už 
miesto. Kai viskas buvo paruošta, jis atėjo pas moterį ir tarė jai: 

— Aš baigiau savo darbą. 

— Aš taip pat, — atsiliepė ji. — Sunešiau tau visus jo pinigus 
ir brangenybes, nepalikau ničnieko, kuo jis galėtų naudotis. Vi- 
sa tai iš meilės tau, mano širdies mylimasai, aš savo vyru išpirksiu 
tave. Bet dabar tau reikėtų nueiti pas jį ir pasakyti: „Po trijų dienų 
rengiuosi išvykti ir atėjau atsisveikinti. Suskaičiuok, kiek esu tau 
skolingas, aš atiduosiu tau nuomą už namą ir atleisk mane nuo 
įsipareigojimų“. Pažiūrėsi, ką jis tau sakys. Paskui grįžk ir papa- 
sakok man — aš jau pavargau besistengdama jį užpykdyti ar įžeisti, 
jis nė nemano su manim skirtis, o tik kabinasi į mane. Man ne- 
lieka nieko, kaip tik išvykti į tavo šalį. 

— O, kaip puiku, kad pildosi svajonės! — tarė Kamar az Za- 
manas. 

Jis nuėjo į juvelyro dirbtuvę ir atsisėdęs šalia jo pasakė: 

— O meistre, po trijų dienų aš išvykstu ir atėjau su tavim at- 
sisveikinti. Noriu, kad suskaičiuotum, kiek esu skolingas už namą, 
aš tau sumokėsiu, ir tu atleisi mane nuo visų įsipareigojimų. 

— Kas čia per kalbos? — nustebo juvelyras. — Tu suteikei man 
malonumo ir, prisiekiu Alachu, aš nieko iš tavęs už namą neimsiu, 
tik pasiųsk mums visiems palaiminimą. Tačiau tavo išvykimas pri- 
vers mus tavęs ilgėtis, ir jei turėčiau teisę, tai tikrai paprieštaraučiau 
ir neleisčiau tavęs nei pas tavo šeimą, nei pas artimuosius. 

Paskui jiedu atsisveikino ir abu taip graudžiai pravirko, kad 
graudžiau nė nebūna. Juvelyras tuojau pat užrakino savo dirbtuvę 
taręs: „Man tiktų palydėti savo draugą“. Dabar kur tik Kamar 
az ŽZamanas ėjo, nesvarbu kokiu reikalu, juvelyras sekė jam iš 
paskos. Įėjęs į Kamar az Zamano namus, jis matydavo ten vergę, 

stovinčią prieš juos ir patarnaujančią jiems, o grįžęs namo ras- 
davo savo kambaryje sėdinčią žmoną. Ir taip visas tris dienas 
juvelyras be perstojo matė ją čia savo, čia Kamar az Zamano 
namuose. 

Po to Halima tarė Kamar az Zamanui: 

— Aš jau sunešiojau viską, ką tik galėjau, iš jo brangenybių, 
pinigų bei kilimų. Jam liko tik ta vergė, kuri atnešdavo jums gėri- 
mo. Aš negaliu su ja skirtis, nes ji labai artima man ir brangi, 
ji saugo mano paslaptis. Ketinu sumušti ją ir apsimesti, kad su- 
pykau ant jos. Kai grįš mano vyras, aš jam pasakysiu: „Daugiau 
nebenoriu turėti šios vergės ir negyvensiu su ja vienuose namuose. 
Vesk ją ir parduok“. Jis išves vergę parduoti, o tu ją nupirk, kad 
galėtum pasiimti su savim. 

— Tai nekvaila, — tarė Kamar az Zamanas. 

Tada juvelyro žmona sumušė vergę, ir šeimininkas grižęs rado 
ją verkiančią. Jis paklausė, kas atsitiko, o ji paaiškino: 

— Mano ponia mane mušė. 

Juvelyras nuėjo pas žmoną ir paklausė: 

— Ką iškrėtė ši prakeikta vergė, kad tu ją sumušei? 

Žmona atsakė: 

— O žmogau, aš atsakysiu tau tik viena — nebegaliu jos dau- 
giau matyti! Vesk ją ir parduok, arba išsiskirk su manim. 

— Aš ją parduosiu ir neprieštarausiu tavo norams, — tarė ju- 
velyras. 

Ir išeidamas į savo dirbtuvę pasiėmė kartu ir vergę. Jam te- 
ko eiti pro Kamar az Zamaną, o juvelyro žmona, jam išėjus, 
požeminiu perėjimu greitai nubėgo pas Kamar az Zamaną, ir šis 
pasodino ją į neštuvus dar senukui nepasirodžius. Kamar az Za- 
manas pamatė juvelyro vedamą vergę ir pasiteiravo: 

— Kas ji tokia? 

— Mano vergė, — atsakė juvelyras, — ta pati, kuri paduoda- 
vo mums gėrimą. Ji nepaklausė savo ponios, ir ta supykusi liepė 
man ją parduoti. 

— Jei ponia jos nekenčia, tai jai nebegalima daugiau gyven- 
ti tavo namuose, — sutiko Kamar az Zamanas. — Bet tu parduok 
ją man, tai bus prisiminimas apie tave, o aš ją padarysiu savo 
vergės Halimos tarnaite. 

— Nekvaila mintis, — pritarė juvelyras, — imk ją. 

— Už kiek? — paklausė Kamar az Zamanas. 

— Aš nieko iš tavęs neimsiu, nes tu parodei mums malonę, — 
atsakė juvelyras. 

Kamar az Zamanas priėmė iš jo vergę ir liepė moteriai: 

— Pabučiuok savo ponui ranką. — Ji pasirodė juvelyrui iš 
neštuvų ir pabučiavo jam ranką, o po to vėl sėdo į neštuvus. Ju- 
velyras nenustojo žiūrėjęs į ją, kol dėmesį atitraukė Kamar az Za- 
manas sakydamas: 

— Tegloboja tave Alachas, o meistre Ubeidai, atleisk mane nuo 
įsipareigojimų! 

— Teatleis tave Alachas nuo įsipareigojimų ir tepasieksi tu lai- 
mingai savo šeimą! — palinkėjo juvelyras. 

Jis atsisveikino su jaunuoliu ir verkdamas nuėjo į savo krau- 
tuvėlę. Jam buvo sunku skirtis su Kamar az Zamanu, nes šis buvo 
jo draugas. Antra vertus, jis buvo patenkintas, kad dabar išsisk- 
laidys įtarinėjimai, užvaldę jį dėl žmonos. Juk Kamar az Zama- 
nas išvyksta, ir tai, kuo jis įtarinėjo savo žmoną, nepasiteisino. 

Tai štai kaip jis jautėsi. O Kamar az Zamanui moteris tarė: 

— Jei nori būti saugus, tai vyk su mumis neįprastu keliu... 

Tuo tarpu išaušo rytas, ir Šachrazada nutraukė pasakojimą. 


Devyni šimtai septyniasdešimt šeštoji 
naktis 


Kai atėjo devyni šimtai septyniasdešimt šeštoji naktis, Šach- 
razada tęsė: 

Pasakojama, o laimingasai karaliau, kad Kamar az Zamanui 
pajudėjus į kelią, moteris tarė: 

— Jei nori būti saugus, tai vyk su mumis neįprastu keliu. 

— Klausau ir vykdau! — atsakė Kamar az Zamanas. 

Ir jis pasuko kitu keliu, nei paprastai žmonės keliaudavo. Ei- 
dami iš vienos šalies į kitą, pagaliau pasiekė Egipto sienas. Ta- 
da parašė laišką ir pasiuntė per žygūną savo tėvui. 

O jo tėvas, pirklys Abd ar Rachmanas, sėdėjo turguje greta 
kitų pirklių. Išsiskyrimas su sūnumi graužte graužė jo širdį, nes 
nuo to laiko, kai Kamar az Zamanas išvyko, jis nebuvo gavęs iš 
jo nė žinelės. Taip jam bebūnant, staiga pasirodė žygūnas ir pa- 
klausė: 

— Ponai, kas iš jūsų esate pirklys Abd ar Rachmanas? 

— O ko tu iš jo nori? 

— Aš turiu laišką iš jo sūnaus, — paaiškino žygūnas, — išsis- 
kyriau su juo al Ariše““. 

Abd ar Rachmanas apsidžiaugė ir pralinksmėjo. Pirkliai džiau- 
gėsi kartu su juo ir sveikino jį. Jis paėmė laišką ir perskaitė: „Nuo 
Kamar az Zamano pirkliui Abd ar Rachmanui. Po ramybės tau 
ir visiems pirkliams palinkėjimo pranešu: Alacho padedami, mes 
viską pardavėm, nupirkom ir prasigyvenom, o dabar sveiki, ramūs 
ir laimingi sugrįžtame“. 

Pirklys atvėrė džiaugsmo vartus, surengė puotą, ir sukvietęs 
vaišino visus kaip tik įmanydamas. Liepė atnešti muzikos instru- 
mentus ir iš džiaugsmo krėtė visokius pokštus. 

Kai jo sūnus pasiekė as Salichiją, Abd ar Rachmanas kartu 
su kitais pirkliais jį pasitiko. Tėvas apkabino sūnų, priglaudė prie 
krūtinės ir taip pravirko, kad krito be nuovokos, o atsipeikėjęs 
pasakė: 

— Palaiminta diena, o vaike mano, kai stebintysis ir visaval- 
dis mudu vėl suvedė. 

Paskui jis prakalbo poeto žodžiais: 


Linksmybė didžiausia, kai mielas greta, 
Kai vaikšto tarb mūsų taurė pripilta. 


Ir būstas jaukus, ir dangus toks platus, 
Kai šviečia mums laikas ir mėnuo skaistus. 


Kiek paverkęs iš to didelio džiaugsmo jis dar pridūrė: 


Laiko mėnuo skaisčiai spindi bo visų vargų, 
Spindi jis namo sugrįžęs iš kelių ilgų. 


Jo juodi blaukai dar mena sielvarto naktis, 
Bet jau saulė štai nušviečia spindinčias sagtis. 


Pirkliai ėjo prie Kamar az Zamano ir sveikino jį, grįžusį su 


daugybe ryšulių, eunuchų bei plačiarėmiais neštuvais. Visi palydėjo 


“AI Arišas — vietovė Sirijos ir Egipto pasienyje, vidur- 
amžiais tai buvo didelis prekybos centras. 

jį iki namų. Kai iš neštuvų išlipo juvelyro žmona, Kamar az Za- 
mano tėvas pamatė, kad ji tikra pagunda į ją žvelgiantiems. Jai 
atvėrė aukštus rūmus, panašius į lobį, nuo kurio pašalinti talis- 
manai. O Kamar az Zamano motina pamačiusi ją taip ir apsalo, 
pamanė, kad tai karalienė, kokio karaliaus žmona. Ji apsidžiaugė 
ir ėmė ją klausinėti. Halima pasakė: 

— Aš esu tavo sūnaus žmona. 

— Jei jis tave vedė, — atsakė Kamar az Zamano motina, — 
tai mums reikia iškelti tau šaunias vestuves ir pasidžiaugti tavim 
ir savo sūnumi. 

Tai štai kaip viskas buvo. O pirklys Abd ar Rachmanas žmo- 
nėms išsiskirsčius ir išsivaikščiojus priėjo prie sūnaus ir paklausė: 

— O vaike mano, kokią tu čia turi vergę ir už kiek tu ją 
pirkai? 

— Tėtuši, — prisipažino Kamar az Zamanas, — tai ne vergė, 
o moteris, dėl kurios aš išvykau iš namų. 

— Kaipgi? — paklausė tėvas. 

— Tai toji, — atsakė jaunuolis, — apie kurią pasakojo pas mus 
nakvojęs dervišas. Nuo to laiko ji nėjo man iš galvos ir vien tik 
dėl jos aš taip įsigeidžiau išvykti. Pakeliui mane užpuolė ir išrengė 
klajokliai, jie pagrobė mano pinigus, ir aš vienui vienas įžengiau 
į Basrą. O toliau man nutiko štai taip ir taip. 

Ir jis apsakė viską kaip buvo, nuo pradžios iki galo. Tada Abd 
ar Rachmanas paklausė: 

— O vaike mano, nejaugi po viso to tu ją vedei? 

— Ne, — tarė Kamar az Zamanas, — bet aš jai pažadėjau vesti. 

— Ar tu nori ją vesti? — dar kartą paklausė Abd ar Rach- 
manas. 

— Jei tu man liepsi, aš taip ir padarysiu, o jei ne — nevesiu, — 
atsakė jaunuolis. 

— Jei tu ją vesi, — tarė jam tėvas, — aš daugiau nebeatsakysiu 
už tave nei šiame, nei būsimajame gyvenime ir labai supyksiu ant 
tavęs. Kaip tu gali ją vesti, jei ji taip pasielgė su savo vyru? Jei 
ji taip padarė jam dėl tavęs, tai .tą patį padarys ir tau dėl ko nors 
kito. Ji apgavikė, o apgavikėmis pasitikėti negalima. Jei tu manęs 
neišgirsi, aš supyksiu ant tavęs, o jei paklausysi mano patarimo, 
tai surasiu tau merginą, geresnę už ją, skaisčią, be ydų, ir apves- 
dinsiu su ja, nors turėčiau ir visus pinigus išleisti. Aš iškelsiu tau 
vestuves, į kurias panašių nėra buvę, ir galėsiu didžiuotis ir ta- 

vim, ir ja. Jei žmonės kalbės: „Toks ir toks vedė tokio ir tokio 
dukterį“, tai bus geriau, negu jie sakytų: „Jis vedė vergę be kilmės 
ir giminės“. 

Tėvas ilgai įkalbinėjo sūnų nevesti, kartojo jam priežodžius, 
pasakojimus, eiles, alegorijas ir pamokymus. Galų gale Kamar az 
Zamanas pasakė: 

— O tėtuši, jei viskas taip, tai aš nebenoriu jos vesti. 

Kamar az Zamanui tai ištarus, tėvas pabučiavo jį į kaktą ir tarė: 

— Tu tikrai esi mano sūnus! Prisiekiu tavo gyvenimu, o sūnau 
mano, aš būtinai apvesdinsiu tave su mergina, kuriai nėra lygių. 

Tada pirklys Abd ar Rachmanas įkurdino juvelyro Ubeido 
žmoną ir jos vergę aukštame name, užrakino jas ir paskyrė juodąją 
vergę nešioti joms valgyti ir gerti, o Halimai pasakė: 

— Tu ir tavo vergė liksite uždarytos šiame name tol, kol aš 
surasiu ką nors, kas jus nupirktų. Tada parduosiu abi. O jei jūs 
blogai elgsitės, užmušiu ir tave, ir tavo vergę. Tu esi apgavikė, 
iš tavęs gero nelauk. 

— Daryk, kaip nori, — tarė moteris. — Aš nusipelniau visko, 
kad ir ką man darytum. 

Pirklys uždarė ir patikėjo jas savo moterims pasakęs: 

— Tegul niekas pas jas neįeina, išskyrus juodąją vergę, kuri 
pro langelį paduos valgyti ir gerti. 

Juvelyro žmona sėdėjo su savo verge ir. verkė gailėdamasi, kad 
taip pasielgė su savo vyru. 

Tai štai kaip jai klojosi. O pirklys Abd ar Rachmanas pasiuntė 
piršlius, kad jie jo sūnui išpirštų merginą, kilmingą ir garbingą. Jie 
visur ieškojo, ir kiekvieną kartą, kai jau manydavo radę merginą, 
giršcavo apie kitą, dar puikesnę. Kartą jie užėjo į al islamo šei- 
cho“ namus ir pamatė jo dukterį, kuriai nebuvo lygių Egipte (ji 
buvo graži, nuostabi, liekna ir dailiai sudėta, ji buvo tūkstantį kartų 
puikesnė už juvelyro Ubeido žmoną). Papasakojo apie ją Abd ar 
Rachmanui, jis susikvietė garbingus žmones ir nuvyko pas jos tėvą. 
Pasipiršo merginai, surašė sutartį ir iškėlė puikias vestuves. 

Abd ar Rachmanas suruošė vaišes, ir pirmąją dieną pakvietė 
fakyrus. Jie surengė tikras Kalėdų“ šventes. Antrą dieną pakvietė 


“Al islamo šeichas (islamo mokytojas) — garbingas 
aukščiausiojo teisėjo titulas. “Kalėdos (arabiškai — 
maulidas) — šventė, vykstanti tą dieną, kuri laikoma 

Mahometo gimimo diena. 

pirklius ir ėmė mušti būgnus, pūsti fleitas, papuošė gatves ir kvar- 
talą žibintais. Kiekvieną dieną rinkdavosi visokie pramogautojai 
ir žaisdavo įvairiausius žaidimus. Abd ar Rachmanas kasdien 
ruošdavo vaišes kurio nors luomo žmonėms, pakvietė ir moksli- 
ninkus, ir emyrus, ir vėliavnešius, ir teisėjus. Vestuvės tęsėsi be 
pertraukos keturiasdešimt dienų. Pirklys sutikinėjo žmones, o jo 
sūnus buvo greta ir žvelgė į valgančius ir puotaujančius. Tai buvo 
vestuvės, neturinčios sau lygių. Paskutiniąją dieną buvo pakviesti 
vargšai ir elgetos, tiek vietiniai, tiek atklydėliai. Jie ėjo miniomis 
ir valgė, o pirklys vis sėdėjo, ir jo sūnus sėdėjo greta. 

O vieną dieną staiga atėjo tos moters vyras, šeichas Ubeidas. 
Jis buvo apskuręs ir išsikamavęs, o veide buvo matyti kelionės 
nuovargis. Kamar az Zamanas pamatė Ubeidą ir pažinęs jį pa- 
rodė tėvui: 

— Pažvelk, o tėtuši, į šį vargšą žmogų, kuris įėjo pro duris. 

Abd ar Rachmanas pažvelgė į jį ir pamatė, kad tas vilki padė- 
vėtais drabužiais, draikstosi skutai chalato, kainuojančio du dir- 
hemus, o veidas pageltęs ir nusėstas dulkių. Jis atrodė panašus 
į pasiklydusį maldininką, dejavo kaip ligonis, žengė siūbuodamas 
ir lankstėsi eidamas kairėn dešinėn. Teisus būtų buvęs poetas, pa- 
sakęs: 


Pažėmina jauną neturtas dažnai, 
Taip saulė į vakarą gelsta liūdnai 


Pro žmones praeina jisai nedrąsus, 
Vienatvėje rauda visiems afgrasus. 


Nebus jo — ir niekam jisai nerūpės, 
O jeigu ateis, rankos nieks neišties. 


Prisiekiu Dievu, jeigu turtų jam stigs, 
Tai net tarp savųjų jis svetimas liks. 


Kitas būtų pasakęs taip: 


Kai eina varguolis, jam žmonės šalti, 
Jam vartai visi visada užkelti. 

Visi jo nekenčia, nors doras jisai, 
Kodėl jis atstumtas, nežino balsai. 


Net šunys, pamatę turtuolį kely, 
Tuoj vizgina uodegą, sveikina jį. 


O vos tiktai vargšą šalia bamalys, 
Piktai ima loti ir šiebia dantis. 


O kokie puikūs šie poeto žodžiai: 


Jei lydi jaunuolį šlovė ir sėkmė, 
Jis jaučiasi buikiai svečiuos ir namie. 


Jį ima mylėti visi batlaižiai 
Ir drovūs žmogeliai sutinka gražiai... 


Tuo tarpu išaušo rytas, ir Šachrazada nutraukė pasakojimą. 


Devyni šimtai septyniasdešimt septintoji 
naktis 


Kai atėjo devyni šimtai septyniasdešimt septintoji naktis, Šach- 
razada tęsė: 

Pasakojama, o laimingasai karaliau, kad kai sūnus pirkliui Abd 
ar Rachmanui parodė atėjusįjį ir tarė: „Pažvelk į šį vargšą žmogų“, 
šis paklausė: 

— O vaike mano, kas jis? 

— Tai meistras Ubeidas, — atsakė Kamar az Zamanas, — ju- 
velyras, vyras tos moters, kuri pas mus dabar uždaryta. 

— Tai tas pats, apie kurį tu man pasakojai? — pasitikrino Abd 
ar Rachmanas. 

— Taip, — atsakė sūnus, — aš jį puikiausiai pažįstu. 

O juvelyras pateko į šias vietas štai kaip. Atsisveikinęs su 
Kamar az Zamanu, jis nuėjo į savo dirbtuvėlę, ten gavo nedi- 
delį užsakymą ir visą dieną dirbo. Pavakare jis užrakino dirb- 
tuvę ir parėjo namo. Prisilietė ranka durų, ir šios atsivėrė. Įžengęs 
vidun juvelyras nerado nei savo žmonos, nei vergės, o patys na- 

mai prasčiau atrodyti negalėjo. Čia visiškai tiko žodžiai pasakiu- 
siojo: 


Štai tas avilys, kur medaus daug turėjo, 
Bet bitės išskrido ir jis ištuštėjo. 


Atrodo, čia niekad gyvybės nebuvo 
Ar smagūs, linksmi jo gyventojai žuvo. 


Pamatęs tuščius namus, juvelyras apsidairė kairėn dešinėn, ėmė 
lakstyti po namus kaip apsėstas, bet nieko nerado. Atidaręs du- 
ris į savo podėlius pamatė, kad ten nieko nebėra — nei pinigų, 
nei brangenybių. Tada jis pagaliau atsipeikėjo, nes buvo lyg ap- 
girtęs, suėmė save į rankas ir suprato, kad tai jo žmona rezgė jam 
šias pinkles ir apgavo jį. Juvelyras graudžiai apsiverkė, tačiau nuo 
visų nuslėpė savo nelaimę. Jis nenorėjo, kad džiūgautų jo priešai 
ir liūdėtų jo draugai, žinojo, kad jei paskleis šią žinią visiems, tai 
sulauks tik gėdos ir žmonių priekaištų. 

Jis tarė sau: „O tu, toks ir toks, slėpk tave ištikusią nelaimę ir 
proto aptemimą! Tau reikėtų elgtis taip, kaip patarė pasakiusysis: 


Jei vyras nebemoka laikyti paslapties, 
Tai tie, kam ją atskleidžia, visiems ją išplepės“. 


Tada užrakino savo namus ir nuėjęs į dirbtuvę liepė ją pri- 
žiūrėti vienam iš savo darbininkų, pasakęs jam: 

— Jaunasis pirklys, mano draugas, pakvietė mane vykti su juo 
į Egiptą pasilinksminti ir prisiekė, kad neišvažiuos, kol nepasiims 
ir manęs su žmona. O tu, vaike mano, būk mano patikėtinis šioje 
dirbtuvėje, ir jei karalius tavęs paklaus, sakyk jam: „Jis su žmo- 
na išvyko prie neprilygstamosios Alacho šventovės“. 

Jis pardavė kai ką iš savo daiktų ir nusipirko kupranugarių, 
mulų, vergų bei vergę sau. Po dešimties dienų, pasodinęs ją į 
neštuvus, išvyko iš Basros. 

Jo draugai atsisveikino su juo, ir jis iškeliavo. O žmonės manė, 
kad jis pasiėmė savo žmoną ir išvyko maldininko kelionėn. Vi- 
si džiaugėsi, mat Alachas išvadavo juos ir dabar kas penktadienį 
nebereikėjo užsidaryti mečetėse ir namuose. Kai kurie žmonės ėmė 
kalbėti: „Tegu Alachas nebegrąžina jų į Basrą, kad mūsų vėl penk- 

tadieniais nelaikytų mečetėse ir namuose, nes tatai Basros gyven- 
tojams sudarė daugybę nepatogumų“. O kiti galvojo: „Gal jis ne- 
besugrįš iš kelionės, nes Basros žmonės jį prakeikė“. O dar kiti 
kalbėjo: „Jei jis grįš, tai grįš pažemintas“. 

Po ilgo liūdesio Basros gyventojai labai džiaugėsi matydami, kad 
jis išvyksta, net jų šunys ir katės pralinksmėjo. Atėjus penktadie- 
niui, šauklys mieste ėmė senu papratimu skelbti, kad dvi valandas 
prieš penktadienio maldą visi rinktųsi mečetėse arba užsidarytų na- 
muose kartu su savo šunimis ir katėmis. Basros gyventojams užgulė 
krūtines, ir jie susirinko į divaną. Stoję prieš karalių pareiškė: 

— O laiko karaliau, juvelyras pasiėmė savo žmoną ir išvyko 
kaip maldininkas į neprilygstamąją Alacho šventovę, taigi nebėra 
ko laikyti mus uždarytus. Kam gi mus dabar varžyti? 

Karalius nustebo: 

— Kaipgi jis, apgavikas, išvyko manęs neperspėjęs! Bet kai jis 
grįš iš kelionės, viskas bus gerai. Eikite į savo krautuves, pirki- 
te ir pardavinėkite, ta padėtis, kuri buvo, jau baigėsi. 

Tai štai kaip buvo su karaliumi ir Basros gyventojais. O meist- 
rui Ubeidui, juvelyrui, teperėjus dešimt perėjimų atsitiko taip kaip 
ir Kamar az Zamanui prieš atvykstant į Basrą: užpuolė klajokliai, 
išrengė jį ir atėmė viską, ką šis turėjo. Juvelyras irgi apsimetė ne- 
gyvas ir tik taip išsigelbėjo. Klajokliams pasitraukus, jis pakilo ir 
nuogas ėjo tolyn, kol priėjo kažkokią gyvenvietę. Alachas su- 
minkštino gerų žmonių širdis, ir šie pridengė jo gėdą nebenaujų 
drabužių draiskalais. Juvelyras mito iš išmaldos ir prašinėdamas 
jos keliavo iš vieno miėsto į kitą, kol priėjo Apsaugotąjį Kairą. 

Alkis jį kankinte kankino ir jis vaikščiojo po prekyvietę pra- 
šydamas išmaldos. Vienas Kairo gyventojas patarė jam: 

— O vargeta, eik į namus, kur vestuvės, ten pavalgysi ir at- 
sigersi, šiandien ten vaišės vargšams ir svetimšaliams. 

— Aš nežinau kelio į tuos namus, — tarė juvelyras. 

— Sek paskui mane, — liepė žmogus, — aš tau parodysiu. 

Juvelyras nuėjo paskui šį žmogų, ir netrukus anas jam parodė: 

— Stai tie namai, kur keliamos vestuvės. Eik ir nieko nebijok, 
ties džiaugsmo vartais sienų nėra. 

Kai juvelyras įėjo, Kamar az Zamanas iš karto jį pažino ir pa- 
sakė savo tėvui. Pirklys Abd ar Rachmanas tarė sūnui: 

— O vaike mano, dabar palik jį ramybėje, jis tikriausiai al- 
kanas. Leisk jam pavalgyti, kol pasisotins ir kol nuslops jo baimė. 
Tada mes jį pasišauksime. 

Jiedu palaukė, kol juvelyras iki soties prisivalgė, nusiplovė ran- 
kas, atsigėrė kavos bei saldyto gėrimo, sumaišyto su muskusu ir 
ambra. Tada jau buvo beišeinąs, bet Kamar az Zamano tėvas pa- 
siuntė pas jį tarną ir šis priėjęs pasakė: 

— Ateik čionai, o svetimšali, pasikalbėk su pirkliu Abd ar 
Rachmanu. 

— Kas tai per pirklys? — paklausė juvelyras. 

Pasiuntinys atsakė: 

— Vestuvių rengėjas. 

Juvelyras pamanė, kad pirklys jam ką nors padovanos, ir 
sugrįžo. Tačiau priėjęs prie jo pamatė greta savo buvusį draugą 
Kamar az Zamaną ir apmirė iš gėdos. O Kamar az Zamanas at- 
sistojo, apkabino jį ir pasisveikino. Abu graudžiai apsiverkė, o po 
to Kamar az Zamanas pasisodino jį greta, tačiau jo tėvas sušuko: 

— O nevykėli! Argi taip sutinkami draugai? Pirmiausia pasiųsk 
ji į pirtį ir paduok tinkamus drabužius, tik tada galėsi sėstis ir 
kalbėtis su juo. 

Kamar az Zamanas šūktelėjo keletui tarnų ir liepė jiems nu- 
vesti juvelyrą į pirtį. Po to nusiuntė jam geriausius drabužius, kai- 
nuojančius tūkstantį ar daugiau dinarų, ir juvelyras, išpraustas ir 
aprengtas šiais drabužiais, tapo panašus į pirklių vyresnįjį. 

O susirinkusieji, kai Ubeidas išėjo į pirtį, klausinėjo Kamar 
az Zamaną: 

— Kas jis toks ir iš kur tu jį pažįsti? 

— Tai mano draugas, — aiškino Kamar az Zamanas, — jis ap- 
gyvendino mane savo name, ir aš esu jam dėkingas už daugybę 
malonių. Jis rodė man didžiulę pagarbą, tai laimės ir valdžios žmo- 
gus. Pagal amatą jis yra juvelyras, neturintis sau lygių. Basros ka- 
ralius jį labai myli, šis žmogus užima ten aukštą padėtį ir jo žodis 
vykdomas. 

Kamar az Zamanas toliau uoliai jį gyrė kalbėdamas: 

— Jis suteikė man tai ir tai, ir man gėda prieš jį, aš nežinau, 
kaip atsilyginti jam už tą pagarbą, kurią jis man parodė. 

Ir jis tol gyrė juvelyrą, kol šis labai iškilo visų akyse ir jie ėmė 
pagarbiai į jį žiūrėti. Jie pasakė: 

— Mes elgsimės su juo kaip pridera ir rodysim jam pagarbą, 
tačiau norime žinoti, kodėl jis atsidūrė Kaire, kodėl paliko savo 
šalį ir už ką jį nubaudė Alachas, kad jis pakliuvo į tokią padėtį. 

— Nesistebėkite, žmonės, — atsakė Kamar az Zamanas, — Ado- 
mo sūnaus gyvenimas iš anksto numatytas ir nulemtas, taigi kol 


278 


977 naktis 


jis yra šiame pasaulyje, tol nėra apsaugotas nuo nelaimių. Teisus 
buvo pasakiusysis: 


Kietaširdis likimas nuolat skriaudžia visus. 
Tegu pareigos aukštos tau galvos neapbsuks. 


Tad klaidų nedaryki ir nepulki žemai, 
Atsimink, jog likimas žmones baudžia dažnai 


Nuo menkiausios nelaimės ima niauktis būtis, 
Kiekvienos negerovės vis kita priežastis. 


— Žinokite, — tęsė Kamar az Zamanas, — kad aš taip pat buvau 
atsidūręs Basroje, dar blogesnėje padėtyje nei jis dabar. Aš tada 
kankinausi dar labiau, mat šis žmogus atėjo į Kairą savo gėdą pri- 
dengęs skarmalais, o aš įžengiau į jo šalį su apnuoginta gėda — 
viena ranka iš priekio, kita už nugaros. Man padėjo tik Alachas 
ir šis brangiausias žmogus, mat klajokliai išrengė mane, atėmė mano 
kupranugarius, mulus, ryšulius ir užmušė mano žmones bei tarnus. 
Aš atsiguliau drauge su užmuštaisiais, visi pamanė, kad aš miręs, 
ir praėjo pro šalį palikę mane. Tada aš atsistojau ir nuogas ėjau 
iki Basros. Ten sutikau šį žmogų, jis mane aprengė, priėmė į sa- 
vo namus ir parėmė pinigais. Viskas, ką aš parsivežiau, tai tik Ala- 
cho ir jo malonė. Man išvažiuojant jis daug visko pridovanojo, ir 
aš grįžau į savo šalį užgijusia širdimi, o jį palikau didybėje ir laimėje. 
Gal po to jį ištiko koks nors likimo smūgis ir jis buvo priverstas 
skirtis su artimaisiais bei tėvyne, o pakeliui jam atsitiko tas pats kas 
ir man, ir čia nėra nieko nuostabaus. Dabar man dera atsilyginti 
jam už garbingą elgesį su manim ir sekti pavyzdžiu pasakiusiojo: 


O laukiantis iš laiko vien tik gero, 
Žinai, ką laikas iš žmogaus padaro? 


Tačiau tikiu - tiesiu keliu Lu eisi, — 
Kaip teisia vyras, taib kiti fį teisia. 


Taip visiems besišnekant, staiga priėjo meistras Ubeidas, pa- 
našus į pirklių vyresnįjį. Visi atsistojo ir pasveikino jį, o po to pa- 
sodino garbingon vieton. Kamar az Zamanas pasakė meistrui: 

— O drauge mano, palaiminta tavo atėjimo diena! Gali man 
nepasakoti to, kas ir mane prieš kurį laiką buvo ištikę! Jei kla- 
jokliai tave išrengė ir atėmė pinigus, manyk, kad pinigai — tai 
išpirka už tavo kūną. Ir nesisielok. Aš įžengiau į tavo šalį nuo- 
gas, 0 tu mane aprengei ir parodei pagarbą. Aš esu skolingas tau 
daugybę malonių ir apdovanosiu tave... 

Tuo tarpu išaušo rytas, ir Šachrazada nutraukė pasakojimą. 


Devyni šimtai septyniasdešimt aštuntoji 
naktis 


Kai atėjo devyni šimtai septyniasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad Kamar az Zamanas 
kalbėjo meistrui Ubeidui, juvelyrui: 

— Aš įžengiau į tavo šalį nuogas, ir tu mane aprengei, todėl 
aš skolingas tau daugybę malonių ir apdovanosiu tave. Aš suteiksiu 
tau tai, ką tu suteikei man, — ne, daugiau nei tu man, — taigi 
nuramink savo sielą ir atvėsink akis. 

Kamar az Zamanas ėmėsi jį raminti ir neleido jam prabilti, 
kad tas neužsimintų apie savo žmoną ir ką ji jam iškrėtė. Jis api- 
pylė jį pamokymais, alegorijomis, eilėmis, taikliais žodžiais, pa- 
sakojimais bei istorijomis ir tol linksmino, kol juvelyras pagaliau 
suvokė, kad Kamar az Zamanas duoda užuominą saugoti jo pa- 
slaptį. Tada jis nuslėpė tai, ką jautė, ir pasinėrė į jam sekamus 
pasakojimus bei istorijas. Jis pasakė: 


Ant likimo kaktos lemtą įrašą rasi 
Ir bravirksi krauju, kai jo prasmę suprasi. 


Juk kai dešine tau laimę siūlo likimas, 
Jo kairiojoj - taurė, kurioje brakeikimas. 


Po kurio laiko Kamar az Zamanas ir jo tėvas pirklys Abd ar 
Rachmanas pasikvietė juvelyrą ir nusivedę į haremą užsidarė ten. 
Pirklys Abd ar Rachmanas tarė: 

— Mes trukdėme tau kalbėti tik todėl, kad nenorėjome gėdos 
nei tau, nei mums. O dabar mes vieni. Papasakok gi, kas ten at- 
sitiko su tavo žmona ir mano sūnum. 

Ir juvelyras papasakojo jam visą -istoriją nuo pradžios iki galo. 
Jam baigus, Abd ar Rachmanas paklausė: 

— Kieno buvo nuodėmė — tavo žmonos ar mano sūnaus? 

— Prisiekiu Alachu, — atsakė juvelyras, — tavo sūnus nenu- 
sidėjo, juk vyrus traukia moterys, o moterys turi nepasiduoti vy- 
rams. Gėda turėtų būti mano žmonai, kuri mane apgavo ir vi- 
sa tai man ištaisė. 

Pirklys išėjo ir likęs vienas su savo sūnumi Abd ar Rachmanas 
pasakė: 

— O vaike mano, aš išklausinėjau jį apie žmoną ir sužinojau, 
kad ji apgavikė. Dabar noriu išmėginti jį patį ir pažiūrėti, ar jis 
yra garbingas ir kilnus, ar savo žmonos sąvadautojas. 

— O kaip tu tą padarysi? — paklausė Kamar az Zamanas. 

— Aš paraginsiu jį susitaikyti su žmona, ir jei jis sutiks taikytis 
ir atleis jai, kirsiu jam kardu ir užmušiu, o po to užmušiu jo 
žmoną kartu su jos verge. Juk nieko gero, jei gyvena sąvadau- 
tojas su ištvirkėle. O jei pasirodys, kad jis jaučia pasidygėjimą ja, 
tai apvesdinsiu jį su tavo seserimi ir duosiu jam daugiau pinigų, 
nei tu iš jo paėmei. 

Po to jis grįžo pas juvelyrą ir tarė: 

— O meistre, bendrauti su moterimis reikia didelės kantrybės, 
ir tas, kas jas myli, turi turėti plačią širdį, nes jos dažnai niurzga 
ant vyrų ir skriaudžia juos, mat didžiuojasi prieš juos savo grožiu 
bei dailumu ir puikuojasi, o vyrus laiko niekingais, ypač jei pati- 
ria meilę iš savo vyrų. Tada jau jos žiūri į juos iš aukšto, pasipūtu- 
sios ir nesibodi jokiais bjauriais poelgiais. Ir jei vyras, patyręs iš 
žmonos tai, kas jam nemalonu, pyksta, toks ilgai su ja nedraugaus. 
Prie moters tinka tik toks, kuris labai protingas ir kuris gali daug 
ištverti. Jei žmogus negali pakęsti savo žmonos poelgių ir neatleidžia 
jai įžeidimų, jam nesiseks su ja bendrauti. Juk apie moteris sako- 
ma: „Jei jos būtų danguje, iš tiesų prieš jas nulinktų vyrų galvos“. 
Kas gali ir atleidžia, tą Alachas apdovanoja. Ši moteris — tavo žmo- 
na ir draugė, tu jau seniai su ja bendrauji ir tau derėtų jai atleisti. 
Tai būtų vienas iš sėkmingos draugystės požymių. Moterims ne- 
pakanka proto bei tikėjimo, ir jei tavo žmona pasielgė nedorai, tai 
juk ji gailisi, ir jei Alachas panorės, ji niekada nebekartos to, ką 
yra padariusi. Man atrodo, tau derėtų susitaikyti su ja, ir aš grąžinsiu 
tau daugiau pinigų, negu tu turėjai. Jei tu pasiliksi su manim, tai 
priimsiu ir tave, ir ją, ir patirsite čia tik tai, kas jus džiugins. O jei 
tu panorėsi išvykti į savo šalį, aš suteiksiu tau viską, ko reikia. Štai 

paruošti neštuvai, pasodink į juos savo žmoną su verge ir keliauk 
į savo šalį. Tarp vyro ir žmonos visko atsitinka, tad palengvink savo 
dalią ir nepasuk sunkesniu keliu. 

— O pone, — paklausė juvelyras, — kurgi mano žmona? 

— Ji čia, šiuose namuose, — atsakė Abd ar Rachmanas. — Lipk 
pas ją, tik elkis gražiai, aš tavęs prašau, neskaudink jos. Kai mano 
sūnus ją parsivežė ir užsimanė ją vesti, aš jo neprileidau prie jos, 
o ją įkurdinau šiuose namuose ir užrakinau. Širdyje galvojau: „Gali 
būti, kad atsiras jos vyras, ir aš ją perduosiu jam. Juk ji tokia puiki, 
tokios kaip ji vyras niekaip nepaliks“. Taip ir atsitiko, kaip aš ma- 
niau. Garbė didžiajam Alachui už tavo ir žmonos susitikimą, o 
savo sūnui aš pripiršau kitą merginą ir apvesdinau su ja. Šios 
vaišės ir puota ir yra jo vestuvių puota, šį vakarą aš nuvedžiau 
jį pas žmoną. Štai raktas nuo namo, kuriame yra tavo žmona, imk 
jį, atsirakink duris ir rasi savo žmoną ir jos vergę. Linksminkitės, 
o aš atsiųsiu jums valgio ir gėrimų. Nepalik jos, kol neprisimėgausi 
iki soties. 

— Teatlygins tau Alachas už mane visokiomis gėrybėmis, o 
pone, — padėkojo juvelyras. 

Ubeidas pasiėmė raktą ir patenkintas nuėjo. Pirklys pamanė, 
kad jam patiko visos šios kalbos ir jis su viskuo sutiko, todėl pa- 
siėmė kardą ir nusėlino jam iš paskos. Juvelyras jo nematė, o pir- 
klys stabtelėjo laukdamas, kas bus tarp jo ir žmonos. 

O juvelyras nuėjo pas savo žmoną ir pamatė, kad ji graudžiai 
verkia dėl to, jog Kamar az Zamanas vedė kitą. Jis išgirdo vergę 
sakant: 

— Kiek aš tau patarinėjau, o ponia, ir sakiau: „Nieko gero iš 
to jaunuolio nelauk, nutrauk su juo santykius“, bet tu neklausei ma- 
no žodžių ir pagrobei visus savo vyro pinigus, atidavei jam. Po to 
palikai savo namus, atsidavei jam visa širdimi ir atvykai kartu su 
juo į šią šalį. Bet ir po viso šito jis išmetė tave iš galvos ir vedė 
kitą. Galų gale tavo atsidavimas baigėsi įkalinimu. 

Juvelyro žmona atsakė jai: 

— Nutilk, prakeiktoji! Jei jis ir vedė kitą, būtinai kada nors mane 
prisimins. Aš niekada nepamiršiu savo naktinių pokalbių su juo, 
todėl kad ir kas man atsitiktų, raminsiuosi žodžiais pasakiusiojo: 


Ar prisimeni tą, mano mylimas pone, 
Kuri mini lig šiol tavo meilės malonę? 

Te šviesus alminimas tavyje nenumiršta 
Tos, kuri net save dėl tavęs čia pamiršta. 


Jis būtinai prisimins mūsų bendravimą, mano draugystę ir pa- 
siteiraus apie mane, aš neatsisakysiu jo meilės ir neužgesinsiu aist- 
ros jam, nors šiame kalėjime ir numirti tektų. Juk jis buvo ma- 
no mylimasis ir gydytojas, aš trokštu, kad jis sugrįžtų ir atsiduotų 
linksmybėms su manim. 

Išgirdęs tokius žodžius, vyras įžengė pas ją ir pasakė: 

— O apgavike, tu trokšti jo taip, kaip Iblis troško rojaus. Tu 
buvai kupina ydų, o aš to nė neįtariau! Jei būčiau žinojęs, kad 
tu turi bent vieną iš visų šių ydų, nebūčiau laikęs tavęs pas sa- 
ve nė valandos. Na, bet jeigu jau tuo įsitikinau, man belieka tave 
užmušti, nors ir pats dėl to galą gaučiau, o apgavike! 

Jis pastvėrė ją abiem rankom ir padeklamavo šias eiles: 


Pražudei tu, gražuole, mūsų šviesią draugystę, 
Apkalbom apdrabstei tiesiaširdę jaunystę. 


Ir kaip traukė mane tavo meilės švelnumas, 
Taip dabar - bo skausmų - algrasus brieraišumas. 


Tada griebė ją už sprando ir nusuko jį. Vergė ėmė šaukti: 

— Oje, mano ponia! 

Juvelyras atsisuko į ją: 

— O pasileidėle, gėda tau, tu juk žinojai, kad ji tokia, ir man 
nepapasakojai. 

Pagriebęs vergę, juvelyras pasmaugė ir ją. 

Kai visa šitai vyko, pirklys su kardu rankoje stovėjo už durų 
ir jo ausys viską girdėjo, o akys viską matė. Juvelyras Ubeidas, 
pirklio namuose pasmaugęs žmoną, staiga atsipeikėjo ir išsigandęs 
tarė sau: „Kai pirklys sužinos, kad aš jo namuose abi jas užmušiau, 
tikriausiai mane nugaluos. Bet aš prašau Alacho, kad jis priimtų 
mano sielą kaip teisią“. Jis visai sumišo ir nežinojo, ką daryti. 

Kaip tik tuo metu įėjo pirklys Abd ar Rachmanas ir pasakė: 

— Nieko nebijok! Tu nusipelnei būti neliečiamas. Štai pažvelk 
: šį kardą mano rankoje: aš buvau sumanęs tave nukirsti, jei tu 
su ja susitaikysi ir atleisi jai. Būčiau užmušęs ir ją su verge. Bet 
jei jau tu pats tai padarei, tai laisvė tau ir dar kartą laisvė, ir nebus 

tau kito atlygio, nebent tai, kad aš apvesdinsiu tave su savo duk- 
teria, Kamar az Zamano seserimi. 

Jis išsivedė juvelyrą ir liepė pakviesti apiplovėją. Pasklido gan- 
das, kad Kamar az Zamanas, pirklio Abd ar Rachmano sūnus, 
parsivežė grįždamas iš Basros dvi verges, o šios mirė. Žmonės sakė 
užjausdami jį: 

— Tebus gyva tavo galva ir tealtygins tau Alachas! 

Moteris apiprausė ir suvynioję į drobules užkasė. Niekas taip 
ir nesužinojo tiesos, kaip viskas buvo. 

Tai štai kaip buvo Ubeidui, juvelyrui ir jo žmonai bei vergei. 
O pirklys Abd ar Rachmanas pasišaukė al islamo šeichą bei visus 
didžiūnus ir pasakė: 

— Al islamo šeiche, paruošk mano dukters Kaukab as Sabahės 
ir meistro Ubeido, juvelyro, sutartį. O išpirką už ją aš jau gavau 
visą. 

Al islamo šeichas surašė sutartį, ir pirklys visus pagirdė gėri- 
mais. Vestuves padarė bendras, ir al islamo šeicho dukterį, Kamar 
az Žamano žmoną, bei jo seserį Kaukab as Sabahę, meistro Ubeido 
žmoną, nunešė vienais neštuvais tą pačią naktį. O vakare atvedė 
abu kartu: Kamar az Zamaną ir meistrą Ubeidą. Ir Kamar az Za- 
maną įvedė pas al islamo šeicho dukterį, o meistrą Ubeidą — pas 
pirklio Abd ar Rachmano dukrą. Kai jis pas ją įėjo, tai pamatė, 
kad ji tūkstantį kartų puikesnė ir dailesnė už jo žmoną. Jis sunai- 
kino jos nekaltybę, o rytą kartu su Kamar az Zamanu nuėjo į pirtį. 

Kurį laiką juvelyras džiaugdamasis ir linksmindamasis praleido 
svečiuose, o paskui ėmė ilgėtis savo šalies ir nuėjęs pas pirklį Abd 
ar Rachmaną tarė: 

— O dėdule, aš pasiilgau savo šalies, ten mano turtai ir val- 
dos. Esu palikęs ten vieną savo darbininką kaip patikėtinį, dabar 
manau vykti į savo šalį ir parduoti savo valdas, o paskui sugrįšiu 
pas tave. Ar leisi man išvykti į savo šalį? 

— O vaike mano, — atsakė jam pirklys, — aš tau jau leidau 
ir nė kiek nepriekaištausiu dėl šių žodžių. Juk tėvynės meilė pri- 
klauso tikėjimo dalykams, ir kam negera savo šalyje, tam nebus 
gera ir svetimoje. Gali būti, kad kai tu grįši namo be savo žmonos, 
tau pasirodys malonu ten gyventi ir tu imsi svyruoti, ar grįžti pas 
ją, ar likti savo šalyje. Bus teisingiau, jei tu pasiimsi kelionėn ir 
žmoną, O po to, jei sugalvosi, grįžk pas mus, grįžk kartu su žmona. 
Mielai priimsiu ir tave, ir ją. Mes juk žmonės, nepripažįstantys 

skyrybų, mūsų moterys neteka du kartus, o ir šiaip mes su 
žmonėmis nesiskiriame. 

— O dėdule, — tarė juvelyras, — aš bijau, kad tavo duktė ne- 
sutiks vykti kartu su manim į mano šalį. 

— O vaike mano, — atsakė pirklys, — mūsų žmonos nepriešta- 
rauja savo vyrams, ir mes nesame matę žmonos, kuri pyktų ant 
savo Vyro. 

— Telaimina Alachas jus ir jūsų žmonas! — apsidžiaugė juve- 
lyras. 

Jis nuėjo pas savo pačią ir pasakė: 

— Aš noriu vykti į savo šalį. Ką tu atsakysi? 

— Kol buvau nekalta, paklusdavau savo tėvui, o kai ištekėjau, 
valdžia perėjo į mano vyro rankas, aš jam neprieštarausiu. 

— Telaimina Alachas tave ir tavo tėvą ir tesuteikia malonę 
toms įsčioms, kurios tave nešiojo, ir tam stuburui, kuris tave pa- 
gimdė, — tarė juvelyras. 

Paskui jis ėmė ruoštis kelionėn, uošvis visko labai daug jam 
davė, jiedu atsisveikino, ir juvelyras pasiėmęs žmoną išvyko. Kai 
pasiekė Basrą, jo pasitikti išėjo artimieji bei draugai (o jie manė, 
kad jis lankėsi al Didžaze), vieni džiaugėsi jo sugrįžimu, o kiti buvo 
nusiminę dėl to, kad jis vėl Basroje. Žmonės kalbėjo vienas ki- 
tam: „Jis vėl pradės kiekvieną penktadienį mus varžyti, kaip buvo 
įpratęs, ir mes būsime uždaryti mečetėse bei namuose. Jis uždarys 
net mūsų kates ir šunis“. 

O Basros karalius, sužinojęs apie jo atvykimą, užpyko ant jo, 
pasišaukė pas save ir ėmė barti sakydamas: 

— Kaipgi taip išvyksti, nieko man apie tai nepasakęs? Juk aš 
būčiau davęs tau ką nors pagalbon į kelią link palaimintosios Ala- 
cho šventovės? 

— Atleisk man, o pone! Prisiekiu Alachu, aš neatlikau šven- 
tosios kelionės, man atsitiko štai taip ir taip. 

Ir jis papasakojo karaliui, kaip jam atsitiko su žmona ir Kairo 
pirkliu Abd ar Rachmanu ir kaip tas apvesdino jį su savo duk- 
terimi. Baigė jis žodžiais: „Ir štai aš parsivežiau ją į Basrą“. 

Karalius sušuko: 

— Prisiekiu Alachu, jei nebijočiau didžiojo Alacho, tikrai 
užmuščiau tave ir vesčiau šią kilmingą moterį, nors turėčiau daug 
išleisti jos brangenybėms, juk ji tinka tik karaliams. Tačiau Alachas 
skyrė ją tau ir palaimino tave su ja. Gerai ja rūpinkis. 

Karalius parodė juvelyrui malonę ir tas paliko jį. 

Juvelyras pragyveno su savo žmona penkerius metus ir perėjo 
didžiojo Alacho malonėn. Tada karalius pasipiršo jo žmonai, tačiau 
ji nesutiko ir pasakė: 

— O karaliau, aš savo giminėje nežinau nė vienos moters, kuri 
būtų ištekėjusi po savo vyro mirties. Taigi ir aš netekėsiu už nieko 
daugiau, netekėsiu ir už tavęs, karaliau, net jei tu mane užmuštum. 

Tada karalius liepė jos paklausti: 

— Ar tu norėtum sugrįžti į savo šalį? 

Ji atsakė: 

— Jei tu padarysi šį gerą darbą, tau bus atlyginta. 

Karalius surinko jai visus juvelyro pinigus ir dar nuo savęs 
pridėjo pagal savo padėtį. Jos lydėti karalius pasiuntė vieną sa- 
vo vizirį, kuris garsėjo dora ir teisingumu, ir dar penkis šimtus 
raitelių. Viziris vyko kartu su ja, kol perdavė ją tėvui. Ji toliau 
taip ir gyveno daugiau netekėjusi, kol numirė. 

Jeigu ši moteris nesutiko iškeisti savo vyro, tegu ir mirusio, 
į sultoną, tai kaipgi lyginti ją su ta, kuri dar vyrui gyvam esant 
išmainė jį į nežinomos kilmės ir giminės jaunuolį, o ypač kad tai 
įvyko paleistuvaujant, o ne teisėtu vedybų keliu? Jei kas mano, 
kad visos moterys vienodos, tai jo pamišimo liga neišgydoma jo- 
kiais vaistais. Tebus pašlovintas tas, kuriam priklauso matomoji 
ir nematomoji karalystė, jis gyvas — tasai, kuris nemiršta. 


PASAKOJIMAS 
APIE ABD ALACHĄ IBN FADILĮ 


Pasakojama, o laimingasai karaliau, kad kalifas Harūnas ar 
Rašidas vieną dieną tikrino haradžą, surinktą iš savo žemių. Jis 
pamatė, kad iš visų žemių, išskyrus Basrą, haradžas jau atkeliavęs 
į jo iždą. 

Ta proga kalifas sukvietė divaną ir tarė: 

— Atveskite vizirį Džafarą! 

Kai šis stojo priešais jį, karalius tarė: 

— Į iždą suplaukė haradžas iš visų žemių, išskyrus Basrą. Iš 
ten nėra nieko. 

— O tikratikių valdove, — atsakė Džafaras, — gal Basros vie- 
tininką kas nors ištiko, kad jis neatsiuntė. 

— Haradžas turėjo būti čia prieš trisdešimt dienų, — pasakė 
ar Rašidas, — kuo gi vietininkas pasiteisins už visą šį laiką? Jis 
neatsiuntė nei haradžo, nei ko nors, kad pasiteisintų dėl to. 

— O tikratikių valdove, — atsakė Džafaras, — jei nori, nusiųsi- 
me pas jį pasiuntinį. 

— Pasiųsk pas jį Abu Ischaką Mosulietį, sugėrovą, — liepė ka- 
lifas. 

— Girdžiu ir paklūstu Alachui ir tau, o tikratikių valdove! — 
atsakė Džafaras. 

Viziris Džafaras grįžo namo ir pasišaukęs Abu Ischaką Mo- 
sulietį, sugėrovą, parašė jam kilnų laišką ir tarė: 

— Keliauk pas Abd Alachą ibn Fadilį, Basros miesto vietininką, 
pažiūrėk, kas ten jam sutrukdė atsiųsti haradžą, o paskui paimk 
iš jo visą mokestį ir pargabenk greičiau man. Kalifas patikrino visų 
žemių haradžą ir pamatė, kad iš visur jis atsiųstas, išskyrus Basrą. 

O jei pamatysi, kad haradžas dar nesurinktas ir Abd Alachas tei- 
sinsis, atvežk jį, kad pats viską papasakotų kalifui. 

Abu Ischakas pasiėmė penkis tūkstančius raitelių iš savo karių 
ir keliavo, kol pasiekė Basrą. Abd Alachas ibn Fadilis sužinojo 
apie jo atvykimą ir išėjo su savo kariuomene jo pasitikti. Pasitikęs 
pasiuntinį, vietininkas įjojo su juo į Basrą ir pakilo į savo rūmus. 
Likusieji kariai įsikūrė palapinėse šalia Basros, o ibn Fadilis pa- 
skyrė jiems visko, ko reikėjo. Abu Ischakas nuėjo į divaną ir at- 
sisėdęs į sostą pasisodino Abd Alachą ibn Fadilį šalia savęs. Di- 
dikai susėdo aplink pagal padėtį. Po pasisveikinimo ibn Fadilis 
paklausė: 

— O pone, ko tu atvykai? 

— Aš atvykau, — atsakė Abu Ischakas, — pareikalauti haradžo. 
Kalifas jo pasigedo, ir pristatymo laikas jau baigėsi. 

— O pone, — sušuko Abd Alachas, — tau nereikėjo vargti ir 
kęsti kelionės sunkumų! Haradžas paruoštas visiškai, aš jau ke- 
tinau rytoj jį išsiųsti, bet jei tu atvykai, tai aš atiduosiu jį po to, 
kai tu tris dienas paviešėsi. Ketvirtąją dieną pristatysiu tau visą 
haradžą, o dabar būtinai reikia pasiūlyti tau dovaną — dalį ta- 
vo ir tikratikių valdovo malonių. 

— Būtų neblogai, — sutiko Abu Ischakas. 

Abd Alachas paleido divaną ir nusivedė Abu Ischaką į savo 
namus, į kambarį, kuriam nerastum lygaus. Prieš svečią bei jo svitą 
patiesė staltiesę su valgiais, ir visi ėmė valgyti, gerti, mėgautis ir 
linksmintis. 

Pavalgę visi nusiplovė rankas, ir buvo paduota kava bei gėri- 
mai. Praėjus pirmam nakties trečdaliu, Abu Ischakui buvo pa- 
klotas guolis ant dramblio kaulo gulto, papuošto žėruojančiu auksu, 
ir jis atsigulė. Basros vietininkas atsigulė ant kito gulto, greta jo. 

Abu Ischakas, tikratikių valdovo pasiuntinys, niekaip negalėjo 
užmigti ir ėmė mąstyti apie eilių metrus, apie kalbos sklandumą, 
mat jis buvo vienas iš artimų kalifo sugėrovų ir mokėjo daug eilių 
bei vingrių pasakojimų. Jis nemiegojo dėliodamas eiles iki pusiau- 
nakčio, tik staiga žiūri, kad Abd Alachas ibn Fadilis atsistojo, su- 
siveržė diržą ir atidaręs spintą išsiėmė iš ten rimbą. Tada pasiėmė 
degančią žvakę ir išėjo pro duris manydamas, kad Abu Ischakas 
miega... 

Tuo tarpu išaušo rytas, ir Šachrazada nutraukė pasakojimą. 

Devyni šimtai septyniasdešimt devintoji 
naktis 


Kai atėjo devyni šimtai septyniasdešimt devintoji naktis, Šach- 
razada tęsė: 

Pasakojama, o laimingasai karaliau, kad Abd Alachas ibn Fa- 
dilis išėjo pro duris manydamas, jog Abu Ischakas miega. Abu 
Ischakas jam išėjus nustebęs tarė sau: „Kurgi Abd Alachas ibn 
Fadilis su šiuo rimbu eina? Gal jis nori ką nors kankinti? Aš būti- 
nai jį paseksiu ir pažiūrėsiu, ką jis šiąnakt veiks“. 

Abu Ischakas atsikėlė ir tylutėliai, kad tas jo nepamatytų, nu- 
sekė paskui Abd Alachą. Jis matė, kaip Abd Alachas atrakino 
podėlį ir išnešė iš ten stalelį su keturiais valgio dubenimis, duona 
ir dubenėliu vandens. Visa tai jis paėmė ir nusinešė. Abu Ischakas 
paslapčiomis sekė jį, kol pagaliau šis įėjo į vieną kambarį. Tada 
Abu Ischakas sustojo prie durų ir žiūri pro plyšį. Jis pamatė erdvų 
kambarį, išklotą kilimais, jo viduryje stovėjo dramblio kaulo gultas, 
papuoštas žėruojančiu auksu, o prie šio gulto auksinėmis gran- 
dinėmis buvo pririšti du šunes. Abu Ischakas matė, kad Abd Ala- 
chas pastatė stalelį šiek tiek šone ir pasiraitojęs rankoves atrišo 
pirmąjį šunį. Šuo ėmė šokinėti prieš jį, dėjo snukį ant žemės, lyg 
bučiuodamas ją prieš Abd Alachą, ir tyliai unkštė. Abd Alachas 
surišo jam letenas, pargriovęs ant žemės ir išsitraukęs rimbą ėmė 
skaudžiai mušti šunį. Mušė be gailesčio, o šuo raitėsi prieš jį ir 
negalėjo ištrūkti. 

Abd Alachas tol pliekė šunį rimbu, kol šis nustojo cypęs ir 
išsitiesė paslikas. Tada jis vėl pririšo tą šunį ir paėmęs antrą darė 
lygiai taip pat kaip ir su pirmuoju. Po to išsiėmė nosinę, ėmė 
šluostyti šunims ašaras ir raminti juos kalbėdamas: „Nekaltinkit 
manęs! Prisiekiu Alachu, aš to visai nenorėjau, ir man tai labai 
nelengva! Galbūt Alachas išvaduos jus iš šios bėdos ir ras išeitį“. 
Jis šaukėsi malonės šunims. 

Kol visa tai vyko, Abu Ischakas stovėjo klausydamasis ir 
žiūrėdamas ir viskuo labai stebėjosi. Netrukus Abd Alachas pa- 
tiesė šunims staltiesę, padėjo valgių ir maitino juos savo ranka, 
kol šie pasisotino. Tada nušluostė jiems snukius, atnešęs dubenėlį 
pagirdė ir pasiėmęs staliuką, dubenėlį ir žvakę ketino išeiti. Abu 
Ischakas suskubo pirma jo, grįžo į savo guolį ir atsigulė. Abd Ala- 
chas jo nepamatė ir nesužinojo, kad jis sekė jį ir viską matė. Abd 

Alachas paslėpė staltiesę ir dubenėlį podėlyje, grįžęs į kambarį 
atidarė spintą ir padėjo į vietą rimbą, o tada nusirengęs atsigulė. 

O Abu Ischakas visą naktį suko galvą ir iš tos nuostabos nie- 
kaip negalėjo užmigti. Jis vis sakė sau: „Žiūrėk tik! Kas gi čia 
galėtų būti?“ 

Jis taip ir stebėjosi neatsistebėjo iki pat ryto, o tada atsikėlęs 
sukalbėjo rytinę maldą. Jiems buvo paduoti pusryčiai, abu pavalgė, 
po to išgėrė kavos ir nuėjo į divaną. Abu Ischakas kiaurą dieną 
galvojo apie šį nuotykį, tačiau slėpė tai ir nieko Abd Alacho ne- 
klausė. 

Kitą naktį ibn Fadilis pasielgė su šunimis lygiai taip pat, su- 
mušė juos, o paskui atsiprašinėjo jų ir valgydino bei girdė. Ir trečią 
naktį įvyko tas pats, o ketvirtą dieną jis atnešė Abu Ischakui ha- 
radžą, ir šis viską pasiėmęs išvyko, taip nieko ir nepasakęs. 

Jis keliavo, kol pasiekė Bagdadą, ir ten atidavė karaliui ha- 
radžą. Karalius paklausė, kodėl haradžas vėlavo, ir Abu Ischakas 
pasakė: 

— O tikratikių karaliau, Basros valdovas jau buvo paruošęs ha- 
radžą ir ketino jį išsiųsti, jei aš būčiau vieną dieną užtrukęs, tai 
jis tikriausiai būtų sutikęs mane kelyje. Bet aš mačiau pas Abd 
Alachą ibn Fadilį stebuklą, kokio gyvenime nebuvau regėjęs, o 
tikratikių valdove. 

Ir Abu Ischakas papasakojo, ką išdarinėjo Abd Alachas su 
šunimis. Po to tarė: 

— Taigi aš tris naktis iš eilės mačiau, kaip jis tai darė — mušė 
šunis, po to taikėsi su jais ir ramino, maitino ir girdė. O stebėjau 
visa tai pasislėpęs. 

— Ar tu jo klausei, kodėl jis taip daro? — pasiteiravo kalifas. 

— Ne, prisiekiu tavo galva, o tikratikių karaliau, — atsakė Abu 
Ischakas. 

— O Abu Ischakai, — paliepė kalifas, — aš įsakau tau grįžti 
į Basrą ir atgabenti man Abd Alachą kartu su tais dviem šunimis. 

— O tikratikių valdove, — sušuko Abu Ischakas, — atleisk ma- 
ne nuo šito! Abd Alachas ibn Fadilis parodė man labai didelę 
pagarbą, o apie visa tai aš sužinojau visai atsitiktinai, be kokių 
nors ketinimų, ir papasakojau tau. Kaipgi dabar aš grįšiu ir at- 
gabensiu jį? Jei pas jį grįšiu, tai neturėsiu kur akių dėti iš gėdos. 
Geriau tiktų pasiųsti ką nors kitą su įsakymu, parašytu tavo ranka, 
ir liepiančiu pristatyti tau ibn Fadilį ir šunis. 

— Jei aš pasiųsiu pas jį ką nors kitą, gali būti, kad jis pradės 
viską neigti, sakys: „Aš neturiu jokių šunų“, — tarė kalifas. — O 
jeigu pasiųsiu tave ir tu jam pasakysi: „Aš mačiau tave savo aki- 
mis“, — jis negalės šito paneigti. Tu būtinai turi vykti ir atgabenti 
ir jį, ir šunis — antraip tau galas... 

Tuo tarpu išaušo rytas, ir Šachrazada nutraukė pasakojimą. 


Devyni šimtai aštuoniasdešimtoji 
naktis 


Kai atėjo devyni šimtai aštuoniasdešimtoji naktis, Šachrazada 
tęsė: 

Pasakojama, o laimingasai karaliau, kad kalifas Harūnas ar 
Rašidas tarė Abu Ischakui: 

— Tu turi būtinai vykti ir atgabenti ir jį, ir šunis, antraip ga- 
las tau. 

— Klausau ir vykdau, o tikratikių valdove, užtenka mums ir Ala- 
cho, jis toks puikus pramanytojas! — atsakė Abu Ischakas. — Teisus 
buvo tas, kuris pasakė: „Žmogaus nelaimė ateina per jo liežuvį“. 
Aš pats ją užsitraukiau papasakodamas tau. Bet parašyk man sa- 
vo kilnybės įsakymą, aš nunešiu jį ibn Fadiliui ir atvesiu jį pas tave. 

Kalifas parašė jam valdovo įsakymą, ir Abu Ischakas iškeliavo 
su juo į Basrą. Kai įžengė pas Basros valdytoją, šis ištarė: 

— Teapsaugos mus Alachas nuo blogio, kurį tu atnešei savo 
sugrįžimu, o Abu Ischakai! Kodėl tu taip greitai sugrįžai? Ar kalifui 
nepakako haradžo ir jis jo nepriėmė? 

— O emyre Abd Alachai, — prabilo Abu Ischakas, — aš grįžau 
ne todėl, kad neužtektų haradžo, aš pristačiau jį visą, ir kalifas 
priėmė jį. Labai noriu tikėti, kad tu manęs nepasmerksi, nes aš 
blogai pasielgiau su tavim, tačiau tai, kas įvyko per mane, buvo 
nulemta didžiojo Alacho. 

— O kas įvyko, o Abu Ischakai? Papasakok man — aš tave 
myliu ir nepulsiu tavęs kaltinti, — padrąsino jį ibn Fadilis. 

Tada Abu Ischakas papasakojo: 

— Žinok, kad kai aš buvau čia, tris naktis sekiau tave, mačiau, 
kaip tu vidurnaktį atsikeldavai ir kankindavai šunis, o po to 
sugrįždavai. Labai stebėjausi tuo, bet neišdrįsau tavęs nieko pa- 
klausti. Aš papasakojau apie tai kalifui visai atsitiktinai, be jokių 

kėslų, ir kalifas liepė man grįžti pas tave. Štai įsakymas, parašytas 
jo ranka. Jei aš būčiau žinojęs, kad viskas taip susiklostys, nebūčiau 
jam pasakojęs, tačiau taip jau likimas lėmė. 

Ir jis ėmė teisintis Abd Alachui, o tas pasakė jam: 

— Jei tu viską papasakojai kalifui, tai aš patvirtinsiu jam tai, 
kad jis nemanytų, jog tu melavai, nes myliu tave. Bet jei tai būtų 
papasakojęs kas nors kitas, tai aš būčiau ėmęs viską neigti ir ap- 
kaltinęs jį melu. Aš vyksiu drauge su tavim ir pasiimsiu šunis, nors 
dėl to ir pražūtų mano siela ar pasibaigtų man skirtas laikas. 

— Teužtars tave Alachas, kaip kad tu pateisinai mane prieš 
kalifą! — tarė Abu Ischakas. 

Ibn Fadilis pasiėmė dovaną, tinkamą kalifui, pasiėmė šunis su 
auksinėmis grandinėmis, užkėlė kiekvieną šunį ant kupranugario 
ir iškeliavo. Keliavo, kol pasiekė Bagdadą. Nuėjęs pas kalifą, Abd 
Alachas pabučiavo priešais jį žemę, kalifas leido jam sėstis, ibn 
Fadilis atsisėdo ir paliepė atvesti šunis. 

— Kas čia per šunys, o emyre Abd Alachai? — paklausė kalifas. 

O šunys pradėjo laižyti žemę prieš kalifą, vizginti uodegas ir 
ašaroti tarsi skųsdamiesi jam. Kalifas nustebo ir paprašė: 

— Papasakok man šių dviejų šunų istoriją. Kodėl tu juos muši, 
o po to atsiprašinėji ir meiliniesi jiems? 

— O Alacho perėmėjau, — atsiduso ibn Fadilis, — tai ne šunys, 
o žmonės, du jaunikaičiai, gražūs ir dailūs, liekni ir puikiai sudėti. 
Jie — mano broliai, mano motinos ir mano tėvo vaikai. 

— Kaipgi jie, žmonės, virto šunimis? — paklausė kalifas. 

— Jei tu man leisi, o tikratikių valdove, — tarė Abd Alachas, — 
aš išklosiu tau visą teisybę. 

— Pasakok, — sutiko kalifas, — tik saugokis, nesumeluok, nes 
melas — veidmainių bruožas. Pasakok tiesą, nes tiesa — tai išsi- 
gelbėjimo laivas ir teisiųjų savybė. 

Ibn Fadilis tarė: 

— Žinok, o Alacho perėmėjau, kad jie bus mano pasakojimo 
liudininkai. Jei aš sumeluosiu, jie atskleis mano melą, o jei pa- 
sakosiu teisybę, patvirtins mano teisumą. 

— Juk tai šunys, ir jie nemoka nei kalbėti, nei atsakinėti, — 
nesuprato kalifas, — kaipgi jie paliudys už tave ar prieš tave? 

— O broliai, — kreipėsi ibn Fadilis į šunis, — jei aš ištarsiu 
melagingus žodžius, pakelkite galvas ir plačiai atmerkite akis, o 
jei kalbėsiu teisybę, nuleiskite galvas ir užsimerkite. 

Ir ibn Fadilis pradėjo pasakoti: 

Žinok, o Alacho perėmėjau, kad mes buvome trys broliai, tos 
pačios motinos ir to paties tėvo vaikai. Mūsų tėvo vardas buvo 
Fadilis, jį pavadino šiuo vardu tik todėl, kad jo tėvo žmona pa- 
gimdė du sūnus dvynukus, iš kurių vienas tuojau pat mirė, o kitas 
liko ir tėvas praminė jį Fadiliu“. Jo tėvas auklėjo jį ir davė jam 
gerą išsilavinimą, o kai jis suaugo, apvesdino su mūsų motina. Pats 
netrukus mirė. Mūsų motina pagimdė pirmiausia štai šį mano 
brolį, ir tėvas pavadino jį Mansūru. Po to ji pastojo antrą kartą, 
pagimdė štai šį mano brolį, ir tėvas pavadino jį Nasyru. Kai mo- 
tina pastojo trečią kartą, pagimdė mane, ir tėvas pavadino ma- 
ne Abd Alachu. Jis auklėjo mus, kol mes užaugome ir pasiekėme 
vyro brandą. Paskui jis mirė, palikęs mums namą ir krautuvę, pilną 
visokiausių įvairiaspalvių audinių — indiškų, rumiškų, chorasaniškų 
ir kitokių. Be to, jis paliko mums šešiasdešimt tūkstančių dinarų. 

Kai mūsų tėvas mirė, apiplovėme jį ir palaidojome visavaldžio 
malonei. Mes surengėme jam pamaldas ir Korano skaitymus, da- 
lijome išmaldą keturiasdešimt dienų. Po to aš sukviečiau pirklius, 
garsius žmones ir surengiau jiems vaišes. Kai jie pasisotino, ta- 
riau jiems: 

— O pirkliai, šis gyvenimas laikinas, o būsimasis amžinas, ir 
tebus pagarbintas tas, kuris lieka amžiams. Ar jūs žinote, kodėl 
aš jus visus sukviečiau šią palaimintą dieną? 

— Tebus pagarbintas Alachas, žinantis tai, kas slapta, — at- 
sakė jie. 

— Numirė mano tėvas, — tariau aš, — ir paliko daug pinigų. 
Aš bijau, kad po jo nebūtų likusi kam nors kokia nors skola, užsta- 
tas ar dar kas. Noriu atleisti savo tėvą nuo atsakomybės už skolas 
žmonėms, todėl tegu tas, kuriam iš jo kas nors dar priklauso, pa- 
sako: „Jis man skolingas tai ir tai“, ir aš jam atiduosiu, kad tėvas 
galėtų būti laisvas nuo įsipareigojimų. 

— O Abd Alachai, — atsakė pirkliai, — šiuo gyvenimu vis- 
kas nesibaigia, bus dar amžinasis, ir mes nemeluosime. Visi mes 
žinome, kas leidžiama, o kas draudžiama. Mes bijomės didžiojo 
Alacho ir neketiname pelnytis iš našlaičio nuosavybės, mes žino- 
me, kad tavo tėvo (tepasigaili jo Alachas!) pinigai visuomet su- 
rasdavo žmones. Jis neapsunkindavo savęs atsakomybe už ką 


“Fadilis išvertus reiškia „liekantysis“. 

nors, kas priklauso kitam, ir maldose visada kartodavo: „Mano 
Dieve, tavim pasitikiu ir į tave dedu viltis, neleisk man numirti 
tuo metu, kai būsiu kam nors skolingas“. Viena iš jo savybių 
buvo ta, kad kai jis būdavo kam nors skolingas, atiduodavo tai 
be prašymų, o jei kas nors būdavo skolingas jam, tai jis nerei- 
kalaudavo ir sakydavo: „Neskubėk!“ Jei tai būdavo vargšas, do- 
vanodavo jam skolą ir atleisdavo nuo įsipareigojimo, o jei tai 
būdavo ne vargšas ir numirdavo, tavo tėvas sakydavo: „Teatleis 
jam Alachas tai, ką jis man skolingas! Aš liudiju, kad jis nie- 
kam nieko neskolingas“. 

— Tepalaimina jus Alachas, — tariau aš. Tada atsisukau į šiuos 
savo brolius ir kreipiausi: — O broliai, mūsų tėvas niekam nie- 
ko neskolingas, jis paliko mums šiuos pinigus, audinius, namą ir 
krautuvę. Esame trys broliai, ir kiekvienam iš mūsų priklauso po 
trečdalį viso turto. Ar susitarsime nesidalyti ir turtas liks visų mūsų 
bendras, kartu valgysime ir gersime, ar pasidalysime audinius ir 
pinigus ir kiekvienas pasiimsime savo dalį? 

— Pasidalysime, ir kiekvienas iš mūsų pasiims savo dalį, — at- 
sakė man broliai... 

Čia Abd Alachas atsisuko į šunis ir paklausė: 

— Ar buvo taip, mano broliai? 

Šunys nuleido galvas ir užmerkė akis, tarsi sakydami: „Taip“. 

Ibn Fadilis toliau kalbėjo: 

Tada aš atvedžiau kadžio paskirtą dalytoją, o tikratikių val- 
dove, ir jis padalijo mums pinigus, audinius ir viską, ką tėvas pa- 
liko. Namą ir krautuvę paskyrė man vietoj dalies man priklausiusių 
pinigų. Mes visi su tuo sutikome, ir namas bei krautuvė atiteko 
man, o broliai pasiėmė savo dalį pinigais ir audiniais. Aš atida- 
riau parduotuvę, išdėsčiau joje.audinius, o už tuos pinigus, ku- 
riuos gavau kaip priedą prie namo ir krautuvės, prisipirkau au- 
dinių tiek, kad parduotuvė lūžte lūžo. O mano broliai prisipirko 
audinių ir pasisamdę laivą išplaukė per jūras į svečias šalis. Aš 
tariau: „Padėk jiems, Alachai, sulauksiu ir aš kada nors sėkmės, 
o ramybė yra neįkainojama“. 

Taip ir gyvenau ištisus metus. Alachas man padėjo, ir aš 
pradėjau gauti didelius pelnus. Netrukus turėjau tiek, kiek mums 
visiems paliko tėvas. Vieną dieną atsitiko taip, kad aš sėdėjau krau- 
tuvėje apsivilkęs dvejais kailiniais, vienais sabalų, kitais voverių, 
mat buvo žiemos metas ir labai šalta! Man taip besėdint, staiga 

prie manęs priėjo mano broliai, abu vilkėjo tik apiplyšusiais 
marškiniais, niekuo daugiau. Jų lūpos buvo pabalusios iš šalčio 
ir jie drebėjo. Pamačius juos tokius, man tapo sunku į juos žiūrėti, 
ir aš labai nuliūdau... 

Tuo tarpu išaušo rytas, ir Šachrazada nutraukė pasakojimą. 


Devyni šimtai aštuoniasdešimt pirmoji 
naktis 


Kai atėjo devyni šimtai aštuoniasdešimt pirmoji naktis, Šach- 
razada tęsė: | 

„Pasakojama, o laimingasai karaliau, kad Abd Alachas ibn Fa- 
dilis kalbėjo kalifui: 

Kai aš pamačiau, kaip jie dreba, man pasidarė sunku į juos 
žiūrėti, aš nuliūdau ir visai pasimečiau. Atsistojęs apkabinau brolius 
ir apsiverkiau, kad jie atsidūrė tokioj padėty. Vieną iš jų aš ap- 
rengiau sabalų kailiniais, o kitą — voverių. Nuvedžiau juos į pirtį 
ir nusiunčiau kiekvienam iš jų pirklio tūkstantininko drabužius. 
Kai jie nusiprausė ir apsirengė, aš parsivedžiau juos namo. Pa- 
matęs, kad jie be galo alkani, patiesiau staltiesę su valgiais. Jie 
valgė, ir aš valgiau kartu, rodydamas jiems malonę ir raminda- 
mas juos... 

Abd Alachas atsisuko į šunis ir paklausė: 

— Ar buvo taip, o broliai mano? 

"Šunes nuleido galvas ir užsimerkė. 

Aš paklausiau jų: 

— Kas jums atsitiko ir kur jūsų pinigai? 

— Mes plaukėme jūra ir priplaukėme miestą, vadinamą Ku- 
fa. Už dešimt dinarų pardavėme gabalą audeklo, kuris pas mus 
būtų kainavęs pusę dinaro, o tą, kuris būtų kainavęs dinarą, — 
už dvidešimt dinarų. Taip gavome didžiulį pelną. Nusipirkome 
persiško šilko po dešimt dinarų už rietimą, o Basroje jis kainuoja 
keturiasdešimt dinarų. Tada nukeliavome į miestą, vadinamą al 
Karhu, ten pirkome ir pardavinėjome, gavome didelį pelną ir pra- 
turtėjome. 

Aš paklausiau jų: 

— Jei jūs patyrėte tiek džiaugsmo ir sėkmės, tai kodėl gi, kaip 
matau, sugrįžote pliki? 

Mano broliai atsidusę paaiškino: 

— O broli mano, mus nužiūrėjo pikta akis. Kelionė nėra saugus 
dalykas. Surinkę šitiek gėrybių bei pinigų, mes susikrovėme turtą 
į laivą ir išplaukėme jūron, ketindami vykti į Basrą. Plaukėme tris 
dienas, o ketvirtąją pamatėme, kad jūra pašėlo banguoti, riaumoti, 
putoti, ėmė siausti bangos, jos kilo ir leidosi, daužėsi, net pur- 
slai lėkė nelyginant kibirkštys iš ugnies. Vėjas kaitaliojosi, mūsų 
laivas atsimušė į kalno kyšulį ir sudužo. Mes ėmėme skęsti kar- 
tu su visu savo turtu. Kiaurą dieną ir kiaurą naktį grūmėmės van- 
denyje, tačiau Alachas pasiuntė mums laivą, ir tie, kurie juo 
plaukė, paėmė mus. Mes keliavome iš miesto į miestą, prašėme 
išmaldos ir mitome tuo, kuo sušelpdavo žmonės. Patyrėme daug 
vargo, nusirenginėjome drabužius ir pardavinėjome, taip ir gyve- 
nome tol, kol pasiekėme Basrą. Per tą laiką patyrėme daug vargo, 
o jei būtume išgelbėję tai, ką turėjome, būtume parsivežę kara- 
liškus turtus. Bet taip jau Alacho buvo skirta. 

Aš nuraminau juos: 

— O broliai, nesigraužkite, pinigai tėra užstatas už kūną, o išsi- 
gelbėjimas — sėkmė. Jei Alachas leido jums išsigelbėti, tatai yra 
troškimų viršūnė, o turtas ir prabanga yra tik vaiduoklio šešėlis. 
Alacho apdovanotas buvo tas, kuris pasakė: 


Kai išvengt pražūties vyrui laimės pakako, 
Pinigai neverti netgi nuopjovos nago. 


— O broliai, — pridūriau aš jiems, — manykime, kad mūsų 
tėvas mirė šiandien ir paliko man visus tuos turtus, kuriuos aš da- 
bar turiu. Man bus malonu, jei po lygiai viską pasidalysime. 

Aš pakviečiau kadžio paskirtą dalytoją ir atnešiau visą savo 
nuosavybę. Dalytojas viską išskirstė mums, ir kiekvienas pasiėmėme 
po trečdalį pinigų. Aš pasakiau savo broliams: 

— O broliai, Alachas skiria žmogui jo dalią, kai šis gyvena 
savame mieste. Atidarykite kiekvienas po krautuvėlę ir sėdėkite 
ten, prekiaukite. Jei kuriam amžinybėje kas yra lemta, tai tas būti- 
nai sulauks savo dalies. 

Paskui padėjau kiekvienam iš jų atidaryti po krautuvėlę ir pri- 
sipirkti prekių. 

— Pirkite ir pardavinėkite, — tariau, — tausokite savo pinigus, 
nieko iš jų neišleisdami, o visko, ko reikės iš maisto ir gėrimų, 
duosiu aš. 

Aš parodžiau jiems pagarbą, ir jie ėmė dieną pirkti ir parda- 
vinėti, o vakarus leisdavo pas mane. Aš nesutikau, kad jie išleistų 
bent truputį savų pinigų. O broliai kalbėdamiesi su manim vis 
girdavo svečias šalis, pasakodavo apie tolimų kraštų grožybes, pri- 
simindavo, kokį jie buvo gavę pelną, ir kurstė mane vykti kar- 
tu kelionėn... 

Abd Alachas paklausė šunų: 

— Ar taip buvo, o broliai mano? 

Patvirtindami jo žodžius, šunys nuleido galvas ir užsimerkė. 

Ibn Fadilis tęsė: 

O Alacho perėmėjau, mano broliai tol viliojo mane ir pasa- 
kojo apie didžiulius pelnus ir naudą svetimoje šalyje, tol kvietė 
vykti kartu, kol aš galų gale tariau: 

— Būtinai vyksiu drauge iš pagarbos jums. 

Tada mes sukūrėme bendrovę. Prisipirkę visokiausių audinių, 
pasisamdėme laivą ir prikrovėme jį pilną įvairių prekių ir atsargų. 
Susinešėme į laivą viską, ko galėjo prireikti, ir išplaukėme iš Basros 
miesto plačiojon jūron, kurioje plakėsi bangos. Tas, kas leidžia- 
si jon — prapuolęs, o kas palieka ją — tarsi gimsta iš naujo. Mes 
plaukėme, kol pasiekėme vieną miestą, ten pardavėme ir vėl pri- 
sipirkome prekių, gavome nemažą pelną. Paskui išvykome iš šio 
miesto į kitą, keliavome iš gyvenvietės į gyvenvietę pardavinėdami, 
pirkdami ir uždirbdami, kol sukaupėme gerokai pinigų ir gavo- 
me didelį pelną. Mes priplaukėme prie vieno kalno, kapitonas 
išmetė inkarą ir tarė: 

— O keliautojai, lipkite į krantą ir išsigelbėsite nuo šios die- 
nos piktybės. Paieškokite krante, gal atrasite kur vandens. 

Visi, kas buvo laive, išlipo, aš taip pat išlipau. Ėmėme ieško- 
ti vandens, ir kiekvienas iš mūsų pasuko vis kiton pusėn. Aš užlipau 
į kalno viršūnę. Beeidamas staiga pamačiau baltą gyvatę, kuri lėkė 
bėgo, o ją vijosi juodas drakonas. Jis buvo bjaurus ir baisus 
pažiūrėti. Drakonas pasivijo gyvatę ir prispaudė ją, čiupo už gal- 
vos, uodega apsivijo jos uodegą, ir ši ėmė šaukti. Aš supratau, kad 
drakonas skriaudžia gyvatę, ir man jos pagailo. Išsirinkau vieną ak- 
menį, svėrusį penkis ritlius ar net daugiau, ir sviedžiau į drakoną. 
Akmuo pataikė jam į galvą ir perskėlė. Nespėjau nė atsipeikėti, o 
gyvatė jau buvo virtusi jauna mergina, dailia, nuostabia, švytinčia, 
puikia, liekna ir gražiai sudėta, ji panėšėjo į švytintį mėnulį. Priėjusi 
prie manęs, ji pabučiavo man rankas ir pasakė: 

— Teapdengs Alachas tave dviem uždangalais — vienu nuo 
gėdos šiame gyvenime ir kitu nuo ugnies būsimajame, didžiojo 
teismo dieną, kai niekam nepadės nei turtai, nei sūnūs, gera bus 
tik tiems, kurie ateis pas Alachą tyra širdimi. 

Po to ji tęsė: 

— O žmogau, tu išgelbėjai man garbę, ir aš esu skolinga tau 
už šį gerą darbą. Turiu atsilyginti už tai. 

Ji parodė ranka į žemę, ir ši ptasivėrė. Mergina prasmego, 
žemė vėl užsivėrė ir paslėpė ją. Taip aš supratau, kad ji buvo vie- 
na iš džinių. O drakoną apsiautė liepsna ir sudegino jį, pavertė 
pelenais. Aš stebėjausi neatsistebėdamas ir grįžęs pas draugus viską 
jiems papasakojau. Mes pernakvojome, o paryčiu kapitonas iš- 
traukė inkarą, išskleidė bures, suvijo virves, ir mes išplaukėme. 
Žemė dingo mums iš akių, mes plaukėme ištisas dvidešimt dienų 
nematydami nei žemės, nei paukščio. Ėmė baigtis gėlas vanduo, 
ir kapitonas tarė: 

— O žmonės, mes pabaigėme gėlą vandenį. 

— Išlipkime į sausumą, — pasiūlėme jam, — gal surasime van- 
dens. 

— Prisiekiu Alachu, — sušuko kapitonas, — aš išklydau iš kelio 
ir nežinau, kaip priplaukti žemę. 

Mes labai nusiminėme, ėmėme verkti ir melstis didžiajam Ala- 
chui, kad jis išvestų mus į tikrąjį kelią. Visą naktį praleidome bai- 
siai, ir Alacho apdovanotas buvo tas, kuris pasakė: 


Blaškiausi ber naktį nuliūdęs, baklaikęs — 
Nuo sielvarto tokio bražiltų net vaikas. 


Bel vos tiktai ryto aušra ims švytėti, 
Alachas dosnus atskubės man padėti. 


Atėjus rytui ir nušvitus sužėrėjus aušrai, mes pamatėme tolu- 
moje aukštą kalną. Apsidžiaugę ir pralinksmėję priplaukėme prie 
to kalno, ir kapitonas tarė: 

— O žmonės, lipkite į krantą paieškoti vandens. 

Visi išlipome ieškoti vandens, bet kad niekur krante jo nera- 
dome, vėl nusiminėme. Aš pakilau į šio kalno viršūnę ir pamačiau 
apskritą platų slėnį, kurį pereitum nebent per valandą ar daugiau. 
Pasišaukiau savo draugus, ir kai visi priėjo, aš tariau: 

— Pažvelkite į žemę, kuri yra už šio kalno. Aš matau ten 
miestą, aukštai išstatytą, su kolonomis, besistiebiančiomis į dangų, 
su sienomis, bokštais, kalvomis ir lankomis. Ten, be abejonės, gali 
būti vandens ir kitokių gėrybių, eikime gi visi kartu į tą miestą, 
parsinešime vandens, nusipirksime maisto, mėsos, vaisių ir su- 
grįšime. 

Mano draugai tarė: 

— Mes bijome, kad to miesto gyventojai pasirodys nedori dau- 
giadieviai, tikėjimo priešai ir sučiups mus: tapsime jų belaisviais 
arba jie mus užmuš. Ir mes patys būsime savo žūties kaltininkai, 
nes patys būsime pasirinkę pražūtį ir baisius sunkumus. Pasiduo- 
dantysis vilionėms nėra vertas pagyrimo, nes pasmerkia save pik- 
tam pavojui. Apie tokį poetas yra pasakęs: 


Žinok, kol žemė žeme bus ir kol padangė neapvirs, 
Per daug pasitikinčio nieks, net ir laimingo, nepagirs. 


Tad neapsigaukime. 

— O žmonės, — tariau, — negaliu jums įsakinėti, tačiau aš su 
savo broliais eisiu į tą miestą. 

Bet mano broliai paprieštaravo: 

— Mes bijome ir neisim su tavim. 

— O aš, — tariau, — nusprendžiau eiti į tą miestą, aš pasikliau- 
ju Alachu ir priimsiu tai, ką jis man pasiųs. Palaukite manęs, kol 
aš nueisiu ten ir sugrįšiu... 

Tuo tarpu išaušo rytas, ir Šachrazada nutraukė pasakojimą. 


Devyni šimtai aštuoniasdešimt antroji 
naktis 


Kai atėjo devyni šimtai aštuoniasdešimt antroji naktis, Šach- 
razada tęsė: 

Pasakojama, o laimingasai karaliau, kad ibn Fadilis pasakė: 

— Palaukite manęs, kol aš nueisiu ten ir sugrįšiu pas jus. 

„Ir aš palikau juos, ir ėjau, kol priėjau šio miesto vartus. Pa- 
mačiau, kad miestas nuostabiai pastatytas ir puikiai išdėstytas: jo 
sienos aukštos, bokštai įtvirtinti, o rūmai stiebiasi į dangų, var- 
tai padaryti iš kiniškos geležies, stulbinamai papuošti ir išpiešti. 

Aš įėjau pro vartus ir pamačiau akmeninį suolą, o ant jo sėdėjo 
žmogus ir laikė rankoje geltono vario grandinėlę su keturiolika 
raktų. Aš supratau, kad tai miesto vartų sargas, o mieste — ke- 
turiolika vartų. Priėjau prie šio žmogaus ir tariau jam: „Ramybė 
tau“. Tačiau jis neatsakė į mano pasveikinimą, aš palinkėjau jam 
ramybės antrą kartą ir trečią, bet jis vis tiek neatsakė. Aš uždėjau 
ranką jam ant peties ir paklausiau: 

— Ei tu, kodėl neatsakai į pasveikinimą? Ar tu miegi, ar esi 
kurčias, ar ne musulmonas, kad atsisakai kalbėtis su besisveiki- 
nančiu? 

Žmogus neatsakė man ir net nesujudėjo. Tada aš įsižiūrėjau 
ir pamačiau, kad jis akmeninis. 

— Koks keistas dalykas! — sušukau. — Štai akmuo, turintis 
Adomo sūnaus pavidalą, ir jam tetrūksta kalbos dovanos. 

Palikęs jį patraukiau per miestą. Pamačiau ant kelio stovintį 
žmogų, priėjau prie jo ir įsižiūrėjęs supratau, kad jis irgi akmeni- 
nis. Vaikščiojau po miestą, po jo aikštes, ir kur tik pamatydavau 
žmogų, ten pasirodydavo jis esąs suakmenėjęs. Ėjau pro seną moterį, 
kuri laikė ant galvos ryšulį skalbti paruoštų drabužių, ji visa bu- 
vo akmeninė, ir drabužių ryšulys taip pat akmeninis. Nuėjau į turgų 
ir pamačiau pienininką, priešais jį buvo pastatytos svarstyklės, išdėlio- 
tos prekės — sūriai ir kitkas, ir visa tai buvo iš akmens. 

Visi prekijai sėdėjo savo krautuvėlėse, kiti žmonės tai stovėjo, 
tai sėdėjo, tarp jų buvo vyrų, moterų, vaikų, ir visi jie buvo ak- 
meniniai. Nuėjau į pirklių turgų ir ten taip pat radau juos sėdinčius 
krautuvėlėse, o šios buvo pilnos įvairiausių prekių ir viskas — iš 
akmens, tik audiniai buvo panašūs į voro austą tinklą. Ėmiau 
apžiūrinėti tuos audinius, bet kai tik mano ranka paliesdavo kokį 
drabužį, jis čia pat mano rankose virsdavo trūnėsių dulkėmis. Pa- 
mačiau skrynias ir atidaręs vieną iš jų radau ten aukso maišeliuose. 
Imant maišelius į ranką, šie praskysdavo, tik auksas likdavo kaip 
buvęs. Aš prisisėmiau jo kiek įstengdamas ir ėmiau gailėtis: „Jeigu 
mano broliai būtų buvę su manim, jie tikriausiai būtų pasiėmę 
aukso iki soties, mes būtume galėję pasinaudoti šiais lobiais, ne- 
turinčiais šeimininko“. Įėjęs į kitą krautuvėlę pamačiau, kad jo- 
je dar daugiau aukso nei pirmojoje, tik aš jau nebegalėjau pasiimti 
daugiau, nei buvau pasiėmęs. Iš šio turgaus nuėjau į kitą, iš ten 
dar į kitą ir taip toliau, ir visur mačiau visokių padarų, bet visi 
jie buvo akmeniniai, net katės ir šunys. 

Patraukiau į juvelyrų turgų ir pamačiau ten vyrus, sėdinčius 
savo krautuvėlėse, jų prekės taip pat gulėjo priešais juos, vie- 
nas jie laikė rankose, kitos buvo sudėtos pintinėlėse. Kai pa- 
mačiau šitai, o tikratikių valdove, tai išmečiau auksą, kurį bu- 
vau pasiėmęs, ir prisikroviau juvelyrinių dirbinių tiek, kiek 
galėjau panešti. 

Iš juvelyrų turgaus nuėjau į brangenybių turgų, ten vėl pa- 
mačiau pirklius, sėdinčius krautuvėse, prieš kiekvieną iš jų stovėjo 
krepšys, pilnas visokiausių brangenybių: rubinų, deimantų, sma- 
ragdų, badachšaniškųjų rubinų ir kitų akmenų visokiausių rūšių. 
O krautuvėlių šeimininkai buvo akmeniniai. Aš išmečiau visus 
turėtus juvelyrinius dirbinius ir pasiėmiau tiek akmenų, kiek galėjau 
panešti. Gailėjausi, kad su manim nėjo mano broliai, kurie būtų 
galėję pasiimti tų akmenų kiek tik panorėję. 

Palikus brangiųjų akmenų turgų, man pasitaikė eiti pro didelius 
vartus, išpieštus ir išdabintus įvairiausiomis puošmenomis. Už tų 
vartų buvo suolai, o ant suolų sėdėjo eunuchai, kariai, asmens 
sargybiniai, kareiviai ir teisėjai. Jie buvo labai puošniai apsirengę, 
bet visi akmeniniai. Kai prisiliečiau prie vieno iš jų — drabužis 
ant jo kūno sudrisko tarsi voratinklis. Aš įėjau pro šiuos vartus 
ir pamačiau rūmus, į kuriuos nėra panašių, toks puikus jų pasta- 
tymas ir gražus išdėstymas. Šiuose rūmuose išvydau priėmimų salę, 
pilną didikų, vizirių, garsių žmonių ir emyrų. Visi jie sėdėjo ant 
suolelių ir buvo akmeniniai. Aš pamačiau sostą iš gryno aukso, 
papuoštą perlais ir brangenybėmis. Jame sėdėjo žmogus, jis bu- 
vo puikiai apsirengęs, o ant galvos turėjo Chosrovų vainiką, puoštą 
brangiaisiais akmenimis, kurie spinduliavo tokius spindulius, tarsi 
sklistų saulės šviesa. Priėjęs arčiau įsitikinau, kad jis iš akmens. 
Iš šios salės aš pasukau link haremo durų, ten pamačiau moterų 
divaną. Jame taip pat stovėjo sostas iš gryno aukso, papuoštas per- 
lais ir brangenybėmis. Soste sėdėjo moteris — karalienė, ant galvos 
ji turėjo vainiką, apsagstytą brangakmeniais. Ją supo moterys, pa- 
našios į mėnulius, jos sėdėjo ant suolelių, buvo gražiai apreng- 
tos ir išdažytos visokiomis spalvomis. Čia pat, susidėję rankas ant 
krūtinių, stovėjo eunuchai, atrodo, tik ir pasiruošę patarnauti. Šis 
divanas stulbino akį, tiek čia buvo visokiausių papuošalų, nuo- 
stabiausių rakandų ir puikiausių kilimų, čia kabėjo pačios ryškiau- 
sios skaidraus krištolo lempos, kiekviename krištoliniame dubenėly- 
je buvo po nepakartojamą rubiną, kurio neįvertinsi jokiais pinigais. 

Aš vėl išmečiau, o tikratikių valdove, viską, ką turėjau, ir ėmiau 
krautis šiuos akmenis, pasiėmiau jų kiek galėjau. 

Jau nebežinojau, ką man imti, o ką palikti, nes supratau, kad 
ši vieta panaši į kokio nors miesto lobynų lobyną. Staiga pamačiau 
dureles, už kurių buvo laiptai, įėjęs pro jas pakilau keturiasdešimčia 
laiptelių aukštyn ir išgirdau kažką švelniu balsu skaitant Koraną. 
Patraukiau to balso link, priėjau kambario duris ir pamačiau užuo- 
laidą, papuoštą aukso raišteliais, ant kurių buvo suverti perlai, ko- 
ralai, rubinai ir smaragdų gabalėliai. Brangakmeniai švytėjo taip, 
kaip švyti žvaigždės. Balsas sklido iš už šios užuolaidos, priėjęs 
pakėliau ją, ir prieš mane pasirodė puikiai papuoštos, stulbinančios 
protą kambario durys. Įėjau pro šias duris ir išvydau kambarį, pa- 
našų į pirmąją brangenybę žemėje. Gilumoje sėdėjo mergina, panaši 
į spindinčią saulę giedrame danguje. 

Ji buvo apsirengusi puošniausiais drabužiais ir pasipuošusi pačio- 
mis brangiausiomis, kokios tik gali būti, brangenybėmis. Be to, pati 
buvo nuostabiai graži ir puiki — dailiai sudėta, grakšti ir tobula, 
liauno liemens, sunkių klubų ir seilėmis, išgydančiomis ligonį, il- 
gesingais vokais, tarsi kaip tik ją būtų turėjęs omenyje pasakiusysis: 


Aš sveikinu liemenį jos bo drabužiais, 
Raudonus rožynus ant skruostų draugužės. 


Neliauja švytėt ant kaktos jai Sietynas, 
O jai ant krūtinės - karolių žvaigždynas. 


Jei rožių drabužį kas nors jai išaustų, 
Jų lapai nuo kraujo karštumo barausių. 


O jeigu į sūriąją jūrą ji spjaulų, 
Tai vandenį saldų jau žmonės ragautų. 


O jei ji su luošu seniu susidėtų, 
Net liūtą uvėrų jis berplėšt galėtų. 


O tikratikių karaliau, kai aš pamačiau šią merginą, iškart įsi- 
mylėjau ją. Priėjau arčiau ir pamačiau, kad sėdėdama ant aukšto 
suolelio ji skaito didįjį ir garbingąjį Alachą iš atminties, iš širdies 
gilumos. O jos balsas — tarsi rojaus vartų girgždesys, kai juos ati- 

daro Ridvanas. Žodžiai, sklindantys iš jos lūpų, biro tarsi bran- 
gakmeniai, o jos veidas buvo nuostabiai gražus, puikus, spindintis. 
Apie tokią kaip ji poetas pasakė: 


Mane ir grožiu, ir kalba tu vilioji, 
Kas dieną karščiau tave myliu, mieloji. 


Savybės dvi tavojo žavesio laidas — 
Tai Dovydo balsas ir Juozapo veidas. 


Kai išgirdau jos balsą, sklindantį skaitant didįjį Koraną (o ma- 
no širdis perskaitė jos užburiančiose akyse pasveikinimą pagal mie- 
laširdingojo valdovo žodį), aš susipainiojau, sumaišiau žodžius ir 
nepajėgiau jos tinkamai pasveikinti. Mano protas ir klausa apkvaito, 
aš tapau toks, kaip yra pasakęs poetas: 


Užgriuvus meilei, netekau aš žado, 
Kai akys tavo liemenį surado. 


Užmiršęs bavyduolio piktą žodį, 
Geidžiu vien apie meilę tau byloti. 


Paskui sutelkiau visą savo stiprybę prieš meilės kerus ir ta- 
riau jai: 

— Ramybė tau, o ponia, saugoma ir slepiama brangenybe. Te- 
sustiprins amžiams Alachas tavo laimės pamatus ir tepastatys at- 
ramas tavo šlovei. 

Moteris atsakė: 

— Ir tau ramybė, pasveikinimas ir pagarba, o Abd Alachai 
ibn Fadili! Užuovėja, jaukumas ir erdvė tau, o mano mylimasai 
ir mano akių vėsa! 

— O ponia, — paklausiau aš, — iš kur tu sužinojai mano 
vardą? Kas tu pati tokia ir kas ištiko šio miesto gyventojus, kad 
jie virto akmenimis? Norėčiau, kad tu papasakotum man visą tei- 
sybę. Aš nustebintas, kad šiame mieste nėra gyvo žmogaus, išsky- 
rus tave. Vardan Alacho, papasakok man apie tai. 

Mergina atsakė: 

— Sėskis, o Abd Alachai, ir jei didysis Alachas panorės, aš 
papasakosiu tau ir pasakysiu tiesą apie šį dalyką, smulkiau pa- 

aiškinsiu visą teisybę apie šį miestą ir jo gyventojus. Nėra jėgos 
ir galybės, didesnės už Alacho, didžiojo ir aukščiausiojo! 

Aš atsisėdau greta merginos, ir ji ėmė pasakoti: 

— Žinok, o Abd Alachai (tepasigaili tavęs Alachas!), kad aš 
esu šio miesto karaliaus duktė. Mano tėvas yra tas, kurį tu ma- 
tei divane, sėdintį aukštame soste, o tie, kurie aplink jį — jo 
didžiūnai, valdininkai ir žymūs karalystės žmonės. Mano tėvas bu- 
vo labai galingas, jis valdė tūkstantį tūkstančių, šimtą tūkstančių 
ir dvidešimt tūkstančių karių. Emyrų, esančių jo valdžioje, buvo 
dvidešimt keturi tūkstančiai, ir visi jie — teisininkai bei užiman- 
tys pareigas. Mano tėvas, be gyvenviečių, dvarų, tvirtovių ir kaimų, 
dar valdė tūkstantį miestų. Emyrų arabų, paklūstančių jam, bu- 
vo tūkstantis, o kiekvienas emyras įsakinėjo dvidešimčiai tūkstančių 
karžygių. Mano tėvas turėjo tiek lobių, turto, metalų ir brangiųjų 
akmenų, kiek nėra mačiusios akys ir girdėjusios ausys... 

Tuo tarpu išaušo rytas, ir Šachrazada nutraukė pasakojimą. 


Devyni šimtai aštuoniasdešimt trečioji 
naktis 


Kai atėjo devyni šimtai aštuoniasdešimt trečioji naktis, Šach- 
razada tęsė: 

Pasakojama, o laimingasai karaliau, kad akmeninio karaliaus 
duktė kalbėjo: 

— O Abd Alachai, mano tėvas turėjo lobių ir turtų, kokių nėra 
mačiusios akys ir girdėjusios ausys. Jis nugalėdavo karalius ir nu- 
rungdavo karžygius bei narsuolius mūšio lauke, jo bijojo milžinai, 
o Chosrovai pakluso jam. Tačiau jis buvo netikėlis, siuntęs Alachui 
savo draugus ir vietoj savo valdovo garbinęs stabus. Visi jo ka- 
riai buvo netikėliai ir vietoje visažinio valdovo lenkėsi stabams. 
O kartą karaliui atsitiko štai kas. Vieną dieną jis sėdėjo savo ka- 
ralystės soste, apsuptas valstybės didžiūnų, tik staiga pas jį įėjo 
kažkoks žmogus, ir visas divanas nušvito nuo jo veido spindesio. 
Tėvas pažvelgė į jį ir pamatė, kad jis žaliai apsirengęs, aukštas, 
o jo rankos nusvirusios žemiau kelių. Jis atrodė garbingas ir pa- 
sitikintis, o jo veidas švytėte švytėjo. Šis žmogus tarė mano tėvui: 
„O žiaurusis engėjau! Kiek dar laiko tu apgaudinėsi save garbin- 
damas stabus ir neaukštinsi visažinio valdovo? Tark: „Liudiju, kad 

nėra kito dievo, išskyrus Alachą, ir liudiju, kad Mahometas — Ala- 
cho vergas ir pranašas“. Priimk islamą kartu su visa savo tauta. 
Liaukis garbinęs stabus, jie nepadės ir neužtars. Teisėtai negar- 
bintinas niekas kitas, išskyrus Alachą, be atramos iškėlusį dangų 
ir iš malonės savo vergams nudriekusį žemę“. — „Kas tu toks, o 
žmogau, nesilenkiantis stabams, kad tari tokius žodžius? — pa- 
klausė mano tėvas. — Argi tu nebijai, kad stabai užpyks?“ Žmogus 
atsakė: „Stabai — tai akmenys, ir nei man pakenks jų pyktis, nei 
padės jų malonė. Atnešk savo stabą, kuriam tu meldiesi, ir liepk 
visiems savo žmonėms atsinešti savo stabus. Kai visi stabai bus 
čia, pasimelsk, kad jie ant manęs supyktų, o aš pasimelsiu savo 
Viešpačiui, kad jis supyktų ant jų. Taip atpažinsite Kūrėjo pyktį 
ir jo būtybių pyktį. Juk savo stabus pasidarėte jūs patys, ir juo- 
se apsigyveno velniai. Tai jie kalba su jumis iš stabo vidurių gel- 
mių. Jūsų stabai — padirbti, o mano Viešpats pats kuria, ir jam 
nieko nėra neįmanoma. Jei paaiškės teisybė — sekite ja, o jei pa- 
aiškės melas — atsisakykite jo“. — „Duokš mums įrodymų apie 
savo valdovą, kad mes jį pamatytume“, — pasakė jam. O jis at- 
sakė: „Duokite man įrodymų apie savo dievus“. Tada karalius 
liepė visiems, kas meldžiasi stabams, atsinešti juos. Ir visi kariai 
susinešė savo stabus į divaną. 

Tai štai kaip jiems buvo. O aš sėdėjau už uždangos, paka- 
bintos mano tėvo priėmimų salėje, ir laikiau savo stabą iš žalio 
smaragdo. Jis buvo žmogaus didumo. Mano tėvas liepė jį atnešti, 
ir aš pasiunčiau stabą į divaną. Jį pastatė greta mano tėvo stabo, 
kuris buvo iš rubino, o vizirio stabas — iš deimanto. O kariuo- 
menės vadų ir kitų valdininkų stabai buvo iš badachšaniškojo 
rubino, kitų — iš karneolio, o kai kurių iš koralo. Kai kurie stabai 
buvo iš kamarietiškos alojos, kiti iš ebeno, dar kiti — iš sidabro 
ar aukso. Kiekvienas didikas turėjo tokį stabą, kokį gebėjo ir 
norėjo pasidaryti. O paprastų žmonių, kareivių ir valdinių sta- 
bai buvo iš titnago, kai kurie iš medžio, dar kiti iš molio ir net 
iš purvo. Visi stabai buvo skirtingų spalvų: geltoni ir raudoni, 
žali ir balti. Tas žmogus pasakė mano tėvui: „Pasimelsk savo sta- 
bui ir va šitiems stabams, kad jie ant manęs užpyktų“. Stabai 
buvo susodinti lyg divane, mano tėvo stabas užkeltas aukso sos- 
tan, mano stabas pasodintas garbingoje vietoje greta jo, o kiti 
sustatyti į vietas, priderančias jų šeimininkams. Mano tėvas pakilo 
ir puolė žemėn prieš savo stabą sakydamas: „O mano Dieve, 

tu kilniaširdis valdovas, nėra tarp stabų garbingesnio už tave. 
Tu žinai, kad šis žmogus atėjo pas mane norėdamas panaikin- 
ti tavo viešpatavimą, jis tyčiojasi iš tavęs ir sako turįs Dievą, stip- 
resnį už tave. Jis liepia mums liautis garbinus tave ir nusilenkti 
jo Dievui. Supyk ant jo, o mano Dieve“. Jis prašė ir prašė stabo, 
o šis jam neatsakė ir neprabilo, nepratarė nė žodžio. Tada mano 
tėvas ištarė: „O mano Dieve, tu buvai ne toks, anksčiau, kai aš 
kreipdavausi, tu kalbėdavai su manim. Kodėl gi dabar tyli ir ne- 
pratari nė žodžio? Tu išsiblaškęs ar miegi? Pabusk, padėk man, 
pasikalbėk su manim“. Jis papurtė stabą ranka, bet stabas ne- 
prabilo ir nepajudėjo iš vietos. Tada tas žmogus tarė mano tėvui: 
„Tai ko gi tavo stabas nekalba?“ Mano tėvas atsakė: „Aš ma- 
nau, kad jis išsiblaškęs arba miega“. — „O Alacho prieše, — at- 
sakė tas žmogus, — kaip tu gali garbinti Dievą, kuris nekalba 
ir neturi jokios galios, ir negarbini mano Dievo, kuris yra ar- 
timas ir išklauso, dalyvauja ir neišnyksta, jis nėra išsiblaškęs ir 
nemiega, tik mūsų vaizduotė jo neaprėpia. Jis mato, bet pats yra 
nematomas, jis turi galią bet kokiam daiktui, o tavo Dievas 
bejėgis ir negali net pats apsiginti nuo pikto. Jame apsigyveno 
velnias, muštas akmenimis. Jis vedė tave iš kelio ir apgaudinėjo, 
o dabar tas velnias dingo. Nusilenk gi Alachui ir paliudyk, kad 
nėra kito Dievo, išskyrus jį, ir niekam kitam, išskyrus jį, nesi- 
meldžiama. Niekas, išskyrus jį, nėra vertas būti garbinamas, ir 
nėra kito gėrio, tik gėris iš jo. O šis tavo Dievas negali pasi- 
priešinti blogiui, kuris jam pačiam daromas, tai kaipgi jis apgins 
nuo blogio tave? Pažvelk pats savo akimis, koks jis silpnas“. Šis 
žmogus priėjo ir ėmė mušti stabui per sprandą, kol šis nuvir- 
to žemėn. Karalius įpyko ir tarė susirinkusiems: „Šis netikėlis 
davė antausį mano Dievui! Užmuškite jį!“ Jie norėjo pašokti ir 
sučiupti tą žmogų, bet nė vienas negalėjo pajudėti iš vietos. Tada 
šis žmogus pasiūlė jiems islamą, tačiau jie nepatikėjo savęs Ala- 
chui ir tada išgirdo: „Aš parodysiu jums savo valdovo pyktį“. — 
„Parodyk“, — sutiko jie. Ir žmogus išskėtė rankas sakydamas: 
„Mano Dieve ir pone, aš tavim pasitikiu ir dedu į tave viltis, 
atsakyk į mano maldą akivaizdoje šių netikinčių žmonių, kurie 
minta tavo gėrybėmis, o garbina kitą. O tikrasis, o visavaldi, o 
nakties ir dienos kūrėjau, prašau tavęs, paversk šiuos žmones ak- 
menimis. Tu galingas, tau jėgų niekas neatims, tu valdai viską“. 
Ir Alachas pavertė šio miesto gyventojus akmenimis. O aš, išklau- 

siusi šio žmogaus įrodymus, atsukau savo veidą Alachui, ir tai 
mane išgelbėjo, manęs neištiko kitų žmonių likimas. Šis žmogus 
priėjo prie manęs ir pasakė: „Alachas tau pasiuntė laimę, ir tokia 
yra Alacho valia“. Jis ėmė mane mokyti, ir aš daviau jam įžadus 
ir priesaiką. Tada man buvo septyneri metai, o dabar jau suėjo 
trisdešimt. Aš tariau šiam žmogui: „O mano pone, viskas, kas 
yra šiame mieste, ir visi jo gyventojai po tavo teisingos maldos 
virto akmenimis. O aš, tavo padedama, priėmiau islamą ir išsi- 
gelbėjau, dabar tu mano šeichas. Pasakyk man, koks tavo vardas, 
ir palaikyk mane, surask man pramitimą“. Žmogus atsakė: „Mano 
vardas Abu 'I Abasas al Hidras“. Paskui jis savo ranka pasodino 
granato medį, jis užaugo, sulapojo, pražydo ir tuojau pat suno- 
kino vieną granato vaisių. „Valgyk tai, ką tau skyrė didysis Ala- 
chas, ir garbink jį, kaip dera garbinti“, — pamokė mane tas žmo- 
gus. Jis dar išmokė mane islamo įstatymų, išmokė maldos 
taisyklių ir Dievo garbinimo būdų, išmokė skaityti Koraną. Štai 
jau dvidešimt treji metai, kai aš čia garbinu Alachą, ir kiekvieną 
dieną šis medis numeta man po vieną granatą. Aš jį suvalgau 
ir taip diena iš dienos mintu. O al Hidras — ramybė jam! — ap- 
lanko mane kas penktadienį. Tai jis pranešė man tavo vardą ir 
pasakė, kad netrukus tu pas mane ateisi. Jis tarė man: „Kai jis 
pas tave ateis, parodyk jam pagarbą ir neprieštaraudama vyk- 
dyk jo įsakymus. Būk jam žmona, o jis bus tavo vyras, eik su 
juo ten, kur jis panorės“. Pamačiusi tave, aš iš karto atpažinau. 
Štai ir visas pasakojimas apie šį miestą ir jo gyventojus. 

Mergina parodė man granato medį, ant kurio kabojo vienas 
vaisius. Ji suvalgė pusę to vaisiaus, o kitą pusę padavė man. Aš 
jį suvalgiau ir, pasakysiu, niekada nebuvau ragavęs nieko saldesnio, 
malonesnio ir skanesnio už šį granatą. 

Paskui paklausiau jos: 

— Ar tu sutinki su tuo, ką tau liepė tavo šeichas al Hidras 
(ramybė jam!), ar nori būti mano žmona ir kad aš būčiau tavo 
vyras, ar eisi su manim į mano šalį, kad kartu apsigyventume Bas- 
ros mieste? 

Ji atsakė: 

— Taip, jei didysis Alachas panorės, aš klausysiu tavo žodžio 
ir nesiginčydama paklusiu tavo įsakymams. — Aš priėmiau iš jos 
ištikimybės priesaiką, ir ji nuvedė mane į savo tėvo podėlius, iš 
ten mudu pasiėmėme visokių gėrybių tiek, kiek galėjome panešti. 
Tada palikome šį miestą. 

Ėjome tol, kol grįžome pas mano brolius, o tie jau manęs 
ieškojo. 

— Kur buvai? — paklausė broliai. — Tu privertei mus lauk- 
ti ir rūpintis. 

O laivo kapitonas tarė man: 

— O pirkly Abd Alachai, vėjas jau kuris laikas mums palankus, 
ir tu sutrukdei išplaukti. 

— Nieko blogo, — atsakiau aš, — mano užtrukimas atnešė tik 
naudą ir vilčių išsipildymą. Alacho apdovanotas buvo tas, kuris 
pasakė: 


Ir nežinau, ką rasiu aš numiręs 
Kape, kurį yra man Viešpats skyręs, - 


Palaimą tą, kur vis geidžiu pajusti, 
Ar tykantį manęs kas dieną rūstį. 


Paskui aš tariau jiems: 

— Pažvelkite, ką aš įsigijau per šią išvyką. — Ir parodžiau at- 
sineštus turtus, papasakojau, ką regėjau akmeniniame mieste, ir 
tariau: — Jeigu būtumėt paklausę manęs ir ėję drauge, tai irgi 
būtumėt daug visko parsinešę... 

Tuo tarpu išaušo rytas, ir Šachrazada nutraukė pasakojimą. 


Devyni šimtai aštuoniasdešimt ketvirtoji 
naktis 


Kai atėjo devyni šimtai aštuoniasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad kai Abd Alachas ibn 
Fadilis pasakė savo bendražygiams ir broliams: „Jeigu jūs būtumėt 
ėję drauge, tai irgi būtumėt daug visko parsinešę“, — jie atsakė: 
„Prisiekiame Alachu, jei mes ir būtume ėję, tai nebūtume išdrįsę 
užeiti pas miesto karalių...“ 

Kiek palūkėjęs Abd Alachas ibn Fadilis toliau kalbėjo: 

— Na, nieko baisaus, — pasakiau savo broliams, — to, ką aš 
turiu, užteks mums visiems, tai mūsų visų laimikis. 

Aš padalijau tai, ką turėjau, į tiek dalių, kiek buvo keliautojų. 
Savo broliams, kapitonui ir sau palikau lygiai po tiek, kiek da- 

viau visiems kitiems. Be to, dar apdalijau po truputį tarnus ir jūrei- 
vius, jie apsidžiaugė ir palinkėjo man gerovės. Visi buvo paten- 
kinti tuo, ką gavo, išskyrus mano brolius. Jų nuotaika persimainė, 
o akys sublizgo. Pastebėjęs, kad juos užvaldė godumas, tariau 
jiems: 

— O broliai, man atrodo, kad tai, ką jums daviau, jūsų ne- 
patenkina, tačiau aš — jūsų brolis, o jūs — mano broliai, ir tarp. 
mūsų nėra skirtumo. Ir mano, ir jūsų pinigai — bendri. Kai nu- 
mirsiu, niekas kitas jų nepaveldės, tik jūs. 

Aš ėmiau juos raminti, o po to atvedžiau tą merginą į laivą 
ir paskyriau jai triumą. Pasiunčiau jai šio to užkąsti, o pats likau 
kalbėtis su broliais. Jie paklausė: 

— O broli mūsų, ką tu ketini daryti su ta nuostabiai gražia 
mergina? 

— Aš noriu, — pasakiau, — parvykęs į Basrą surašyti su ja su- 
tartį ir iškelti puikias vestuves, o po to turėti ją. 

Vienas brolis tarė man: 

— O broli mano, ta mergina nuostabiai graži ir daili, man ji 
krito į širdį. Norėčiau, kad tu ją man atiduotum ir aš ją galėčiau 
vesti. 

Antrasis brolis neatsiliko: 

— Duok ją man, aš ją vesiu. 

Atsakiau jiems: 

— O broliai mano, ji gavo mano priesaiką ir pažadą, kad aš 
ją vesiu, ir jei atiduosiu ją kuriam iš jūsų, tai sulaužysiu mudviejų 
priesaiką, ir tai sužeis jos širdį. Juk ji ėjo su manim tik dėl to, 
kad aš ją vesiu. Kaipgi galiu išleisti ją už ko nors kito? O dėl to, 
kad jūs sakotės mylintys ją, tai aš ją myliu dar karščiau už jus, 
nors ji — atsitiktinis mano radinys. Niekada aš jos niekam neati- 
duosiu. Bet kai mes sėkmingai sugrįšime į Basrą, aš nužiūrėsiu 
jums dvi merginas iš gražiausių Basros merginų ir išpirksiu jums 
jas. Sumokėsiu už jus išpirką iš savų pinigų ir iškelsime bendras 
vestuves. Mes visi trys įeisime pas savo žmonas tą pačią naktį. 
Tad nusukite akis nuo šios merginos, ji — mano dalia. 

Broliai nieko neatsakė, ir aš pamaniau, kad jie sutiko su tuo, 
ką jiems pasiūliau. Taip mes ir keliavome, taikydami į Basros pusę. 
Aš siųsdavau merginai valgių ir gėrimų, ir ji neišeidavo iš laivo 
triumo, o aš miegodavau su savo broliais laivo denyje. Taip 
plaukėme keturiasdešimt dienų ir pagaliau išvydome Basros miestą. 

Apsidžiaugėme, kad jau artėjame prie jo, ir aš pasitikėjau savo 
broliais bei pasiklioviau jais (o slaptų dalykų nežino niekas, išsky- 
rus didįjį Alachą). Tą naktį saldžiai miegojau ir sapnavau. 
Nespėjau apsižiūrėti, o jau pasijutau savo brolių nešamas, vienas 
laikė mane už kojų, kitas už rankų — jie buvo susimokę dėl tos 
merginos paskandinti mane jūroje. Susivokęs, kad jie mane neša, 
paklausiau: 

— O broliai mano, kodėl jūs taip elgiatės su manim? 

— Koks tu kerėpla, — atsakė jie, — jeigu išmainei mūsų pa- 
lankumą į tą merginą! Už tai mes paskandinsime tave jūroje. 

Ir jie įmetė mane į vandenį... 

Abd Alachas atsisuko į šunis ir paklausė: 

— Ar teisybė yra tai, ką aš kalbu, o broliai mano? 

Šunys nuleido galvas ir užkaukė, tarsi patvirtindami jo žodžius. 
Kalifas stebėjosi tuo neatsistebėdamas. 

Po to ibn Fadilis tęsė: 

O tikratikių karaliau, kai jie įmetė mane jūron, aš pirmiau- 
sia nugrimzdau į dugną, o tada vanduo mane išmetė į viršų. 
Nespėjau nė atsitokėti, o didžiulis paukštis, didumo sulig žmogumi, 
nusileido prie manęs ir čiupęs mane pakilo į orą. Kai atmerkiau 
akis, pamačiau atsidūręs rūmuose su aukštyn besistiebiančiomis 
kolonomis. Rūmai buvo aukšti, išpuošti dailiausiais raštais, čia degė 
iš įvairiausių rūšių bei spalvų brangiųjų akmenų padarytos lem- 
pos, aplink stovėjo vergės, sukryžiavusios rankas ant krūtinių. Stai- 
ga tarp jų aš pamačiau moterį, sėdinčią gryno aukso soste, pa- 
puoštame brangiaisiais akmenimis ir perlais. Ji vilkėjo drabužiais, 
į kuriuos negali pažvelgti žmogaus akis, taip ryškiai spindi bran- 
genybės, kuriomis jie išpuošti. Šios moters juosmenį juosė diržas, 
kurio neįkainosi jokiais pinigais, o ant galvos ji turėjo keturių ratų 
vainiką — jis vedė iš proto ir drumstė mintis, pavergdavo širdį 
ir žvilgsnį. 

Paukštis, kuris mane nešė, pasipurtė ir virto moterimi, panašia 
į švytinčią saulę. Aš atidžiau pažvelgiau į ją ir pažinau, kad tai 
ta pati moteris, kuri andai kalne buvo pasivertusi gyvate. Ją ta- 
da buvo užpuolęs drakonas ir apsivijęs uodega apie jos uodegą. 
Kai aš tąsyk pamačiau, kad drakonas ją nugalėjo ir įveikė, pa- 
leidau į jį akmenį. 

Moteris, sėdėjusi soste, paklausė jos: 

— Kodėl tu atnešei čionai šį žmogų? 

Mergina atsakė: 

— O motute, tai tas, kuris išgelbėjo mano, džinų dukters, 
garbę. 

O paskui paklausė manęs: 

— Ar tu žinai, kas aš esu? 

— Ne, — atsakiau. 

Mergina priminė man: 

— Aš ta, kuri buvo ant tokio ir tokio kalno ir kurią buvo 
užpuolęs juodas drakonas, ketindamas nuplėšti man garbę, o tu 
jį užmušei. 

— Mačiau šalia drakono baltą gyvatę, — atsakiau. 

— Aš ir buvau toji balta gyvatė, — atsakė mergina, — tačiau 
aš esu Raudonojo karaliaus, džinų karaliaus, duktė. Mano vardas 
Saida. O štai ta, kuri sėdi, — mano motina, jos vardas Mubaraka, 
ji yra Raudonojo karaliaus žmona. Drakonas, kuris kovėsi su ma- 
nim ir norėjo nuplėšti man garbę, — tai Juodojo karaliaus vizi- 
ris, vardu Darfilis, jis baisiai bjaurus. Atsitiko taip, kad pamatęs 
jis pamilo mane ir pasipiršo per mano tėvą, ir tėvas jam atsakė: 
„O kokio gi tu luomo, vizirpalaiki, kad ketini vesti karalių dukrą?“ 
Viziris dėl to labai užpyko ir prisiekė būtinai užtraukti man gėdą, 
nes negalėjo dovanoti mano tėvui. Jis ėmė vaikščioti man iš paskos 
ir visur persekioti, vis taikėsi išgėdyti mane. Tarp jo ir mano tėvo 
kilo dideli karai ir baisūs nesutarimai. Mano tėvas negalėjo jo 
įveikti, nes Darfilis buvo klastingas priešininkas. Kiekvieną kartą, 
kai jis užspeisdavo mano tėvą ir norėdavo jį sučiupti, tėvas vis 
pabėgdavo. Galų gale mano tėvas nusilpo, o aš kasdien vis keičiau 
pavidalą ir spalvą. Kai kuo nors pasiversdavau, viziris pasivers- 
davo kuo nors priešingu, kai aš pabėgdavau kurion nors žemėn, 
jis uosdamas mano kvapą pasivydavo mane toje žemėje. Taigi per 
jį patyriau labai daug vargo. Pasivertusi gyvate, aš pasitraukiau 
į kalnus, tada viziris pasivertė drakonu ir nusekė paskui mane. 
Ten ir patekau į jo letenas. Jis užpuolė mane, aš su juo koviausi, 
kol jis mane nuvargino ir atsisėdo ant manęs. Jis jau buvo be- 
darąs su manim tai, ką buvo ketinęs, tačiau pasirodei tu ir smogęs 
akmeniu užmušei jį. Tada aš virtau mergina, pasirodžiau tau ir 
pasakiau: „Lieku tau skolinga už gerą darbą, o skolos neatiduoda 
tik palaidūnų vaikai“. Pamačiusi, kad broliai tave taip apgavo ir 
įmetė jūron, atskubėjau tau į pagalbą ir išgelbėjau nuo mirties. 
Dabar tu pas mus, ir tave deramai pagerbs mano motina ir tėvas. 

Ji kreipėsi į motiną: 

— O motute, parodyk jam pagarbą už tai, kad jis išgelbėjo 
mano garbę. 

— Erdvė tau, o žmogau! — atsakė motina. — Tu padarei gerą 
darbą, už kurį mes privalome tave gerbti. 

Ji paliepė atnešti man iš savo lobyno drabužius, kainuojančius 
begalę pinigų, apdovanojo daugybe brangiųjų akmenų bei me- 
talų ir paliepė: 

— Nuveskite jį pas karalių. 

Mane nuvedė į divaną pas karalių, ir aš pamačiau jį, sėdintį 
soste, o prieš jį stovėjo maridai ir dvasios. Pažvelgęs į jį, aš nu- 
sukau akis, tiek daug brangenybių spindėjo ant jo. Karalius išvydęs 
mane atsistojo, o iš pagarbos jam atsistojo ir visi kariai. Jis pa- 
sveikino mane ir pasakė: 

— Sveikas atvykęs! 

Jis taip pat parodė man didelę pagarbą ir davė dalį savo bran- 
genybių, o paskui paliepė kažkuriam iš savo artimųjų: 

— Nuvesk jį mano dukteriai, tegul ji grąžina jį ton vieton, iš 
kurios parnešė. 

Mane nuvedė pas Saidą, jo dukterį, ir ji pakėlusi mane nu- 
nešė, kartu su tomis gėrybėmis, kurias aš turėjau. Tai štai kaip 
klojosi man ir Saidai. 

O laivo kapitonas pabudo nuo pliumptelėjimo, kuris pasigirdo 
mane įmetus jūron, ir paklausė: 

— Kas ten įkrito į vandenį? 

Mano broliai ėmė verkti, muštis į krūtinę sakydami: 

— Pražuvo mūsų brolis! Jis norėjo ant laivo krašto atlikti sa- 
vo reikalą ir įkrito į vandenį. 

Paskui jie pasisavino mano pinigus ir susipyko dėl merginos. 
Abu šaukė: „Jos nepaims niekas kitas, tik aš“. Jie ėmė ginčytis 
ir visai nebeprisiminė nei savo brolio, nei kad jis paskendo — išga- 
ravo visas jų liūdesys. Kaip tik tuo metu į patį laivo vidurį ir nu- 
sileido Saida, nešina manimi... 

Tuo tarpu išaušo rytas, ir Šachrazada nutraukė pasakojimą. 

Kai atėjo devyni šimtai aštuoniasdešimt penktoji naktis, Šach- 
razada tęsė: 

Pasakojama, o laimingasai karaliau, kad Abd Alachas ibn Fa- 
dilis kalbėjo: 

Kaip tik tuo metu į patį laivo vidurį ir nusileido Saida, nešina 
manimi. Pamatę broliai apkabino mane, ėmė džiūgauti ir sakyti: 

— O broli mūsų, kaip tau ten buvo, kad šitaip atsitiko? Mūsų 
širdys plyšte plyšta iš rūpesčio! 

Tada Saida jiems atsakė: 

— Jei jums skaudėtų dėl jo širdis arba jūs jį būtumėt mylėję, 
tai nebūtumėt įmetę jo miegančio jūron. Pasirinkite, kokia mir- 
timi norėtumėt mirti. 

Ji čiupo mano brolius ir jau norėjo užmušti, bet tie ėmė šaukti: 

— Mes priklausome nuo tavo kilniaširdystės, o broli mūsų! 

Ir aš ėmiau maldauti Saidos sakydamas jai: 

— Nusižeminu tavo kilniaširdystei! Neužmušk mano brolių! 

— Juos būtina užmušti, — atkirto ji, — juk jie apgavikai! 

Aš tol įkalbinėjau ją ir stengiausi suminkštinti jos širdį, kol 
pagaliau ji tarė: 

— Norėdama tau įtikti, aš neužmušiu jų, tiktai užbursiu. 

Ji pasiėmė puodelį, pasėmė vandens iš jūros, sukalbėjo nesu- 
prantamus žodžius ir tarusi: „Praraskite žmogiškąjį pavidalą ir virs- 
kite šunimis“, — aptėškė tuo vandeniu mano brolius. Ir jie pavirto 
šunimis, kuriuos tu dabar matai, o Alacho perėmėjau... 

Abd Alachas ibn Fadilis pasisuko į juos ir paklausė: 

— Ar tiesa tai, ką aš kalbu, o broliai mano? 

Šunys nuleido galvas, tarsi sakydami: „Tiesa“. 

Tada ibn Fadilis tęsė: 

O tikratikių valdove, Saida, juos užbūrusi ir pavertusi šuni- 
mis, pasakė visiems, kas buvo laive: 

— Žinokite, kad šis žmogus, Abd Alachas ibn Fadilis, tapo ma- 
no broliu, ir aš kasdien po kartą ar du jį lankysiu. Ir su kiekvienu 
iš jūsų, kas jam prieštaraus, neklausys jo įsakymų arba mėgins pa- 
kenkti jam ranka ar liežuviu, aš padarysiu tą patį, ką su šiais 
dviem apgavikais: paversiu šunimis, kad baigtumėte gyvenimą kaip 
šunes, nerasdami išsigelbėjimo. 

Visi ėmė sakyti jai: 

— O ponia, mes visi — jo vergai ir tarnai, niekada nepriešgy- 
niausime jam. 

Tada ji tarė man: 

— Kai sugrįši į Basrą, patikrink visą savo turtą: jei ko nors 
trūks, pranešk man, aš atgausiu tau tai iš bet kokio žmogaus ir 
iš bet kokios vietos, o tą, kuris bus tai pasisavinęs, paversiu šunimi. 
Po to, kai visą savo turtą sukrausi podėliuose, užmauk kiekvie- 
nam iš šių apgavikų ant kaklo antkaklius ir pririšęs prie gulto kojų 
užrakink juo vienus. Kasnakt vidurnaktį ateik pas juos ir karšk 
jiems kailį tol, kol jie dings iš šio pasaulio. Jei kurią naktį tu jų 
neprilupsi, tai aš ateisiu pas tave ir duosiu pylos tau pačiam, o 
tada prilupsiu juos. 

— Klausau ir vykdau! — atsakiau aš. 

Saida dar patarė: 

— Kol grįši į Basrą, laikyk juos surištus virvėmis. 

Aš užnėriau kiekvienam ant kaklo po virvę ir pririšau prie stie- 
bo, o Saida dingo. 

Kitą dieną mes atvykome į Basrą, ir manęs pasitikti išėjo pir- 
kliai, jie pasisveikino su manim, bet niekas neklausinėjo apie bro- 
lius, visi tik žvelgė į šunis ir sakė man: 

— Ką tu veiksi su šiais šunimis, kuriuos parsivežei? 

O aš atsakinėjau: 

— Užsiauginau juos kelionėje ir parsivežiau. 

Žmonės juokėsi iš jų ir nė neįtarė, kad tai mano broliai. 

Aš uždariau juos kamaroje ir tą vakarą ėmiausi tvarkyti au- 
deklus, brangiuosius metalus ir visai užmiršau šunis. Paskui ap- 
silankė pirkliai manęs pasveikinti. Taigi šitaip užsiėmęs aš nenu- 
plakiau brolių, nepririšau jų grandinėmis ir nepadariau jiems nieko 
blogo. Vos man spėjus užsnūsti, atsirado Saida, Raudonojo ka- 
raliaus duktė, ir tarė: 

— Argi aš tau neliepiau užmauti jiems ant kaklų grandines ir 
iškaršti kailį? 

Ji čiupo mane ir išsitraukusi rimbą taip išvanojo, kad net akyse 
aptemo. Paskui nuėjo ten, kur buvo uždaryti mano broliai, ir 
išpėrė juos rimbu taip, kad tie vos galo negavo. 

— Kiekvieną naktį mušk juos taip, kaip aš šiandien, — pamokė 
mane Saida, — o jei bent vieną naktį jie liks neprilupti, aš mu- 
šiu tave. 

— O ponia, rytoj būtinai užmausiu jiems ant kaklų grandines, 
o kitą naktį prilupsiu, ir taip bus kasnakt. 

Saida dar kartą primygtinai prisakė man juos mušti ir dingo. 
Rytą supratau, kad man bus labai sunku užmauti jiems grandi- 
nes ant kaklų. Nuėjau pas juvelyrą ir paprašiau padaryti du auk- 
sinius antkaklius. Kai antkakliai buvo padaryti, aš parsinešiau juos 
ir užmoviau broliams. Pririšau juos, kaip Saida buvo liepusi, ir 
kitą vakarą pergalėjęs save prilupau juos. 

Visa tai vyko al Mahdžio“, penktojo iš al Abaso palikuonių, 
kalifato laikais. Aš susidraugavau su juo, pasiuntęs jam dovanų, 
jis paskyrė mane į valdytojo pareigas ir padarė vietininku Bas- 
roje. Taip aš kurį laiką ir gyvenau. 

Paskui tariau sau: „Gal jos pyktis jau atvėso“, — ir vieną va- 
karą nemušiau brolių, bet Saida tučtuojau prisistatė ir taip man 
iškaršė kailį, kad neužmiršiu visą gyvenimą. Nuo tol taip ir mušiau 
juos per visą al Mahdžio valdymo laiką, o kai al Mahdis mirė ir 
po jo valdžią perėmei tu ir atsiuntei man patvirtinimą, kad lieku 
Basroje vietininku, pasirodė, kad jau yra praėję dvylika metų, kai 
aš prieš savo valią kasnakt mušu savo brolius. Po to, kai prilupu, 
aš juos raminu, prašau jų atleidimo, šeriu juos ir girdau. Niekas 
iš didžiojo Alacho vaikų apie juos nieko nežinojo, kol tu nepasiuntei 
pas mane Abu Ischako, sugėrovo, dėl haradžo. 

Jis sužinojo mano paslaptį ir grįžęs papasakojo tau. Tu pasiun- 
tei jį pas mane antrą kartą reikalaudamas pristatyti ir mane, ir 
juos. Aš paklusau ir atsivedžiau juos čia. O kai tu liepei papa- 
sakoti visą tiesą, tai aš ir išklojau tau visą šią istoriją. Štai ir viskas... 

Kalifas Harūnas ar Rašidas buvo nustebintas tokios šunų is- 
torijos ir paklausė Abd Alacho: 

— Ar tu atleidai broliams už tai, ką jie tau buvo padarę? Do- 
vanojai jiems ar ne? 

Abd Alachas atsakė: 

— O mano pone, teatleis jiems Alachas ir teišlaisvins nuo at- 
sakomybės ir šiame, ir būsimajame gyvenime. Man pačiam reikia, 
kad jie man atleistų, juk jau dvylika metų aš kasnakt juos mušu. 

— O Abd Alachai, — atsakė kalifas, — jei didysis Alachas pa- 
norės, aš pasistengsiu juos išlaisvinti ir vėl atversti žmonėmis, kokie 
buvo anksčiau. Aš sutaikysiu jus ir likusį gyvenimą jūs praleisi- 


“Al Mahdis (valdė 775-785 m.) buvo trečiasis, o ne 
penktasis abasidų dinastijos kalifas. 

te kaip vienas kitą mylintys broliai. Kaip tu jiems atleidai, taip 
ir jie tau atleis. Imk juos ir eik namo, šiąnakt jų nebemušk, ir 
rytoj viskas bus gerai. 

— O pone, — sušuko Abd Alachas, — prisiekiu tavo galva, 
jei aš bent vieną naktį jų nemušiu, tai pas mane pasirodys Sai- 
da ir mane patį prilups, o mano kūnas ne toks, kad atlaikytų rim- 
bo kirčius. 

— Nebijok, — atsakė kalifas, — aš duosiu tau savo ranka rašytą 
įsakymą, ir kai Saida atsiras pas tave, paduok jai šį popierėlį. Jei 
perskaičiusi jį dovanos tau, tai bus jos nuopelnas, o jei nepaklus 
mano įsakymui, šis reikalas pasieks patį Alachą. Tegu tada ji tave 
išperia ir manyk, kad tu užmiršai šiąnakt juos nuplakti, todėl gavai 
mušti pats. Jei taip atsitiks, tai kol aš esu tikratikių karalius, tik- 
rai su ja atsiskaitysiu. 

Kalifas parašė jai kažką popieriaus skiautelėje, parašęs užant- 
spaudavo ir pasakė: 

— O Abd Alachai, kai Saida ateis pas tave, pasakyk jai: „Ka- 
lifas, žmonių karalius, liepė man jų nebemušti ir parašė tau šį 
laiškelį, jis siunčia tau sveikinimus“. Perduok jai šį nurodymą ir 
nebijok nieko pikta. 

Kalifas privertė Abd Alachą pažadėti ir prisiekti, kad nebe- 
muš savo brolių, ir jis pasiėmęs šunis išėjo namo galvodamas: „O, 
kad taip galėčiau pamatyti, ką kalifas padarys džinų sultono duk- 
teriai, jeigu ji nepaklausys jo ir šiąnakt prilups mane! Tačiau aš 
iškęsiu smūgius ir leisiu savo broliams pailsėti, nors ir turėčiau 
dėl to pakentėti“. 

Paskui jis pamąstė sau ir nusprendė: „Jeigu kalifas neturėtų 
tvirto pagrindo, nebūtų uždraudęs man juos mušti“. 

Abd Alachas įžengė į savo namus ir taręs: „Pasikliauju Ala- 
chu“, — numovė šunims antkaklius ir ėmė juos raminti kalbėdamas: 

— Jums neatsitiks nieko bloga. Šeštasis kalifas iš al Abaso““ 
sūnų ėmėsi jus gelbėti, o aš jums atleidau. Tad jei didysis Ala- 
chas panorės, šią palaimintą naktį jūs būsite išvaduoti. Pasidžiaukite 
šia laime ir linksmybe. 

Tai išgirdę, jo broliai ėmė kaukti, kaip kaukia šunes... 

Tuo tarpu išaušo rytas, ir Šachrazada nutraukė pasakojimą. 


*"Harūnas ar Rašidas buvo penktasis, o ne šeštasis abasidų 
kalifas. 

Devyni šimtai aštuoniasdešimt šeštoji 
naktis 


Kai atėjo devyni šimtai aštuoniasdešimt šeštoji naktis, Šach- 
razada tęsė: 

Pasakojama, o laimingasai karaliau, kad Abd Alachas ibn Fa- 
dilis pasakė savo broliams: 

— Pasidžiaukite šia laime ir linksmybe. 

Tai išgirdę, jie užkaukė, kaip kaukia šunes, ėmė trintis į jo 
kojas, tarsi dėkodami ir žemindamiesi jam. Abd Alachas susigrau- 
dino ir ėmė glostyti jų nugaras. Atėjo metas vakarieniauti, ir kai 
buvo patiesta staltiesė, Abd Alachas pakvietė brolius sėstis. Jie 
sutūpė ir ėmė valgyti kartu su juo. Abd Alacho artimieji apstulbo 
pamatę, kad šis valgo kartu su šunimis, nustebę jie klausinėjo: 

— Kas jis — apsėstasis ar pamišėlis? Kaip gali Basros vietinin- 
kas valgyti su šunimis, juk jo padėtis yra aukštesnė nei vizirio? 
Argi jis nežino, kad šuo nešvarus? 

Jie žvelgė į šunis, oriai valgančius kartu su Abd Alachu, 
nežinodami, kad tai jo broliai. Taip visi ir stebeilijosi į Abd Alachą 
bei jo šunis, kol tie baigė valgyti. 

Tada Abd Alachas nusiplovė rankas, o šunys ištiesė prieki- 
nes letenas ir taip pat ėmė jas plautis. Visi, kas stovėjo greta, ėmė 
juoktis ir kalbėti vienas kitam: „Gyvenime nesame matę šunų, ku- 
rie po valgio nusiplautų letenas“. Paskui šunys sutūpė ant krėslų 
greta Abd Alacho ibn Fadilio, ir niekas neišdrįso jo nieko paklaus- 
ti. Tai truko iki pusiaunakčio, tada jis paleido tarnus, ir visi nuėjo 
gulti. Šunys užsnūdo kiekvienas savo krėsle, o tarnai šnibždėjo- 
si: „Jis miega, ir šunys miega kartu su juo“. O kiti sakė: „Jei jau 
jis valgė su šunimis, tai nieko baisaus, jei jie su juo ir permie- 
gos! Tai apsėdimas, ne kas kita“. Jie nepalietė to maisto, kuris 
buvo likęs ant staltiesės, sakydami: „Kaip mes galime valgyti, kas 
liko nuo šunų!“ — ir paėmę staltiesę išmetė ją su viskuo, many- 
dami ją esant nešvarią. 

Tai štai kaip viskas buvo. O Abd Alachas ibn Fadilis nespėjo 
apsižiūrėti, tik prasiskyrė žemė ir priešais jį išdygo Saida. Ji paklausė: 

— O Abd Alachai, kodėl tu šiąnakt nemušei jų ir kodėl nu- 
movei jiems antkaklius? Ar tai padarei iš užsispyrimo, ar tyčio- 
damasis iš mano įsakymo? Va dabar aš tave nuplaksiu ir paversiu 
šunimi. 

— O ponia, — sušuko Abd Alachas, — užkeikiu tave užrašu, 
esančiu Suleimano, Daūdo sūnaus (ramybė jiems abiems!), žie- 
de, būk kantri, kol aš papasakosiu tau, kaip viskas yra, o po to 
ką panorėsi, tą ir daryk su manim. 

— Pasakok! — sutiko Saida. 

Ir ibn Fadilis papasakojo: 

— Aš jų nemušiau dėl to, kad kalifas, žmonių karalius, tikra- 
tikių valdovas Harūnas ar Rašidas, liepė man jų šiąnakt neplakti, 
privertė mane pažadėti ir prisiekti dėl to. Jis siunčia tau sveiki- 
nimus ir davė man savo ranka rašytą nurodymą, kurį liepė per- 
duoti tau. Aš įvykdžiau jo įsakymą ir paklusau jam, juk nepaklusti 
tikratikių valdovui nevalia. Štai jo nurodymas. Imk jį ir perskaityk, 
o paskui daryk kaip nori. 

— Duokš! — tarė Saida. 

Ji paėmė laišką, išvyniojo, ėmė skaityti ir rado štai ką parašyta: 
„Vardan Alacho, kilniaširdžio ir maloningojo! Nuo žmonių kara- 
liaus Harūno ar Rašido Raudonojo karaliaus dukteriai Saidai. Šis 
žmogus dovanojo savo broliams ir teisėtai atleido juos nuo kaltės. 
Aš liepiau jiems susitaikyti, o kai įsigalioja taika, atšaukiamos 
bausmės. Jeigu jūs priešinsitės mūsų nuosprendžiams, tai mes 
priešinsimės jūsų nuosprendžiams ir pažeisime jūsų įstatymą. O 
jeigu jūs paklusite mūsų įsakymui ir įvykdysite mūsų sprendimą, 
tai ir mes vykdysime jūsų sprendimus. Aš liepiu tau netrukdyti 
jiems, ir jei tu tiki Alachu bei jo pasiuntiniu, tau reikia paklus- 
ti, o man įsakinėti. Jei tu jiems atleisi, aš atlyginsiu tau tiek, kiek 
man duos valios mano valdovas. Paklusimo požymis bus tai, jeigu 
tu atkerėsi šiuos du žmones, kad rytoj jie galėtų susitikti su manim 
jau išlaisvinti. O jei tu jų neatkerėsi, aš pats išlaisvinsiu juos prieš 
tavo valią, padedamas didžiojo Alacho“. 

Perskaičiusi šį laišką, Saida pasakė: 

— O Abd Alachai, aš nieko nedarysiu, kol nenueisiu pas savo 
tėvą ir neparodysiu jam šio žmonių karaliaus nurodymo. Netrukus 
grįšiu su atsakymu. 

Ji parodė ranka į žemę, žemė prasivėrė, Saida nusileido po 
žeme, ir kai ji dingo, Abd Alacho širdis pašoko iš džiaugsmo. Jis 
sušuko: 

— Teišaukštins Alachas tikratikių valdovą! 

Saida nuėjo pas savo tėvą ir papasakojusi šią istoriją parodė 
tikratikių valdovo nurodymą. Jos tėvas pabučiavo jį ir pridėjo sau 
prie galvos. Paskui perskaitė ir supratęs, kas ten parašyta, tarė: 

— O dukrele, mums galioja žmonių karaliaus įsakymai ir jo 
sprendimus mes turime vykdyti, negalime jam prieštarauti. Lėk 
tuojau pat pas tuos žmones ir išvaduok juos, pasakyk: „Jus užtarė 
žmonių karalius“. Jei jis ant mūsų supyks, tai pražudys visus iki 
paskutinio, neužversk mums naštos ne pagal pečius. 

— O tėve, — paklausė Saida, — jeigu žmonių karalius supyks, 
tai ką jis mums padarys? 

— Dukrele, — atsakė tėvas, — jis stipresnis už mus daugeliu 
atžvilgių. Pirmiausia — jis žmogus, ir tai yra jo privalumas, an- 
tra — jis Alacho perėmėjas, o trečia — jis rytais būtinai sukalba 
maldą dviem rakatais. Net jei prieš jį stotų džinų būriai iš visos 
žemės, neįstengtų padaryti jam nieko bloga. Jei mes jį supykdy- 
sime, rytą jis sukalbės maldą dviem rakatais, šūktelės galingu balsu, 
ir mes visi susirinksime prieš jį klusnūs tarsi avinai prieš mėsi- 
ninką. Jei jis panorės, lieps mums išsikraustyti iš savo gimtinės 
į dykumas, kur mes negalėsime išgyventi, o jeigu užsigeis mūsų 
pražūties, lieps mums patiems pražudyti save, ir vienas iš mūsų 
turės nužudyti kitus. Mes negalime prieštarauti jo norams. Jei ne- 
paklusime jo įsakymui, jis mus visus sudegins, ir niekas iš mūsų 
neišsigelbės. Toks yra kiekvienas vergas, kuris rytais kalba maldą 
dviem rakatais, — jo sprendimą mes privalome vykdyti. Taigi 
neužtrauk dėl tų dviejų žmonių mums žūties, eik ir išlaisvink juos, 
kol dar mūsų nepasiekė tikratikių valdovo rūstybė. 

Saida sugrįžo pas Abd Alachą ir perdavė jam, ką sakė jos tėvas. 

— Pabučiuok už mus tikratikių karaliui rankas, — tarė ji, — 
ir paprašyk, kad jis būtų geranoriškas mums. 

Paskui ji išsiėmė dubenėlį, pripylė vandens ir pabūrė virš jo 
tardama nesuprantamus žodžius. Tada aptėškė tuo vandeniu šunis 
sakydama: „Praraskite šuns pavidalą ir atgaukite žmogiškąjį“. 

Abu šunys vėl pavirto žmonėmis, kokie ir buvo. Visi burtų 
kerai paliko juos, ir jiedu sušuko: „Liudijame, kad nėra kito dievo, 
išskyrus Alachą, ir liudijame, kad Mahometas — Alacho pranašas“. 
Jie puolė prie savo brolio, bučiavo jam rankas ir kojas ir prašė 
jo pasigailėjimo. Tada Abd Alachas tarė: 

— Tai jūs man atleiskite! 

Abu broliai nuoširdžiai gailėjosi ir aiškinosi: 

— Mus apgavo prakeiktasis Iblis, godumas išvedė mus iš kelio, 
bet Viešpats atlygins mums taip, kaip nusipelnėme. Atleidimas — 
kilniadvasių bruožas. 

Jie stengėsi suminkštinti brolio širdį verkdami ir atgailauda- 
mi dėl to, ką buvo padarę. 

Abd Alachas paklausė: 

— Ką jūs padarėte su mano žmona, kurią aš parsivežiau iš ak- 
meninio miesto? 

Broliai atsakė: 

— Kai šėtonas mus sugundė ir mes įmetėme tave į jūrą, tarp 
mūsų kilo nesutarimai, ir vienas, ir kitas sakėme: „Aš ją vesiu“. 
Mergina, išgirdusi mūsų žodžius, išėjo iš triumo ir tarė: „Nesi- 
ginčykite dėl manęs — aš neteksiu nė vienam iš jūsų. Mano vyras 
nugrimzdo jūron, tad ir aš seksiu paskui jį“. Ji šoko į jūrą ir pa- 
skendo. 

— Ji paskendo kaip kankinė! — šūktelėjo Abd Alachas ibn Fa- 
dilis. — Nėra jėgos ir galybės, didesnės už Alacho, didžiojo ir 
aukščiausiojo! 

Jis graudžiai pravirko gailėdamasis merginos ir pasakė: 

— Negerai, kad jūs taip pasielgėte ir atėmėte iš manęs žmoną. 

— Mes suklydome, ir mūsų valdovas atlygino mums už mūsų 
darbus, Alachas buvo skyręs mums šitai dar prieš sukurdamas mu- 
du, — aiškinosi broliai. 

Ir ibn Fadilis atleido jiems. 

Saida suabejojo: 

— Jie taip pasielgė su tavim, o tu jiems atleidi? 

— O sesute, — atsakė Abd Alachas, — kuris atleidžia, kai gali, 
tą apdovanoja Alachas. 

— Saugokis jų, jie apgavikai, — perspėjo Saida. 

Paskui ji atsisveikino ir dingo... 

Tuo tarpu išaušo rytas, ir Šachrazada nutraukė pasakojimą. 


Devyni šimtai aštuoniasdešimt septintoji 
naktis 


Kai atėjo devyni šimtai aštuoniasdešimt septintoji naktis, Šach- 
razada tęsė: 

Pasakojama, o laimingasai karaliau, kad kai Saida, perspėjusi 
Abd Alachą dėl jo brolių ir atsisveikinusi išnyko, Abd Alachas 
praleido su jais visą naktį vaišindamasis, gerdamas ir linksmin- 
damasis. Jo širdis atlėgo. O kai išaušo rytas, palydėjo juos į pirtį 

ir abu aprengė drabužiais, kainuojančiais krūvą pinigų, paskui pa- 
reikalavo staltiesės su valgiais ir kartu su broliais sėdo valgyti. Tar- 
nai, pamatę juos ir supratę, kad tai jo broliai, pasisveikino su jais 
ir tarė emyrui Abd Alachui: 

— Tebus tau malonus susitikimas su savo brangiaisiais bro- 
liais! Kurgi jie visą šį laiką buvo? 

— Ogi tai tie, kuriuos jūs matėte paverstus šunimis, ir šlovė 
Alachui, išlaisvinusiam juos! — atsakė Abd Alachas. 

Paskui jis pasiėmė brolius ir nuvyko į karaliaus Harūno ar 
Rašido divaną. Įvedė juos ten ir pabučiavo žemę priešais kalifą, 
palinkėjęs jam amžinos garbės ir laimės, taip pat vargų ir nema- 
lonumų pabaigos. 

Kalifas tarė jam: 

— Sveikas atvykęs, o emyre Abd Alachai! Papasakok man, kaip 
viskas buvo. 

— O tikratikių karaliau, teišaukštins Alachas tavo valdžią, — 
tarė Abd Alachas. — Kai tada aš su broliais išėjau, mano širdis 
nurimo dėl jų, jeigu jau tu ėmei rūpintis jų išvadavimu. Pama- 
niau sau: „Karaliai sugeba padaryti darbą, kurio imasi, tegu jiems 
padeda aukštybių apvaizda“. Pasikliaudamas Alachu, aš numoviau 
jiems antkaklius ir sėdau valgyti drauge su jais. Mano tarnai, pa- 
matę, kad aš valgau kartu, o jie matė juos tik kaip šunis, manė, 
kad mano protas išgaravo iš galvos, ir tarė vienas kitam: „Ko gero, 
jis apsėstas! Kaip gali Basros vietininkas valgyti kartu su šunimis, 
juk jo padėtis aukštesnė už vizirio“. Pasakę: „Mes nevalgysime to, 
kas liko nuo šunų“, — jie išmetė kas liko ant staltiesės po mūsų 
vaišių ir nusprendė, kad mano poelgis kvailas, o aš klausiausi jų 
kalbų ir nieko jiems nesakiau, juk jie nežinojo, kad tai mano bro- 
liai. O kai atėjo laikas miegoti, aš paleidau tarnus ir norėjau užmig- 
ti, bet nespėjau, žemė prasivėrė, ir pasirodė Saida, Raudonojo ka- 
raliaus duktė. 

Jis apsakė kalifui viską, kaip buvo su Saida bei jos tėvu ir kaip 
ji atvertė jo brolius žmonėmis. 

— Štai jie prieš tave, o tikratikių valdove, — tarė ibn Fadilis. 

Kalifas pasisuko ir pamatė du jaunuolius, panašius į porą 
mėnulių. Jis sušuko: 

— Teatlygins tau už mane Alachas geru, o Abd Alachai, juk 
tu pranešei man tai, ko aš nežinojau. Jei didysis Alachas panorės, 
aš iki gyvos galvos melsiuosi dviem rakatais prieš aušrą. 

Jis išbarė Abd Alacho brolius už tai, ką jie buvo padarę, ir tarė: 

— Paduokite vienas kitam ranką ir atleiskite vienas kitam, o 
Alachas atleis jums už tai, kas buvo anksčiau. 

Vėl pažvelgęs į Abd Alachą, tarė: 

— O Abd Alachai, padaryk brolius savo pagalbininkais ir 
rūpinkis jais. 

Jis prisakė broliams klausyti Abd Alacho, o tada apdovano- 
jo juos ir įsakė grįžti į Basrą, prieš tai dar įteikęs dideles dovanas. 

Iš kalifo divano visi išėjo labai patenkinti, ir kalifas džiaugėsi 
ta nauda, kurią gavo iš visų šių įvykių. Jis tarė: „Teisybę bylo- 
jo pasakiusysis: „Vienų žmonių nelaimės kitiems atneša naudą“. 

Štai kaip buvo kalifui, o Abd Alachas ibn Fadilis išvyko iš 
Bagdado kartu su savo broliais visoje savo didybėje, pagerbtas 
ir išaukštintas. Jie keliavo, kol pasiekė Basros miestą. Didikai ir 
žymūs miesto žmonės išėjo jų pasitikti, papuošė miestą ir įvedė 
juos su nematyta negirdėta eisena. Žmonės linkėjo Abd Alachui 
gerovės, o jis žarstė jiems auksą ir sidabrą. Visi garsiai meldėsi 
už Abd Alachą ir niekas nežiūrėjo į jo brolius — taip į jų širdis 
ėmė skverbtis nuoskauda ir pavydas. O Abd Alachas elgėsi su 
jais taip švelniai, kaip elgiamasi su uždegimo apimta akimi. Ir kuo 
geriau jis su jais elgėsi, tuo smarkiau šie ėmė jo nekęsti ir pavydėti. 
Apie tai yra pasakyta: 


Aš noriu geras būt visiems, bet negaliu 
Sutarti su biktu bavyduoliu. 


Jis nuolat kito laimei pavydus 
Ir džiaugsis tik tada, kai ji bražus. 


Abd Alachas davė kiekvienam broliui po sugulovę, kurioms 
nebuvo lygių, ir padarė juos tarnų, dvariškių, vergių bei vergų — 
juodųjų ir baltųjų — šeimininkais. Kiekvienam iš jų skyrė po pen- 
kiasdešimt eržilų ir pačių smarkiausių žirgų kaimenes. Jie dabar 
turėjo ir artimuosius, ir savo svitą. 

Abd Alachas paskyrė broliams išmokas ir nustatė jų pajamas, 
padarė juos savo pagalbininkais taręs: 

— O broliai, mes visi esame lygūs, ir nėra skirtumo tarp jūsų 
ir manęs... 

Tuo tarpu išaušo rytas, ir Šachrazada nutraukė pasakojimą. 

Devyni šimtai aštuoniasdešimt aštuntoji 
naktis 


Kai atėjo devyni šimtai aštuoniasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad Abd Alachas skyrė 
savo broliams išmokas ir padarė juos savo pagalbininkais taręs: 

— O mano broliai, mes visi esame lygūs, ir nėra skirtumo tarp 
jūsų ir manęs. Visa valdžia po Alacho ir kalifo priklauso man ir 
jums, valdykite Basrą ir kai manęs nebus, ir kai aš būsiu. Jūsų 
sprendimai bus vykdomi, tačiau būkite dievobaimingi juos priim- 
dami. Saugokitės neteisybės — ji viską naikina, laikykitės teisin- 
gumo — tai viską duoda ir gausina. Neskriauskite vergų — ant- 
raip jie ims jus keikti, ir žinia apie tai pasieks kalifą, o man bus 
dėl jūsų gėda. Nesumanykite ko nors skriausti, ir tai, ką norėsi- 
te pasisavinti iš svetimo, verčiau su kaupu atimkite iš manęs. Jūs 
patys žinote, kas yra neteisybė, nuo jūsų nepaslėpta tai, kas yra 
pasiekę mūsų laikus iš aiškių ženklų apie neteisingumą, ir buvo 
Alacho apdovanotas tas, kuris ištarė šias eiles: 


Jei vien bagieža jauno širdyje, 
Jis kaip silbnybę savo slepia ją. 


Protingas vyras juk darbų jokių 
Nepradeda netinkamu laiku. 


Protingasis liežuvio nepaleis, 
O neprotingas — širdį tau atskleis. 


Ir jeigu išmintim kas netikės, 
Jį pražudyt nė ginklo nereikės. 


Nors kartais savo ydą slepia jis, 
Po jo veiksmų išnyksta paslaptis. 


Kas neišmokęs gero nuo mažens, 
Tas doro žingsnio niekada nežengs. 

Kas kvailiui daug nuveikti įsakys, 
Kvailiu jį patį žmonės palaikys. 


Jei paslaptis visas jis išblebės, 
Tai vien tik savo priešams tuo badės. 


Jaunam ir savo rūpesčių apstu, 
Tenekiša jis pirštų prie kitų. 


Paskui jis ėmė mokyti savo brolius ragindamas juos būti tei- 
singus ir persergėdamas dėl neteisingumo. Jis manė, kad jie jį pa- 
milo, nes jis dalijo jiems gerus patarimus, pasitikėjo savo broliais 
ir rodė jiems vis didesnę pagarbą, o jie vis labiau jam pavydėjo 
ir neapkentė jo. 

Kartą jo broliai Nasyras ir Mansūras susiėjo, ir Nasyras pa- 
sakė Mansūrui: 

— O broli mano, kiek dar laiko mes turėsime paklusti savo 
broliui Abd Alachui, kiek jis valdys ir viešpataus? Jis buvo pir- 
klys ir tapo emyru, buvęs mažas, tapo didelis, o mes netapome 
didesni ir neturime nei padėties, nei vertės. Štai jis pasijuokė iš 
mūsų ir pavertė mus savo pagalbininkais, ką gi tai reiškia? Ar- 
gi ne tai, kad mes esame jo tarnai ir turime jam paklusti? Kol 
jis bus sveikas, mūsų luomas nepakils ir mudu neįgysime padėties. 
Mūsų tikslas bus iki galo pasiektas tik tada, jei mudu jį užmušime 
ir perimsime jo pinigus. Mes jų negausime niekaip kitaip, nebent 
jis žūtų. Kai jį užmušime, tapsime ponais ir paimsime viską, kas 
yra jo ižde iš brangiųjų akmenų, metalų ir brangenybių. Paskui 
pasidalysime visa ir parengsime kalifui dovaną, paprašysime jį val- 
dytojo pareigų Kufoje. Tu būsi vietininku Basroje, o aš Kufoje, 
arba tu būsi vietininku Kufoje, o aš Basroje. Abu užimsime gar- 
bingą padėtį ir vietą, bet visa tai atsitiks tik tuomet, jeigu jį nu- 
galabysime. 

— Tu teisus, — atsakė Mansūras, — ir teisingai kalbi, tik kaip 
mums jį užmušti? 

— Paruošime vaišes, — tarė Nasyras, — pas kurį nors iš mūsų, 
pasikviesime jį ir kuo puikiausiai jam patarnausime, o paskui im- 
sime jį linksminti kalbomis ir įvairiausiomis istorijomis, pasakojimais 
ir įdomiais atsitikimais, kol jo budrumas nusilps. Tada paklosime 
jam, jis atsiguls miegoti, o kai užmigs, užlipsime ant jo miegančio 

keliais ir uždusinę įmesime jūron. Rytą pasakysime: „Pas jį buvo 
jo sesuo, džinė, ji pasirodė tuo metu, kai jis sėdėjo su mumis, ir 
tarė jam: „O tu, žmogpalaiki, kas tu toks, kad skundi mane tikratikių 
valdovui? Gal tu manai, kad mes jo bijomės? Kaip jis yra kara- 
lius, taip ir mes esame karaliai, ir jei jis nepagarbiai su mumis elgsis, 
mes užmušime jį pačiu baisiausiu būdu. O dabar aš užmušiu ta- 
ve, mes pažiūrėsime, kaip pasielgs tikratikių karalius“. Tada ji 
pastvėrė jį, žemė prasiskyrė, ir džinė nusinešė jį gelmėn. Visa tai 
pamatę, mes apalpome, o kai atsipeikėjome, jo jau nebebuvo ir 
nežinome, kas jį ištiko“. O paskui pasiųsime žinią kalifui ir viską 
jam pranešime. Jis paskirs mus Abd Alacho vieton, o po kurio laiko 
pasiųsime kalifui brangią dovaną ir paprašysime jo valdžios Kufoje. 
Vienas iš mūsų gyvens Basroje, o kitas Kufoje. Mums bus gera šioje 
šalyje, mes nugalėsime Alacho vergus ir būsime pasiekę tai, ko 
norėjome. 

— Visa tai, ką tu pasakei, yra puiku, — tarė Mansūras. 

Ir taip jie sutarė užmušti brolį. Nasyras paruošė vaišes ir pa- 
kvietė savo brolį Abd Alachą: 

— O broli mano, žinok, kad aš tavo brolis ir noriu, kad tu 
užgydytum mano širdį. Noriu, kad tu ir mano brolis Mansūras 
abu ateitumėte į vaišes pas mane, noriu, kad galėčiau pasigirti 
tavim, ir žmonės sakytų: „Emyras Abd Alachas vaišinosi pas savo 
brolį Nasyrą“. Tai pamalonintų mano širdį. 

— Būtų neblogai, o broli mano, — tarė Abd Alachas, — juk 
nėra skirtumo tarp manęs ir tavęs. Tavo namai — mano namai, ir 
jei tu mane pakvietei, tai kvietimo atsisako tik blogas žmogus. 

Jis atsisuko į savo brolį Mansūrą ir paklausė: 

— Ar tu eisi su manim į Nasyro namus? Paragautume jo vaišių 
ir pamalonintume jam širdį. 

Mansūras atsakė: 

— Prisiekiu tavo galva, aš neisu su tavim, kol tu neprisieksi, 
kad aplankęs Nasyro namus būtinai užeisi į manuosius ir para- 
gausi mano vaišių. Negi Nasyras tavo brolis, o aš nebe? Kaip 
užgydysi jo širdį, taip užgydyk ir mano. 

— Tai būtų visai neblogai, su malonumu sutinku! — atsakė 
Abd Alachas. — Kai aplankysiu tavo brolio namus, užeisiu pas 
tave, juk ir jis tavo brolis, ir tu mano brolis. 

Nasyras pabučiavo ranką savo broliui Abd Alachui ir išėjo 
iš divano ruošti vaišių. 

Kitą dieną Abd Alachas sėdo ant žirgo ir pasiėmęs daugybę 
karių bei savo brolį Mansūrą iškeliavo į Nasyro namus. Įėjęs at- 
sisėdo kartu su visa savo palyda ir broliu, o Nasyras padavė jiems 
valgį ir tarė: 

— Sveiki atvykę! 

Jie ėmė valgyti, gerti, gardžiuotis ir linksmintis. Paskui nuėmė 
staltiesę ir dubenį, nusiplovė rankas. Taip ir praleido visą dieną 
valgydami, gerdami, linksmindamiesi ir žaisdami ligi pat nakties. 
Pavakarieniavę sukalbėjo saulėlydžio bei naktinę maldas ir sėdo 
šnekėtis. Mansūras pasakojo vieną istoriją, Nasyras — kitą istoriją, 
o Abd Alachas klausėsi jų. Jie sėdėjo menėje vieni, kariai buvo 
kitoje vietoje. Jie tol pasakojo įvairiausius nuotykius, retus atsiti- 
kimus bei istorijas, kol jų brolio Abd Alacho širdis apsalo nuo 
ilgo budėjimo ir jį nulenkė miegas... 

Tuo tarpu išaušo rytas, ir Šachrazada nutraukė pasakojimą. 


Devyni šimtai aštuoniasdešimt devintoji 
naktis 


Kai atėjo devyni šimtai aštuoniasdešimt devintoji naktis, Šach- 
razada tęsė: 

Pasakojama, o laimingasai karaliau, kad kai Abd Alachas užsi- 
manė miego, jam buvo paklotas patalas, jis nusimetė drabužius 
ir atsigulė, o broliai atsigulė gretimais. Jie luktelėjo, kol Abd Ala- 
chas kietai įmigs, ir pamatę, kad jis jau nugrimzdęs sapnuose, pa- 
kilo ir užropojo ant jo keliais. Abd Alachas pabudo ir pamatęs, 
kad jie prispaudę keliais jam krūtinę, paklausė: 

— Kas gi čia, broliai mano? 

— Mes tau ne broliai, — atsakė jie, — ir nepažįstame tavęs, 
nepraustaburni, mirtis dabar bus tau mielesnė už gyvenimą. 

Jie suspaudė rankomis jam kaklą ir ėmė smaugti. Abd Ala- 
chas neteko sąmonės ir nė krust — broliai pamanė, kad jis ne- 
begyvas. O rūmai stovėjo prie jūros, ir broliai įmetė jį į vandenį. 
Kai jis įkrito į jūrą, Alachas pasiuntė jam delfiną. Tas delfinas 
buvo pratęs priplaukti prie rūmų, mat rūmų virtuvėje buvo langas, 
išeinantis į jūrą, ir kai skersdavo gyvulius, tai žarnokus pro tą langą 
išmesdavo į vandenį, o delfinas priplaukęs surinkdavo viską. Taip 
jis ir įprato prie šios vietos. Tą dieną kaip tik buvo išmesta daug 

žarnokų, nes buvo ruošiamos vaišės, delfinas prisikirto daugiau 
nei kitom dienom ir tapo stipresnis. Išgirdęs pliumptelėjimą į van- 
denį, greitai priplaukė ir pamatė, kad tai žmogus. Užsivertęs Abd 
Alachą ant nugaros, delfinas nuplaukė su juo per jūrą, plaukė tol, 
kol pasiekė priešingą krantą ir išmetė ten Abd Alachą į sausumą. 
Toje vietoje, kur jį paliko, buvo kelių susikirtimas ir pro šalį ėjo 
karavanas. Žmonės pamatė jį ant jūros kranto ir tarė: 

— Štai jūra išmetė į krantą skenduojį. 

Prie jo susirinko daugybė karavano žmonių, visi norėjo pa- 
žiūrėti. Karavano šeichas buvo geras žmogus, susipažinęs su vi- 
sais mokslais, nusimanantis apie gydymą ir mokantis skaityti iš 
veidų. 

— O žmonės, kas čia dabar? — paklausė jis. 

— Negyvas skenduolis, — atsakė jam. 

Jis priėjo ir gerai įsižiūrėjęs pasakė: 

— O žmonės, šiame jaunuolyje dar gyva dvasia, jis yra iš ge- 
riausių didžiųjų žmonių vaikų, auklėtas didybėje ir laimėje. Dar 
yra vilties, jei didysis Alachas panorės. 

Jis aprengė Abd Alachą, sušildė jį, visaip stengėsi ir rūpinosi 
juo ištisus tris kelio tarpsnius. Galų gale Abd Alachas atsipeikėjo, 
tačiau po ištikusio sukrėtimo buvo labai silpnas, ir karavano šei- 
chas gydė jį žolėmis, kurias pažinojo. Taip jie keliavo trisdešimt 
dienų ir jau buvo gerokai nutolę nuo Basros, o šeichas vis dar 
gydė Abd Alachą. | 

Po kiek laiko jie įžengė į miestą, vadinamą Udžu (jis yra persų 
šalyje) ir apsistojo chane. Abd Alachui paklojo guolį, jis atsigulė 
ir visą naktį dejavo, o jo dejonės trikdė kitus žmones. Rytą chano 
prižiūrėtojas atėjo pas karavano šeichą ir paklausė: 

— Kas yra tam ligoniui? Jis mums kelia nerimą. 

— Aš radau jį pakeliui ant jūros kranto, — atsakė šeichas, — 
jį išplukdė jūra, ir aš jį gydžiau. Visas jėgas atidaviau, o jis taip 
ir nepasveiko. 

— Parodyk jį atsiskyrėlei Radžichai, — patarė chano pri- 
žiūrėtojas. 

— O kas ji tokia, toji atsiskyrėlė Radžicha? — paklausė šeichas. 

— Čia yra tokia moteris, ji nekalta ir yra vienuolė. Tai pui- 
ki mergina, ją vadina atsiskyrėle Radžicha. Visus, kuriuos tik ap- 
ninka liga, mes vedame pas ją. Paliekame vienai nakčiai, o rytą 
žmogus būna jau sveikas, kaip niekur nieko. 

— Palydėk mane pas ją, — paprašė šeichas. 

— Imk savo ligonį ir nešk, — paliepė chano prižiūrėtojas. 

Šeichas nešė jį, o chano prižiūrėtojas rodė kelią, kol pasiekė 
atsiskyrėlės būstą. Šeichas pamatė ten žmones, kurie įeidavo su 
apeiginiais atnašavimais ir nudžiugę išeidavo. Chano prižiūrėto- 
jas įėjo ir pakėlęs uždangą kreipėsi: 

— Priimki, o atsiskyrėle Radžicha, štai atnešėme ligonį. 

— Neškite jį už šios užuolaidos, — pasakė atsiskyrėlė. 

— Neškite, — paliepė prižiūrėtojas. 

Abd Alachą įnešė, jis žvilgtelėjo į atsiskyrėlę ir pamatė, jog tai 
jo žmona, kurią jis vežėsi iš akmeninio miesto. Jis ją atpažino, ir 
jinai jį atpažino ir pasveikino. Jis taip pat pasveikino ją ir paklausė: 

— Kaip tu čionai patekai? 

Ji paaiškino: 

— Kai aš pamačiau, kad tavo broliai įmetė tave į jūrą ir su- 
siginčijo dėl manęs, tai irgi šokau į jūrą. Mane pastvėrė mano šei- 
chas al Hidras ir atnešė į šią buveinę. Jis leido man gydyti žmones 
ir mieste paskelbė: „Kiekvienas, kuris kuo nors serga, tegu eina 
pas atsiskyrėlę Radžichą“. O man jis pasakė: „Pasilik šioje vie- 
toje, kol ateis laikas, ir pas tave į šį būstą atvyks tavo vyras“. Kiek- 
vieną atėjusį ligonį aš ištrindavau, ir jis pasveikdavo. Garsas apie 
mane pasklido po žmones, ir jie ėmė eiti su dovanomis. Aš tu- 
riu daug gero, esu žinoma ir gerbiama, visi šio miesto žmonės 
prašo, kad už juos pasimelsčiau. 

Ji ištrynė Abd Alachą, ir šis dėka didžiojo Alacho galybės pa- 
sveiko. 

O al Hidras — ramybė jam! — aplankydavo ją kiekvieno penk- 
tadienio vakarą. Tas vakaras, kai Abd Alachas su ja susitiko, kaip 
tik ir buvo penktadienio vakaras. Sutemus nakčiai, pasmaguriavę 
įmantriausių patiekalų, moteris ir Abd Alachas susėdo laukdami 
al Hidro. Jiems taip besėdint, šeichas staiga pasirodė, paėmė juos 
ir nunešęs nuleido Abd Alacho ibn Fadilio rūmuose Basroje. Pa- 
liko juos ten, o pats dingo. 

Rytą Abd Alachas apsidairė ir suprato, kad tai jo paties rūmai, 
pažino juos. Jis išgirdo triukšmaujančius žmones ir pažvelgęs pro 
langą pamatė savo brolius, nukryžiuotus kiekvieną ant atskiros laz- 
dos. O atsitiko tatai štai dėl ko. 

Kai broliai įmetė jį į jūrą, patys ėmė verkti ir sakyti: „Mūsų 
brolį nunešė džinė“. Paskui jie suruošė dovaną ir pasiuntė ją ka- 

lifui, papasakojo visą šią istoriją ir paprašė Basros valdytojo pa- 
reigų. Kalifas liepė jiems atvykti ir visko išklausinėjo. Jie papa- 
sakojo tai, ką jau minėjome, kalifas baisiai supyko ir naktį, prieš 
auštant, sukalbėjo maldą dviem rakatais, kaip buvo įpratęs. Ta- 
da pasišaukė pas save džinų gentis, jie paklusnūs stojo prieš jį. 
Kalifas pasiteiravo apie Abd Alachą, ir džinai prisiekė jam, kad 
niekas iš jų nepadarė jam nieko bloga, ir pridūrė: „Mes nieko apie 
jį nežinome“. Atėjo ir Saida, Raudonojo karaliaus duktė, ir pa- 
pasakojo kalifui, kas buvo ištikę Abd Alachą. Tada ar Rašidas 
paleido džinus. 

Kitą dieną jis liepė Nasyrą ir Mansūrą nuplakti, ir jie prisi- 
pažino, ką padarę ir kaip pasielgę. Kalifas labai užpyko ant jų 
ir paliepė: 

— Grąžinkite juos į Basrą ir nukryžiuokite priešais Abd Alacho 
rūmus. 

Tai štai kaip jiems baigėsi. O Abd Alachas liepė palaidoti savo 
brolius, paskui susiruošė ir iškeliavo į Bagdadą. Jis papasakojo ka- 
lifui savo istoriją nuo pradžios iki galo ir pasiguodė, ką jam broliai 
padarė. Kalifas stebėjosi neatsistebėdamas ir pasikvietęs kadį bei 
liudininkus surašė Abd Alacho ir merginos, kurią jis atsivežė iš 
akmeninio miesto, sutartį. Abd Alachas įėjo pas ją ir gyveno su 
ja Basroje tol, kol juos aplankė Malonumų Griovėja ir Suėjimų 
Ardytoja. Tebus šlovė gyvajam, kuris niekad nemiršta! 


PASAKOJIMAS 
APIE KURPIŲ MARUFĄ 


Pasakojama, o laimingasai karaliau, kad Apsaugotojo Misro“' 
mieste buvo vienas kurpius, kuris lopė senus batus. Jo vardas buvo 
Marufas, jis turėjo žmoną, vardu Fatima. Ją pravardžiavo Raga- 
na ir taip praminė todėl, kad ji buvo nedora piktadarė, begėdė 
ir kivirčininkė. 

Ji valdė savo vyrą ir kasdien jį bardavo, tūkstantį kartų pra- 
keikdama. O jis baiminosi jos pykčio ir bijojo, kad ši neiškrėstų 
jam ko pikto, mat pats jis buvo protingas žmogus ir rūpinosi savo 
garbe. Tačiau jis buvo neturtingas, ir kai daug uždirbdavo, viską 
išleisdavo jai, o kai uždirbdavo mažai, tą pačią naktį žmona visą 
pagiežą išliedavo ant jo, atimdavo jam sveikatą ir paversdavo jo 
naktį tokia pat juoda kaip ir jos nuodėmių puslapis. Ji buvo panaši 
į tą, apie kurią poetas yra pasakęs: 


Su žmona aš praleidau daug naktų — 
To bragaro lig šiol nepamiršiu. 


0, kad bent sykį, eidamas pas ją, 
Nuodų atnešęs būčiau tamsoje. 


Kartą ji tarė: 
— O Marufai, aš noriu, kad tu šį vakarą man parneštum ku- 
nafą“ su bičių medumi. 


*Misras — vienas iš viduramžių Kairo pavadinimų. 
*Kunafa — paplotis iš geriausių kvietinių miltų, keptas 
aliejuje ir pagardintas medumi. 

— Didysis Alachas padės man uždirbti tiek, kiek ji verta, ir 
aš tau vakare parnešiu, — atsakė Marufas. — Prisiekiu Alachu, 
šiandien aš neturiu pinigų, tačiau Viešpats padės mums, 

— Nenoriu girdėti tokių žodžių! — sušuko Fatima... 

Tuo tarpu išaušo rytas, ir Šachrazada nutraukė pasakojimą. 


Devyni šimtai devyniasdešimtoji 
naktis 


Kai atėjo devyni šimtai devyniasdešimtoji naktis, Šachrazada tęsė: 

Pasakojama, o laimingasai karaliau, kad kurpius Marufas pa- 
sakė savo žmonai: 

— Alachas padės man uždirbti tiek, kiek ji verta, ir aš tau šįva- 
kar parnešiu. Prisiekiu Alachu, šiandien neturiu pinigų, tačiau 
Viešpats mums padės. 

Fatima sušuko: 

— Nenoriu girdėti tokių žodžių — „padės“, „nepadės“. Negrįžk 
be kunafos, nes aš tavo naktį padarysiu tokią, kokia buvo tavo 
laimė, kai tu mane vedei ir patekai į mano rankas. 

— Alachas kilniaširdis, — atsakė Marufas. 

Jis išėjo, o rūpestis tiesiog lašais sunkėsi pro jo odą. Jis su- 
kalbėjo rytinę maldą ir atidaręs dirbtuvėlę tarė: „Prašau tavęs, o 
valdove, pasiųsti man šiandien tiek, kiek kainuoja kunafa, ir išva- 
duoti mane šiąnakt nuo tos nedoros moters pykčio“. 

Jis prasėdėjo dirbtuvėlėje iki pusiaudienio, bet taip ir nesu- 
laukė darbo, ir vis labiau baiminosi žmonos. Pakilęs ir uždaręs 
dirbtuvėlę, Marufas nežinojo, ką daryti su kunafa, nes neturėjo 
kuo sumokėti net už duoną. 

Eidamas pro kunafos pardavėjo krautuvėlę, jis neramus sustojo, 
ir jo akys pasruvo ašaromis. Kunafos pardavėjas pastebėjo tai ir 
paklausė: 

— O meistre Marufai, ko tu verki? Papasakok, kas tave ištiko. 

Marufas papasakojo jam visą savo istoriją ir pridūrė: 

— Mano kietaširdė žmona pareikalavo kunafos, aš visą pus- 
dienį prasėdėjau dirbtuvėlėje, bet neuždirbau netgi duonai, ir da- 
bar bijausi žmonos. 

Kunafos pardavėjas ėmė juoktis: 

— Nesijaudink, kiek ritlių kunafos tau reikia? 

— Penkių ritlių, — atsakė Marufas. 

Kunafos pardavėjas atsvėrė jam penkis ritlius ir tarė: 

— Lydyto sviesto aš turiu, bet neturiu bičių medaus, turiu tik 
cukranendrių sirupo, o tai dar skaniau nei bičių medus ir argi 
blogai, jei kunafa bus su cukranendrių sirupu? 

Marufui buvo nepatogu, kad kunafos pardavėjas turės lauk- 
ti užmokesčio, todėl tarė: 

— Gerai, duok su cukranendrių sirupu. 

Kunafos pardavėjas iškepė jam kunafą svieste ir pamirkė ją 
cukranendrių sirupe. Tai buvo karališkas valgis. 

Paskui jis dar paklausė: 

— O ar tau nereikia duonos ir sūrio? 

— Reikia, — atsakė Marufas. 

Ir kunafos pardavėjas padavė jam duonos už keturis pusska- 
tikius, sūrio už pusskatikį, o kunafa išėjo už dešimt pusskatikių. 

— Žinok, o Marufai, — pasakė pardavėjas, — esi skolingas man 
penkiolika pusskatikių. Eik dabar pas žmoną ir džiaukis, o štai 
šį pusskatikį pasiimk pirčiai. Skolai grąžinti duodu dieną, dvi arba 
tris, kol Alachas tau ką nors atsiųs. Ir neskriausk savo žmonos, 
aš palauksiu, kol atliks pinigų nuo tavo išlaidų. 

Marufas pasiėmė kunafą, duoną, sūrį ir išėjo laimindamas ku- 
nafos pardavėją. Jis pėstino palengvėjusia širdimi ir kalbėjo: „Šlovė 
tau, o Viešpatie! Koks tu gailestingas!“ 

Kai grįžo pas žmoną, šioji iškart paklausė: 

— Ar parnešei kunafą? 

— Taip, — atsakė Marufas ir padėjo ją priešais žmoną. 

Fatima žvilgtelėjo į kunafą, pamatė, kad ji su cukranendrių si- 
rupu, ir paklausė: 

— Argi aš tau nesakiau parnešti kunafą su bičių medumi, o 
tu pasielgei prieš mano norą ir parnešei su cukranendrių sirupu! 

Marufas atsiprašė jos ir tarė: 

— Aš ir taip ją gavau skolon. 

— Tušti žodžiai! — sušuko žmona. — Aš valgysiu kunafą tik 
su bičių medumi. 

Ji taip supyko, kad plojo kunafa Marufui per veidą ir tarė: 

— Drožk, sąvadautojau, ir atnešk man kitą! 

Paskui dar kirto kumščiu per žandą ir išmušė vyrui dantį, net 
kraujas ėmė varvėti jam per krūtinę. 

Įtūžęs Marufas stuktelėjo žmonai per galvą, o tada šioji kibo 
jam į barzdą ir pakilo šaukti: 

— O musulmonai! 

Subėgo kaimynai ir padėjo jam ištraukti barzdą iš moters nagų. 
Visi užsipuolė ją priekaištaudami ir gėdydami. 

— Mes visi mielai valgome kunafą su cukranendrių sirupu, — 
sakė jie. — Iš kur toks žiaurumas, šitaip elgtis su vargšu žmogum? 
Tau turėtų būti gėda! 

Jie tol maldė ir ramino Fatimą, kol sutaikė ją su Marufu. 
Tačiau jiems išėjus ji prisiekė, kad šios kunafos net neragausianti. 

O Marufui žarna žamną rijo, jis pagalvojo: „Ji prisiekė nevalgyti 
šios kunafos, tai aš ją suvalgysiu“. 

Ir ėmė valgyti. Fatima pamačiusi, kad jis valgo, pasakė: 

— Jei Alachas panorės, tai, ką tu nurijai, pavirs nuodais ir 
supūdys tavo kūną. 

— Taip nebus, kaip tu sakai, — atkirto Marufas. 'Jis valgė toliau 
ir juokdamasis kalbėjo: — Tu juk prisiekei, kad nevalgysi šios ku- 
nafos. Jei Alachas panorės, rytoj vakare aš parnešiu tau kunafą 
su bičių medumi ir galėsi suvalgyti ją viena. 

Jis ėmė raminti žmoną, o ši keikė jį, barė ir koneveikė iki pat 
ryto, o rytą pasiraitojo rankoves ir jau ruošėsi mušti Marufą, tačiau 
šis tarė: 

— Duok man laiko, ir aš parnešiu tau kitą kunafą. 

Jis nuėjo į mečetę, pasimeldė ir grįžęs atsirakino savo dirb- 
tuvėlę. Nespėjo ten nė atsisėsti, žiūri — atėjo du žmonės, kadžio 
siųsti. Jie pasakė: 

— Eime, su tavim nori pasikalbėti kadis, jam pasiskundė ta- 
vo žmona, tokia ir tokia. 

Marufas suprato, kad tai tikrai jo Fatima, ir tarė: „Tesugadina 
didysis Alachas jai gyvenimą!“ Jis nuėjo su šiais žmonėmis, sto- 
jo prieš kadį ir pamatė, kad čia yra ir jo žmona. Ji buvo apsi- 
tvarsčiusi ranką, o skraistė sutepta krauju. Moteriškė stovėjo ir 
verkdama šluostėsi ašaras. 

Kadis tarė jam: 

— O žmogau, argi tu nebijai didžiojo Alacho? Kodėl tu muši 
savo moterį? Už ką sulaužei jai ranką ir išmušei dantį, kodėl tu 
su ja taip elgiesi? 

— Jei aš ją prikūliau ir išmušiau dantį, tai teisk mane kaip tin- 
kamas, bet žinok, kad viskas buvo taip ir taip, o kaimynai mus 
sutaikė! 

Ir jis papasakojo kadžiui visą istoriją nuo pradžios iki galo. 
O šis kadis buvo doras žmogus, jis išsitraukė ketvirtį dinaro ir 
tarė Marufui: 

— O žmogau, imk štai pinigų, parnešk jai kunafą su bičių me- 
dumi ir susitaikykit. 

Tačiau Marufas atsakė: 

— Verčiau atiduok pinigus jai. 

Fatima paėmė pinigus, ir kadis sutaikė juodu sakydamas: 

— Moterie, klausyk savo vyro. O tu, žmogau, elkis su ja švelniai. 

Kadžio sutaikyti, Marufas su Fatima išėjo, ir moteris nudrožė 
vienu keliu, o jos vyras kitu. Jis parėjo į savo dirbtuvėlę, atsisėdo 
ten ir sėdi. 

Staiga pas jį vėl pasirodė kadžio pasiuntiniai ir tarė: 

— Duokš mums užmokestį. 

— Net kadis iš manęs nieko nepaėmė, — sušuko Marufas, — 
priešingai, jis pats man davė ketvirtį dinaro! 

— Tai ne mūsų reikalas, — atsakė pasiuntiniai, — mums nerūpi, 
ar kadis tau ką nors davė, ar atėmė. Jei neduosi užmokesčio, pa- 
siimsime jėga. 

Ir jie nusitempė jį per turgų. Marufas pardavė savo įrankius 
ir atidavė jiems pusę dinaro, tada jie atstojo nuo jo, paliko ra- 
mybėje. O Marufas pasirėmė delnu smakrą ir nusiminęs liko 
sėdėti — juk nebeturėjo įrankių, kad galėtų dirbti. 

Staiga jam taip besėdint priėjo du baisiai neišvaizdūs vyrai ir 
pasakė: 

— Kelkis, žmogau, ir eik pasikalbėti su kadžiu: tavim skundžiasi 
žmona. 

— Kadis jau mudu sutaikė, — atsakė Marufas. 

— Mes nuo kito kadžio: tavo žmona pasiskundė mūsų ka- 
džiui, — neatlyžo pasiuntiniai. 

Marufas pakilo prašydamas Alacho pagalbos prieš savo žmoną 
ir nuėjo. Pamatęs Fatimą klausia: 

— Tai argi mudu nesusitaikėme, o sąžiningojo dukra? 

— Mudu niekada nesusitaikysim! — sušuko Fatima. 

Tada Marufas žengė į priekį ir papasakojęs kadžiui visą sa- 
vo istoriją pridūrė: 

— Toks ir toks kadis ką tik mudu sutaikė. 

— O pasileidėle, — sušuko kadis, — jeigu jūs susitaikėte, tai 
ko gi tu ateini pas mane skųstis?! 

— Jis po to ir vėl mane prikūlė, — pamelavo Fatima. 

— Susitaikykite, — tarė kadis. — Tu jos daugiau nemušk, o ji 
daugiau tau nepriešgyniaus. 

Marufas susitaikė su žmona, o kadis paliepė jam: 

— Sumokėk pasiuntiniams užmokestį. 

Ką darys — Marufas sumokėjo pasiuntiniams, o tada sugrįžo 
į dirbtuvėlę, atsisėdo ten ir sėdi kaip nesavas nuo to vargo, ku- 
ris jį užgriuvo. 

Taip jam basėdint priėjo žmogus ir pasakė: 

— O Marufai, eik pasislėpk, tavo žmona pasiskundė aukščiau- 
siesiems rūmams ir dabar pas tave eina Abu Tabakas“. 

Marufas pakilo, užrakino dirbtuvėlę ir nubėgo link Pergalės 
vartų. Jam dar buvo likę penki pusskatikiai po to, kai pardavė 
trinką ir įrankius, tai jis nusipirko už keturis pusskatikius duonos 
ir už vieną pusskatikį sūrio. Taip ir pabėgo nuo Fatimos, o bu- 
vo tai žiemą, po vidudienio. 

Kai Marufas pasiekė sąvartyną, jį užklupo lietus, pylė tarsi iš 
burdiukų. Visi drabužiai permirko, jis įėjo į Adiliją““ ir pamatė 
apgriuvusią patalpą, kurioje buvo apleistas podėlis be durų. Ma- 
rufas įžengė vidun, norėdamas pasislėpti nuo lietaus, buvo per- 
šlapęs iki paskutinio siūlelio. 

Iš akių jam ėmė tekėti ašaros, jis buvo sugniuždytas to, kas 
ištiko, ir mąstė: „Kurgi man pabėgti nuo tos nenaudėlės? Prašau 
tavęs, o mano Viešpatie, pasiųsk man ką nors, kas nuvestų ma- 
ne į tolimas šalis, kad niekas nesurastų“. 

Taip jam sėdint ir ašarojant, staiga prasiskyrė siena ir pasi- 
rodė didžiulis padaras, kurį pamačius kiekvienam plaukai pa- 
sišiauštų. Jis tarė: 

— O žmogau, ko tu mane šįvakar sutrikdei? Aš gyvenu čia 
jau du šimtus metų ir nesu matęs ko nors čia užeinant ir elgiantis 
taip kaip tu. Papasakok man, kas nutiko, ir aš padėsiu tau bėdo- 
je — gailestis suspaudė man širdį. 

— Kas tu toks? — paklausė Marufas. 

— Aš esu šios vietos gyventojas, — atsakė padaras. 

Tada Marufas apsakė viską, kas atsitiko jam su žmona, ir dva- 
sia paklausė: 

— Nori, aš nunešiu tave į šalį, kur žmona neras tavęs? 

— Taip, — atsakė Marufas. 


“Aukščiausieji rūmai, arba aukščiausieji vartai, šiuo 
atveju reiškia aukščiausiąjį teismą. Abu Tabakas 
(pažodžiui: plakimo tėvas) — kalėjimo viršininkas. 
“Al Adilija — mečetė Kaire. 

— Sėsk man ant nugaros, — paliepė dvasia. 

Marufas atsisėdo, dvasia pakilo ir nusinešė jį. Jie skrido nuo 
sutemų iki patekant aušrai, o tada nusileido aukšto kalno 
viršūnėje... 

Tuo tarpu išaušo rytas, ir Šachrazada nutraukė pasakojimą. 


Devyni šimtai devyniasdešimt pirmoji 
naktis 


Kai atėjo devyni šimtai devyniasdešimt pirmoji naktis, Šach- 
razada tęsė: 

Pasakojama, o laimingasai karaliau, kad maridas pakilęs nu- 
sinešė kurpių Marufą ir nutūpęs ant aukšto kalno tarė: 

— O žmogau, nusileisk nuo šio kalno, išvysi miesto prieigas 
ir eik į tą miestą — tavo žmona ten neras tavęs, ji nesugebės čia 
patekti. 

Maridas paliko jį ir išnyko, o Marufas sėdėjo suglumęs, kol 
patekėjo saulė. Tada tarė sau: „Stosiu ir eisiu į tą miestą, nėra 
čia man ko sėdėti“. 

Jis nusileido į pakalnę, išvydo aukštas miesto sienas, rūmus, 
šaunančius dangun, nuostabiai išpuoštus pastatus. Žiūrint į šį 
miestą širdis jam apsalo. 

Marufas įžengė pro miesto vartus ir pamatė, kad toks mies- 
tas tikrai gali pralinksminti nuliūdusią širdį. Jam einant per pre- 
kyvietę, žmonės žvelgė į jį ir apžiūrinėjo, jie ėmė būriuotis ap- 
link Marufą stebėdamiesi jo drabužiais, nes jis vilkėjo kitoniškai 
negu jie. Vienas miesto gyventojas paklausė: 

— O žmogau, tu svetimšalis? 

— Taip, — atsakė Marufas. 

— Iš kokios šalies? — paklausė žmogus. 

— Iš palaimintojo Misro miesto, — atsakė Marufas. 

— Ar seniai tu jį palikai? — teiravosi žmogus. 

— Vakar po vidudienio, — tarė Marufas. 

Žmogus ėmė juoktis ir sakyti: 

— O žmonės, eikite ir pažiūrėkite į jį, paklausykite, ką jis šneka! 

— O ką jis šneka? — klausinėjo žmonės. 

— Jis tvirtina esąs iš Misro ir iškeliavęs iš tenai vakar po vi- 
dudienio. 

Visi juokėsi spiesdamiesi aplink jį ir sakė: 

— O žmogau, tu apsėstas, jei taip kalbi. Tu tvirtini, kad va- 
kar po vidudienio išvykai iš Misro, o šįryt jau atsidūrei čia? Bet 
juk tarp mūsų miesto ir Misro — ištisų metų kelias. 

— Jūs patys apsėsti, ne kas kitas, — atkirto Marufas, — o aš 
sakau tiesą. Štai duona iš Misro, ji dar šviežia. 

Ir jis parodė žmonėms duoną. Visi ėmė nustebę ją apžiūrinėti, 
mat duona buvo nepanaši į tą, kurią kepė jų šalyje. 

Aplink Marufą susirinko daugybė žmonių, visi jie kalbėjo: 

— Štai duona iš Misro, pažvelkite į ją. 

Marufas tapo miesto įžymybe, vieni tikėjo juo, o kiti netikėjo 
ir tik šaipėsi. 

Tuo metu prie jų prijojo pirklys, raitas ant mulo. Jam iš paskos 
ėjo du vergai. Jis praskyrė minią ir pasakė: 

— O žmonės, argi jums ne gėda: susigrūdote aplink svetimšalį 
ir tyčiojatės iš jo, juokiatės? Ko iš jo norite? — Jis tol barė žmones, 
kol nuvijo juos nuo Marufo, ir niekas jam neatsakinėjo į klausi- 
mus. 

— Prieik arčiau, o broli mano, — tarė pirklys Marufui. — Šie 
begėdžiai žmonės nedarys tau nieko bloga. 

Jis pasikvietė Marufą, parsivedė jį į erdvų, puošnų namą ir 
karališkai pasodino. Paskui liepė vergams atidaryti skrynias, išėmė 
iš ten pirklio tūkstantininko drabužius ir aprengė jais Marufą. Ma- 
rufas ir šiaip buvo išvaizdus vyras, o dabar tapo panašus į pir- 
klių vyresnįjį. 

Tada pirklys pareikalavo vaišių, ir prieš jį buvo patiesta stal- 
tiesė, nukrauta puikiausiais patiekalais. Jiedu su Marufu pavalgė 
ir atsigėrė, o tada pirklys paklausė: 

— O broli mano, koks tavo vardas? 

— Mano vardas Marufas, o iš amato esu kurpius ir lopau senus 
batus. 

— Iš kokios tu šalies? — paklausė pirklys. 

— Iš Misro, — atsakė Marufas. 

— O iš kokio kvartalo? — paklausė pirklys. 

— Nejaugi tu pažįsti Misrą? — nustebo kurpius. 

— Aš iš ten kilęs, — atsakė pirklys. 

Tada Marufas pasakė: 

— Aš esu iš Raudonosios gatvės. 

— O ką tu pažįsti iš Raudonosios gatvės? — paklausė pirklys. 

— Tokį ir tokį, dar tokį ir tokį, — atsakė Marufas ir išvardi- 
jo jam daugybę žmonių. 

Tada pirklys paklausė: 

— O ar tu pažįsti šeichą Achmedą, cheminių prekių pardavėją? 

— Tai artimiausias mano kaimynas, — atsakė Marufas. 

— Kaip jis, ar sveikas? — pasidomėjo pirklys. 

— Taip, — užtikrino Marufas. 

— O kiek jis turi vaikų? 

— Tris: Mustafą, Muchamedą ir Ali, — atsakė Marufas. 

— Kokį likimą lėmė Alachas jo vaikams? — paklausė pirklys. 

— Mustafa, — atsakė Marufas, — sveikas, jis mokslininkas, mo- 
kytojas. Muchamedas tapo ūkinių prekių pardavėju ir atidarė savo 
krautuvėlę greta tėvo krautuvės, be to, jis vedė, ir žmona pagimdė 
jam sūnų, vardu Hasanas. 

— Tenudžiugins ir tave Alachas gera žinia! — sušuko pirklys. 

— O Ali, — toliau kalbėjo Marufas, — buvo mano draugas, 
ir kai mudu buvome maži, aš visą laiką su juo žaisdavau, mes 
apsirengdavome krikščionių vaikų drabužiais ir eidavome į cerkvę. 
Ten vogdavome krikščionių knygas, pardavinėdavome jas, o už 
gautus pinigus pirkdavomės maisto. Kartą atsitiko taip, kad 
krikščionys mus pamatė, sučiupo su knyga ir apskundė mūsų 
tėvams. Ali tėvui pasakė: „Jei tu nesudrausi savo sūnaus, kad jis 
nebedarytų mums žalos, tai mes pasiskųsime karaliui“. Ali tėvas 
juos nuramino, o Ali ištaisė tokią pirtį, kad tas pabėgo. Nuo to 
laiko tėvas jo nebematė ir nežino, kur jis. Jis dingo prieš dvidešimt 
metų, ir niekas nėra girdėjęs apie jį nė žinelės. 

— Ali — tai aš, šeicho Achmedo, cheminių prekių pardavėjo, 
sūnus, 0 tu — mano draugas, Marufai! — sušuko pirklys. 

Ir jiedu pasveikino vienas kitą, o tada pirklys paprašė: 

— Marufai, papasakok man, dėl ko tu atsidūrei šiame mieste? 

Ir Marufas papasakojo jam apie savo žmoną Fatimą, raganą, 
ir ką ji jam pridarė. Paskui pridūrė: 

— Kai jos skriaudos pasidarė man nebepakeliamos, aš pabėgau 
nuo jos prie Pergalės vartų, ten mane užklupo lietus, ir aš įėjau 
į apleistą podėlį al Adilijoje. Verkiau ten sėdėdamas, tik staiga 
išdygo tos vietos gyventojas — o tai buvo ifritas iš džinų — ir pa- 
klausė, kas man atsitiko. Aš ir apsakiau jam savo padėtį. Jis pa- 
sisodino mane ant nugaros ir visą naktį lėkė tarp dangaus ir 
žemės, paskui nutūpė ant kalno ir papasakojo man apie šį miestą. 

Aš nusileidau nuo kalno ir įžengiau į miestą, mane apspito 
žmonės, ėmė klausinėti, ir aš pasakiau jiems: „Vakar iškeliavau 
iš Misro“. Jie nepatikėjo manim, o tada pasirodei tu, nuvaikei nuo 
manęs žmones ir parsivedei į šiuos namus. Štai dėl ko aš pali- 
kau Misrą. O tu — kaip tu čia atsiradai? 

Ir pirklys papasakojo jam: 

— Tada, kai man buvo aštuoneri metai, aš netekau sveikos nuo- 
vokos ir palikau namus. Nuo to laiko ir klajojau iš gyvenvietės į 
gyvenvietę, iš miesto į miestą, kol atsidūriau šiame mieste, o jis va- 
dinasi Hitan al Hatanas. Pamačiau, kad jo gyventojai — dori ir kil- 
niaširdžiai žmonės, jie gailestingi ir pasitiki vargšais, duoda jiems 
skolon ir tiki viskuo, ką tie sako. Tada aš pasakiau jiems: „Esu pir- 
klys ir gabenuosi savo mantą, man reikia vietos, kur galėčiau ją 
pasidėti“. Jie patikėjo manim ir atlaisvino man vietos, tada aš pa- 
klausiau: „Ar atsirastų tarp jūsų toks, kuris paskolintų man tūkstantį 
dinarų, kol ateis mano krovinys, tada ir atiduosiu viską, ką būsiu 
pasiskolinęs, mat man jau dabar reikia kai kurių daiktų, o krovi- 
nys neatkeliavo. Jie davė man tiek, kiek prašiau, aš nuėjau į pir- 
klių turgų, pamačiau ten kai kurių prekių, nusipirkau, kitą dieną 
pardaviau, uždirbau penkiasdešimt dinarų ir vėl pirkau prekių. Su- 
sidraugavau su žmonėmis, ėmiau rodyti jiems pagarbą, ir jie ma- 
ne pamilo. Aš pirkau ir pardavinėjau, o mano pinigų gausėjo. Žinok, 
broli mano, yra toks priežodis: „Visas žemiškasis gyvenimas — tai 
vien gyrimasis ir gudrybės. Šalyje, kur niekas tavęs nepažįsta, daryk 
ką nori“. Jei tu visiems, kas tavęs paklaus, sakysi: „Iš amato aš kur- 
pius, esu neturtingas ir pabėgau nuo savo žmonos, vakar iškelia- 
vau iš Misro“, — niekas netikės ir šaipysis iš tavęs visame mieste. 
O jei tu sakysi: „Mane atnešė ifritas“, — visi nuo tavęs išsilakstys 
ir niekas nenorės nė prisiartinti. Žmonės kalbės: „Tai ifrito apsėstas 
žmogus, kiekvieną, kuris prie jo prisiartins, ištiks nelaimė“. Tokia 
garbė pakenks ir tau, ir man, nes jie žino, kad aš esu iš Misro. 

— Ką gi man daryti? — paklausė Marufas. 

— Jei didysis Alachas panorės, — tarė pirklys, — aš pamokysiu 
tave, ką reikia daryti. Rytoj duosiu tau tūkstantį dinarų ir mulą, 
kad galėtum joti, duosiu vergą, kuris rodys tau kelią, nuves ta- 
ve iki pirklių turgaus. Eik ten, o aš sėdėsiu tarp pirklių, o pamatęs 
tave atsistosiu ir pasisveikinsiu, pabučiuosiu tau ranką ir imsiu 
aukštinti tave. Kai aš tavęs paklausiu apie kokią nors audinio rūšį 
ir pasiteirausiu: „Ar tu atsivežei kiek nors tokio ir tokio audi- 

nio?“ — tu atsakyk: „Daug“. O jei manęs kas apie tave klausinės, 
aš imsiu tave girti ir aukštinti jų akyse, o paskui pasakysiu: „Išnuo- 
mokite jam sandėlį ir krautuvę“, — ir priskirsiu tau daugybę turto, 
parodysiu didį dosnumą. Kai prie tavęs prieis elgeta, duok jam 
kiek pasitaikys, ir žmonės patikės mano žodžiais, įsitikins tavo di- 
dybe bei dosnumu ir pamils tave. Paskui aš pasikviesiu tave, su- 
vadinsiu visus pirklius ir supažindinsiu tave su jais, kad jie visi 
tave pažinotų, ir tu juos pažinotum... 

Tuo tarpu išaušo rytas ir Šachrazada nutraukė pasakojimą. 


Devyni šimtai devyniasdešimt antroji 
naktis 


Kai atėjo devyni šimtai devyniasdešimt antroji naktis, Šach- 
razada tęsė: 

Pasakojama, o laimingasai karaliau, kad pirklys Ali kalbėjo Ma- 
rufui: 

— Aš pasikviesiu tave ir suvadinsių visus pirklius, supažindinsiu 
tave su jais, kad visi tave pažinotų, ir tu juos pažinotum, kad 
galėtum pas juos pirkti ir jiems pardavinėti, imti iš jų ir atidavinėti. 
Praeis kiek laiko, ir tu įgysi turto. 

Rytą pirklys Ali davė Marufui tūkstantį dinarų, aprengė jį tin- 
kamais drabužiais, pasodino ant mulo, paskyrė jam vergą ir tarė: 

— Teatleis mane Alachas nuo atsakomybės už visa šitai, juk 
tu — mano draugas, ir mano pareiga yra rodyti tau pagarbą. Ne- 
vargink savęs rūpesčiais ir nustok sukti galvą apie tai, kas atsi- 
tiko tau su žmona, niekam apie ją neprasitark. 

— Teatlygins tau Alachas geru! — padėkojo Marufas ir sėdo 
ant mulo. 

Vergas ėjo priešais jį, kol nuvedė iki pirklių turgaus vartų. Ten 
sėdėjo visi pirkliai, pirklys Ali irgi buvo tarp jų. 

Pamatęs Marufą, jis atsistojo ir puolė prie jo sakydamas: 

— Palaiminta ši diena, o pirkly Marufai, o gėrio ir malonės 
pilnasis! — Paskui visiems pirkliams matant pabučiavo jam ran- 
kas ir tarė: — O broliai, tai pirklys Marufas nudžiugino mus savo 
apsilankymu. 

Visi pirkliai pasveikino jį, o Ali rodė jiems ženklais, kad tie 
pareikštų jam pagarbą. Taigi Marufas buvo didžiai išaukštintas jų 

akyse. Ali padėjo jam nulipti nuo mulo, ir pirkliai pagerbė jį. Ali 
ėjo čia prie vieno, čia prie kito ir vis gyrė Marufą. 

Žmonės klausinėjo: 

— Ar jis pirklys? 

— Taip, — sakė Ali, — tikriau, tai pats didžiausias iš visų pir- 
klių, nėra kito tokio turtingo, nes jo ir jo tėvo bei protėvių tur- 
tai yra labai garsūs tarp Misro pirklių. Jis turi draugų Indijoje, 
Sinde, Jemene, be to, jis yra dosniausias iš dosniausiųjų. Įsidėmėki- 
te šitokią jo padėtį, aukštinkite jį ir tarnaukite jam, tebus jums 
žinoma, kad į šį miestą jis atvyko ne prekiauti, o tik norėdamas 
pasižvalgyti po svečias šalis. Jam nereikia klajoti po svetimas žemes 
ieškant pelno ir uždarbio, jis turi tiek pinigų, kad jų nesudegintų 
jokia ugnis, o aš esu vienas iš jo tarnų. 

Ali taip gyrė Marufą, kad pirkliams jis ėmė rodytis visa galva 
aukštesnis, o iš lūpų į lūpas ėmė sklisti kalbos apie jo geriausius 
bruožus. Visi būrėsi aplink jį, siūlė vaišes ir gėrimus, net pats pir- 
klių vyresnysis priėjo prie jo ir pasveikino. 

Visiems girdint pirklys Ali klausinėjo Marufą: 

— O pone, galbūt tu atgabenai kiek nors tokio ir tokio au- 
dinio? 

— Daug! — atsakinėjo Marufas (o Ali tomis dienomis buvo pa- 
rodęs jam įvairiausių audinių, tiek brangių, tiek pigių, ir išmokęs 
jų pavadinimus). 

Vienas pirklys paklausė Marufą: 

— O mano pone, ar atvežei geltonos gelumbės? 

— Daug! — atsakė Marufas. 

— O raudonos, kaip gazelės kraujas? 

— Daug! — atsakė Marufas. 

Ir kas tik ko klausdavo, Marufas vis atsakinėjo: „Daug!“ 

Tada šis pirklys paklausė: 

— O pirkly Ali, jeigu tavo kraštietis panorėtų atgabenti tūkstantį 
ryšulių brangių medžiagų, ar jis galėtų tai padaryti? 

— Jis juos paimtų iš kurio nors savo sandėlio, kurių turi dau- 
gybę, nė nepajustum, kad ten ko sumažėjo. 

Taip jiems besikalbant, aplink pirklius ėmė sukinėtis elgeta. 
Vieni davė jam pusskatikį, kiti — po džedidą, bet dauguma ne- 
davė nieko. Kai elgeta priėjo prie Marufo, šis pasėmė saują aukso 
ir padavė elgetai. Elgeta palinkėjo jam gerovės ir nuėjo, o pir- 
kliai liko apstulbę: „Tai karališkas mostas — juk jis davė elgetai 

aukso neskaičiuodamas. Jeigu jis neturėtų didžiulių turtų ir vis- 
ko labai daug, tai nebūtų pažėręs elgetai saujos aukso“. 

Po kiek laiko prie Marufo priėjo neturtinga moteris, jis vėl 
pasėmė saują aukso ir padavė jai. Toji nuėjo laimindama jį ir pa- 
skleidė šią žinią tarp kitų vargšų. Tie ėmė traukti pas Marufą vie- 
nas po kito, ir kaskart kam nors priėjus, Marufas duodavo po 
saują aukso. Taip jis išleido visus tūkstantį dinarų. 

Čia jis pliaukštelėjo rankomis ir pasakė: 

— Gana jau, o Alachai (koks jis puikus pramanytojas!). 

Pirklių vyresnysis paklausė: 

— Kas nutiko, o pirkly Marufai? 

— Atrodo, — atsakė Marufas, — kad didžiuma šio miesto gy- 
ventojų — vargšai ir bedaliai. Jei būčiau žinojęs, būčiau balno 
krepšyje atsivežęs šiek tiek pinigų ir galėčiau dalyti juos vargšams. 
Bijau, kad šioje svečioje šalyje galiu užsibūti, o nesu pratęs at- 
sakyti elgetai. Nebeturiu aukso, tai ką gi sakysiu, jei prie manęs 
prieis elgeta? 

— Pasakyk jam: „Alachas tave apdovanos“, — patarė pirklių 
vyresnysis. 

— Aš taip nepratęs, — sušuko Marufas, — norėčiau turėti 
tūkstantį dinarų, kad galėčiau dalyti išmaldą, kol atvyks mano kro- 
vinys! 

— Tai ne bėda, — atsakė pirklių vyresnysis. 

Jis pasiuntė vieną iš savo tarnų, ir šis atnešė jam tūkstantį di- 
narų. Pirklių vyresnysis atidavė juos Marufui, ir Marufas vėl da- 
lijo išmaldą kiekvienam vargšui, kol pasigirdo kvietimas vidudie- 
nio maldai. Žmonės suėjo į mečetę ir sukalbėjo vidudienio maldą. 
Tai, kas buvo likę iš tūkstančio dinarų, Marufas pažėrė besimeldžian- 
tiems virš galvų. Tada žmonės atkreipė į jį dėmesį ir ėmė laiminti, 
o pirkliai neatsistebėjo tokiu begaliniu jo dosnumu ir plačia širdimi. 

Marufas ir toliau taip elgėsi, kol pasigirdo kvietimas saulėlydžio 
maldai. Jis įėjo į mečetę, pasimeldė ir išdalijo paskutinius pini- 
gus. Kol uždarė turgaus vartus, jis jau buvo pasiskolinęs iš kitų 
penkis tūkstančius dinarų ir išdalijęs juos. Kiekvienam, iš kurio 
jis ką nors ėmė, sakydavo: „Kai atkeliaus mano karavanas, jei 
norėsi aukso — atiduosiu tau auksu, o jei norėsi audinių — ati- 
duosiu audiniais, visko turiu begales“. 

Vakare pirklys Ali pakvietė Marufą, o kartu ir visus kitus pir- 
klius pas save. Marufą pasodino garbingiausioje vietoje, o šis tik 

ir kalbėjo apie audinius arba brangiuosius akmenis. Ir kiekvieną 
kartą, kai jam ką nors paminėdavo, jis atsakydavo: „O, to aš turiu 
daug!“ 

Kitą dieną Marufas nuėjo į prekyvietę ir vėl ėmė kalbinti pir- 
klius, skolintis iš jų pinigus ir dalyti vargšams. Taip jis darė dvi- 
dešimt dienų ir pasiskolino iš žmonių šešiasdešimt tūkstančių di- 
narų, o per tą laiką nei jo karavanas atkeliavo, nei jis juodojo 
maro"? sulaukė. 

Žmonės ėmė nerimauti dėl savo pinigų ir kalbėti: „Pirklio Ma- 
rufo manta nesirodo! Ar ilgai dar jis ims iš mūsų pinigus ir žarstys 
elgetoms?“ Vienas pirklys tarė: 

— Teisingiausia būtų nueiti ir pasikalbėti su jo kraštiečiu pirkliu 
Ali. 

Jie susirinko pas jį ir pasakė: 

— O pirkly Ali, pirklio Marufo manta vis dar nesirodo. 

— Palūkėkite, — atsakė Ali, — jau tuoj tikrai turėtų atkeliauti. 

O paskui, likęs vienas su Marufu, ėmė jam priekaištauti: 

— O Marutfai, kas gi čia dabar? Ką aš tau sakiau: ar „paskru- 
dink duoną“, ar „sudegink duoną“. Pirkliai kelia triukšmą dėl savo 
pinigų, sakė, kad tu jiems skolingas šešiasdešimt tūkstančių dinarų, 
kuriuos išdalijai vargšams. Kuo gi tu išmokėsi skolas, jei nieko 
neperki ir neparduodi? 

— O kas čia baisaus? — paklausė Marufas. — Argi tai daug — 
šešiasdešimt tūkstančių? Kai tik atkeliaus mano manta, aš jiems 
ir atiduosiu: jei norės — audiniais, o jei norės — auksu ir sidabru. 

— O didis Alachai, — sušuko pirklys Ali, — argi tu turi mantos?! 

— Daug! — atsakė Marufas. 

— Teatlygins tau Alachas ir jo talkintojai už tavo bjaurastį! Ar 
aš tave tam mokiau šių žodžių, kad juos man sakytum? Aš viską 
apskelbsiu žmonėms apie tave. 

— Eik ir skelbk daug neplepėjęs, — atšovė Marufas, — argi 
aš vargšas? Mano kroviniai didžiuliai, juose visko labai daug, ir 
kai viskas atkeliaus, išdalysiu kam ko reikės už dinarą kitą. Man 
to turto nereikia. 

Pirklys Ali užpykęs sušuko: 

— Koks tu stuobrys, aš tau parodysiu, kaip meluoti man ne- 
sigėdinant! 


ST. y. nei savos mantos sulaukė, nei galo gavo. 

— Ką išmanysi, tą ir daryk, — nė kiek neišsigando Marufas, — 
o jie palauks, kol atkeliaus mano krovinys, ir atgaus savo gera 
su kaupu. 

Pirklys Ali paliko jį ir nuėjo, širdyje mąstydamas: „Pirma aš 
ji gyriau, ir jei dabar imsiu jį koneveikti, tai man tiks žodžiai pa- 
sakiusiojo: „Kas pagyrė, o paskui pasmerkė, tas sumelavo du 
kartus“. 

Pirklys Ali širdo ir nebeišmanė, ko griebtis. Netrukus pas jį 
atėjo pirkliai ir paklausė: | 

— O pirkly Ali, ar tu kalbėjaisi su juo? 

— O žmonės, man gėda prieš jį' — ėmė teisintis pirklys. — Jis 
pasiskolinęs iš manęs tūkstantį dinarų, ir aš nedrįstu apie tai užsi- 
minti. Kai jūs jam skolinote, tai su manim nesitarėte, ir aš neturiu 
apie ką su jumis šnekėtis. Reikalaukite iš jo, o jeigu neatiduos, 
skųskitės mūsų miesto karaliui, sakykite jam: „Tai sukčius, kuris 
mus apgavo“, — ir karalius jums pagelbės. 

Pirkliai nuėjo pas karalių ir papasakojo jam, kas atsitiko. 

— O laiko karaliau, — kreipėsi jie, — nežinome, ką daryti su 
šiuo pirkliu, jo dosnumas beribis, jis elgiasi štai taip ir taip, ir 
viską, ką gauna, išdalija vargšams. Jeigu jis nedaug turėtų, jo širdis 
neleistų saujomis semti auksą ir žarstyti jį vargšams, o jeigu jis 
turtingas, tai atėjus kroviniui jis pasirodytų buvęs teisus. Tačiau 
mes nematome jokio jo krovinio, nors jis tvirtina jį turįs ir 
išsiuntęs. Kiekvieną kartą, kai paminime kokios nors rūšies au- 
dinį, jis sako: „Šito aš turiu daug“. Praėjo jau daug laiko, jis sko- 
lingas mums šešiasdešimt tūkstančių dinarų, visus juos yra išdalijęs 
vargšams. 

Čia jie ėmė girti Marufą ir aukštinti jo dosnumą. 

O karalius buvo gobšuolis, godesnis už Ašabą“. Išgirdus apie 
Marufo kilniadvasiškumą ir dosnumą, jį apėmė godulys. Jis pa- 
galvojo: „Jei tas pirklys neturėtų daug pinigų, tai nebūtų toks dos- 
nus. Jo krovinys būtinai atkeliaus! Pirkliai susirinks pas jį, ir jis 
išdalys jiems krūvas pinigų. Bet juk aš turiu daugiau teisių į tuos 
pinigus negu jie. Kol neatėjo krovinys, reikėtų susipažinti ir su- 
sidraugauti su juo. Tada viską, ką ketina iš jo paimti pirkliai, gau- 
siu aš. Apvesdinsiu jį su savo dukterimi ir sujungsiu jo pinigus 
su savaisiais“. 


“Ašabas — legendinis arabų pasakojamosios literatūros 
personažas, pasižymintis beribiu godumu. 

Karaliaus viziris perspėjo jį: 

— O laiko karaliau, aš manau, kad jis apgavikas, o apgavikas 
vėjais paleidžia godišiaus namus... 

Tuo tarpu išaušo rytas, ir Šachrazada nutraukė pasakojimą. 


Devyni šimtai devyniasdešimt trečioji 
"naktis 


Kai atėjo devyni šimtai devyniasdešimt trečioji naktis, Šach- 
razada tęsė: 

Pasakojama, o laimingasai karaliau, kad kai viziris pasakė ka- 
raliui: „Aš manau, jog jis apgavikas, o apgavikas vėjais paleidžia 
godišiaus namus“, — karalius atsakė: 

— O viziri, aš jį patikrinsiu ir sužinosiu, ar jis apgavikas, ar 
teisybę kalba, ar jis užaugęs pasiturinčioje šeimoje, ar ne. 

— Kaipgi tu jį patikrinsi? — paklausė viziris. 

— Aš turiu brangų akmenį, — pasakė karalius. — Pasiųsiu su- 
rasti tą pirklį ir pasikviesiu jį pas save, o kai jis atsisės greta, pa- 
rodysiu jam pagarbą ir duosiu šį akmenį. Jeigu pažins, koks tai 
akmuo, ir suvoks, kokia jo vertė, vadinasi, jis tikrai pertekęs vi- 
sokio gero. O jeigu nepažins, vadinasi, yra akių dūmikas ir 
išsišokėlis, tada aš nubausiu jį pačia bjauriausia mirtimi. 

Karalius pasiuntė tarną paieškoti Marufo ir pasikvietė jį pas 
save. 

Marufas įėjęs pasisveikino, karalius jam atsakė ir pasisodino 
šalia. 

— Ar tai tu esi pirklys Marufas? 

— Taip, tai aš, — atsakė šis. 

— Pirkliai tvirtina, kad esi jiems skolingas šešiasdešimt tūks- 
tančių dinarų, ar tai tiesa? 

— Taip, — atsakė Marufas. 

— Kodėl gi tu negrąžini jiems pinigų? 

— Jie palūkės, kol atvyks mano krovinys, ir tada aš atiduo- 
siu jiems viską už dinarą kitą. Jeigu jie norės gauti auksu — duosiu 
auksu, jei norės sidabru — sidabru, o jei norės prekėmis — gaus 
prekių, — atsakė Marufas. — Kam esu skolingas tūkstantį, atiduosiu 
du tūkstančius, vien todėl, kad jie apgynė mano garbę vargšų aky- 
se. Aš tikrai labai daug visko turiu. 

Tada karalius pasiūlė: 

— O pirkly, imk štai šį akmenį ir pasakyk, kokios jis rūšies 
ir kokia jo vertė? 

Jis padavė jam riešuto didumo akmenėlį (karalius buvo pirkęs 
jį už tūkstantį dinarų ir kito tokio neturėjo, todėl labai vertino jį). 
Marufas paėmė tą akmenėlį ir suspaudęs tarp nykščio ir smiliaus 
sutrupino jį — mat brangakmenis buvo plonas ir neatlaikė spau- 
dimo. 

— Kodėl tu sutrupinai mano brangakmenį? — paklausė ka- 
ralius. 

Marufas nusijuokė ir tarė: 

— O laiko karaliau, tai ne brangakmenis — tai metalo gabalėlis, 
tekainuojantis tūkstantį dinarų. Kaip tu gali sakyti, kad tai bran- 
gusis akmuo? Brangakmenis kainuotų kokius septyniasdešimt 
tūkstančių dinarų, o tai, ką tu parodei, yra metalo gabalėlis. Bran- 
gakmeniai, nesiekiantys miškinio riešuto dydžio, man yra beverčiai, 
ir aš jais nesidomiu. Kaip tu, karalius, gali vadinti jį brangakmeniu, 
jeigu tai tėra metalo gabalėlis, kainuojantis tūkstantį dinarų? Tačiau 
jums atleistina, juk jūs neturtingi ir neturite vertingų brangenybių. 

— O pirkly, — paklausė karalius, — ar tu turi tokių brangak- 
menių, apie kuriuos čia kalbi? 

— Daug, — atsakė Marufas. 

Karalių vėl apėmė godulys ir jis paklausė: 

— O ar duosi man tikrų brangiųjų akmenų? 

— Kai tik atkeliaus mano krovinys, — atsakė Marufas, — aš 
tau daug visko duosiu. Ko tik paprašytum, aš visko atrasiu ir duo- 
siu tau nemokamai. 

Karalius apsidžiaugė ir pasakė pirkliams: 

— Eikite savo keliais ir palaukite, kol atkeliaus jo manta, ta- 
da susirinkite ir atsiimkite iš manęs savo pinigus. 

Pirkliai išėjo. 

Tai štai kaip buvo Marufui ir pirkliams. O karalius kreipėsi 
į vizirį ir paprašė jo: 

— Būk malonus su Marufu, užmegzk su juo pokalbį ir užsi- 
mink apie mano dukterį. Noriu, kad jis ją vestų ir mes prisijung- 
tume jo gėrybes. 

— O laiko karaliau, — atsakė viziris, — man nepatinka to žmo- 
gaus elgesys, aš manau, kad jis apgavikas ir melagis. Atsisakyk 
šio sumanymo, kad tavo duktė nenueitų niekais. 

O šis viziris anksčiau buvo prašęs karaliaus apvesdinti jį su 
ta dukterimi, karalius ir pats norėjo išleisti ją už vyro, tačiau ka- 
ralaitė nesutiko. 

Karalius pasakė viziriui: 

— Sukčiau, tu nenori man gero, nes anksčiau pats piršaisi mano 
dukteriai, bet ji atsisakė už tavęs tekėti, tai dabar priešiniesi jos ve- 
dyboms ir nori, kad mano duktė liktų tarsi garuojanti žemė ir tu 
pats galėtum ją gauti! Įsidėk į galvą, ką tau pasakysiu: į šiuos rei- 
kalus nekišk nosies. Kaip jis gali būti apgavikas ir melagis, jei atspėjo 
šio brangakmenio kainą, pasakė kaip tik tokią, už kokią aš jį pir- 
kau. Jis sutrupino tą akmenėlį, nes jam toks nepatiko. Jis turi daug 
brangiųjų akmenų, ir kai įeis pas mano dukterį ir pamatys, kad ji 
graži, neteks dėl jos proto, pamils ją ir apipils brangenybėmis bei 
turtais. O tu nori, kad aš ir mano duktė viso to netektume! 

Viziris bijojo karaliaus pykčio ir tylėjo, o širdyje galvojo: „Pju- 
dyk, kad nori, bulių šunimis!“ 

Paskui jis kreipėsi į pirklį Marufą: 

— Jo didenybė karalius pamilo tave. Jis turi dukterį, gražią ir 
dailią, ir nori ją už tavęs išleisti. Ką atsakysi? 

— Nekvailas sumanymas, — atsakė Marufas, — tik tegu jis pa- 
laukia, kol atkeliaus mano manta, išpirka už karaliaus dukterį turės 
būti didelė, jos padėtis reikalauja ypatingos išpirkos, o aš dabar 
neturiu pinigų. Tegu karalius luktelės, kol ateis mano krovinys — 
tada aš turėsiu daug visokio gero. Būtinai išdalysiu už nuotaką 
penkis maišus pinigų kaip išmaldą, be to, man reikia tūkstančio 
maišų, kad galėčiau išdalyti juos elgetoms ir vargšams tą vakarą, 
kai pas ją įeisiu, ir dar tūkstančio maišų, kad galėčiau suruošti 
vaišes kariams ir visiems kitiems. Man reikia šimto brangiųjų ak- 
menų padovanoti karalaitei kitą rytą po vestuvių ir dar šimto bran- 
giųjų akmenų, kuriuos galėčiau išdalyti vergėms ir eunuchams. 
Kiekvienam iš jų duosiu po akmenį, kad jie išaukštintų nuotakos 
padėtį. Aš turiu aprengti tūkstantį apdriskusių vargetų ir negalėsiu 
išsiversti be išmaldos dalijimo, bet visa tai bus įmanoma tik ta- 
da, kai atkeliaus mano krovinys. Aš tiek daug visko turiu, kad 
tada man nebereikės sukti galvos dėl išlaidų. 

Viziris nuėjo ir papasakojo karaliui, ką kalbėjo Marufas, ir ka- 
ralius pasakė: 

— Jeigu jo tokie ketinimai, kaip tu gali vadinti jį sukčiumi ir 
melagiu? 

— Tačiau aš ir toliau taip sakysiu, — sumurmėjo viziris. 

Karalius išbarė jį, iškoneveikė ir pridūrė: 

— Prisiekiu savo galva, jei tu nebaigsi tokių kalbų, aš tave 
užmušiu! Eik pas jį ir atvesk čia, aš pats su juo susitarsiu. 

Viziris nuėjo pas Marufą ir pasakė: 

— Eik pasikalbėk su karaliumi. 

— Klausau ir vykdau! — atsakė Marufas. 

Jis nuėjo pas karalių, ir šis pasakė jam: 

— Nesiteisink ir neatsikalbinėk, mano iždas pilnas, imk rak- 
tus ir leisk tiek, kiek tau reikia. Dalyk kiek nori, renk vargšus, 
tau nieko nesakys nei mano dukra, nei vergai. O kai ateis tavo 
krovinys, galėsi pagerbti savo žmoną kaip tinkamas. Mes lauksime 
išpirkos tol, kol atvyks tavo karavanas, o nuo šiol tarp tavęs ir 
manęs nebėra jokio skirtumo. 

Jis liepė al islamo šeichui surašyti vedybų sutartį, ir šis surašė 
pirklio Marufo ir karalaitės sutartį. O karalius ėmė ruoštis ves- 
tuvėms. Jis liepė išpuošti miestą, mušti būgnus, buvo paruošta įvai- 
riausių valgių, rinkosi linksmintojai ir pramogautojai. Pirklys Ma- 
rufas sėdėjo ant suolelio vestuvių salėje, o pas jį ėjo pramanytojai, 
fokusininkai, šokėjai, nematytų judesių ir nuostabių pramogų meist- 
rai. Jis vos spėjo įsakinėti iždininkui: „Atnešk aukso ir sidabro!“ 
Šis visko atnešdavo, o Marufas vaikščiojo tarp žmonių, dalijo po 
saują kiekvienam šokančiam ar žaidžiančiam, rengė apskurėlius. 
Šios vestuvės buvo kaip reta triukšmingos. 

Iždininkas vos spėjo nešioti iš iždo pinigus, o vizirio širdis kone 
plyšo iš pykčio, bet jis negalėjo nieko sakyti. 

Pirklys Ali stebėjosi, kad švaistomi tokie pinigai, ir kalbėjo pir- 
kliui Marufui: 

— Teatkeršys tau Alachas ir jo talkintojai, maža to, kad 
pražudei pirklių pinigus, dabar dar švaistai ir karaliaus turtus. 

O pirklys Marufas atšovė: 

— Tai ne tavo reikalas. Kai ateis mano krovinys, aš viską at- 
lyginsiu. 

Jis švaistė pinigus, o pats sau manė: „Maro liepsna“! Kas bus, 
tas bus, ir nuo to, kas skirta, nepabėgsi!“ 

Vestuvės truko keturiasdešimt dienų, o keturiasdešimt pirmąją 
buvo surengta jaunosios eisena. Priešais ją žengė visi emyrai ir 
kariai, o kai ją atvedė, Marufas ėmė žarstyti žmonėms virš galvų 


"Maro liepsna čia: nepiktas burnojimas. 

auksą — taip jis iššvaistė krūvas pinigų. Jį įvedė pas karalaitę ir 
pasodino aukštame krėsle, tada nuleido užuolaidas, uždarė duris 
ir visi išėjo, palikę jį pas nuotaką. O Marufas ėmė mušti sau delnu 
per delną ir kurį laiką sėdėjo nusiminęs, retkarčiais pliaukštelėda- 
mas rankomis ir ištardamas: „Nėra jėgos ir galybės, didesnės už 
Alacho, didžiojo ir aukščiausiojo“. 

— O mano pone, sveikatos tau! Bet ko gi tu toks susirū- 
pinęs? — paklausė karalaitė. 

— Kaip nebūsiu susirūpinęs, — atsakė Marufas, — jei tavo tėvas 
nuliūdino mane ir taip pasielgė su manim, galima sakyti, jis su- 
degino žalią pasėlį. 

— O ką tau padarė mano tėvas, papasakok, — paprašė kara- 
laitė. 

— Jis įvedė mane pas tave, dar nespėjus atvykti mano krovi- 
niui, — atsakė Marufas, — o aš norėjau turėti mažų mažiausiai 
šimtą brangiųjų akmenų, kad galėčiau išdalyti tavo vergėms, kiek- 
vienai po akmenį, kad jos džiaugtųsi ir sakytų: „Šį akmenėlį man 
padovanojo mano ponas tą naktį, kai įėjo pas savo ponią“. Taip 
aš būčiau išaukštinęs tavo padėtį ir padidinęs žmonių pagarbą tau. 
Aš visada dovanoju akmenis, nes daug jų turiu. 

— Nesirūpink, — ramino jį karalaitė, — ir nenusimink dėl tokio 
nieko. Iš manęs tu dėl to neišgirsi blogo žodžio, aš palūkėsiu, kol 
atvyks tavo krovinys, o dėl vergių tai irgi nėra ko graužtis. Stok, 
nusirenk drabužius ir suteik sau malonumą. Kai atvyks tavo ka- 
ravanas, mes gausime ir tuos akmenis, ir visa kita. 

Marufas atsistojo ir nusimetė drabužius. Jis atsisėdo patale ir 
ėmė žaisti su žmona, jis uždėjo ranką jai ant kojos, o ji atsisėdo 
jam ant kelių, įdavė savo lūpas jam į burną, ir stojo ta valanda, 
kai žmogus užmiršta ir tėvą, ir motiną. 

Marufas apkabino žmoną, priglaudė ją ir ėmė gniaužti glėbyje. 
Jis spaudė ją prie krūtinės, čiulpė jos lūpas tol, kol iš jų ėmė tekėti 
medus. Jis pakišo ranką jai po kaire pažastimi ir jų kūnai nubudo 
suartėjimui. Tada jis stuktelėjo jai tarp krūtų, ir ji atsidūrė tarp 
jo šlaunų, jis apsivijo ją kojomis ir išbandęs abu būdus sušuko: 
„O dviejų dangalų tėve!“ Jis įdėjo užtaisą, uždegė dagtį ir nusi- 
taikęs pagal kompasą iššovė. Numušė bokštą nuo visų keturių 
stulpų, ir tai buvo paslaptis, apie kurią neklausinėjama, o mer- 
gina suriko šūksniu, kuris neišvengiamas... 

Tuo tarpu išaušo rytas, ir Šachrazada nutraukė pasakojimą. 

Devyni šimtai devyniasdešimt ketvirtoji 
naktis 


Kai atėjo devyni šimtai devyniasdešimt ketvirtoji naktis, Šach- 
razada tęsė: 

Pasakojama, o laimingasai karaliau, kad merginai surikus 
šūksniu, kuris neišvengiamas, Marufas sunaikino jos nekaltybę, ir 
tai buvo naktis, kuri neįtraukiama į gyvenimo naktų skaičių, nes 
joje slypi suartėjimas su stebuklu, glėbesčiavimaisi ir žaidimai, čiul- 
pimas ir persmelkimai ligi pat ryto. 

O paskui Marufas nuėjo į pirtį, apsirengė karališkais drabužiais 
ir išėjęs iš pirties pasuko į karaliaus divaną. Visi, kas ten buvo, 
pamatę jį pakilo ant kojų, pagarbiai ir nuolankiai jį sutiko, pa- 
sveikino ir paprašė jam palaiminimo. 

Marufas atsisėdo greta karaliaus ir paklausė: 

— Kur iždininkas? 

— Štai jis, priešais tave, — atsakė jam. 

— Atnešk garbės drabužius ir aprenk visus vizirius, emyrus ir 
valdytojus! 

Iždininkas atnešė viską, ko jis pareikalavo, Marufas sėdėjo ir 
kiekvienam, kuris prieidavo prie jo, duodavo bei dovanodavo, pri- 
klausomai nuo užimamos padėties. 

Taip jis praleido dvidešimt dienų, bet per tą laiką nesulaukė 
nei savo mantos, nei ko nors kito. Iždininkas dėl tokio jo elge- 
sio jau pajuto didžiulį nepriteklių. 

Marufui nematant (tuo metu karalius sėdėjo tik su viziriu, dau- 
giau nieko nebuvo) iždininkas atėjo pas karalių ir pabučiavęs 
priešais jį žemę tarė: 

— O laiko karaliau, aš tau kai ką papasakosiu, kad neimtum 
man priekaištauti, kodėl tau nieko nepasakiau. Žinok, kad iždas 
ištuštėjo ir ten nebeliko pinigų, išskyrus mažą mažumytį. Po dešim- 
ties dienų mes būsime priversti uždaryti jį visai tuščią. 

— O viziri, — tarė karalius, — mano žento krovinys užtruko, 
ir nėra apie jį jokių žinių. 

Viziris nusikvatojęs tarė: 

— Tebus Alachas maloningas, o laiko karaliau, tu pernelyg pa- 
tiklus šiam akių dūmikui ir melagiui! Prisiekiu tavo galva, kad iš 
viso nėra nei krovinio, nei maro, kuris išvaduotų mus nuo jo. Jis 
mulkino tave, kol iššvaistė tavo pinigus ir vedė už dyką tavo duk- 
terį. Kiek dar laiko tu būsi toks atlaidus tam sukčiui? 

— O viziri, — paklausė karalius, — kaip padaryti, kad sužino- 
tume, kaip yra iš tikrųjų? 

— O laiko karaliau, — atsakė viziris, — vyro paslapties neat- 
skleis niekas, išskyrus jo žmoną. Pasiųsk pakviesti savo dukterį, 
kad ji ateitų už užuolaidos, ir aš paklausiu jos, kaip yra iš tikrųjų. 
Tegu ji išklausinės Marufą ir papasakos mums apie jo reikalus. 

— Čia nėra nieko smerktina, — tarė karalius, — prisiekiu savo 
galva, jei paaiškės, kad jis apgavikas ir melagis, aš nugalabysiu 
jį pačiu bjauriausiu būdu. 

Karalius su viziriu nuėjo į priėmimų kambarį ir pasiuntė pa- 
kviesti savo dukters. Ji atėjo už užuolaidos (o jos vyro tuo me- 
tu nebuvo) ir paklausė: 

— O tėve, ko tu norėjai? 

— Pasikalbėk su viziriu, — pasakė karalius. 

— Ko tau, o viziri? — paklausė karalaitė. 

— O ponia, — pradėjo viziris, — žinok, kad tavo vyras iššvaistė 
tavo tėvo pinigus ir vedė tave be išpirkos, jis visą laiką žada mums 
ir nevykdo savo pažadų, apie jo karavaną negirdėti jokių žinių. 
Taigi mes norime, kad tu apie jį papasakotum. 

— Jis daug kalba, — atsakė karalaitė, — atėjęs jis vis žada man 
brangiuosius akmenis, turtus ir brangius audeklus, tik aš nieko 
to nematau. 

— O ponia, — paklausė viziris, — ar tu galėtum šiąnakt už- 
megzti su juo pokalbį ir paprašyti štai ko: „Papasakok man tei- 
sybę ir nieko nebijok, tu dabar mano vyras, ir aš nieko neišduosiu. 
Papasakok man visą teisybę apie šį reikalą, ir aš sugalvosiu kokį 
nors būdą tave išgelbėti“. Paskui nutoldama nuo jo ir vėl priartėda- 
ma parodyk meilumą ir prašnekink jį, viską išklausinėk, o pas- 
kui mums papasakosi. 

— Aš žinau, — atsakė karalaitė, — kaip jį iškamantinėti. 

Po vakarienės, kaip paprastai, pas ją atėjo jos vyras Marufas. 
Ji pakilo jo pasitikti, apglėbė ir ėmėsi jį apgaudinėti savo didžiąja 
apgaule (tų gudrybių moterims pakanka, jei jos turi tokį norą ir 
geidžia, kad vyras jį patenkintų!). Ji tol veidmainiavo, glostė jį 
žodžiais, saldesniais už medų, kol visai susuko jam galvą. 

Pamačiusi, kad Marufas pasidarė visiškai palankus jai, prakalbo: 

— O mano akių vėsa, o mano sielos vaisiau, teneprivers Ala- 
chas ilgėtis tavęs ir teneišskirs su tavim. Meilė tau apsigyveno 
mano širdyje, o aistros ugnis sudegino kepenis. Aš niekada ne- 

leisiu, kad tau nutiktų kas nors negera, aš noriu, kad tu papa- 
sakotum man teisybę, nes melo vingrybės yra nenaudingos ir 
ne visada pavyksta. Kaip ilgai dar tu apgaudinėsi ir meluosi ma- 
no tėvui? Bijau, kad tavo reikalas išaiškės anksčiau, nei mudu 
sugalvosime kokią nors gudrybę, ir jis tave sučiups. Papasakok 
man teisybę, ir patirsi dėl to tik džiaugsmą. Kai tu išklosi man 
visą teisybę, kaip yra iš tikrųjų, galėsi nebebijoti jokios bėdos. 
Kiek dar tu tvirtinsi, jog esi pirklys ir turi didelius pinigus, kad 
lauki didelio krovinio? Praėjo jau daug laiko, kai tu kartoji „Ma- 
no krovinys, mano krovinys“, o apie tą krovinį nėra jokių žinių, 
ir tavo veide jau regėti rūpestis. Jei tavo žodžiuose nėra teisybės, 
papasakok man, ir aš sugalvosiu būdą, kaip tave išvaduoti, jei 
Alachas to panorės. 

— O ponia, — atsakė Marufas, — aš papasakosiu tau teisybę, 
ir ką nori, tą daryk. 

— Kalbėk ir būk teisingas, nes teisybė — išsigelbėjimo laivas, 
ir saugokis melo, nes melas užtraukia gėdą. Alacho apdovanotas 
buvo tas, kuris pasakė: 


Teisingas būki, nors tava liesa 
Tave basmerktlų žūti liepsnose. 


Ieškok Alacho meilės. Jį užgaus 
Tas, kas vergams niekingiems bataikaus. 


— O ponia, — ėmė pasakoti Marufas, — žinok, kad aš ne pir- 
klys ir neturiu nei krovinio, nei maro liepsnos. Aš savo šalyje dir- 
bau kurpiumi ir turėjau žmoną, vardu Fatima. Ji buvo tikra ra- 
gana ir man su ja nutiko štai taip ir anaip. 

Ir jis apsakė karalaitei viską nuo pradžios iki galo, karalaitė 
prapliupo juoktis ir tarė: 

— Tu labai gabus apgavikas ir melagis. 

— O ponia, — tarė Marufas, — tepadeda tau didysis Alachas 
paslėpti ydas ir išsklaidyti graužatį. 

— Žinok, — pasakė karalaitė, — tu taip apdūmei akis mano 
tėvui ir užliūliavai jį savo begalinėmis pagyromis, kad jis išleido 
mane už tavęs iš godumo, o tu po to iššvaistei jo pinigus, ir viziris 
dėl to tave įtaria. Jis jau daugybę kartų kalbėjo apie tave su mano 
tėvu ir perspėjo jį: „Tai sukčius ir melagis“. Tačiau tėvas neklausė, 

ką jis jam šnekėjo, dėl to, kad viziris buvo man pasipiršęs, tik aš 
nesutikau tapti jo žmona ir turėti jį už vyrą. Tačiau viskas užtruko 
taip ilgai, kad pagaliau tėvas ėmė nerimauti ir paprašė manęs, kad 
iškvosčiau tave. Štai aš ir išklausinėjau tave, ir tai, kas buvo slapta, 
iškilo aikštėn. Mano tėvas yra nusprendęs griežtai pasielgti su ta- 
vim, jei paaiškėtų apgaulė, tačiau tu dabar esi mano vyras, ir aš 
negaliu išduoti tavęs. Jeigu tėvui papasakosiu visą teisybę, jo nuo- 
monė, kad tu esi sukčius ir melagis, pasitvirtins, jis supras, kad 
tu per apgaulę gavai į žmonas karalaitę ir pražudei jo pinigus. 
O tada jau atleidimo nebus, ir jis, be abejonės, užmuš tave, o 
tarp žmonių pasklis kalbos, kad aš ištekėjau už sukčiaus ir me- 
lagio, ir tai užtrauks gėdą man. O užmušęs tave mano tėvas, ko 
gero, užsimanys išleisti mane už ko nors kito, bet aš niekada ne- 
sutiksiu, net jei mirti turėčiau. Taigi dabar stokis, apsirenk ver- 
go drabužiais ir pasiimk iš mano pinigų penkiasdešimt tūkstančių 
dinarų. Sėsk ant arklio, jok į šalį, kur nesiekia mano tėvo valdžia, 
ir pasidaryk ten pirkliu. Parašyk man laišką ir atsiųsk jį per pa- 
siuntinį, kuris atjos slapta ir praneš man, kokioje šalyje tu apsi- 
stojai. Tada aš galėsiu siųsti tau viską, ką tik pajėgsiu, kad tu šiek 
tiek praturtėtum. Jei mano tėvas mirs, tai aš tave pasikviesiu, ir 
tu grįši gerbiamas ir godojamas, o jei numirsi tu arba aš būsiu 
paimta didžiojo Alacho malonėn, tai prisikėlimas iš mirusiųjų mu- 
du sujungs. Štai toks būtų pats protingiausias sprendimas. Kol tu 
būsi sveikas ir aš būsiu sveika, neliksi be laiškų ir pinigų. Kel- 
kis greičiau, kol dar neišaušo, nes tada viskas pasidarys kur kas 
sunkiau, ir tau grės pražūtis. 

— O ponia, — tarė Marufas, — aš atsiduodu tavo globai ir no- 
riu, kad prieš atsisveikindama dar suartėtum su manim. 

— Būtų gerai, — atsakė karalaitė. 

Ir jiedu suartėjo, o paskui Marufas apsiplovė, apsirengė vergo 
drabužiais, liepė arklininkams pabalnoti eiklų žirgą ir atsisveikinęs 
su karalaite prieš aušrą išjojo iš miesto. Visi, kas jį matė, manė, 
kad tai koks nors iš sultono vergų, vykstantis kokiu reikalu. 

Išaušus rytui, merginos tėvas kartu su viziriu įėjo į pasisėdėjimų 
kambarį ir pasiuntė pakviesti karalaitės. Šiai atėjus už užuolaidos, 
jie paklausė: 

— Na dukrele, ką papasakosi? 

— Pasakysiu štai ką: tepajuodins Alachas tavo vizirio veidą, 
jis norėjo užtraukti man gėdą prieš mano vyrą. 

— Kaipgi? — paklausė karalius. 

— Vakar, — tarė karalaitė, — mano vyras atėjo pas mane ir 
man dar nespėjus nieko pasakyti, staiga įbėgo eunuchas Faradžas 
su laišku rankoje. Jis pasakė: „Kieme po langu stovi dešimt vergų, 
jie padavė man šį laišką ir liepė: „Pabučiuok už mus rankas pir- 
kliui Sindžiui Marufui ir perduok jam šį laišką. Mes esame iš tų 
vergų, kurie lydi jo krovinį, ir mus pasiekė žinia, kad jis vedė ka- 
ralaitę, taigi atvykome jam papasakoti, kas mus ištiko kelionėje“. 
Aš paėmiau laišką ir perskaičiau. Jame štai kas parašyta: „Nuo 
penkių šimtų vergų jo kilnybei mūsų ponui pirkliui Marufui. Štai 
ką tau pranešame: po to, kai tu mus palikai, užpuolė klajokliai 
ir kilo grumtynės. Jų buvo du tūkstančiai raitelių, o mūsų — penki 
šimtai vergų. Užvirė baisios kautynės, jie neleido mums keliau- 
ti. Praėjo trisdešimt dienų, ir mes vis tebekovojame su jais, štai 
kodėl taip užtrukome...“ 

Tuo tarpu išaušo rytas, ir Šachrazada nutraukė pasakojimą. 


Devyni šimtai devyniasdešimt penktoji 
naktis 


Kai atėjo devyni šimtai devyniasdešimt penktoji naktis, Šach- 
razada tęsė: 

Pasakojama, o laimingasai karaliau, kad karalaitė pasakojo savo 
tėvui: 

— Mano vyras gavo iš savo tarnų tokį laišką: „Klajokliai sustabdė 
mus ir neleido pajudėti nė iš vietos. Jie atėmė iš mūsų du šimtus 
ritinių audeklo ir užmušė penkiasdešimt vergų“. Tai išgirdęs Ma- 
rufas sušuko: „Teapgauna juos Alachas! Ko jie kaunasi su klajokliais 
dėl dviejų šimtų ryšulių prekių, ką reiškia tie du šimtai ryšulių? 
Jiems nederėjo dėl to užtrukti, juk du šimtai ryšulių tekainuoja sep- 
tynis tūkstančius dinarų. Man reikia vykti pas juos ir paskubinti, 
o tai, ką pagriebė klajokliai, nesumažins mano turtų ir aš nė kiek 
to neimu į širdį. Tebus jiems tai išmalda iš manęs“. Jis iškeliavo 
palikęs mane ir nė kiek nesigrauždamas, kad prapuolė jo turtas ir 
užmušti vergai. Kai jis išėjo, aš pažvelgiau pro rūmų langus ir pa- 
mačiau, kad tie dešimt vergų, atnešusių jam laišką, panašūs į mėnu- 
lius, ir kiekvienas iš jų apsirengęs drabužiais, kainuojančiais iki 
tūkstančio dinarų. Mano tėvas neturi vergo, kuris būtų panašus bent 

į vieną iš jų. Paskui mano vyras išvyko su vergais, atnešusiais jam 
laišką, jis ketina pats parlydėti savo krovinį. Garbė Alachui, nelei- 
dusiam man pratarti tų žodžių, kuriuos jūs liepėte jam pasakyti: jis 
būtų pradėjęs juoktis iš manęs ir iš tavęs ir gal net būtų pažvelgęs 
į mane žeminančiu žvilgsniu bei ėmęs nekęsti. O juk visa ši gėda 
prasidėjo nuo tavo vizirio, kuris niekinamai kalbėjo apie mano vyrą. 
— O dukrele, — tarė karalius, — tavo vyras be galo turtingas, 
tatai buvo matyti nuo pat tos dienos, kai jis įžengė į mūsų miestą 
ir ėmė dalyti išmaldą vargšams. Jei Alachas panorės, netrukus jis 
atvyks su savo kroviniu, ir mes patirsime iš jo daug gero. 
Jis ėmė raminti savo dukrą ir gėdyti vizirį. Taigi apgaulė pavyko. 
O pirklys Marufas sėdęs ant žirgo leidosi per negyvenamą dy- 
kumą. Jis buvo suglumęs ir neišmanė, kurion šalin sukti. 
Apsiverkęs, kęsdamas išsiskyrimo kančias, jis jautė aistrą, didelį 
jaudulį ir kalbėjo eilėmis: 


Mes išsiskyrėm, praradau aš mielą, 
Bet iki šiol liebsnoja mano siela. 


Be meilės akys ašarom baplūsta: 
Ar grįši kada nors į mano būstą? 


O mėnulveide, vien tavęs ieškojau, 
Tau be dvejonių širdį baaukojau. 


Geriau tavęs aš būčiau nė nemalęs - 
Po džiaugsmo gelia liūdesio gyvatės. 


Marufas Dunjai paaukojo širdį - 
Nors mirtų jis, negali meilė mirti. 


O mano saule, nepaliauk spindėti, 
Sugrįžki širdžiai žūstančiai padėti. 


Ar žada vėl suartint mus likimas, 
Paguosti bo kančių susitikimas? 


Ar rasiu vėl į tavo rūmus taką, 
Apglobsiu vėl smėlynų žalią šaką? 

Tegu tavasis veidas tartum saulė 
Per amžius švies manam tamsiam pasauly. 


Iškęsiu skaudžią aistrą aš be baimės, 
Net nelaimingoj meilėj daug juk laimės. 


Baigęs eiles, graudžiai pravirko, nes visi keliai jam buvo 
užtverti. 

Jis keliavo tarsi nesavas, apmiręs nuo savo neryžtingumo. Taip 
truko iki pusiaudienio, kada prijojęs mažą kaimelį jis pamatė ne- 
toliese valstietį, ariantį su pora jaučių. 

Marufas buvo labai išalkęs, tad priėjęs prie valstiečio pasvei- 
kino jį: 

— Ramybės tau! 

Valstietis atsakė jam į pasveikinimą ir tarė: 

— Sveikas atvykęs, o pone! Ar tu esi sultono vergas? 

— Taip, — atsakė Marufas. 

— Apsistok pas mane, aš tave pavaišinsiu, — paprašė valstietis. 

Marufas suprato, kad tai vaišingas žmogus, tačiau paklausė: 

— O broli mano, aš nematau nieko, kuo galėtum mane pa- 
maitinti, kaipgi tu mane kvieti? 

— O pone, — atsakė valstietis, — to gero atsiras. Lipk nuo žir- 
go, kaimas čia pat netoliese, aš nueisiu ir atnešiu tau pietus ir 
pašaro tavo žirgui. 

— Jei kaimas netoli, tai aš nukaksiu iki jo per tiek pat laiko 
kaip ir tu, nusipirksiu turguje ko norėsiu ir pavalgysiu. 

— O pone, — tarė valstietis, — šis kaimas labai mažas, čia nėra 
net turgaus ir niekas nei parduoda, nei perka. Prašau tave, var- 
dan Alacho, apsistok pas mane ir užgydyk mano širdį. Aš su- 
vaikščiosiu į kaimą ir greitai grįšiu! 

Marufas nulipo nuo žirgo, o valstietis palikęs jį nuėjo į kaimą 
atnešti jam pietų. 

Marufas sėdėjo lūkuriuodamas ir galvojo: „Aš atitraukiau šį 
vargšą Žmogų nuo darbo, tai verčiau kelsiuosi ir arsiu už jį, kol 
grįš, kad atlyginčiau tai, ką jis per mane prarado“. 

Jis paėmė plūgą ir paragino jaučius. Kiek paarėjus, plūgas už 
kažko užkliuvo ir gyvuliai sustojo. Marufas ragino juos, tačiau tie nė 
krust. Marufas apžiūrėjo plūgą ir pamatė, kad jis užkliuvęs už auksinio 
žiedo. Jis nubraukė nuo žiedo žemes ir pamatė, kad jis pritvirtintas 
vidury marmurinės plytos, kuri buvo didumo sulig girnapuse. 

Pasiplūkęs Marufas pagaliau nustūmė plytą iš vietos, ir atsivėrė 
požemis, į kurį vedė laiptai. Nusileidęs šiais laiptais, Marufas pa- 
matė patalpą, panašią į pirtį. Ten buvo keturi portikai, vienas jų 
nuo žemės iki lubų buvo užpildytas auksu, antrasis portikas ir- 
gi nuo žemės iki lubų buvo prikrautas smaragdų, perlų, koralų, 
trečiasis portikas buvo kupinas safyrų, badachšaniškųjų rubinų bei 
turkių, o ketvirtasis — deimantų, brangiųjų metalų ir įvairiausių 
rūšių brangakmenių. Šios patalpos vidury stovėjo skaidraus krištolo 
skrynia, pilna nematytų neregėtų brangiųjų akmenų, kiekvienas 
iš jų buvo graikinio riešuto didumo. Ant šios skrynios stovėjo maža 
dėželė, didumo sulig citrina, visa ji buvo iš aukso. 

Marufas, visa tai išvydęs, apstulbo ir džiugus tarė sau: „Pa- 
žiūrėsim, kas toje dėžutėje“. Jis atidarė ir pamatė ten auksinį žiedą, 
visą tarsi skruzdžių pėdelėm išrašytą vardais ir užkeikimais. 

Jis patrynė tą žiedą, ir staiga išgirdo kažkieno balsą sakant: 

— Aš čia, aš čia, o pone! Reikalauk — viską padarysiu. Gal 
tu nori pastatyti gyvenvietę arba sugriauti miestą, o gal užmušti 
karalių ar iškasti kanalą, o gal dar ką nors padaryti? Visa, ko tik 
tu nori, visavaldžiui valdovui, nakties ir dienos Kūrėjui leidus, jau 
įvyko! 

— O mano Viešpaties kūriny, kas tu toks būsi? — paklausė 
Marufas. 

— Aš esu šio žiedo tarnas ir vykdau pareigą jo šeimininkui. 
Kokį tik norą jis man pareikštų, viską įvykdysiu neatsikalbinėda- 
mas. Aš esu džinų asmens sargybinis, mano kariauna — septynias- 
dešimt dvi gentys, o kiekvienoje gentyje yra po septyniasdešimt 
du tūkstančius karių. Kiekvienas iš šio tūkstančio valdo tūkstantį 
maridų, o kiekvienas maridas turi po tūkstantį pagalbininkų, o 
kiekvieno pagalbininko valdžioje — po tūkstantį šėtonų, o kiek- 
vienas šėtonas įsakinėja tūkstančiui džinų. Visi jie man pavaldūs 
ir negali man nepaklusti. O aš esu užburtas ir pririštas prie šio 
žiedo ir negaliu nepaklusti tam, kas jį valdo. Štai dabar tu jį turi, 
ir aš tapau tavo tarnu. Reikalauk, ko nori, aš klausau tavo žodžio 
ir paklūstu tavo įsakymui. Jei tau kada nors manęs prireiks, sau- 
sumoje ar jūroje, patrink žiedą, ir aš atsirasiu šalia tavęs. Tik sau- 
gokis — nepatrink šio žiedo du kartus iš eilės, nes sudeginsi mane 
šių vardų ugnimi, neteksi manęs ir labai gailėsiesi. Štai ir viską 
tau papasakojau, tai tiek!.. 

Tuo tarpu išaušo rytas, ir Šachrazada nutraukė pasakojimą. 

Devyni šimtai devyniasdešimt šeštoji 
naktis 


Kai atėjo devyni šimtai devyniasdešimt šeštoji naktis, Šachra- 
zada tęsė: 

Pasakojama, o laimingasai karaliau, kad kai žiedo tarnas pa- 
pasakojo apie save, Marufas paklausė: 

— Kuo tu vardu? 

— Mano vardas Abu s Saadatas, — atsakė maridas. 

— O Abu s Saadatai, — paklausė Marufas, — kas čia per pa- 
talpa ir kas tave pritvirtino prie šios dėželės? 

— O pone, — atsakė maridas, — ši patalpa — tai lobynas, kuris 
vadinamas Šedado lobynu, Šedado — Ado sūnaus, kuris pastatė 
daugiabokštį Iremą, neturintį lygių visame pasaulyje. Kol jis buvo 
gyvas, aš tarnavau jam, tai buvo jo žiedas. Šedadas padėjo jį į 
savo lobyną, tačiau dabar jis atiteko tau! 

— Ar gali tai, kas sukrauta šiame lobyne, išnešti į žemės pa- 
viršių? — paklausė Marufas. 

— Taip, — atsiliepė maridas, — tai pats lengviausias dalykas! 

— Išnešk viską, — paliepė Marufas, — kas jame yra, nieko ne- 
palik. 

Abu s Saadatas mostelėjo ranka į žemę, ir ši prasivėrė. Jis pra- 
smego ten ir trumpam dingo, o paskui iš ten staiga pasirodė 
grakštūs jaunuoliai dailiais veidais. Jie nešė ant galvų auksines pin- 
tines, o šios buvo pilnos aukso. Jie išpylė jas ir dingo, paskui at- 
nešė kitas, taip ir nešiojo auksą ir brangakmenius. Nepraėjus nė 
valandai, jie pasakė: „Lobyne nieko neliko“. 

Prieš Marufą išdygo Abu s Saadatas ir tarė: 

— O mano pone, mes pernešėme viską, kas buvo lobyne. 

— Kas šie puikūs jaunuoliai? — paklausė Marufas. 

— Tai mano vaikai, — atsakė maridas. — Tokiam darbui ne- 
apsimokėjo kviestis pagalbininkus, mano vaikai įvykdė tavo įsa- 
kymą ir pagerbė save patarnaudami tau. Sakyk, ko dar, be šito, 
norėtum? 

— Ar galite gauti mulų ir skrynių, supilti šiuos turtus į skry- 
nias ir užkelti jas ant mulų? — paklausė Marufas. 

— Tai pats lengviausias dalykas! — atsakė maridas. 

Jis šaižiai suriko, ir jo vaikai atsirado greta, o jų buvo aštuoni 
šimtai. 

— Tegu dalis jūsų pasivers mulais, o dalis — dailiausiais ver- 
gais, tokiais, kad pas jokį karalių neatsirastų panašaus net į patį 
menkiausią iš jūsų. Dar kita dalis tepasivers varovais, o likusio- 
ji — tarnais, — įsakė maridas. 

Visi padarė, kaip buvo liepta, septyni šimtai iš jų pasivertė 
nešuliniais mulais, o likusieji šimtas virto tarnais. Tada maridas 
pasikvietė savo pagalbininkus, ir kai šie prisistatė, liepė daliai jų 
įgyti pavidalą žirgų, pabalnotų aukso balnais, puoštais brangiai- 
siais akmenimis. 

Visa tai pamatęs Marufas paklausė: 

— Kur skrynios? 

Skrynios buvo atneštos ir jis paliepė: 

— Kraukite auksą ir brangiuosius metalus, kiekvieną rūšį at- 
skirai. 

Viską sudėjo ir užkėlė ant trijų šimtų mulų. 

Tada Marufas paklausė: 

— O Abu s Saadatai, ar tu gali man gauti brangių audeklų 
rietimų? 

— Nori egiptietiškų ar siriškų, persiškų ar indiškų, o gal ru- 
miškų audinių? — paklausė maridas. 

— Atgabenk man kiekvienos šalies audinio po šimtą rietimų 
ant šimto mulų, — atsakė Marufas. 

— O mano pone, — tarė maridas, — duok man laiko, kad aš 
galėčiau šią užduotį duoti savo pagalbininkams. Įsakysiu kiekvie- 
nam jų būriui vykti į kokią nors šalį ir pargabenti šimtą rietimų 
tos šalies audeklų, jie pasivers mulais ir sugrįš nešini šiais rietimais. 

— Kiek tau reikia laiko? — paklausė Marufas. 

— Tiek, kiek trunka nakties tamsa, — atsakė maridas. — Dar 
dienai neišaušus, tu turėsi viską, ko norėjai! 

— Duodu tau tiek laiko! — sutiko Marufas. 

Jis liepė pastatyti palapinę, ir ši jam buvo pastatyta. Jis ten 
atsisėdo, ir jam buvo atnešta valgyti. Abu s Saadatas pasakė: 

— O mano pone, sėdėk sau palapinėje, o šie mano sūnūs sau- 
gos tave. Nieko nebijok, o aš eisiu, surinksiu savo pagalbininkus 
ir pasiųsiu juos vykdyti tavo paliepimo. 

Abu s Saadatas patraukė savo keliu, o Marufas liko sėdėti pa- 
lapinėje. Prieš jį stovėjo valgiai, o abu s Saadato sūnūs buvo čia 
pat, pasivertę vergais, tarnais ir dvariškiais. 

Taip jiems besėdint, sugrįžo anas valstietis artojas, nešinas di- 
deliu dubeniu lęšienės ir maišeliu miežių. Jis pamatė palapinę, ver- 
gus, kurie stovėjo sukryžiavę rankas ant krūtinės, ir pamanė, jog 
tai pats sultonas atvyko ir įsikūrė jo sklype. 

Suglumęs jis sustojo ir tarė sau: „O, kad būčiau sultonui pa- 
pjovęs porą viščiukų ir paskrudinęs juos svieste!“ 

Jis jau norėjo grįžti pjauti viščiukų ir pavaišinti jais sultoną, 
tačiau Marufas pamatė jį ir ėmė šaukti pas save. Jis tarė vergams: 
„Atveskite jį!“ Vergai nešte atnešė artoją su visu lęšių dubeniu 
ir pastatė jį priešais Marufą. 

— Kas čia? — paklausė Marufas. 

— Tai tavo pietūs ir pašaras tavo žirgui. Nesmerk manęs, aš 
nemaniau, kad pats sultonas atvyks čia, jei būčiau žinojęs, tai 
būčiau papjovęs jam porą viščiukų ir pavaišinęs puikiu patiekalu. 

— Sultonas neatvyko, — tarė Marufas, — o aš esu jo žentas 
ir susipykau su juo. Tačiau jis atsiuntė man savo vergus, kurie 
mus sutaikė, ir dabar ketinu grįžti į miestą. Tu paruošei man vaišes 
apie visa tai nė nenumanydamas, ir aš priimu tavo vaišes, nors 
tai būtų tik lęšienė. Nevalgysiu kitko, tik tavo vaišes. 

Jis liepė valstiečiui pastatyti dubenį per vidurį staltiesės ir valgė 
tol, kol pasisotino, o valstietis tuo tarpu prisikimšo pilvą įvairiausių 
kitų puikių patiekalų. Paskui Marufas nusiplovęs rankas leido val- 
gyti vergams, ir šie įniko į vaišių likučius. 

Dubeniui ištuštėjus, Marufas pripylė jį aukso ir pasakė artojui: 

— Neškis namo, o vėliau atvyk pas mane į miestą, aš paro- 
dysiu tau pagarbą. 

Artojas paėmė dubenį, pilną aukso, ir nusivarė savo jaučius. Taip 
ir grįžo jis į kaimą manydamas, kad Marufas — karaliaus žentas. 

Marufas praleido tą naktį džiaugdamasis ir linksmindamasis, 
jį aplankė lobyno deivės ir ėmė groti visokiais instrumentais, šokti 
priešais jį. Jis praleido tokią naktį, kuri neįtraukiama į gyvenimo 
naktų skaičių. 

O rytą Marufas nespėjo nė apsidairyti, tik žiūri — jau paki- 
lo, nusūkuriavo ir išsisklaidė dulkės virš mulų, nešančių ryšulius. 
Iš viso buvo septyni šimtai mulų, apkartų rietimais, o aplink 
juos — tarnai, kupranugarių palydovai, varovai ir žibintininkai. Abu 
s Saadatas sėdėjo raitas ant mulo tarsi karavano vyresnysis, o 
priešais jį vergai nešė neštuvus su keturiais gryno aukso rutuliais, 
papuoštais brangiaisiais akmenimis. 

Pasiekęs palapinę, maridas nusėdo nuo mulo, pabučiavo žemę 
ir tarė: 

— O pone, darbas atliktas visiškai ir iki galo, o štai neštuvai, 
kuriuose sudėti drabužiai iš lobyno. Tarp karališkųjų drabužių ne- 
rastum panašių į juos. Apsirenk, sėsk į neštuvus ir įsakyk mums, 
ką nori. 

— O Abu s Saadatai, — tarė Marufas, — aš noriu parašyti 
laišką, kurį tu nuneštum į Hitan al Hatano miestą mano uošviui, 
karaliui. Tik pasirodyk jam ne kaip nors kitaip, o tik kaip ma- 
lonus pasiuntinys. 

— Klausau ir vykdau! — tarė maridas. 

Marufas parašė laišką, užantspaudavo, ir Abu s Saadatas pa- 
siėmęs jį iškeliavo. 

Nuvykęs pas karalių išgirdo kalbantis jį su viziriu. 

— O viziri, — šnekėjo karalius, — mano širdis nerimsta dėl žen- 
to, bijau, kad klajokliai galėjo jį užmušti. O, kad žinočiau, kur 
jis išjojo, sekčiau su savo kariuomene jam iš paskos! Kad nors 
būtų prieš išvykdamas man apie tai pranešęs! 

— Tepasigaili tavęs Alachas dėl tokio tavo naivumo, — atsakė 
viziris, — prisiekiu tavo galva, tas žmogus suprato, kad mes jį 
įtarėme, ir išsigandęs gėdos pabėgo. Jis yra sukčius ir melagis, 
ne kitaip! 

Kaip tik tuo metu įžengė pasiuntinys ir pabučiavęs žemę prieš 
karalių palinkėjo jam amžinos garbės, laimės ir gyvenimo. 

Karalius paklausė: 

— Kas tu ir ko tau reikia? 

— Aš pasiuntinys, mane atsiuntė tavo žentas. Jis atvyksta su 
visu kroviniu ir perduoda tau per mane laišką, štai jis. 

Karalius paėmė jį ir perskaitė. Po garbių pasveikinimų mūsų 
dėdei, šlovingajam karaliui, jame buvo tokie žodžiai: „Aš atvy- 
kau su karavanu. Išeik su kariuomene ir pasitik mane“. 

— Teapjuodins Alachas tavo veidą, o viziri, — sušuko kara- 
lius, — kiek tu teršei mano žento garbę ir vadinai jį apgaviku ir 
melagiu, o štai jis atvyksta su visa manta, ir dabar pats, o ne kas 
kitas, esi apgavikas! 

Viziris iš gėdos nuleido galvą ir sutrikęs pasakė: 

— O karaliau, aš taip kalbėjau tik todėl, kad jo karavanas 
labai ilgai nesirodė, ir bijojau, kad tie pinigai, kuriuos jis iššvaistė, 
prapuls. 

— O apgavike, ką reiškia pinigai, jeigu atėjo jo krovinys? Juk 
jis vietoj to duos mums dar daugiau! 

Karalius liepė papuošti miestą ir nuėjęs pas savo dukterį pra- 
nešė: 

— Gera žinia! Netrukus parkeliaus tavo vyras su savo krovi- 
niu, jis pranešė man apie tai laišku, ir aš išvykstu jo pasitikti. 

Mergina labai nustebo ir pagalvojo pati sau: „Keistas dalykas! 
Gal jis iš manęs tyčiojosi, o gal pasijuokė arba norėjo mane 
išmėginti, kai pasakė esąs neturtingas? Tačiau garbė Alachui, kad 
niekaip nepakenkiau jo garbei“. 

Tai štai kaip buvo Marufui. O pirklys Ali iš Kairo pamatęs 
puošiamą miestą paklausė, kokia proga tai daroma. 

— Atvyksta pirklio Marufo, karaliaus žento, karavanas, — išgir- 
do atsakymą. 

— O didysis Alachai! — sušuko Ali. — Kokia nelaimė! Jis atėjo 
pas mane pabėgęs nuo savo žmonos ir buvo paskutinis vargeta, 
tai iš kur jis gavo krovinį? Gali būti, kad tai karaliaus duktė bi- 
jodama gėdos sugalvojo jam kokią gudrybę, o juk karaliams viskas 
įmanoma. Tepridengs jį didysis Alachas ir tenepatirs jis gėdos!.. 

Tuo tarpu išaušo rytas, ir Šachrazada nutraukė pasakojimą. 


Devyni šimtai devyniasdešimt septintoji 
naktis 


Kai atėjo devyni šimtai devyniasdešimt septintoji naktis, Šach- 
razada tęsė: 

Pasakojama, o laimingasai karaliau, kad pirklys Ali sužinojęs, 
kodėl puošiamas miestas, palinkėjo Marufui laimės sakydamas: 
„Tepridengs jį Alachas, ir tenepatirs jis gėdos!“ O visi kiti pir- 
kliai džiaugėsi ir linksminosi laimingi, kad atgaus savo pinigus. 

Karalius surinko savo kariauną ir išžygiavo, o Abu s Saada- 
tas sugrįžo pas Marufą ir papasakojo, kaip nunešęs pranešimą. 

Tada Marufas paliepė: 

— Kraukite! — Ir apsirengęs iš lobyno paimtais drabužiais sėdo 
į neštuvus. Jis atrodė tūkstantį kartų didingiau ir garbingiau už 
patį karalių. 

Nuėję pusę kelio, jie staiga žiūri, kad karalius su kariuome- 
ne ateina jų pasitikti. Priartėjęs karalius išvydo, kokiais drabužiais 

vilki Marufas ir kad sėdi neštuvuose. Pripuolęs karalius pasvei- 
kino jį ir palinkėjo jam ramybės. Visi karalystės didžiūnai taip pat 
palinkėjo jam ramybės ir tapo aišku, kad Marufas buvo teisus ir 
nemelavo. 

Į miestą Marufas įžengė su eisena, į kurią pažvelgus net liūtui 
būtų išsiliejusi tulžis. Pirkliai bėgo prie jo ir bučiavo priešais jį 
žemę, o pirklys Ali pasakė: 

— Tu ištaisei gerą pokštą, ir jis tau pavyko, o apgavikų šei- 
che, bet tu to nusipelnei! Tepadidins didysis Alachas tau savo ma- 
lones. 

Marufas tik nusijuokė, įėjęs į rūmus sėdo į sostą ir tarė: 

— Neškite ryšulius su auksu į mano dėdės, karaliaus, iždą ir 
duokite šen ryšulius su audeklais. 

Jam atnešė ryšulius, ir jis ėmė raišioti juos vieną po kito, trauk- 
ti viską, kas ten buvo. Taip išardė visus septynis šimtus ryšulių. 

Atrinkęs tai, kas ten buvo geriausia, jis paliepė: 

— Nuneškite visa tai karalaitei, kad ji padalytų savo vergėms, 
paimkite šią skrynią su brangiaisiais akmenimis ir taip pat nuneški- 
te jai, kad ji apdovanotų verges ir eunuchus. 

Marufas ėmė dalyti audinius pirkliams, kuriems buvo skolingas, 
ir taip atlygino savo skolas. Tam, kuriam priklausė už tūkstantį, 
jis duodavo audeklo už du tūkstančius ar daugiau. Paskui jis ėmė 
dalyti išmaldą elgetoms ir vargšams, o karalius žiūrėjo į jį ir ne- 
galėjo jam paprieštarauti. 

Jis tol dalijo ir dovanojo, kol išdalijo visus septynis šimtus 
ryšulių. Tada atsigręžė į karius ir ėmė dalyti jiems brangiuosius 
metalus, smaragdus ir rubinus, perlus ir koralus. Jis žarstė bran- 
gakmenius saujomis, visiškai neskaičiuodamas. 

Tada karalius išdrįso jam pasakyti: 

— O vaike mano, gana švaistytis, iš tavo krovinio jau nebe- 
daug kas liko. 

— Aš daug turiu! — atsakė Marufas. 

Jo teisumas visiems tapo akivaizdus, ir niekas nebegalėjo ap- 
kaltinti jo melu. Marufas nė nesusimąstydamas dalijo dovanas, nes 
žiedo tarnas pristatydavo jam visko, ko tik šis pareikalaudavo. 

Paskui pas karalių atėjo iždininkas ir tarė: 

— O laiko karaliau, iždas jau pilnas ir nebesutalpina ryšulių. 
Kur padėsime likusį auksą ir metalus? 

Ir karalius nurodė jam kitą vietą. 

Marufo žmona visa tai matydama neapsakomai džiaugėsi, 
stebėjosi ir kalbėjo pati sau: „O, kad taip galėčiau pamatyti, iš 
kur jis gavo visą tą gerą?!“ Pirkliai taip pat džiaugėsi tuo, ką gavo 
iš Marufo, ir linkėjo jam laimės, 

O pirklys Ali kraipė galvą ir mąstė: „Pažvelk tik! Kažin kaip 
jis sugudravo ir sumelavo, kad gautų visą šį turtą? Jei būtų gavęs 
jį iš karalaitės, tai nedalytų dabar vargšams. Tačiau puikūs yra 
žodžiai pasakiusiojo: 


Kai apdovanoja Alacho ranka, 
Priimki tą gėrį, neklauski: už ką? 


Kam nori, tam dovanas duoda jisai, 
Tik tų dovanų būki vertas balsai“. 


Tai štai kaip jiems klojosi. O karalius savo akimis netikėjo, 
ką pamatė Marufą turint, ir stebėjosi jo dosnumu ir kilniadvasišku- 
mu dalijant pinigus. Marufas po viso to nuėjo pas savo žmoną, 
ši pasitiko jį šypsodamasi, juokdamasi ir džiaugdamasi, pabučiavo 
jam ranką ir tarė: 

— Tai ar tu iš manęs juokeisi, ar norėjai išmėginti, kai sakei: 
„Esu vargšas, pabėgęs nuo savo žmonos“? Šlovė Alachui, kad aš 
nesusvyravau ir tikėjau tavim. Tu esi mano mylimasis, ir aš neturiu 
nieko brangesnio už tave, nesvarbu, turtingas tu būtum ar vargšas. 
O dabar papasakok, ko tu siekei taip kalbėdamas man. 

— Aš norėjau tave išmėginti ir pažiūrėti, ar tavo meilė nuoširdi, 
ar myli tik dėl pinigų bei žemiškųjų gėrybių, — tarė Marufas. — 
Dabar man aišku, kad tavo meilė tikra, todėl būki pasveikinta, 
nuo šiol aš žinau tavo tikrąją vertę. 

Paskui jis užsiglaudė nuošalioje vietoje, kur niekas nemato, ir 
patrynė žiedą. Abu s Saadatas išdygo priešais jį ir tarė: 

— Aš esu čia, reikalauk, ko nori! 

— Aš noriu, — paprašė Marufas, — kad tu gautum iš lobyno 
mano žmonai drabužius ir papuošalų, tarp kurių būtų vėrinys iš 
keturiasdešimties neįsivaizduojamo grožio akmenų. 

— Klausau ir vykdau! — atsakė Abu s Saadatas. 

Netrukus jis atnešė Marufui ko paprašytas, Marufas atleido žie- 
do tarną, pasiėmė drabužius, papuošalus ir nuėjęs pas žmoną 
padėjo viską jai prieš akis. 

— Imk, puoškis ir būk pasveikinta! — tarė jis. 

Dirstelėjusi į šiuos daiktus, karalaitė žado neteko. Tarp pa- 
puošalų ji išvydo porą kojų žiedų iš aukso, išpuoštų brangiaisiais 
akmenimis, — tai buvo žynių dirbinys, — apyrankę, auskarus, 
diržą. Viso to vertės pinigais neįkainosi. Ji apsirengė atneštais dra- 
bužiais, pasipuošė brangenybėmis ir tarė: 

— O pone, aš ketinu tai paslėpti ir laikyti šventėms bei iš- 
kilmėms. 

— Nešiok kasdien! — paprieštaravo Marufas. — Aš turiu dar 
daug kitų puošmenų. 

Pamačiusios taip išsipusčiusią karalaitę, visos vergės ėmė 
džiūgauti ir bučiavo Marufui rankas, o šis paliko jas, pasislėpęs 
patrynė žiedą — ir prieš jį tuojau pat stojosi žiedo tarnas. 

— Atnešk man šimtą apdarų su papuošalais, — paliepė Ma- 
rufas. 

— Klausau ir vykdau! — atsakė tarnas. 

Jis atnešė apdarus, o kiekvienuose iš jų buvo suvynioti pri- 
tinkantys jiems papuošalai. 

Marufas pasišaukė verges, ir kai šios susirinko, davė kiekvienai 
po apdarą. Jos persirengė ir tapo panašios į didžiaakes hurijas, 
o karalaitė tarp jų atrodė tarsi mėnulis tarp žvaigždžių. Viena iš 
vergių papasakojo tai karaliui, ir šis nuėjęs pas dukterį pamatė, 
kad šioji apstulbintų kiekvieną į ją žvelgiantį, o jos vergės taip 
pat. Jis savo akimis netikėjo. 

Karalius išėjo ir pasikvietęs savo vizirį pasakė: 

— O viziri, atsitiko va taip ir taip. Ką tu pasakysi? 

— O laiko karaliau, — atsakė viziris, — pirkliai taip nesiel- 
gia, drobės atraižos pas pirklius išbūna metų metus, ir jie ne- 
parduoda jų, jei negauna iš to pelno. Kaipgi pirklys gali būti 
toks dosnus, iš kur jis gaus tokius pinigus ir brangenybes, ko- 
kių ir karaliai nedaug teturi? Ar gali pirkliai turėti šitiek gero 
ryšulių ryšuliais? Tatai būtinai turi turėti kokią nors priežastį. 
Jei tu manęs paklausytum, aš galėčiau iškloti tau visą teisybę apie 
šį dalyką. 

— Klausau tavęs, o viziri, — atsakė jam karalius. 

— Susitik su Marufu, — pamokė viziris, — būk draugiškas jam, 
pakalbink jį ir sakyk: „O žente mano, aš norėčiau, kad mudu su 
tavim ir su viziriu vieni, be pašalinių, pasivaikščiotume po sodą“. 
Nuėję į sodą pasitiesime staltiesę, pasistatysime vyno, ir aš jį smar- 

kiai nugirdysiu. Išgėrus vyno, jo protas apsilps, nuovoka sumenks, 
ir mudu iškvosime jį, kaip čia viskas yra. Jis mums viską ir at- 
skleis, nes vynas yra išdavikas. Alacho dovaną turėjo tas, kuris 


pasakė: 


Kai mes išgėrėm ir slaptas vietas 
Jau siekė vynas, sušukau: „Užteks!“ 


Bijojau aš, kad vyno spinduliai 
Abpšvies greit slabtį, glūdinčią giliai. 


Kai jis išklos mums visą teisybę, sužinosime visas jo paslap- 
tis ir galėsime pasielgti su juo kaip norėsime. Aš prisibijau, ką 
jis gali iškrėsti. Gali būti, kad jo siela ims trokšti valdžios, ir jis 
dosnumu patrauks savo pusėn visą kariuomenę, negailės pinigų 
ir nuvers tave, atims iš tavęs karalystę. 

— Tavo tiesa, — tarė karalius... 

Tuo tarpu išaušo rytas, ir Šachrazada nutraukė pasakojimą. 


Devyni šimtai devyniasdešimt aštuntoji 
naktis 


Kai atėjo devyni šimtai devyniasdešimt aštuntoji naktis, Šach- 
razada tęsė: 

Pasakojama, o laimingasai karaliau, kad viziriui sugalvojus tokį 
planą, karalius sutiko su juo. Taip sutarę jiedu permiegojo naktį, 
o rytą karalius nuėjo į menę ir atsisėdo. Staiga pas jį atėjo nu- 
siminę tarnai ir arklininkai. 

— Kas atsitiko? — paklausė karalius. 

— O laiko karaliau, — atsakė tarnai, — arklininkai iššukavo ar- 
klius ir padavė jiems pašaro, — visiems arkliams ir mulams, kurie 
atvežė krovinį, — o rytą pamatėme, kad vergai pavogę arklius ir 
mulus. Mes apieškojome visus aptvarus, bet neradome nei arklių, 
nei mulų, tada nuėjome į vergų kambarius ir pamatėme, kad ten 
tuščia, — nežinome, kaip jie pabėgo. 

Karalius vėl nustebo, juk jis nė nejįtarė, jog tai Abu s Saadato 
pagalbininkai buvo pasivertę arkliais, mulais ir belaisviais, ir 
nežinojo, kad jie paklūsta žiedo tarnui. 

— O prakeiktieji! — tarė jis tarnams. — Tūkstantis gyvulių, pen- 
ki šimtai vergų ir kitų tarnų! Kaipgi jie sugebėjo pabėgti jūsų ne- 
pastebėti? 

— Galva neišneša, kaip tai galėjo atsitikti, — aiškinosi tarnai. 

— Drožkite sau, — tarė karalius, — ir kai jūsų ponas išeis iš 
haremo, papasakokite jam visa tai. 

Tarnai išėjo iš karaliaus menės ir susėdo nebeišmanydami, ką 
ir galvoti apie tai. Jiems taip besėdint, staiga iš haremo pasirodė 
Marufas, jis pamatė susirūpinusius tarnus ir paklausė: 

— Kas yra? 

Jie ir papasakojo jam, kas atsitiko. 

Tačiau Marufas nė kiek nenusiminė. 

— Argi jie tiek verti, kad jūs dėl jų liūdite? Eikite prie savo 
darbų! — paliepė jis. 

Marufas sėdėjo ir juokėsi nė kiek nepykdamas ir nesirūpindamas 
dėl to, kas atsitiko. Karalius dirstelėjo į savo vizirį ir paklausė: 

— Kas gi čia per žmogus, kuriam pinigai neturi jokios vertės? 

Jiedu kurį laiką su Marufu pasišnekėjo, o paskui karalius tarė 
jam: 

— O žente mano, man norėtųsi su tavim ir viziriu nueiti į sodą 
prasiblaškyti. Ką tu apie tai manai? 

— Būtų neblogai! — atsakė Marufas. 

Jie pakilo ir nuėjo į sodą, kur buvo visokių vaisių, tekėjo van- 
deningi kanalai, augo aukšti medžiai ir giedojo ulbėjo paukščiai. 

Įžengę į šio sodo rūmus (o sodas buvo toks, kuris nugena nuo 
širdies visus rūpesčius), jie susėdo ir ėmė kalbėtis. Viziris pasa- 
kojo nuostabiausias istorijas ir traukė iš atminties juokingas aštria- 
liežuvystes bei linksminančius posakius, ir Marufas klausėsi jo iki 
pat pietų. | 

Tada tarnai jiems patiesė staltiesę, pastatė ąsotį vyno. Kai jie 
pavalgė ir nusiplovė rankas, viziris pripylė taurę ir ištiesė ją ka- 
raliui. Šis išgėrė, viziris pripylė antrą taurę ir tarė Marufui: 

— Štai taurė su gėrimu, kuris palenkia vyriausią iš protingųjų. 

— Kas čia yra, o viziri? — paklausė Marufas. 

— Tai žila deivė, ji tebėra nekalta — užtruko netekėjusi. Šis 
gėrimas uždega džiaugsmą širdyje, apie jį poetas yra pasakęs: 


Atskalūnams jį išsbausti leista, 
Ir nuo jo arabų galvos kvaišta. 

Meiliai jį kitatikis mums pila, 
Nuodėmės iš to baisiausios kyla. 


Alacho dovaną turėjo tas, kuris pasakė: 


Kai atneša į puotą vyno indą, 
Nuo jo šviesa nelyg nuo saulės sklinda. 


Žiūrėt į vyno šokį nepabosta, 
Mėnuliais ir žvaigždėm jis puošia skruostą. 


Jis toks švelnus, toks subtilus jis buna, 
Kai smelkias lyg dvasia į mūsų kūną. 


O kokie puikūs šio poeto žodžiai: 


Per naktį mėnuo glosto mano veidą 
Ir saulė virš taurės nenusileido. 


Ugnis, kuriai visi būrėjai lenkias, 
Man lenkėsi, kai iš taurės ji rangės. 


O štai ką pasakė kitas poetas: 


Jis vaikšto mano sąnariais maloniai 
Tarytum vaistas sveikstančiam ligoniui. 


O štai žodžiai dar vieno: 


Tie vyno spaudėjai nuostabūs išties — 
Jį mums kaip gyvybę paliks po mirties. 


Tačiau dar gražiau yra pasakęs Abu Nuvasas: 


Nebarki manęs tu už troškulį didį, 
Nuo ko susirgau, tuo mane, mielas, gydyk. 


O vynas auksinis! Su juo kas liūdėtų ? 
Jo baliestas netgi akmuo pralinksmėtų. 

Vidurnakčio tamsy pakilęs ąs0ly 
Tarytumei perlas jis ima liepsnoti. 


Jis vyrams baklusti likimui neleidžia, 
Ir duoda jis jiems vien tik tai, ko jie geidžia. 


Kai gražios mergelės jį žėrintį pilsto, 
Jas Loto sūnus ir blevėsa pamilsta. 


Sakyk tiems, kas girias daug proto įgavę: 
„Jūs žinot šį tą, bet dar kiek neragavę!“ 


O visų gražiausiai pasakė ibn al Mutazas“: 


Alachai, nugirdyk Džezirą bo medžiais ūksmingais, 
Šlakstyk Deir Abduną lašeliais lietaus palaimingais. 


Ne sykį bažadintas buldavau gerti iš ryto, 
Kol dar neišaušo, kol paukščiai giedot neatskrido. 


Vienuolių balsus tamsiame vienuolyne girdėjau, 
Lyg verksmas graudingas malda juodarūbių aidėjo. 


Kiek daug pasitaiko tarp jų įstabių skaistaveidžių, 
O kaip ilgesingai jos žvelgia, kaip vokus nuleidžia. 


Jos lankė mane čia, tamsos apsiaustu prisidengę, 
Jos buvo atsargios, iš baimės virbėdamos žengė. 


Ir vos neišduodavo mūsų nušvilęs virš slaptojo tako 
Mėnulis, toks baltas tarytumei nuopjova nago. 


Ir buvo, kas buvo, gali bals, bičiuli, nujausti, 
Manyki, kad buvo mums gera, - nereikia nė klausti. 


"Ibn al Mutazas — žymus arabų poetas ir literatūros 
tyrinėtojas, gyvenęs IX amžiuje. 

Alachas buvo apdovanojęs tą, kuris sakė: 


Pats turtingiausias iš tiesų, 
Pats laimingiausias aš esu, 


Kai skysto aukso suradau 
Ir jį taure išsemt bandau. 


O kokie puikūs šie poeto žodžiai: 


Prisiekiu, kad nėra alchemijos kitokios, 
Ir tai, ką apie ją mums baisto, - vienas juokas. 


Vynu atmieški tu didžiausią savo gėlą, 
Ir tuojau pat nušvis laiminga tavo siela. 


O štai žodžiai dar vieno: 


Be galo sunki man stiklinė tuščia, 
Bet vos tiktai vyno ją pripila čia, 


Lengva - vos neskraido po orą - jinai; 
Ir kūną taip pakelia dvasios sbarnai. 


O štai dar kito poeto žodžiai: 


Taurė ir vynas teisių reikalauja, 
Kad prisiminčiau juos kaskart iš naujo. 


Mane užkaskit prie vynuogienojų — 
Tegirdo kaulus jie vynu svaigiuoju. 


Nelaidokit dykumoje, - bijausi, 
Kad vyno bo mirties tenai negausiu. 


Ir viziris tol gundė Marufą išgerti ir liejo malonius žodžius apie 
vyno puikybę, pateikdamas aibę eilių bei vingrių pasakojimų, kol 
Marufas sutiko gurkštelėti iš taurės. Ir tada jau nebereikėjo raginti. 
Viziris vis pripildavo jam taurę, o šis vis gėrė, gardžiavosi ir 

džiūgavo, kol ėmė nebesuvokti tikrovės ir nebeskyrė teisybės nuo 
klaidos. Supratęs, kad jo girtumas pasiekė viršūnę ir peržengė ribą, 
viziris tarė: 

— O pirkly Marufai, prisiekiu Alachu, aš stebiuosi, iš kur tu 
gavai visas tas brangenybes, į kurias panašių neturi net valdovai 
Chosrovai? Mes gyvenime nesame matę pirklio, kuris būtų turėjęs 
tiek pinigų kaip tu ir kuris būtų buvęs dosnesnis už tave. Tavo 
poelgiai — karališki poelgiai, o ne pirkliški įpročiai. Maldauju tave 
Alacho vardu, papasakok man, kad aš žinočiau, koks tavo luo- 
mas ir kokią tu užimi padėtį. 

Jis tol nėrėsi iš kailio, kad įsiteiktų Marufui, tol veidmainia- 
vo, kol Marufas praradęs nuovoką galų gale ištarė viziriui: 

— Aš ne pirklys ir ne karalius. 

Ir jis išklojo visą savo istoriją nuo pradžios iki galo. Tada vi- 
ziris sušuko: 

— Maldauju tavęs Alacho vardu, o mano pone Marufai, pa- 
rodyk mums tą žiedą, kad pamatytume, kaip jis padarytas. 

Marufas nusimovė žiedą ir apgirtęs tarė: 

— Imkite, apžiūrėkite jį. 

Viziris paėmė žiedą, pavartė ir klausia: 

— Jeigu aš jį patrinsiu, atsiras tarnas? 

— Taip, — atsakė Marufas, — patrink jį, atsiras tarnas, ir tu 
galėsi į jį pasižiūrėti. 

Viziris patrynė žiedą, ir staiga pasigirdo kažkieno balsas: 

— Aš prieš tave, o mano pone, reikalauk — ir gausi! Ar tu 
nori sugriauti miestą, ar pastatyti naują, o gal užmušti karalių? Kad 
ir ko pareikalautum, aš neprieštaraudamas įvykdysiu. 

Viziris parodė į Marufą ir tarė tarnui: 

— Imk šį niekšą ir nunešęs palik nykiausioje žemės dykynėje, 
kad jis nerastų ten nei maisto, nei gėrimo ir žūtų iš bado, mirtų 
iš ilgesio, ir niekas apie jį nieko nesužinotų. 

Tarnas pastvėrė Marufą ir nuskrido tarp dangaus ir žemės. Tai 
patyręs, Marufas pajuto pakliuvęs į bėdą ir suprato, kad neišven- 
giamai žus. Jis pravirko ir tarė: „O Abu s Saadatai, kur tu ma- 
ne neši?“ Žiedo tarnas atsakė jam: „Aš skrendu, kad palikčiau tave 
atkampiausiame žemės ketvirtyje, o nevėkšla. Kas, turėdamas tokį 
talismaną kaip šis, duoda jį žmonėms ir leidžia apžiūrinėti?! Tu 
nusipelnei to, kas tave ištiko. Jei nebijočiau Alacho, paleisčiau da- 

bar tave iš tūkstančio sieksnių aukščio, ir vėjai tave suplėšytų dar 
nepasiekusį žemės“. 

Marufas nutilo ir nebešnekino dvasios, ši pasiekė patį nykiausią 
žemės ketvirtį ir paliko jį toje negyvenamoje žemėje, o pati sugrįžo 
atgal... 

Tuo tarpu išaušo rytas, ir Šachrazada nutraukė pasakojimą. 


Devyni šimtai devyniasdešimt devintoji 
naktis 


Kai atėjo devyni šimtai devyniasdešimt devintoji naktis, Šach- 
razada tęsė: 

Pasakojama, o laimingasai karaliau, kad žiedo tarnas nunešė 
Marufą ir paliko negyvenamame žemės ketvirtyje, o pats sugrįžo 
atgal. 

Štai kas atsitiko Marufui. O viziris įsigijęs žiedą tarė karaliui: 

— Kaip tu dabar žiūri į tai, karaliau, kad aš tave įtikinėjau, 
jog šis žmogus sukčius ir melagis, o tu netikėjai manim? 

— Tu pasirodei teisus, o viziri, — atsakė karalius, — tesustiprins 
Alachas tau sveikatą! Duokš man šį žiedą, aš noriu į jį pažvelgti! 

Tačiau viziris piktas atsisuko ir spjovė jam į veidą sakydamas: 

— O menkaproti, negi aš tau jį atiduosiu ir tarnausiu tau po 
to, kai jau tapau tavo ponu? Bet aš tavęs taip nepaliksiu. 

Jis patrynė žiedą, ir atsirado tarnas. Viziris tarė jam: 

— Imk šį nemokšą ir nunešęs palik ten pat, kur palikai jo 
žentą — apgaviką. 

Tarnas čiupo karalių ir nuskrido. Karalius paklausė: 

— O mano Viešpaties sukurtasis, kokia mano kaltė? 

Tarnas atsakė jam: 

— Nežinau, bet mano ponas liepė taip padaryti, ir aš nega- 
liu prieštarauti tam, kas valdo šį užburtąjį žiedą. 

Jis skrido nešinas karaliumi tol, kol pasiekė tą pačią vietą, kur 
buvo paliktas Marufas. Paliko ten karalių, o pats grįžo atgal. Ka- 
ralius išgirdo Marufą verkiant, priėjo prie jo ir viską jam papa- 
sakojo. Dabar jau dviese sėdėjo ir liejo ašaras apraudodami sa- 
vo likimą. Jie nerado čia nei maisto, nei gėrimo. 

Tai štai kaip jiems buvo. O viziris, atsikratęs Marufo ir ka- 
raliaus, išėjo iš sodo ir liepęs susirinkti visiems kariams sukvietė 

divaną. Visiems pranešė, kaip jis pasielgė su Marufu ir karaliu- 
mi, papasakojo istoriją su žiedu ir paskelbė: 

— Jeigu jūs nepaskirsite manęs savo sultonu, aš liepsiu žiedo 
tarnui nunešti jus visus ir palikti negyvenamame žemės ketvirtyje. 
Jūs visi ten numirsite iš alkio ir troškulio. 

Visi ėmė prašyti: 

— Nedaryk mums nieko bloga, mes sutinkame, kad tu būtum 
mūsų sultonu, ir neprieštarausime tavo įsakymams! 

Ir jie prieš savo valią sutiko paskelbti vizirį savo sultonu. Viziris 
apdovanojo juos garbės drabužiais ir reikalavo iš Abu s Saada- 
to visko, ko tik užsimanydavo, o tarnas tučtuojau viską pristaty- 
davo. 

Paskui viziris sėdo į sostą, ir jam pakluso visi kariai. Jis pa- 
siuntė tarną pas karaliaus dukterį, kad šis perduotų jo žodžius: 
„Pasiruošk, šiąnakt aš pas tave ateisiu, nes jau pasiilgau tavęs“. 

Karalaitė pravirko, jai buvo sunku netekus vyro ir tėvo. Ji liepė 
pasakyti viziriui: „Duok man laiko, turi praeiti apsivalymo metas, 
o po to surašyk vedybų sutartį ir teisėtai ateik pas mane“. 

Viziris vėl nusiuntė pas ją tarmą, kad pasakytų: „Nenoriu žinoti 
nei apsivalymo, nei ilgo laukimo, ir nereikia man jokios sutarties. 
Aš neskiriu leistino nuo draudžiamo, ir šiąnakt būtinai ateisiu pas 
tave“. 

Tada karalaitė liepė jam perduoti: „Būsi pasveikintas, ir čia 
nėra nieko bloga!“ (O tai jau buvo jos gudrybė.) 

Gavęs tokį atsakymą, viziris apsidžiaugė, lengviau atsikvėpė, 
mat jis buvo įsimylėjęs karalaitę, liepė duoti valgių visiems 
žmonėms ir paragino: 

— Vaišinkitės, juk tai vestuvių puota: šiąnakt aš ketinu eiti pas 
karalaitę. 

Al islamo šeichas tarė jam: 

— Tu neturi teisės eiti pas ją, kol nesibaigs apsivalymo laikas, 
tu negali surašyti su ja sutarties. 

Viziris suriko: 

— Nenoriu žinoti nei apsivalymo, nei termino ir nevelk manęs 
į tokias kalbas! 

Al islamo šeichas pabūgęs vizirio pykčio nutilo ir pasakė ka- 
riams: 

— Tai nedorėlis, be tikėjimo ir religijos. 

Atėjus vakarui viziris nuėjo pas karalaitę ir pamatė, kad ji ap- 
sirengusi pačiais gražiausiais, kokius tik turėjo, drabužiais ir pa- 
masi pasitiko jį ir tarė: 

— Tai palaiminta naktis ir, tiesą sakant, jei tu mano vyrą ir 
tėvą būtum užmušęs, tai man būtų dar maloniau. 

— Aš būtinai juos nugalabysiu, — tarė viziris. 

Karalaitė pasodino jį ir ėmė juokauti su juo, rodyti jam sa- 
neteko galvos. O karalaitė savo meilumu apgavo jį, kad išviliotų 
žiedą ir vizirio džiaugsmą paverstų pragaištimi. Ji pasielgė su juo 
taip, kaip yra pasakyta eilėmis: 


Gudrumu pasiekiau aš iš karto, 
Ko pasiekti negalėjau kardu. 


Ir laimikio jau neatiduosiu, 
Kai saldžiaisiais vaisiais jo džiaugiuosi. 


Pamačius karalaitės švelnumą bei šypseną, viziriui sukilo aistra 
ir jis pareikalavo iš jos artumo. Kai tik jis prisiartino prie kara- 
laitės, ši nusisuko nuo jo, pravirko ir tarė: 

— O pone, argi tu nematai žmogaus, kuris žiūri į mus? Mal- 
dauju tave Alacho vardu, pridenk mane nuo jo akių. Kaipgi tu 
artiniesi prie manęs, kai jis viską mato? 

Viziris užpyko ir paklausė: 

— Kur tas žmogus? 

— Štai jis, žiedo akutėje, kelia galvą ir žiūri į mus. 

Viziris pamanė, kad tai žiedo tarnas žvelgia į ją, ir nusijuokė. 

— Nebijok, — tarė jis, — tai žiedo tarnas, jis yra mano valioje. 

— Aš bijausi ifritų, — pasakė karalaitė, — nusimauk žiedą ir 
mesk jį tolyn nuo manęs. 

Viziris nusimovė žiedą, padėjo jį ant pagalvės ir prisiartino 
prie karalaitės. O karalaitė spyrė jam koja į širdį, ir viziris be nuo- 
vokos nuvirto aukštielninkas. Karalaitė ėmė šaukti, ir tučtuojau 
pas ją subėgo tarnai. Ji paliepė: 

— Čiupkite jį! 

Keturiasdešimt vergų stvėrė vizirį, o karalaitė greitai paėmė 
žiedą ir patrynė jį. Išdygo Abu s Saadatas ir tarė jai: 

— Aš čia, o ponia! 

— Imk šį netikėlį, patupdyk jį belangėn ir apkaustyk sunkiomis 
grandinėmis. 

Abu s Saadatas pakėlė jį, uždarė kalėjiman ir grįžęs pranešė: 

— Aš įmečiau jį į belangę. 

— O kur tu nugabenai mano tėvą ir vyrą? — paklausė kara- 
laitė. 

— Aš palikau juos negyvenamame žemės ketvirtyje. 

— Įsakau tučtuojau parnešti juos čionai, — liepė karalaitė. 

— Klausau ir vykdau! — tarė ifritas. 

Jis paliko ją ir tol skrido, kol pasiekė tą negyvenamą žemės 
ketvirtį. Nusileidęs pas karalių ir Marufą pamatė, kad šie sėdėdami 
verkia ir skundžiasi vienas kitam. Ifritas pasakė jiems: 

— Nebijokite, tuoj palengvės. 

Ir papasakojo, kaip elgėsi viziris, bei pridūrė: 

— Aš paklusdamas karalaitei įkalinau jį savo rankomis, o po 
to ji liepė man sugrąžinti judu. 

Karalius ir Marufas džiaugsmu netvėrė išgirdę tai, o ifritas 
pakėlė juos ir nuskrido. Nepraėjo nė valanda, o jis jau įvedė juos 
pas karalaitę, ši atsistojusi pasveikino savo tėvą ir savo vyrą, pa- 
sodino juos ir pasiūlė valgio bei saldumynų. Kitą dieną karalaitė 
aprengė tėvą puošniais drabužiais, savo vyrą taip pat aptaisė ir 
pasakė: 

— O tėve, sėsk į savo karališką sostą, kaip ir anksčiau, ir pa- 
skirk mano vyrą savo dešinės pusės viziriu. O apie tai, kas at- 
sitiko, papasakok visiems savo kariams, liepk atvesti iš kalėjimo 
savo vizirį ir užmušk jį, o po to sudegink — jis netikėlis ir norėjo 
be vestuvių, nelyginant koks ištvirkėlis, įeiti pas mane. Jis pats už 
save paliudijo, jog yra negarbingas ir neturi jokio tikėjimo, ku- 
rio tiesų laikytųsi. Ir rūpinkis, o tėve, savo žentu, kurį tu paskyrei 
savo dešiniosios pusės viziriu. 

— Klausau ir vykdau, dukrele, — atsakė karalius, — tik atiduok 
žiedą — arba man, arba savo vyrui. 

— Jis netinka nei tau, nei jam, — atsakė karalaitė. — Žiedas 
bus pas mane ir tikriausiai aš jį išsaugosiu geriau negu jūs. Kad 
ir ko panorėtumėte, sakykite man, o aš paprašysiu iš žiedo tar- 
no. Kol aš gyva, nebijokite nieko pikta, o po mano mirties da- 
rykite su žiedu ką norite. 

— Štai kur teisingas sprendimas! — sušuko karalius. 

Jis pasikvietė savo žentą ir abu nuėjo į divaną. 

O kariai praleido labai neramią naktį, baisiai nerimaudami dėl 
karalaitės ir dėl to, kaip su ja pasielgė viziris, kai įėjo pas ją pa- 
leistuvauti. Jis buvo padaręs pikta karaliui bei jo žentui, ir žmonės 
bijojo, kad bus išniekintas islamo įstatymas, suprato, kad viziris 
yra netikėlis. 

Jie susirinko į divaną ir ėmė priekaištauti al islamo šeichui sa- 
kydami: 

— Kodėl tu nesulaikei jo, leidai jam nueiti pas karalaitę pa- 
leistuvauti ? 

O islamo šeichas aiškino jiems: 

— (O žmonės, tas žmogus — netikėlis, bet jis tapo žiedo šei- 
mininku ir mes nieko negalime jam padaryti. Teatlygins jam di- 
dysis Alachas už jo darbus, o jūs tylėkite, kad jis jūsų neužmuštų. 

Taip kariams besikalbant divane, staiga pas juos įėjo karalius 
ir jo žentas Marufas... 

Tuo tarpu išaušo rytas, ir Šachrazada nutraukė pasakojimą. 


Tūkstantoji naktis 


Kai atėjo tūkstantoji naktis, Šachrazada tęsė: 

Pasakojama, o laimingasai karaliau, kad didžiai užsirūstinę ka- 
riai sėdėjo divane ir kalbėjosi apie vizirį ir kaip jis pasielgė su 
karaliumi, jo žentu bei dukterimi. Staiga pas juos įžengė karalius 
ir jo žentas Marufas. 

Kariai pamatę juos labai apsidžiaugė, visi pašoko ant kojų ir 
pabučiavo priešais juos žemę. Paskui karalius sėdo į sostą, papa- 
sakojo viską, kaip buvo, ir žmonių rūpestis atlėgo. 

Karalius liepė puošti miestą ir atvesti iš kalėjimo vizirį. Kai 
jį vedė pro karius, šie keikė jį, barė ir koneveikė iki pat tos aki- 
mirkos, kai jis atsidūrė prieš karalių. 

Karalius liepė užmušti jį pačiu žiauriausiu būdu, ir jį užmušė, 
o po to sudegino. Jis nukeliavo į pragarą, ir teisus buvo tas, kuris 
pasakė: 


Teneaileis jo kapui Viešpals geras, 
Te jį brakeiks Nakyras ir Munkaras. 

Paskui karalius paskyrė Marufą savo dešiniosios pusės viziriu 
ir ėmė maloniai leisti laiką, o visi jų džiaugsmai buvo skaidrūs. 
Taip praslinko penkeri metai, o šeštaisiais karalius numirė ir ka- 
ralaitė vietoj tėvo sultonu padarė savo vyrą Marufą. Tik žiedo jam 
taip ir neatidavė. 

O ji per tą laiką jau buvo pastojusi nuo jo ir pagimdžiusi ber- 
niuką — stebuklingai gražų, stulbinantį dailumu ir tobulumu. Jis 
augo ant auklių kelių, kol sulaukė penkerių metų. 

Tada jo motina susirgo mirtina liga ir pasikvietusi Marufą pa- 
sakė: 

— Aš sergu! 

— Teišsaugos tave Alachas, o mano širdies mylimoji! — sušuko 
Marufas. 

— Tikriausiai aš mirsiu, — pertraukė jį karalaitė, — ir man ne- 
reikia nurodinėti, kad rūpintumeisi savo sūnumi, tačiau aš prisakau 
tau saugoti žiedą, nes bijau dėl tavęs ir dėl mūsų berniuko. 

— Tam, kurį globoja Alachas, nieko bloga neatsitiks, — tarė 
Marufas. 

Karalaitė nusimovė žiedą, atidavė jį Marufui ir jau kitą dieną 
perėjo didžiojo Alacho malonėn. 

Marufas likosi karaliumi ir sprendė visus valstybės reikalus. 

Atsitiko taip, kad vieną dieną jis mostelėjo skarele, ir kariai 
paliko jį, išsiskirstė po namus. Karalius įėjo į kambarį ir vienui 
vienas sėdėjo ten, kol pasibaigė diena ir sutemo naktis. Tada pas 
jį senu papratimu susirinko didikai, jo sugėrovai, ir iki pat pu- 
siaunakčio visi linksminosi ir pramogavo. Paskui jie paprašė lei- 
dimo pasišalinti ir išsivaikščiojo po namus, o pas Marufą įėjo 
vergė, kuri tvarkė jo guolį, ir paklojo jam patalą. Ji nurengė jį, 
apvilko naktiniais drabužiais, ir jis atsigulė. Vergė trynė jam kojas 
tol, kol jį nulenkė miegas. Tada ji paliko jį, nuėjo savo patalan 
ir užmigo. 

Štai kaip ji padarė. O karalius Marufas miegojo ir net nepa- 
juto, kaip staiga kažkas atsirado lovoje greta jo. Jis išsigandęs pa- 
budo ir suriko: 

— Šaukiuosi Alacho, kad apgintų nuo šėtono, mušto akme- 
nimis! 

Atsimerkęs jis pamatė greta savęs bjaurią moterį. 

— Kas tu tokia? — paklausė jis. 

— Nebijok, — atsakė toji, — aš esu tavo žmona Fatima, ragana. 

Marufas pažvelgė atidžiau ir pažino ją iš baidykliškos išvaizdos 
bei ilgų ilčių. 

— Kaip tu pas mane įėjai ir kas tave atnešė į šią šalį? — pa- 
klausė jis. 

— O kokioje tu dabar šalyje? — paklausė ji. 

— Hitan al Hatano mieste, — atsakė Marufas, — o kada tu pa- 
likai Misrą? 

— Ką tik, — atsakė Fatima. 

— Kaipgi? — paklausė Marufas. 

Ir ji ėmė pasakoti: 

— Žinok, kad kai susipykau su tavim ir šėtonas pakurstė mane 
tau pakenkti, aš pasiskundžiau teisėjams, ir jie visur tavęs ieškojo, 
tačiau nerado. Kadis klausinėjo apie tave, bet tavęs niekas nie- 
kur nebuvo matęs. Taip praėjo dvi dienos, ir aš ėmiau atgailauti, 
supratau, kad kaltė tenka man, tačiau mano atgaila nieko nedavė. 
Kelias dienas aš sėdėjau ir verkiau gailėdamasi, kad praradau tave. 
Pasibaigė visa, ką aš turėjau, ir buvau priversta prašyti išmaldos, 
kad galėčiau pramisti. Prašinėjau kiekvieno, laimingo ir nelaimingo, 
ir nuo to laiko, kai tu palikai mane, jaučiu pažeminimą ir esu at- 
sidūrusi bjaurioje padėtyje. Aš kiekvieną naktį sėdėdavau ir verk- 
davau dėl to, kad mudu išsiskyrėme, ir dėl to, kad po tavo išėjimo 
patyriau gėdą, pažeminimą, nelaimes ir nuostolį. 

Ji ėmė pasakoti Marufui, kaip jai klojosi, o jis nustebęs tik 
žiūrėjo į ją. 

— O vakar aš visą dieną vaikščiojau ir prašinėjau išmaldos, — 
kalbėjo ji, — bet niekas man nieko nedavė, ir kai sutemo vaka- 
ras, atguliau be vakarienės. Mane marinte marino alkis ir buvo 
be galo sunku. Tada atsisėdau ir pravirkau, tik staiga prieš ma- 
ne išdygo žmogus ir paklausė: „O moterie, ko tu verki?“ — „Aš 
turėjau vyrą, — atsakiau jam, — kuris uždirbdavo man ir tenki- 
no mano poreikius, tačiau jis dingo ir nežinau, kur dabar yra, o 
aš be jo baisiai nelaiminga“. — „O kuo tavo vyras vardu?“ — pa- 
klausė žmogus. „Jo vardas Marufas“, — atsakiau. Tada žmogus 
tarė: „Aš jį pažįstu. Žinok, tavo vyras dabar jau sultonas ir gy- 
vena tolimame mieste. Jei nori, kad tave pas jį nuneščiau, tai aš 
tą padarysiu“. — „Esu tavo globoje ir maldauju, kad nuneštum 
mane pas jį“, — ėmiau prašyti. Tas žmogus pakėlė mane ir nu- 
skraidino tarp dangaus ir žemės, nešė tol, kol atnešė į šiuos rūmus. 

Tada pamokė: „Įeik į šį kambarį ir pamatysi savo vyrą, miegantį 
guolyje“. Aš įėjau ir pamačiau tave šiame kambaryje. Nemaniau, 
kad tu mane paliksi, juk aš tavo žmona. Šlovė Alachui, suvedu- 
siam mudu. 

— Argi tai aš tave palikau? — nustebo Marufas. — Ar ne tu 
pati visą laiką skundei mane čia vienam, čia kitam kadžiui. Galų 
gale tu pasiskundei aukščiausiesiems rūmams ir užsiundei ant 
manęs Abu Tabaką iš tvirtovės — taigi aš pabėgau prieš savo 
valią. 

Ir jis ėmė pasakoti, kas jį ištiko iki to laiko, kol tapo sulto- 
nu ir vedė karaliaus dukterį. Papasakojo taip pat ir tai, kad ka- 
ralaitė mirė ir kad jis turi nuo jos sūnų, kuriam septyneri metai. 

Fatima tarė: 

— Tai, kas atsitiko, buvo nulemta didžiojo Alacho, aš gailiuosi 
ir prašau tavo globos, neišvaryk manęs ir leisk valgyti tavo duoną 
tarsi išmaldą. 

Ji tol žeminosi, kol jo širdis suminkštėjo. Tada jis pasakė: 

— Atgailauk už pikta, kurį esi padariusi, ir gyvenk pas mane. 
Tu patirsi tik tai, kas tave džiugins, tačiau jei iškrėsi ką nors ne- 
tinkama, aš tave užmušiu nieko nebijodamas. Tegu tau neateina 
į galvą skųsti mane aukščiausiesiems rūmams, kad manęs paimti 
atsiųstų Abu Tabaką iš tvirtovės. Aš dabar sultonas, ir žmonės 
manęs bijosi, o aš bijausi tik didžiojo Alacho. Aš turiu žiedą su 
tarnu: kai patrinu jį, atsiranda žiedo tarnas, vardu Abu s Saa- 
datas, ir atneša man visko, ko tik jo paprašau. Jei tu nori grįžti 
į savo miestą, aš duosiu tau tiek pinigų, kad užtektų visam gy- 
venimui, ir tučtuojau nugabensiu tave atgal. O jei nori gyven- 
ti pas mane, tai ištuštinsiu tau namą ir papuošiu jį gražiausiais 
šilkais, paskirsiu tau dvidešimt vergių, kurios tau patarnaus, ir 
siųsiu tau puikius patiekalus bei puošnius drabužius. Tu tapsi 
karaliene ir laimingai gyvensi, kol numirsi, arba kol aš numir- 
siu. Ką atsakysi? 

— Aš noriu likti su tavim, — tarė Fatima. 

Ji pabučiavo Marufui ranką ir atsisveikino su blogais įpročiais, 
Marufas paskyrė jai atskirą kambarį, davė vergių ir eunuchų. Taigi 
ji tapo karaliene. 

Marufo sūnus nueidavo ir pas savo tėvą, ir pas ją, tačiau jai 
berniukas buvo nemielas, nes tai buvo ne jos sūnus. Pastebėjęs 

jos pykčio ir pasibjaurėjimo kupinus žvilgsnius, jis pajuto prie- 
šiškumą jai ir ėmė jos nemėgiti. 

O Marufas mėgavosi meile su gražiomis vergėmis ir nebegal- 
vojo apie savo žmoną Fatimą, raganą, nes ji dabar jau buvo žila, 
nyki senė, nusišėręs padaras, bjauresnis už dėmėtąją gyvatę. Be 
to, juk ji buvo taip įžeidusi jį, kad daugiau nė nebeįmanoma. 

Kažkas yra sukūręs tokią patarlę: „Netikęs poelgis nustelbia 
ketinimų šaknį ir sėja neapykantą širdies arimuose“. Alacho do- 
vaną turėjo tas, kuris pasakė: 


Saugokis įžeisti skaudžiai mylimųjų širdis, — 
Bus sunku juos sugrąžinti, nors ir lengva skirtis. 


Juk širdis, staiga braradus savo mylimuosius, 
Lyg stiklelis: kai sudūžta, nebesuklijuosi. 


O juk Marufas priglaudė ją ne dėl kokios nors jos pagirtinos 
savybės, jis parodė jai didžiadvasiškumą vien norėdamas įtikti 
didžiajam Alachui... 


Ir Dunjazada tarė savo seseriai Šachrazadai: 

— Kokie puikūs šie tavo žodžiai, griebiantys už širdies labiau 
nei burtininkų žvilgsniai, kokios puikios šios nuostabios istorijos 
ir neįtikimi pasakojimai. 

O Šachrazada sušuko: 

— Niekas neprilygsta tam, ką aš papasakosiu jums ateinančią 
naktį, jei karalius manęs pasigailės ir tebebūsiu gyva. 

Kai atėjo rytas ir nušvito sužėrėjo aušra, karalius giliai atsi- 
kvėpė ir pasiruošė laukti pasakojimo pabaigos. Jis tarė sau: „Pri- 
siekiu Alachu, aš jos neužmušiu, kol neišgirsiu pasakojimo galo“. 
Paskui jis išėjo į savo posėdžių menę, kur netrukus, kaip paprastai, 
pasirodė viziris su drobule po pažastimi. 

Karalius praleido tarnyboje visą dieną, o tada, kaip papras- 
tai, nuėjo į haremą ir įėjo pas savo žmoną Šachrazadą, vizirio duk- 
terį... 

Tuo tarpu išaušo rytas, ir Šachrazada nutraukė pasakojimą. 

Tūkstantis pirmoji ir paskutinioji 
naktis 


Kai atėjo tūkstantis pirmoji ir paskutinioji naktis, karalius pa- 
sišalino į savo haremą ir įėjo pas savo žmoną Šachrazadą, vizi- 
rio dukterį. 

Jos sesuo Dunjazada paprašė: 

— Pabaik mums pasakojimą apie Marufą. 

— Su mielu noru, jei karalius leis, — atsakė Šachrazada. 

Tada karalius tarė: 

— Aš leidžiu tau pasakoti, nes trokštu išgirsti pabaigą. 

Ir Šachrazada ėmė pasakoti: 

Pasakojama, o laimingasai karaliau, kad Marufas pasirūpino 
savo žmona ne todėl, kad būtų geidęs suartėti su ja, o tik todėl, 
kad siekė atkreipti į save Alacho žvilgsnį. Pastebėjusi, jog jis vengia 
suartėti su ja ir lanko kitas moteris, žmona ėmė jo nekęsti. Ją 
graužė pavydas, ir Iblis pakuždėjo jai pagrobti žiedą, užmušti Ma- 
rufą ir tada pačiai tapti karaliene. Vieną naktį ji išėjo iš namų 
ir pasuko į rūmus, kur buvo jos vyras, karalius Marufas. Taip jau 
atsitiko ir taip buvo likimo lemta, kad tąkart Marufas gulėjo su 
viena iš savo mylimųjų, gražia ir dailia, liekna ir grakščia. Iš di- 
delio padorumo, kai trokšdavo sueities, jis nusimaudavo nuo piršto 
žiedą — taip darydavo iš pagarbos ant žiedo surašytiems kilmin- 
giems vardams — ir užsimaudavo jį tik būdamas švarus. Jo žmona 
Fatima pasiryžo šiam žygiui tik sužinojusi, kad kai Marufas su- 
eina su mylimąja, tai nusimauna žiedą ir palieka jį ant pagalvės, 
kol vėl taps švarus. Jis turėjo tokį paprotį: po sueities liepdavo 
vergei išeiti, nes bijodavosi dėl žiedo, o eidamas į pirtį užrakindavo 
savo rūmų duris. Grįžęs iš pirties pasiimdavo žiedą, užsimauda- 
vo ir po to jau kas tik nori laisvai galėdavo įeiti į rūmus. 

Fatima visa tai išsišniukštinėjo ir išsiruošė naktį pas Marufą 
į rūmus, ji norėjo atrasti jį miegantį ir nemačiomis pavogti žiedą. 
Kaip tik tuo metu karaliaus sūnus ėjo į „atsikvėpimo kambarį“ 
savo reikalu be jokio žiburio. Tamsoje jis atsisėdo „atsikvėpimo 
kambaryje“ ant lentų, o duris paliko atviras. Ir kai Fatima išėjo 
iš savo namų, jis pamatė ją skubančią link jo tėvo rūmų ir pa- 
manė sau: „Kad taip sužinojus, ko ši kerėtoja nakties tamsoje 
išslinko iš namų? Va ji, matau, pasuko link mano tėvo rūmų. 
Ir ko gi?“ 

Ir jis nusekė Fatimai iš paskos, stengdamasis sėlinti taip, kad 
ji nepamatytų. Jis turėjo trumpą plieno kardą, į savo tėvo divaną 
jis visada ateidavo prisisegęs šį kardą, nes labai jį brangino. Jo 
tėvas juokdavosi iš savo vaiko ir sakydavo: „Alacho valia! Tavo 
kardas tikrai didelis, o vaike mano, bet tu nesi buvęs kare ir nesi 
nukirtęs juo galvos!“ O sūnus atsakydavo: „Aš būtinai nukirsiu 
galvą, kuri bus to verta!“ Tėvas girdėdamas tai tik juokdavosi. 

Sekdamas savo tėvo žmoną, berniukas išsitraukė kardą iš 
makštų ir sėlino iš paskos, kol ši įžengė į rūmus. Tada jis sustojo 
lūkuriuodamas prie durų ir ėmė stebėti ją. Pamatė, kad ši kažko 
ieško ir kalba: „Kurgi jis padėjo žiedą?“ Taip jis suprato, kad Fa- 
tima ieško užburtojo žiedo. Jis nepaleido jos iš akių, kol ji rado 
žiedą, šūktelėjo: „Štai jis!“ ir pagriebusi norėjo išsprūsti. 

Berniukas buvo pasislėpęs už durų, o Fatima žengdama pro 
duris pažiūrėjo į žiedą, pasukiojo jį rankoje ir jau norėjo jį pa- 
trinti, tačiau tą akimirką berniukas pakėlė ranką su kardu ir kirto 
jai per sprandą. Fatima riktelėjo ir krito negyva. 

Marufas pabudęs žiūri, kad jo žmona guli kraujo klane, o šalia 
stovi jo sūnus su apnuogintu kardu rankoje. Jis paklausė: 

— Kas čia dabar, o vaike mano? 

Berniukas atsakė: 

— O tėve, kiek kartų tu man sakei: „Tavo kardas didelis, bet 
tu nesi buvęs kare ir nesi nukirtęs juo galvos“. O aš atsakyda- 
vau tau: „Aš būtinai nukirsiu galvą, kuri bus to verta“. Ir štai da- 
bar nukirtau juo galvą, vertą nukirsdinimo. 

Ir jis papasakojo jam viską apie Fatimą. Marufas dirstelėjo žie- 
do, bet nerado, paskui tol jo ieškojo, kol galų gale pamatė su- 
spaustą Fatimos jos rankoje. Marufas ištraukė žiedą ir tarė ber- 
niukui: 

— Tu tikras mano sūnus, tikrų tikriausias, be jokios abejonės! 
Teišvaduos tave Alachas nuo nelaimių ir šiame, ir būsimajame 
gyvenime, kaip kad tu išvadavai mane nuo šios netikusios mo- 
ters. Ji pati prisišaukė mirtį, ir Alacho dovaną turėjo tas, kuris 
pasakė: 


Jei vyrą Alachas dosnus palaikys, 


Pasieks, ką svajojo, šioj žemėje jis. 

O jeigu Alachas padėt jam negeis, 
Kiekvienas jo darbas per nieką nueis. 


Paskui Marufas šūktelėjo dvariškius, ir šie subėgo pas jį. Jis 
papasakojo jiems, kaip pasielgė jo žmona Fatima, ragana, liepė 
nunešti ją ir kur nors iki ryto padėti. 

Tada Marufas pakvietė kelis tarnus, tie apiprausė ją, susupo 
į skraistę, paruošė kapą ir palaidojo. Taigi jos atvykimas iš Misro 
nuvedė ją tiesiai į kapus, ir Alacho buvo apdovanotas tas, kuris 
pasakė: 


Mes žengėm likimo mum skirtu keliu, 
Ir aš iš to kelio pasukt negaliu. 


Kam lemta numirti vienoj šalyje, 
Tasai iš tiesų nenumirs kitoje. 


O kokie puikūs kito poeto žodžiai: 


Aš nežinau, ką rasiu aš numiręs 
Kape, kurį yra man Viešpats skyręs, — 


Palaimą tą, kur vis geidžiau pajusti, 
Ar tykantį manęs kas dieną rūstį. 


Paskui Marufas liepė surasti tą žmogų, artoją, pas kurį svečia- 
vosi pabėgęs, ir kai artojas atvyko, jis paskyrė jį dešiniosios pusės 
viziriu ir savo patarėju. Jis sužinojo, kad artojas turi dukterį, kaip 
reta gražią ir dailią, pasižyminčią geriausiais bruožais, garbingos 
kilmės ir iš geros giminės. Jis vedė ją, o po kurio laiko apves- 
dino ir sūnų. Taip jie ir gyveno kurį laiką maloniausią gyvenimą, 
ir jų dienos buvo be debesėlio, o džiaugsmai šviesūs. Taip tru- 
ko tol, kol juos aplankė Malonumų Griovėja ir Suėjimų Ardytoja, 
ištuštinanti apgyventus namus ir sūnus bei dukteris paliekanti 
našlaičius. Šlovė tad gyvajam, kuris nemiršta ir kurio rankose yra 
matomojo ir nematomojo pasaulio raktai. 


PASAKOJIMAS 
APIE KARALIŲ ŠACHRIJARĄ 
IR ŠACHRAZADĄ 


Per tą laiką Šachrazada pagimdė karaliui tris sūnus ir baigusi 
šį pasakojimą atsistojo, pabučiavo žemę priešais karalių ir tarė: 

— O laiko karaliau, vieninteli per amžius ir šimtmečius, aš tavo 
vergė, ir štai jau tūkstantį ir vieną naktį pasakoju tau nutikimus 
apie kadai gyvenusius žmones bei senolių pamokymus. Ar aš turiu 
į tavo didenybę tokią teisę, kad galėčiau kai ko paprašyti? 

— Prašyk ir gausi, o Šachrazada, — atsakė karalius. 

Ji šūktelėjo auklėms ir eunuchams: 

— Atneškite mano vaikus. 

Tie skubiai atnešė juos, tai buvo trys sūnūs, kurių vienas 
vaikščiojo, kitas šliaužiojo, o trečias dar tik čiulpė krūtį. 

Šachrazada parodė juos karaliui ir pabučiavusi žemę tarė: 

— O laiko karaliau, tai tavo sūnūs, ir aš prašau tavęs, kad tu 
vardan šių vaikų dovanotum man gyvybę. Jei tu mane užmuši, šie 
vaikai liks be motinos, ir neatsiras moters, kuri gerai juos išauklėtų! 

Čia karalius pravirko, priglaudė vaikus prie krūtinės ir tarė: 

— O Šachrazada, prisiekiu Alachu, aš pasigailėjau tavęs jau 
tada, kai dar nebuvo šitų vaikų, aš pamačiau, kad tu esi išmin- 
tinga, tyra, dora ir dievobaiminga. Tepalaimina Alachas tave, tavo 
tėvą, tavo motiną, tavo šaknis ir tavo šakas. Šaukiuosi Alachą liu- 
dytoju, kad aš atleidau tave nuo viso to, kas gali tau pakenkti. 

Šachrazada pabučiavo karaliui rankas ir kojas ir didžiai nudžiu- 
gusi sušuko: 

— Tepailgina Alachas tavo gyvenimą, tesustiprina tavo padėtį 
ir didybę! 

Ir kilo karaliaus rūmuose didis džiaugsmas, ir sklido jis per 
miestą, o ši naktis virto tokia, kuri neįeina į gyvenimo naktų 

skaičių, ir buvo ji šviesesnė už baltą dienos veidą. Rytą karalius 
buvo džiugus ir kupinas gerumo. Jis liepė sukviesti visus savo ka- 
rius, o kai šie susirinko, apdovanojo vizirį, Šachrazados tėvą, bran- 
giais ir puikiais drabužiais ir tarė jam: 

— Tesaugo tave Alachas, kad tu išleidai už manęs savo gar- 
bingąją dukrą, tai jos nuopelnas, kad aš ėmiau atgailauti, jog 
žudžiau svetimas dukteris. Aš pamačiau, kad ji yra dora, tyra, 
išmintinga ir be ydų, Alachas pasiuntė man per ją tris sūnus, tebus 
jis pagarbintas už šį didį ir gerą darbą. 

Paskui jis apdovanojo garbės drabužiais visus vizirius, emy- 
rus, valdžios vyrus ir liepė trisdešimt dienų puošti miestą, be to, 
nevertė gyventojų leisti tam savo pinigų, priešingai — visos išlaidos 
buvo dengiamos iš karaliaus iždo. 

Miestas buvo papuoštas puikiausiomis puošmenomis, kokių 
anksčiau nebuvo buvę, ėmė mušti būgnus, pūsti fleitas, užgrojo 
visi muzikantai, o karalius apdovanojo juos visus, dalijo išmaldą 
elgetoms ir vargšams, jo dosnumas pasiekė visus valdinius ir ka- 
ralystės gyventojus. 

O toliau jis laimingai gyveno kartu su savo dvariškiais, patir- 
dami vien džiaugsmą, malonumus ir gerumą, kol juos aplankė Ma- 
lonumų Griovėja ir Suėjimų Ardytoja. Šlovė tam, kurio nesunai- 
kina laiko negandos ir nepažeidžia jokios permainos, kurio vienas 
darbas neatitraukia nuo kito ir kuris tik vienas pasižymi tokiomis 
tobulomis savybėmis. Tetvyro malda ir taika virš jo didybės ima- 
mo, išrinktojo tarp kūrinių, mūsų pono Mahometo, visų žmonių 
pono, per kurį meldžiame Alachą laimingos mūsų darbų pabaigos. 

